
Arhimandritul Teofil Părăian 


— Care trebuie să fie relaţia dintre un băiat şi o fată? 
— Să fie o relaţie cum e aceea dintre un frate şi o soră. Atunci e foarte 
bine, nu-i niciun pericol. 


— Ce ne puteţi spune despre practicile orientale? Pot fi şi acestea o 
poartă spre mântuire? 

— Dragă, mântuirea e în Hristos, nu există mântuire în afară de Hristos. 
Sfântul Marcu Ascetul, în Filocalie (vol. 1), are un cuvânt: „Credinţa 
neclintită este un turn întărit şi Hristos Se face toate celui ce crede”. Asta 
înseamnă că credința noastră ne duce în legătură cu Domnul Hristos, iar 
cine-L are pe Domnul Hristos nu mai are nevoie de alte practici. Sfântul 
Apostol Pavel, vorbind despre tăierea împrejur pe care unii o socoteau ca 
esențială și necesară, spune că în Hristos suntem tăiați împrejur. 

A te întoarce sau a te duce la practici orientale înseamnă să-L părăseşti 
pe Hristos, deşi unii cred că nu-L părăsesc sau unii spun că L-au găsit pe 
Hristos în practicile orientale. Dar să ştiţi că „hristos” pe care l-au găsit 
acolo nu-i Hristos cel adevărat. Cei care-L au pe Hristos n-au motive să se 
ducă de la superior la inferior, n-au ce căuta acolo. Eu, dacă aş crede că 
yoga mi-e necesară pentru mântuire, aş face şi eu yoga. Or nu cred că-i 
necesară pentru mântuire. Dacă-L am pe Hristos, am totul. 

Şi apoi, pe Dumnezeu nu-L întâlnim prin mijloace tehnice. Rugă- 
ciunea lui lisus nu trebuie socotită un mijloc tehnic, ci un mijloc de anga- 
jare. Or prin mijloace tehnice din acestea, prin exerciții nu poţi să-L găseşti 
pe Dumnezeu. Dumnezeu Se descoperă celor curați cu inima: „Fericiţi cei 
curați cu inima, că aceia-L vor vedea pe Dumnezeu” (Matei 5, 8). 


— Un tânăr poate fi bun creştin şi totodată să fie un bun membru 
al partidelor politice sau un bun legionar? 

— Dragă, dacă-i creştin cu adevărat, nu poate fi decât creştin adevărat. 
Poate să lucreze spre bine unde crede el că-i locul lui spre bine, dar să ştiţi 
că angajările acestea în afară de creştinism poate că cer compromisuri sau 
pun accentul pe lucruri care sunt împotriva creştinismului. 

De exemplu, legionarii au făcut mult caz de creştinism, dar n-au ştiut 
să trăiască creştineşte. Adică ei purtau revolverul şi erau gata să omoare şi 
i-au şi omorât pe cei care au crezut ei că trebuie să nu mai existe. Or nu poți 
să iei viaţa cuiva, fiind creştin. Creştinii trebuie să fie îngăduitori, înțele- 
gători, iertători, buni; trebuie să poarte Crucea, nu revolverul. 

Să vă spun ceva frumos, acuma mi-am adus aminte; sunt mai mult de 
treizeci de ani de-atunci, era Mitropolitul Nicolae Colan episcop la Cluj. A 
avut o problemă cu un călugăr de la Mânăstirea Râmeţi şi i-a zis inspectorului 


18 


Răspunsuri la întrebări ale credincioşilor 


de la Culte: „Domnule inspector, te rog să te ocupi un pic de călugărul acesta, 
că nu-l pot disciplina”. Dar inspectorul zice: „De ce-mi spuneţi mie lucrul 
acesta?!” Şi mitropolitul răspunde: „Pentru că dumneata porţi sabia”; deci 
mitropolitul n-avea sabie. Şi inspectorul respectiv zice: „Da, eu am sabie, 
dar el are Crucea, şi nu pot să ridic sabia împotriva Crucii. Luaţi-i Crucea 
şi-atunci lăsaţi-l pe mâna mea, că am sabia”. 

Deci nu se poate să fii şi cu Crucea, şi cu sabia. 


— Ce se înţelege prin francmasonerie? 

— Dragă, uitaţi-vă într-un dicţionar, că acolo scrie ce se înțelege... 

— Cum trebuie să luptăm cu copiii, în familie, pentru educaţia lor 
religioasă, fiindcă ei totuşi nu ascultă? 

— Cam greu, fiindcă pe cine nu te-ascultă, nu-l poţi ajuta. Părintele 
Arsenie zicea: „Ajutaţi-mă să vă pot ajuta”. 

Eu, înainte de a merge să primesc binecuvântarea pentru Teologie, m-am 
dus la Mitropolitul Mladin, care atunci era profesor şi toată lumea-i zicea 
„Părintele Mladin”. Şi avea o carte mare pe masă, o carte groasă, iar eu l-am 
întrebat ce carte e. Era o carte în limba germană, nu mai mi-aduc aminte titlul; 
şi Părintele Mladin îmi spune că în cartea aceasta se tratează problema că 
omul este ființa care poate zice „nu”. 

Să ştiţi că dacă cineva zice „nu” în faţa ta, când trebuie să zică „da”, 
nu-l mai poți ajuta. Poţi să-l ajuţi numai pe omul care se lasă modelat. 


»a 

— Este păcat să participi la o nuntă cu lăutari, la restaurant? 

— Dragă, sunt nişte uzanţe sociale care nu trebuie socotite toate păcat. 
Sf. Apostol Pavel zice că „toate sunt curate pentru cei curaţi” (Tit 1, 15). 
Dacă tu eşti curat, poţi să stai şi într-un loc unde s-ar părea că e ceva care nu 
se potriveşte cu credința ta sau cu convingerile tale. Însă gândiţi-vă, de pildă, 
că oamenii nu sunt toți la măsurile la care se găseşte unul sau altul, şi atunci 
nu înseamnă că ei trebuie să se orienteze după tine, ca să facă lucrurile la 
măsurile la care eşti tu. Tu însă, la măsurile la care eşti, te poţi cobori, dacă 
este cazul, la măsurile la care trăiesc oamenii, fără să fie păcat. 

Gândiţi-vă la pilda cu fiul risipitor: când fratele fiului risipitor a venit 
de la câmp şi a auzit cântece şi jocuri, nu voia să intre. S-a interesat despre 
ce-i vorba, pentru că a auzit cântece şi jocuri (cf. Luca 15, 11-32). Păi, dacă 
nu trebuia să fie, de ce erau? Aşa că totuşi lucrurile trebuie privite cu un pic 
de lărgime. 


— Cum se explică faptul că, atunci când postim şi citim Psaltirea, 
avem necazuri mai multe şi lumea se răzvrăteşte asupra noastră? 

— Nu ştiu dacă-i chiar aşa... Cred că şi în alte vremuri e la fel, numai 
că zicem noi că dacă-i post, de-aia se întâmplă aşa; însă necazuri pot să vină 
şi în alte vremuri. Mai mărturisesc unii că în vremea postului se răscolesc 
necazurile. Poate că vrăjmaşul e mai mult la lucru sau noi suntem mai 
sensibilizaţi, sau nu mai avem rezistenţa pe care trebuie s-o avem şi luăm în 
seamă nişte lucruri pe care în altă vreme poate nu le luăm atâta în seamă şi 
nu le raportăm noi cum trebuie. 


— Dacă ura este un păcat, este păcat să urăşti răutatea și ura din jur? 

— Nu. Răutatea e bine s-o urăşti. „Nedreptatea o urăsc şi o dispre- 
țuiesc, dar Legea Ta o iubesc”, zice psalmistul (Ps. 118, 163). Adică noi nu-l 
urâm pe făptuitor, ci urâm răutatea în sine. Dacă e legată răutatea de 
făptuitor, îl dorim bun şi nu-l urâm, nu-l îndepărtăm, dar răutatea în sine o 
urâm şi nu vrem să existe, nici la noi şi nici la altul. 


— Cazi în păcatul mândriei dacă dispreţuieşti ura şi răutatea din jur? 
— Nu, cum să cazi în păcatul mândriei? Păi atunci nu mai faci nimic! 
Doar posibilitatea de a te mândri e şi când faci, şi când nu faci. 


— Un om, cu cât e mai aproape de Dumnezeu, îşi dă seama de 
păcătoşenia sa. Eu sunt la început, deci, dacă mă pot lăuda cu ceva, mă 
pot lăuda cu păcatele şi cu neputinţa mea. 

— Apăi, să nu te lauzi cu păcatele şi cu neputinţa! 


— S-a întâmplat ca, după ce am gândit sau am făptuit un păcat, să 
mă rog şi să simt că nici măcar nu aş avea acest drept, aşa de căzut mă 
simțeam. Mi-era efectiv ruşine şi mi se părea ca o neruşinată îndrăz- 
neală să mă rog; totuşi m-am rugat, cu gândul că nu trebuie să cad 
pradă deznădejdii. Am păcătuit sau nu? 

— N-ai păcătuit, să te rogi şi mai departe! 


— Există viaţă şi pe alte planete? 
— Nu ştiu, eu cred că nu. 


— Ce credeți că l-a făcut pe Nietzsche să exclame: „Dumnezeu este 
mort”? 
— Păcatele lui! 


— Consideraţi că este bine ca şi un preot să fie lângă cei bolnavi în 
spitale, să-i ajute cu cuvânt sfânt, să-i spovedească în perioada sărbătorilor 
şi în alte zile? Ştiu că ei îşi doresc foarte mult, în special cei cu boli grele. 

Consideraţi că ar fi bine ca preoții să iasă cu cărțile sfinte pe câmp și 
să facă rugăciuni pentru ploaie? Când eram copil, eu știu că acest lucru se 
făcea şi ploile veneau la vreme. 

— Dragă, se poate şi acum, nu-i nicio oprelişte! 


— Vi s-au pus o mulţime de întrebări! Sfinţia voastră ce întrebare 
aţi avea pentru noi? 
— Dacă sunteți oameni cumsecade. 


— În ce condiţii credeţi că ar putea avea loc unirea dintre cele două 
Biserici, Ortodoxă şi Catolică? 

— Unirea o face Dumnezeu. „Când Cel Preaînalt, coborându-Se, a ames- 
tecat limbile, atunci a despărțit neamurile; iar când a împărţit limbile cele de 
foc, într-o unire pe toți ne-a chemat” (Condacul Pogorârii Sfântului Duh). 
Noi credem că unirea se face prin puterea lui Dumnezeu. Prin puterea omului 
se face depărtarea. Pe mine m-a întrebat cineva dacă eu cred că sunt 
diferențe mari între catolici şi ortodocşi. Şi-am zis că diferențele nu-s mari, 
dar sunt organizați pe diferențe, aşa încât diferenţele mici devin mari. 


— Cum poți persevera în dreapta credință ortodoxă, în situația când 
eşti nevoit să trăieşti mai mulți ani în străinătate, în afara rugăciunii? 

— În străinătate e cam greu... Zicea Părintele Arsenie că acolo-i mai 
bine pentru trup, iar aici, pentru suflet. Păi, ce-ţi alegi! 

— În toate religiile se spune că lisus Hristos este şi va fi 
Mântuitorul. Deci, dacă oamenii ştiu, de ce continuă să fie adepţii 
acelor religii şi nu devin drept-credincioşi? 

— Dragă, dacă omul e format pe o idee, greu îşi schimbă ideea în care 
se găseşte; pentru că ideile aduc structuri, iar diferenţele nu sunt atât pe idei, 
cât pe idei întrupate, pe structuri. lar când eşti mulțumit cu ceea ce ai, nu 
mai cauţi altceva. 


— Dacă un om susţine că are credință, dar nu obişnuieşte să meargă 
la Sfânta Liturghie, se mai poate spune despre acesta că are credinţă? 

— Nu! Să ştiţi că eu, pe cei care nu vin la biserică, nici nu-i socotesc la 
oameni credincioşi. Chiar vin unii şi zic: „Părinte, dar eu fac asta şi asta, mă 
rog dimineaţa şi seara, mă rog acasă...”. Nu-s mulțumit! Pentru că ceea ce 
faci acasă nu e ceea ce se face la biserică, aşa încât a nu merge la biserică 
este un fel de lepădare de Ortodoxie. 

Eu nici nu stau de vorbă cu cine nu merge la biserică... Prima întrebare 
pe care o pun la spovedit (după întrebările obişnuite: când te-ai spovedit 

— Cum se poate ca, în mijlocul frământărilor, necazurilor şi 
ispitelor din fiecare zi, să ne putem păstra pacea şi liniştea sufletească şi 
cum putem ajunge să zicem, alături de Sfântul Antonie cel Mare: „Nu 
mă tem de Dumnezeu, fiindcă-L iubesc pe El”? 

— Liniştea şi pacea o dă Dumnezeu, iar dacă ne silim să-l slujim lui 
Dumnezeu, Dumnezeu ne menține în pace. Pacea însă, după Filocalie 
(Sfântul Marcu Ascetul, de pildă, zice aşa), este nepătimirea. Cel ce a ajuns 
la nepătimire, adică nu mai este hărțuit de patimi, acela a ajuns la pace, a 
ajuns la linişte sufletească; şi aceasta n-o poate lua nimeni de la noi. 
Domnul Hristos a şi spus: „Acestea vi le spun, ca bucuria Mea să fie întru 
voi şi ca bucuria voastră să fie deplină” (loan 15, 11); şi, mai departe: 
„larăşi vă voi vedea şi se va bucura inima voastră şi bucuria voastră nimeni 
n-o va lua de la voi” (loan 16, 22). Acelaşi lucru este şi cu pacea, pentru că a 
zis Domnul Hristos: „Pacea Mea dau vouă, pacea Mea las vouă” (loan 14, 27). 
Dacă ajungi la măsura aceasta, nu te mai clintește nimeni din bine. 


— Cum trebuie făcută diferenţa dintre ascultarea călugărească şi 
ascultarea pe care să o practicăm noi în lume? 

— În ceea ce priveşte ascultarea, fiecare are ascultarea lui, la măsurile 
lui. Nu poate cineva să aibă ascultare călugărească, ducând viață mire- 
nească. Sfântul Maxim Mărturisitorul chiar spune că virtuțile călugărului 
sunt căderile mireanului, iar virtuțile mireanului sunt căderile călugărului. 
Fiecare îşi are rosturile lui, iar ascultarea o face în contextul existenţei lui. 
Cel care are familie, sigur că nu trebuie să ducă o viață independentă, ci o 
viață dependentă de cei cu care e legat. Copiii să asculte de părinţi, apoi soții 
unul de altul... Trebuie găsită modalitatea de a se armoniza, iar armonizarea 
se face şi prin ascultare. 

lar la călugărie, acolo lucrurile sunt cumva organizate pe ascultare. 
Eu, de exemplu, acum sunt în ascultare, în înțelesul că n-am venit independent 
de mânăstirea din care fac parte, ci sunt aici în prelungirea mânăstirii. 

Eu consider că o mânăstire este tinda raiului, casa lui Dumnezeu, 
poarta cerului, locul împlinirilor şi, pe măsura aceasta, orice ieşire din 
mânăstire, cu scop de preamărire a lui Dumnezeu, este o lucrare în 
prelungirea mânăstirii. Deci eu acum sunt în ascultarea mânăstirii, pentru că 
am primit blagoslovenie pentru lucrul acesta. 


— Vă rog să interpretați sfatul duhovnicului Paisie către credincioşii 
săi: „Să nu faci tot ce poţi, să nu spui tot ce ştii, să nu crezi tot ce auzi”. 

— „Să nu crezi tot ce auzi” este o regulă, în sensul că sunt atâtea lucruri 
care chiar nu trebuie crezute, pentru că se răspândesc o mulțime de lucruri 
care nu țin de adevăr. 

„Să nu faci tot ce poţi” — aici poate că se are în vedere că omul ar mai 
putea face şi rele, cel puţin până la un anumit stadiu, pentru că sunt şi 
oameni care nu mai pot face rele, ci sunt statornici în bine. 

„Să nu spui tot ce ştii” se referă la faptul că sunt şi lucruri pe care le 
ştii, dar pe care nu-i bine să le răspândeşti. 


— Cum ne dăm seama că ne aflăm în ceea ce Sfinţii Părinţi numesc 
„râvnă nechibzuită”? 

— Nu prea poți să-ți dai seama decât raportându-te la o conştiinţă 
străină, consultându-te cu cineva, pentru că oricine face un lucru oarecare 
crede că-l face dintr-o râvnă adevărată, iar râvna nechibzuită este atunci 
când faci nişte lucruri care pot să-ți fie dăunătoare. Pot să-ţi fie dăunătoare şi 
ție, şi altora. De exemplu, un post peste puterile tale, care îți împuţinează 
capacitatea de gândire şi capacitatea de acțiune, e un post care te epuizează 
fără niciun rost. In Filocalie, de pildă, în „Convorbirile cu părinții din pustia 
sketică” (Filocalia, vol. 1), sunt date nişte cazuri de oameni care au postit 
peste măsură şi care şi-au împuţinat puterile şi chiar au ajuns să moară din 
cauză că n-au primit îndrumarea să fie echilibrați. 


— Se mai încearcă de către Biserica Ortodoxă realizarea unor 
aziluri pentru bătrâni, bolnavi, copii părăsiţi? 

— Acum s-a început să se facă lucruri de felul acesta şi în Biserica 
Ortodoxă; s-au făcut şi înainte, pe lângă mânăstiri. Dar Biserica Ortodoxă în 
general este o Biserică mai mult liturgică, iar partea socială nu e aşa dezvol- 
tată ca la alți creştini. 


— Care sunt criteriile după care noi putem să ne alegem un 
duhovnic bun? 

— Să ştiţi că eu, când nu eram duhovnic, tot mă gândeam că nu-şi fac 
duhovnicii datoria. Acum, eu despre mine nu am impresia că nu-mi fac 
datoria; dar altceva constat, că nu numai de duhovnici buni e nevoie, ci şi de 
penitenți buni. Degeaba e un duhovnic bun, dacă nu e urmat şi nu e ascultat. 

E greu să-ți găseşti un duhovnic bun şi nu se prea ştie pe ce criterii. 
Poate că ţi-l descoperă Dumnezeu. 

Eu am avut un duhovnic bun la mânăstire, pe Părintele Serafim 
Popescu; n-avea nume mare, Dumnezeu să-l odihnească, dar avea o viaţă 
deosebită şi poate că, din anumite puncte de vedere, era mai mare decât alții, 
socotiți mari. L-am considerat un om care avea o armonie sufletească, un 
echilibru... totdeauna era îngăduitor, era elastic. Zicea: „Dragă, fă ce poți, fă 
ce-ţi ajută Dumnezeu”, iar mie-mi convenea tare mult lucrul ăsta, că nu-ți 
dădea nişte reguli, nu te punea la osteneli. Şi am făcut aşa şi a fost bine. 

La rândul meu, şi eu îi îndemn pe oameni aşa: să se depăşească şi să 
se dăruiască; pentru că un cuvânt de-al părintelui era şi acesta: „Să te 
depăşeşti şi să te dăruieşti”. Mi l-a spus mie, o singură dată, şi bine că mi l-a 
spus, c-apoi eu îl mai spun şi altora. Cuvântul înseamnă „să te depăşeşti prin 
credință şi să te dăruieşti prin iubire”. Şi asta este o regulă foarte bună. 

Să ştiţi că, dacă omul e sincer, îl poate ajuta orice duhovnic, iar dacă 
nu-i sincer, nu-l ajută niciun duhovnic bun. 


— Este bine să fii naş la doi tineri care au mai fost căsătoriți și 
trăiesc împreună până la cununia religioasă? 

— Păi, decât să-i laşi fără nănaş, poate că-i bine... E greu de stabilit 
fiecare chestiune... În momentul în care primesc binecuvântarea Bisericii 
pentru a doua căsătorie, sigur că primesc şi un nănaş de undeva. 


— Fiecare om crede că religia lui este cea adevărată; totuşi, cum 
putem şti care este dreapta credință? De ce este păcat să treci la altă religie? 

— Dragă, noi credem, ca ortodocşi, că adevărata credință este credința 
noastră. Pe mine mă întreabă, mai ales sectarii: „Părinte, dumneavoastră ce 
credeți, care-i credinţa cea adevărată?” Şi eu răspund: credinţa în care sunt 
eu, că dacă aş crede că alta-i adevărată, aș fi acolo. 

Criteriul ar fi că în Biserica Ortodoxă e dreapta credință, or numai 
într-un loc poate fi dreapta credință. Eterodoxie este la toţi care nu sunt 
ortodocşi. Noi credem că credința noastră e credința adevărată. De altfel, 
s-au format şi nişte structuri, iar noi nu putem să fim altceva decât ceea ce 
suntem de fapt. Se punea problema că trec ortodocşii la sectari... Să ştiţi că 
niciun ortodox nu trece la sectari, acela care trece, nu e ortodox. Când eşti 
ortodox, nu poţi să fii şi altceva. 

E păcat să treci nu de la o credinţă la alta (de la baptişti la ortodocşi, 
de exemplu, nu-i niciun păcat, numai să treacă), ci e păcat să treci de la 
ortodocşi la altă credință, pentru că asta înseamnă să părăseşti tot ce ţine de 
Ortodoxie: să părăseşti preoția, Liturghia, slujbele Bisericii noastre, să 
părăseşti cultul Maicii Domnului, cultul sfinților, să părăseşti rânduielile 
Bisericii noastre, să părăseşti învățătura Bisericii. Asta înseamnă să te lepezi 
de Ortodoxie. Or să treci la ortodocşi înseamnă să treci de la puţin la mult, 
de la ceea ce este neadevărat, nesigur, la ceea ce este sigur şi adevărat. 


— Care este rolul preotului în relația muritor-Dumnezeu? 


— Este să mijlocească, prin Sfintele Taine, pentru muritor, ca să nu se 
piardă, să nu ajungă în iad. E o relaţie de mijlocitor. 

OAMENI PLĂCUȚI LUI DUMNEZEU 
DIN EVANGHELIE 


31 martie 1994 


- Explicaţi-ne expresia lui Nicolae Steinhardt: opusul păcatului nu 
este virtutea, ci libertatea. 

— Cred că explicaţia ar fi putut-o da mult mai bine cel care a spus 
cuvintele acestea... Opusul păcatului este libertatea, în înţelesul că libertatea 
o dobândim prin virtute. Numai omul virtuos este liber, iar omul care nu-i 
virtuos nu este liber, ci oscilează între libertate şi robie, între libertate şi 
ne-libertate. Cel care împlineşte virtuțile, acela este liber față de păcat, după 
cuvântul Domnului Hristos: „Cel ce săvârşeşte păcatul este rob păcatului” 
(loan 8, 34). Domnul Hristos a zis: „Dacă împliniţi cuvântul Meu, sunteţi cu 
adevărat ucenicii Mei. Şi veţi cunoaşte adevărul, iar adevărul vă va face 
liberi” (loan 8, 31-32). Libertatea se realizează prin virtute, aşa încât se 
poate spune şi astfel, că opusul păcatului este virtutea, dar se poate spune şi 
că opusul păcatului nu este virtutea, ci este libertatea de pe urma virtuţii. 


— Care este cea mai importantă, cea mai înălțătoare rugăciune? 

— Asta depinde nu de conţinutul rugăciunii, ci de calitatea rugăciunii. 
Sfântul loan cel ce a scris Scara spune că sunt patru trepte ale rugăciunii, în 
raport cu cel ce se roagă, şi anume: rugăciunea întinată, rugăciunea furată, 
rugăciunea pierdută şi rugăciunea curată. La rugăciune curată ajung cei 
curați, cei nepătimitori. Până nu ajungi la nepătimire, nu ajungi nici la 
rugăciune curată. Deci rugăciunea cea mai înălțătoare este rugăciunea 
curată. Nu s-ar putea spune că este un loc sau o stare în care se termină 
rugăciunea. Rugăciunea este cum e şi desăvârşirea, pentru că rugăciunea 
este oglinda sufletului: arată aşezarea sufletului; din acest motiv, rugăciunea 
este însoţitoare a desăvârşirii şi este fără de sfârşit. Despre desăvârşire se 
spune că este fâră de hotar şi tot aşa şi rugăciunea: este fără de hotar. Nu 
s-ar putea spune care anume este cea mai înălțătoare rugăciune. Pentru 
fiecare dintre noi, cea mai înălțătoare rugăciune este rugăciunea la care 
ajungem, la care am ajuns sau la care vom ajunge. 


— Din 1989 încerc să practic rugăciunea lui Iisus, conducându-mă 
după literatură, în special după Filocalia, volumul VIII. Acum sunt în 
mare cumpănă, nereuşind să găsesc un duhovnic practicant al rugăciunii 

lui lisus, în fața căruia să-mi deschid cu totul inima şi care să mă îndrume 
pe această cale a rugăciunii lui lisus, aşa cum ne sfătuiesc Sfinţii Părinţi. 

— În ceea ce priveşte îndrumarea duhovnicească în legătură cu 
rugăciunea lui lisus, pot să vă spun că pe mine m-a învăţat rugăciunea 
aceasta Părintele Arsenie Boca, în 1942, când aveam treisprezece ani şi 
jumătate. Părintele a vorbit cu mine atunci ca şi cu un om mare şi mi-a spus, 
ca îndrumare în legătură cu rugăciunea, doar atât: să o zic cu mintea şi s-o 
zic lipită de respirație. M-a învăţat să spun „Doamne” între respiraţii, „lisuse 
Hristoase, Fiul lui Dumnezeu”, o dată cu inspirarea, şi „miluieşte-mă pe 
mine, păcătosul”, o dată cu expirarea. Mai mult nu mi-a spus nimic, nici nu 
mi-a dat indicaţia să caut pe cineva care să mă îndrume. Și am conştiinţa că 
nici n-aş fi găsit pe cineva care să mă îndrume... 

Eu am făcut liceul în Timişoara, între 1943 şi 1948. Ca elev de liceu, 
ştiam de rugăciunea aceasta şi o ziceam, la măsurile la care mă puteam 
angaja eu atunci. Am avut două feluri de stări sufleteşti în legătură cu 
aceasta: întâi, nişte împotriviri, nişte furtuni de gând, care au durat vreme 
îndelungată, dar care apoi au alternat cu stări de linişte sufletească şi mai 
ales cu stări de bucurie. De la internatul unde locuiam şi până la şcoală, 
mergeam cam o jumătate de oră şi, mai ales dimineaţa, ziceam rugăciunea 
aceasta; şi aveam o bucurie, de parcă mă ridica cineva pe sus. Niciodată nu 
m-am gândit că rugăciunea răscoleşte furtunile acelea de gând, ci credeam că şi 

alţii au aceleaşi stări sufleteşti; şi poate chiar le aveau şi nu ştiam eu, fiindcă 
viaţa nu se trăieşte prin comparaţie. Aşa încât nu m-am lăsat de rugăciune, ci 
am continuat rugăciunea, cât am putut, bineînțeles că împlinindu-mi şi datoriile. 

Să ştiţi că şi eu astăzi recomand din toate puterile mele rugăciunea de 
toată vremea, dar n-o recomand cu exclusivitate, pentru că rugăciunea nu 
este singurul mijloc de mântuire. Domnul Hristos ne-a lăsat o Evanghelie 
întreagă, ne-a lăsat atâtea şi atâtea învățături, n-a zis că totul se reduce la 
rugăciune sau că totul se absoarbe în rugăciune. Însă rugăciunea este fapta 
bună cea mai la îndemână, este mijlocul prin care ne cunoaştem pe noi 
înşine. Mai ales rugăciunea aceasta, de toată vremea: „Doamne lisuse 
Hristoase, Fiul lui Dumnezeu, miluieşte-mă pe mine, păcătosul”, repetată 
mereu, are darul de a ne pune în legătură cu noi înşine, de a ne descoperi 
nouă înşine pe noi înşine. Fără aceasta, nu ne cunoaştem. 

Fiecare dintre noi purtăm în suflet o încărcătură, adusă din 
moşi-strămoşi (Dumnezeu ştie din ce străfunduri de existență), cu care ne 
întâlnim şi pe care trebuie s-o rezolvăm. Bineînţeles că Dumnezeu ne 
mântuieşte, iar noi Îi cerem ajutorul lui Dumnezeu când zicem: „Milu- 
ieşte-mă pe mine, păcătosul”; dar trebuie să ne silim şi noi să înlăturăm 
gândurile care nu sunt conforme cu voia lui Dumnezeu. Abia după ce ne 
întâlnim cu noi înşine ajungem să ni se limpezească mintea şi să ne putem 

întâlni cu Dumnezeu: din Scriptură, din sfintele slujbe, din cărțile duhovniceşti, 
din ceea ce ni Se descoperă Dumnezeu, din natură, fiindcă Dumnezeu Se 
descoperă şi în făpturile Sale; aşa încât, dacă cineva stăruie în rugăciune, 
aceasta îi deschide posibilitatea de a înainta în rugăciune, dar dacă renunți la 
rugăciune, nu mai poți înainta în rugăciune. 

Nu trebuie neapărat să ai un îndrumător, când ai o silință bună şi 
sinceritate. Dacă ai sinceritate, Dumnezeu te îndrumă sau îţi trimite, la 
vreme potrivită, omul potrivit. Să ştiţi că eu, în afară de ce mi-a spus 
Părintele Arsenie, n-am mai învăţat de la nimeni ceva esenţial în legătură cu 
rugăciunea de toată vremea; şi nici eu nu pot spune prea multe, decât că 
omul trebuie să stăruie în rugăciune şi asta este ceea ce îl favorizează. 


— Ce înseamnă a depune mărturie mincinoasă? Înseamnă să nu 
minţi în toate împrejurările, în tot ce spui, sau se referă la a depune 
mărturie într-un proces judiciar? 

— Şi una, şi alta. 


— Ce este „un om mântuit”? Ce cerem de la Dumnezeu atunci 
când cerem mila Lui? 

— Când cerem mila Lui, cerem tot ajutorul pe care-l dă Dumnezeu, 
bunăvoința lui Dumnezeu față de noi. Când zicem „Doamne, miluieşte-ne”, 
cerem ca Dumnezeu să ne fie favorabil, binevoitor, să ne ajute. 

lar în ceea ce priveşte mântuirea, când ne referim special la mântuire, ne 
referim la mântuirea de păcate, de patimi, de tot negativul din viața noastră, 
indiferent în ce chip se manifestă sau se realizează în viața noastră: la măsura 
gândului, la măsura structurilor sufleteşti... Deci mântuirea este eliberare. 


— Cum poate omul modern să lupte cu gândurile care ne vin ca un 
noian din tot ceea ce vedem, auzim, simţim? 

- La nivelul gândului, adică prin rugăciunea de toată vremea, prin 
ocolirea patimilor, prin observarea de sine, prin înmulţirea gândurilor bune, 
prin preocupări deosebite, care fac nelucrătoare impresiile din afară. Sfântul 
Marcu Ascetul spune: „În inima iubitoare de Dumnezeu, păcatul nu poate să 
rămână, aşa cum focul nu poate rămâne în apă” (Filocalia, vol. I). Dacă eşti 
angajat într-o viaţă superioară, nu te mai ocupi de lucruri inferioare. 


— Care este omul cel mai plăcut lui Dumnezeu? Nu este Sfântul 
Evanghelist loan? 

— Dragă, e greu de spus care este cel mai plăcut lui Dumnezeu. Eu 
v-am spus despre unii oameni plăcuţi lui Dumnezeu. Care este cel mai 
plăcut lui Dumnezeu, numai Dumnezeu ştie. 

— Cum se poate face renaşterea spirituală în România? 

— Pentru societate? Dragă, în România, ca oriunde, renaşterea spirituală 
se realizează prin oamenii care ei înşişi renasc spiritual. Adică nu poţi aştepta 
un fenomen de masă înainte de a realiza un fenomen la nivelul personal. 

La noi la mânăstire, de exemplu, vin foarte mulți oameni la hram!; şi 
eu mă gândesc totdeauna că oamenii aceştia, în general, în familiile lor şi în 
cercul lor social, sunt oameni izolați, adică nu sunt în legătură cu ceilalți 
oameni; nu e un fenomen de masă, ci e un fenomen la măsura individului. 


— Cum explicaţi spusa: „Dacă aţi avea credinţă cât un grăunte de 
muştar, ați spune muntelui acestuia să se arunce în mare şi s-ar 
arunca” (Matei 17, 20)? 

— Explic la fel cum explică Sfântul Maxim Mărturisitorul, că prin credință 
se înlătură patimile, se îndepărtează, se nimicesc. Prin angajare... Adică un 
munte îl poți muta cu mijloace tehnice, dar patimile nu le poți înlătura cu 
mijloace tehnice, ci prin credință, prin angajarea într-o viață bazată pe credință. 

— Ce ne puteți spune despre prietenia dintre un tânăr şi o tânără, 
înainte de căsătorie? 

— Dacă ştiu care-s măsurile prieteniei, pot să fie prieteni, dar dacă 
implică în prietenie lucruri care ţin de căsătorie, să nu fie prieteni! 


— Puteţi să comentaţi ultimele două versete din Psalmul 50: „Fă 
bine, Doamne, întru bunăvoirea Ta, Sionului şi să se zidească zidurile 
lerusalimului/ Atunci vei binevoi jertfa dreptăţii, prinosul şi arderile de 
tot; atunci vor pune pe altarul Tău viței”? 

— Sunt cuvinte pe care psalmistul le-a avut în vedere în contextul 
existenței lui. Noi le înțelegem ca fiind despre ierarhie (respectiv despre 
cler) şi popor, Sionul fiind Templul din Ierusalim, iar Ierusalimul fiind 
cetatea în care era Templul. Deci avem în vedere clerul, reprezentat prin 
Sion, şi lerusalimul, reprezentat prin credincioşii de rând. 


-— Cum explicaţi cuvintele lui Anton Pann: „Cel ce-n altă Lege sare 
niciun Dumnezeu nu are”? 

— Adică, dacă tu crezi în Dumnezeu şi te ţii de Legea ta, într-adevăr 
crezi în Dumnezeu. lar dacă poţi să fii oriunde, încă nu eşti statornic în 
credința pe care-o ai. 


' Hramul Mânăstirii Brâncoveanu de la Sâmbăta de Sus este în 15 august — Adormirea 
Maicii Domnului. 

NOTĂ ASUPRA EDIŢIEI 


Cartea Din ospățu/ credinței, cuprinzând conferințele pe teme duhovniceşti 
susținute de Părintele Arhimandrit Teofil Părăian la Craiova, a apărut într-o 
primă ediţie în anul 2005 (21 de conferințe), ediţia a I-a fiind publicată în anul 
2006 (26 de conferinţe). 

Ediţia de față, publicată în două volume, reproduce textul ediției a II-a, 
prelegerile susținute de Părintele Teofil fiind grupate în primul volum (Cvânzări 
duhovniceşti, iar întrebările publicului şi răspunsurile Părintelui Teofil — în 
volumul al doilea (Răspunsuri /2 întrebări ale credincioșilor). 

Cartea a fost realizată prin transpunerea în scris a înregistrărilor audio ale 
conferinţelor. 

Citatele din Sfânta Scriptură şi din textele sfintelor slujbe au fost păstrate, 
de regulă, aşa cum au fost rostite de Părintele Teofil, multe dintre ele regă- 
sindu-se în ediţii mai vechi ale Bibliei sau cărţilor de cult. 

Ediţiile româneşti (în general cele recente) ale cărților la care Părintele 
Teofil s-a referit în cuvântările sale au fost indicate în note de subsol, care 
aparțin editurii, ca de altfel şi celelalte note. 

Editura 


PĂRINTELE TEOFIL, 
CEL ODIHNITOR DE OAMENI 


Multe din cuvintele rostite și scrise de Părintele Teofil au ca izvor 
experienţe personale sau ale unor persoane cu care s-a cunoscut de-a lungul 
vieţii. Descriind chipul duhovnicesc al Părintelui Serafim Popescu de la 
Mânăstirea „Brâncoveanu” — Sâmbăta de Sus, Părintele 'Teofil subliniază adesea 
calitatea acestuia de a fi fost „odihnitor de oameni”. 

Când am auzit, cu mulţi ani în urmă, acest cuvânt rostit de Părintele 
Teofil, ceva parcă mă chema spre aprofundarea acestei sintagme. Puțin câte 
puţin, am fost cucerit de ea, am început s-o folosesc şi, totdeauna când o fac, 
mă gândesc la Părintele Teofil de la Sâmbăta de Sus. 

Dorind a scrie un scurt cuvânt introductiv la cartea Părintelui Teofil, 
„Din ospăţul credinţei”, pregătită la Editura Mitropolia Olteniei, primul gând 
care mi-a venit la adresa autorului a fost calitatea lui de „odihnitor de oameni”. 

Trăim într-o lume obosită de atâta neliniște, frământare şi trufie 
luciferică. Oriunde întorci capul, întâlneşti chipuri obosite lăuntric şi fizic; 
stress, plictiseală, angoasă, într-un cuvânt — oboseală. Întâlnirea cu Părintele 
Teofil surprinde prin diferenţă faţă de ceea ce-ţi oferă, în general, întâlnirile cu 
oamenii. Cuvântul lui, binecuvântarea lui, mustrarea sau iertarea lui odihnesc 
fiinţa lăuntrică a interlocutorului. Socot că aici se dezleagă taina neobişnuitei 
atracţii pe care o simt cei tineri, dar nu numai ei, la auzul că undeva vorbeşte 
Părintele 'Teofil sau că i s-a mai publicat o carte. Obosiţi de greutatea zilei şi a 
nopții, încărcați de probleme nerezolvate, chinuiți de frământări lăuntrice, 
zdrobiţi adesea în sufletul lor de neînţelegerea celor din jur, tinerii aleargă la 
întâlnirea cu Părintele Teofil ca la un izvor de odihnă, ușurare, alinare şi 
reconfort sufletesc. 

Întâlnirile Părintelui Teofil avute de-a lungul anilor cu tinerii olteni din 
diferite localități ale Arhiepiscopiei Craiovei şi cele avute cu preoții 
protopopiatelor din eparhia noastră au fost clipe de duhovnicească odihnă. 
Entuziasmul tinerilor şi interesul manifestat de preoți m-au determinat să 
apelez adesea la bunăvoința Părintelui Teofil de a poposi în Oltenia. A făcut-o 
totdeauna cu drag, legând aici prietenii puternice, născând duhovniceşte mulți 
fii şi fiice, odihnind inima mitropolitului şi a păstoriților săi. 

Cartea de faţă este rodul acestor descinderi misionare ale Părintelui 
Teofil în Craiova. Marcel Glăvan, consilier la Arhiepiscopia Craiovei, fiu 
duhovnicesc şi prieten al Părintelui Teofil, cum îi place Avvei să-l numească, 
s-a ostenit mult ca această carte să apară. 


Am certitudinea că, atât în Oltenia cât şi în ţară, „Din ospăţul credinţei” 
va fi bine primită şi că mulţi, lecturând-o în duh de meditaţie şi rugăciune, vor 
trăi clipe de binemeritată odihnă sufletească. Rostind cuvântările al căror 
conţinut este cuprins în această carte, Părintele Teofil a odihnit sufleteşte mii 
de oameni. Alte mii se vor odihni lecturându-le. Şi aşa, odihna duhovnicească a 
iubitorului şi iubitului de Dumnezeu — Teofil — de la Sâmbăta de Sus se 
altoieşte pe inima obosită, dar permeabilă luminii, a mii, zeci de mii de 
persoane. În acest mod se înfăptuieşte mântuirea lumii, adeverindu-se pe deplin 
cuvântul Sfântului Serafim de Sarov: „„Mântuieşte-te pe tine însuţi şi mii se vor 
mântui în jurul tău”. 


Mânăstirea Sfântul loan Botezătorul — Târgu Cărbuneşti 
La praznicul 'Tăierii Capului Sfântului loan Botezătorul 
29 august 2005 


+ TEOFAN 
MITROPOLITUL OLTENIEI 


Conferințele susținute de Părintele Teofil Părăian 
la Craiova, în perioada 31 martie 1994 — 13 decembrie 2006 


LOCUL 
E DATA TEMA CONFERINȚEI DESFĂŞURĂRII 
IN r0a:ou| Oaiiezi placul iara zen Liceul de Artă 
din Evanghelie 
04.11.1994 Disciplina interioată A Casa Studenţilor 
prin rugăciunea de toată vremea 


26.05.1995 
16.11.1995 | Urcuşul duhovnicesc Casa Studenţilor 


ge În A ai e ; Casa Gnaciaaleua 
în spiritualitatea ortodoxă 


6 | 04.11.1996 | Ortodoxie și bucurie Casa Studenţilor 
7 | 05.03.1997 | Ortodoxia — credinţa noastră Casa Studenţilor 
28.10.1997 | Ce învăţăm din Pateric Casa Studenţilor 


205, (ae [ea i atatea tu Oa Casa Studenţilor 
duhovnicească a creştinului 

09.11.1998 

17.05.1999 Casa Studenţilor 


Viaţa duhovnicească Casa Ştiinţei şi 
A ee în lumina Sfintei Liturghii 
12.12.2000 
15.05.2001 Filarmonica Olenia 


15 | 15.11.2001 | Viaţa în Ortodoxie 


16 | 11.11.2002 | Întâlniri cu Domnul Hristos 
şi Tehnicii 


26.06.2003 
03.11.2003 Casa Studenţilor 

22.06.2004 
26.01.2005 


27.01.2005 Cogipte di , ȘPiaţa Eagle ip Casa Studenţilor 
prea puţin luate în seamă 

29.11.2005 Cum să ne facem viaţa Teatrul Naoal 
cât mai frumoasă „Matin Sorescu 


20.03.2006 | Predica de pe Munte şi viața omenească | Casa Studenţilor 


24 | 11.12.2006 | Ce ştim şi ce credem despre Dumnezeu | Casa Studenţilor 
25 | 12.12.2006 | Omul împărăției lui Dumnezeu Casa Studenţilor 


26 | 15:1795008 | (6răfienul imeaditaau Teatrul Naţional 
ŞI în practica ortodoxă „Marin Sorescu 

ultima dată, dacă ai avut canon...) este: „La biserică mergi?” Dacă zice: „Nu 
merg”, nici nu mai stau de vorbă cu el; îi zic: dacă vrei să spui ceva, spune, 
dar să ştii că n-am ce vorbi cu tine, dacă nu mergi la biserică. Şi-i spun de 
obicei ce înseamnă să meargă şi ce înseamnă să nu meargă. 

A venit unul, nu demult, şi-l întreb: când ai fost ultima dată la 
biserică? „Acum opt ani. — Măi, chiar opt, n-or fi trecut numai şapte? — Nu, 
părinte, că de când m-am cununat, n-am mai fost.” Adică el ştia că s-a 
cununat acum opt ani. Ei, cu unul ca ăsta nu ai ce face! Întâi trebuie să 
meargă la biserică şi după aia să vină să-l ajuţi. 


— Ce trebuie să-i ofere un părinte copilului său, pentru ca acesta 
să fie crescut în frică de Dumnezeu? 

— Exemple. Exemple bune, exemple de religiozitate. În viaţa de 
familie, în general, sunt nişte lipsuri, în sensul că cei mai mulți cred că viața 
de familie este o viață în care chestiunea religioasă este o chestiune 
particulară. Or în viața de familie nu există nimic particular. Nici gândurile, 
ai putea să zici că nu-s particulare. Totul trebuie să fie împreună, al tuturor, 
aşa încât în familie trebuie să fie pusă în valoare şi credința religioasă. 

„Unirea credinţei şi împărtăşirea Sfântului Duh cerând, pe noi înşine 
şi unii pe alţii şi toată viața noastră lui Hristos Dumnezeu să o dăm”, sunt 
cuvinte care se spun la Liturghie şi la Cununie. De ce şi la Cununie? Pentru 
că sunt importante pentru cei care se cunună şi pentru că şi viaţa creştină 
trebuie să fie un fel de Liturghie. Nu se poate socoti că omul îşi împlineşte 
datoria atunci când, pentru a se ruga, se separă de celălalt, ci trebuie să se 
roage împreună (dacă nu se poate totdeauna, cel puţin din când în când, dar 
cât se poate mai des) şi să le dea şi copiilor exemple de rugăciune împreună. 

Zorica Laţcu are o poezie, „Ectenie”, şi zice într-un loc: „Când plecăm 
genunchii, seara, amândoi”. Dar ia să v-o spun pe toată: 


Ectenie 
de Zorica Laţcu 


Pentru ca iubirea noastră să-nflorească 
Albă cum e crinul Bunelor Vestiri, 
Pentru ca mlădița dragostei să crească 
Plină de miresme, dulce de rodiri,; 
Pentru ca din neaua grea de peste iarnă 
Rod de viață caldă iarăşi să legăm, 
Pentru ca lumină peste noi să ceară, 
Domnului să ne rugăm. 

Pentru ca să-şi verse binecuvântarea, 
Ca un zvon de vânturi line, peste noi, 
Pentru ca în suflet să-I simțim chemarea, 
Când plecăm genunchii, seara, amândoi; 
Pentru ca-n iubirea Lui să ne-mpreune, 
Când, cuprinşi de patimi, numele-I strigăm, 
Pentru ca-n vecia Lui să ne cunune, 
Domnului să ne rugăm. 


Pentru ca belşugul țarinilor grele 

Să ne facă traiul rodnic şi umil, 

Pentru ca răsfrângeri din surâs de stele 

Să sclipească-n lacrimi ochii de copil; 

Pentru ca sudoarea să ne miruiască 

Şi-n lumina morții viaţa s-o cercăm, 

Pentru ca din muncă pacea să rodească, 
Domnului să ne rugăm. 


Pentru ca-n mulțimea îndurării Sale 

Însuşi să-Și pogoare pasul către noi, 

Pentru ca să-l ducem sufletul în cale, 

Cu miros de smirnă şi cu ramuri moi; 

Pentru ca-n lumina alb-a dimineţii, 

Din strânsoarea cărnii să ne dezlegăm, 

Și-ntr-un pas să trecem pragul larg al vieţii, 
Domnului să ne rugăm. 


— Atunci când ne cuprinde deznădejdea, ce putem face pentru a 
ieşi din această stare? 

— Nu putem să facem altceva decât să ne angajăm în fapte care 
înmulțesc nădejdea, în fapte care înmulțesc credința. Trebuie să tragem de 
noi... Adică nu trebuie să ne lăsăm pradă unor porniri spre rău, căci de multe 
ori pornirile acestea sunt rezultatul fie al neglijenţei noastre, fie al unei vieţi 
care nu favorizează binele. 

Părintele Serafim Popescu, de la noi de la mânăstire, Dumnezeu să-l 
odihnească, zicea: „Mulţi dintre oameni îşi trăiesc o parte din viaţă ca să-şi 
facă greu de suportat cealaltă parte a vieţii”. 

Noi suntem şi rezultatul vieţii pe care am dus-o; fiecare dintre noi 
însumăm în noi toată viaţa noastră, iar dacă viața noastră a fost negativă, 
atunci şi starea noastră e negativă, e cu scădere. Şi în cazul acesta nu putem 


23 


Arhimandritul Teofil Părăian 


face nimic... decât, cu efortul de care mai suntem capabili, să încercăm să ne 
depăşim pe noi înşine. 


— Știind că Satana se arată şi sub formă de înger al luminii (cf. 
II Corinteni 11, 14), cum se poate face distincţia între un gând de la 
Dumnezeu şi un gând de la Satana? 

— Gândurile de la Dumnezeu sunt conforme cu voia lui Dumnezeu. 
Mai întâi de toate, nu trebuie să avem încredere în mintea noastră, iar în al 
doilea rând, trebuie să ne verificăm gândurile cu o conştiinţă străină, 
superioară conştiinţei noastre. 


— Vorbiţi-ne, vă rugăm, despre Sfântul Apostol Pavel. De aseme- 
nea, şi despre Sfântul Apostol loan: despre virtuțile pe care le avea el şi 
pentru care era mai iubit de către Mântuitorul decât ceilalți ucenici. 

— Noi nu ştim de ce l-a iubit Mântuitorul pe Sfântul loan Evanghelistul 
mai mult decât pe ceilalți... Probabil era mai ascultător, mai gata de a 
împlini voia Lui. Nu avem de unde să ştim, pentru că nu avem nişte mărturii 
ale Evangheliei sau ale contemporanilor lor. 

În ceea ce-l priveşte pe Sfântul Apostol Pavel, el îşi manifestă anumite 
virtuți, anumite calități în ceea ce scrie el. De exemplu, când zice: „O, copiii 
mei, pentru care sufăr din nou dureri ca de mamă, până ce va prinde Hristos 
chip în voi” (Galateni 4, 19), arată angajarea lui faţă de credincioși, față de 
Domnul Hristos, pentru credincioşi, prin credincioşi. Sau când zice: „Ţi-l 
trimit pe el, chiar inima mea” (Filimon 1, 12), arată că se identifică cu omul 
pe care îl recomandă. Dacă citim Noul Testament cu gândul de a descoperi 
calitățile Sfântului Apostol Pavel, ne putem da seama de calităţile lui, aşa 
cum reies din Sfânta Scriptură. 


— Spuneţi-ne ceva din viața dumneavoastră. 

— Dragă, din viaţa mea, ce să vă spun?... Am dus o viață despre care 
acum, la bătrâneţe, pot să zic că a fost o viaţă frumoasă, o viață luminoasă, o 
viață în legătură cu Dumnezeu, cu credința în Dumnezeu, cu slujba, cu 
bucuria din credință... N-am ceva deosebit să spun. 

Am făcut o şcoală specială la Cluj, timp de cinci ani, între 1935-1940 
(eu sunt nevăzător din copilărie). Apoi am întrerupt doi ani şi am reluat la 
Timişoara, la un liceu de văzători, pe care l-am terminat în 1948. Am urmat 
Teologia la Sibiu, între 1948-1952, iar din 1953 sunt la mânăstire. Gândiţi-vă, 
chiar de la 1 aprilie! E ceva, nu? M-am dus o dată cu păcălelile! 

A fost frumos, a fost bine, m-am făcut călugăr în anul în care m-am 
dus acolo, în 15 august; după şapte ani, am fost hirotonit diacon; am stat 23 
ani diacon şi am fost hirotonit preot acum 11 ani. 

A tost frumos, a fost bine, ce să spun altceva? Nu ştiu ce-or spune cei 
care-or zice ceva despre mine la înmormântarea mea... Mai zilele trecute am 
fost la Floreşti şi a vorbit un părinte acolo; după ce-am ținut eu o predică, a 
vorbit despre mine; şi i-am zis că eu n-aş fi vorbit aşa despre mine. 


— Cum trebuie să ţină postul un om suferind sau un copil în creştere? 

— Cum poate. Un om suferind, în orice caz, e dezlegat, fiindcă boala e 
postul lui. Dacă vrea să postească şi poate, n-avem nimic împotrivă, însă cei 
bolnavi în general nu sunt obligaţi la post. 

În privinţa postului eu sunt mai elastic, mai ales pentru cei care nu-şi 
gătesc singuri. 


— Sfinţii pe care i-a cinstit şi la care s-a rugat creştinul în timpul 
vieţii, deci sfinţii ocrotitori, ce rol au după ce moare creştinul? ÎI ajută 
să treacă prin vămile văzduhului? 

— Da, îl ajută. Acuma, cu vămile văzduhului e o treabă, că noi credem 
că-L purtăm pe Domnul Hristos în noi, şi-atunci nu ne este frică de vămile 
văzduhului, pentru că dacă e Hristos în noi, fug dracii de noi. Cum spune 
rugăciunea de mulţumire după Sfânta Împărtăşire? „Ca de foc să fugă de 
mine tot lucrul rău, toată patima”. Sau: „Să învie Dumnezeu și să se 
risipească vrăjmaşii Lui”, sau: „Când Te-ai pogorât la moarte, Cela ce eşti 
viața cea fără de moarte, atunci iadul l-ai omorât cu strălucirea dumnezeirii”. 
Asta înseamnă că şi în noi nimiceşte Dumnezeu iadul. 

Asta, cu vămile văzduhului, e o chestiune mai mult aşa, de explicaţie, 
a unora, ca să se pună în evidenţă unele păcate, unele rele. Or, în realitate, 
eu cred că dacă omul s-a lăsat o dată de păcate şi este cu Domnul Hristos, nu 
mai vine niciun drac să se apropie. Nici la vămi, nici în altă parte. 


— Ce părere aveţi despre legea lui Moise, a fost ea o lege 
exagerată? De exemplu, legea talionului: „Dinte pentru dinte şi ochi 
pentru ochi” (Ieşirea 21, 24). 

— A fost o lege care era pe atunci, în special pentru a se înlătura relele. 
Adică omul nu trebuia neapărat să piardă un ochi, decât în măsura în care a 
scos un ochi; în cazul acesta, legea era prohibitivă, nu era pedepsitoare. 
Adică, dacă eu voiam să nu-mi scoată cineva un ochi, nu scoteam nici eu un 
ochi. Aşa a fost dată legea atunci, pentru vremea aceea. Acum e mai multă 
îngăduință, dar oamenii fac rele... Câteodată, poate că ar fi bine să li se 
aplice o lege mai drastică. 


— Ne puteți spune ce este adevărul? 
— Păi, şi pe Domnul Hristos L-a întrebat Pilat ce este adevărul. 

Adevărul este Hristos: „Eu sunt Calea, Adevărul şi Viaţa” (ioan 14, 6); 
şi Evanghelia Lui, bineînţeles. „Cuvântul Tău este adevărul” (loan 17, 17), a 
spus Domnul Hristos în rugăciunea dinainte de Pătimire, iar noi spunem 
aceasta în rugăciunile pentru cei răposaţi. 


— Toate virtuțile, cum sunt smerenia, iubirea, rugăciunea, sunt 
daruri ale lui Dumnezeu, ceea ce înseamnă că dacă Dumnezeu nu i le-a dat 
cuiva, acela, oricât s-ar strădui, tot nu le are. Şi atunci, ce poate face omul? 

— Nu se poate ca Dumnezeu să nu dea ceea ce vrea EI să aibă omul. 
Dumnezeu ne dă aceste daruri şi virtuţi, dar şi cu osteneala omului. Omul are 
în fiinţa lui nişte capacităţi... de exemplu capacitatea de a iubi, însă ea trebuie 
organizată, trebuie ordonată. Porunca ne face să salvăm iubirea, pe care noi o 
avem, însă, dacă e împătimită, nu e organizată după porunca lui Dumnezeu. 

Sfântul Maxim Mărturisitorul, în Capetele despre dragoste (Filocalia, 
vol. II), vorbeşte despre trei feluri de dragoste: dragoste după poruncă, 
dragoste firească şi dragoste împotriva firii. Şi zice că dragostea după 
poruncă o au cei nepătimitori. Silinţa de a fi nepătimitor pune în valoare 
virtuțile şi reglementează capacitatea de a iubi. Cel ce pe unii îi iubeşte, iar 
pe alţii îi urăşte, cel ce pe acelaşi uneori îl iubeşte, iar alteori îl urăşte, cel ce 
pe unii îi iubeşte mai mult, iar pe alții mai puţin, zice Sfântul Maxim 
Mărturisitorul că încă nu împlineşte porunca lui Dumnezeu, Care spune să-l 
iubeşti pe aproapele tău ca pe tine însuți. Bineînţeles, acestea sunt chestiuni 
de vârf... Domnul Hristos ne dă porunci, ne dă principii, pe care noi le 
împlinim după puterea noastră şi nădăjduim la mila lui Dumnezeu. Ceea ce 
nu putem noi, la măsurile noastre, poate Dumnezeu şi completează El ceea 
ce nu putem noi. În orice caz, dacă suntem hotărâți pentru bine, Dumnezeu 
ne ajută, ne dă darul acesta. 


— Spuneţi-ne ceva despre acel mare părinte Arsenie Boca. 

— Părintele Arsenie Boca a fost un om care prin naştere a fost înzestrat 
cu nişte calităţi pe care, dacă cineva nu le are, nu le poate dobândi. A fost o 
personalitate puternică, cu nişte daruri de la Dumnezeu, pe care le avea în 
mod deosebit față de alții. La acestea, s-a adăugat cultura lui, care n-a fost 
numai teologică, ci a fost şi o cultură laică bine pusă la punct, inclusiv cu 
cunoştinţe de medicină. Acel cuvânt de ordine pe care l-a spus el: „Oxigen, 
glicogen, somn, să-ţi păstrezi hormonii şi să ai concepție de viață creştină” 
arată că avea cunoştinţe de medicină. Avea în vedere fizicul omului, pentru 
că omul e o ființă psiho-fizică şi nu poţi să neglijezi fizicul în favoarea 
sufletului, între suflet şi trup existând un raport direct proporțional. Dacă 
vrei să ai un suflet care înţelege, care se angajează, trebuie să ai şi partea 
fizică pusă în rânduială. Iar părintele avea în vedere lucrurile acestea. 

În Pateric se spune: „Îi ajunge călugărului, de va fi nevoitor, un ceas 
de somn pe noapte”. Să ştiţi că eu, dacă l-aş întâlni pe părintele care a zis 
vorba asta, i-aş spune că n-are dreptate. Şi Părintele Arsenie zicea că trebuie 
cel puţin şase ore de somn continuu pe noapte. Sunt nişte lucruri de care te 
izbeşti... Sfântul Moise Arapul spunea că s-a păgubit mai mult din multa 
priveghere, din multa osteneală şi din puţina mâncare decât din mâncare 
multă şi din somn mult. Pentru că, tot forțându-se să doarmă puţin, a ajuns 
în situația să nu mai poată dormi şi cerea de la Dumnezeu puţin somn. Așa 
că trebuie o dreaptă judecată, un echilibru în toate. Numai aşa se poate 
ajunge unde trebuie să se ajungă. 

lar Părintele Arsenie avea acest echilibru, această conştiinţă. De 
exemplu, cineva a venit la el şi i-a spus: „Părinte, nu ştiu ce se întâmplă cu 
mine, că am început să uit”, asta fiind în vremea postului, când făceau nişte 
nevoinţe. Şi părintele i-a zis: „Mă, mai încet cu postul!” De ce? Pentru că îşi 
dădea seama că există o legătură între trup şi suflet. 

Părintele avea o putere de sinteză deosebită, o putere de pătrundere 
deosebită. Poate că uneori era spontan şi risca anumite afirmaţii pe care le 
făcea, dar în orice caz, avea curajul acesta al opiniei, pe care nu l-am întâlnit 
la alți oameni, la alți călugări; cunoștințe teologice am mai întâlnit. 

Mie, de exemplu, mi-a spus Părintele Arsenie, personal, odată, când 
am fost la el: „Bagă de seamă: cunoştinţe teologice pot avea şi necredincioşii. 
Însă nu acesta e lucrul de căpetenie, ci lucrul de căpetenie este trăirea 
religioasă”. Şi mi-a adus aminte, atunci, de un cuvânt din slujbele noastre 
— să ştiţi că eu țin foarte mult la slujbele noastre —, şi anume prima catavasie 
de la Înălțarea Domnului: „Cu dumnezeiescul nor fiind acoperit gângavul 
— e vorba de Moise —, a spus Legea cea scrisă de Dumnezeu. Căci scuturând 
tina de pe ochii minții, vede pe Ce! ce este şi se învaţă cunoştinţa Duhului, 
cinstind cu dumnezeieşti cântări”. Deci cântările lui Moise au venit după ce 
şi-a curăţit tina de pe ochii minţii şi a învăţat cunoştinţa Duhului, după ce a 
fost învăluit cu dumnezeiescul nor. Asta este calea cea adevărată, când ai 
ajuns să ai o experienţă a întâlnirii cu Dumnezeu, când ai ajuns să te uimeşti 
de Dumnezeu. Pentru că spune Sfântul Isaac Sirul: „Încă nu L-a cunoscut pe 
Dumnezeu cel ce nu se minunează de Dumnezeu”. Dacă nu te minunezi de 
Dumnezeu, încă nu L-ai cunoscut pe Dumnezeu; şi-atunci, cântările tale (şi 
cele pe care le cânți, şi textele pe care le citeşti) de fapt nu sunt ale tale, ci 
sunt ale altora, spuse şi de tine, cu participarea câtă o poţi avea. Or, când ai ajuns 
să te minunezi de Dumnezeu, atunci izbucneşti din sufletul tău cântări 
realizate de Duhul Sfânt, Care este lucrător în tine; sau cântările de la sfintele 
slujbe, pe care le cânţi, şi textele pe care le citeşti sunt izvorâte din sufletul tău. 

De pildă, în Filocalie, în volumul al IV-lea, este o scriere despre Avva 
Filimon, în care ucenicul îl întreabă cum se face că dintre toate cărțile 
Scripturii cel mai mult citeşte din Psaltire. Şi el zice: „Frate, atâta dar a pus 
Dumnezeu în sufletul meu, din psalmi, încât sunt ca şi când eu aş fi autorul 
lor”. De multe ori m-am gândit la cuvântul acesta al Avvei Filimon şi am zis 
că şi pentru mine, doi psalmi sunt de parcă eu i-aş fi făcut: Psalmul 22: 
„Domnul este păstorul meu...” şi Psalmul 102, mai ales în partea unde se 
spune: „Cât este de departe cerul de pământ, atât e de mare bunătatea Lui 
(Dumnezeu) spre cei ce se tem de Dânsul./ Cât e de departe răsăritul de 
apus, atât a depărtat EI de la noi fărădelegile noastre./ Cum miluieşte un tată 
pe copiii săi, aşa-i miluieşte Domnul pe cei ce se tem de Dânsul”. Partea 
asta îmi place cel mai mult, parcă aş fi făcut-o eu. Dar n-am făcut-o, am 
primit-o şi mi-am împropriat-o. Acesta este rostul nostru, de a ne împropria 
cuvintele pe care le spunem, cântările pe care le cântăm. 

Or părintele mi-a atras atenţia asupra acestei alcătuiri de la Înălţarea 
Domnului: „Cu dumnezeiescul nor fiind acoperit gângavul — Moise adică —, 
a spus Legea cea scrisă de Dumnezeu”, deci numai după ce a fost învăluit cu 
dumnezeiescul nor, cu Duhul Sfânt; „Căci, scuturând tina de pe ochii minții, vede 
pe Cel ce este — pe Dumnezeu, căci Dumnezeu a zis: «Eu sunt Cel ce sunt — 
şi se învaţă cunoştinţa Duhului, cinstind cu dumnezeieşti cântări”. 

Aşa a fost părintele, un om care s-a impus în conştiinţa oamenilor prin 
personalitatea lui. Adică noi nu putem fi Părintele Arsenie, pentru că nu 
avem calitățile pe care le-a avut el de la Dumnezeu. Cultura noastră 
teologică sau viaţa pe care o ducem nu ne-a adus la măsurile acelea pe care 
le-a avut părintele prin înzestrarea lui. 

La Sibiu, când am mers eu la Teologie, era arhiereu-vicar un părinte, 
Preasfinţitul Teodor Scorobeţ, un om tare cumsecade, un om blând, un om 
liniştit. Mie-mi plăcea tare mult de el. Și, când m-a prezentat pe mine 
Mitropolitul Mladin (Părintele Mladin de atunci) ca un candidat la Teologie, 
i-a spus Preasfinţitului că sunt fără vedere. Şi Preasfinţitul zice: „Nu-i nimic, 
dă Dumnezeu alte daruri”. Aşa a fost de mângâietor cuvântul acesta al 
Preasfințitului pentru mine! 

Şi odată, vorbind cu Părintele Dumitru Călugăr de la Sibiu — care 
glumea şi zicea că noi suntem călugări făcuţi, dar el e născut călugăr, că-l 
cheamă Călugăr din copilărie —, am zis: oare prin ce osteneală a ajuns 
Preasfinţitul la aşezarea asta sufletească? Şi Părintele Călugăr zice: „Prin 
osteneala lui Dumnezeu, că aşa l-a lăsat Dumnezeu”. Adică dacă îți dă 
Dumnezeu un dar, acela e un dar pe care îl ai şi îl foloseşti; dar dacă nu-l 
ai de la Dumnezeu în mod special (pentru că Dumnezeu nu are cu tine 

planul pe care-l are cu cel căruia i-a dat darul), nu poți ajunge să dobândeşti 
darul prin nişte mijloace, oricare ți-ar fi osteneala. Pentru că noi, de obicei 
când [i slujim lui Dumnezeu, nu-l slujim ca să ne dea un dar oarecare, ci Îi 
slujim lui Dumnezeu pentru că „cu vrednicie şi cu dreptate este a ne închina 
Tatălui şi Fiului şi Sfântului Duh, Treimii celei de o ființă şi nedespărțite” 
(Liturghia Sfântului loan Gură de Aur). Prin urmare, Îi slujim lui Dumnezeu 
pentru că aşa trebuie, pentru că nu putem să nu-l slujim lui Dumnezeu. lar 
darurile vin dacă vrea Dumnezeu, unde şi cât ştie Dumnezeu. 
Aşa că Părintele Arsenie a avut o înzestrare nativă deosebită. 


— Despre minunea de la Lanciano... 

— Nu ştiu nimic, aud pentru prima dată. 

— ««Un călugăr s-a îndoit de Prefacerea Darurilor în Sfintele Taine 
şi acestea s-au prefăcut în sânge şi carne, rămânând până azi sub 
această formă. 

— Mai sunt istorisiri din acestea şi în Pateric. 

— Dacă minunea e autentică, atunci de ce noi, ortodocşii, nu ne 
putem împărtăși din acelaşi potir cu ei? 

— Dragă, Biserica întotdeauna a fost exclusivistă, adică nu a 
considerat că şi în altă parte sunt darurile pe care le are ea. Din cauza 
aceasta nu îngăduie, poate dintr-o iconomie oarecare, fiindcă am ajunge să 
nu prețuim Tainele noastre, dacă prețuim Tainele altora. Cred că acesta 
este motivul, dar nu putem nici să fim exclusivişti şi să zicem că acolo nu 
se întâmplă Prefacerea... deşi nu putem nici să afirmăm lucrul acesta, 
pentru că dacă nu-l afirmă Biserica, nu-l putem afirma nici noi, sau, dacă-l 
afirmăm, e o părere personală. 


— După 1989 au pătruns foarte multe secte în ţară. Ce credeţi că 
ar trebui făcut pentru a le arăta calea cea dreaptă? Ar trebui oare să 
facem şi noi adunări ca ei sau să ieşim la propovăduire în afara 
bisericii? Aş vrea să indicaţi mai multe soluții. 

— Soluţia este asta: să fim ortodocşi cum trebuie şi să putem să-i 
convingem şi pe alţii să fie aşa. Eu am spus mai înainte că de la ortodocşi nu 
merge nimeni la sectanți. Cineva care-i ortodox cu adevărat şi trăieşte 
ortodox nu poate să fie altceva decât ceea ce este; iar cei care nu au o trăire 
ortodoxă autentică, aceia pot să ajungă şi în altă parte. 

Să ştiţi că-i mai greu să fii ortodox decât să fii sectar, fiindcă un sectar 
zice că-i mântuit gata şi că nu mai trebuie să postească (decât când vrea el), 
că nu trebuie să facă anumite lucruri. Şi bineînţeles că e mai comod aşa, iar 
oamenii ajung mai uşor acolo decât unde li se spune că trebuie să postești 

miercurea şi vinerea, că trebuie să posteşti în Postul Paştilor şi în celelalte, 
că trebuie să mergi la biserică ş.a.m.d. Noi nici nu trebuie să facem altceva 
decât ceea ce facem: să ne împlinim datoriile, acolo unde suntem, şi să trăim 
o viaţă autentică ortodoxă; pentru noi, aceasta este esențial. 

Şi oamenii, dacă pot să înveţe un lucru, este că credința noastră 
ortodoxă este credința moşilor şi a strămoşilor noştri, credința domnitorilor, 
care au făcut atâtea mânăstiri, credinţa Sfântului Constantin Brâncoveanu, 
care s-a jertfit pentru Hristos; iar a renunța la această credinţă înseamnă a 
renunța la tot ceea ce ţine de credință şi de neam. 


— Ce să facem atunci când nu ne putem ruga? 
— Să încercăm totuşi să ne rugăm sau să aşteptăm o vreme când putem 
să ne rugăm. 


— Am auzit de foarte multe ori că cea mai mare filosofie este să te 
gândeşti la moarte. Personal, gândind la aceasta, ajung la deznădejde. 
Deci cum trebuie să ne gândim la moarte, astfel încât să ne zidim? 

— Să ştiţi că, dacă-i filosofie să gândeşti la moarte, e mai mare 
filosofie să gândeşti la viaţă. Filosofia să gândeşti la moarte este în sensul că 
nu trebuie să ne lipim de lucrurile pământeşti mai mult decât este necesar, să 
nu căutăm o afirmare a lor peste trebuință. Acesta este rostul filosofiei 
acesteia, a gândului la moarte. 

Să ştiţi că eu nici nu mă pot gândi la moarte! Nu ştiu unde-oi ajunge... 
la” bine ajung, în orice caz! De ce cred că ajung la bine? Pentru mila lui 
Dumnezeu, dacă-i vorba, nu pentru faptele mele. La noi la mânăstire, Părintele 
Serafim zicea că Dumnezeu n-are pe nimeni de pierdut. Dacă vrea omul să se 
piardă, se poate pierde, dar Dumnezeu nu vrea să-l piardă. Şi cred în cuvântul 
spus de Părintele Arsenie: „lubirea lui Dumnezeu față de cel mai mare 
păcătos e mai mare decât iubirea celui mai mare sfânt față de Dumnezeu”. 

Însă metodele de îmbunătăţire şi de gândire duhovnicească sunt dife- 
rite, nu putem să folosim aceleaşi metode, pentru că nu se potrivesc cu noi. 

De pildă, undeva se spune că un sfânt, un părinte din Pateric, zicea că 
toată lumea se mântuieşte, numai el nu se mântuieşte. Nu cred că e corect să 
spui lucrul acesta, pentru că mântuirea nu atârnă numai de om, ci atârnă şi 
de Dumnezeu, e şi Dumnezeu la lucru în mântuirea omului. Eu cred că se 
vor mântui mult mai mulți decât credem noi că se vor mântui. 

Important este să avem încredere în bunătatea lui Dumnezeu şi să-l 
slujim lui Dumnezeu, pentru bunătatea Lui. Şi atunci, nu avem motive să ne 
gândim la moarte, ci avem motive să ne gândim la bunătatea lui Dumnezeu, 
la rai, la viaţa veşnică... Dar şi în acest fel, tot ne dezlipim de lucrurile 
acestea şi nu mai ţinem aşa de mult la ele, ca necredincioşii. 

Iar în ceea ce-l priveşte pe părintele acela, care zicea că numai el nu se 
mântuieşte, nu cred că avea dreptate, adică n-avea dreptate să-L nedreptă- 
țească pe Dumnezeu. Însă era metoda lui, e o metodă pe care o folosea el, 
dar care nu se potriveşte cu ceea ce credem noi şi cu ceea ce gândim noi 
despre mântuire. Personal, cred că mântuirea este o chestiune care trebuie 
urmărită prin legătura cu Dumnezeu, prin slujirea lui Dumnezeu, nu prin 
părerile noastre despre mântuire. Aşa că, dacă nu mă gândesc la moarte şi 
mă gândesc la viață, tot mă gândesc la ceva care mă ajută. 


— Pentru a dobândi trăirea la sfintele slujbe şi la rugăciuni, ce 
trebuie să fac? Mă lupt să respect legile lui Dumnezeu, dar mă simt 
mereu împietrită. 

— Păi, te simţi deocamdată, dar faci lucruri de om credincios şi înain- 
tezi în credință. Faci cu efort ceea ce vei putea să faci, cu vremea, fără efort. 


— Ce este smerenia şi cum se poate dobândi? 

— „Smerenia este virtutea care nu se arată”, zice Sfântul Francisc de 
Sales, din Apus. Smerenia este un dar fără de nume, pe care-l cunoaște 
numai cel care îl are. Este o virtute prin care omul se supune lui Dumnezeu, 
primind învățătura, dându-l dreptate lui Dumnezeu. Această virtute ne face 
să ne cunoaştem pe noi înşine, să cerem mai mult darul lui Dumnezeu, 
văzând insuficiențele noastre. 

Smerenia este un rezultat al conştiinţei păcătoșeniei, iar în măsura în 
care avem această conştiinţă, avem smerenia vameşului şi smerenia femeii 
păcătoase. 

Însă smerenia mai poate fi şi o smerenie a Maicii Domnului ŞI a 
Sfântului loan Botezătorul, care este rezultatul virtuţilor: cu cât înaintează 
omul în virtute, cu atât se coboară mai mult în smerenie, știindu-se 
colaborator al lui Dumnezeu şi dator mai mult lui Dumnezeu, pentru această 
cinstire dată de Dumnezeu omului. 

La smerenie se ajunge prin observarea de noi înşine, prin cunoaşterea 
de noi înşine, prin împlinirea poruncilor lui Dumnezeu, prin constatarea 
insuficiențelor noastre, prin faptul de a-l da dreptate lui Dumnezeu, prin 
ascultare, prin osteneala de a ne depăşi pe noi înşine, de a dobândi smerenia. 
Şi mai ales prin rugăciune, pentru că smerenia, dacă este un dar al lui 
Dumnezeu, fără de nume, cunoscut numai celui care se roagă, se dă de către 
Dumnezeu mai ales celui ce se roagă. 


— Ce ne puteţi spune despre cuvântul: „Pocăinţa se face cu faţa 
spre viitor”? 

— Este un cuvânt care-mi place mic, un cuvânt pe care de fapt nu 
l-am auzit de la nimeni, dar eu îl spun mereu: Pocăinţa se face cu fața spre 
viitor, nu cu faţa spre trecut. Fiecare dintre noi am realizat un trecut al 
nostru. Până în clipa de față, avem un trecut şi avem un prezent. Prezentul 
este timpul nostru adevărat: toate le realizăm în prezent şi le realizăm în 
prezent pentru trecut şi pentru viitor. Chiar şi în veşnicie, viitorul îl vom 
trăi tot ca prezent. 

În Sfânta Evanghelie se spune că Sfântul loan Botezătorul le zicea 
oamenilor: „Faceţi roade vrednice de pocăință” (Luca 3, 8), asta însemnând 
că pocăinţa nu trebuie să fie goală, ci pocăinţa trebuie să fie plină, făcând în 
prezent roade vrednice de pocăință. Cum ar zice Sfântul Apostol Pavel, în 
Epistola către Efeseni: „Cel ce a furat să nu mai fure, — şi nu se opreşte la 
aceasta, ci zice, mai departe — ci mai vârtos să lucreze cu mâinile sale, ca să 
aibă de unde să dea milostenie”. Deci arată că pocăința trebuie făcută cu 
ceva pozitiv. 

Noi nu suntem niște tânguitori, cu fața spre trecut, ci suntem nişte 
activi, cu faţa spre viitor, vrând să realizăm în viitor ceea ce n-am realizat în 
trecut. Pentru că păcatele, o dată făcute, nu mai pot fi compensate; nu poți 
face altceva pentru păcatele pe care le-ai făcut, dar poţi să te pregăteşti ca să 
faci virtuți care să te oprească pentru viitor să mai păcătuiești şi să 
înmulţeşti păcatele. E un fel de contracarare a păcatelor de odinioară, un fel 
de astupare a lor. 

Asta înseamnă să faci pocăință cu fața spre viitor, adică să nu te 
tânguieşti pentru cele irecuperabile, ci să te sileşti pentru cele de care ești 
capabil. Eu le spun oamenilor mereu să astupe trecutul negativ cu un trecut 
pozitiv, să-l astupe cu o viață care să-i recomande măcar de acum încolo. 
Asta-i pocăinţa cu fața spre viitor. 


— La Judecata de Apoi, un călugăr ascet, care a trăit în pustie ma 
mult timp, are mai multă trecere decât un călugăr care a trăit toat: 
viaţa numai în mânăstire? 

— Nu, n-are! Adică, Dumnezeu îl ştie pe fiecare, dar se consideră ci: 
viaţa de obşte e superioară vieții de pustnic, în înțelesul că în viaţa de obşti 
îi poţi ajuta pe cei din jur şi totodată te poţi verifica. Sfântul loan Casiai 
spune că cel din pustie nu are posibilitatea să-şi cunoască patimile şi d 
aceea patimile de multe ori cresc în el fără să fie observate, pe când cel di 
viaţa de obşte are posibilitatea să-şi vadă insuficienţele şi să şi le + 
corecteze. Acesta e un punct de vedere, dar până la urmă Dumnezeu şti 
care e mai primit. Fiecare poate fi primit de Dumnezeu pentru intențiile : 
pentru realizările lui. 

Dacă mă duc în pustie, mă duc cu nădejdea că acolo sunt mai de folos 
prin rugăciunea pe care o fac; dar Dumnezeu ştie dacă sunt, pentru că 
Sfântul loan Scărarul vorbeşte şi despre nişte pustnici care nu-şi împlinesc 
datoriile sau care nu se realizează aşa cum cred ei că s-ar realiza. 

Până la urmă, Dumnezeu ştie de toate... Fiecare să-şi împlinească 
datoriile în conformitate cu chemarea pe care o simte. 

Eu, de exemplu, îmi doream odinioară să stau undeva la pustnicie, dar 
nu pentru pustnicia însăşi, ci pentru a mă verifica din anumite puncte de 
vedere: să văd ce gânduri îmi vin, să văd cum mă raportez la nişte situaţii 
speciale... Pentru că eu, în cei şaizeci şi cinci de ani de viață, încă n-am trăit 
Nicio Zi în care să nu mă întâlnesc cu vreun om şi nu ştiu cum este această 
golire totală de orice relaţie simțită. 


— Pentru că suntem în Postul Paştelui, vorbiţi-ne despre iubire. 

— Despre iubire trebuie vorbit totdeauna, nu numai în Postul Paştilor. 
Iubirea este o capacitate a omului, care trebuie reglementată după porunca 
lui Dumnezeu. Să-L iubim pe Dumnezeu mai presus de orice, şi pe 
aproapele nostru ca pe noi înşine. Însă aceasta este până la urmă o perfor- 
manţă, pentru că nu ştiu cine poate spune cu siguranță şi cu convingere că-L 
iubeşte pe Dumnezeu mai presus de orice, iar pe aproapele său, ca pe sine 
însuşi. Însă acesta este principiul, aceasta este porunca. 

Noi totdeauna trebuie să ştim că suntem datori cu iubire față de 
oameni. Suntem datori! „Să ne iubim unii pe alţii, ca într-un gând să 
mărturisim”. Suntem datori cu iubirea! Niciodată nu trebuie să considerăm 
că ne-am împlinit datoria de a iubi. Există o iubire care se realizează 
spontan. Cred că ştiţi versurile din cântecul acela popular: 

Pe la poarta cui mi-e drag, 

Treabă n-am, şi tot îmi fac, 

Pe la care mi-e urât, 

Am treabă, şi nu mă duc. 

E o aşezare, o stare sufletească pe care oamenii o exprimă în felul 
acesta. Pentru că e o realitate: există o iubire spontană, o iubire care se 
realizează nu pe bază de poruncă, ci pe bază de spontaneitate. 

Pe oameni îi primeşti în suflet cum sunt, pentru că să ştiţi că dacă 
iubeşti pe cineva, îl iubeşti cu defecte cu tot, iar dacă nu-l iubeşti, nu-l 
iubeşti nici cu calităţile pe care le are. Deci există o spontaneitate în iubire. 
Aceasta nu este reglementată de poruncă şi nu este după poruncă, ci este din 
capacitatea noastră şi din aşezarea noastră. Dacă poți să iubeşti pe cineva în 
felul acesta, iubirea trebuie lărgită şi la cei pe care nu poți să-i primeşti în 
suflet şi pe care nu poţi să-i iubeşti. 

A iubi pe cineva înseamnă a-l primi în suflet, a-l purta în suflet, a ţi-l 
face propriu, a-l avea şi în inimă, nu numai în afară de tine, ci mai ales 
înăuntrul tău. În privinţa aceasta, vă spun o poezie: 


Te port în mine 
de Zorica Laţcu 


Te port în suflet, ca pe-un vas de preț, 
Ca pe-o comoară-nchisă cu peceți, 
Te port în trup, în sânii albi şi grei, 
Cum poartă rodia sămânţa ei. 

Te port în minte, ca pe-un imn sfințit, 
Un cântec vechi, cu crai din Răsărit. 
Și port la gât, neprețuit şirag, 
Strânsoarea cald-a braţului tău drag. 
Ti e port în mine tainic, ca pe-un vis, 
În cer înalt de noapte te-am închis. 
Te port, lumină rumenă de zori, 

Cum poartă florile mireasma lor. 

Te port pe buze, ca pe-un fagur plin, 
O poamă aurită de smochin, 

Te port în braţe, horbote subțiri, 
Mănunchi legat cu grijă, fir cu fir. 
Cum poartă rodul floarea de cais, 
Adânc te port în trupul meu şi-n vis. 


Asta înseamnă să iubeşti pe cineva cu adevărat şi chiar după poruncă. 


— În legătură cu masoneria... 

— Nu mă mai întrebaţi de-astea, că nu ştiu! Sunt nişte lucruri pe care 
nu trebuie să le avem în vedere, trebuie să fie străine de noi. Dacă auzim de 
masoni, noi nu suntem! Dacă auzim de francmasoni, nu vrem să fim! Nu 
suntem și nu vrem să fim! Şi cu asta, basta! 


— E bine ca o nuntă să se facă cu aprobare în zilele de post? De ce 
se dă dezlegare? 

— Nu ştiu de ce se dă dezlegare, însă ar fi bine ca oamenii să nu ceară 
dezlegare. Dezlegarea se dă fiindcă se cere. Dar ar fi bine ca oamenii, ştiind 
lucrul acesta, să nu se pună în situaţia de a cere nişte lucruri care sunt cu 
lipsă pentru ei şi care poate de multe ori sunt după aceea considerate şi ca 
nişte lucruri care era bine să nu fie făcute aşa. În momentul în care ştii că nu 
se face atunci nuntă, nu faci. Asta înseamnă rânduială. Adică rânduiala 
porneşte de la noi înşine. 

— E posibilă o împărtăşire săptămânală pentru un mirean? 

— Da, de ce să nu fie? Păi, nu se spune la toate Liturghiile: „Cu frică 
de Dumnezeu, cu credință şi cu dragoste să vă apropiaţi”? Nu zice: „Dar 
numai dac-au trecut şase săptămâni”. 


— Credeţi că în viitor Biserica Ortodoxă se va uni cu Biserica Catolică? 
— Dragă, ce nu poate face omul, poate Dumnezeu. Eu n-am de unde să 
ştiu, totuşi cred că în generaţia noastră n-o să fie. 


— Cum îi pot ajuta copiii pe părinţii puţin credincioşi în faptă sau 
care refuză Spovedania şi Sfânta Împărtăşanie? 

— N-au cum... Să le spună de două-trei ori şi după aceea să-i lase, cu 
gândul la Dumnezeu, că totuşi va schimba Dumnezeu ce va trebui. 


— Ce este raiul? 

— Raiul este locul şi starea sufletelor care sunt în legătură cu 
Dumnezeu. Raiul noi îl gândim de obicei ca fiind după moarte, dar de fapt 
nu-i aşa: raiul începe de aici, de pe pământ. Biserica este raiul cel de pe 
pământ, este cerul cel de pe pământ. 

Sfânta Liturghie este împărăția lui Dumnezeu aici, pe pământ; doar 


- şi începe cu cuvintele: „Binecuvântată este împărăţia Tatălui şi a Fiului şi 


a Sfântului Duh, acum şi pururea şi în vecii vecilor”. La Sfânta Liturghie îi 
închipuim pe heruvimi — pentru că aducem întreit sfântă cântare Preasfintei 
Treimi — şi cântăm cu îngerii şi ca îngerii: „Sfânt, sfânt, sfânt, Domnul 
Savaot”. Deci împărăţia lui Dumnezeu pe pământ este Sfânta Liturghie, iar 
raiul cel de pe pământ începe aici. O Liturghie trăită duhovniceşte este, de 
fapt, o experiere a împărăției lui Dumnezeu aici, pe pământ, este un 
început de rai. 

Şi apoi, aşezarea sufletească în care se face simțită prezenţa lui 
Dumnezeu transformă şi sufletul omului în cer. Zorica Laţcu are o poezie 
intitulată „Cer nou”: 


Cer nou 
de Zorica Laţcu 


Grăit-am ieri cu Domnul prin lacrimi şi i-am spus: 
„De noi cum nu ţi-e silă, Preascumpul meu lisus? 
Cum nu-ți întorci Tu faţa cu silă de la noi 

Și cum mai vrei să suferi făptura de noroi? 

Cum vrei să calce-n lume piciorul Tău curat 

Cel care peste aripi de înger a călcat? 

Cum poala prea curată, Stăpâne, n-o fereşti, 

În tină omenească să nu ţi-o murdăreşti? 

Cum poți să suferi, Doamne, miros de putregai, 
Când ai tămâia dulce a crinilor din rai? 

Cum suferi bezna noastră, Tu, soare strălucit, 
Cum poți să rabzi ocara, Tu, Domnul prea slăvit? 
Şi cum, fiind căldura iubirilor cereşti, 

În inima mea rece Tu vrei să locuieşti? 

Tu, cel ce stai în ceruri cu mari luminători, 

În iadul meu, Stăpâne, cum vrei să Te cobori? 


Ca Petru, ani de-a rândul te-am izgonit mereu: 
leşi de la mine, Doamne, că păcătos sunt eu. 
Dar n-ai plecat! Ba încă, cu pasul tău curat, 
Ai coborât tot cerul în iadul meu spurcalt. 
Cu pasul Tău pe mine de tot m-ai curăţii, 
Cu raza Ta tot chipul Tu mi l-ai strălucit. 
Cu focul Tău pe mine, cel rece, m-ai aprins 
Și peste sărăcia mea goală ai întins 

Un colț al hainei Tale şi m-ai făcut bogat, 
Mi-ai dat inel, coroană, porfiră de-mpărat. 
Mi-ai încăput în suflet, Tu, Cel neîncăput, 

Și sufletul meu, iată, cer nou Tu l-ai făcut. 
În sufletul meu astăzi Tu Însuţi locuieşti 

Cu Maica Preacurată, cu cetele cereşti. 


Şi pentru toate-acestea, Iisuse preaiubit, 
In cerul nou din suflet să fii în veci Slăvit. ” 


Şi sufletul omenesc devine cer nou, devine rai, rai cuvântător, aşa cum 
zicem noi despre Maica Domnului. Pentru că Domnul Hristos, Fiul lui 
Dumnezeu, Se întrupează în continuare în sufletele credincioşilor. Iar când 
ai simţirea aceasta, că lumea nu mai trăieşte în tine, ci trăieşte Hristos în 
tine, eşti deja în sfera raiului. 


— Pentru că ne-aţi spus atâtea poezii de Zorica Laţcu, vă rugăm să 
ne spuneţi ceva despre Zorica Laţcu. 

— Zorica Laţcu a fost o poetă din Braşov, născută în 1917. S-a născut 
cu o infirmitate congenitală, avea o nestăpânire de sine, dezordine în 
mişcări, tot timpul era într-o mişcare, într-o zbatere şi se exprima greu. Asta 


36 


Răspunsuri la întrebări ale credincioşilor 


însă n-a împiedicat-o să realizeze nişte poezii extraordinar de frumoase, cred 
că v-aţi dat seama. Eu, dacă mi-am împodobit mintea cu ele, mi-am 
împodobit-o pentru că sunt frumoase cu adevărat şi sunt odihnitoare. 

A fost fiică de intelectual — tatăl ei a fost prefect de Braşov. A 
terminat liceul în Braşov şi a urmat apoi Filologie clasică (greacă şi latină), 
precum şi Limba şi literatura franceză. A devenit licenţiată în aceste două 
facultăți, la Cluj şi la Sibiu, şi a lucrat apoi în cadrul Universităţii, mai ales 
în muncă de cercetare, pentru că nu putea scrie uşor şi de aceea n-a putut 
lucra în învățământ. 

În 1948, după ce l-a cunoscut pe Părintele Arsenie şi după ce s-a 
convins că viaţa călugărească pentru ea este o viață pe care o poate trăi şi pe 
care şi-o doreşte, a ajuns în Mânăstirea Vladimireşti, de lângă Tecuci, unde 
a stat până la desființarea mânăstirii, în 1956. În acel an, desfiinţându-se 
mânăstirea, a avut şi ea de suferit, a avut nişte ani de detenţie. 

După ce s-a întors de la închisoare, a stat cu o maică — pe la Brăila, pe 
undeva — şi apoi, în 1970, s-a întors în Braşov, în casa părintească. Părinţii 
ei au murit şi a stat acolo până în 1990, când s-a întors la Vladimireşti. lar în 
august 1990, a murit la Mânăstirea Vladimireşti, unde şi este înmormântată. 

A publicat trei cărți de poezie: 

— Insula Albă, în 1944, la Editura Dacia Traiană; 

— Osana luminii, o plachetă apărută la Editura Episcopiei Clujului, în 

1948, din care v-am recitat poezia „Ectenie; 
-— Poemele Iubirii, editată aici, în Craiova, la Editura Ramuri, în anul 
1949, pe care eu n-am găsit-o; am găsit numai poezii din ea. 

A fost călugărită cu numele Teodosia; deci maica Zorica Laţcu Teodosia 
sau Teodosia Zorica Laţcu. 

Este puţin cunoscută, întrucât cărțile ei au fost interzise, au fost puse 
la fondul de documentare aproape de la început. Noi căutăm să punem în 
valoare nişte poezii scrise de ea”, pentru bucuria aceasta de a înmulți binele. 

Eu zic că a fost deosebită, cu dar de la Dumnezeu. Personal, am 
cunoscut-o, am lucrat cu ea, am bătut la maşină după dictatul ei — aşa greu 
cum era — traduceri din limba greacă, predici despre minunile Mântuitorului, 
despre pildele Mântuitorului. 


* Ulterior conferinței au apărut două cărți cu poezii ale Zoricăi Laţcu Teodosia, prefaţate de 
Părintele Arhimandrit Teofil Părăian: un volum la Editura Semne din Bucureşti, în anul 1999, 
în care sunt reeditate volumele Insula Albă şi Osana Luminii, cea de-a doua carte a apărut 
la Editura Sophia, în anul 2000, cuprinzând volumele Insula Albă, Osana Luminii şi 
Poemele Iubirii, poeziile publicate în revista Gândirea şi patru volume de poezii în 
manuscris din Biblioteca Astra din Sibiu. 

— Vă mulţumim, părinte, pentru această conferință şi pentru 
răspunsurile la întrebări! Îl rugăm pe Inaltpreasfințitul Mitropolit 
Nestor Vornicescu să spună câteva cuvinte. 


Înaltpreasfinţitul Nestor Vornicescu: În numele Mitropoliei 
Olteniei, cu frăţească dragoste, îi mulțumesc Preacuviosului Părinte 
Arhimandrit Teofil, care a vorbit cu adevărat părinteşte şi frățeşte. 

lar pentru noi, cei care am audiat, vreau să subliniez cu putere că 
această conferinţă şi răspunsurile date — ţineţi cont acum şi luaţi aminte şi în 
viitor! — reprezintă un moment de unicitate. 

Dumnezeu să vă răsplătească, Preacuvioase Părinte! 


Părintele Teofil: Vă mulţumesc, Înaltpreasfințite Părinte, şi mulțumesc 
tuturor celor care aţi fost de față, că mi-ați dat prilejul să spun cuvintele 
acestea; pentru că am conştiinţa că ce faci te şi face. 

Am venit cu încredere, am venit cu dorința de a înmulți binele şi 
bucuria şi cred că s-a înmulțit şi se va înmulți şi de acum înainte binele şi 
bucuria. Dacă va fi aşa, înseamnă că n-am venit degeaba; şi cred ca şi întru 
aceasta să se preamărească numele lui Dumnezeu şi să înaintăm cu toții în bine. 

Cel ce unge cu miresme pe altul, zice Sfântul Atanasie cel Mare, el, mai 
întâi, miroase frumos. Aşa că eu am adus mirul gândurilor bune, pe care l-am 
revărsat peste toţi, şi mă împărtăşesc şi eu de bucuria celor care sunteți de faţă. 

Dumnezeu să vă ajute! 

DISCIPLINA INTERIOARĂ 
PRIN RUGĂCIUNEA DE TOATĂ VREMEA 


4 noiembrie 1994 


— În cazul în care cineva a adresat un blestem cuiva şi nu-şi 
conştientizează păcatul lui, este posibil ca acest blestem să se întoarcă 
chiar asupra lui? Iar dacă îşi conştientizează păcatul mai târziu, ce se 
întâmplă până când îşi conştientizează acest păcat, suferă ceva? 

— Dragă, în ceea ce priveşte blestemul, în orice caz există o cenzură 
dincolo, nu înseamnă că dacă cineva a rostit un blestem, trebuie neapărat să 
se împlinească în realitate pentru cel blestemat. Păi, sunt atâţia oameni care 
o fac la furie, la vreme de asuprire sufletească, şi care apoi renunță, care n-ar 
vrea să se întâmple aşa. 

La mine vin la spovedit, de exemplu, femei, mame care spun că şi-au 
blestemat copilul. Şi eu le întreb: cum ai zis? Şi eventual îmi spun c-au zis: 
„Să-l arză focul!”, „Să-l mânce moartea!” ş.a.m.d. Zic: bine, dar dacă se 
întâmplă aşa? „Vai de mine, părinte, păi să nu se-ntâmple!” 

Deci oamenii nu rămân pe gândul ăla, şi-atunci nici Dumnezeu nu ţine 
seama de vorbe nesocotite. Dumnezeu ştie cum şi ce se întâmplă. În orice 
caz, dacă cineva conştientizează că n-a făcut bine, cere iertare de la 
Dumnezeu şi Dumnezeu poate să-l ierte şi-l iartă, de fapt. 


— Dacă am fost dezamăgită în mod neaşteptat de cineva 
(întâmplător acel cineva îmi este chiar rudă foarte apropiată), îi acord 
iertarea mea, dar nu-i mai pot acorda încrederea. Acesta este un păcat? 

— Cât priveşte iertarea celor care te-au supărat, aceasta trebuie să fie, 
pe cât se poate, deplină, pentru că noi zicem: „Şi ne iartă nouă greşelile 
noastre, precum iertăm şi noi greşiţilor noştri”. Însă toate ale omului sunt la 
nivelul omului, nu poți să-i ceri unui copil să meargă la acelaşi pas cu un om 
mare. Faci ce poți, la măsurile tale, şi de la asta poţi să ajungi, mai departe, 
la mai mult şi la mai bine. 

— Dar dacă nu-i mai pot acorda încredere? 

— Da, asta-i o situaţie trecătoare, o situaţie care se dizolvă, cu timpul. 
Poţi să-i acorzi încredere mai târziu, dacă nu poți să-i acorzi încredere 
atunci. Uneori nu poți să treci peste anumite lucruri; aşa este firea noastră 

împătimită. Dar Dumnezeu poate să le rezolve pe toate, iar pentru ce nu 
putem noi, cerem ajutor de la Dumnezeu, ca să ne ajute EI. 


— Ce semnifică lacrimile de la rugăciune? 

— Lacrimile, după Sfântul Isaac Sirul, sunt puse între minte şi trup: 
semne ale trupului, semne în trup, despre aşezarea minţii. Sunt un dar de la 
Dumnezeu, pentru unii — nu toți îl au şi nu toți îl pot avea, de fapt. Ştiţi că 
femeia păcătoasă a udat cu lacrimi picioarele Mântuitorului nostru lisus 
Hristos, iar Domnul Hristos a iertat-o, pentru cinstirea pe care I-a adus-o şi 
pentru faptul că a dorit să fie iertată. Dar nu se spune acelaşi lucru despre 
fiul risipitor, care şi el a avut o pocăință, o întoarcere. 

Întoarcerea, pocăința în sine este părăsirea păcatului; acesta este 
esențialul. Sfântul Isaac Sirul vorbeşte despre lacrimi de întristare şi despre 
lacrimi de bucurie. Aşezarea sufletească poate fi în sensul acesta, de întristare 
pensru păcate, şi aceasta poate aduce (şi aduce, la unii) lacrimi; alţii au o 
sensibilitate pentru bucuria de la Dumnezeu şi pot avea şi din aceasta lacrimi. 

Lacrimile nu sunt esențialul, esențialul este aşezarea sufletească. Sunt 
binevenite, sunt dorite... Noi, de exemplu, avem la sfânta slujbă un cuvânt 
care zice aşa: „Lacrimi dă-mi mie, Dumnezeule, ca oarecând femeii celei 
păcătoase, şi mă învredniceşte să ud preacuratele Tale picioare, care din 
calea rătăcirii pe mine m-au izbăvit, şi mir de bună mireasmă să-Ţi aduc 
Ție: viață curată, întru pocăință mie agonisită; ca să aud şi eu glasul Tău cel 
dorit: «Credinţa ta te-a mântuit, mergi în pace!y”. 

În această alcătuire de rugăciune, adresată Domnului nostru lisus 
Hristos, cerem lacrimi. Păcate avem — poate ca femeia păcătoasă, Dumnezeu 
ştie câte avem —, dar nu avem aşezarea de lacrimi pe care a avut-o femeia 
cea păcătoasă, şi atunci zicem: „Lacrimi dă-mi mie, Dumnezeule, ca 
oarecând femeii păcătoase (cum i-ai dat, oarecând, femeii celei păcătoase) şi 
mă învredniceşte (e un har special) să ud preacuratele Tale picioare, care din 
calea rătăcirii pe mine m-au izbăvit”. 

Şi fiindcă femeia cea păcătoasă a avut şi mir, n-a avut numai lacrimi, 
zicem: „Şi mir de bună mireasmă să-Ţi aduc Ţie — ce? — viață curată”. 
Deci mirul meu este (ar trebui să fie) „viaţa curată, întru pocăință mie 
agonisită”; pocăinţa aduce viaţă curată şi viaţa curată este mirul cu care să 
ungem preacuratele picioare ale Domnului nostru Iisus Hristos. „Mir să-Ţi 
aduc ie: viață curată, întru pocăință mie agonisită; ca să aud şi eu glasul 
Tău cel dorit: «Credinţa ta te-a mântuit, mergi în pace!»”. Sunt referiri la 
femeia cea păcătoasă din Evanghelia de la Luca (7, 36-50). 

O evocare a femeii celei păcătoase este şi în următoarea poezie: 

Rugăciune 
de Zorica Laţcu 


Doamne, încă să nu-mi dai 
Frumuseţile din rai. 

Și încă nu-mi dărui 

Ale slavei bucurii. 

Nu mă-ndemn încă să-ţi cer 
Fericirile din cer. 


Până când prin lume-Ți duci 
Tu, povara Sfintei Cruci, 
Până când însângerat 

Și lovit şi înspinat, 

Treci pe calea cu dureri, 
Fericire cum să-Ţi cer? 


Dă-mi, Stăpâne, Crucea Ta 
Şi mă-nvaţă a o purta. 

Şi în inimă, cu jale, 

Dă-mi durerea Maicii Tale 
Şi în piept, cu frângere, 
Dă-mi a Maicii plângere. 


Dă-mi, Stăpâne, să-Ţi sărut 
Urma paşilor în lut 

Şi mai dă-mi cu sârg s-alerg 
Tălpile să Ți le şterg, 

Cu iubirea mea duioasă, 

Ca femeia păcătoasă. 


Pornim de la femeia păcătoasă, dar de fapt pornim şi mai de jos, în 
sensul că nu avem lacrimile femeii păcătoase. Cerem de la Dumnezeu, iar 
dacă Dumnezeu ne va învrednici să udăm cu lacrimi preacuratele Sale 
picioare, este un semn de îndurare a lui Dumnezeu față de noi. Însă facem 
ceea ce putem, facem la măsurile noastre. 

Aduc aminte încă de o poezie, tot de Zorica Laţcu, intitulată Spovedanie, 
care arată procesul de recunoaştere şi de întoarcere. 


Spovedanie 
de Zorica Laţcu 


Doamne, dintr-a inimii prisacă, 
Dorurile-n roi spre Tine pleacă. 
Lungă-i calea foarte, pân' la Tine... 
Cum s-o afle bietele-mi albine? 

Fac popas în ierburi înflorite, 
Spornic sug dulceaţă din ispite 

Și să bea din floare dacă-ncearcă 
Aripa de pulbere şi-o-ncarcă. 
Din măceş, din crini, din mătrăgună, 
Mirul florilor în stup l-adună. 
Mustul dulce-luminos le-mbată. 
Au uitat spre Tine drumul, Tată! 
Ca mărgăritarele-n şiraguri, 

Lin S-aşază faguri lângă faguri. 
Doamne, într-a inimii prisacă, 
Dorurile ceară or să-Ți facă 

Și din ceară Ți-oi aprinde Ție, 
Mâine, la vecernie, făclie. 


— Ce ne puteţi spune despre muzica pe care o ascultă tinerii? 

— Dragă, în sfârşit... ar fi bine ca oamenii să evite tot ce este 
împovărător, tot ceea ce este coborâtor. Să ştiţi că și mie-mi place muzica, 
dar nu-mi place muzică de-asta, zdruhăită. Îmi place muzica frumoasă... 
Chiar şi muzica populară. Ştiţi ce mult îmi place mie Dumitru Fărcaş la 
oboi? Am un disc al lui şi tare mult îmi place! Pentru că muzica aceasta este 
constructivă, îţi dă o dispoziţie plăcută; nu te coboară, ci te ridică. Îmi place 
muzica simfonică, îmi place Vivaldi, muzică preclasică, îmi place Mozart, 
îmi place Beethoven... Foarte mult îmi place! N-am vreme de muzică, dar 
câteodată, când am totuşi o ţâr” de vreme şi pot s-ascult ceva, ascult cu mare 
plăcere. Şi-i îndemn şi pe alții s-asculte, dar să asculte o muzică ziditoare, o 
muzică ce te ridică mai presus de lumea aceasta, pentru că-i o muzică adusă 
nu din împătimiri, ci din nepătimiri. 


— Ce părere aveţi despre Oastea Domnului? 

— Să ştiţi că nu prea am păreri bune despre Oastea Domnului! Or f 
unii de la Oastea Domnului pe-aici şi m-aud, dar n-am ce face, asta « 
realitatea. Ştiţi de ce n-am păreri bune? Pentru că nu sunt destul ds 
îmbisericiţi, parcă sunt cam centrifugi. Le place mai mult aşa, o predică di 
asta, nebazată pe Sfinţii Părinţi, o predică ce ar putea fi foarte bine rostită ş 
în alte grupări religioase, de alte facturi. Şi se cam ţin ei că-s mai buni decâ 
alţii, dar să ştiţi că nu prea sunt buni, pentru că uitaţi-vă, deja există tre 
direcţii de Oastea Domnului: o direcție care-i la Sibiu, pe care o conduc 
Părintele Mihoc — care pare că e destul de bună, dar nu se ştie cât rămâne- 
bine; o direcţie este pe la Simeria, iar aceia sunt despărțiți, separați de cei d 

la Sibiu; şi există o direcție la Cluj, însă aceia sunt foarte apropiaţi de sectari: 
chiar şi renunță la Liturghie pentru adunările lor. Așa că aş fi bucuros de 
oameni să fie în cadrul Bisericii, să ţină mai mult la slujbele noastre, să se 
bucure de cărțile de duhovnicie pe care le avem noi... Şi să-şi vadă de 
treabă, să nu se unească nici cu cei de altă credință, nici cu cei care se 
socotesc mai buni. De multe ori, dacă te socoteşti mai bun, chiar nu eşti bun. 


- Există persoane care nu pot fi pomenite la Sfânta Liturghie? 

— Dragă, există... În privința aceasta, două lucruri trebuie să avem în 
vedere. Pe de o parte, rânduiala Bisericii, care îi exclude de la pomenirile la 
Sfânta Liturghie pe cei care n-ar fi vrednici să se împărtăşească. Asta 
înseamnă că la Sfânta Liturghie, de drept şi de fapt ar trebui să fie pomeniţi 
numai aceia care sunt vrednici să se şi împărtăşească. De ce? Pentru că pe 
sfântul disc este prezentată Biserica, cea văzută şi cea nevăzută, adică 
Domnul Hristos, Maica Domnului, sfinţii, ierarhia bisericească, credincioşii 
cei vii şi cei morți, deci cei care ar putea să se împărtăşească. Cei care n-ar 
putea să se împărtăşească, de exemplu credincioşii care nu sunt cununați la 
biserică, cei care fac păcate grele, care trăiesc în păcate de moarte, în 
duşmănii ş.a.m.d., aceştia n-ar putea fi pomeniţi, după rânduială, la biserică. 
Numai că e foarte greu să-i selectezi, fiindcă oamenii în general nu ştiu, 
aduc pomelnice cu nevrednici de a fi pomeniţi, şi totuşi îi pomenim, şi 
fiindcă nu-i ştim, şi poate de multe ori şi că-i ştim, şi totuşi îi mai pomenim, 
în nădejdea darului lui Dumnezeu. 

Pe de altă parte, e vorba de iubire. Aşa cum nu-i scoţi din sufletul tău, 
din iubirea ta pe cei apropiaţi ai tăi care sunt depărtați de Dumnezeu, tot aşa 
parcă te îndeamnă iubirea să-i cuprinzi şi pe ei în pomelnic. Cum să-l 
exceptezi chiar tu, care îl iubeşti?! Tu, mamă, tu, tată, să-ți exceptezi copilul de 
la slujbă, pentru că nu-i cum îl vrea Dumnezeu?! Şi-atunci, în nădejdea că-l vei 
face cum o vrea Dumnezeu, îl ţii mai departe în pomelnic. La noi era o vorbă: 
„S-a certat cutare cu cutare, încât l-a scos şi din pomelnic!” 


— În ce constă superioritatea Ortodoxiei şi pe ce ne bazăm noi 
când afirmăm că Ortodoxia este superioară? 

— Dacă suntem ortodocşi, zicem că Ortodoxia e cea mai însemnată 
modalitate de a-l sluji lui Dumnezeu şi că ea cuprinde învățătura cea mai 
înaltă. Adevărul este că noi credem aşa, dar şi obiectiv este aşa. E greu să 
spui în ce constă superioritatea Ortodoxiei... ar trebui să cunoşti foarte bine 
şi doctrinele celelalte. Însă fapt este că Ortodoxia are tot ceea ce afirmă 
ceilalți că au. Pentru noi, toate adevărurile de credință sunt la fel de 

importante, pe când grupările religioase care îşi asumă superioritatea, fără 
s-o aibă, se definesc prin anumite adevăruri pe care le afirmă. 

De exemplu, baptiştii afirmă Botezul, ca şi când Botezul ar fi lucrul 
cel mai important, pentru noi, Botezul este important, însă toate sunt 
importante. Deci nu ne definim prin Botez, deşi spunem: „Mărturisesc un 
Botez, spre iertarea păcatelor” şi avem practica Botezului. 

Adventiştii au în vedere a doua venire a Domnului Hristos; şi noi 
zicem: „Şi iarăşi va să vină, cu mărire, să judece viii şi morții” (Crez), dar 
nu ne definim prin acest adevăr, aşa încât să fim adventiști, ci suntem 
ortodocşi cu credință în a doua venire a Domnului Hristos. 

Penticostalii au în vedere darurile Rusaliilor şi se definesc prin ele; 
„penticostal” vine de la „penticosti”, care înseamnă „Cincizecime, Rusalii”. 
Şi noi credem în darurile Rusaliilor şi mărturisim darurile Rusaliilor, practicând 
darurile Rusaliilor, în măsura în care socotim noi că acestea sunt cele mai 
importante; noi însă nu vorbim în limbi, dar dăm iertarea păcatelor — care tot 
prin Duhul Sfânt s-a realizat —, sfințim viața oamenilor, natura înconjurătoare 
ş.a.m.d. Deci şi noi suntem „penticostali”, dar nu ca penticostalii. 

Martorii lui lehova se afirmă ca martori ai lui Dumnezeu; păi şi noi 
mărturisim: martirii, mucenicii sunt martori ai credinţei ortodoxe. Noi înşine 
mărturisim: când sărbătorim Naşterea Domnului, când sărbătorim Învierea 
Domnului, Înălțarea ş.a.m.d. Toate acestea sunt mărturii despre credința 
noastră, dar nu ne definim prin acestea, ca să zicem că suntem martorii lui 
Dumnezeu, ci suntem ortodocşi care dau mărturie. 

Aşa încât noi avem tot ceea ce socotesc alţii că au. Ei se definesc prin 
anumite adevăruri de credință, însă noi le avem pe toate la un loc şi toate 
sunt la fel de importante, nu-i mai important unul decât celălalt. 

Apoi avem darul acesta, de a fi cinstitori ai Maicii Domnului, pe care 
mulţi dintre creştini nu-l au. Noi ne bucurăm de Maica Domnului şi zicem: 
„De tine se bucură, ceea ce eşti plină de dar, toată făptura, soborul îngeresc 
şi neamul omenesc. Ceea ce eşti biserică sfințită şi rai cuvântător, lauda 
fecioriei, din care Dumnezeu S-a întrupat şi Prunc S-a făcut, Cel ce este mai 
înainte de veci. Că braţul tău, scaun l-a făcut, şi pântecele tău, mai desfătat 
decât cerurile l-a lucrat. De tine se bucură, ceea ce eşti plină de dar, toată 
făptura, mărire ţie!” Şi avem o bucurie din asta! 

Aşa încât cine gândeşte bine ajunge la concluzia că Ortodoxia este cea 
mai însemnată şi adevărată formă de slujire şi de gândire duhovnicească. 

Pe mine mă mai întreabă, mai ales sectarii: „Părinte, dumneavoastră 
ce ziceţi, care-i credința adevărată? — Păi, zic, credinţa pe care-o am eu, că 
dac-aş crede că alta-i adevărată, n-aş fi aici, ci aş fi acolo”. 

— Spuneţi-ne despre esenţa sufletului, despre modalitatea în care 
sufletul moşteneşte păcatele părinţilor. Botezul, care şterge păcatul 
originar, nu şterge şi păcatele moştenite de la părinţi, aceste tare 
ereditare? Cum de totuşi copiii continuă să păstreze aceste păcate? 

— Dragă, e o chestiune care rămâne o taină, nu e elucidată. Într-adevăr, 
te poți întreba cum cineva care-i curăţit de păcate este totuşi transmițător de 
păcate. Ceea ce ştim noi este doar atât, că lucrurile pot fi urmărite într-un fel, 
adică nu în latura păcatului, ci în latura nedesăvârşirii, în latura neputinței. 
Oamenii moştenesc ceva din înaintaşii lor, şi bine, şi rău. Aşa cum moştenesc 
figura părinţilor sau a bunicilor, tot aşa moştenesc şi configurația sufletească 
a lor. Cum anume se explică lucrul acesta, nu ştim, nu putem spune; ştim 
doar că e o realitate de necontestat faptul că se moşteneşte. De ce se mai 
moşteneşte, când n-ar trebui să se mai moştenească, acestea sunt lucruri care 
ne depăşesc. Nu ne-au fost descoperite şi nu le putem descoperi nici noi. 


- Nu ar fi suficient să te spovedeşti singur lui Dumnezeu? Este 
absolut necesară spovedania la un preot? 

— Da, în concepția Bisericii noastre, da. Pentru că sunt trei locuri în 
Sfânta Scriptură, în Sfânta Evanghelie, în care se vorbeşte despre puterea 
iertării păcatelor, dată oamenilor, şi anume: în Evanghelia de la Matei, în 
capitolul al 16-lea, în legătură cu Sfântul Apostol Petru se spune: „Îţi voi da 
ție cheile împărăției cerurilor şi oricâte vei lega pe pământ, vor şi legate şi în 
cer, şi oricâte vei dezlega pe pământ, vor fi dezlegate şi în cer”; în capitolul 
al 18-lea, tot de la Matei, se spune: „Oricâte veți lega pe pământ, vor fi 
legate şi în cer, şi oricâte veţi dezlega pe pământ, vor fi dezlegate şi în cer”; 
iar după Învierea Domnului nostru lisus Hristos — fapt consemnat în Sfânta 
Evanghelie de la loan, în capitolul al 20-lea —, în seara zilei în care a înviat 
Domnul Hristos, a suflat peste ucenici şi le-a spus: „Luaţi Duh Sfânt; cărora 
veţi ierta păcatele, le vor fi iertate, şi cărora le veţi ţine, vor fi ţinute”. Pe 
această bază, noi avem rânduiala spovedaniei, practicată în Biserica noastră. 
Sigur că Dumnezeu poate ierta păcatele, dar având această rânduială aşezată 
de Domnul Hristos, n-avem de ce să n-o folosim. 


— Dacă cineva totuşi nu se spovedeşte şi nu are păcate mari, se 
poate mântui? 

— Dragă, asta-i o chestiune pe care o ştie Dumnezeu, n-o ştim noi. 
Dacă nu are păcate mari... acuma, ştiţi cum e cu păcatele? Care e păcatul cel 
mai mare? Păcatul pe care-l ai! Nu trebuie să fie cel mai mare păcat socotit. 
E vorba de un păcat pe care-l ai; dacă-l ai, deja e mare, nu? Când ai o boală, 

nu te gândeşti că ai putea avea şi alta, încă mai grea. Pe care-o ai, pe aia vrei 
să n-o ai. Când e vorba de iertarea păcatelor, n-ai niciun motiv să nu te 
spovedeşti. Dacă ai motive să nu te spovedeşti, înseamnă că nu eşti pe calea 
rânduielii Bisericii noastre. Dacă ştii că trebuie să te spovedeşti, n-ai motive 
să zici că ai putea şi altfel decât să te spovedeşti. Dac-o faci din rea-voință, 
nu ştiu dacă e nădejde de bine... 


— Se poate duce cineva şi la altă biserică, de exemplu la una catolică? 
— Se poate duce, dar de ce să se ducă? 


— Dacă cineva pleacă de la biserică înainte de a se termina slujba, 
e păcat? 

— Da, acela e ca luda. Aşa spune Sfântul loan Gură de Aur, că aceia 
care ies de la biserică înainte de ultimul cuvânt al slujbei sunt ca Iuda, care a 
ieşit de la Cina cea de Taină înainte de sfârşitul ei. Bineînţeles că pot fi şi 
situaţii în care cineva trebuie să iasă, în sensul acesta, că are un tren la care 
trebuie să meargă şi se duce la biserică şi stă cât poate sta, iar după aceea se 
duce la tren. Mă rog, sunt situaţii... Dar în general se recomandă şi se insistă 
să stea credincioşii la toată slujba. 


— Dacă soţia nu doreşte să facă avorturi, dar soțul o obligă, să se 
despartă sau să continue să rămână? Cum este cu acest păcat, al avortului? 

— Păi, păcatul e mare şi chestiunea se pune aşa, că dacă în lucruri 
esenţiale nu există înțelegere, atunci în general ei sunt despărțiți, real, chiar 
dacă trăiesc împreună. Se recomandă şi insistăm ca oamenii să se însoțească 
şi pe bază de credință şi să meargă pe calea credinței. Părintele Arsenie 
Boca i-a spus cuiva, care ajunsese la împrejurări din astea, că trebuia să se 
despartă atunci de soț, când a obligat-o să facă aşa ceva. Dar, în sfârşit, sunt 
atâtea şi-atâtea lucruri... e foarte greu de spus ce trebuie să facă oamenii, 
pentru că sunt situații, oamenii au deja copii, pe care trebuie să-i crească, și 
e foarte greu să-i spui: desparte-te şi lasă-l şi nu ştiu ce. Mai bine i-ai spune: 
rezistă şi fă cumva să te menții pe poziția omului care-l slujeşte lui 
Dumnezeu, nu accepta păcate de felul acesta, dar, din cât poți, rămâi şi-ţi 
vezi de familie. Sunt şi situaţii în care e imposibil să trăiască oamenii 
împreună, şi atunci nu poți să-i obligi să trăiască împreună dacă, de 
exemplu, e în pericol viaţa soției, că o omoară. Vin şi pe la mine la spovedit 
şi-mi spun: „Părinte, a zis: «Din mâinile mele mori!”. Păi, în cazul ăsta, 
stai cu frică... şi poate că nu-i bine să stai, în condițiile astea. 

— Cum să se roage cei cu inima uscată, cei deznădăjduiţi, cei care 
nu au așa mare tragere de inimă spre Dumnezeu? 
— Cum pot! Roagă-te cum poţi, ca să ajungi să te rogi cum trebuie! 


— Cei care practică yoga sau bioenergia susțin că darul lor vine de 
la Dumnezeu. Au dreptate? 

— În ceea ce priveşte yoga, yoga este inferioară creştinismului. Mulţi 
dintre cei care au fost la yoga au părăsit yoga, considerând creştinismul mai 
presus de yoga. Şi aşa este! Sfântul Apostol Pavel zice că „în Hristos avem 
toate”, iar Sfântul Marcu Ascetul spune că „Hristos Se face toate celui ce 
crede”. Dacă-L ai pe Hristos, nu-ți mai trebuie yoga şi nu-ți mai trebuie 
nimic altceva. Părintele Arsenie i-a dat următorul program — un îndreptar de 
viață — unui tânăr care-a trecut după aceea pe la mine şi mi l-a spus: 
„Oxigen, glicogen, somn, să-ţi păstrezi hormonii şi să ai concepţie de viață 
creştină”. Deci să ai concepţie de viață creştină, să nu te iei după concepţii 
străine de creştinism şi străine de Biserica noastră. Dacă tu crezi în Hristos, 
ai totul în Hristos! Dacă nu crezi în Hristos, atunci umbli încoace şi încolo, 
că doar-doar găseşti ceva, undeva. Însă Hristos este Mântuitorul, nu yoga. 


- Există şi vise de la Dumnezeu? Cum să deosebim visele? 

— Dragă, cred că cel mai bine e să n-ai încredere în vise, şi-atunci le 
deosebeşti de tot! Are Dumnezeu modalitatea să-ţi comunice şi altfel 
adevărul. Acuma, adevărul este că şi în Scriptură sunt vise... noi cunoaştem 
visele Dreptului Iosif, prin care Dumnezeu i-a descoperit în vis că Maica 
Domnului Îl va naşte pe Domnul Hristos şi că L-a zămislit de la Duhul 
Sfânt. În vis i s-a descoperit! Sau să fugă în Egipt, tot în vis i s-a spus 
Sfântului losif. E totuşi greu... Eu am zis că mie trebuie să-mi vorbească 
Dumnezeu altfel decât în visuri, fiindcă eu nu cred în niciun fel de visuri. 


— Dacă avem o problemă, dacă suntem la o răscruce în viaţă, cum 
să-l cerem lui Dumnezeu părerea, cum putem şti care este voia Lui? 

— Ne rugăm, iar dacă ajungem la o concluzie care-i sigură pentru noi... 
Eventual ne putem confrunta şi cu o conştiinţă străină. Numai că uite, eu, de 
exemplu, nu prea îndrăznesc să-i spun omului ce are de făcut, fiindcă nu-s 
sigur că asta este direcţia lui. De pildă, vine câte unul şi zice: „Părinte, ce să 
fac, să mă-nsor ori să nu mă-nsor?” Şi eu zic: mă, asta mi-o spui tu mie, nu 
ţi-o spun eu ție! 


— Ce ne puteţi spune despre rugăciunile părinţilor pentru copiii 
care au căzut fie în desfrânare, fie într-un alt păcat mare? 

— Părinţii sunt părinți în toate situațiile, nu există nicio exceptare. Un 
tată, o mamă, dacă-s credincioşi, se roagă pentru copil... îi pun şi pe alții, îi 
solicită şi pe alţii să se roage. Pentru că nu-l exclude din iubire, şi e foarte firesc! 


— Dar despre rugăciunile pentru sinucigaşi, ce părere aveţi? 

— Dragă, Biserica nu-i învredniceşte pe sinucigaşi de rugăciune, în 
special pentru a nu se înmulţi cazurile de sinucidere. Dumnezeu ştie de toate, 
dar nu-mi pot închipui, de exemplu, că o soție, având un caz din ăsta, sau un 
fiu, o fiică, având pe unul dintre părinți într-o situație ca aceasta, îl exclude 
din rugăciuni. Nu-l poate exclude, dacă ţine la el. Doamne fereşte, mă 
gândesc aşa, că dacă aş fi avut şi eu cazuri din acestea, aş fi putut să exceptez? 

Însă trebuie să avem în vedere rânduiala Bisericii şi să nu facem 
anume rugăciuni pentru ei. Totuşi, poate că îl poţi cuprinde între ceilalți sau 
măcar îi scrii pe pomelnic pe ceilalți, vrednici de pomenire, şi la urmă zici 
„cu tot neamul lor cel adormit” şi speri ca în tot neamul lor cel adormit să 
fie cuprins şi cel care nu poate fi pomenit. 


— Dacă nu împlinim canonul la Taina Spovedaniei, vom fi iertaţi? 

— Dragă, acuma depinde şi ce canon îți dă, şi cine-ți dă canonul. De 
exemplu, nişte femei din părţile noastre au fost la Mânăstirea Sihăstria şi li 
s-a dat canon să nu mănânce cu ulei lunea, miercurea şi vinerea, fiindcă, nu 
ştiu, au mâncat cu ulei, cândva, când nu trebuia să mănânce, în Săptămâna 
Mare... sau aşa ceva. Au venit femeile acasă şi au început să facă aşa. Şi li 
s-a luat puterea! Iar când a fost să sape cucuruzul, se gândeau cum să facă, 
fiindcă pentru asta îţi trebuie putere... Şi au venit la mine şi m-au întrebat ce 
să facă. Iar eu le-am zis să mănânce cu ulei şi să sape cucuruzul, că ăla care 
le-a pus la canon din ăsta poate a ţinut şi el rânduiala asta, dar n-a avut de 
săpat cucuruz. Aşa că mai sunt şi nişte situații, nişte circumstanţe atenuante. 
De exemplu, dacă-ţi dă să faci o sută-două de metanii pe zi, şi tu ai săpat 
toată ziua la cucuruz, ştii bine că nu le mai poți face seara. Aşa încât 
chestiunea aceasta-i cam elastică. Fiecare om lucrează cu mintea lui. Acolo, 
în Moldova, oamenii sunt mai şablonizaţi, dar aicea, la noi, suntem mai 
elastici, nu suntem aşa țapeni. 


— Dacă cineva se îndoieşte de harul pe care l-ar avea duhovnicul 
său, poate să-şi schimbe duhovnicul? 

— În general, se zice că-i bine să-ţi ţii duhovnicul... şi chiar e bine, din 
cât se poate. Însă sunt şi situaţii în care îl poţi schimba. De exemplu, eu am 
crezut că până la moarte îl voi avea pe duhovnicul pe care l-am avut de la 
început la mânăstire, însă mai spre sfârşitul vieții, părintele pe care l-am 

avut, deşi a fost un om excepțional — eu l-am prețuit foarte mult —, a început 
să fie cam absent. Şi m-am gândit că dacă mă ţin de el, parcă... N-aveam eu 
chestiuni foarte greu de elucidat, dar mi s-a părut că totuşi e un lucru 
nefiresc să mă mai chivernisesc cu un părinte care nu mai are perspectivă, 
şi-atunci am renunţat la el, fără să mă gândesc că greşesc. 

E şi o treabă care ține de aşezarea sufletească, adică nu poţi să-i ceri 
unui om să facă un lucru numai pentru că trebuie făcut aşa. E şi o chestiune 
de afinitate sufletească. 

În general, e bine să ai un duhovnic, iar dacă el îți dă voie, te mai poţi 
spovedi şi la alții; şi eu cred că orice duhovnic, după ce te-a pus pe cale bună, 
îti dă voie. Eu, de exemplu, le spun celor care se spovedesc la mine: „Măi 
frate, dacă vrei să te mai spovedeşti la alt părinte, nu mai vii de la Cluj, să 
zicem, până la Sâmbăta; poţi să te spovedeşti liniştit, iar dac-oi mai vrea să 
mai vii vreodată la mine, poţi să vii şi la mine, dar nu trebuie să te ţii neapărat 
de mine, la distanţa asta la care te găseşti”. Şi nu consider că mă schimbă sau 
că mă schimbă cu unul mai bun, sau aşa... Asta-i situația, adică omul trebuie 
să se spovedească, trebuie să se împărtăşească, şi nu poate, de câte ori vrea să 
se spovedească, să facă nu ştiu câte sute de kilometri până la mine. 


— Sunt prezentate în presă multe cazuri ale unor bioenergeticieni 
care fac multe vindecări asupra oamenilor. Cu ce puteri lucrează ei? 

— Păi, cu puterea ce le-a fost lor dată, cu puterea pe care-o au. Cu o putere 
firească, cu o putere de la Dumnezeu. Cred că nici ei nu ştiu cu ce putere, 
dar au putere. Şi-atunci, dacă te poţi folosi de această putere... Noi credem că 
„toată darea cea bună şi tot darul desăvârşit, de sus este, pogorând de la Părintele 
Luminilor”. Dacă-i ceva pozitiv şi lucrează pozitiv, n-ai motive să ocoleşti. 

Eu am fost la unul din ăsta, dar nu pentru că am avut o treabă anume, 
ci a fost o împrejurare şi am ajuns la el. Când am ajuns la el, întâi n-a prea 
vrut să stea de vorbă cu noi, dar până la urmă totuşi s-a plecat el şi a stat de 
vorbă. Eram cu un preot care avea ceva probleme cu gâtul, şi-i zice preotul 
acela: „Domnu” cutare, la noi, dacă vine cineva, noi îi facem o rugăciune. 
N-aţi vrea şi dumneavoastră să m-ajutaţi, să puneţi mâna aici, la gât? Poate 
m-ajutaţi”. Şi-atunci, el a fost de acord şi ne-a luat pe toţi. Întâi a făcut aşa, o 
şedinţă generală: a zis să ținem mâinile într-o anumită poziţie şi ne-a 
întrebat dacă simţim ceva. Era şi o doamnă acolo şi zicea: „Vai de mine, că 
mă furnică!” Eu, ca butucul, n-am simțit nimic! După aia, ne-a luat pe 
fiecare; mie mi-a zis: „Staţi bine cu sănătatea, dar inima e cam slabă!” 
Acuma, cu asta a nimerit-o! După aceea, zice: „Vă doare un ochi? — Da, 
stângul, câteodată, şi-mi cam lăcrimează”. După aia, mă pipăie aşa, pe spate, 

şi zice: „Vă doare mijlocul! — Ba, zic, mijlocul nu mă doare!” Dar atunci el 
o schimbă şi zice: „O să vă doară mai târziu”. Zic: acuma, dacă am venit la 
dumneavoastră, sper să nu mă doară nici mai târziu! 

Aşa că lucrurile nu-s foarte-foarte precizate. În orice caz, dacă cineva 
vrea să se folosească de un dar din ăsta, nu se leapădă de Dumnezeu, dacă se 
duce la unul din ăsta. 


— Anul acesta s-au întâmplat câteva cazuri de exorcizare, multe 
din ele înregistrate chiar pe casete, de către credincioşi. Ce părere aveţi 
despre slujbele prin care au fost scoşi demoni şi despre vorbirea acestora? 

— Dragă, eu cred în puterea credinței şi cred că Dumnezeu poate să 
intervină şi intervine; dar să ştiţi că eu nu-s bucuros s-aud şi nici n-aş vrea 
s-aud pe unul pe lângă mine spunând aşa ceva. Nici n-am ascultat vreo 
casetă din asta. Mi-a trimis cineva două casete, s-ascult nişte afirmații din 
ăstea, de la Sihăstria, cu o femeie care ce ştiu eu ce spunea. Şi chiar eram în 
situaţia de a pleca la un drum, şi-atunci am zis că nu-mi mai bag în minte 
aşa ceva, acuma, la drum. Apoi, când am venit acasă, am zis că nu le mai 
ascult... şi nu le-am mai ascultat. Nu-s bucuros... Las” că ştiu eu ce-am de 
făcut şi fără să-mi spună dracii că aia nu-i bine şi că nu ştiu ce. N-are rost 
să-ţi bagi în minte gunoaie! 


— Care trebuie să fie comportamentul unui credincios faţă de un 
eretic sau față de unul care este certat cu morala Bisericii? 

— Dragă, cu bunăvoință. Noi n-avem pe nimeni de exceptat, pe nimeni 
de exclus. Important este să ne ținem la distanţă, în sensul acesta, ca să nu 
ne influențeze. Şi, ca să ne putem înţelege cu oamenii, luăm în considerație 
numai lucrurile care ţin de credința comună, să zicem. N-are rost să te pui în 
discuţii... Sunt unii care caută situații din acestea. Sfântul Apostol Pavel zice 
că de omul eretic să te fereşti (cf. Tit 3, 10). Dar în viaţa socială sunt oameni 
care au în familia lor astfel de persoane, şi-atunci cum să-i excludă, cum să-i 
ocolească? Aşa încât facem ce putem, în condiţiile noastre. 

E un banc, potrivit căruia protestanții şi catolicii, când se întâlnesc, în 
Apus, vorbesc despre fotbal, ca să nu se certe. 


— Care este diferenţa între Botezul Bisericii şi botezul lui loan 
Botezătorul? 

— Botezul Bisericii e o Taină, iar botezul Sfântului loan Botezătorul 
era un simbol, o pregătire pentru pocăință, un botez al pocăinţei. 


— A fost prezentat aseară, la televizor, cazul unui tânăr evreu care 
s-a botezat, a trecut la creştinism; şi i-a apărut o cruce pe frunte. 

— Nu ştiu... Acuma, nu ştiu chiar toate, de ce a fost aşa... Dumnezeu 
ştie! Nu trebuie să vă uitaţi la toate amănuntele... 


— Ne puteți explica un verset din Psalmul al 4-lea: „Jertfiți jertfa 
dreptății şi nădăjduiţi în Dumnezeu”? 

— Da. Nădejdea în Dumnezeu este o virtute creștină, iar „Jertfiţi jertfa 
dreptății” înseamnă să jertfim gândurile cele rele, de la început, ca să 
ajungem la dreptatea care vine din credință. 


— Cum ar putea fi adus un ateu la Dumnezeu? 

— Numai Dumnezeu îl poate aduce, noi nu putem, cu puterea noastră 
n-avem cum. Adică viața noastră poate să fie pentru el un exemplu şi să se 
gândească, dar nu există posibilitatea să-l aduci pe un ateu, tu, cu puterea ta. 
Pentru că Dumnezeu mântuieşte, nu omul mântuiește. 


— Ce condiţii trebuie să îndeplinească un laic, ca să intre în viaţa 
călugărească? 

— Mai întâi, să aibă vocaţie, să vrea să fie călugăr. Să ştie de ce îşi 
alege călugăria, să meargă la mânăstire, să încerce... 


— Care sunt argumentele cu care combatem reîncarnarea? 

— Păi, dragă, noi nu prea putem combate nici reîncarnarea, nici altceva, 
ci spunem că învățătura Bisericii este că mântuirea se câştigă prin Hristos, 
prin jertfa lui Hristos, şi că nu e nevoie să mai vii vreodată în lumea aceasta, 
ca să faci nişte experienţe, pentru că înaintarea, progresul în viaţa duhovni- 
| cească se realizează şi dincolo de lumea aceasta. Desăvârşirea este fără hotar 
ŞI, ajungând împreună cu Domnul Hristos, nu stagnezi, ci înaintezi. Nu-i 
nevoie să faci nişte experiențe; pentru că ei spun aşa, că vii în lumea aceasta 
ca să faci nişte experienţe, iar din aceasta, să devii mai bun. Or se constată că 
de multe ori omul devine rău, nu bun, chiar făcând experienţe. 

Pe noi nu ne interesează, e o idee străină de credința noastră şi... 
Dumnezeu să le-ajute celor care au alte idei, dar noi ne ținem de credinţa noastră. 


— Din moment ce la început n-a existat decât Adam şi Eva, deci o 
singură pereche de oameni, cum s-au înmulţit oamenii? 

— Dragă, chestiunea aceasta este o chestiune pe care-o pun mulţi. Să 
ştiţi însă că Biblia nu explică nişte lucruri, pentru că nu-i o carte ştiinţifică. 
Ceea ce vrea Biblia să spună este doar acest lucru, că există o rânduială a lui 
Dumnezeu şi că lucrurile s-au desfăşurat într-o anumită perspectivă, voită de 
Dumnezeu. Noi nu aşteptăm de la Biblie nişte explicaţii, ci rămânem la 


SII 


Arhimandritul Teofil Părăian 


gândul acesta, că Dumnezeu l-a creat pe om şi că Dumnezeu a găsit modali- 
tatea ca omul să se desfăşoare în lumea aceasta. 

Cele scrise în Biblie despre facerea lumii, despre om, despre căderea 
lui Adam ş.a.m.d., sunt lucruri care au fost scrise cu mii de ani mai târziu şi 
sunt mai mult o încercare de a-i da omului o perspectivă, de a-l angaja 
într-un anumit stil de gândire. S-au făcut nişte studii în legătură cu Biblia şi 
se constată că sunt mai multe rapoarte, de fapt, în legătură cu începuturile; şi 
atunci, cele scrise cu mii de ani mai târziu nu pot fi verificate. Aşa au fost 
gândite, aşa au fost moştenite... Am putea zice că cele scrise acolo nu sunt 
literă de Evanghelie, ci o încercare de a da o explicaţie. Însă explicaţia nu-i 
deplină şi atunci rămân aşa, nişte lucruri nerezolvate. Dar câte lucruri 
nerezolvate sunt, în fond, şi noi trăim şi-aşa, trăim între taine. 


— Ne îndreptăţeşte starea actuală a lumii să considerăm că s-a 
apropiat sfârşitul acesteia? 

— Sfântul Apostol Petru, referindu-se la un psalm, spune că o mie de 
ani înaintea lui Dumnezeu sunt ca ziua de ieri ce a trecut, şi o zi, ca o mie de 
ani (cf. II Petru 3, 8; Ps. 89,4). Înseamnă că, din perspectiva lui Dumnezeu, 
poate să mai fie lumea încă multă vreme. Nu știm când va fi sfârşitul. 
„Despre ziua şi ceasul acela, nimeni nu ştie, nici îngerii din ceruri, nici Fiul, 
ci numai Tatăl” (Matei 24, 36) — spune Domnul Hristos. Aşa că ce să zicem 
noi? Important este să ţinem seama de versetul: „Privegheaţi şi vă rugați, că 
nu ştiţi ziua, nici ceasul când Fiul Omului va veni” (Matei 25, 13). 


— Ce părere aveţi despre cei care practică spiritismul şi comuni- 
carea cu sufletele morţilor? 

— Am păreri rele. Biserica interzice lucrul acesta, Biblia interzice 
lucrul acesta, aşa că nu e bine. 


- Cineva este grav bolnav şi doctorul care l-ar putea face sănătos 
este penticostal, dar duhovnicul său i-a cerut să nu se ducă la doctor. 

— Dar nu se poate! De ce să-i ceară să nu se ducă la doctor, chiar dacă-i 
penticostal? Că nu se duce să-l omoare, se duce să-l facă bine! 


— Dar despre doctorii care ajută la producerea avorturilor, ce 
părere aveţi? 
— E păcat, ce părere să am?! 


- Despre stările luminii interioare ce inundă sufletul în momentul 
rugăciunii adevărate ce ne puteți spune? 

— Dragă, ăstea sunt fenomene pe care le ştie cel care le are, nu poţi să 
spui. Există posibilitatea să-ți fie inundat sufletul de lumină și de bucurie, 
dar asta este ceva care se poate întâmpla, nu ceva care trebuie neapărat să se 
întâmple. Noi Îi slujim lui Dumnezeu nu pentru a primi nişte daruri, ci 
pentru că „cu vrednicie şi cu dreptate este a ne închina Tatălui şi Fiului şi 
Sfântului Duh, Treimii celei de o fiinţă şi nedespărţite”. 


— Cum au putut Sfinţii Evanghelişti să scrie Evanghelia, pentru că 
ei n-au văzut chiar toate faptele petrecute şi viaţa Mântuitorului. 

— Din tradiţia pe care au avut-o de la ceilalţi, care le-au văzut. Sfântul 
Evanghelist Luca, de pildă, „a urmărit toate cu de-amănuntul” (Le. 1, 3) — spune 
chiar el, la începutul Evangheliei sale; a luat legătură cu cei care au putut 
să-l informeze. Nu el a fost martor direct al faptelor pe care le-a scris, însă a 
lăsat nişte lucruri extraordinar de frumoase şi de bune. Mie-mi place foarte 
mult, de exemplu, pilda cu fiul risipitor. 


— Există bolnavi psihici şi există demonizaţi. Cum putem face 
diferenţa între ei? 
— Nu ştiu. Nu ştiu care-s demonizaţi, care-s psihici... Facem ce putem. 


— Părintele Nicolae (Steinhardt) de la Rohia afirma, la un moment 
dat: „ÎL iubesc pe aproapele, dar nu sunt obligat să-l şi simpatizez”. Ce 
ne puteți spune despre această afirmaţie? 

— Dragă, iubirea față de aproapele este o datorie, este o poruncă. Nu 
ştiu cum s-ar putea nuanța chestiunile astea. De obicei, când iubeşti pe 
cineva, îl ai şi aproape. Zorica Laţcu are o poezie, pe care v-am spus-o eu şi 
rândul trecut, care arată ce-nseamnă să iubeşti pe cineva: 


Te port în mine 
de Zorica Laţcu 


Te port în suflet, ca pe-un vas de pre, 
Ca pe-o comoară-nchisă cu peceți, 

Te port în trup, în sânii albi şi grei, 
Cum poartă rodia sămânţa ei. 

Te port în minte, ca pe-un imn sfinţit, 
Un cântec vechi, cu crai din Răsărit. 
Și port la gât, neprețuit şirag, 
Strânsoarea cald-a braţului tău drag. 

Te port în mine tainic, ca pe-un vis, 
În cer înalt din noapte te-am închis. 
Te port, lumină rumenă de zori, 
Cum poartă florile mireasma lor. 

Te port pe buze, ca pe-un fagur plin, 
O poamă aurită de smochin, 

Te port în braţe, horbote subțiri, 
Mănunchi legat cu grijă, fir cu fir. 
Cum poartă floarea rodul de cais, 
Adânc te port în trupul meu şi-n vis. 


Asta înseamnă iubirea! 


n 
= 


CINE ESTE IISUS HRISTOS 
26 mai 1995 


— Care este sensul cuvintelor rostite de Pilat: „Ecce Homo”? 

— Pilat L-a prezentat pe Domnul Hristos ca om. El nu ştia despre lisus 
Hristos ca Fiu al lui Dumnezeu şi om, ca Dumnezeu adevărat şi om 
adevărat. El L-a prezentat în felul în care era atunci şi a zis: „lată Omul!” 
(loan 19, 5). Noi n-avem de unde să ştim la ce s-a gândit Pilat, dar știm că a 
rămas acest cuvânt al lui în Sfânta Evanghelie; probabil a avut în vedere 
faptul că acesta este omul care mărturiseşte adevărul, acesta este omul 
învinuit fără să fie de vină, acesta este omul care suportă învinuirile şi 
suportă chinurile; aşa trebuie să fie un om adevărat: statornic în adevăr. 


-— Caiafa a înţeles sau a cunoscut, ca arhiereu al acelui an, 
misiunea de Mântuitor a Domnului lisus Hristos? 

— Noi nu ştim altceva decât ceea ce ni se spune în Evanghelic, că a zis 
Caiafa: „E mai bine să moară un om pentru popor, decât tot neamul să ne 
piară” (loan 11, 50). Sfântul Evanghelist loan a pus în evidență gândul lui 
Caiafa. Cât a cunoscut, nu ştim; fiindcă zice că era arhiereu, iar ca arhiereu 
al anului aceluia a proorocit despre Hristos când a spus cuvintele acestea (cf. 
loan 11, 51). Noi credem că a avut o revelaţie. Ce a înţeles el din acea 
revelaţie nu ştim, ştim doar că Sfântul Evanghelist Ioan a reţinut cuvântul 


arhiereului şi l-a cuprins în Evanghelia sa. 


— A hotărât Răstignirea din necesitate sau din fățărnicie? 
— Dragă, ăstea sunt nişte lucruri pe care, nu ştiu, poate numai Caiafa vi 
le-ar putea lămuri!... 


— Cum să ne creăm o relaţie personală cu Iisus Hristos? 

— În special prin rugăciune, prin meditaţie, prin ascultarea Evanghelici, 
prin citirea Evangheliei drept cuvânt al lui Dumnezeu. Domnul Hristos intră 
în existența noastră prin Evanghelia Sa, prin cuvântul Său şi prin faptul că 
ne supunem cu mintea Evangheliei, în sensul că noi suntem mai degrabă 
porniţi să discutăm cu Dumnezeu, în loc să ne supunem fără discuţie. 
Părintele Arsenie Boca — Dumnezeu să-l odihnească — chiar aşa zicea, că noi 
avem mintea care discută cu Dumnezeu, în loc să se supună fără discuție. 

Dacă Îl recunoaştem pe Domnul Hristos ca Învățător, ÎL recunoaştem Şi ca 
Mântuitor şi-L avem şi ca Mântuitor. lar dacă nu-L primim ca Învățător, 
nu-L putem primi nici ca Mântuitor. Sfântul Marcu Ascetul, în Filocalie, are 
cuvântul: „Cel ce primeşte cuvintele Cuvântului lui Dumnezeu primeşte pe 
Dumnezeu Cuvântul” şi „Hristos este ascuns în poruncile Sale şi Se descoperă 
pe măsura împlinirii poruncilor”. 


— Cum să te rogi, când nu poţi să te rogi? 

— Când nu poţi să te rogi, n-ai cum să te rogi! Dar când nu eşti dispus 
să te rogi, când te simți cumva împiedicat, atunci să te sileşti să faci lucrul 
acesta măcar cum l-ai face de program, de pravilă, fiindcă noi trebuie să 
avem un program de rugăciune, fiecare dintre noi trebuie să aibă o vreme 
afectată pentru rugăciune, fiindcă nu poţi progresa într-un lucru decât 
făcându-l. Nu poţi să te rogi mai bine altădată, dacă întrelaşi rugăciunea 
astăzi. Nu te vei ruga mai bine mâine, dacă astăzi vei neglija rugăciunea. Şi 
atunci, te rogi cum poţi; chiar este un cuvânt care zice aşa: Roagă-te cum 
poți, ca să ajungi să te rogi cum trebuie. 


— Evanghelia lui Toma s-a transmis la început, poate ca şi celelalte 
Evanghelii, pe cale orală. Actualmente, aceasta este contestată din 
punct de vedere al autenticităţii sau al conţinutului? 

— Nu este contestată, numai că nu are circulaţia pe care o au celelalte 
Evanghelii. La început au fost scrise mai multe Evanghelii, dar Biserica a 
triat scrierile şi a considerat inspirate de Dumnezeu, prin Duhul Sfânt, 
numai scrierile pe care le-a cuprins în canonul Noului Testament şi care, de 
fapt, au circulație astăzi. Cât priveşte Evanghelia lui Toma, nu aduce foarte 
multe lucruri deosebite, ci sunt tot lucruri care sunt cuprinse în Evangheliile 
pe care le-a primit Biserica drept autentice. 


- La Sfânta Împărtăşanie, în sfântul potir este doar firea 
omenească sau şi firea dumnezeiască? 

— Nici firea omenească, nici firea dumnezeiască! Este un vas în care 
este întruparea Fiului lui Dumnezeu după firea omenească, dar unită cu firea 
dumnezeiască. Adică, atunci când ne împărtăşim cu Trupul şi Sângele 
Domnului nostru lisus Hristos, noi nu ne împărtăşim cu ceva separat de 
Domnul nostru lisus Hristos, ci ne împărtăşim cu Trupul şi Sângele Domnului 
nostru lisus Hristos, prin aceasta înțelegându-se Trupul cu care Domnul 
Hristos S-a jertfit. Domnul Hristos, prezentând separat Trupul Său şi separat 
Sângele Său, pune în atenţie jertfa Sa, pentru că sângele este în trup, nu este 
în afară de trup (decât atunci când se varsă din trup, cum s-a vărsat pe Cruce). 

Domnul Hristos pune în evidenţă jertfa Lui, dar noi ne împărtăşim cu Trupul 
şi Sângele Domnului nostru lisus Hristos unit cu sufletul Domnului Hristos 
şi unit cu Dumnezeirea, deci ne împărtăşim cu Hristos întreg. 


— Vă rugăm să ne indicaţi o metodă prin care ne putem păzi 
mintea de gândurile rele care năvălesc asupra noastră la rugăciune. 

— Dacă aţi citit în Pateric, poate aţi găsit şi faptul că un frate s-a dus la 
Avva Pimen şi i-a zis: „Părinte, ce să fac, că îmi vin în minte tot felul de 
gânduri rele”. Şi Cuviosul Pimen i-a spus fratelui să oprească vântul să nu 
bată. Să-şi întindă pieptul şi braţele şi să oprească vântul. Fratele a zis că nu 
poate să oprească vântul, iar părintele i-a spus că aşa cum nu poţi să oprești 
vântul să nu bată, tot aşa nu poţi să opreşti gândurile rele să nu vină; dar 
altceva poţi să faci: cu un gând bun, să înlături gândul cel rău. 

Este o metodă de înlăturare a gândurilor. Noi însă avem mai la înde- 
mână o altă metodă, şi anume rugăciunea pe care mie-mi place s-o numesc 
„rugăciunea de toată vremea” sau rugăciunea deasă, rugăciunea neîncetată. 
Atât cât poate să fie de neîncetată, dacă-i vorba, pentru că nu s-ar putea zice 
că cineva se roagă neîncetat, în sensul că spune neîncetat o formulă de 
rugăciune, cum ar fi „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”. Dar îndesirea acestei rugăciuni formează 
în suflet un fel de act reflex, un fel de paravan în faţa căruia se nimicesc 
gândurile, care, dacă această rugăciune e principală, în orice caz devin 
secundare şi în felul acesta nu au putere. Deci angajarea în rugăciunea de 
toată vremea este o angajare în lupta cu gândurile cele străine de conţinutul 
rugăciunii sau care nu sunt conforme cu voia lui Dumnezeu. 

Apoi, pentru înlăturarea gândurilor rele ne ajută foarte mult înmulţirea 
gândurilor bune. Cu cât îți împodobeşti mintea cu mai multe gânduri bune, 
cu atât se împuţinează gândurile cele rele. Însă trebuie să fie o preocupare. 
Noi trebuie să ştim şi care sunt sursele de gânduri rele, din ce izvoare vin 
ele. Domnul Hristos spune că „din prisosul inimii grăieşte gura” (Matei 12, 
34) şi că „din inima omului purced gândurile cele rele” (Matei 15, 19; 
Marcu 7, 21). Şi enumeră, în Sfânta Evanghelie de la Marcu (cap. al 7-lea), 
13 răutăți, 13 chipuri ale răutăţii, care, chiar dacă rămân numai la nivelul 
gândului, totuşi îl întinează pe om; de aceca, toate acestea trebuie înlăturate. 

Noi ştim că fiecare dintre oameni vine în lumea aceasta cu pozitive şi 
cu negative; vine cu calități şi cu predispoziţii spre rele. Părintele Arsenie 
Boca vorbea despre copii ca fiind oglinda părinţilor. Copiii îi reprezintă pe 
părinți nu numai din punct de vedere al figurii, al asemănării cu ei, ci îi repre- 
zintă şi din punct de vedere al stării lor sufleteşti. Începuturile existenței noastre 
sunt precedate de existența celorlalți, adică omul nu se alcătuieşte, pentru 

existenţa lui, numai în clipa conceperii, ci conceperea sa este pregătită de 
părinții lui. Părintele Arsenie îi îndemna pe oameni să nască oameni sfinți. 
Or, ca să naşti oameni sfinți, trebuie să fii tu însuţi sfânt şi să ai conştiinţa 
responsabilității asupra urmaşilor tăi. Dar lucrurile acestea se petrec, cumva, 
de la sine, căci oamenii nu au prea multă conştiinţă a celor ce vor urma după 
ei, în sensul acesta, de a-i pregăti. În orice caz, există un spectru vital, adică, 
aşa cum lumina e compusă din culorile care o alcătuiesc, tot aşa şi existența 
noastră e compusă din antecedentele existenței noastre. Asta înseamnă că 
noi îi aducem în lumea aceasta, în forma noastră de existență, pe înaintașii 
noştri. Şi noi ne putem şi recunoaşte; eu, de pildă, ştiind de afirmaţia 
aceasta: „Copiii sunt oglinda părinţilor”, m-am urmărit pe mine în părinții 
mei şi în bunicii mei, cât i-am cunoscut, şi i-am recunoscut în mine, în 
existența mea, cu ale lor, cu negative şi pozitive. 

Eu am avut foarte mult de luptă, în tinereţile mele, cu nişte încărcături 
de gând pe care le-am descoperit atunci când m-am ocupat de rugăciunea de 
toată vremea, atât cât m-am ocupat, şi am constatat că port în mine nişte 
răutăţi care nu erau ale mele, ci erau ale altora în mine, dar pe care trebuia să 
le rezolv eu. Şi, cu ajutorul lui Dumnezeu, s-au rezolvat. 

Apoi, există şi nişte influenţe din mediul înconjurător; faptul că te uiţi 
la nişte spurcăciuni, de pildă la nişte filme necuviincioase, şi le aduci în tine, 
este o răutate pe care ţi-o faci cu mâna ta. Aduci în tine nişte lucruri pe care ai 
putea să nu le ai, dacă ai ocoli pricinile acelor răutăţi. Şi apoi, când vine vremea 
de rugăciune, în loc să-L vezi pe Dumnezeu, vezi spurcăciunile din suflet. 

Cred că v-am mai spus eu şi rândul trecut, când v-am vorbit despre 
„Disciplina minţii prin rugăciunea de toată vremea”, că Sfântul loan cel ce a 
scris Scara, referindu-se la calitatea rugăciunii, vorbeşte despre rugăciune 
întinată (sau spurcată), despre rugăciune furată, despre rugăciune pierdută şi 
despre rugăciune curată. Sfântul loan Scărarul nu-i îndeamnă pe oameni să 
renunțe la rugăciune, ci-i îndeamnă pe oameni să se roage. Cu care rugăciune? 
Cu rugăciunea cu care se pot ruga. Şi să nu ne speriem de gândurile rele câte 
vin, de furtunile de gând câte pot veni, de zbuciumul interior cât îl poate 
avea cineva, să nu ne speriem, pentru că toate lucrurile acestea pot fi 
depăşite, dar numai în măsura în care ne angajăm la gânduri pozitive, în 
măsura în care ne angajăm la rugăciunea de toată vremea şi în măsura în 
care ocolim pricinile care înmulțesc gândurile rele. Iar la aceasta ne ajută 
foarte mult faptul de a ne împodobi mintea cu lucruri frumoase. 


— Am citit într-o revistă nişte cuvinte ale sfinţiei voastre în care 
spuneaţți despre necesitatea de a ni-L face al nostru pe Dumnezeu. Cum 
se face aceasta? 

— Să-l facem loc lui Dumnezeu în suflet, că vine EI în noi! 

— Aţi amintit faptul că în slujbele Bisericii putem cunoaște şi afla 
multe despre persoana Mântuitorului Hristos. Există momente când 
sufletul omului doreşte să cânte. Există în acest sens contradicţie cu 
învăţătura părinţilor filocalici, care afirmă că prin cântare se risipeşte 
mintea de la rugăciune? 

— Dragă, poate s-o risipească şi poate s-o adune. Toate ale omului, în 
mâinile omului, pot fi şi pozitive, şi negative. Dacă tu cânţi ca să te mai 
audă o dată cei din jur cât eşti de cântăreţ, atunci sigur că te risipeşti. Dar 
când cânţi ca să-l aduci slavă lui Dumnezeu, atunci n-ai cum să te risipeşti. 
Şi mai ales când cânţi preocupat şi de text, şi de cântare, nu te risipeşti. 

Oameni de extremă au fost totdeauna şi au fost şi părinţi duhovniceşti 
care au văzut lucrurile într-o anumită optică. Noi nu trebuie să ne orientăm 
după fiecare de la care putem auzi ceva. De exemplu, în Pateric se spune că 
un părinte avea un ucenic pe care l-a învăţat să zică rugăciunea de toată 
vremea: „Doamne lisuse Hristoase, Fiul lui Dumnezeu, miluieşte-mă pe 
mine, păcătosul”. Şi făcea lucrul acesta, dar s-a dus în Alexandria şi acolo a 
găsit creștini care Îi slujeau lui Dumnezeu cu cântări, cu texte liturgice, cu 
rânduială de slujbă, şi i-a plăcut tare mult. Și, când s-a întors acasă, i-a spus 
părintelui: „Vai, părinte, noi ne pierdem sufletul aici în pustie, dar să vezi ce 
fain e acolo, în Alexandria, unde cântă toți”. Şi părintele a zis: „Frate, ăstea 
sunt leacuri ale neputinței, dar noi, ăştia care suntem în pustie, noi avem o 
hrană tare, pe care n-o pot suporta aceia”. Era un punct de vedere al 
părintelui respectiv. 

Însă să știți că noi nu putem face abstracţie de rugăciunea liturgică şi de 
modalitatea de exprimare prin cântare, pentru că noi învăţăm ceva prin acestea. 

Dacă aş fi venit eu aici, să vă țin o conferință despre Domnul Hristos, 
şi aş fi început să zic numai: „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”, imediat era sala goală, că asta o puteţi zice 
şi singuri. Or voi, cei care aţi venit, ați venit să auziți o conferință întreagă, 
să auziți nişte idei. La fel, când facem o slujbă, noi spunem nişte cuvinte 
care ne ajută să ne angajăm. Spunem în rugăciune către Maica Domnului, de 
exemplu: „Preasfântă Stăpâna mea, de Dumnezeu Născătoare, care eşti lumina 
întunecatului meu suflet, nădejdea, scăparea, acoperământul, mângâierea şi 
bucuria mea, mulțumesc ție că m-ai învrednicit a mă împărtăşi cu 
preacuratul Trup şi cu scumpul Sânge al Fiului Tău. Te rog, înviază şi 
sufletul meu, cel omorât de păcate, Maica Dumnezeului celui milostiv...” 

Sau la Paşti, de exemplu, dacă ne-am duce la biserică şi ar începe 
cineva să spună numai: „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”, nu ne-am simţi în atmosfera slujbei, aşa 
cum ne simțim când mergem acolo şi auzim: 

„Ziua Învierii, popoare, să ne luminăm! Paştile Domnului, Paştile! Că 
din moarte la viață şi de pe pământ la cer, Hristos-Dumnezeu ne-a trecut pe 
noi, cei ce cântăm cântare de biruință”; 

„Acum toate s-au umplut de lumină: şi cerul şi pământul şi cele de 
dedesubt. Deci să prăznuiască toată făptura Învierea lui Hristos, întru Care 
s-a întărit”; 

„Cerurile după cuviinţă să se veselească şi pământul să se bucure. Şi 
să prăznuiască toată lumea cea văzută şi cea nevăzută, că Hristos a înviat, 
Veselia cea veşnică”. 

„Prăznuim omorârea morţii, sfărâmarea iadului şi începătura altei 
vieți, veşnice; şi săltând, lăudăm pe Pricinuitorul, pe Cel unul binecuvântat, 
Dumnezeul părinților noştri şi preamărit”. 

lată, sunt nişte lucruri, nişte monumente de gândire, nişte lucruri 
extraordinare, care ne ridică; şi noi nu putem renunța la ele. Cine vrea să 
renunţe la ele, treaba lui, dar să ştiţi că Biserica prin asta există şi prin asta 
se susține. 


— În ce fel Maica Domnului şi sfinţii sunt de față când ne facem 
rugăciunea particulară? 

— Dragă, Maica Domnului şi sfinții nu sunt de față, pentru că ei sunt 
într-un anumit loc şi nu au omniprezență, cum are Domnul Hristos. Însă este 
de față îngerul păzitor, care duce rugăciunile noastre, şi este de față 
atmosfera aceasta în care ne gândim la sfinți şi la Maica Domnului; şi 
lucrurile acestea nu rămân fără rezonanţă în veşnicie şi în liturghia cosmică. 
Noi aşa Îl înțelegem pe Dumnezeu, ca fiind înconjurat de îngeri şi de sfinți, 
şi ne rugăm cu încredințarea că toate lucrurile acestea sunt de efect şi duc 
acolo unde trebuie. 


— Ce ne puteți spune despre acel grup de oameni, îmbrăcați în alb, 
care umblă desculți, care se dau ortodocşi. 

— Nici nu vreau să mai aud de ei! Dragă, nu vă luaţi după aşa ceva... 

În Pateric e prezentat următorul caz: la un părinte s-a dus Satana 
(dracul) în chip de călugăr şi vroia să intre la el. Părintele însă a zis către cel 
în chip de călugăr, către Satana: „Zi: Slavă Tatălui şi Fiului şi Sfântului 
Duh!”, dar acela zicea numai: „Şi acum şi pururea şi în vecii vecilor. Amin”. 
Şi, dacă a văzut că nu-l poate convinge să zică: „Slavă Tatălui şi Fiului şi 
Sfântului Duh”, nu l-a lăsat să intre. 

Aşa şi noi: oamenii ăştia, din start trebuie ocoliți. Dacă ar fi vrut 
Dumnezeu să fie aşa ceva, era prin rânduială bisericească. Toţi ăştia, care 
vin şi se prezintă pe ei ca fii ai lui Dumnezeu, trebuie ocoliți. Toţi suntem 

fui lui Dumnezeu, dacă-i vorba! Toţi cei care credem în Domnul Hristos 
suntem şi fii ai lui Dumnezeu, dar dacă vine cineva cu titlul acesta: „Sunt 
fiul lui Dumnezeu”, nu trebuie luat în seamă. 

Se zice că la un părinte s-a dus, tot aşa, Satana şi i s-a arătat şi i-a zis: 
„Închină-te mie!” Şi părintele a zis: „Eu mă închin lui Hristos, de ce să mă 
închin ţie?” Sau cineva îl întreabă pe un părinte: „Ce zici despre cei care au 
vedenii cu îngeri?” Şi părintele răspunde: „Eu îi fericesc pe aceia care-şi văd 
păcatele lor”. 

Gata, ăştia din start trebuie ocoliți! Nici nu staţi de vorbă cu ei! Şi 
îndemnaţi-i şi pe alţii să nu stea de vorbă cu ei. 


— Cum să procedăm ca să mergem pe drumul celor drepți şi plăcuţi 
lui lisus? Cum pot să-mi dau seama că nu am inima neagră, că sunt 
smerită, cu adevărat credincioasă? În ce constă să-mi iau crucea şi să-L 
urmez pe lisus? Cum ne dăm seama dacă suntem smeriţi sau mândri? 

— Păi, foarte simplu, dacă-ţi vin gânduri de mândrie, sigur nu eşti 
smerit. Dacă faci nişte lucruri să ieşi în evidență, sigur nu eşti smerit. Dacă 
nu faci nişte eforturi ca să te depăşeşti pe tine, sigur nu-ţi iei crucea. Dacă 
nu faci nişte fapte care-ţi înmulțesc credinţa, sigur îţi scade credința. Aşa că 
se poate, dar dacă totuşi ai impresia că nu te poţi verifica pe tine însuţi, noi 
avem posibilitatea să ne verificăm cu o conştiinţă străină, superioară nouă, 
prin conştiinţa duhovnicului. Îi spui: „Uite, îmi vin gânduri așa şi aşa”, iar el 
îți spune... De exemplu, îi spui că ai gânduri de mânie, şi el zice: „Fii atent, 
că ai gânduri de mândrie, de-aia îți vin gânduri de mânie”. Sau îi spui că eşti 
terorizat de gândul de îngrijorare pentru ziua de mâine, şi-ţi zice: „Sigur n-ai 
credință”. Şi aşa mai departe... te poţi verifica, dacă vrei să te verifici. 


— Care este păcatul împotriva Duhului Sfânt? 

— Sunt mai multe, nu-i numai unul. Păcat împotriva Duhului Sfânt 
este, de exemplu, necredința, este credința care nu urmează învățătura 
Bisericii, este nădejdea prea mare în bunătatea lui Dumnezeu, este 
deznădejdea, este apostazia, adică lepădarea de credinţa cea adevărată. Sunt 
mai multe care sunt socotite păcate împotriva Duhului Sfânt. Şi sunt, de 
fapt, acele păcate în care eşti şi te crezi că nu eşti într-un anumit păcat, ci te 
consideri pe cale bună; şi atunci nu poţi ieşi din devierile în care te găsești. 


— Dacă Dumnezeu dă Duhul Sfânt celor care I-L cer, se poate înde- 
părta sau pleca definitiv Duhul lui Dumnezeu de la cel care greşeşte? 

— Se crede că Duhul Sfânt rămâne în sufletul omului până la moartea 
omului. În cel care L-a primit la Botez pe Duhul Sfânt — cum ÎI primim toţi, la 

Botez — Duhul Sfânt Se ascunde în adâncurile ființei umane şi rămâne cumva 
nelucrător, în sensul că e astupat de răutățile omului; dar pentru că există 
posibilitatea de pocăință până la sfârşitul vieţii, Biserica învaţă că Duhul Sfânt 
este până la sfârşitul vieții cu putinţa de a lucra în sufletul omului. 


— Cum putem dobândi mai multă pace sufletească şi o rugăciune 
curată? 

— Dragă, mai întâi de toate, pacea sufletească e un rezultat al unei vieți 
după voia lui Dumnezeu. Cu cât înaintezi în cele plăcute lui Dumnezeu, cu 
atât înaintezi şi în pacea sufletească. În Filocalie se spune că nepătimirea 
este pacea inimii; în măsura în care ai nepătimire, adică în măsura în care nu 
eşti fărâmițat de patimi, în acea măsură vine şi pacea sufletului. 


— Cum pot să ajung să-i iubesc mai mult pe cei ce-mi fac rău? 

— Poţi să ajungi să-i iubeşti mai mult pe cei care-ţi fac rău, dacă ajungi 
la măsurile acelea de care vorbeşte Sfântul Isaac Sirul: „Cei împătimiţi de 
iubire faţă de Dumnezeu, cei nepătimaşi sunt dispuși să sufere de zeci de ori 
pe zi greşelile altora şi necazurile care vin, şi totuşi nu se pot sătura de 
oameni”. Pentru că au ajuns la o măsură în care nu mai pot fi clintiţi din 
bine. De exemplu, în Pateric se spune despre un părinte că „din multa 
bunătate, nu mai ştia ce-i răutatea”. Asta nu-i o chestiune pe care o realizezi 
printr-o metodă, ci este o chestiune pe care o realizezi prin progresul sufletesc. 


— Ce trebuie să facem pentru a fi mai buni, mai înţelepţi, în această 
lume plină de haos? Şi cum ne putem face noi datoria față de lume, ca 
să devină mai bună? 

— Nu putem să facem ceva anume, decât că dacă ne îmbunătăţim pe 
noi, poate-i tragem şi pe alţii pentru bine, prin exemplul nostru. Dar nu 
putem să-i influențăm pe oameni decât înaintând noi înşine în bine. Dacă te 
faci mai bun, aduci bunătate în jurul tău, aşa cum cei răi aduc răutate în jurul 
lor, întinează atmosfera sau o coboară. 


— Care ar trebui să fie rolul preotului în societatea de azi? 
— Dragă, rolul preotului în societatea de astăzi este acelaşi rol pe care 
l-a avut totdeauna preotul: să fie slujitor al lui Dumnezeu pentru binele oamenilor. 


— Cum este Biserica deţinătoare a tezaurului harismatic revărsat 
prin Sfintele Taine? 

— Biserica, fiind o instituție întemeiată de Domnul Hristos, are darurile 
câte-i trebuie omului ca să se mântuiască. 

— Care este temeiul cinstirii sfintelor icoane? 

— Dragă, dacă crezi că pe icoană e reprezentat Mântuitorul sau Maica 
Domnului sau sfinţii lui Dumnezeu, atunci eşti cinstitor de icoane. În 
secolele VII şi VIII, când au fost discuţii în Biserică în legătură cu cinstirea 
icoanelor, cu împărații iconoclaşti, distrugători de icoane, atunci apărătorii 
icoanelor au zis aşa: dacă Hristos are un chip, atunci noi suntem cinstitori ai 
lui Hristos cinstindu-l şi chipul Lui. Şi, pentru că Hristos, Fiul lui Dumnezeu, 
S-a făcut om şi are figură umană, are un chip, atunci noi putem să 
reprezentăm chipul Lui, iar cinstind chipul Lui, ne manifestăm cinstirea şi față 
de Domnul Hristos, Cel mai presus de chipul Lui, dar Care are totuşi un chip. 

Haideţi să vă povestesc ceva. În 4 martie 1990 am vorbit eu prima 
dată la televizor, după o vreme, călătoream cu maşina şi era cu noi o femeie 
de prin părţile noastre, de-acolo, de pe la mânăstire. Şi zice: „Părinte, v-am 
văzut la televizor, aşa m-am bucurat c-aţi fost şi în casa noastră!” Adică, 
prin imagine şi prin cuvânt. Zice: „Să ştiţi c-am pupat televizorul!” Acuma, 
ea de fapt nu pupa televizorul în general: „Hai să mai pup o dată 
televizorul!”, ci l-a pupat fiindcă vorbeam eu atunci, iar ea s-a bucurat aşa 
de tare, că a pupat televizorul care m-a adus pe mine acolo. 

Cam aşa este şi cu icoana. Pupi icoana pentru că-l aduce pe sfântul 
respectiv în conştiinţa ta, în atmosfera ta, în casa ta, în cuprinsul inimii tale. 
Dacă gândiţi aşa, atunci ştiţi de ce cinsteşte Biserica icoanele. 

Poate că sunteți unii cu influențe din ăstea, neoprotestante, sectare, 
influenţe de natură protestantă, în general... Că „icoana e idol”. Să ştiţi că 
nu-i idol! Ce deosebire e între icoană şi idol? Ar zice sectarii: „Nicio 
deosebire, că şi idolul, şi icoana, tot la fel: icoana nu vede, nu vorbește, nu 
aude ş.a.m.d. şi tot aşa-i şi idolul: nu vede, nu vorbește, n-aude; iată că nu-i 
nicio deosebire între icoană şi idol”. Însă, dacă gândeşti aşa, nu gândeşti 
cum trebuie! De ce? Fiindcă eu n-am nevoie de icoană ca să-mi vorbească, 
pentru că-mi vorbeşte Domnul Hristos în Evanghelie sau îmi descoperă ceva 
în conştiinţa mea, în rugăciune. N-am nevoie să mă audă icoana, că şi-aşa, 
nu zic: icoană, ajută-mă pe mine!, ci zic: „Preacuratului Tău chip ne 
închinăm, Bunule, cerând iertare greşelilor noastre, Hristoase Dumnezeule, 
că de voie ai binevoit a Te sui cu trupul pe Cruce, ca să-i mântuiești din 
robia vrăjmaşului pe cei pe care i-ai zidit. Pentru aceasta, cu mulţumire Îţi 
strigăm ie: Toate le-ai umplut de bucurie, Mântuitorul nostru, Cel ce ai 
venit să mântuieşti lumea”. Deci eu vorbesc cu Domnul Hristos, pornind de 
la chipul Lui; nu zic: chipule al Domnului Hristos, auzi-mă, miluieşte-mă. 

Deci iată că icoana e altceva decât idolul. Ce este idolul? Idolul este o 
închipuire, fără existență; adică îşi închipuie omul că există o putere, o 
ființă, care de fapt nu există. Îşi închipuie chipul acela și îl face şi îl cinsteşte 
în locul lui Dumnezeu, adică-l pune în locul lui Dumnezeu şi zice: „Nu mă 


63 


Arhimandritul Teofil Părăian 


interesează Dumnezeu, ci mă interesează idolul ăsta”. Or icoana nu-i în 
locul lui Dumnezeu, ci e împreună cu Dumnezeu. 

Şi atunci, există o deosebire între idol şi icoană? Da, există! Ce 
deosebire? Idolul te depărtează de Dumnezeu, e în locul lui Dumnezeu, iar 
icoana te apropie de Dumnezeu, e pentru Dumnezeu. Dacă gândim așa, 
gândim ortodox şi atunci ştim de ce să cinstim icoanele. 

Cândva, a venit un sectar pe la mine, la mânăstire... Mi-a părut bine că 
mi s-a întâmplat treaba asta! Noi avem nişte icoane pe lemn, la altar, pe care 
le cinstim, le sărutăm, ne atingem de ele cu evlavie... Şi zice el către mine: 
„Părinte, ce rost are să pupi scândurile ăstea?” Adică „scânduri” erau 
icoanele pe lemn. Şi-i zic: măi frate, uite ce-i, dacă tu pupi scânduri, să nu 
pupi! Că eu pup icoane, nu pup scânduri! 


— Ce ne puteţi spune despre filmele cu lisus? Sunt ele o încălcare a 
canoanelor? 

— Dragă, eu personal nici n-aş face, nici n-aş viziona filme cu lisus. 
Sunt o materializare, aş zice eu neevlavioasă, a unor lucruri care trebuie 
ținute în cinste şi, într-un fel, în mister. 


— Care este raportul dintre harul divin şi starea morală a 
preotului slujitor? 

-— Preotul slujitor, orice stare morală ar avea, este un mijlocitor. Asta e 
învățătura Bisericii. 


— Ce să facă un soț în cazul în care soţia şi-a pierdut controlul minții, 
îl huleşte, îi înjură şi-i drăcuieşte pe copii şi face o permanentă sminteală 
în familie? Ea a fost dusă în spitale, la mânăstiri, dar situaţia continuă. 

— Cred că lucrul cel mai bun de făcut în cazuri de acestea este o 
internare undeva unde nu-i mai deranjează pe cei din jur. 


— Pentru a putea acoperi păcatele fratelui nostru, deseori este 
nevoie să minţi, uneori cu riscuri mari. Cum poţi cunoaşte când este 
minciună? sau când minciuna aceasta este păcat? 

— Dragă, e greu de stabilit asta, doar de la caz la caz se poate rezolva 
chestiunea, nu poţi să găseşti o metodă generală pentru toate cazurile. 
Acuma, noi totuşi trebuie să ştim un lucru: noi nu avem datoria să acoperim 
păcatele numai aşa, ca să le acoperim, ci dacă o facem din iubire sau dacă 
păcatele acelea care se fac nu au consecințe în societatea în care trăim. De 
exemplu, în Psalmul 100, care se citeşte în fiecare zi la Ceasul I, se spune: 

„Nu voi suferi înaintea ochilor mei nicio faptă netrebnică; purtarea 
nelegiuită o voi urî. Pe cel ce se depărtează de la mine, nu l-am cunoscut. 

Ochii mei peste cei credincioşi, ca să şadă aceia împreună cu mine. Cel ce 
umblă fără prihană, acela-mi va sluji mic, iar cel ce umblă cu vicleşug nu va 
sta în preajma ochilor mei, nici nu va sta înăuntrul casei mele cel ce spune 
minciună. În toată dimineaţa voi pierde pe toţi ticăloşii din ţară, ca să 
stârpesc din cetatea Domnului pe toţi cei ce fac fărădelegea”. 

Este vorba şi despre starea noastră interioară, şi despre un fel de 
curățire a răutăților din jurul nostru. 


— Copiii rezultați din părinţi care n-au fost cununațţi la biserică au 
de suferit în viaţa lor din cauza acestor părinți? 

— Dragă, e foarte greu de ştiut lucrul ăsta, pentru că de suferit suferă şi 
cei care au părinți cununaţi, şi cei care au părinți necununați. Aşa că e greu 
să spui... Aşa, dacă-ți vine ţie în minte: „A, păi stai, că părinţii ăstuia sunt 
necununați şi de-aia suferă!”, spui, dar asta-i aşa, o afirmaţie arbitrară; noi 
n-avem voie să scoatem nişte concluzii pentru care nu avem un temei. De 
suferit, suferă şi unii, şi alții. Nu se poate spune că cel care are părinți 
cununaţi nu suferă, iar cel care are părinți necununaţi suferă. 

Dar fără îndoială, nu-i totuna să apari într-o familie unde e binecu- 
vântarea lui Dumnezeu, sau să fii dintr-o familie în care nu-i binecuvântarea 
lui Dumnezeu. Dar omul, după ce îşi dă seama şi după ce intră în atmosfera 
de gândire corectă, se poate valida în sensul acesta, că binecuvântarea 
Domnului o poate aduce asupra lu: pentru faptele lui bune sau pentru 
angajarea lui religioasă. 


— Cum să ne rugăm să ni se ierte păcatele, dacă am făcut 
chiuretaje? Domnul Hristos iartă crimele săvârşite prin avort? 

— Dragă, Dumnezeu iartă tot, nu există nimic să nu ierte Dumnezeu, 
dacă se ajunge la condiţiile iertării. Noi cerem iertarea lui Dumnezeu pentru 
orice păcat, şi Dumnezeu ştie în ce măsură ne putem face noi vrednici de 
iertarea lui Dumnezeu. Numai că trebuie să ai în vedere și nişte lucruri de 
felul acesta: de exemplu, dacă ai făcut un chiuretaj, apoi, când ai 
posibilitatea să aduci un copil pe lume, îl aduci şi pentru că nu l-ai adus pe 
acela pe care ai fi putut să-l aduci; şi atunci, e nădejde de iertare de la 
Dumnezeu. Dar eu cred că şi la optzeci de ani ar face femeile chiuretaje, 
dacă ar mai putea fi în situaţia de a rămâne gravide. 


— O femeie mamă, care este la pensie, ce este mai bine să facă: să 
se retragă la o mânăstire, unde să trăiască numai în post şi rugăciune 
pentru copiii ei şi pentru ea, sau să stea pe lângă copii şi să-şi crească şi 
nepoţii, dar să se roage mai puţin? 

— Dragă, eu cred că omul trebuie să fie angajat şi să se mântuiască în 
condiţiile lui; deci acea femeie nu trebuie să se ducă la mânăstire şi să nu se 
mai gândească la ce se întâmplă în urma ei. Adevărul este că sunt oameni 
care-s aşa de doritori să-l slujească lui Dumnezeu în mânăstire, încât nu se 
mai pot angaja, nu mai pot rămâne în societatea în care au trăit în familia lor. 
Dar cred că totuşi nu e firesc; firesc este să stai şi să-ți creşti copiii şi nepoții 
şi strănepoții, pentru că la Cununie aşa se spune: „Să vadă ei pe fiii fulor lor”. 

Însă mai e ceva, şi anume sunt unii care pleacă la mânăstire fiindcă 
s-au săturat de lumea asta. Dumnezeu s-o odihnească pe mama, câteodată 
zicea: „Aşa m-am săturat de lumea asta!” Şi totuşi, nu s-a dus la mânăstire, a 
stat acolo să-şi vadă de familie şi de ce-a trebuit să facă. 


— Ce părere aveţi despre teoriile care spun că următorul popor ales 
ar fi cel român? 

— Nu ştiu dacă ar fi cel român, poate că alţii zic că poporul lor. E greu 
de stabilit treaba asta. Să fim cumsecade, c-apoi ne-alege Dumnezeu şi ca 
popor, şi ca persoane. 


— De ce Domnul lisus Hristos, Care este atotputernic, îi dă voie 
diavolului să acţioneze prin farmece şi vrăji în dauna omului, care este 
făcut după înfăţişarea Domnului? 

— Dragă, Sfântul Apostol Pavel, în Epistola către Romani, are un 
cuvânt pe care-l cam uită creştinii, şi anume: „Fiţi înţelepţi față de bine şi 
nevinovaţi față de rău, iar Dumnezeu va zdrobi repede pe Satana sub 
picioarele voastre” (Romani 16, 19-20). 

Să ştiţi că nu-s atâtea farmece câte răutăți sunt în lumea asta, numai că 
oamenii mereu îşi închipuie că influenţele rele care vin asupra lor sunt de 
natură diavolească. În realitate, sunt de multe ori lucruri care se pot explica 
organic, se pot explica medical ş.a.m.d. Așa că Dumnezeu îngăduie răutățile 
pentru că pot fi folosite şi spre bine, în anumite cazuri. 

Şi-apoi să ştiţi ceva (şi asta aş vrea să ţineţi minte de la mine): noi 
suntem înconjurați de taine şi nu putem avea pretenția că înțelegem toate 
tainele. Adică: ştiu tot, gata! Ştiu că-i farmec, ştiu că-i influență 
diavolească... Nu-i aşa! Sunt atâtea lucruri pe care, la drept vorbind, nu le 
ştim. Şi-atunci, de ce să punem noi pe seama vrăjmaşului lucrurile care, de 
fapt, nu sunt de la vrăjmaş? 


— Credeţi că mai este posibilă o revelaţie absolută în ziua de azi? 
Şi, dacă da, poate dovedi aceasta o legătură a celui ce o primeşte cu 


divinitatea? Şi ce fel de legătură? 

— Dragă, e foarte greu de spus lucrul acesta, pentru că pot fi şi nişte 
influențe străine de revelație, prezentate ca revelaţie. Cum am spus de ăia 
care zic că sunt ce ştiu eu ce, fii ai lui Dumnezeu sau nu ştiu ce. Păi, ăla 
poate că în mintea lui chiar e convins că asta-i situaţia: el e fiul lui Dumnezeu, 
alesul lui Dumnezeu, trimis de Dumnezeu ş.a.m.d. Şi-atunci, cum îl poţi 
convinge că nu-i aşa? 


- Care este diferenţa dintre mândrie şi slavă deşartă? 

— Mândria este atunci când ai cu ce te mândri şi te mândreşti, iar slava 
deşartă este atunci când te mândreşti cu lucruri pe care nu le ai. De exemplu, 
te poți mândri cu un talent pe care-l ai, şi poţi să te mândreşti cu un lucru pe 
care-l doreşti, să zicem, dar nu-l ai; şi te-nchipui tu că ce fain ar fi dacă ai fi 
aşa sau dacă ai fi nu-ştiu-cum. Cam în felul acesta... Dar, dacă vreţi să vă 
edificaţi mai bine, citiți din Filocalia, volumul I, despre slava deşartă şi 
despre mândrie, din „Cele opt gânduri ale răutăţii”, de Sfântul Ioan Casian. 
Sau citiți din Scara Sfântului loan Scărarul, unde sunt două capitole, 
separate, despre slava deşartă şi despre mândrie. Cei mai mulți însă dintre 
cei care au studiat lucrurile acestea consideră că mândria şi slava deşartă 
sunt aspecte diferite ale mândriei, de fapt. 


-— lertarea păcatelor poate fi obţinută numai prin spovedanie sau 
se poate obţine şi printr-o viață religioasă şi prin căință puternică, prin 
respectarea poruncilor Domnului? 

— Dragă, e foarte greu de spus că iertarea păcatelor poate fi primită şi 
altfel decât în rânduiala spovedaniei, de vreme ce Domnul Hristos a dat 
oamenilor puterea dezlegării păcatelor. N-ai niciun motiv să n-o cauţi acolo 
unde o poţi avea, şi să doreşti s-o ai acolo unde nu-i sigur c-o poţi avea. În 
Biserica Ortodoxă se consideră că iertarea păcatelor se dă celor care se 
spovedesc corect, care se spovedesc cu pocăință. Nu aşa, că te duci numai şi 
spui nişte lucruri, câte le spui, ci când faci un lucru cu adevărat religios. 


— Cum explicaţi versetul: „La început era Cuvântul şi Cuvântul 
era la Dumnezeu şi Dumnezeu era Cuvântul” (loan 1, 1)? 

— E vorba de Domnul Hristos, de Fiul lui Dumnezeu, Care la începutul 
existenței, la începutul creaţiei, exista şi era din Dumnezeu. 


— Care este raportul dintre Adam şi lisus Hristos? 

— Sfântul Apostol Pavel face nişte corelaţii între lisus Hristos şi Adam, 
în sensul că Adam este omul cu care s-a început existența umană şi care a 
căzut şi a adus, prin căderea lui, moartea, iar Domnul Hristos este Cel care e 

Adam cel nou, Care a adus învierea. Vă indic capitolul al 15-lea din Epistola 1 
către Corinteni şi capitolul al 5-lea din Epistola către Romani ale Sfântului 
Apostol Pavel. 


— Dacă ne-am pierdut o dată credința în Dumnezeu, o putem regăsi 
a doua oară? 

— Păi, cu credinţa e cam cum e cu cultura: dacă te ţii de ea, o ai, iar 
dacă nu te ţii, o pierzi. E greu să stabileşti cum se poate redobândi credința, 
dar eu un lucru ştiu: dacă faci faptele credinței, ţi se înmulțește credința, iar 
dacă faci fapte de necredință, ți se înmulțeşte necredința. De exemplu, 
cineva care nu merge la biserică, de câte ori nu merge scade în credinţă. 
Duminica trebuie să meargă la biserică, iar dacă nu merge, înseamnă că face 
o faptă de necredință şi sigur creşte în necredință. Duminica cealaltă trebuie 
să meargă la biserică şi nu merge, iarăşi cade din credinţă şi tot în necredință 
ajunge. Dar dacă începe să meargă la biserică, face fapte de credință şi i se 
întăreşte credința. Aşa e şi cu postul, aşa e şi cu rugăciunea, şi cu citirea din 
Sfânta Scriptură şi cu toate faptele care ţin de credinţă. 


— Ce calităţi trebuie să îndeplinească cineva care vrea să devină 
preot? Care sunt condiţiile morale pentru a putea fi hirotonit? 

— Dragă, ăstea se învaţă la şcoală, la teologie. În orice caz, Sfântul 
Apostol Pavel are nişte texte... de exemplu, în Epistola I către Timotei, în 
capitolul al 3-lea, şi în Epistola către Tit, sunt indicate condițiile pe care 
trebuie să le aibă cineva care se face preot. În special trebuie să aibă o 
viață curată, o viață care să-l recomande. Şi mai ales trebuie să aibă nume bun. 


— Mântuitorul mai este numit şi Emanuel. De ce este numit aşa? 
— In cartea proorocului Isaia (7, 14) e numit Emanuel, care înseamnă 
„cu noi este Dumnezeu”, arătând raportul Mântuitorului cu oamenii. 


— Dacă Iuda s-ar fi întors la lisus, după trădarea sa, ar mai fi 
existat iertare pentru el, ar fi fost primită pocăinţa sa? 

— Dragă, de vreme ce nu s-a întâmplat aşa, nu cred că mai e cazul să 
speculăm nişte lucruri de felul acesta. Dar noi credem că Dumnezeu iartă 
tot, când există condiţiile iertării. Aşa cum i-a iertat pe răstignitori, cel puţin 
cum S-a rugat pentru răstignitori, când a zis: „Părinte, iartă-le lor, că nu ştiu 
ce fac!”, poate că l-ar fi iertat şi pe Iuda, tot pentru că n-a ştiut ce face. 


— Simbolul niceo-constantinopolitan precizează că Mântuitorul 
„va veni cu slavă, să judece viii şi morţii”. Dintotdeauna s-au vehiculat 

diferite date ale acestei Parusii, iar în momentul de față se vehiculează 
anul 2000. Privind viața religios-morală contemporană, se poate vorbi 
de o Parusie foarte apropiată? 

— Eu cred că nu, pentru că înaintea lui Dumnezeu, mia de ani e ca ziua 
de ieri, ce a trecut. Dacă privim lucrurile cu măsurile omului, poate da, însă, 
dacă privim lucrurile cu măsurile lui Dumnezeu, poate că nu. Ceea ce ştim 
noi este că nu ştim... Asta e important: să ştim că nu ştim când va fi şi să fim 
totdeauna pregătiţi, ca să poată fi oricând pentru noi. 

Dar să avem în vedere şi faptul că noi aşteptăm anul 2000, însă poate 
că deja suntem în anul 2000. De ce? Pentru că era noastră este stabilită 
greşit. Anul | al erei noastre a fost socotit anul 753 de la întemeierea Romei. 
Calculul erei noastre, al erei creştine, a început cu anul Naşterii Mântuito- 
rului nostru lisus Hristos, dar calculul s-a făcut pentru prima oară în secolul 
al VI-lea, or cei din secolul al VI-lea nu mai puteau avea o evidență precisă 
a anului Naşterii Mântuitorului. S-a luat convenţional anul 753 de la 
întemeierea Romei şi s-a zis: acesta este anul 1. Însă studiile care s-au făcut 
au adus la iveală faptul că, la anul 753 de la întemeierea Romei, Irod nu mai 
exista, şi atunci n-ar fi putut avea loc confruntările şi situaţiile care sunt 
prezentate de Sfântul Evanghelist Matei; şi-atunci, s-a ajuns la concluzia că 
era noastră e greşită cu vreo patru ani, că trebuia luat ca an de plecare al erei 
creştine nu 753, ci 749. Or în cazul acesta, noi suntem în anul 1995, dar în 
realitate în 1999. Iar anul 2000 nu va fi anul 2000 cel real, ci 2005 sau 2006. 
Aşa că degeaba aşteptăm anul 2000, că nu ştim când e. 


— Cum putem împiedica faptul ca rugăciunea să devină uscată şi 
fără trăire? 

— N-avem cum, că toate ale omului sunt la nivelul omului şi cum ţi-e 
viața, aşa ţi-e rugăciunea. 


— Sunt primite rugăciunile spuse numai cu buzele, dar netrăite 
interior cu inima? 

— Sunt primite, pentru că nu-i poţi cere unui copil să meargă la același 
pas cu un om mare. Deci eu mă rog cum pot, şi Dumnezeu îmi primeşte 
rugăciunea, aşa cum a fost vorba despre tatăl fiului lunatic, când a zis cu 
lacrimi: „Cred, Doamne, ajută necredinţei mele!” (Marcu 9, 24). Şi credea, 
şi nu credea. Şi Domnul Hristos n-a zis: „A, păi dacă nu crezi cât trebuie, 
n-am ce-ţi face!...”, ci l-a ajutat în starea lui. Nu putem ajunge la mult decât 
de la puţin, de la cât suntem. Dacă facem ceva pentru mai mult, ajungem la 
mai mult. Cum am spus, cu credința e cum e cu cultura. Nu poţi să ajungi să 
faci geometrie analitică înainte de a face geometrie plană. 

— Cum ajutăm morţii prin Liturghie? Când moare cineva fără 
lumină, ce trebuie făcut ca să primească această lumină? 

— Nu ai ce face. Dacă a murit fără lumină, te gândeşti la el c-a murit 
fără lumină. Noi considerăm că moartea cea creştinească, pentru care ne 
rugăm când zicem: „Sfârşit creştinesc vieţii noastre...”, este şi cu prezența 
unei lumânări, în sensul acesta, că omul a trăit creştineşte, în lumină, şi vrea 
să moară în lumină. Dar nu se poate zice că cineva care n-a avut o lumânare 
la căpătâi când a murit e părăsit de Dumnezeu sau a fost lepădat de 
Dumnezeu. Şi atunci, ne rugăm pentru el cum ne rugăm pentru orice mort, 
cu lumină sau fără lumină. Nu poţi să faci ceva anume. 

Iar cât priveşte slujbele pentru morți, noi avem bucuria de a-i cuprinde 
pe morţi în gândurile noastre, în conştiinţa noastră, ca şi când ar fi vii. Eu nu 
mă gândesc niciodată la părinţii mei ca la nişte morți din cimitir, ci mă 
gândesc totdeauna ca la nişte vii pe care-i am în conştiinţa mea şi cu care 
nădăjduiesc să mă întâlnesc cândva şi pentru care pot face rugăciune; şi mă 
bucur că pot să mă rog, că am acest dar de la Dumnezeu în Biserica 
Ortodoxă, ca să-i am în vedere în continuare; deci nu i-am părăsit. 

Duminică, s-a făcut la noi la mânăstire un parastas pentru un preot 
— cunoscut de mine — şi pentru soția lui. Un om care m-a ajutat pe mine 
foarte mult. Şi, după Liturghie, înainte de a începe parastasul, a venit sora 
mea la mine — eu am o soră la Victoria, lângă mânăstire — şi m-a atenționat 
că-i acolo şi că vrea să vorbească cu mine. Şi-i zic: dragă, nu pot să vin 
acum, fiindcă trebuie să stau la parastas, că-s prieten şi cu morţii, şi cu viii. 
După aceea, într-un cuvânt scurt pe care l-am ţinut la parastas, le-am spus 
oamenilor ce mi s-a întâmplat şi cum am zis, că-s prieten şi cu morții, şi cu 
viii. Cum sunt prieten cu morții? Mai pot fi prieten cu morţii? Da, pot fi! 
Cum anume? Păi, uite-aşa, că morții nu-s morţi şi sunt sigur că, dacă ar avea 
posibilitatea de a se manifesta cum s-au manifestat ca vii, s-ar fi manifestat 
față de mine cu aceleaşi sentimente, iar eu îi consider ca pe nişte vii departe 
de mine, aşa ca şi când ar fi un prieten al meu în America, de pildă, şi am 
față de el exact sentimentele pe care le-am avut când era aici, până n-a 
plecat în America. De ce? Pentru că nu şi-a schimbat locul, nu şi-a schimbat 
poziţia din inima mea. Am zis că aşa-s prieten cu morții. Ei, dar acuma sunt 
prieten şi cu viii. Cu viii, cu cine? Cu copiii lor, care făceau parastas. Sunt 
tot aşa de prieten şi cu viii, cum sunt prieten cu morții, sau aşa-s de prieten 
cu morții, cum sunt prieten cu viii. Şi mi-a părut tare bine că mi-a venit în 
cap să zic aşa, că-s prieten şi cu morții, Şi cu viii. 


— Cum poţi urî păcatul în mod concret? Să nu ne răspundeţi 
numai: „nefăcându-l”. 

— Dar cum să vă răspund? Măi fraţilor, în mod concret urăşti păcatul 
atunci când nu vrei păcatul, când păcatul îl consideri ca păcat; atunci îl 
urăşti. Dar dacă-l consideri aşa, un lucru obişnuit... A venit odată la mine la 
spovedit un tânăr şi l-am întrebat: dar cu păcatele sexuale cum stai? „Păi, 
zice, ca toată lumea!” În cazul ăsta, apăi nu urăşti păcatul! 


— Pentru dezlegarea cununiilor ce trebuie făcut? 

— Dragă, cu dezlegarea cununiilor lucrurile stau aşa. În lista de 
întrebări ajutătoare pentru cel ce se spovedeşte... pentru că noi trebuie totuși 
să întrebăm... De exemplu, la mine vin oameni la spovedit şi le zic: no, 
spune! „Păi, zice, întrebaţi-mă dumneavoastră!” Ar trebui să vină el să-mi 
spună, nu să-l întreb eu. Şi bineînţeles că-l întreb: la biserică mergi? ş.a.m.d. 
lar în lista care e cuprinsă în rânduiala de spovedanie este şi întrebarea 
aceasta: „Ai legat cununiile cuiva?” Dar nu dă nicio indicație cum anume se 
leagă cununiile cuiva. 

Şi-apoi se duc, mai ales fete mai în vârstă, se duc pe la ghicitori, se 
duc pe la preoți care deschid cartea şi care, de fapt, deschid numai ca pretext 
cartea, că nu pot citi ce le spune, că în carte nu scrie aşa. Eu am făcut odată 
o experienţă... a venit cineva la mine şi-mi zice: „Părinte, îmi deschideţi şi 
mie cartea?” Zic: da, una de engleză — aveam o carte de engleză acolo. No, 
acuma, dacă eu i-aş fi deschis cartea aia de engleză — şi mai ales cum e 
sistemul ăsta Braille, de nu-l cunoaşte multă lume —, puteam să-i spun ce 
vroiam eu de-acolo şi puteam să-i spun că nu-i de engleză. Ei, nu se poate 
aşa ceva! Dar, mă rog, dacă se duc la oameni din ăştia, care au pretext cu 
cartea... Îi întreabă: „Câţi ani ai? — Treizeci. — A, păi ţi-s cununiile legate, 
dacă nu eşti măritată”. Adică, domnule, dacă ai ajuns la vârsta asta, se poate 
presupune că nu te mai căsătoreşti, să zicem. 

Sau vine cineva de pe la Vâlcea, la mine, un tată cu fiica lui, că „nu se 
mărită fata”. Şi zic eu: câţi ani are? „Nouăsprezece”. Zic: eu am o nepoată 
care-i de 32 de ani, şi încă nu-i măritată. Şi aş face ceva pentru nepoată-mea, 
dacă aş putea. Dar n-am ce face. Și atunci, omul zice către fată: „Hai să 
mergem, că făcurăm drumul degeaba!” 

Până la urmă, nepoata mea s-a măritat, dar la 36 de ani. Dacă a zis 
cineva că e legată cununia, nu i-a spus că numai până la 36 de ani e legată, 
ci a gândit că e legată pe toată vremea. 

Aşa că astea sunt chestiuni foarte relative, nu trebuie să vă frământaţi 
pentru nişte lucruri... „că e legată cununia”. Păi cum e legată, cine-a legat-o, 
de ce a legat-o, cine-o dezleagă, cum o dezleagă? Și vine la mine câte cineva 
şi zice: „Părinte, să-mi faceţi nişte rugăciuni de dezlegarea cununiei”. 
Acuma, ei n-au de unde să ştie care rugăciune e de dezlegarea cununiei şi 

care rugăciune e de altă dezlegare. Şi-atunci, eu le fac rugăciuni de 
dezlegare în general, iar ei pleacă cu gândul că acum i-am dezlegat cununia. 
Apoi, vede dacă i-am dezlegat-o ori nu i-am dezlegat-o. Realitatea este că eu 
fac rugăciuni de dezlegare în general, pentru că o rugăciune de dezlegare a 
cununiei nici nu există. 

Mai vin unii oameni să le fac molitvele Sfântului Vasile cel Mare şi nu 
ştiu ce. Şi eu ştiu că ăştia-s de pe la ghicitori şi de pe la preoți din ăia care 
umblă cu aşa ceva... Zic: cine te-a trimis la mine? „Păi, mi-a spus părintele 
cutare”. Sau: „Mi-a spus femeia cutare, ghicitoarea cutare”. Zic: mă, ştii 
ceva? Eu nu fac slujbe de comandă! Eu sunt preot şi ştiu ce am de făcut! 


— S-au făcut multe comentarii la Apocalipsa Sfântului loan, iar 
unele i-au înspăimântat pe credincioşi. Ce părere aveţi despre Apocalipsă? 

— Dragă, Apocalipsa, înainte de toate, este o carte din Noul Testament, 
care în Biserica Ortodoxă nu are circulație... decât în sensul că este cuprinsă 
în Noul Testament. Eu cunosc un singur comentariu ortodox la Apocalipsă, 
scris de Sfântul Andrei al Cezareii, dar să ştiţi că nu-i un comentariu 
ştiinţific şi nici adânc. De exemplu, acolo, în legătură cu numărul fiarei, 
666, se consideră că acest număr se scrie cu trei 6 unul lângă altul. Or 
numărul 666, la evrei şi la greci se scria cu litere, nu cu cifre. Aşa încât 6606 
s-a scris cu literele alfabetului evreiesc sau grecesc, în Apocalipsă; cred că 
grecesc, pentru c-a fost scrisă în limba greacă. lar în felul acesta, are o 
semnificaţie. Şi acolo, în comentariul Sfântului Andrei al Cezareii, ia trei 6 
unul lângă altul şi zice că una-i mânia, una-i mândria, una-i cutare... Nu-i un 
comentariu ştiinţific... 

Acuma, ce vreau eu să rețineți de la mine, în legătură cu asta: că 
Apocalipsa, ca toate cărțile Noului Testament, nu s-a scris ca să rămână 
posterităţii. Singura carte din Noul Testament care este un fel de studiu este 
Epistola către Romani, şi e totuşi o carte ocazională. Toate cărțile Noului 
Testament — câte sunt, 27 la număr — au fost scrise ca nişte scrieri 
ocazionale. Nimeni, niciun autor nu s-a gândit că scrierea respectivă o să 
rămână posterităţii şi or s-o citească cei din anul 2000, de pildă. Nu! Ci ei au 
scris aşa, cum ne scriem noi nişte scrisori unii altora. Sfântul Apostol Pavel, 
de exemplu, a scris o scrisoare către Filimon, şi uite că scrisoarea aceea a 
fost cuprinsă în Noul Testament. Şi aşa a fost şi cu Apocalipsa. 

Apocalipsa priveşte nişte lucruri contemporane cu autorul, în special, 
nu contemporane cu noi. Însă Biserica Ortodoxă a fost totdeauna rezervată 
față de Apocalipsă. Cum? Din Noul Testament, 26 de cărți din cele 27, deci 
toate mai puţin Apocalipsa, se citesc la cultul ortodox în vreme de un an 
liturgic. Deci Evangheliile, Faptele Apostolilor, epistolele Sfântului Apostol 

Pavel, toate se citesc. La Apocalipsă nu se face niciodată nicio referire şi 
nici nu se citeşte vreun text. Înseamnă că Biserica a ţinut-o cu o rezervă. O 
avem în Noul Testament, o citim, ne folosim de ea, dar nu avem pretenţia că 
o putem comenta. În orice caz, Biserica n-o comentează. 


— În perioada critică, femeia poate să meargă la biserică? 

— Dacă ține igiena şi ştie cum să se rânduiască pentru a nu fi nicio 
impietate, eu cred că poate, pentru că e ceva natural, nu e ceva care o pune 
într-o stare de păcătuire. 


— Dacă unul dintre soţi îi interzice celuilalt soţ să meargă la 
părinți ca să-i ajute, ce trebuie făcut? 

— Trebuie să-l convingă că nu se poate aşa ceva, pentru că, dacă iubeşti 
pe cineva, îi iubeşti şi pe ai lui. Să ştiţi că la mine au venit oameni care 
mi-au spus: „Părinte, niciodată nu ne-a zis ginerele fată şi mamă”. Or aşa 
ceva nu-i creştineşte! 

Acum am început şi eu să întreb la spovedit: „iţi cinsteşti părinţii? — Da, 


za zl 


bineînţeles! — Dar socrii? — Păi, şi pe socri... — Dar le zici „tată” şi „mamă”? 
— A, păi nu le zic... — No, te duci acum şi le zici „tată” şi „mamă” şi apoi vii 
la mine şi-mi spui că le zici! 

Nu se poate, domnule! Adică, dacă ţii la unul, ţii şi la ceilalţi; dacă eu 
țin la soția mea, apăi țin la toți ai ei, nu țin numai la ea. lar dacă nu ţii la ei, 
să ştii că nici la ea nu ţii! 


— De ce ÎI numeau pe Mântuitorul ca fiind Ilie sau unul dintre 
prooroci (cf. Matei 16, 13-14; Marcu 6, 15)? 

— Pentru că se credea că Ilie revine sau că Mântuitorul e cu duhul şi 
puterea lui Ilie, sau că nu este Hristos, ci e un prooroc oarecare. Era o 
concepție a vremii de atunci. 


— Nu este o copilărie să credem că Fiul lui Dumnezeu putea 
accepta ispita? De ce mai există acest episod? 

— Există pentru exemplul nostru, ca să ştim că „întru ceea ce a pătimit, 
EI însuşi fiind ispitit, poate şi celor ce se ispitesc să le ajute” (Evrei 2, 18). 


— Ce trebuie să fac şi cum să-l conving pe un prieten care a intrat 
într-o sectă adventistă, ca el să se întoarcă din nou în sânul Bisericii 
Ortodoxe? 

— N-ai ce face, îl laşi aşa cum e. 

— De ce spun catolicii, în Crez, „şi de la Fiul” (Filioque)? 

— Acesta este un adaos din secolul al VI-lea, când, ca să fie cumva 
contrabalansată erezia arienilor“, care era încă destul de întărită, ca să nu se 
creadă că Fiul nu are calitățile pe care le are Tatăl, s-a adăugat, la un sinod 
de la Toledo, din Spania, acest adaos la Crez, în legătură cu purcederea 
Duhului Sfânt: „şi de la Fiul” — Filioque?, iar asta este specific catolicilor. 

Însă aş vrea să reţineţi un lucru: că Biserica, până la 1054, a fost una. 
Cineva m-a întrebat pe mine: „Părinte, ce-au fost întâi, catolici sau 
ortodocşi?” Eu i-am spus c-au fost catolici ortodocşi şi ortodocşi catolici. 
Pentru că nu se punea problema, era Biserica una. Dar diferenţe au existat şi 
înainte de 1054, şi totuşi Biserica a existat, cu diferenţe cu tot. 

Acuma, se insistă pentru re-unirea catolicilor cu ortodocşii... 
Bineînţeles, fiecare crezând că unirea ar trebui să se facă devenind catolicii 
ortodocşi şi respectiv ortodocşii catolici. Dar nu cred că trebuie să insistăm 
prea mult asupra faptului că trebuie neapărat să fie aşa, adică ortodocşii să 
devină catolici sau catolicii să devină ortodocşi, ci s-ar putea o conviețuire 
aşa cum a fost până la 1054, când diferenţele existau... Dacă a existat 
diferenţa aceasta, din secolul al VI-lea, de pildă, (şi au existat şi alte 
diferențe: şi cu data Paştilor, şi cu altele şi cu altele) şi totuşi Biserica a 
putut fi una, tare bine ar fi dacă ar putea fi şi acum aşa. Numa: că fiecare 
crede că el e mai ceva. De exemplu, romano-catolicii au preoțime 
necăsătorită, preoţii ortodocşi sunt căsătoriţi, iar greco-catolicii — care zic ei 
(dar n-au dreptate) că sunt puncte intermediare între ortodocşi şi catolici, dar 
de fapt nu-s nici catolici, nici ortodocşi, la drept vorbind — au tot preoțime 
căsătorită. Ei, atunci romano-catolicii, care au preoţi necăsătoriți, de ce 
acceptă şi preoţi căsătoriţi, în cazul ăsta? Înseamnă că se poate conviețui, 
dacă oamenii ar fi mai înțelegători şi mai binevoitori, pentru că fiecare are 
specificul lui şi are limba lui şi are concepția lui şi aşa mai departe. 


— Este adevărat ce scrie presa despre reîncarnare? Dumnezeu 
permite sufletelor să se întoarcă în alte corpuri care se nasc, pentru 
iertarea păcatelor din altă viaţă? 

— Acum, eu aş zice că de asta să-i întrebaţi pe ăia care scriu... Dar să 
ştiţi că Biserica Ortodoxă nu consideră necesară şi nu consideră adevărată 
revenirea sufletelor. De ce? Pentru că mântuirea la noi este prin Mântuitorul, 
nu este prin noi. Eu nu trebuie să trăiesc o viaţă în plus, ca să fac niște 
experiențe şi să mă fac mai bun, pentru că pe mine mă mântuieşte 


“ Erezie apărută în secolul al IV-lea, care nega egalitatea şi consubstanțialitatea Fiului lui 
Dumnezeu cu Dumnezeu-Tatăl şi prin aceasta nega dumnezeirea Fiului. 
5 „Qui ex Patre Filioque procedit” = „Care de la Tatăl și de Ja Fiul purcede”. 

Mântuitorul, nu mă mântuiesc eu, prin experienţele mele, nici prin migrări 
prin diferite fiinţe şi ce ştiu eu mai ce. 


— De ce se scrie în Biblie că păcatele împotriva Duhului Sfânt nu 
se vor ierta? Prin spovedanie nu se iartă absolut toate păcatele? 
— Se iartă toate, dar numai dacă le părăseşti; dacă eşti în ele, nu ţi se iartă. 


— Fumatul este un păcat? 

— Da. Eu sunt tare împotriva fumatului, şi la bărbaţi, şi la femei. Vin 
oameni la spovedit la mine şi-mi spun că fumează. Eu, dacă nu mai are 
niciun alt păcat, decât ăsta, că fumează, îi spun: 

— Ne întâlnim când nu mai eşti fumător. 

— Părinte, d-apăi cât fumez eu, iau câteva ţigări şi... 

— Păi, atunci de ce-ţi mai pângăreşti sufletul? Nu mai fuma deloc! 

— Păi, să vedem, că nu ştiu ce... 

—  Şi-atuncea, eu zic: la ce să te număr, la fumători sau la nefumători? 

— La nefumători. 

— Atunci, pe mine la ce să mă număr? Că eu sunt nefumător, nu tu! 

Deci păcatul, ca să ţi-l ierte Dumnezeu, trebuie părăsit; dacă nu-l 
părăseşti, nu ţi-l iartă Dumnezeu. Şi unii zic: „Păi, părinte, dar sunt şi preoți 
care fumează!” Zic: la ăia să te duci! Sau zice: „Părinte, dar nicăieri nu scrie 
că fumatul este păcat”. Şi zic: dragă, dar nici despre droguri nu scrie nicăieri. 
Tu ai văzut vreun om drogat? Că eu am văzut şi ştiu ce fac astfel de oameni. 
ŞI nu scrie nicăieri că trebuie să eviți drogurile, dar, cu toate astea, uite, noi 
susţinem că trebuie să le eviți şi că e păcat să te droghezi. Tot aşa e păcat şi 
să fumezi. „A, păi — zice — ce fac eu e nimica toată! — Fi, păi dacă-i nimica 
toată, lasă-te de nimica toată!” 


- Explicaţi, vă rog, înțelesul expresiei „sărac cu duhul”. 

— „„Sărac cu duhul” înseamnă smerit, om care niciodată nu-i mulţumit 
cu cât a realizat. Mereu vrea mai mult, e angajat spre mai mult. 

— Şi ce sens i-a dat acestei idei Domnul Hristos? 

— „Invăţaţi-vă de la Mine, că sunt blând şi smerit cu inima, şi veţi afla 
odihnă sufletelor voastre” (Matei 11, 29). 


— Există patru cruci: crucea căsătoriei, crucea fecioriei, crucea 
călugăriei şi crucea celor handicapaţi. Noi trebuie să alegem una din... 

— Nu-ţi alegi niciuna, ci le ai, le primeşti. Cine-şi alege? Să ştiţi că 
nimeni nu-şi alege suferinţa, dacă-i un om care gândeşte bine; că n-ai de ce. 
De ce să-mi aleg suferința? Adică Biserica zice: „Sfârşit creştinesc, fără 
durere, neînfruntat, în pace şi răspuns bun la înfricoşătoarea judecată a lui 
Hristos să cerem” (deci fără durere), şi eu să vreau durerea? Păi, înseamnă 

cu nu-s cum trebuie. Sau ne rugăm pentru înainte-stătătorul Bisericii 
noastre: „Întâi pomeneşte-l, Doamne, pe Înaltpreasfinţitul Arhiepiscopul şi 
Mitropolitul nostru, pe care dăruieşte-l sfintelor Tale biserici în pace, întreg, 
cinstit, sănătos, îndelungat în zile, drept învățând cuvântul adevărului Tău” 
şi răspundem: „Pe toți şi pe toate!”, adică nu numai pe mitropolit, ci şi pe 
toţi credincioşii şi pe toate credincioasele îi dorim întregi, sănătoşi, în pace, 
îndelungaţi în zile. Astea sunt lucruri care ţin de credință. Şi-atunci, de ce să 
zic: „Doamne, dă-mi ceva de suferit!”"? Poate: „Doamne, fâ-mă să nu sufăr 
deloc, să am energiile pe care le am, spre bine, spre înmulțirea binelui”. 

Nu-ţi alegi crucea, crucea ţi-o dă Dumnezeu, iar tu numai ţi-o porți, nu 
ţi-o alegi. 


— Marele teolog alexandrin Origen are cuvinte elogioase la adresa 
ştiinţei medicinei. În ipostaza că eşti bolnav, recomandarea primă este 
medicul sufletesc, adică preotul duhovnic. Dacă în acest caz suferința 
continuă, cum vedeţi aportul medicinei, adus în acest sens? 

— Păi bine, medicul sufletesc, dar nu numai medicul sufletesc, ci-l 
trimiţi la doctor! Se duce la doctor, care-i spune mai bine decât mine, ca 
duhovnic, ce are de făcut. La mine a venit odată cineva să mă întrebe ce să 
facă, fiindcă are un duhovnic care-i zice să nu se ducă să se opereze de 
apendicită, ci să rabde... Păi, nu ştiu dacă el ar fi răbdat, în aceeaşi situaţie, 
dacă i-ar fi spus un duhovnic. Nu merge aşa, domnule! Trebuie să te duci la 
oameni care au o perspectivă, o pricepere, care ştiu ceva. Nu aşa: „Fă asta!”, 
şi tu habar n-ai ce se-ntâmplă. 


— Sunteţi de acord cu chimioterapia? 
— Sunt! 


— Când a căzut Satan, înainte sau după crearea omului? 

— Mă, în treburi de-astea... Nu ştiu, poate mi le puneţi anume, să 
mă-ncuiaţi! În Sfânta Scriptură se zice: „Când am creat stelele, îngerii lui 
Dumnezeu Mă lăudau” (lov 38, 7). Altceva noi nu ştim, decât ceea ce ni se 
descoperă. N-avem de unde să ştim! Cine se poate transporta acuma la 
începuturile existenței şi să ştie exact când s-a întâmplat cutare sau cutare 
lucru? În orice caz, atunci când a căzut omul, deja era căzut îngerul cel rău. 


— E păcat să-ţi pui banii cu dobândă la CEC? 

— Dragă, eu cred că nu-i păcat, pentru că nu faci o înşelăciune prin 
asta. Dac-ai face o înşelăciune sau dacă i-ai da cu camătă, nu la CEC, ci la 
oameni care nu-ți pot da camăta, atunci da. 

La mine mai vin unii oameni care zic: „Toate păcatele le-am făcut! 
— Chiar toate le-ai făcut? — Toate, părinte, să ştiţi că toate păcatele le-am 

făcut! — Bani cu camătă ai dat? (Fiindcă eu ştiu că, de obicei, bani cu camătă 
nu dau ei.) — Nu. — Păi, vezi că nu le-ai făcut pe toate? Acuma spune-le pe 
ălea pe care le-ai făcut!” 


— În Psalmul 142 se spune: „Nu-ţi întoarce faţa Ta de la mine, ca 
să nu mă asemăn celor ce se coboară în mormânt”. E adevărat că sunt 
părăsiţi de Dumnezeu cei care pleacă în mormânt? 

— Dragă, cei vechi, mai ales cei din Vechiul Testament, socoteau că 
sfârşitul vieții e sfârşitul omului, e sfârşitul existenţei; şi-atunci, dacă ziceau: 
„Să nu mă laşi în mormânt”, însemna „să mă ţii în viaţă”, nu părăsirea în 
sensul că cel mort e părăsit de Dumnezeu; pentru că Dumnezeu îl are pe cel 
mort în vedere cum îl are şi pe cel viu. Nu există o posibilitate de a cădea de 
la Dumnezeu cineva care vrea să fie cu Dumnezeu. 

Să ştiţi că mie nu mi-e frică că nu mă duc în rai. De ce? Pentru că 
nu-mi pot închipui că Dumnezeu respinge pe cineva care-l slujeşte şi pe 
care-l miluieşte în viață. Şi-atunci, de ce să mă respingă? Aşa trebuie să 
gândim cu toţii, dacă ducem o viaţă cum Îi place lui Dumnezeu. 


— În Evanghelie se spune: „Celui ce are i se va mai da, iar de la cel 
ce nu are, şi ce i se pare că are i se va lua” (Mt 13, 12). Ce înseamnă asta? 
— Este vorba despre cunoştinţă şi făptuire. Cel care crede că are 
cunoştinţă de Dumnezeu, dar nu are făptuire, va ajunge în situația să îşi dea 
seama că nici cunoştinţă adevărată nu are, pentru că nu-i susținută de făptuire. 


— Cum trebuie să fie comportamentul femeilor, din punct de 
vedere fizic, când intră în sfânta biserică, la slujbă? 

— Ar fi bine să nu fie fardate şi ar fi bine să fie acoperite cu batic. Şi 
bineînțeles, să nu umble decoltate sau... Dar nu numai femeile, ci şi bărbaţii. 
Îmi spunea cineva că, în Apus, şi la împărtăşit se duc bărbaţii în pantaloni 
scurți. Aşa s-a ajuns la nepăsare față de lucrurile sfinte. Or la noi... să ne 
gândim la portul popular, să ne gândim la decența portului popular şi să 
ținem cumva echilibrul, în sensul acesta. Să ştiţi că eu mă bucur foarte mult 
de femeile care ţin la ceea ce înseamnă ţinută feminină şi care ştiu cum să se 
prezinte, măcar înaintea lui Dumnezeu. Desigur, în fața lui Dumnezeu 
suntem totdeauna, dar acum aşa s-a încetățenit moda de prezentare fără 
batic, încât aproape că nu le mai poţi cere femeilor lucrul acesta. Deşi mama 
mea, Dumnezeu s-o odihnească, cred că nu i-a mai văzut nimeni capul 
descoperit, de când s-a căsătorit. Şi a trăit totuşi o viață frumoasă şi bună. 


— Dacă cineva se păstrează în abstinență până la terminarea 
studiilor superioare, medicul i-a spus că se îmbolnăveşte. Este posibil? 

— Apăi, ăla-i medic care nu e credincios. Poate că sunt mai mulți 
medici de-ăştia. Pentru că să ştiţi că totuşi organismul îşi face descărcările 
lui, care nu sunt vinovate. 


— Ne puteţi explica sensul ruperii catapetesmei (cf. Luca 23, 45)? 
— Da, era vorba despre nesepararea sau despre apropierea evreilor de 
neamuri, de creştinii care nu erau evrei. 


— De ce a fost necesar blestemul şi uscarea smochinului de către 
Domnul lisus Hristos (cf. Matei 21, 18-21)? Cum explicaţi? 

— Dragă, pentru asta e o singură explicaţie pe care o ştiu eu; explicaţia 
e în Triod, la ziua de luni din Săptămâna Mare, şi spune că Domnul Hristos 
nu Şi-a manifestat niciodată cuvânt de blestem asupra oamenilor şi a găsit 
modalitatea aceasta de a blestema un smochin pentru nedisponibilitatea lui 
pentru rodire — s-ar zice, deşi şi asta este aşa, cumva cu semnul întrebării — 
şi că prin aceasta a vrut să arate că are şi putere pedepsitoare, nu numai 
putere iertătoare. E o explicaţie a Triodului, eu alta nu ştiu... şi cred că totuşi 
pentru noi lucrul acesta rămâne o taină, dar nu trebuie să ne speriem, pentru 
că sunt şi alte multe taine, pe care tot nu le putem elucida. 


— Dacă vorbeşti despre faptele tale bune, dar nu ca să te lauzi, 
atunci Dumnezeu ți le şterge? 
— Nu ţi le şterge. 


— Ce se întâmplă la o biserică într-o comună în care preotul şi 
cântăreţul fac Sfânta Liturghie când vor? 

— Păi, se-ntâmplă rău, că nu-i bine! S-o facă atunci când trebuie, nu 
când vor. Pentru că dacă nu vor când trebuie şi n-o fac când trebuie, atunci 
degeaba o fac numai când vor ei. Nu-i bine! Trebuie controlate lucrurile 
acestea şi rezolvate. 


— Ce se întâmplă cu credinciosul care îşi spune păcatul, dar pe 
care preotul nu-l dezleagă prin rugăciune? 

— Păi, ce se-ntâmplă? Acela trebuie să fie preocupat de iertare în 
continuare. Nici eu nu-i dezleg pe aceia care rămân în păcate, care continuă 
să fie în păcat. Cum v-am spus în legătură cu fumatul, pentru mine e un 
mijloc de verificare: ce-ţi trebuie, ţigara sau Împărtăşania? Dacă. vrei 
Împărtăşania, renunți la ţigară; dacă vrei ţigara, renunți la Împărtășanie. 
Şi-atunci, nu-i dau dezlegarea. De ce? Pentru că el n-are condiţiile 
dezlegării. Când se lasă el de păcat, îi dau şi eu dezlegarea. Până se ţine el 

legat, de ce să-i dau dezlegare? Și nu se-ntâmplă nimic, decât că-l pui în 
preocuparea de a face. 

Chiar acum, nu demult, a venit unul la mine şi mirosea a fum 
proaspăt. Şi i-am spus de la început: „Măi frate, să ştii că eu pe tine nu te-aş 
spovedi! Că tu şi-aşa, uite, fumezi, şi eu nu-i dezleg pe cei care fumează”. Şi 
el zice: „Părinte, nu-i nimic dacă nu mă spovediți, că mă duc eu la altcineva. 
Dar vă rog totuşi să mă lăsați să vă spun necazurile. — Poţi să spui şi 
păcatele, şi necazurile, dar asta nu înseamnă că te spovedeşti. lar când te 
duci la altcineva să te spovedeşti, să-i spui c-a zis Părintele Teofil de la 
Sâmbăta că nu te dezleagă fiindcă nu te laşi de fumat. Şi-apoi, ce va vrea 
acela, să facă cu tine”. 


— Vorbiţi-ne despre Părintele Serafim Popescu. 

— Aş vrea să ştiu cine-a pus întrebarea aceasta! Ştiţi de ce? Pentru că 
nu m-a mai întrebat nimeni, toţi oamenii mă întreabă de Părintele Arsenie; şi 
mie mi-e tare drag Părintele Serafim Popescu. 

A fost un om cu o structură foarte bună, din punct de vedere al liniştii 
sufleteşti, un călugăr care a trăit o viaţă în anonimat, care n-a căutat să se 
afirme. A stat cincizeci de ani la noi la mânăstire, din 1940 până în 1990, la 
moarte, cu o întrerupere doar de un an şi câteva luni, când a fost în 
Germania, trimis de Mitropolitul Nicolae Bălan. 

A fost preot slujitor; un om tare cumsecade, un om de care s-au 
bucurat oamenii — aşa l-am caracterizat cu. Un om odihnitor de oameni, un 
om în preajma căruia te simţeai bine, un om care într-adevăr îți aducea 
aminte de Dumnezeu, de bunătatea lui Dumnezeu. 

Era un duhovnic îngăduitor, ne duceam la spovedit la el şi, dacă îi 
ziceam că n-am putut face ceva — din pravilă, de exemplu — zicea: „Dragă, 
fă ce poți! Fă ce-ţi ajută Dumnezeu!” Aşa-mi plăcea de mult gândul lui bun 
şi înțelegerea față de neputința omenească! 

Era un om vesel, râdea cu poftă când era cazul. Cineva din Germania 
chiar a venit odată şi avea un reportofon, iar când l-a auzit râzând, imediat 
l-a înregistrat, să-l mai audă şi prin Germania. 

A fost un om tare de treabă. Cel puţin eu l-am avut duhovnic ani şi ani 
de zile şi m-am simțit foarte bine folosit de părintele. Îmi dădea nişte 
îndrumări, pe care el bineînțeles că le-a şi uitat după ce mi le-a dat, că doar 
nu şi le-a dat lui, mi le-a dat mie, deci eu trebuia să le ţin minte. De 
exemplu, odată mi-a spus: „Să te depăşeşti şi să te dăruieșşti!” Aşa mult mi-a 
plăcut! Zic: uite, numai pentru cuvântul ăsta dacă l-aș fi cunoscut pe 
Părintele Serafim, ar fi fost de-ajuns, cumva. Sau mi-a spus că nu trebuie să 
urmăresc eu ceva anume ca să-i folosesc pe oameni, ci să mă pregătesc în 

aşa fel încât să-i pot folosi pe oameni. larăşi e un cuvânt care mi-a rămas. Şi 
aşa mai departe. 

Să ştiţi că oamenii l-au uitat, şi încă din viață aproape că l-au uitat 
mulți dintre ei. lar acum, după cinci ani de la moartea lui, am putea zice că 
l-au uitat de tot. Eu îl mai pomenesc, mai pomenesc şi cuvinte de-ale lui; îl 
mai pomenesc pe la mânăstiri, când mi se dă ocazia. De exemplu, zicea 
părintele că „Dumnezeu n-are pe nimeni de pierdut”. Aşa mult îmi plăcea 
cuvântul ăsta! 


— În ce măsură putem afla unele lucruri despre Dumnezeu, din 
propriile idei care ne vin citind Sfânta Scriptură, de exemplu? 

- Dragă, ştiu eu în ce măsură putem cunoaște? Însă, dragă, îmi puneţi 
nişte întrebări pe care, dacă vi le-aş pune eu vouă, sunt sigur că n-aţi putea 
să-mi răspundeţi, pentru că nu poate răspunde nimeni la astfel de întrebări. 
Haideţi să analizăm chestiunea asta: „În ce măsură poate afla cineva despre 
Dumnezeu din ideile care-i vin citind din Scriptură”. Păi, nu ştiu în ce 
măsură... Încercaţi voi în ce măsură şi-apoi îmi spuneţi mie în ce măsură. 


— Sufletul chinuit de întrebările existenţialiste cum ÎI poate găsi şi 
mai ales cum ÎI poate înţelege pe Mântuitorul lisus Hristos? 

— Dragă, pe Mântuitorul Iisus Hristos nu trebuie să-L cauţi altundeva, 
decât acolo unde e. Îl cauţi în Biserică, Îl cauţi în Scriptură, Îl cauţi în 
slujbă, ÎL cauţi în învățătura Lui, în poruncile Lui. Aşa ÎI cauţi! Ori că eşti 
chinuit de întrebări existențiale, ori altfel, acolo Îl găseşti pe Domnul 
Hristos, numai acolo Îl găseşti. 


— Ce este smerita cugetare? 

— Smerita cugetare este supunerea cu mintea față de Dumnezeu: când 
Îi dai dreptate lui Dumnezeu, când îţi recunoşti propriile tale păcate, când 
vrei să te lași îndrumat de Dumnezeu şi de oamenii lui Dumnezeu. 


— Ce este nepătimirea? 
— Nepătimirea este o stare sufletească în care s-a depăşit pătimirea. 
Adică nu mai eşti hărțuit de patimi, ci eşti posesor de virtuți. 


— Cum poate un sfânt, care a ajuns la nepătimire, să se considere 
cel mai păcătos om din lume? 

— Dragă, chestiunea aceasta, cu „cel mai păcătos om din lume”, nu e o 
chestiune absolut necesară. Noi spunem, fiecare dintre noi, când ne 
împărtăşim: „Dintre care [păcătoşi] cel dintâi sunt eu”. Dar ne împărtăşim 

cu dorința de a nu mai fi cel mai mare dintre păcătoşi şi nici măcar unul 
dintre păcătoşi, dacă-i vorba. Şi-apoi, matematic vorbind, numai unul poate 
fi cel mai păcătos dintre păcătoşi. 

Un om nepătimitor se gândeşte mereu la Dumnezeu, la măreţia lui 
Dumnezeu, şi întotdeauna se consideră păcătos. 

De exemplu, eu m-am dus la Mânăstirea Țigănești, şi acolo, când 
întâlneam câte o maică, o întrebam: „Cum te cheamă, maică? — Filotea 
păcătoasa. — Cum te cheamă, maică? — Melania păcătoasa. — Cum te 
cheamă, maică? — Arsenia păcătoasa. — Măi, zic, aici e mânăstirea păcă- 
toaselor!” Zic: ce faceţi voi pe-aici, de nu vă faceţi bune, să nu mai fiţi 
păcătoase? Fiecare-i păcătoasă... ce-i cu voi?! Şi m-am dus la părintele 
duhovnic de acolo şi i-am zis: părinte, aici e mânăstirea păcătoaselor! Să 
ştii că eu sunt om cumsecade. 

Dragă, noi nu trebuie să intrăm în nişte şabloane, ci trebuie să 
rămânem în nişte realități. Dacă eşti om cumsecade, de ce să zici că eşti 
păcătos? Zici când e formula sau când trebuie, dar altfel... De ce să zic eu 
acum, dacă am venit la voi, că-s cel mai mare păcătos? Păi, mă mai 
ascultați? Că păcătoşi de-ăştia mai sunt... 

Aveam la mânăstire un părinte şi zicea către mine: „Eşti un păcătos!”; 
şi eu ziceam: sunt om cumsecade! Şi el zicea: „Auzi, ticălosul, zice că-i om 
cumsecade! Păi tu nu ştii ce-i omul cumsecade!” 


— Vă rugăm să ne spuneţi în ce staţie CFR putem coborî ca să 
ajungem la dumneavoastră pentru spovedanie. 

— Dragă, dacă vreți să veniți la mânăstire la noi — că poate pe mine nu mă 
găsiți când mă căutaţi — se ajunge cu acceleratul“ la Făgăraș, iar de la Făgăraş 
există posibilitatea să mai mergi încă optsprezece kilometri cu autobuzul, până 
la Sâmbăta de Sus, şi de acolo cu ocazie sau pe jos. Deci, pentru Craiova, 
Făgăraşul este stația CFR la care poate cobori cineva pentru mânăstire. 


— Trebuie să ne ridicăm la un nivel duhovnicesc foarte înalt, 
pentru a ne mântui Dumnezeu? 

— Dragă, fiecare se ridică unde se poate ridica. Dumnezeu totdeauna 
pune din partea Lui mai mult decât poate da omul. Important este să nu ne 
jucăm cu lucrurile lui Dumnezeu. 


— Părinte, Domnul să vă binecuvinteze! 
— Mulţumim! Toate cele bune! 


$ La data apariției cărții, trenul accelerat la care făcea referire Părintele Teofil nu mai circula. 

— Spuneţi-ne, vă rugăm, câteva versuri. 


Aluat 
de Zorica Laţcu 

Doamne, sfântul Tău cuvânt Pune-n mine alual, 
Este pe acest pământ Să-l dospesc neîncetat 
Aluat pe care-l pui Și cuvântul Tău cel sfânt 
În făina gândului În covată să-l frământ. 
Și îl faci ca să dospească Şi-n cuptorul cel de foc 
Dospitura cea cerească. Al durerilor să-l coc 
Tu, Care toate le poți, Și să fac sfinte prescuri 
Pentru toate, pentru toți, Pentru cuminecături. 


Va trebui să mă opresc, ca să nu fiu şi eu ca acela din întâmplarea cu 
copilul care era cu tatăl lui în biserică şi a adormit când predica preotul. Şi, 
când s-a trezit, copilul zice către tată-său: „N-o mai gătat odată? — Ba da, o 
gătat, dar nu se poate opri!” Aşa şi eu: am gătat, dar nu mă pot opri. 

Vreau să vă mai spun ceva, scurt şi cuprinzător. În anul 1971, la noi la 
mânăstire au venit doi creştini din Germania, soț şi soție, doi intelectuali 
— domnul era judecător la Karlsruhe şi doctor în Drept —, care au stat câteva 
zile la noi. Şi a venit vorba de o instituţie bisericească din Germania, de 
lângă oraşul Bielefeld, numită Betel. Este un nume evreiesc: „Bet EI” 
înseamnă „casa lui Dumnezeu”. A venit vorba despre ea, fiindcă Părintele 
Serafim Popescu, de la noi de la mânăstire, pe care l-am pomenit, lucrase 
acolo mai demult, vreme de câteva luni. Şi cei din Germania ne-au spus că 
la intrare la Betel e scris aşa: 

Pace celor ce vin, 

Bucurie celor ce rămân, 

Binecuvântare celor ce pleacă. 

În nemţeşte: 

Frieden den Kommenden, 

Freude den Bleibenden, 

Segen den Scheidenden. 

Nouă ne-au plăcut tare mult aceste cuvinte. Şi-atunci, ei au scris în 
cartea de onoare a mânăstirii: „Pace celor ce vin, bucurie celor ce rămân, 
binecuvântare celor ce pleacă, doresc doi creştini evanghelici tuturor celor 
ce, în urma lor, vor vizita această mânăstire”. Oamenilor le plac foarte mult 
aceste cuvinte, îmi plac şi mie şi de aceea am vrut să vi le pun în atenție și 
să vă fac această urare de pace, bucurie şi binecuvântare. 

Vă mulţumesc! 


URCUŞUL DUHOVNICESC 


16 noiembrie 1995 


— Suntem acuzați de mai multe secte că nu vorbim de numele lui 
Dumnezeu. Ce putem să le spunem? 

— Dragă, noi pomenim numele lui Dumnezeu mai mult decât ei. Şi-L 
pomenim pe Dumnezeu ca Dumnezeu, nu înlocuind numele lui Dumnezeu 
sau numele lui lisus Hristos cu cuvântul „Domnul”. Zicem: „Dumnezeule, 
milostiveşte-Te spre noi şi ne binecuvintează, luminează fața Ta peste noi şi 
ne miluieşte!” Şi nu avem o temere ca să pomenim numele lui Dumnezeu, 
pentru că Dumnezeu ni S-a descoperit nouă ca Dumnezeu și are un nume, 
deşi numele lui Dumnezeu nu spune ceea ce este Dumnezeu, ci este un 
nume dat ca să înțelegem despre Fiinţa Superioară. Iar ei, de multe ori 
folosesc cuvântul „Domnul” în loc de numele lui lisus sau în loc de numele 
lui Dumnezeu. Aşa că acuzația aceasta, că noi nu pomenim numele lui 
Dumnezeu, nu este dreaptă. 


- Fericirea poate fi atinsă pe pământ? Atunci când spunem că 
suntem fericiţi, eu cred că suntem numai bucuroşi. 

— Sunt anumite nuanțe... Noi credem totuşi că există o fericire pe pământ, 
în înțelesul că cineva care e cu Dumnezeu şi se împlineşte cu Dumnezeu e feri- 
cit; chiar dacă o nuanță a fericirii este bucuria. Nu poate fi o fericire fără impli- 
cările bucuriei. Unde-i granița dintre fericire şi bucurie, numai Dumnezeu ştie. 


— Lupta duhovnicească este o luptă deosebit de grea şi mai ales 
permanentă. Când ajungem într-un moment de oboseală maximă și 
chiar rugăciunile de dimineaţa şi seara devin un canon mult prea greu, 
ce putem face pentru a nu ajunge la deznădejde? 

— Acuma, să ştiţi că Dumnezeu nu ne cere ultima posibilitate a 
puterilor noastre. Dumnezeu e Dumnezeul milei şi al îndurărilor, Dumnezeu 
e Dumnezeul mângâierii, Dumnezeul păcii, Dumnezeul iubirii, Dumnezeul 
îngăduinței, aşa încât noi ne putem angaja la o viață duhovnicească 
echilibrată, nu trebuie să ajungem la imposibilitatea de a mai înţelege ce 
facem, pentru că am ajuns la o epuizare totală. 

N-avem de unde să ştim ce-ai putea face atunci când eşti epuizat; dar 
nu trebuie să ajungem în situaţia de a fi epuizați. Noi trebuie să ducem o 


83 


Arhimandritul Teofil Părăian 


viaţă aşa cum este viața în natură. Cum e viaţa în natură? Fără opintiri, fără 
salturi, fără întreruperi. Aşa cum curge un râu, aşa cum se revarsă lumina 
soarelui, tot aşa trebuie să fie şi viaţa. Aşa vrea Dumnezeu. Adică lupta 
duhovnicească trebuie înțeleasă mai mult ca o împotrivire, nu ca o epuizare 
prin împotrivire, ci ca o împotrivire față de rău. 

Să ştiţi că nu suntem numai noi la lucru, când e vorba de lupta 
duhovnicească, ci e Dumnezeu cu noi; undeva în Scriptură chiar se spune că 
Dumnezeu luptă pentru noi”. Şi atunci, grija noastră trebuie să fie aceea să 
fim în legătură cu Dumnezeu, ca Dumnezeu să biruiască sau să biruim 
împreună cu Cel ce a biruit lumea. 

Nu trebuie să ajungem în situaţii din acestea, să nu mai ştim de noi 
înşine, să nu mai ştim ce putem face, fiindcă am ajuns la ultima posibilitate. 
Trebuie să ai o dreaptă judecată şi în lupta duhovnicească, şi în trăirea 
duhovnicească. „Sunt unii care şi-au topit trupul cu înfrânarea — se scrie în 
Pateric, la Sfântul Antonie —, dar pentru că n-au avut ei dreaptă judecată, 
departe de la Dumnezeu s-au făcut”. 

Important este să ocoleşti pricinile răului, important este să fugi de 
împrejurările favorizante pentru rău şi atunci ţi se uşurează lupta. Important 
este să fii luător-aminte la gânduri, important este să ai o bază duhovni- 
cească prin care să trăieşti şi să ajungi la starea aceasta pe care o are în 
vedere Sfântul Marcu Ascetul, în Filocalie, când zice: „Aşa cum focul nu 
poate rămâne în apă, tot aşa nici gândul cel rău, în inima iubitoare de 
osteneală”. Deci să avem un fond care să ne favorizeze, şi prin asta suntem 
biruitori. Nu trebuie să facem ceva peste fire, ceva peste puterile noastre sau 
la ultima limită a puterilor noastre. 


— Cum trebuie să se pregătească cel care vrea să se împărtăşească 
în fiecare duminică la Sfânta Liturghie? 

— Cel care vrea să se împărtăşească în fiecare duminică la Sfânta 
Liturghie trebuie să ducă o viață corectă, nu trebuie să se pregătească în mod 
special pentru asta, pentru că împărtăşirea cu Sfintele Taine nu-i o recom- 
pensă, ci e un ajutor. Şi atunci, dacă duci o viaţă corectă, te poți împărtăşi, cu 
binecuvântarea duhovnicului, de câte ori vrei să te împărtăşeşti sau de câte 
ori îți dă duhovnicul voie să te împărtăşeşti. Liturghia e făcută ca oamenii să 
se împărtășească, nu ca să nu se împărtăşească. De ce e îndemnul: „Cu frică 
de Dumnezeu, cu credință şi cu dragoste să vă apropiați”? Adică nu ni se 
arată numai metoda sau, să zicem aşa, pregătirea: „Cu frică de Dumnezeu, cu 
credinţă şi cu dragoste”, ci ni se dă şi îndemnul să ne apropiem. 


7 Cf. leşirea 14, 25; Deuteronom 20, 1. 

Nu trebuie să amânăm: că lasă, că altă dată, că să vedem, că ce-or zice 
cei din jur... Atunci, dacă avem socoteli de felul acesta, într-adevăr nu 
suntem vrednici să ne împărtăşim. Dar dacă ţinem la darul lui Dumnezeu și 
ştim că din asta primim un ajutor de la Dumnezeu, putem să ne împărtăşim, 
cu binecuvântarea, cu dezlegarea duhovnicului, fără nicio problemă. 

lar pregătirea pentru Împărtăşire este la fel cu pregătirea pentru 
moarte. Cum e pregătirea pentru moarte? Nu te pregăteşti anume pentru 
moarte, ci trăieşti o viață pe care să o binecuvinteze Dumnezeu, trăieşti o 
viață cu care să te poţi prezenta şi înaintea lui Dumnezeu, şi înaintea 
oamenilor, şi înaintea morţii. Nu poţi să zici: „No, acuma, dacă ştiu că 
mâine mor, ce fac eu până mâine?” Fac ce fac până mâine şi dacă nu mor. 


- În ce mod şi cu ce argumente teologice combate Biserica Ortodoxă 
teoria reîncarnării? 

— Mai întâi de toate, Biserica Ortodoxă nu are această idee, a 
reîncarnării, şi o combate afirmând că mântuirea nu vine prin experiența pe 
care o face omul, ci vine prin ajutorul lui Dumnezeu. Deci jertfa Mântui- 
torului nostru lisus Hristos ne aduce mântuirea, legătura cu Domnul Hristos 
ne ridică de la rău la bine şi nu trebuie să trăim vieţi succesive ca să facem 
nişte experiențe prin care să ne îmbunătăţim. 

Apoi, în Sfânta Evanghelie, în legătură cu Schimbarea la Faţă a 
Domnului lisus Hristos se spune că au fost de față Moise şi Ilie. Unii dintre 
cei care susțin reîncarnarea zic că Ilie, de fapt, a fost Sfântul loan Botezătorul. 
Dar nu-i adevărat, pentru că atunci s-ar fi spus că au fost Moise și loan 
Botezătorul, or se spune că au fost Moise şi Ilie. În Evanghelia de la Luca, 
în legătură cu vestirea naşterii Sfântului Ioan Botezătorul, se spune că el „va 
merge înaintea Domnului — va pregăti calea Domnului — cu puterea lui Ilie” 
(Luca 1, 17). Deci nu se spune că e o reeditare a lui Ilie, ci că va lucra cu 
puterea lui Ilie. 

Nu cumulăm mai multe persoane în noi. Chiar dacă ar putea veni unii 
care să spună că sunt anumite lucruri care se pot explica mai uşor prin nişte 
antecedente de vieţi anterioare. Pe noi nu ne interesează partea aceasta, 
pentru că, dacă nu învaţă Biserica aşa, n-avem de ce să credem noi altfel 
decât învaţă Biserica. 


— Cum trebuie înțeleasă ascultarea soției faţă de soț? 

— Păi, soția trebuie să ştie că-i pe locul doi. Dacă vrea să fie pe locul 
întâi, să ştie că nu-i pe locul ei, ci-i pe locul altuia. 

Dragă, lucrurile într-o viață civilizată nu se pun aşa, că trebuie 
neapărat unul să poruncească, şi celălalt să asculte. Dar în slujba Cununiei 

aşa se spune: „Dă robului Tău acestuia să fie cap femeii, şi roabei Tale 
acesteia să se supună întru toate bărbatului ei”. Asta este rânduiala Bisericii, 
n-am făcut-o noi, dar trebuie s-o trăim noi. N-o spun aceasta în calitate de 
bărbat, că n-am soţie, ci o spun în calitatea pe care o am, de îndrumător al 
vieţii duhovniceşti, întemeiat pe învățătura Bisericii. 

Dar oamenii pot să trăiască foarte civilizat înțelegându-se unul cu altul, 
pentru că se spune în Sfânta Evanghelie: „Vor fi cei doi un trup” (Matei 19, 5). 
Ce-nseamnă asta, „să fie un trup”? Înseamnă să aibă unitate de vedere, 
unitate de acţiune, să aibă înțelegere reciprocă. Aşa cum în trup sunt doi 
ochi şi o singură vedere, două urechi şi un singur auz, două nări şi un singur 
miros, două mâini şi o singură lucrare, două picioare şi un singur mers, tot 
aşa şi între soţ şi soţie trebuie să fie o legătură perfectă, o legătură 
neprejudiciată de fapte care să distanțeze. Fiindcă în viaţa de familie nimic 
nu este particular, totul este al tuturor, totul este de obşte. 

Adevărul este că lucrurile acestea sunt idealuri de viață, însă viața, aşa 
cum se trăieşte, nu e condusă totdeauna de principii, ci mai mult de 
spontaneitate. Eu am ajuns la concluzia că oamenii sunt disponibili pentru 
bine în măsura în care sunt înzestrați de Dumnezeu cu o capacitate de a face 
binele. Sunt mulţi oameni care au o înzestrare nativă, o dispoziție pentru 
bine, iar aceia sunt mai favorizați decât alții, care au o încărcătură negativă 
care-i defavorizează. Elementele sunt acestea şi cu ele lucrează fiecare, în 
măsura în care se poate încadra într-o viață superioară. 

Dar important este să se ţină la acest principiu, adică să ştie soţia că-i 
pe locul doi, iar soţul 'să ştie că-i pe locul întâi; dar nu trebuie să ţină 
niciunul cu dinţii de situaţia pe care o are, ci există şi situația de înțelegere. 
de reciprocitate. Fericitul Augustin are un cuvânt: „În cele necesare, unitate: 
în cele îndoielnice, libertate; şi în toate, iubire”. Unde-i iubire, lucrurile se 
rezolvă prin iubire mai mult decât prin altceva. 


— Vă rugăm să explicaţi următorul îndemn din Vechiul Testament 
Ascultă, Israele, să nu ieşi fără Mine la război!f 

- Da, este vorba de rânduiala pe care a pus-o Dumnezeu în realizare 
binelui, chiar şi prin forță şi chiar prin război, în vremea aceea. Era o datori 
a credincioşilor să învingă necredinţa, cu un radicalism care astăzi nu mai 
înţeles aşa. Dar „nu ieşi fără Mine la război!” înseamnă să-L ai în vedere p 
Dumnezeu în lupta duhovnicească. Adică să ne referim mai mult 
Dumnezeu decât la propriile noastre puteri. 


5 Cf. Numerele 10, 9; 32, 27. 

— Cum trebuie să interpretăm spusele lui Pascal: „isus va agoniza 
până la sfârşitul veacurilor şi de aceea nu avem dreptul să dormim”? 

— Dragă, cred că asta ar putea-o spune mai bine Pascal, că el o zis-o. 
Eu ce pot să spun?... 


— Aţi vorbit despre urcuşul duhovnicesc. Este posibilă mântuirea 
aici, în lume, în mijlocul patimilor? Sau e mult mai lesne a-l sluji lui 
Dumnezeu într-o mânăstire? 

— Sfântul loan Gură de Aur are nişte predici despre pocăință, iar în una 
dintre ele spune aşa: „Adam, în rai fiind, a căzut, iar Lot, în Sodoma, s-a 
mântuit. lov s-a mântuit pe o grămadă de gunoi, şi Saul nu s-a mântuit în 
palat împărătesc”. 

Sfântul Petru Damaschin zice: „De va lăsa omul voile şi cugetele sale şi 
va face voia şi cugetul lui Dumnezeu, pentru acela în toată lumea nu se va 
găsi nici loc, nici lucru care să-i împiedice mântuirea”. Iar în gândirea duhov- 
nicească, în general, nu se leagă mântuirea de un loc, ci de râvna omului. 

Primele cuvinte pe care mi le-a spus mie Părintele Arsenie Boca, la 
mânăstire la Sâmbăta, au fost: „Nu toți cei din lume se prăpădesc, nici toți 
cei din mânăstire se mântuiesc”. 

Dacă omul e serios şi vrea să trăiască o viață superioară, o poate trăi 
unde se găseşte. E adevărat că sunt locuri care sunt mai favorizante; poţi să 
le cauţi, dacă nu ai piedici în schimbarea locului. Dacă ai viață de familie, 
dacă ai obligaţii de familie, e bine să ţii de obligaţiile pe care le ai şi care 
sunt întemeiate tot pe legătura cu Dumnezeu. 

În orice caz, Domnul Hristos a dat Evanghelia nu pentru retraşi, 
pentru oameni care s-au depărtat cumva de lume, ci Evanghelia este pentru 
oamenii care trăiesc în lume, pentru toți oamenii, indiferent unde le este 
locul de mântuire. 


— Vă rog să ne vorbiţi despre legătura dintre ucenic şi duhovnic. 

— Duhovnicii se plâng că n-au ucenici, şi ucenicii se plâng că n-au 
duhovnici! Legătura între un duhovnic şi un ucenic este o legătură de 
filiaţie, paternitate-filiație: tată şi fiu, părinte şi fiu duhovnicesc. Este o 
legătură care nu ţine numai de spovedanie, ci ţine în general de relaţia dintre 
părinte şi fiu. Mă gândesc, de pildă, că viața duhovnicească, trăită aşa cum 
ştim noi că e trăită în general, e de aşa fel încât sunt foarte puţini aceia care 
pot zice că au un duhovnic. Cineva care se spovedeşte o dată pe an şi în 
mare grabă, nu se poate spune că are un duhovnic, ci se poate spune că s-a 
spovedit la un duhovnic. Duhovnic ai atunci când îl consulți, când te 
raportezi la el, când vrei să urmezi cuvântul lui, când îi cauţi cuvântul, când 

te interesează opinia lui, când opinia lui o iei ca un îndreptar de viaţă. 
Atunci ai duhovnic şi atunci eşti ucenic. Or, dacă nu-i aşa, atunci n-ai 
duhovnic şi nu eşti ucenic. 


— Cum îşi dă un om seama de chemarea pe care o are, pentru 
lume sau pentru viaţa monahală? 

— Foarte simplu! Dacă are chemarea pentru viaţa monahală, nu-şi mai 
pune problema că mai poate fi şi altă chemare. Dacă n-are chemare pentru 
viața monahală, în aşa fel încât să se ducă cu entuziasm în viața monahală, 
atunci trebuie ori să-şi aştepte chemarea pentru viața monahală, ori să se 
angajeze în viața obişnuită, pentru că totuşi Dumnezeu l-a creat pe om 
pentru căsătorie, nu pentru necăsătorie. Necăsătoria este o viaţă mai presus 
de fire. Viaţa celor mulți este viața de căsătorie, viața obişnuită. Or, dacă nu 
ai conştiinţa că tu eşti chemat la o viață mai presus de fire, n-are rost să te 
angajezi la o astfel de viaţă; pentru că improvizați sunt şi în mânăstire. 


— Există vreo diferenţă între urcuşul duhovnicesc al monahului şi 
al mireanului? 

— Nicio diferență. Doar atât, că monahii se mântuiesc cu virtuțile 
monahului, iar mirenii se mântuiesc cu virtuțile mirenilor. 

De exemplu, pentru un monah e important să ducă o viaţă singuratică, 
iar pentru un om cu viață de familie este important să ducă o viață de 
familie, adică să nu se însingureze în propria lui familie. 

Pentru un monah e important să nu agonisească averi, pentru un 
mirean e important să agonisească averi. Se spune la Cununie: „Umple 
casele lor de grâu, de vin şi de untdelemn”. Nu zice: „Dă-le cu cartela, dă-le 
cu ţârâita”, ci: „Umple casele lor”. Bineînţeles, se spune şi de ce: „Ca să 
aibă să dea şi celor săraci”. 


— Când spunem că Hristos este la dreapta lui Dumnezeu, 
înseamnă că Hristos nu e Dumnezeu? 

— Nu! Înseamnă că Hristos este Dumnezeu, şi în cinste dumnezeiască 
este şi umanitatea lui Hristos. Asta înseamnă că S-a suit şi a stat de-a 
dreapta lui Dumnezeu, S-a suit la cer. Pentru că altfel, ca Dumnezeu, a fost 
totdeauna împreună cu Dumnezeu Tatăl. 


— Vă rugăm, spuneţi-ne câteva cuvinte despre rugăciunea inimii şi 
necesitatea ei. 

— Rugăciunea inimii este o rugăciune care îl angajează pe om într-o 
viaţă duhovnicească autentică; îi dă posibilitatea să se îmbunătățească, să-şi 
cunoască defectele, să şi le îndrepte; îl pune în legătură cu Dumnezeu. 


58 


Răspunsuri la întrebări ale credincioşilor 


Însă rugăciunea inimii (rugăciunea de toată vremea sau rugăciunea lui 
lisus, cum i se mai zice) nu înseamnă pur şi simplu repetarea cuvintelor: 
„Doamne lisuse Hristoase, Fiul lui Dumnezeu, miluieşte-mă pe mine, 
păcătosul”, deşi aceasta e o metodă, un mijloc de angajare faţă de Dumnezeu. 

Călugării sunt datori cu rugăciunea acesta, iar mirenii sunt sfătuiți să o 
întrebuinţeze. 

Rugăciunea aceasta n-are un regim, n-are o ţintă, ci are doar o 
angajare; deci tot timpul trebuie să îţi ţii mintea legată de Dumnezeu. Dacă 
se poate, să fie aşa de deasă rugăciunea cât e de deasă respirația. Lucrul 
acesta de fapt nu se poate realiza totdeauna. Uite, de exemplu, eu acum 
respir, vorbind, dar nu zic în acelaşi timp: „Doamne Lisuse Hristoase Fiul lui 
Dumnezeu, miluieşte-mă pe mine, păcătosul”, ci socotesc că ceea ce fac e o 
slujbă adusă lui Dumnezeu. Dacă, de exemplu, acum aş fi venit eu aici ca să 
vorbesc despre „Urcuşul duhovnicesc” şi m-aş fi apucat să zic: „Doamne 
lisuse Hristoase, Fiul lui Dumnezeu, miluieşte-mă pe mine, păcătosul”, de 
când am venit şi până când voi pleca, nu ştiu câți ar mai fi rămas în sală, că 
nu pentru asta au venit. Însă cred că ceea ce fac eu acum este primit de 
Dumnezeu ca o slujbă adusă lui Dumnezeu. Şi niciodată nu m-am gândit că 
la sfârşitul vieţii, când voi sta la judecata particulară a lui Dumnezeu, o să 
zică Dumnezeu: „Bine, bine, dar ai mai fi putut zice de vreun milion de ori 
«Doamne lisuse...», şi n-ai zis”. De ce? Pentru că asta este o chestiune a 
mea, nu este o chestiune a lui Dumnezeu. Dacă eu zic: „Doamne lisuse 
Hristoase, Fiul lui Dumnezeu, miluiește-mă pe mine, păcătosul”, zic ca să 
mi se limpezească mintea, pentru că eu cred că Dumnezeu m-a miluit de 
când am zis întâi „Doamne, miluieşte-mă”; şi cred că n-o să numere 
Dumnezeu de câte ori zic „Doamne, miluieşte-mă”, ca să mă miluiască, ci 
asta este partea mea, pentru angajarea mea într-o atmosferă de gândire 
duhovnicească. 

Tatăl fiului risipitor, de pildă, când fiul risipitor s-a întors acasă şi i-a 
zis: „Tată, am greşit la cer şi înaintea ta, nu sunt vrednic să mă numesc fiul 
tău” (nici n-a mai apucat să zică: „Primeşte-mă ca pe unul dintre argaţii tăi”, 
aşa cum şi-a făcut el socoteala), tatăl lui n-a zis: „No, zi de vreo sută de ori 
aşa, c-apoi te iert!”, ci l-a iertat dint-o dată: a alergat înaintea lui, l-a îmbră- 
țişat şi nici nu l-a lăsat să mai zică ceva. 

Deci Dumnezeu e bun-bucuros să ne primească; iar aceasta e o metodă 
de cercetare, de introspecţie, de cercetare pentru noi înşine şi de dorinţa de a 
fi cu Dumnezeu. 

De altfel, să ştiţi că asta nu-i ultima posibilitate de rugăciune. De fapt, 
adevărata noastră rugăciune ar trebui să fie rugăciunea Apocalipsei sau 
rugăciunea liturgică, ecfonisele Liturghiei: 

„Că milostiv şi iubitor de oameni Dumnezeu ești și Ţie mărire Îţi 
înălțăm, Tatălui şi Fiului şi Sfântului Duh, acum şi pururea şi în vecii 
vecilor. Amin”; 

„Că bun şi iubitor de oameni Dumnezeu eşti şi Ţie mărire Îţi înălțăm”; 
| „Că sfânt eşti, Dumnezeul nostru, şi Ţie mărire Îţi înălțăm”; 

„Că Tu eşti sfințirea noastră”. 

| O izbucnire de felul acesta ar trebui să fie, de fapt, rugăciunea noastră 
cea mai adevărată şi cea mai reală. Dar noi, ca să ajungem la rugăciunea 
< aceasta, ca să ajungem să revărsăm din sufletul nostru, să izbucnim din 
sufletul nostru cuvinte ca acestea: „Mare eşti, Doamne, şi minunate sunt 
lucrurile Tale şi niciun cuvânt nu este de ajuns spre lauda minunilor Tale”, 
trebuie să ne pregătim pentru asta prin rugăciunea: „Doamne Iisuse 

Hristoase, Fiul lui Dumnezeu, miluieşte-mă pe mine, păcătosul”. 

Dar, încă o dată spun, rugăciunea nu este singura modalitate de a-l sluji 
lui Dumnezeu. La slujbă spunem: „Toată viaţa noastră, lui Hristos Dumnezeu 
să o dăm”. Chiar dacă se spune de multe ori: „Domnului să ne rugăm”, nu se 
uită să se spună că toată viaţa, toate laturile existenței noastre, toate fibrele 
existenţei noastre trebuie să fie în slujba lui Dumnezeu. Şi, pentru ca să se 
poată ajunge la aceasta, ne folosim şi de metoda aceasta, cu „Doamne lisuse 
Hristoase, Fiul lui Dumnezeu, miluieşte-mă pe mine, păcătosul”. 


— Care este şansa de a fi mântuite Bisericile protestante? 

— Dragă, Biserica noastră nu are niciun cuvânt în legătură cu astfel de 
lucruri. Biserica totdeauna a fost exclusivistă şi crede că se vor mântui doar 
fiii ei, doar membrii ei. Şi atunci, noi nu putem să spunem, ca reprezentanți 
ai Bisericii noastre, alt cuvânt decât cuvântul pe care îl are Biserica. 

Însă, fiind vorba de o părere personală, putem să credem că Dumnezeu 
| va mântui mult mai mulți oameni decât credem noi că se mântuiesc, putem 
| avea convingerea că nu se ştie unde sunt marginile Bisericii. Chiar se 

vorbeşte de Biserică, dar nu se ştie, nu se poate preciza: aici sunt marginile 
Bisericii şi de acolo mai departe nu se mai mântuieşte nimeni. 

Noi credem că Dumnezeu poate să facă ceea ce a spus Domnul Hristos 
că poate să facă. Şi anume, atunci când apostolii au zis: „Bine, dar atunci cine 
poate să se mântuiască?” (fiindcă Domnul Hristos spusese că e mai uşor să 
intre cămila prin urechile acului decât bogatul în împărăția cerurilor), Domnul 
Hristos a răspuns: „Cele ce sunt cu neputinţă la oameni sunt cu putință la 
Dumnezeu” (Luca 18, 27). Aşa încât pot să aibă şanse de bine şi de mântuire. 

Nu-mi pot închipui, de pildă, ca un neoprotestant sau un protestant să 
fie asimilat cu ateii, cu necredincioşii, cu păgânii, ci, fiind tot creştini, 
plecându-şi şi ei genunchii, rugându-se şi ei lui Dumnezeu, preţuind şi ei 

jertfa Mântuitorului nostru lisus Hristos, nădăjduim şi la binele lor, chiar 
dacă nu putem zice: „Sigur se mântuiesc”. 

Putem zice că, aşa cum păgânii, din fire fac cele ale Legii — cum zice 
Sfântul Apostol Pavel: „Aceia Lege neavând, ei înşişi îşi sunt Lege” 
(Romani 2, 14) —, poate că Dumnezeu va găsi modalitatea să-i mântuiască şi 
pe cei care nu merg pe calea noastră. Dar ne putem gândi că nu au bucuriile 
pe care le avem noi din Sfintele Taine, nu au bucuriile pe care le avem noi 
din Sfânta Liturghie, nu au bucuriile pe care le avem noi din cinstirea Maicii 
Domnului, din cinstirea sfinţilor, din preoţie, din slujbele noastre... Sunt o 
mulţime de lucruri de care ei sunt privați. Şi Dumnezeu ştie cum le va rândui, 
cum le va aşeza în viaţa de dincolo de lumea aceasta. În lumea aceasta, au şi 
ei bucuriile rugăciunii, au şi ei bucuriile cuvântului lui Dumnezeu... 

Aşa că e foarte greu să spui un cuvânt hotărât, că nu se mântuiesc, că 
se duc în fundul iadului şi aşa mai departe. 


— Cum puteți înlătura falsa concepţie ce persistă astăzi, că omul 
este marcat de destin, că este sub influenţa lui? 

— Chestiunea aceasta, mai întâi de toate, nu este foarte lămurită. Şi 
anume, noi nu avem de unde să ştim gândurile lui Dumnezeu şi cum face 
Dumnezeu anumite lucruri. 

Ştim însă că fiecare dintre noi a venit în lumea aceasta într-un cadru 
anume. Şi cadrul acela este, într-un fel, şi destinul nostru. De pildă, eu am 
venit într-o situație specială. Ei, nu se poate spune că acesta este un lucru 
indiferent, nici pentru minc, nici pentru cei din jurul meu, nici pentru familia 
mea, nici pentru colegii mei, nici pentru colegii mei de mânăstire şi aşa mai 
departe. Este o situaţie specială care trebuie tratată special. În situația 
aceasta, eu nu pot să zic că n-am avut un destin ca şi cadru. Fiecare dintre 
noi avem un destin al nostru, hotărât de Dumnezeu, de împrejurările în care 
am venit în viața aceasta, de împrejurări de naţionalitate, de cultură, de 
manifestări de viață... Toate acestea sunt însumate, într-un fel, într-un destin. 

Însă în acest destin nu se poate vorbi despre o neresponsabilitate, în 
sensul că Dumnezeu a hotărât să mă mântuiesc sau să nu mă mântuiesc, că 
Dumnezeu a hotărât să mă duc în rai sau să mă duc în iad, ci acestea sunt 
lucruri mai presus de noi. Ştim că în cadrul de destin pe care îl avem ne 
putem lucra partea noastră de mântuire, cu ajutorul lui Dumnezeu. 

Chestiunea nu este elucidată sută la sută, dar cam aşa putem gândi 
despre destin. 


— Lămuriţi-ne lucrarea Oastei Domnului, a Părintelui Iosif Trifa 
şi a lerodiaconului Visarion lugulescu, care au anumiţi credincioşi care 

participă la slujbele din bisericile noastre, dar totuşi au un compor- 
tament oarecum ciudat față de al celorlalți credincioşi. 

— Dragă, toate lucrurile care ies din comun sunt interpretate diferit. 

Oastea Domnului a fost la început o mişcare religioasă în cadrul Bisericii 
Ortodoxe. De la o vreme însă, s-a scindat, în înțelesul că a intervenit o 
neînțelegere între Mitropolitul Nicolae Bălan, care a fost susținător al 
Oastei, şi Părintele Iosif Trifa, care a avut alte puncte de vedere decât ale 
mitropolitului; s-a ajuns la neînțelegere între ei, şi-atunci s-a ajuns la 
neînțelegere şi între adepţii lor. Oastea Domnului însă s-a socotit totdeauna 
în cadrul Bisericii, chiar şi în forma ei de deviere, în ramura Părintelui Trifa. 

Acum, în Biserica noastră sunt două ramuri ale Oastei Domnului: una 
care continuă Oastea Domnului aşa cum a înțeles-o Mitropolitul Nicolae 
Bălan, ca o asociaţie a Bisericii, şi alta ca fiind urmarea ramurii susținută de 
Părintele Trifa, cumva în neînțelegere față de Biserică, şi aceasta este 
reprezentată în special de cei de la Simeria şi de la Sâmbeteni — Arad, care 
au şi o publicaţie, care se numeşte, parcă, chiar „Oastea Domnului”. 

Şi mai este o Oaste a Domnului, care e asimilată mai mult la 
protestanți, cea de la Cluj, care nu mai ştie de Biserică, nu mai ştie de 
Liturghie, nu mai ştie de rânduiala de la început a Oastei Domnului. 

În condiţiile acestea, Oastea Domnului a fost, într-un fel, mai înclinată 
spre protestantism, spre neoprotestantism decât spre Biserica Ortodoxă, în 
înțelesul că ei nu pun accent nici pe cinstirea Maicii Domnului... Nu că 
neagă, dar nu folosesc această rânduială de cinstire a Maicii Domnului. 
Apoi, nu ţin neapărat la Liturghie, la Tainele Bisericii, ci țin mai mult la 
cuvânt, la predică, la lucruri din acestea care îi înclină mai mult spre 
protestanți. Nu e îmbisericită Oastea Domnului, nu-i destul de îmbisericită. 

Când eram eu student la Teologie, adunările Oastei Domnului se 
țineau, într-o vreme, mai la început, în aula Institutului Teologic. Şi veneau 
acolo oameni din oraş şi ascultam şi eu predicile pe care le ţineau frații, iar 
unele chiar îmi plăceau mult. Şi cineva-mi spune: „Aici totuşi ceva nu-mi 
place: nu-mi place că nu-i pomenită Maica Domnului”. Şi într-adevăr, am 
constatat şi eu lucrul acesta. Dar de fapt să ştiţi că pe Maica Domnului o 
pomenesc prea puţin chiar şi slujitorii Bisericii noastre. Eu am vorbit odată 
la Sibiu despre Maica Domnului, cu un prilej, la catedrală, la o întrunire a 
Ligii Tineretului, iar când am ieşit din biserică cineva mi-a mulțumit: 
„Părinte, vă mulțumesc foarte mult c-aţi vorbit despre Maica Domnului, că 
nimeni n-a vorbit încă despre Maica Domnului la o împrejurare de felul acesta”. 

Aşa că eu ce pot să spun? Decât că şi eu mi-am făcut, într-un fel, 
ucenicie pe la Oastea Domnului. Dar nu prea sunt mulțumit de preocupările 
ostaşilor, în înțelesul acesta, că nu sunt destul de îmbisericiți. 

Cât priveşte pe Părintele Visarion Iugulescu, am cunoscut şi eu la 
Braşov un grup. Nu i-am cunoscut de aproape, au cântat la biserică... Dar 
am avut impresia că totuşi au aşa, un fel de ţinută de castă, adică: „Noi 
suntem mai ceva decât ceilalți!” 


— Pentru un monah care vieţuieşte într-o mânăstire, este necesar 
să mai fie la curent cu ce se întâmplă în afara chiliei lui, să mai asculte 
radioul sau să se uite la televizor? 

— Televizorul călugărului e Ceaslovul şi Psaltirea. Dacă nu ştie cum să 
folosească televizorul, nu-i bine să-l aibă. 

La mine, de exemplu, dacă intră cineva în chilie, zice: „Asta-i o chilie 
de călugăr modern”. Adică vede imediat aparat de radio, vede imediat case- 
tofon, vede imediat magnetofon, vede o mulțime de cărți pe-acolo... Nu ştiu 
ce va gândi omul care poate-ar vrea să vadă mult mai mare simplitate. Eu 
n-am vreme... Adevărul este că am televizor, sonorul de la televizor, dar 
n-am vreme de el. Nu pot asculta nici actualități, fiindcă n-am vreme. 
Trebuie să mă duc la slujbă, nu pot să las slujba și să stau la televizor. Dacă 
aş face aşa ceva, aş face ca acela pe care l-am întrebat eu: 

— Tu ce faci când oamenii sunt la biserică? 

— Mă uit la televizor. 

— Ştii ce înseamnă asta? Să-L ai pe Dumnezeu în spate şi televizorul în 
față. Acum du-te şi schimbă: pune-L pe Dumnezeu în față şi televizorul în 
spate, să vedem dacă mai ai vreme de televizor! 

Păi, la mine cam aşa-i: Îl ţin pe Dumnezeu în față, şi-atunci am 
televizorul în spate şi nu prea am vreme de el. 

Nu se poate zice că, dacă eşti călugăr, n-ai voie să te uiţi la televizor. 
Dar dacă te uiţi la televizor la lucruri necuviincioase, păi chiar n-ai voie să 
aduci întinăciunile în mânăstire! 

Cât priveşte citirea de ziare, de pildă, se poate informa, nu-l oprește 
nimeni să ştie. Nu înseamnă că dacă te-ai făcut călugăr, te-ai îngropat undeva, 
ci înseamnă că poți să duci o viaţă normală. Dar în orice caz, cu gândul că Îi 
slujeşti lui Dumnezeu, nu cu gândul că Dumnezeu devine secundar. 


— Dacă părinţii n-au fost cununaţi sau dacă au făcut anumite 
păcate în timpul vieţii lor, copiii poartă aceste păcate? 

— Chestiunea aceasta să ştiţi că nu-i destul de bine elucidată, nici 
măcar în Scriptură. În Scriptură se spune, în cartea Ieşirii şi în Deuteronom”, 
că Dumnezeu a zis despre Sine că este pedepsitor al păcatelor părinţilor în 


d Ieşirea 20, 5-6; 34, 7; Deuteronom 5, 9-10. 

copii până la al patrulea neam, şi-i miluieşte până la al miilea neam pe cei 
care-l slujesc. 

lar în cartea proorocului lezechiel se spune că nu-i pedepsește 
Dumnezeu pe copii pentru părinți, că e nedrept să sufere copiii pentru părinţi”. 

Adevărul este că există o legătură totuşi între părinți păcătoşi şi copii 
suferinzi, să zicem, deşi suferința copiilor este totuşi o enigmă, până la 
urmă. Noi suntem înconjurați de taine şi nu putem spune că cunoaştem 
tainele. Dar Scriptura însăşi are puncte de vedere diferite în privința aceasta. 

Ceea ce ne-ar putea interesa pe noi ar fi nu că purtăm ori nu purtăm în 
noi păcatele părinţilor noştri, ci să facem în aşa fel să n-avem păcate, ca să 
nu fie ceva care să apese peste viața copiilor noştri. 


— Cum explicațţi textul din Sfânta Evanghelie de la Matei: „Nu 
socotiți că am venit să aduc pace pe pământ; n-am venit să aduc pace, ci 
sabie. Căci am venit să despart pe fiu de tatăl său, pe fiică de mama sa, 
pe noră de soacra sa. Şi duşmanii omului vor fi casnicii lui. Cel ce 
iubeşte pe tată ori pe mamă mai mult decât pe Mine nu este vrednic de 
Mine; cel ce iubeşte pe fiu ori pe fiică mai mult decât pe Mine nu este 
vrednic de Mine” (Matei, 10, 34-37). 

— Este vorba de ceea ce s-a întâmplat prin venirea Domnului Hristos, 
nu ca intenţionalitate, ci ca realitate. Prin faptul că Domnul Hristos, venind 
în lumea aceasta, a adus o altă concepție de viaţă decât cea care era şi la care 
se puteau gândi oamenii, până la urmă s-au creat nişte distanțări între 
oameni. Nu ca scop, ci ca realitate. Şi atunci, s-au despărțit oamenii unii de 
alții: tata de fiu (unul credincios fiind, creştin, şi altul nefiind credincios), 
mama de fiică, s-au despărțit tot pe bază de credință... Şi cred că cel mai 
mult s-a împlinit asta, că va despărți pe soacră de noră-sa. 


- Vorbiţi-ne despre experienţa soteriologică a suferinţei. Despre 
suferință, în mod general şi în mod particular. 

- Suferinţa este o realitate şi o problemă. Încă n-a putut spune cineva 
un cuvânt satisfăcător despre suferință. Suferința e o realitate, este ceva 
post-adamic, adică după căderea în păcat s-a ajuns la suferință, iar suferința 
este o realitate şi pentru păcătoşi, şi pentru sfinți: pentru păcătoşi, ca urmare 
a păcatelor, iar pentru sfinți, ca mijloc de îmbunătăţire, de desăvârşire. 
Totuşi e o problemă, nu e ceva satisfăcător rezolvat. 

Bineînţeles că nimeni nu doreşte să sufere, că e firesc să-ți doreşti 
binele. Domnul Hristos a venit ca unul Care i-a ajutat pe oameni: a 


10 jezechiel 18, 1-20. 

tămăduit, a dat integritate firii, a dat vindecare de boli... Ceea ce înseamnă 
că așa-l vrea Dumnezeu pe om: „În pace, întreg, cinstit, sănătos, îndelungat 
în zile”, cum ne rugăm noi pentru întâistătătorul nostru bisericesc. Şi apoi, 
răspunsul este: „Şi pentru toți şi pentru toate”, deci ne rugăm pentru toți 
robii lui Dumnezeu şi pentru toate roabele lui Dumnezeu, ca Dumnezeu să 
le dea aceeaşi stare, adică să fie în pace, întregi, cinstiţi, sănătoşi, 
îndelungați în zile. Asta este dorința Bisericii. Ne rugăm pentru sănătatea şi 
mântuirea oamenilor. Dorim ca sfârşitul lor să fie „neînfruntat, cu pace, să 
fie creştinesc, să fie fără durere”. Asta înseamnă că suferința este totuşi un 
accident în viața omului, nu este un lucru care ţine de existenţa umană şi 
care e necesar să fie aşa. Dar e o realitate pe care noi n-o putem explica, şi 
mai ales suferința copiilor. Cât am adera la concepția că părinţii au păcătuit, 
şi copiii suferă, totuşi ni se pare ceva nefiresc, n-am vrea să fie aşa. De ce să 
sufere un copil? Şi totuşi suferă! 


— Vă rugăm să dezvoltați cele spuse cândva de Părintele Stăniloae: 
„Cultura nu-l îndepărtează pe om de Dumnezeu, ci semicultura”. 

— Un om cult cu adevărat are cuviința (pentru că e cultivat) de a-L 
cunoaşte pe Dumnezeu, de a-l sluji lui Dumnezeu, iar semicultura (deci 
cultura puţină) îl face pe om de multe ori să se îndepărteze de Dumnezeu, 
pentru că încearcă el să-şi explice anumite lucruri şi fără Dumnezeu. 


— Ce părere aveţi despre folosirea instrumentelor în muzica 
bisericească? 

— În Biserică la noi nu se foloseşte muzică instrumentală. În afară de 
biserică, încearcă oamenii să introducă... Se poate, şi mai ales pentru omul 
modern, care acuma parcă vrea şi ce n-au vrut cei de odinioară. Mai demult, 
de pildă, în biserică nu cântau coruri în care erau la soprană copii, iar 
femeile nu cântau la cor. Acuma, s-au mai deschis oamenii spre alte 
gânduri. Ştiu eu, poate-poate cineva, cândva, va introduce şi muzică 
instrumentală în biserică, deşi nu-i în spiritul credinţei noastre. E mai mult o 
încercare de a-i atrage pe oameni la biserică pentru muzică. Se duc unii, de 
exemplu, la biserica romano-catolică, pentru că există acolo muzică de orgă 
şi le place. Păi, dacă-i vorba să faci ce-ţi place, atunci sigur că poţi să faci şi 
ce nu se potriveşte. Dar deocamdată, asta-i tradiția Bisericii noastre, să fie 
muzică vocală în biserică. 


— Spuneţi-mi, vă rog, cum să-i vorbesc unui copil infirm despre 
Dumnezeu. Mai precis, cum să-i răspund la întrebarea „De ce eu nu 


merg?” sau „De ce Dumnezeu cel bun m-a făcut pe mine fără mâini?” 

— Dragă, nici ţie însuți nu-ţi poți explica, şi-atunci ce să-i explici unui 
copil? Doar atât, că aşa a vrut Dumnezeu; dar imediat se poate pune 
întrebarea: „De ce a vrut Dumnezeu?” Și-atunci, îi spui că nu ştii. 


— Vorbiţi-ne ceva mai mult despre îndelunga-răbdare. Cât de 
importantă este ea în calea spre mântuire? 

— Dacă ştim că Domnul Hristos a spus: „Cel ce va răbda până la 
sfârşit, acela se va mântui” (Matei 10, 22), ştim şi cât e de importantă 
îndelunga-răbdare. Şi în suferință... 

Mai ales două lucruri nu se pot face fără credința în Dumnezeu: să 
creşti copii buni şi să suporţi o suferință grea. Cine are credință în 
Dumnezeu are şi răbdare, şi îndelungă-răbdare,; şi se sileşte să le aibă şi e 
foarte bine. Cine n-are credință în Dumnezeu, acela e defavorizat şi în 
sensul acesta, că nu se poate angaja pe calea virtuţilor. 

Îndelunga-răbdare şi răbdarea, în general, e necesară nu numai pentru 
a-i suporta pe cei din jur, de pildă, ci e importantă şi pentru a te menţine angajat 
într-o viață care cere eforturi, care cere renunțări, care cere angajări cu osteneală. 


— Ce se poate face când femeia crede că ea este aceea care are în 
exclusivitate dreptate? Crede că numai ea face bine. 

— Nu se poate face un program şi nu se poate spune o metodă. Câte un 
om sau câte o femeie trebuie suportat, n-ai ce-i face altceva. 


— Care sunt şansele unui creştin de a exercita isihasmul în mediul 
urban? 

— Isihasmul nu ţine de o situaţie, ci ține de o direcţie, de o angajare 
pentru Dumnezeu. În măsura în care intri în legătură cu Dumnezeu şi te 
menţii în legătură cu Dumnezeu, poți să fii isihast şi în retragere, şi în 
pustie, şi în mânăstire, şi între oameni, şi oriunde. Pentru că asta ţine de 
minte, nu ţine de împrejurările de viață. Bineînţeles că un isihast n-o să se 
ducă la bar, n-o să se ducă la discotecă, n-o să se ducă în locuri poluate 
moral, ci o să ducă o viață decentă, în rosturile lui, şi o să zică: „Doamne 
lisuse Hristoase, Fiul lui Dumnezeu, miluieşte-mă pe mine, păcătosul”, 
oriunde s-ar găsi şi în orice împrejurare ar fi. 

Sfânta Tereza de Lisieux, o sfântă din Biserica din Apus, trăitoare în a 
doua jumătate a secolului al XIX-lea, zicea: „Doamne, pentru că-n iad nu-i 
nimeni care să Te preamărească, trimite-mă pe mine, ca să fie şi acolo 
cineva care să Te preamărească”. Adică dorința noastră trebuie să fie aceea 
ca Dumnezeu să fie mărturisit de noi, ca isihaşti, numărați la isihaşti sau 
nenumărați la isihaşti, să fie preamărit Dumnezeu acolo unde suntem noi. 

Când aşteptăm ceva undeva, când stăm şi aşteptăm la doctor sau când 
stăm şi aşteptăm la un magazin, totdeauna să-L avem pe Dumnezeu în noi şi 
astfel să fie cineva, prin noi, care să-L preamărească pe Dumnezeu acolo 
unde suntem noi. Ăsta e isihasmul tuturor! 

Odată, a fost Înaltpreasfinţitul la noi la mânăstire şi mă întreabă pe 
mine -— eu fiind socotit duhovnicul mânăstirii (deşi nu cei mai mulți se 
spovedesc la mine): „Ai vreun isihast aici la mânăstire? — N-am niciunul şi 
nici eu nu sunt”. Şi zice Înaltu”: Să ştii că la Sibiu sunt mulți! Bineînţeles c-a 
zis ironic că sunt mulți. Adică sunt unii oameni care se numără la isihaşti, că 
au societate isihastă, că au întruniri isihaste şi aşa mai departe. Astea-s niște 
lucruri care acum, în ultima vreme, au prins circulație. Ca şi când isihasmul 
trebuie să fie făcut cu reclamă, într-un fel demonstrativ. Or nu-i aşa! Dacă 
eşti isihast, ştii tu şi Dumnezeu că te ţii de isihie, adică de linişte. 


— Ce părere aveţi despre stigmatele care apar la unii catolici? 

— Sunt nişte realități, noi nu negăm lucrul acesta, pentru că în 
Catolicism se pune mare accent pe tragedia suferinței, spre deosebire de 
Ortodoxie, unde se pune accent pe depăşirea suferinței şi a morţii prin 
Înviere. Deci noi avem sfinți trăitori ai Învierii, cum a fost Sfântul Serafim 
de Sarov, pe când ei au sfinți trăitori ai tragismului suferinței şi de aici 
dorința lor de a purta stigmatele, urmele rănilor Mântuitorului nostru lisus 
Hristos, pe trupul lor. Lucru pe care în Ortodoxie nu se insistă, pentru că noi 
ştim că suferința a fost ducătoare la Înviere şi că ultimul cuvânt nu-i al 
suferinței, ci al preamăririi lui Dumnezeu prin Înviere. 


— Ce părere aveţi despre medicii care folosesc bioenergia pentru a 
vindeca? 

— Dă-le, Doamne, s-o poată folosi, să nu fie numai nişte păreri! 

Şi prin zona noastră sunt unii care zic că au o putere din asta, dar 
Dumnezeu ştie dacă o au şi câtă au. Aşa, rezultate, numai prin cărţi, prin 
reviste am găsit, dar în realitate n-am întâlnit pe unul să zică: „Pe mine m-a 
rezolvat cutare prin bioenergie”. 

Am fost şi eu la unul din ăştia, de fapt nu ca să m-ajute, ci a fost o 
împrejurare care m-a dus acolo. Era şi un preot şi i-a zis: „Uite, noi, dacă 
vine cineva la noi, ca preoţi, îi facem o rugăciune. Dumneavoastră n-aţi vrea 
să m-ajutaţi? Uitaţi, eu am o afecţiune aici, la gât, poate puneţi mâna şi mă 
ajutaţi”. Şi respectivul a făcut o şedinţă generală cu noi şi ne-a zis să ţinem 
mâinile întinse într-un fel şi ne-a întrebat dacă simţim ceva. Şi eu, ca 
butucul, n-am simțit nimic. Şi era şi o doamnă acolo şi a început să zică: 

„Vai de mine, că mă furnică!” Acuma, nu ştiu dacă a furnicat-o sau dacă a 
pus-o el să spună c-o furnică... N-am de unde să ştiu. 

După aceea, ne-a luat pe fiecare în parte, iar către mine zice: „Cu 
sănătatea staţi bine, dar cu inima, cam slab”. Cu asta m-a nimerit! După aia, 
zice: „Vă doare un ochi?” Zic: da, stângul, îmi mai lăcrimează... 

După aia, mă pipăie aşa, pe spate, pe şira spinării, şi zice: „Vă doare 
mijlocul!” Acuma, adevărul este că nu m-a durut niciodată mijlocul. Zic: ba, 
mijlocul nu mă doare. Şi-atunci schimbă el, zice: „Păi, o să vă doară mai 
târziu”. Zic: acuma, dac-am venit la dumneavoastră, sper să nu mă mai 
doară nici mai târziu! Au trecut vreo cinci ani de atunci, până acum nu m-a 
durut mijlocul. Sper să nu mă doară!... 

Aşa că nu se ştie niciodată. Astea sunt încercări, oamenii încearcă şi 
aşa, şi aşa... Şi mai ales când aud că se face reclamă, se duc oamenii. 
Oamenii, de necaz, se duc şi-ncearcă şi-acolo, şi dincolo... Poate se 
nimereşte, poate nu se nimereşte... 


— Vă rugăm să ne vorbiţi despre Părintele Arsenie Boca. 

— Părintele Arsenie Boca, Dumnezeu să-l odihnească, este unul dintre 
cei trei cu care s-a început Mânăstirea de la Sâmbăta. Se trăgea din părțile 
Bradului de Hunedoara, respectiv din Vaţa de Sus; a făcut liceul la Brad, iar 
Teologia, la Sibiu; s-a născut în 1910 şi a murit în 1989, în 21 noiembrie. A 
trăit în Mânăstirea de la Sâmbăta nouă ani, din 1939 până în 1948; după aceea, 
s-a mutat la Mânăstirea Prislop, unde a stat, cu o întrerupere de un an şi 
ceva, până în 1959. După aceea, ultimii treizeci de ani i-a trăit în Bucureşti 
şi în Sinaia. A murit la Sinaia, într-o comunitate de viețuitoare de mânăstire 
pe care le-a avut în subordine la Prislop şi care trăiesc într-o casă din Sinaia. 

Părintele Arsenie a fost o personalitate puternică. Din câți am 
cunoscut eu, oameni angajaţi într-o viață religioasă, în Biserică deci, 
părintele a fost un caz unic, prin înzestrarea lui nativă, prin cultura lui şi prin 
seriozitatea cu care s-a angajat la o viață duhovnicească. Părintele avea o 
putere de sinteză, o putere de pătrundere, un risc al afirmațiilor, adică 
vorbea spontan, spunea anumite lucruri care se potriveau, de cele mai multe 
ori, şi niciodată nu se gândea la nişte consecințe, adică nu-i menaja pe 
oameni, îi brusca dacă erau de bruscat. 

A lucrat ca pictor bisericesc, după ce a plecat din Mânăstirea de la 
Prislop, în 1959; vreo zece ani a lucrat la atelierele Patriarhiei, iar după aceea a 
pictat o biserică la Drăgănescu, lângă Bucureşti. Care aveți posibilitate, puteți 
să vă duceţi (când mergeţi la Bucureşti) la Drăgănescu, să vedeţi biserica picta- 
tă de Părintele Arsenie. E o biserică deosebită, din punct de vedere al picturii. 

Şi noi la mânăstire avem o icoană cu Adormirea Maicii Domnului 
făcută de Părintele Arsenie, iar în icoana aceasta părintele se prezintă în 
mod deosebit. Eu am prezentat, odată, icoana unui cadru universitar din 
Sibiu şi am spus că părintele este un geniu. Şi el a zis: „Asta înseamnă că 
părintele are o cultură perfectă şi încă ceva”. La care eu am răspuns: nu ştiu 
dacă are o cultură perfectă, dar pe lângă cultura câtă o are, sigur are încă 
ceva. Aşa l-am cunoscut eu pe părintele. 

O să apară o carte acum, în curând, Cărarea Împărăției!!. Părintele 
n-a publicat nimic, dar a lăsat în manuscris nişte lucruri importante, de care 
Mânăstirea de la Prislop se îngrijeşte să fie tipărite; am auzit că e sub tipar 
cartea. Şi atunci, cei care o să puteţi ajunge la carte, îl veți putea cunoaşte pe 
părintele mai bine decât din ceea ce vă pot spune eu sau altcineva. 

Fiind o personalitate puternică şi un om de cultură şi un om cu 
prestanță şi cu autoritate, părintele a intrat, cumva, şi în legendă, adică 
oamenii spun despre el şi lucruri pe care de fapt părintele nu le-a făcut și nici 
nu le putea face. Dar oamenii au ajuns să-l prezinte sub o formă legendară. 

Eu l-am cunoscut personal, m-a ajutat sufleteşte, mi-am dat seama de 
puterea lui de sinteză, de pătrundere. Mi-a pus în atenție rugăciunea de toată 
vremea, mi-a spus şi alte lucruri care mi-au prins bine şi cu care am 
străbătut şi eu prin viaţă. L-aş fi dorit însă să intervină mai mult în viaţa 
mea, să mă ajute mai mult şi mai direct. 


— Vă rugăm să ne recitaţi o poezie, în încheiere. 
— O poezie? Păi am trecut de clasa a patra! Hai să recităm totuşi ceva. 


O, creşte-mi iubirea! 
de Traian Dorz 


O, creşte-mi iubirea în inima mea 
Iisuse, Iisuse, mereu Te-oi ruga, 
Îmi umple cu dorul pe care-l aştept, 
Și ochii, şi glasul, şi inima-n piepl. 


O, creşte-mi iubirea, lisuse iubit, 

Să fiu de-a ei daruri deplin copleşit; 
Să-mi crească în suflet ca val după val, 
Ca râul ce creşte de dă peste mal. 


!! Cărarea Împărăției, scrisă de Ieromonahul Arsenie Boca, a apărut în anul 1995, la 
Editura Sfintei Episcopii Ortodoxe Române a Aradului. 

O, creşte-mi iubirea, iubite lisus, 
În starea şi-n locul în care m-ai pus; 
Să port pretutindeni belşugu-i de har 
Și-a ei revărsare să n-aibă hotar. 


O, creşte-mi iubirea, cu focu-i sfințit 
Şi chiar de m-ar arde să fiu mistuit 
Flămând de iubire, mereu Te-aş ruga: 
O, creşte iubirea în inima mea! 


A fost la mine la mânăstire un tată cu o fată, din părțile Râm- 
nicului-Vâlcea. Fata era de optsprezece ani, iar tatăl ei era îngrijorat că nu se 
mărită. Şi zice către mine: „Părinte, am o fată de optsprezece ani, şi nu se 
mărită”. Eu însă aveam o nepoată de treizeci şi ceva de ani care nu se 
măritase. Şi i-am spus că nu pot să fac nimic, dar că nu trebuie să fie 
îngrijorat, la cei optsprezece ani ai fetei, că nu se mărită; şi că, dac-aş putea 
face ceva, aş face întâi pentru nepoata mea. Şi el zice către fată: „Hai să 
mergem, că făcurăm drumul degeaba!” 

Acuma, eu gândesc că nu făcui drumul degeaba, c-am venit până aici! 

30 mai 1996 


— Atunci când nu ai nicio bucurie pentru o realizare lumească pe 
care o doreşti mult şi simți că nu poți trăi în afara ei, dar ai mare bucurie 
în rugăciune şi credință, ce poţi face ca visul să devină realitate? 

— Dragă, la Dumnezeu toate sunt cu putinţă şi, dacă şi Dumnezeu ştie 
că-ți foloseşte ceea ce-ţi doreşti, îți dă ceea ce doreşti. lar dacă totuşi nu 
primeşti ceea ce-ţi doreşti, trebuie să-ți schimbi gândurile şi să te mulţu- 
meșşti cu ceea ce primeşti. 


— Am citit în mai multe cărţi în care scrie: „Bucură-te, Maică, 
pururea Fecioară!”, nu cum zicem noi: „Bucură-te, Mireasă, pururea 
Fecioară!” Cum este corect să zicem, „Maică” sau „Mireasă”? 

— Dragă, corect este cum scrie în cărţile Bisericii noastre. În general, 
este şi „Bucură-te, Maică, pururea Fecioară!”, şi „Bucură-te, Mireasă, 
pururea Fecioară!” Citim ce-i scris: dacă avem acatist cu „Bucură-te, 
Mireasă, pururea Fecioară!”, zicem „Bucură-te, Mireasă, pururea Fecioară!”, 
iar dacă este „Bucură-te, Maică, pururea Fecioară!”, zicem „Bucură-te, 
Maică, pururea Fecioară!” Pentru că Maica Domnului este şi Mireasă 
pururea Fecioară şi este şi Maică pururea Fecioară. Este pururea Fecioară 
după fire şi maică mai presus de fire. Adică noi nu trebuie să înlocuim una 
cu alta. Ceea ce e scris în cartea autorizată de Biserică, aceea şi zicem. 


-— Maica Domnului este supracinstită nu numai pentru că este 
Maica Dumnezeului nostru, ci şi datorită meritelor sale personale. Prin 
inima ei a trecut sabie la Răstignirea Mântuitorului şi a avut multe 
necazuri şi suferințe în viaţa pământească. Ştim că este singura 
persoană care nu a avut niciun păcat personal; deci ea nu a avut un 
regim privilegiat pentru că a fost Maica lui Dumnezeu, ci a fost supusă 
la ispite şi chinuri, dar nu a săvârşit niciun păcat. 

— Da, şi acest aspect poate fi luat în seamă. Noi o cinstim pe Maica 
Domnului pentru că aşa ne-o prezintă Biserica, adică noi n-am învăţat 
cinstirea Maicii Domnului studiind, ca să ştim cine-i Maica Domnului, ci 
am învăţat cinstirea Maicii Domnului din atmosfera cinstitoare a Bisericii. 

Nu trebuie să găsim nişte temeiuri pentru cinstirea Maicii Domnului, pentru 
că noi ne-am trezit ca cinstitori ai Maicii Domnului. Eu mi-aduc aminte, de 
exemplu, că în copilărie am învăţat o rugăciune către Maica Domnului, pe 
care am spus-o şi copil fiind, şi-o spun şi acuma, că se potriveşte. 

Nu cum € rugăciunea Îngeraşul, care se potriveşte pentru copii, şi să 
ştiţi că la mine vin oameni de optzeci de ani la spovedit şi, dacă-i întreb ce 
rugăciune ştiu, îmi spune câte unul: „Tatăl nostru şi Îngerelul”. Zic: tot 
pe-astea le spui? Şi le spun oamenii pe-astea, mai departe. Apăi, Îngerelul 
nu prea se mai potriveşte la optzeci de ani: „Eu sunt mic, tu fă-mă mare,/ Eu 
sunt slab, tu fă-mă tare”... Acuma, cam eşti, la bătrâneţe, şi slab, dar nu mai 
merge... Asta-i o rugăciune pentru copii. 

Dar eu ştiu din copilărie o rugăciune către Maica Domnului care are 
următorul cuprins: „Uşa milostivirii deschide-ne-o nouă, binecuvântată 
Născătoare de Dumnezeu, ca să nu pierim cei ce nădăjduim întru tine, ci să 
ne mântuim prin tine din nevoi, că tu eşti mântuirea neamului creştinesc”. 
O ziceam când nici n-o înţelegeam. Ştiam ce-i uşă, dar nu ştiam ce-i 
milostivire; „binecuvântată” nu ştiam ce-i, „Născătoare de Dumnezeu” nu 
ştiam ce-i, „ca să nu pierim” nu ştiam ce-i (pentru că eu ştiam cuvântul „a 
pieri”, dar îl ştiam în dialectul nostru, de la ţară: „ca să nu cherim”, or, dacă 
auzeam „să nu pierim”, nu ştiam ce-i, mama zicea câteodată: „Mi-o cherit o 
găină”, adică a dispărut). După aceea, nu ştiam ce-i „să ne mântuim”, nu ştiam 
ce-i „din nevoi”, nu ştiam ce-i „mântuire”: „mântuirea neamului creştinesc”... 
Nu ştiam, şi totuşi, ziceam rugăciunea. 

Deci noi ne-am pomenit, în Biserica noastră, ca cinstitori al Maicii 
Domnului fâră să studiem ceva despre cinstirea Maicii Domnului, despre 
temeiurile acestei cinstiri. Eu v-am vorbit acum despre Maica Domnului în 
gândirea ortodoxă, v-am prezentat un fel de studiu, dar se putea şi fără asta; 
dacă suntem cinstitori ai Maicii Domnului, deja ajunge, pentru că cinstirea 
Maicii Domnului este împletită în Biserica noastră cu cinstirea Mântuitorului. 

De exemplu, la slujba de dimineaţă din duminici se spune aşa: 

„Preabinecuvântată eşti, Născătoare de Dumnezeu, fecioară, că prin 
Cel ce S-a întrupat din tine iadul s-a robit, Adam s-a chemat, blestemul s-a 
pierdut, Eva s-a mântuit, moartea s-a omorăt şi noi am înviat. Pentru 
aceasta, cântând, strigăm: Bine eşti cuvântat, Hristoase, Dumnezeul nostru, 
Cel ce bine ai voit aşa, mărire Ţie”. Asta înseamnă că noi împletim cinstirea 
Maicii Domnului cu cinstirea Mântuitorului. 

Sau: „Pe Dătătorul de viață născându-L, Fecioară, de păcat pe Adam 
l-ai mântuit şi bucurie Evei, în locul întristării, i-ai dăruit; pe cei căzuţi din 
viaţă iarăşi i-a îndreptat la aceeaşi Cel ce S-a întrupat din tine, Dumnezeu 
şi om”. 

Iată nişte lucruri care arată apropierea Maicii Domnului şi apropierea 
Domnului Hristos. 

Noi nu vorbim despre nişte merite ale Maicii Domnului; adică meritele 
Maicii Domnului, dacă n-ar fi Maica Domnului mama Mântuitorului nostru 
lisus Hristos, n-ar fi luate în consideraţie de noi, nici n-ar fi ajuns la noi, ca 
să avem să punem special accent pe meritele Maicii Domnului. 

Noi, în Biserica Ortodoxă, nu prea vorbim despre meritele cuiva, 
pentru că cineva care are o viaţă superioară n-are niciodată, din aceasta, un 
regim special, întrucât tot ce facem noi pentru Dumnezeu e ceea ce suntem 
datori să facem; n-avem nici merite prisositoare, n-avem nici merite îndestu- 
lătoare, ci toate acestea le facem spre slava lui Dumnezeu, iar Dumnezeu ne 
primeşte nu pentru mulțimea faptelor bune, ci pentru ceea ce se realizează în 
noi de pe urma faptelor bune, pentru că ceea ce faci te şi face, adică te 
realizezi pe tine însuţi prin ceea ce faci. Aşa că noi Îi dăm slavă lui 
Dumnezeu pentru tot ce este pozitiv şi pentru tot ce ştim despre Maica 
Domnului, dar nu o despărțim pe Maica Domnului de calitatea ei specială de 
Născătoare de Dumnezeu. 


— Întrucât aţi amintit câteva dintre acatistele închinate Maicii 
Domnului, cum vi se pare Imnul acatist al Maicii Domnului la Rugul 
Aprins, compus de poetul călugăr Sandu Tudor? 

— E frumos. E cam stufos, în sensul că-i foarte multă încărcătură la 
fraze, dar e frumos, poate fi citit. Nu e răspândit în Biserica noastră cu 
aprobarea Sfântului Sinod, dar se poate citi. Aşa cum se citesc şi alte 
alcătuiri pentru Maica Domnului, pe care le citesc credincioşii din evlavie 
sau ca să-şi înmulțească evlavia la Maica Domnului, se poate citi şi acatistul 
acesta, foarte bine şi cu folos chiar. 


- Vă rugăm să ne vorbiţi despre viața Maicii Domnului de la 
Intrarea în Biserică şi până la momentul Buneivestiri. 

— Dragă, nu se ştie. Se zice că Maica Domnului a fost dusă în biserică, 
dar nu se ştie activitatea Maicii Domnului în biserică, sunt ani pe care noi 
n-avem cum să-i recuperăm, să zicem aşa, în sensul de activitate. Acolo se 
făcea educaţia nu numai a Maicii Domnului, ci erau organizate un fel de 
şcoli... era o instituţie de educare a fetelor în Templul din Ierusalim. Şi se 
spune că Maica Domnului a fost într-un regim special; zicem noi că „îngerii 
s-au mirat cum Fecioara a intrat în Sfânta Sfintelor”. Adică o Sfântă a 
Sfintelor poate nefăcută de mână omenească, în care a intrat şi Domnul 
nostru lisus Hristos, după mărturia Epistolei către Evrei (Evrei 9, 12). A 
avut o situație specială, asta înseamnă. Mai în amănunte, n-avem de unde să 

ştim. Pot să circule anumite gânduri, anumite afirmaţii, dar esenţialul este că 
Maica Domnului a avut o situație specială. 


— Cum putem şti dacă facem voia lui Dumnezeu, atunci când 
inima înclină spre ceva? 

— Păi, dacă avem posibilitatea să cercetăm lucrurile acestea în raport 
cu Scriptura... În Pateric este un cuvânt de la Sfântul Antonie cel Mare: 
„Oriunde vei merge, să-L ai înaintea ochilor pe Dumnezeu, şi în orice vei 
face, să ai mărturie din dumnezeieştile Scripturi”. 

Iar dacă singur nu poţi să-ți dai seama dacă e voia lui Dumnezeu cea 
pe care o consideri tu ca voia lui Dumnezeu, e recomandabil să ceri 
îndrumare de la cineva superior cu conştiinţa, de la cineva în afară de tine, 
în special de la duhovnic. 


— Ce înseamnă: „Milă voiesc, iar nu jertfă”? Dar la Sfânta 
Liturghie, ce înseamnă: „Mila păcii, jertfa laudei”? 

— Cuvântul acesta: „Milă voiesc, iar nu jertfă” este un cuvânt din 
proorociile Vechiului Testament (Osea 6, 6), pe care-l ia în considerație 
Domnul Hristos şi pe care-l găsim de două ori în Sfânta Evanghelie de la 
Matei, în capitolul al 9-lea, acolo unde-i vorba despre chemarea lui Matei 
(Matei 9, 13), şi în capitolul al 12-lea, unde zice Domnul Hristos: 
„Duceţi-vă şi vă învăţaţi ce înseamnă: Milă voiesc, iar nu jertfă” (Matei 12, 
7). E vorba aşa: „Voiesc milă, nu jertfă de animale. Când e vorba să aleg 
între a aduce o jertfă de animale, cum era pe vremea aceea, şi milă, aleg 
mila, nu jertfa de animale”. 

lar referitor la cuvântul: „Mila păcii, jertfa laudei”, de la Sfânta 
Liturghie, este vorba că pentru mila de a avea pace de la Dumnezeu, aducem 
jertfă de laudă, adică Sfânta Liturghie sau rodul buzelor, care este slujirea 
lui Dumnezeu. 


— Vă referiţi atât de des la Biserică. Puteţi să o definiţi? 

— Da. Biserica are mai multe înțelesuri; în sensul în care m-am referit 
eu, Biserica este o instituţie întemeiată de Mântuitorul nostru lisus Hristos, 
în care se lucrează Sfintele Taine, pentru mântuirea credincioşilor. Există o 
Biserică învățătoare, prin ierarhia Bisericii; Biserica are o învăţătură a ei, pe 
care ne-o pune în faţă mai ales prin sfintele slujbe. Cineva care vrea să ştie 
ce învaţă Biserica despre Înălțarea Domnului Hristos, de pildă, trebuie să 
cerceteze slujbele de la Înălţare, şi atunci află ce învaţă Biserica despre 
Înălţare; la fel, despre orice din ceea ce prăznuieşte. 

— Ce este mai de folos să se citească, Acatistul sau Paraclisul 
Maicii Domnului? Cum şi prin ce slujbe putem veni în ajutorul celor 
care nu au grijă de mântuirea lor, dacă noi, cei care ne-am întors, 
dorim ca ei să nu rămână împietriţi şi departe de calea adevărului și 
mântuirea sufletului lor? 

— Dragă, nu se pune problema ce-i mai bine de citit, pentru că și 
Paraclisul e rugăciune, şi Acatistul e rugăciune, iar ceea ce ni se potriveşte 
nouă, aceea se potriveşte în general şi pentru alții. Adică intervenţia noastră 
pentru binele altora se poate arăta şi într-o slujbă, şi în alta, deşi Paraclisul 
este cu mai multe cereri pentru binele altora, iar Acatistul este mai mult o 
izbucnire, un imn adus Maicii Domnului. 


— De ce se vorbeşte totuşi atât de puţin de Sfântul Iosif? 

— Sfântul Iosif a avut un regim special, în înțelesul că, mai întâi de 
toate, el a fost ales pentru a-L ocroti pe Mântuitorul şi pentru a o ocroti pe 
Maica Domnului. În faţa conştiinţei celor din vremea aceea, Maica 
Domnului a apărut ca soția legitimă a Dreptului Iosif. Noi zicem despre 
Dreptul Iosif că a fost „logodnicul” Maicii Domnului, ca să se înțeleagă că 
Dreptul Iosif n-a avut legături trupeşti cu Maica Domnului. Aceasta este 
ceea ce se afirmă prin „logodnicul” Maicii Domnului; deci nu zicem, în 
general, „bărbatul” Maicii Domnului, dar în conștiința celor din vremea în 
care au trăit Dreptul Iosif şi Maica Domnului, Dreptul Iosif şi Maica 
Domnului au apărut totdeauna ca nişte oameni obişnuiţi. Faptul acesta, că 
din Maica Domnului S-a întrupat Domnul Hristos, a fost o chestiune a 
Maicii Domnului, o chestiune tainică din viața Maicii Domnului; dar oame- 
nii din vremea aceea au considerat că este o familie obişnuită. 

lar Dreptul Iosif a fost şi el un om cu totul deosebit, de fapt, însă avem 
puţine relatări despre el; doar în Sfânta Evanghelie de la Matei şi în Sfânta 
Evanghelie de la Luca, în legătură cu Naşterea Domnului Hristos, dar ceva 
extraordinar de frumos! Și anume, faptul că atunci când Dreptul Iosif şi-a 
dat seama că Preasfânta Fecioară Maria urmează să nască un fiu, iar el nu se 
ştia implicat la aceasta, zice evanghelistul că, om drept fiind, şi-a pus în 
gând s-o lase pe ascuns (cf. Matei 1, 19). O delicateţe care îți impune 
respect! Zice: „Nevrând s-o vădească”, deci n-a fost om de scandal, ci a fost 
un om care a vrut să rămână lucrurile în afară de el, cumva, şi şi-a pus în 
gând s-o lase „pe ascuns”. S-o părăsească, să plece undeva, să-și piardă 
urma, chiar dacă s-ar fi putut crede că el a făcut aceasta pentru că-i vinovat. 

Noi, în Biserica noastră, îl cinstim pe Dreptul Iosif; nu în mod special, 
adică nu avem o zi de cinstire a Dreptului Iosif, dar avem o duminică, 
Duminica după Naşterea Domnului, în care se pomeneşte şi Dreptul Iosif. În 

conştiinţa noastră ortodoxă poate că nu se pune accent atâta pe Dreptul Iosif 
pentru că a avut, să zicem aşa, un rol secundar. În Sfânta Evanghelie se spune 
că îngerul binevestitor i-a spus Dreptului Iosif: „Ia Pruncul şi pe mama Lui”. 
Deci totdeauna Pruncul şi mama Lui au avut un regim special față de 
Dreptul Iosif. Dar mie personal îmi impune mult respect faptul că a avut 
delicateţea aceea că, nevrând s-o vădească, şi-a pus în gând s-o lase în ascuns. 


- Personalitatea şi curăţia Maicii Domnului au fost prelucrate de 
Dumnezeu sau de la sine au fost aşa şi Dumnezeu de aceea a ales-o? 

— Nu ştim. Noi credem că omenirea l-a dat lui Dumnezeu ce-a avut 
mai bun. Cum s-a ajuns la aceasta, nu ştim. Ceea ce ştim este că Maica 
Domnului a fost aleasă de Dumnezeu. În orice caz, în credinţa noastră nu 
este învățătura, nu este afirmarea că Dumnezeu a pregătit-o pe Maica 
Domnului în sensul de imaculata concepere, ci noi credem că numai 
Domnul lisus Hristos S-a născut mai presus de fire, iar Maica Domnului s-a 
născut cum se nasc toţi oamenii. 


— Vă rugăm să ne spuneţi câteva cuvinte în legătură cu sfintele 
icoane făcătoare de minuni ale Maicii Domnului. 

- În Biserica noastră sunt icoane ale Maicii Domnului cunoscute ca 
icoane făcătoare de minuni. La Mânăstirea Neamţu, la Mânăstirea Bistriţa 
din Moldova, la Mânăstirea Ghighiu este una care se consideră făcătoare de 
minuni, la Mânăstirea Dintr-un Lemn... 

Într-un fel, toate icoanele sunt şi făcătoare de minuni, dacă oamenii au 
credință în Dumnezeu şi dacă Dumnezeu vrea să Se descopere în cutare sau 
cutare icoană. 


— Aparițiile Sfintei Fecioare în zona catolică sunt cu adevărat 
minuni şi miracole în care putem crede? Cum putem privi aceste 
fenomene? 

— Totdeauna a fost ezitare când a fost vorba de apariții în Biserici 
diferite; de obicei, fiecare îşi cinsteşte apariţiile sau icoanele sau sfinții din 
zona lui, din Biserica lui. Nu poate fi ceva dăunător, să zicem, faptul că 
primeşti, crezi într-o apariţie, de exemplu cum ar fi cele de la Medjugorie, să 
zicem, care sunt acum în atenţia multora. Însă sunt şi lucruri de nedumerire. 
De exemplu, mie mi se pare cumva cam forţată treaba asta ca în fiecare zi, 
la o anumită oră, să vină Maica Domnului şi să spună, până la urmă nu 
lucruri extraordinare, pentru că dacă cercetezi mesajele Maicii Domnului, 
nu sunt lucruri pe care nu le-a mai auzit nimeni şi care trebuie neapărat 
descoperite într-un anumit fel şi într-un anumit loc. Cred că se face şi multă 

reclamă în jurul acestor apariții. E greu de elucidat chestiunea... Fiecare se 
raportează cum poate el la astfel de lucruri. Biserica, în orice caz, — nici 
Biserica Catolică — încă nu şi-a spus cuvântul în legătură cu apariţiile de la 
Medjugorie; chiar dacă există pelerinaje destul de mari care se fac acolo, 
Biserica încă nu şi-a spus cuvântul. Eu am citit o carte în limba germană 
despre apariţiile de la Medjugorie (e drept, apărută acum vreo câţiva ani), în 
care se spunea că Biserica încă nu şi-a spus cuvântul; pentru că totuşi 
Biserica îi conduce pe credincioşi. Adică e de acord cu pelerinajele, e de 
acord cu tot ce se face acolo, dar încă nu şi-a spus cuvântul, aşa cum şi l-a 
spus despre alte apariţii, din alte părți. 


— Aţi vorbit despre curățirea minţii de toate păcatele, pentru a putea 
fi palat al Sfintei Treimi. Cum se face această curăţire, de vreme ce uneori 
suntem asaltaţi de gânduri întinate, chiar și față de lucrurile sfinte? 

— Dragă, gândurile întinate față de lucrurile sfinte sunt totuşi, până la 
urmă, o expresie a neputinței noastre, a nedesăvârşirilor noastre. Şi de aceea 
cerem ajutorul Maicii Domnului, căci cu puterea noastră nu putem să le 
înlăturăm. Sfântul loan Scărarul, vorbind despre rugăciune, spune că există 
rugăciune întinată, rugăciune furată, rugăciune pierdută și rugăciune curată. 
Numai cei curați au rugăciuni curate. Altfel, noi proiectăm din noi, chiar şi 
asupra icoanelor Maicii Domnului, necurăţia noastră. De pildă, sunt unii 
care, în loc să se închine, se coboară prin gândul la Maica Domnului sau 
prin privirea Maicii Domnului, or asta e o neputinţă a omului. Dar totuşi, 
Biserica are lucrarea aceasta de ridicare a minţii prin imaginile sfinte. Noi 
trebuie să ne reproşăm totdeauna când ne vin astfel de gânduri şi să cerem 
ajutor de la Dumnezeu ca să se risipească vrăjmaşii Lui de gând: „Să învie 
Dumnezeu şi să se risipească vrăjmaşii Lui!” 


— Locuiesc împreună cu soţul şi copiii în America. Există capcane 
deosebite de care trebuie să ne păzim noi, ortodocşii români din acea 
parte a lumii? Este cu putință mântuirea acolo sau e mai bine să ne 
întoarcem? 

— Mântuirea e cu putință oriunde. Părintele Arsenie Boca, Dumnezeu 
să-l odihnească, zicea că acolo-i mai bine pentru trup, iar aici e mai bine 
pentru suflet. Apoi, alege-ți! 


— Vă rugăm să ne spuneţi despre interdicţia de intrare a femeilor 
în biserică în anumite perioade. 

— Părerile sunt împărțite. În general, tradițional se socoteşte că femeia 
este într-un fel de inferioritate în vremea când e bolnavă şi, pentru că cei de 

demult aveau atenţie asupra acestui fapt şi pentru că oamenii nu ştiau să țină 
igiena, femeile au fost sfătuite să nu ia parte la slujbele Bisericii, în astfel de 
împrejurări. Dar acuma, mai nou, nu cred eu că trebuie să se pună aşa de 
accentuat problema, pentru că acum oamenii ştiu să țină igiena altfel, în 
plus, oamenii din vremea noastră îşi dau seama, poate mai bine decât 
ceilalți, că sunt nişte lucruri fireşti, care nu pot fi vinovate. 


— Am o fetiţă în clasa a X-a, la liceu, care vrea să plece la 
mânăstire. Pleacă la mânăstire fără să spună... 

— Nu-i bine! 

— „«Eu am certuri cu soţul pentru acest lucru. Se cuvine să dau 
ocazie la asemenea certuri sau este mai bine să-şi termine fata liceul şi 
apoi să urmeze calea aceasta? 

— E mai bine să nu te cerţi, căci cu gâlceavă nu faci nimic, numai 
întărâți mai tare. Dar e bine ca fata, dacă vrea într-adevăr să-l slujească lui 
Dumnezeu, să-și cinstească părinţii, spunându-le unde vrea să plece; şi să 
plece cu binecuvântarea părinţilor. În orice caz, să-şi termine liceul, adică 
fără liceu terminat să nu se ducă la mânăstire. 


— În ce ipostază apare Maica Domnului față de persoanele care 
sunt în mânăstiri? Ce le este Maica Domnului acestor persoane? 

— Nu se poate spune că pentru cei din mânăstire Maica Domnului 
înseamnă mai mult decât pentru alții. Maica Domnului este aceeaşi pentru 
toată lumea, iar cuprinderea noastră față de Maica Domnului este după 
măsura noastră. Dacă suntem înaintați în credință, dacă s-a întâmplat cu noi 
faptul de a fi învredniciţi de Maica Domnului să cunoaştem măreţiile ei, în 
cazul acesta, şi la mânăstire, şi în afară de mânăstire, suntem cinstitori. În 
cazul când nu avem mintea curată, nu avem nici gânduri curate, nici chiar în 
fața Maicii Domnului, oriunde ne-am găsi. 


— Se pot pomeni la Proscomidie membri ai familiei care nu sunt 
credincioși şi nu s-au spovedit? 

— Chestiunea este aşa, cu nedumerire şi cu semnul întrebării. Iubirea îi 
cuprinde pe toți, şi-atunci, dacă îi cuprinde pe toți, îi cuprinzi şi în pomelnic. 
Nu eşti pus să judeci tu cine-i vrednic şi cine nu-i vrednic. Eventual, preoții 
ar putea să se intereseze şi să-i excludă pe unii, şi sunt unii care chiar ar 
trebui excluşi, de exemplu cei care trăiesc în păcate grele, cei necununaţi, 
cei pătimaşi... Pentru că la Proscomidie pot fi pomeniţi numai aceia care se 
pot şi împărtăşi. Dar nu totdeauna poți să ai o evidenţă foarte bună, şi-atunci 
sigur că cineva care dă un pomelnic nu dă pomelnicul excluzându-i pe unii. 

La noi era o vorbă, în satul meu, de unde sunt eu, de lângă Sibiu, din 
Topârcea: „Aşa s-or certat, că l-o scos şi din pomelnic!” Când ţii la cineva, 
nu poți să-l excluzi, adică ai dorinţa aceasta, de a fi şi el acolo unde eşti tu, 
şi ceri cumva ajutorul lui Dumnezeu în împrejurarea aceasta. Adică şi asta o 
socoteşti ca un mijloc de apropiere de Dumnezeu, ca un mijloc de a-l ajuta 
pe acela pe care altfel nu-l poţi ajuta, prin mijloace omeneşti. Așa că oamenii, 
în general, dau pomelnicul aşa cum îl au în inimă; aşa îl dau şi pe hârtie. 


— Ce ne puteţi spune despre rugăciunea numită „Visul Maicii 
Domnului” şi despre „Psaltirea Maicii Domnului”? 

— „Visul Maicii Domnului” este o rânduială de cinstire a Maicii Domnu- 
lui cam utilitaristă, adică acolo se scrie ce foloase ai de pe urma faptului că 
citeşti „Visul Maicii Domnului”. E o carte apocrifă, n-o găseşti între cărţile de 
cult ale Bisericii... Se poate folosi, pentru înmulţirea evlaviei, dar eu reco- 
mand mai mult alte cărți, alte slujbe: paraclisele, acatistele Maicii Domnului. 

Cât priveşte „Psaltirea Maicii Domnului”, este o chestiune care acum 
începe să se răspândească, nu-i tradițională... Am înțeles că-i tradusă din 
ruseşte. Poate s-o folosească cineva, dar ea, de fapt, nu se folosește la cult, 
este aşa, pe lângă cultul Bisericii. Nu trebuie neapărat s-o citească cineva, şi 
nu greşeşte nici cineva care-o citeşte. 


— De curând a apărut, la Editura Humanitas, volumul „Evanghelii 
apocrife”!?. Aş vrea să vă spuneţi părerea cu privire la capitolul 
„Cuvânt al Sfântului Evanghelist Ioan la Adormirea Maicii Domnului”. 

— Nu-l cunosc. Evangheliile apocrife, cum le este şi numele, sunt 
apocrife şi rămân apocrife, adică ceva care nu este în luarea-aminte a 
Bisericii. Dacă le-ar fi considerat bune, Biserica le-ar fi cuprins în canonul 
Noului Testament şi ele ar face parte din Noul Testament. Deci sunt nişte 
lucruri care merg pe lângă ceea ce ştim noi că este esenţial în Biserică. Sunt 
plăcute, aşa, ca legende, ca istorisiri... Unii oameni le citesc mai cu plăcere 
decât însăşi Evanghelia; asta-i prea mult... 


— Se spune că dacă cineva merge la duhovnicul său cu inimă 
smerită, el primeşte întotdeauna cuvântul de folos de care are nevoie, 
indiferent de trăirea duhovnicului respectiv. Este justificată tendința 
tinerilor de a căuta Părinți cât mai înduhovniciţi? 


je Evanghelii apocrife, Editura Humanitas, Bucureşti, 1996, traducere, studiu introductiv, 
note şi comentarii de Cristian Bădiliţă. 

— Dragă, sunt două lucruri importante: pe de o parte, sinceritatea, şi pe 
de altă parte, omul în care ai încredere nu pentru că este pus de cineva să ai încre- 
dere în el, ci ai tu însuţi încredere. Te potriveşti cu unii mai bine, ai impresia 
că cineva e mai receptiv pentru binele tău decât cineva care oficial ar trebui 
să te conducă... Şi-atunci, e bine ca omul să caute totuşi duhovnici după inima 
lui, ca să poată primi mai mult folos decât de la primul care i-ar ieşi în cale. 


— Un preot a vorbit într-o biserică despre o practică nu tocmai 
potrivită şi indicată, de a atinge sfintele icoane cu mâna. Este, 
într-adevăr, păcat a întinde mâinile către icoane? 

— Nu, poţi s-atingi cu buzele, poţi s-atingi cu mâna, n-are importanță. 
Chestiunea aceasta este un mijloc de a te apropia de ceva sfânt. De obicei, în 
faţa icoanelor ne închinăm şi le sărutăm. 


— Într-o lume coruptă, cum este lumea noastră, le este permis 
creştinilor să facă unele compromisuri legate de viața socială? 

— Dragă, compromisurile, în general, nu sunt binecuvântate de 
Dumnezeu. Nu se pune problema compromisului, ci, cât poţi, trebuie să te 
fereşti de astfel de împrejurări; pentru că ce faci te şi face, şi-apoi, cu vremea, 
ajungi să fii gata mai mult de compromisuri decât de lucruri limpezi. 


— Îmi simt oboseala minţii, care mă împiedică să-mi fac 
rugăciunile şi să învăţ. Ce mă sfătuiţi? 

— Îi sfătuiesc pe oameni să-şi facă datoria în măsura în care pot ei să 
şi-o facă; să nu caute performanțe şi să nu-şi sacrifice unele îndatoriri, 
pentru a se ruga. Fiecare să ducă o viață echilibrată, să-şi găsească locul în 
situaţia lui. Cineva care are de învăţat trebuie să înveţe. Cine n-are de 
învăţat, să nu-şi piardă vremea, deci să-şi găsească mai multă vreme pentru 
rugăciune, iar cine are de făcut ceva, care are îndatoriri sociale, să-şi 
împlinească îndatoririle sociale. 


— De cele mai multe ori, neputinţa şi slăbiciunea fiinţei noastre ne 
duc la deznădejde. Care sunt cauzele şi cum se poate depăşi aceasta? 

— Deznădejdea vine din necredință;, cine are credință are şi nădejde. 
Când te simţi în deznădejde, înseamnă că e o carență la credință. Credința 
întotdeauna e dătătoare de nădejde. 


— Maica Domnului este pururea Fecioară şi Mamă. Pentru un om 
care şi-a ales calea fecioriei, este o scădere faptul că nu poate împlini şi 


naşterea de prunci? 

— Fiecare îşi alege calea care e a lui. Dacă vrea să aibă copii, atunci îşi 
alege viața de familie. Dumnezeu binecuvintează şi una, şi alta. Viaţa 
comună e viața de familie, numai viața de excepție e viaţa de feciorie, de 
călugărie. Şi atunci, fiecare-şi alege ce se potriveşte cu aşezarea lui, cu stilul 
lui. Dumnezeu nu binecuvintează căsătoria ca o situaţie de neputinţă, ci ca o 
situație pe care Dumnezeu însuşi a creat-o, prin alcătuirea omului. Deci 
Dumnezeu binecuvintează Căsătoria ca Taină, printr-o Sfântă Taină. 
Călugăria nu este o Taină, ci o rugăciune, o binecuvântare, o ierurgie, cum 
zicem noi. Şi-atunci, fiecare îşi alege ce crede el că se potriveşte cu 
aspiraţiile lui şi cu ceea ce crede el că are Dumnezeu în plan cu persoana 
care se hotărăşte pentru una sau pentru alta. 


- În Evanghelie se spune că, atunci când Maica Domnului a auzit 
lucrurile care se spuneau despre Fiul ei, punea aceste cuvinte în inima 
ei (cf. Luca 2, 19). Ce înseamnă cuvântul acesta? 

— Adică le păstra în inima ei ca pe nişte cuvinte superioare. Se zice că 
Maica Domnului este reprezentanta Ortodoxiei tocmai pentru faptul acesta, 
că a primit cuvintele în inima ei şi le-a păstrat în inima ei. Aşa trebuie să 
păstreze Ortodoxia învățătura Mântuitorului, dată prin Biserică. 

Înseamnă că Maica Domnului le-a prețuit, le-a păstrat în inima ei, în 
amintirea ei şi le-a avut în vedere. 


- Se spune că Dumnezeu a binecuvântat unirea trupească dintre 
bărbat şi femeie. Cu toate acestea, de ce „acela care s-a împreunat 
noaptea cu nevasta sa nu se cuvine a se împărtăși” (Pravila 
bisericească!*)? 

— Dragă, chestiunile acestea sunt chestiuni greu de luat în seamă, 
pentru că gândiţi-vă, de pildă, că a fost un timp când n-au existat aceste 
rânduieli şi când oamenii se împărtăşeau totuşi şi nu s-a pus problema. Eu 
cred că nici acum n-ar trebui să se pună problema, în cazul când lucrurile nu 
pot fi dirijate altfel; în familie nu poate să intre nimeni. 

În cazul în care se întâmplă apropierea între soți, nu poţi să zici totuşi 
că unul dintre cei doi, cel care ar vrea să se împărtăşească, este întinat şi că 
nu se poate împărtăşi; pentru că de multe ori cel care participă la un astfel de 
act îl face ca o jertfă pentru celălalt, iar în cazul acesta nu se poate spune că 
aduce o întinăciune şi o îndepărtare de Dumnezeu. 


'5 leromonah Nicodim Sachelarie, Pravila bisericească, ediţia a Il-a, publicată de Parohia 
Valea Plopului, jud. Prahova, 1996. 

— Vă rog să insistaţi asupra diferențelor, în ceea ce priveşte 
cinstirea şi rolul acordat Maicii Domnului, dintre Biserica Ortodoxă şi 
Biserica Catolică şi celelalte biserici. 

— Biserica Ortodoxă v-am spus ce crede şi cum îşi manifestă evlavia. 

Biserica Catolică nu foloseşte, în general, expresia „Născătoare de 
Dumnezeu”, deși e şi în Biserica Catolică credinţa că Maica Domnului L-a 
născut pe Mântuitorul lisus Hristos ca Dumnezeu adevărat şi om adevărat. 

În Biserica Catolică se fac şi rugăciuni care nu se fac în Biserica 
Ortodoxă, dar care n-ai putea zice că nu sunt binevenite şi care nu s-ar putea 
chiar introduce în Biserica Ortodoxă. De exemplu, rozarul: rozar de bucurie, 
de durere, de mărire... După aceea, novene şi alte lucruri care au fost 
rânduite pentru că în Biserica Catolică nu sunt acatiste. În loc de acatiste, ei 
fac novenele şi fac rozarul'f. Noi avem alte rugăciuni şi prin asta ne 
manifestăm evlavia la Maica Domnului. În Biserica Catolică se pune accent 
pe imaculata concepere, deci pe faptul că Maica Domnului a venit în lumea 
aceasta aşa cum a venit şi Domnul Hristos, lucru pe care Biserica Ortodoxă 
nu-l susține şi nu numai că nu-l susţine, ci chiar îl combate, în 9 decembrie, 
atunci când se pomeneşte Zămislirea Sfintei Ana. 

Dar, mă rog, astea sunt chestiuni de amănunt... Important este că şi 
unii, şi alții, sunt cinstitori ai Maicii Domnului. 

Iar protestanții nu sunt cinstitori ai Maicii Domnului. Nu putem zice 
că sunt hulitori sau necinstitori ai Maicii Domnului, dar nu iau aminte la 
Maica Domnului. 


— Vă rugăm, vorbiţi-ne despre sfinţii mântuiți prin Maica Domnului. 

-— Dragă, sunt nişte lucruri pe care mi le cereți mai presus de 
posibilităţile mele. Eu n-am de unde să ştiu care au fost mântuiţi prin Maica 
Domnului (adică ajutaţi de Maica Domnului). Poate, ştiu eu, în Minunile 
Maicii Domnului!'5 să fie nişte cazuri de felul acesta. Dar aşa, ca să vă spun 
eu de un sfânt despre care ştiu eu că l-a ajutat Maica Domnului în mod 
special şi de aceea a fost sfânt, nu vă pot spune. 


4 Rozarul este o cunună de rugăciuni alcătuită din Tatăl nostru, Născătoare de Dumnezeu 
(Bucură-te, Marie) şi Slavă Tatălui, grupate pe 15 mistere mediate din viaţa Mântuitorului: 
5 mistere de bucurie, 5 mistere de durere, 5 mistere de slavă; 

Novena (din latineşte: novem = nouă) înseamnă rugăciune rostită în nouă zile consecutiv. 
(cf. Tertulian Langa, Dicţionar teologic creștin din perspectiva ecumenismului catolic, 
Editura Dacia, Cluj-Napoca, 1997). 

'5 Protosinghel Nicodim Măndiţă, Minunile Maicii Domnului, Editura Lumină din Lumină, 
Bucureşti, 1993. 

— Ce părere aveți de anumite interdicții, cum ar fi interdicţia de a 
privi la televizor, de a mânca cu ulei lunea, miercurea şi vinerea sau 
carne în alte zile? 

— Dragă, chestiunea aceasta este o chestiune pe care fiecare şi-o 
rânduieşte cum ştie. Biserica nu este împotriva cărnii. Există o duminică a 
lăsatului sec de carne. Sfântul Apostol Pavel vorbeşte în epistolele sale 
despre mâncarea de carne de la jertfele idoleşti şi nu e împotriva mâncării de 
carne, chiar şi de la jertfele idoleşti. Spune să mâncăm tot ce este în 
măcelărie (| Corinteni 10, 25), deci n-a interzis mâncarea de carne. Biserica 
a rânduit zile de post, în care nu. se mănâncă deloc carne. 

Cât priveşte consumul de ulei în zilele de luni, miercuri şi vineri, mă 
rog, fiecare poate să-şi rânduiască şi aşa lucrurile, însă nu înseamnă că dacă 
cineva mănâncă cu ulei, nu se mai mântuieşte. Pentru că noi avem alte 
condiţii de viață decât cele în care au apărut aceste restricţii, iar uleiul nostru 
nu-i aşa de consistent cum este cel de prin părţile Palestinei sau ale 
Egiptului, unde s-au făcut rânduielile acestea. Aşa că chestiunea poate să fie 
şi elastică, însă e o chestiune de conştiinţă: dacă cineva crede că nu trebuie 
să mănânce cu ulei, pentru că nu-i dezlegare la untdelemn şi la vin, poate să 
mănânce fără ulei, numai că ştiţi ce se întâmplă? Ți se împuţinează puterile. 
De exemplu, la mine, la spovedit, au venit nişte femei de-acolo, din părţile 
noastre, care-au fost pe la Sihăstria şi au primit ca rânduială să nu mănânce 
cu untdelemn lunea, miercurea şi vinerea. Şi după aceea nu şi-au putut săpa 
cucuruzul, că n-au mai avut putere, li s-au terminat puterile. Trebuia să-l 
aducă pe părintele ăla, care le-a dat îndrumarea asta, şi să-l pună să sape 
cucuruzul, să vadă cum e dacă nu mănânci cu ulei lunea, miercurea și 
vinerea, câte puteri mai are. Că ăla care-a stat la umbră şi spovedea putea 
zice să nu mâncaţi cu untdelemn lunea, miercurea şi vinerea, dar dacă l-ai fi 
pus la săpat la cucuruz, sigur că zicea: „Aduceţi-mi o ţâră de untdelemn, că 
nu mai pot numai cu de-astea...”. Aşa că lucrurile trebuie gândite în 
perspectiva situațiilor în care ne găsim noi şi în situaţiile în care trăim noi, 
nu numai în sensul ăsta: „Acum e luni, miercuri şi vineri, deci nu mănânc 
untdelemn, că nu se mănâncă cu untdelemn”; şi după aceea ţi se termină 
puterea. La noi în Ardeal, la ciorbă i se zice „zamă”; şi e o vorbă: „Zamă 
mânci, zamă poți”. 


— Maica Domnului poate fi considerată de către pământeni 
mijlocitoare la palatul ceresc sau împărăteasă? 

— Şi împărăteasă, față de noi, şi mijlocitoare, în raport cu Domnul 
Hristos. Ea rămâne împărăteasă şi ca mijlocitoare. 

— Am dori să auzim şi părerea sfinției voastre în legătură cu canoni- 
zarea de domnitori români. Se urmăreşte ca într-un viitor apropiat să 
fie canonizat şi Mihai Viteazul. Este moartea mucenicească un criteriu 
absolut în vederea canonizării? 

— Dragă, nu ştiu, e o chestiune pe care o cercetează Biserica şi Biserica 
ne spune ce avem de făcut. Noi ne plecăm cu mintea. 


— Lămuriţi-ne sintagmele: „Pentru rugăciunile Sfintei Cruci” şi 
„Cruce de viaţă făcătoare”. Nu ar fi mai indicat „de viaţă purtătoare”, 
întrucât L-a purtat pe Dumnezeu, „Calea, Adevărul şi Viaţa”? 

— Dragă, noi primim ceea ce ne dă Biserica. Cum e scris în carte, aşa 
zicem: „Cu puterea cinstitei şi de viață făcătoarei Cruci”. Adică Crucea are 
în ea o putere pe care i-a dat-o Cel care S-a răstignit pe Cruce. Acestea sunt 
lucruri pe care nu le hotărâm noi, ci noi le-am primit şi le ducem mai departe. 


— Credeţi că femeile mironosiţe, care nu L-au părăsit în 
momentele cele mai grele pe Mântuitorul, atunci când ucenicii s-au 
ascuns, au fost alese, predestinate la această înaltă vrednicie, pentru a 
ridica acea concepție despre femeie ca ființă slabă? 

— Dragă, chestiunea aceasta n-o putem hotări şi n-o putem elucida noi. 
Ceea ce ştim este că femeile au fost cinstitoare ale Mântuitorului, au fost 
gânditoare de Dumnezeu, au avut putere să se implice, să se angajeze; şi ele 
sunt un exemplu pentru noi. 

Există o alcătuire de la sfintele slujbe, în care Sfântul Apostol Petru e 
pus cumva să vorbească — deşi să ştiţi că la pocăință nu se face literatură; e 
şi un fel de literatură în treaba asta —, şi anume zice aşa, ca şi când ar fi zis 
Sfântul Apostol Petru: „Doamne, după Învierea Ta cea de a treia zi şi după 
închinarea Apostolilor, Petru a strigat către Tine: Femeile au luat 
îndrăzneală, iar eu m-am temut; tâlharul, Dumnezeu Te-a cunoscut, iar eu 
m-am lepădat de Tine. Oare mă vei mai chema încă ucenic? Sau iarăşi mă 
vei arăta vânător adâncului? Ci mă primeşte pe mine, cel ce mă pocăiesc, şi 
mă miluieşte”. E foarte frumos, însă sigur că Sfântul Apostol Petru n-a zis 
aşa, fiindcă, aşa cum am spus, în pocăință nu se face literatură. Dar, în orice 
caz, femeile mironosițe, c-au fost predestinate, că n-au fost predestinate — 
asta-i altă chestiune —, au arătat o mare cinstire față de Mântuitorul. 

Mie-mi place să fac o legătură între Epistola către Filimon şi inima 
femeilor mironosițe. Sfântul Apostol Pavel l-a convertit, în închisoare fiind 
el, pe un rob fugar, pe nume Onisim, din casa lui Filimon. Şi l-a trimis la 
stăpânul său, care era locuitor în Colose şi pe care Sfântul Apostol Pavel îl 
cunoştea; când l-a trimis, i-a dat şi o scrisoare de recomandare, o scrisoare 

favorabilă pentru Onisim. Şi zice acolo: „Primeşte-l pe el (pe Onisim) cum 
m-ai primi pe mine”. E extraordinar de frumos! „Odihneşte inima mea. Ţi-l 
trimit pe el, chiar inima mea”. E extraordinar, e o delicateţe care-ţi impune, 
aşa... Când auzi cuvintele acestea, mai întâi te simţi copleşit de delicateţea 
aceasta. Zice: „Primeşte-l pe el cum m-ai primi pe mine. Ţi-l trimit pe el, 
chiar inima mea”. 

Aşa ceva au făcut şi femeile mironosiţe: au cumpărat miresme, au 
pregătit mir şi l-au dus la mormântul Mântuitorului, dar nu l-au întrebuințat, 
pentru că nu mai era cazul să-l întrebuinţeze. Însă ele şi-au pus în mirul acesta 
Chiar inima lor; mirul reprezenta inima lor cinstitoare, inima lor evlavioasă. 

Dacă luăm în consideraţie astfel de lucruri, femeile mironosiţe rămân 
un exemplu pentru noi. Că „au fost predestinate”, că „așa trebuia să fie”, că 
„nu putea să fie altfel”... astea sunt chestiuni care nu au, la drept vorbind, 
nicio importanță. Important este faptul în sine şi interpretarea pe care i-o 
dăm noi, aceea că inima mironosițelor era cuprinsă în miresmele pe care 
le-au pregătit. Nici nu ni se spune cât au costat elementele pe care le-au 
folosit la alcătuirea miresmelor, a aromatelor, pentru că, dacă au cuprins 
inima lor, a mironosițelor, asta nu poate fi prețuită. Se spune undeva, tot în 
Sfânta Evanghelie (de la Marcu, de pildă), că o femeie a turnat mir peste 
Domnul Hristos, mir care costa trei sute de dinari. Acolo se spune că a 
costat trei sute de dinari ca să se arate că era foarte scump mirul, fiindcă trei 
sute de dinari însemna prețul a trei sute de zile de lucru. Iar la femeile 
mironosițe nu ni se spune cât au costat elementele pe care le-au cumpărat, 
cât a costat mirul, pentru că inima nu poate fi prețuită. Cum să preţuieşti 
cinstirea şi iubirea pe care o are cineva? Nu poţi s-o prețuieşti în bani. 


- În Sfânta Evanghelie se spune că diavolul, o dată ieşit din om, 
umblă prin locuri pustii şi apoi se întoarce la cel din care a ieşit, cu şi 
mai multă putere, şi starea omului aceluia este mai rea decât cea dintâi 
(Matei 12, 45). Ce ne puteți spune despre aceasta? 

— Se zice că mândria e mai rea decât toate patimile, iar în cazul când 
cineva înlătură celelalte patimi şi rămâne în mândrie, starea lui de mândrie 
ocupă locul celorlalte patimi. Aşa că important este ca totul să se realizeze 
în smerenie. 


— Despre ce apă este vorba în pilda săracului Lazăr şi bogatului 
nemilostiv, când acesta din urmă îi cere lui Avraam să-l lase pe săracul 
Lazăr să-şi înmoaie degetul în apă şi să-i ude buzele (Luca 16, 19-31)? 

— Dragă, asta este o modalitate de a se spune cât de mare era chinul în 
care era bogatul, nu-i vorba ce fel de apă... Şi gândiți-vă că, de exemplu, 

zice: „Să-şi ude degetul în apă şi să-mi răcorească limba”. Apăi, nu ştiu de 
la ce distanță poți să aduci degetul ud, ca să-i răcorească limba. 

E un fel de a vorbi, ca să se arate cât de mare era chinul; nu contează 
ce anume ar fi putut însemna apa. 


— Ce trebuie să facă un credincios care vrea să intre în viața 
monahală? Îi este de folos să facă mai întâi Teologia? Ce este vocaţia 
monahală şi vocaţia preoțească? 

: — Dragă, chestiunea călugăriei nu implică Teologia. Dar dacă ai făcut 
Teologia, poţi să fii mai de folos decât unul care n-a făcut Teologia. Aşa că 
eu recomand Teologia înainte de călugărie, dar nu Teologia după călugărie. 
Teologia după călugărie se poate face şi se insistă să se facă drept ascultare 
din mânăstire. Însă o dată ce ai intrat în mânăstire, călugăria este lucrul cel 
mai important pe care îl poţi avea în vedere. lar pentru un călugăr, 
împrăştierea cu Teologia, după ce s-a făcut călugăr, e aşa, un fel de scădere. 
Dar, dacă se face din ascultare, trebuie s-o faci, şi atunci este la nivelul la 
care trebuie să fie. 

Când te duci la mânăstire, cel mai bine e să nu mai ai altceva de făcut 
în afară de mânăstire. Aşa că recomandarea mea personală este ca cei care 
vor şi pot să facă Teologia, s-o facă înainte de călugărie. 

Cât priveşte vocaţia, asta-i o chestiune pe care nu ţi-o poate descoperi 
cineva din afară, ci o simți tu, iar dacă n-o simți, înseamnă că n-o ai, atât 
când e vorba de călugărie, cât şi când e vorba de preoție. 

Dacă cineva mă întreabă pe mine ce să facă: să meargă la mânăstire 
sau să se căsătorească, îi zic că asta aştept să mi-o spună el mie, nu eu lui. 
Faci ce simți tu că-i pentru tine. Dar, zic, dacă te căsătoreşti, apoi să nu-ți 
ameninţi soţia: „Las” că mă duc eu la mânăstire, că şi-aşa am vrut să mă duc 
la mânăstire!” Să te ţii de ce ştii că-i bine şi important pentru tine. Dacă te-ai 
căsătorit, apoi căsătorit să fii, fără nostalgia călugăriei, iar dacă eşti călugăr, 
să nu te mai gândeşti că ar fi trebuit să mergi pe altă cale. Să fii sigur de ce faci! 


— Nu trebuie să neglijăm îndatoririle noastre pentru a ne face 
timp de rugăciune. Dar nici chiar pentru canonul dat de duhovnic? 

— Duhovnicul să vă dea canon astfel încât să vă puteți împlini şi 
datoriile. Ce v-am spus adineauri de cel care le-a dat canon să nu mănânce 
cu untdelemn? Aşa-i şi cu asta, dacă îţi cere aşa de mult timp încât îţi 
neglijezi datoriile sociale, atunci e prea mare canonul. 


— Care ascultare este mai de preţ, cea faţă de duhovnic sau cea față de 
părinţii care sunt mai fără credință şi sunt împotriva practicilor credinței? 

— Dragă, importantă e şi una, şi alta. Dar nu se poate să evadezi din 
îndatoririle pe care le ai în familie, în măsura în care ceea ce ţi se cere nu 
contrazice binele real. De exemplu, dacă te opresc să mergi la biserică, nu 
eşti dator s-asculți de părinţi într-o astfel de chestiune. Dar să-ţi împlineşti 
celelalte datorii, adică să nu fii un evadat din familie: „că nu mai ai părinţi, 
că nu mai ştii de nimeni, că doar tu eşti credincios...”. 

Gândiţi-vă, de exemplu, la cuvântul Sfântului Apostol Pavel din 
Epistola I către Timotei, unde zice că robii care au credincioşi ca stăpâni să 
nu-i disprețuiască pe motiv că stăpânii lor sunt creştini, iar cei care au 
stăpâni necredincioşi să trăiască în aşa fel încât să le impună respect 
stăpânilor necredincioşi. Asta înseamnă că şi în familie cam tot așa trebuie. 
Cât putem, să dovedim că a avea credință e mult mai mult decât a nu avea 
credință. Credinţa este o valoare, o valoare care angajează şi social, şi în 
cinstirea părinţilor; dar trebuie făcută totuşi o deosebire atunci când e vorba 
de nişte lucruri absolut necesare din punct de vedere religios. 


- În Biblie nu se spun prea multe despre adolescenţa Domnului 
lisus Hristos. Ce a făcut în această perioadă? 

— Nu ştim ce a făcut. Noi credem că — dat fiind faptul că la evrei, până 
la treizeci de ani cineva nu era socotit apt să propovăduiască și nu i se dădea 
ascultare, pentru că nu se considera a fi matur — Mântuitorul a aşteptat 
vremea când a putut să iasă la propovăduire. Şi a lucrat cu Dreptul Iosif şi 
cu Maica Domnului în familia din care a făcut parte. Altceva nu ştim... Noi 
nu putem să inventăm nimic, pentru că, dacă nu ne spune Evanghelia, nu 
putem spune nici noi. 


— Unde trebuie să stea femeile în biserică, în naos sau în pronaos? 
Ce ne facem, că astăzi ne amestecăm până la strană cu bărbaţii, deci nu 
numai că nu stăm în partea stângă, dar stăm cât mai în față. 

— Păi, dragă, nu e bine, adică nu trebuie să ieşi în evidență, nu trebuie 
să ieşi în față. Când eram eu copil, era o rânduială aşa: în față de tot erau 
copiii (întâi băieții, după aceea fetele), apoi bărbaţii şi după aceea femeile, 
în pronaos. Aşa era atunci, când eram eu copil. Acuma văd că lucrurile sunt 
altfel... Din cât se poate, totuşi e bine să fie separate femeile de bărbați. 
Adică îţi găseşti un loc care ţi se potriveşte ţie. 


— Este păcat ca femeile să intre cu capul descoperit în biserică? 

— Se recomandă ca femeile căsătorite să fie cu capul acoperit; adică 
chiar se cere lucrul acesta. Mă gândesc, de exemplu, la mama mea, Dumnezeu 
s-o odihnească. Dar nu numai mama mea, ci tot satul ştia că o femeie 

căsătorită trebuie să fie cu batic pe cap, şi era aşa. Nu exista posibilitatea să 
fie cineva altfel... Decât, ştiu eu, dacă venea de la oraș îndrăznea să fie 
altfel, dar toată lumea ştia că rânduiala-i asta. Acuma nu mai există nicio 
rânduială, aşa încât nu ştiu oamenii ce-i nerânduiala, ca să ştie ce-i rânduiala. 


— Care sunt păcatele împotriva Duhului Sfânt? Acestea se vor 
ierta vreodată? 

— Domnul Hristos spune că păcatele împotriva Duhului Sfânt nu se vor 
ierta (cf. Luca 12, 10), şi noi credem că nu se vor ierta pentru că omul nu 
recunoaşte aceste păcate ca fiind păcate; e vorba de necredință, deznădejde, 
prea-marea nădejde în bunătatea lui Dumnezeu, împotrivirea față de adevăr... 
Sunt nişte lucruri, mai mult nişte stări pe care omul nu le recunoaşte ca 
păcate şi de aceea nu se pocăieşte de ele şi nu pot fi iertate. Dacă ar reuşi 
omul să le recunoască drept păcate, le-ar părăsi şi atunci s-ar şi ierta. 


— Este păcat să nu participi, din când în când, la o slujbă într-o 
biserică cu hramul Maicii Domnului? 

— Nu se pune problema. Unde te duci, acolo eşti bine primit. Nu se 
pune problema că trebuie să te duci într-o biserică închinată Maicii 
Domnului. Dacă eşti într-o parohie, te duci în parohia în care eşti şi atâta tot, 
nu se mai pune problema că trebuie să te duci undeva unde e o biserică 
închinată Maicii Domnului. 


— O frică moştenită din copilărie şi care te copleşeşte cum se poate 
rezolva? 

— Numai prin Dumnezeu, prin nădejdea la mila lui Dumnezeu, prin rugă- 
ciune, prin încrederea în ocrotirea lui Dumnezeu şi în ajutorul Maicii Domnului. 


— Pentru un bun creștin, Biblia este suficientă ca material de studiu? 

— Nu se pune problema studiului; dacă studiezi Biblia pentru studiu, 
n-are mare importanță chestiunea aceasta, din punctul nostru de vedere. 
Important este să acumulezi gânduri sfinte, ca să-ți împodobeşti mintea cu ele. 

Dar la noi nu se pune problema numai a Bibliei, pentru că noi nu 
suntem cu „sola Biblia”, adică „singură Biblia”. Pentru noi, şi Biblia are 
importanţă, fără îndoială, dar şi învățătura Bisericii, cuprinsă în sfintele 
slujbe. Eu v-am spus atâtea alcătuiri de Ia sfintele slujbe, de ce? Întrucât 
contactul nostru cu cele sfinte se face prin sfintele slujbe, nu prin Biblie; şi 
Biblia (Evanghelia) o auzim tot în cuprinsul sfintelor slujbe. 

La Utrenia de duminică dimineaţa, înainte de Evanghelie se spune o 
rugăciune, adică un îndemn: „Şi pentru ca să ne învrednicim noi a asculta 

Sfânta Evanghelie, pe Domnul Dumnezeul nostru să-L rugăm”. Conştiinţa 
Bisericii este că Evanghelia este cuvânt mai presus de om, este cuvântul lui 
Dumnezeu. Sfântul Apostol Pavel zice că n-a primit Evanghelia de la om, ci 
de la Domnul Hristos (cf. Galateni 1, 12), Domnul Hristos a spus: „Cerul şi 
pământul vor trece, dar cuvintele Mele nu vor trece” (Marcu 13, 31). 

Toate lucrurile acestea sunt importante, în înțelesul că noi trebuie să 
primim în atmosfera de slujbă şi Evanghelia pe care o citim acasă, şi 
Scriptura, în general; dar Scriptura trebuie interpretată, pe când învăţătura 
Bisericii nu e interpretată. Şi contactul nostru cu lucrurile sfinte îl avem în 
cuprinsul sfintelor slujbe. Adică Biserica nu ne îndeamnă să studiem Biblia, 
ci Biserica ne îndeamnă să trăim Biblia în cuprinsul sfintelor slujbe. 

Şi-apoi, noi mai avem atâtea cărți lămuritoare în legătură cu Biblia, de 
exemplu Filocalia, Patericul, care sunt nişte lucruri esenţiale în Biserica 
Ortodoxă. Dar nu-i absolut necesar, pentru că sunt atâția oameni care n-au 
nici timpul, n-au nici capacitatea să se ocupe de Biblie. Eu mă gândesc aşa, 
de multe ori... totdeauna mă raportez la cei pe care-i cunosc de aproape, la 
părinţii mei, la bunicii mei, la cei care au fost totuşi sinceri în dorinţa lor de 
mântuire, dar care n-au făcut performanţe de cunoştinţe biblice. Mama, săraca, 
venea la mine la mânăstire şi, când ţineam eu câte o predică, zicea: „Să ştii 
că mi-or plăcut toate cele ce-ai spus, am înţeles toate celea! Dar acuma, dacă 
mă duc eu acasă, să-i spui lui tată-tău, nu mai ştiu nimic”. Asta era... adică 
nu poți să zici că numai oamenii care au cunoştinţe se mântuiesc. Pentru 
mântuire, important este să fii smerit, să fii evlavios, să te pleci cu mintea, 
să nu te încrezi în părerile tale, să-ți împlineşti datoriile care ştii tu că ţin de 
tine, să mergi duminica la biserică, să ţii rânduiala de post, să te rogi dimineața 
şi seara, să faci nişte lucruri care ţin de evlavia creştină. Se poate să mai ştii 
şi lucruri care sunt scrise în Biblie şi mai ales în Apostol, în Epistolele 
Sfinţilor Apostoli (care sunt totuşi lucruri grele), dar nu trebuie să te gândeşti 
că trebuie să faci studiu şi să ştii. Uite, ştim destule lucruri, de exemplu ştim 
despre spălarea picioarelor. Câţi oameni se gândesc, de exemplu, că Domnul 
Hristos ne-a dat pilda aceasta ca să ne îmbunătăţim sufleteşte, să ne cinstim 
unii pe alţii şi să ne curățim unii pe alţii (din punct de vedere duhovnicesc, 
nu din punct de vedere literar luând lucrurile). Ştim aceasta, şi... ca şi când 
n-am şti nimica. Şi altele de felul acesta. Aşa că studiul e bun şi el, dar nu 
trebuie neapărat să faci studii, dacă nu poţi face studii; şi nu te-ajută foarte 
mult studiile, cât te ajută sinceritatea de a-l sluji lui Dumnezeu. 


— Daţi-ne câteva lămuriri despre sărbătoarea duminicii, ca zi de 
odihnă şi sărbătoare. 

— În practica creştină, de la început s-a trecut de la sâmbătă la 
duminică; în vechime se ținea sâmbăta, dar sâmbăta nu mai avea pentru 
creştini aceeaşi semnificaţie şi atunci s-a trecut de la sâmbătă la duminică; 
s-a trecut prin tradiţie, adică nu au existat nişte porunci în Evanghelie sau în 
Scriptură, în general, în legătură cu aceasta, dar Biserica, prin rânduielile ei, 
a trecut de la sâmbătă la duminică. Deci nu s-a părăsit ziua de odihnă, ci s-a 
schimbat ziua de odihnă. Undeva, în Epistola către Evrei, se spune că aşa 
cum s-a schimbat Legea, Testamentul, aşa s-a schimbat şi ziua de odihnă 
(cf. Evrei 4, 9). 

Noi am primit aceasta din rânduiala Bisericii şi mergem aşa înainte, 
fără să contestăm rânduiala Bisericii; pentru că nu există undeva o poruncă 
expresă pentru duminică. Există o poruncă pentru sâmbătă, dar pentru că 
lucrurile s-au schimbat, în fondul lor, adică s-a ajuns de la Vechiul 
Testament la Noul Testament, s-a ajuns şi la schimbarea zilei de odihnă, 
pentru că ziua de odihnă trebuie să aibă un conţinut, iar conţinutul, pentru 
noi, este Învierea Domnului Hristos şi Pogorârea Duhului Sfânt. Două 
evenimente care s-au întâmplat duminica şi care pentru noi sunt mai 
importante decât ieşirea din Egipt, pe care o pomeneau cei vechi prăznuind 
sâmbăta, sau faptul că Dumnezeu a sfințit ziua a şaptea. Cum a sfințit ziua a 
şaptea, poate să sfințească şi ziua întâi de odihnă. 

Ăsta este punctul nostru de vedere şi practica noastră asta este şi nu ne 
facem probleme în legătură cu ziua aceasta, pentru că noi ne lăsăm conduşi 
de Biserica noastră. Or, dacă noi credem în învăţătura Bisericii, credem şi în 
ceea ce a hotărât Biserica. 


— Cu agheasma se poate da pe jos, pe haine, în mâncare sau pe obiecte? 

— Dragă, agheasma este ceva sfințit şi care nu se întrebuinţează oricum 
şi oriunde. De obicei, agheasma se foloseşte pentru stropirea pe care-o fac 
preoţii în cadrul slujbei respective şi pentru a se bea. Dar trebuie totuşi avut 
grijă. Acuma, bineînțeles că atunci când stropeşti ceva, ajunge şi pe jos, dar 
asta nu-nseamnă o profanare a apei sfinţite, decât numai când ai vărsa-o pe 
jos aşa, gândind: „Lasă, că doar nu-i cine ştie ce”. În cazul acesta e păcat, 
dar că ajunge pe jos stropind ceva, stropind, ştiu eu, într-o cameră, asta nu se 
socoteşte un păcat. Nici nu e un păcat. 


— Cum să ne comportăm cu un coleg de cameră care practică yoga? 
— Păi, simplu, cum să ne comportăm? Cum te comporți cu un om care 
nu-i de gândirea ta şi de Legea ta. N-ai ce-i face. Poate-i vine şi lui lumină 
în suflet şi... În orice caz, yoga este ceva din afară de creştinism şi n-avem 

ce-nvăţa de la păgâni. Dacă credem în Hristos, „Hristos Se face toate celui 
ce crede”, zice Sfântul Marcu Ascetul. Aşa că, pentru noi, yoga e ceva 
inferior. De la superior nu mergem la inferior. 


- Rugăciunea şi modul de viaţă isihast pot fi adoptate de către mireni? 

— Da, se poate. Rugăciunea isihastă este: „Doamne lisuse Hristoase, 
Fiul lui Dumnezeu, miluieşte-mă pe mine, păcătosul”. E rânduită pentru 
călugări, dar se recomandă şi mirenilor. Când se face cineva călugăr, la 
slujba călugăriei se spune: „Fratele nostru (i se spune numele) primeşte 
sabia Duhului, care este cuvântul lui Dumnezeu, spre rugăciunea din tot 
ceasul către Hristos”, şi-apoi, adresându-se candidatului la călugărie: „Că 
eşti dator în toată vremea a avea în minte, în inimă, în cuget şi în gura ta 
numele Domnului lisus şi a zice: «Doamne lisuse Hristoase, Fiul lui 
Dumnezeu, miluieşte-mă pe mine, păcătosuly”. 

Eu am ştiut de rugăciunea aceasta şi de practica ei cu unsprezece ani 
înainte de a fi călugăr, de la Părintele Arsenie Boca. Părintele m-a învăţat 
s-o lipesc de respiraţie şi s-o zic la nivelul gândului, astfel: să zic „Doamne” 
între respirații, deci fără să inspir şi fără să expir, să zic: „lisuse Hristoase, 
Fiul lui Dumnezeu” o dată cu inspirarea, prin urmare trăgând aerul în piept 
să zic: „lisuse Hristoase, Fiul lui Dumnezeu”; şi, dând aerul afară, să zic: 
„miluieşte-mă pe mine, păcătosul”. 

Cu practica aceasta am pornit eu de la părintele şi am folosit-o, fiind 
mirean, şi am avut rezultatele pe care le are această rugăciune: întâi, m-am 
întâlnit cu mizeria din mine însumi, cu înclinările negative, cu gândurile 
străine, cu încărcătura negativă cu care am venit în lumea aceasta, cu 
acumulările negative de până la vârsta respectivă; apoi, am avut multe clipe 
(și zile chiar) de bucurie, de bucurie intensă, care s-au realizat de pe urma 
rugăciunii. Aşa că eu recomand din toate puterile mele rugăciunea isihastă, 
dar nu cu exclusivitate: „Acuma m-apuc de Doamne lisuse..., şi altceva nu 
mai fac”, pentru că îndemnul Bisericii este: „Toată viața noastră lui Hristos 
Dumnezeu să o dăm” (Liturghier, Slujba Sfintei Liturghii). 

Chiar dacă există un îndemn repetat şi insistent la rugăciune, în timpul 
slujbelor: „Domnului să ne rugăm... lară şi iară cu pace Domnului să ne 
rugăm”, în cele din urmă se zice: „Toată viața noastră lui Hristos Dumnezeu 
să o dăm”. Tot ce facem trebuie să fie ca o slujbă adusă lui Dumnezeu, ca un 
fel de rugăciune, o rugăciune vie. Dar nu înseamnă să excluzi alte lucruri cu 
care eşti dator, pentru că Domnul Hristos în Evanghelie nu ne cere numai 
rugăciune, ci ne cere şi fapte bune, ne cere şi atitudini, şi angajări, şi ne cere 
o mulțime de lucruri care nu pot fi înlocuite cu rugăciunea. 

Dar cu rugăciunea aceasta ne ajutăm, rugăciunea aceasta are darul de a 
ne descoperi pe noi înşine nouă înşine, de a ne pune în legătură cu 
Dumnezeu şi de a ne limpezi mintea. De altfel, asta este o rugăciune de 
cerere, nu este o rugăciune de preamărire. Noi ar trebui să avem şi rugăciuni 
de preamărire, cum sunt ecfonisele de la slujbă: 

„Că milostiv şi iubitor de oameni Dumnezeu eşti şi Ţie mărire Îţi 
înălțăm, Tatălui şi Fiului şi Sfântului Duh”; 

„Mărire Ţie, Doamne, mărire Ţie”; 

„Cât de minunate sunt lucrurile Tale, toate cu înţelepciune le-ai făcut”; 

„Mare ești, Doamne, şi minunate sunt lucrurile Tale şi niciun cuvânt 
nu este de ajuns spre lauda minunilor Tale”. 

Deci nu-i vorba numai de rugăciunea aceasta, însă rugăciunea aceasta 
e mai la îndemâna tuturor, e mai uşor de făcut, mai uşor de urmărit şi mai 
uşor de realizat; şi ne ajută foarte mult. Asta-i tot. Şi mirenii pot să aibă 
foarte mult folos, dar ei nu-s datori cu rugăciunea aceasta, ci doar sunt 
sfătuiți s-o folosească. Şi ar fi bine s-o folosim cât mai des şi în toate 
împrejurările; de exemplu, când stai şi aştepţi o maşină, un tramvai, când 
călătoreşti, când eşti undeva în aşteptare, într-o sală de aşteptare la spital, la 
bancă, unde ai treabă... până-ți vine rândul, în loc să te gândeşti la ce ştiu eu 
ce lucruri fâră folos, zici „Doamne lisuse Hristoase, Fiul lui Dumnezeu, 
miluieşte-mă pe mine, păcătosul” sau „miluieşte-mă pe mine păcătoasa” şi-ţi 
formezi o deprindere lăuntrică prin care să se risipească gândurile cele rele. 
Fiindcă, dacă-ţi faci rânduială în minte, îţi faci rânduială în viață; dacă nu-ţi 
faci rânduială în minte, nici în viaţă nu-ţi faci. Întâi e gândul și după aceea 
sunt celelalte. 


— De ce creştinii ortodocşi se roagă sfinților? Cât de mare este 
folosul rugăciunilor către sfinţi, mai ales pentru mireni? 

— Pentru toată lumea este de folos. Sfinții sunt prietenii lui Dumnezeu, 
iar noi, ca oameni credincioşi, îi cinstim şi pe prietenii lui Dumnezeu. Sfinții 
sunt mijlocitori pentru binele nostru, sunt şi exemple pentru noi... şi, de fapt, 
nu noi am ales rânduiala aceasta de a-i cinsti pe sfinți, ci am preluat-o de la 
înaintaşii noștri credincioşi şi folosim rânduielile de slujbă cinstitoare de 
sfinţi. Asta-i tot, nu ne gândim cât folos anume avem din asta, pentru că sigur 
avem folos, dar nu pentru asta îi cinstim pe sfinți, ci îi cinstim pentru că îi 
cinsteşte Dumnezeu, iar dacă-i cinsteşte Dumnezeu, îi cinstim şi noi; dacă-s 
prietenii lui Dumnezeu, sunt şi prietenii noştri. Aseară m-am întâlnit cu nişte 
studenți care m-au ascultat şi care m-au aşteptat şi i-am spus unuia că, dacă-i 
prieten cu cel cu care-s eu prieten, e prieten şi cu mine. Automat e aşa! Dacă 
ei sunt prieteni cu Dumnezeu, de ce să nu fim şi noi prieteni ai sfinților? 

— Ce părere aveţi în legătură cu câteva fenomene religioase: 
fenomenul de la Pucioasa, Oastea Domnului, visarioniţii? 

— Dragă, în ceea ce priveşte fenomenul Pucioasa, nu intră în tradiția 
Bisericii noastre; îl exclud din start. 

Cât priveşte Oastea Domnului, peste tot am avut probleme cu Oastea 
Domnului; când am spus părerile mele despre Oastea Domnului, la ieşirea 
din sală cineva s-a găsit să-mi spună: „Părinte, să ştiţi că nu mi-a plăcut cum 
aţi vorbit despre Oastea Domnului”. Aşa că aici nu mai zic nimic, să nu 
pățesc una tot de-asta. 

Iar în ceea ce-l priveşte pe Părintele Visarion, Dumnezeu să-i ajute, 
face şi el treabă spre binele altora; numai că se cam cunoaşte, ăştia care sunt 
în legătură cu Părintele Visarion parcă au o factură mai deosebită, mai 
aparte decât ceilalți. Nu ştiu, se cred mai buni sau... Eu cred că-i bine ca 
omul să se ţină de rânduiala Bisericii, fără să se ataşeze la unul şi la altul. 


— Făcând rugăciunile isihaste, dar fără spovedanie, ne putem mântui? 

— Păi nu se pune problema că fac rugăciunea isihastă fără spovedanie, 
fiindcă n-ai niciun motiv s-o faci fără spovedanie. Spovedania îşi are rostul 
ei, şi rugăciunea îşi are rostul ci, adică nu înlocuieşti spovedania prin rugăciune 
sau rugăciunea prin spovedanie. Spovedania este pentru iertarea păcatelor, 
pentru îndrumarea credinciosului care se spovedeşte, iar rugăciunea este 
pentru legătura cu Mântuitorul nostru lisus Hristos, legătură prin care ținem 
trează conştiinţa prezenţei lui Dumnezeu. Nu ştiu de ce se pune problema 
aceasta, că pot să mă mântuiesc prin rugăciune fără spovedanie. Te mântuieşti 
şi prin rugăciune, şi prin spovedanie, foloseşti toate mijloacele. 


— Este bine ca un preot să pună datoria față de păstoriți înaintea 
celei față de părinţi? 

— Nu ştiu dacă ar trebui pusă chestiunea aceasta. Nu se exclud una pe 
alta, adică faptul că sunt angajat pentru păstoriți să-i excludă pe părinți sau 
părinţii să-i excludă pe păstoriți. Fiecare are situația lui, poziţia lui, şi lucru- 
rile se iau după împrejurările date. Eu nu-mi pot închipui, de exemplu, cum 
anume situația mea de preot, care păstoresc credincioşii, să-i excludă pe 
părinţi, care şi ei pot să fie tot credincioşi ai mei, dacă-i vorba. 


— Vă rugăm să ne spuneţi programul de viață duhovnicească pe 
care îl recomandați. 

— Păi, ar trebui să vă pun la examen, nu să vă mai spun, că v-am mai 
spus şi altădată. 

Eu recomand aşa, pentru angajarea în viața duhovnicească: 
1. Prezența la biserică în duminici şi sărbători, în special la 
Sfânta Liturghie; 
2. Rugăciuni de dimineaţa şi de seara şi rugăciunea de la masă; 
3. Săciteşti în fiecare zi două capitole din Noul Testament, 
4. Paza minții prin rugăciunea de toată vremea, cu „Doamne lisuse 
Hristoase, Fiul lui Dumnezeu, miluieşte-mă pe mine, păcătosul ”; 
5. Postul. 
Acestea sunt cele cinci puncte de program de viață duhovnicească pe 
care eu le recomand celor care vor să se lase îndrumați de mine. 
Şi le conjug cu un îndreptar de viață pe care Părintele Arsenie i l-a dat 
unui tânăr, de fapt mai multor tineri, în general tinerilor: 
Oxigen; 
Glicogen; 
Somn; 
Să-ţi păstrezi hormonii; 
Să ai concepție de viaţă creştină. 
Dacă faci asta, e nădejde de bine. 


- Prin jertfa Mântuitorului lisus Hristos, toţi oamenii sunt 
mântuiţi, indiferent de păcatele lor? 

— Nu, toţi oamenii sunt mântuiți dacă se raportează la jertfa Domnului 
Hristos şi fac ceea ce cere Domnul Hristos. Adică nu-i aşa: „S-a jertfit 
Domnul Hristos şi acuma facem toate relele posibile, că până la urmă tot ne 
mântuieşte Domnul Hristos”. Nu aşa! Ci jertfa Domnului Hristos ne dă 
posibilitatea să ne apropiem de Dumnezeu, Domnul nostru lisus Hristos 
mijlocind mântuirea noastră prin jertfa Lui şi prin repetarea jertfei Lui — prin 
Sfânta Liturghie, zicem noi, în Biserica Ortodoxă —, dar silindu-ne şi noi să 
trăim o viaţă pe care s-o poată binecuvânta Dumnezeu. 

Ştiţi că la Înălţarea la cer a Domnului Hristos, Domnul Hristos i-a 
binecuvântat pe ucenicii Săi şi S-a înălțat binecuvântându-i. E un lucru 
extraordinar de frumos şi de dătător de nădejde să te gândeşti că ultimul gest 
al Mântuitorului aici, pe pământ, a fost binecuvântarea oamenilor care au 
fost în jurul Lui. În jurul Lui au fost Sfinții Apostoli, Biserica spune că a 
fost şi Maica Domnului... Cei care au fost în jurul Mântuitorului au fost 
binecuvântaţi de Domnul Hristos. Binecuvântarea aceasta le-o dă Domnul 
Hristos celor care trăiesc o viață pe care o poate binecuvânta Domnul 
Hristos. Deci nu te binecuvintează atunci când faci rele, atunci când deviezi 
de la bine, atunci când te duci la locuri în care nu-i preamărit Dumnezeu... 

Atunci nu te binecuvintează Domnul Hristos. Dar dacă faci cele bune, ai în 
jertfa Domnului Hristos ajutorul cel mai mare, în sensul că noi fără jertfa 
Mântuitorului nostru lisus Hristos nu ne putem mântui, jertfa Mântuitorului 
nostru lisus Hristos fiind o condiţie obiectivă a mântuirii noastre subiective. 


— Petre Ţuţea spunea că viaţa creştină ortodoxă adevărată poate fi 
găsită doar în mânăstiri, iar vedem astăzi o anumită scădere la nivelul 
bisericilor de mir, mai ales la sate. Ce trebuie făcut? 

— Dragă, scăderi sunt peste tot. Trebuie să facem să nu mai fie scăderi. 
Dar nu e-adevărat, n-are dreptate Petre Ţuţea că numai în mânăstiri se poate 
trăi viața ortodoxă. 


— Care trebuie să fie atitudinea unui preot în oraș, trebuie să 
meargă pe la credincioşi pe acasă în fiecare săptămână? 

— Păi, nici nu poate să meargă în fiecare săptămână. Nici în fiecare 
lună nu poate merge. Şi-apoi, se duce şi nu-i găseşte pe-acasă... Bine, 
important este ca preotul să țină legătură cu credincioşii, cât poate şi cum 
poate, şi credincioşii să ţină legătură cu preotul. Acuma, ştiţi cum e? Credin- 
cioşii vin la preot ca şi când numai ei ar fi cei care îl caută pe preot, or sunt 
foarte mulţi şi omeneşte nu există posibilitatea să stai de vorbă cu toți şi să 
stai atâta cât ar vrea fiecare să stea de vorbă cu tine; şi atunci, poate apar 
nişte nemulțumiri, sau din partea preotului, sau din partea credincioşilor... 

Cât se poate, e bine ca preotul să-şi cunoască credincioşii, dar 
gândiţi-vă, într-o parohie cu mii de oameni, cum să ajungi să-i cunoşti pe 
toți şi pe fiecare în parte? Practic, nu există această posibilitate. 


— Este posibil să fii numit creştin, atâta timp cât nu crezi în Maica 
Domnului? 

— Da, sunt credincioşi creştini care nu o cinstesc pe Maica Domnului. 
Nu poţi să zici că nu-s creştini, dar poţi să zici că nu-s ortodocşi, ci sunt 
eterodocşi, străini de Ortodoxie. Nu toţi creştinii sunt cinstitori ai Maicii 
Domnului, ci sunt foarte mulţi oameni (şi mai ales protestanții şi 
neoprotestanţii... toţi evanghelicii) care n-o iau în seamă pe Maica 
Domnului, nu au un cult al Maicii Domnului. Şi nu poți să zici că nu sunt 
creştini; sunt creștini, dar sunt creştini cu lipsă. 

Însă noi, cei care o cinstim pe Maica Domnului, nu trebuie să ajungem 
s-o cinstim pe Maica Domnului mai mult decât pe Domnul Hristos. De 
exemplu, sunt unii credincioşi care zic: „Mi-a ajutat Maica Domnului”. Păi, 
normal, Maica Domnului mijloceşte şi te ajută, dar nu poți să te gândeşti că 

Maica Domnului € în prim-plan. În prim-plan e Domnul Hristos: dacă nu-i 
Domnul Hristos, nu-i nici Maica Domnului. Aşa că întâi e Dumnezeu şi 
apoi Maica Domnului. Cum zicem noi: „Hristos, adevăratul Dumnezeul 
nostru, pentru rugăciunile Preacuratei Maicii Sale, să ne miluiască şi să ne 
mântuiască pe noi”, nu zicem: „Maica Domnului, ca mamă a Domnului 
nostru lisus Hristos, să ne miluiască şi să ne mântuiască pe noi”. Nu! Ci 
întâi e Domnul Hristos şi apoi e Maica Domnului. lar cinstirea pe care i-o 
aducem Maicii Domnului e cinstirea pe care i-o aduce Biserica, nu trebuie 
să exagerăm în nicio privință. Atâta cât îi aduce Biserica cinstire, e destul, 
nu trebuie mai multă cinstire a Maicii Domnului decât cinstirea pe care i-o 
aduce Biserica, prin sfintele slujbe. Şi faptul acesta, că ştim de Maica 
Domnului, că facem rugăciuni cinstitoare de Maica Domnului, ne duce la 
mai multă sensibilizare pentru a o avea în conştiinţă, în prim-planul gândirii 
noastre, împreună cu Domnul Hristos, şi pe Maica Domnului. 


— Vă mulţumim! 

ORTODOXIE ŞI BUCURIE 
4 noiembrie 1996 


— Prin rugăciunea inimii se ajunge la bucuria legăturii permanente 
cu Hristos sau ajungem la cunoaşterea păcatelor noastre, la plângere? 

— Dragă, există două rezultate în osteneala aceasta de rugăciune de 
toată vremea, cum aş numi-o eu, pentru că Dumnezeu ştie câţi ajung la 
rugăciunea inimii. Prin rugăciunea inimii, în general oamenii înţeleg 
rugăciunea lui lisus. Este impropriu zis „rugăciunea lui lisus”, pentru că nu 
lisus Se roagă, ci noi ne rugăm; dar toată lumea ştie, când e vorba de 
rugăciunea lui lisus, că este rugăciunea: „Doamne Iisuse Hristoase, Fiul lui 
Dumnezeu, miluieşte-mă pe mine, păcătosul”. 

Când cineva se ocupă de el însuşi prin rugăciunea aceasta sau când 
cineva se angajează la îndesirea rugăciunii „Doamne Iisuse Hristoase, Fiul 
lui Dumnezeu, miluieşte-mă pe mine, păcătosul”, ajunge mai întâi să se întâl- 
nească cu el însuşi, nu cu Dumnezeu. Se întâlneşte cu el însuşi, aşa cum este 
el şi cum nu este cunoscut de el însuşi; şi anume, întâi ne întâlnim cu mizeria 
din sufletul nostru. Se dezlănţuie fel de fel de gânduri, furtuni de gând chiar, 
din încărcătura negativă pe care o aducem din străfunduri de existenţă. 

Aţi văzut că de multe ori copiii sunt răi, de o răutate pe care nu şi-au 
acumulat-o ei, dar pe care o poartă în ei, ca un fel de moştenire negativă de la 
părinţii, bunicii, străbunicii lor... Dumnezeu ştie până unde merg rădăcinile 
existenţei unui om. În orice caz, e sigur că omul nu începe în momentul 
conceperii, ci începe cu nişte rădăcini mult mai adânci. De aceea, părinţii sunt 
răspunzători pentru copiii lor în mare măsură şi sunt răspunzători şi pentru 
nepoți şi pentru strănepoţi, pentru că se continuă şi bunătatea, şi răutatea. 

Când am început eu să zic rugăciunea: „Doamne lisuse Hristoase, Fiul 
lui Dumnezeu, miluieşte-mă pe mine, păcătosul”, cel dintâi rezultat pe care l-a 
avut această lucrare (de fapt, n-aş putea zice o lucrare, o angajare, o metodă... 
ci a fost vorba de faptul că am ştiut şi am zis), a fost acesta, că mi-am cunoscut 
negativele, mizeria din suflet, şi aşa se întâmplă cu toți oamenii. 

Însă am ajuns la nişte bucurii pe care nu mi le-ar fi putut da nimic 
altceva din lumea aceasta decât rugăciunea însăşi. 

N-am avut o pravilă propriu-zisă, un program anume; nici Părintele 
Arsenie, care mi-a zis despre rugăciune, nu mi-a recomandat să-mi fac un 
program, s-o spun într-o anumită vreme, ci mi-a zis doar atât: s-o spun. 


127 


Arhimandritul Teofil Părăian 


Mi-am făcut eu un fel de pravilă, în sensul că, fiind elev de liceu în Timişoara, 
mergeam de la internatul în care locuiam până la liceu cam o jumătate de oră 
şi, când mergeam singur, totdeauna ziceam rugăciunea aceasta. Am zis-o aşa 
cum m-a învăţat părintele, pe respiraţie; dar se poate spune şi altfel. Mie mi-a 
fost recomandat să o fac în felul acesta şi să o fac la nivelul gândului. Şi am 
avut o bucurie şi bucurii extraordinare: aveam impresia că mă ridică cineva pe 
sus; o bucurie din această rugăciune. Din celelalte slujbe, care erau mai 
împrăştietoare, cumva, şi pe care, de fapt, nici nu le înțelegeam, nu aveam 
chiar atâta bucurie. Eu abia când am ajuns la Teologie am aflat de comorile 
teologice, de profunzimile de gând care sunt în sfintele slujbe. Aşa că 
mergeam la slujbă şi participam cum participam; nimeni nu mi-a spus că şi eu 
sunt slujitor la slujbă, ci credeam că sunt ca la spectacol: îi ascult pe ceilalți. 

Din rugăciunea aceasta însă am avut bucurii extraordinare; şi o 
recomand din toate puterile mele, iar dac-aş avea mai multe puteri, şi mai 
mult aş recomanda-o. 

Nu toţi pot să se angajeze destul de bine şi nu toți se simt participanți 
la această lucrare. Mulţi preferă citirea din Psaltire, citirea din cărțile de 
rugăciuni, citirea de acatiste... Mă rog, toate sunt bune, toate sunt la locul 
lor, însă rugăciunea aceasta, de toată vremea: „Doamne lisuse Hristoase, 
Fiul lui Dumnezeu, miluieşte-mă pe mine, păcătosul”, la nivelul la care o 
poţi face, are darul de a te angaja mai bine; fiind mai scurtă, este cumva mai 
la îndemână, o poţi face oriunde şi oricând. 

Dar să ştiţi că noi, care ne angajăm în rugăciune şi în îmbunătăţirea 
sufletească, nu ne angajăm pentru că asta ne aduce bucurii, şi dacă ne aduce 
bucurii, bine, iar dacă nu, n-are rost. Nu aşa! Noi Îi slujim lui Dumnezeu. 

Când m-am dus eu la mânăstire la Sâmbăta, la Mânăstirea 
Brâncoveanu de la Sâmbăta de Sus, să mă fac călugăr, la un singur lucru 
m-am gândit: cum să-l slujesc lui Dumnezeu. Nu m-am gândit ce-o să-mi 
dea mie Dumnezeu după ce o să stau la mânăstire mai multă vreme şi că o 
să ajung să fiu făcător de minuni sau o s-ajung să fac nişte lucruri 
extraordinare... Nu m-am gândit niciodată la asta. M-am gândit că o să fac 
ce o să vrea Dumnezeu să facă cu mine. Chiar am avut un părinte duhovnic, 
Părintele Serafim Popescu, un om tare cumsecade (îmi pare rău că l-a cam 
uitat lumea... însă noi, cei care l-am cunoscut de aproape şi care l-am prețuit 
în viaţă, îl preţuim şi după ce nu mai este cu noi, ci numai în noi), care 
zicea: „Măi frate, sileşte-te să faci voia lui Dumnezeu, că Dumnezeu lucră 
cu noi, nu noi lucrăm pentru alţii, unde va vrea Dumnezeu să lucre cu tine, 
acolo va lucra”. A avut dreptate părintele... Am avut situații din care mi-am 
dat seama să părintele a avut dreptate. Şi mi-am văzut de treabă. Adică 

singurul lucru a fost să-l slujesc lui Dumnezeu, şi ce vrea Dumnezeu cu 
mine, aceea fac. 

Uite, a vrut Dumnezeu să vin aici, să vă spun nişte lucruri pe care le port 
în suflet şi pe care le-am acumulat o viață întreagă, să vi le pun în atenție... 
Este şi acesta, poate, tot un rezultat al rugăciunii de toată vremea — sau de atâta 
vreme cât o pot face, pentru că n-am făcut performanțe în nicio privință. 

Prin urmare, calea către bucurie poate fi şi calea aceasta, a rugăciunii, 
dar nu pentru bucurie trebuie să facem rugăciunea, ci pentru curățirea 
sufletului, iar curățirea sufletului sigur că aduce şi bucurie. Dumnezeu nu Se 
lasă niciodată dator; „Dumnezeu nu dă Duhul cu măsură” — scrie în 
Evanghelia de la loan (3, 34). Ni-L dă cât putem noi să cuprindem; şi putem 
să cuprindem pe măsura curăţiei sufleteşti, şi pe măsura acestei curății avem 
şi bucuria. Dar nu-l slujim lui Dumnezeu pentru bucuria pe care ne-o dă, ci Îi 
slujim lui Dumnezeu pentru că „cu vrednicie şi cu dreptate este a ne închina 
Tatălui şi Fiului şi Sfântului Duh, Treimii celei de o ființă şi nedespărţite”. 


— Moartea (despărțirea sufletului de trup) poate fi prilej de bucurie? 

— Dragă, poate fi prilej de bucurie. Adică au fost sfinți care s-au 
bucurat în fața morții. Au fost şi alții care au avut ezitări în faţa morţii... 
Poate fi prilej de bucurie, în sensul că Sfântul Apostol Pavel, în Epistola 
către Filipeni, de pildă, spune că dacă se mută din această viață, va fi mai 
mult cu Domnul decât este în această viață. În sfârşit, fiecare are în faţa 
morţii starea lui, nu putem noi să determinăm... Doar atât, că prin viaţa pe 
care o trăim determinăm clipa în care ne despărțim din această viață, iar 
aceasta poate fi prilej de bucurie în sensul că ne mutăm la Domnul şi o să 
fim mai mult cu El decât suntem în această lume. 


— Cei care au suferit mult şi pe nedrept în această viaţă se vor 
putea bucura de adevărata dreptate făcută la Judecata de Apoi? 

— Fără îndoială, dacă şi-au prețuit suferința ca mijloc de îmbunătăţire 
sufletească. Pentru că pe unii oameni suferința îi îndepărtează de Dumnezeu, 
iar pe alții îi apropie de Dumnezeu. Asta depinde de felul cum înţelegi tu 
suferința. Dacă o înţelegi ca o nedreptate, atunci ai motive să te revolți. Dacă 
o înţelegi ca pe ceva ce te apropie de Dumnezeu, te face disponibil pentru 
Dumnezeu şi te desparte cumva de lumea aceasta, ca să fii mai mult cu 
Dumnezeu, atunci Îi dai slavă lui Dumnezeu pentru toate. Un credincios Îi 
dă slavă lui Dumnezeu pentru toate... Totuşi, Biserica le doreşte credin- 
cioşilor o viață fără suferință. Noi ne rugăm lui Dumnezeu să avem sfârşit 
creştinesc, în pace, fără durere. Pentru înainte-stătătorul Bisericii noastre ne 

rugăm să fie „în pace, întreg, cinstit, sănătos, îndelungat în zile”; şi nu 
numai pentru el ne rugăm aşa, ci spunem: „Şi pentru toți, şi pentru toate”, 
adică pe toţi credincioşii şi pe toate credincioasele să-i pomenească 
Dumnezeu şi să aibă o viață paşnică, cu sănătate, cu deplinătate. 

Deci Biserica le doreşte credincioşilor săi lipsă de suferință, nu 
suferință. Însă, dacă avem de purtat o suferință, o purtăm, şi Dumnezeu va 
face ce ştie El. Adică nu noi Îi cerem lui Dumnezeu ce să facă pentru 
suferința noastră, ci Îi cerem lui Dumnezeu să ne ajute să avem folos din 
partea de suferință câtă ne este rânduită sau câtă este îngăduită pentru noi. 


— Explicaţi-ne cinstirea Sfintei Cruci. Crucea fiind impersonală, 
cum putem să rostim: „Bucură-te, preacinstită şi de viaţă făcătoare 
Crucea Domnului”? 

— Dragă, este o chestiune de extremă cinstirea Crucii prin cuvintele 
acestea. Crucea nu este personală; Biserica are totuşi un acatist al Crucii, pe 
care văd că unii credincioşi îl citesc cu multă evlavie. Eu personal însă vă 
spun drept că-l cam ocolesc... adică găsesc alte acatiste, pe care le socotesc 
mai directe şi mai cu rost decât acatistul Sfintei Cruci. 

Crucea e cinstită şi rămâne cinstită; ea are o putere, emană din ea o 
putere din puterea Domnului Hristos; însă totuşi nu este ceva personal, nu 
este o persoană cu care se vorbeşte, cum au înțeles-o cei care au alcătuit 
acest acatist. Şi văd că are circulație destul de mare, se citeşte vinerea, în 
general, şi prin mânăstiri. Fiecare participă cum crede la această modalitate 
de slujire. În orice caz, Crucea rămâne în cinstire, fără să fie personificată. 


— La bucurie se ajunge numai prin Ortodoxie? 

— Nu, bucurie pot avea toți oamenii care au o credință creştină, adică 
Dumnezeu le dă... Nu poţi să zici că protestanții, neoprotestanții sau catolicii 
n-au bucurie; au bucuria din credința lor. Însă în Ortodoxie lucrurile sunt 
organizate în aşa fel încât avem bucurie din Ortodoxie. 


- Raiul sfinţilor este şi raiul drept-măritorilor? 
- Da. Raiul este al tuturor celor ce ajung în rai. 


— O dată dobândită, cum se poate menţine bucuria în inimă? 

— Dragă, dacă te menţii în sfera binelui, în general rămâi şi în sfera 
bucuriei. Însă bucuria aşa, într-o intensitate continuă, nu cred c-o are 
nimeni. Noi suntem între întristare şi bucurie, cu înclinare mai mult spre 
bucurie, dar nu se poate zice că avem aşa, o bucurie copleşitoare, de fiecare 
dată. Parc-ar fi şi curios aşa, să nu poţi vorbi, din plinătatea bucuriei. 

— Vă rugăm să ne definiţi în câteva cuvinte spiritualitatea ortodoxă. 

— Spiritualitatea ortodoxă ţine în special de Ortodoxie şi are în 
conținutul ei gândirea ortodoxă şi trăirea după gândirea ortodoxă. Adică este 
hristocentrică, Îl are în centru pe Domnul Hristos şi tot ce ţine de Domnul 
Hristos. Deci Sfânta Treime - Tatăl, Fiul şi Sfântul Duh -, apoi Maica 
Domnului, cinstirea sfinților şi cinstirea oamenilor credincioși. Spiritua- 
litatea ortodoxă cuprinde şi făpturile lui Dumnezeu, bucuria de rânduielile 
lui Dumnezeu... Spiritualitatea ortodoxă este condusă, în general, de slujbele 
ortodoxe, respectiv de textele de slujire ortodoxă. 


— Până la întruparea Mântuitorului lisus Hristos se spune că niciun 
om nu a mers în rai. Drepţii din Vechiul Testament au mers și ei la 
chinuri, au fost în iad până la Învierea Domnului Iisus Hristos? Ce este 
„sânul lui Avraam”? 

— Dragă, drepţii din Vechiul Testament au mers într-un loc care nu era 
un loc de chin, dar nu era nici de întâlnire deplină cu Dumnezeu. Pilda cu 
bogatul nemilostiv şi cu săracul Lazăr (Luca 16, 1-9) vorbeşte de sânul lui 
Avraam — de un loc de odihnă, de un loc de fericire, care însă nu era o 
fericire deplină. Această pildă înfăţişa locuri din Vechiul Testament. Deci 
acel „sân al lui Avraam” nu este raiul deplin, dar nu este nici iadul cu chin. 


— Budișştii, musulmanii şi ereticii merg sigur la chinuri, chiar dacă 
sunt buni în cadrul religiei lor? 

— Dragă, nu ştim... Sfântul Apostol Pavel, în Epistola către Romani, în 
capitolul al 2-lea, are afirmaţia: „Cei care nu au Lege, din fire fac cele ale 
Legii; aceia Lege neavând, ei înşişi îşi sunt Lege”. 

Biserica, în orice caz, nu are un cuvânt lămuritor în chestiunea aceasta. 
Credinţa este, în general, că se mântuiesc creştinii, şi în special drept-măritorii 
creştini. Biserica, în general, a fost exclusivistă; şi în trecut, şi în prezent 
este destul de exclusivistă. Totuşi, acum au început să se facă nişte concesii. 
Părintele Stăniloae, în Dogmatică'€, vorbeşte despre Biserică deplină şi de 
Biserici nedepline, ceea ce în trecut... nu spunea nimeni că ar exista aşa ceva. 

Dar, cum am spus, Biserica afirmă că membrii ei se mântuiesc. 
Şi-atunci, în cazul acesta, Biserica ar putea spune că păgânii, cum sunt 
musulmanii şi budiştii, nu se mântuiesc. Însă noi zicem că Dumnezeu ştie 
cine se mântuieşte şi cine nu se mântuieşte. În Evanghelie, în legătură cu 
tânărul bogat, se spune că „cele ce sunt cu neputinţă la oameni sunt cu 


* Preot prof. dr. Dumitru Stăniloae, Teologia Dogmatică Ortodoxă, ediţia a doua, Editura 
Institutului Biblic şi de Misiune al Bisericii Ortodoxe Române, Bucureşti, vol. 1 (1996), 
vol. 2 (1997), vol. 3 (1997). 

putinţă la Dumnezeu” (Luca 18, 27). Aşa că numai Dumnezeu singur poate 
spune cine se mântuieşte şi cine nu se mântuieşte. 


— Dacă în rugăciunea particulară sunt înlocuite rugăciunile date 
de Biserică cu rugăciuni alcătuite din cuvinte proprii, se poate greşi? 

— Nu, nu-i nicio greşeală. Numai că, în general, nu se ajunge la 
rugăciuni aşa de frumoase şi aşa de bine alcătuite, cum sunt rugăciunile 
Bisericii. Dar n-ai putea zice că nu poți să spui cu cuvintele tale ceva ce 
izvorăşte din sufletul tău. Dar aceasta numai la rugăciunea particulară, adică 
nu la rugăciune în public. 


— Vă rugăm să explicaţi afirmaţia: „Bucuraţi-vă şi în necazurile 
voastre”. 

— „Bucuraţi-vă şi în necazurile voastre” ar însemna ori bucuraţi-vă cu 
nădejdea că nu veţi rămâne în necazuri, deci „bucurați-vă cu bucuria 
nădejdii” (Romani 12, 12), ori bucurați-vă că aveţi un mijloc de a vă apropia 
de Dumnezeu, prin necazurile care vă vin. Însă pentru ca cineva să se 
bucure în necazuri, trebuie să fie un om înaintat în viața spirituală; nu poate 
orice om să se bucure în necazuri. Şi în orice caz, nu ne dorim necazuri, nu 
ne dorim suferințe, ci dorim să scăpăm de necazuri. 

Vin la mine oameni şi-mi spun: „Am un necaz...” şi eu de obicei le zic: 
şi-ai vrea să scapi de el. Că ştiu sigur că de-aia vine omul să-mi spună că are 
un necaz, că ar vrea să scape de el. Şi e foarte firesc! Sunt puţini oameni care 
zic: „Doamne, Îţi mulțumesc pentru necazul pe care mi l-ai dat”. 

De obicei, oamenii care vin la mine cu necazuri ori au necazuri de 
suferință de boală, ori, acum, au început să aibă necazuri de-astea, de datorii 
mari pe care nu le mai pot plăti. Și atâta vreme cât eşti împovărat de astfel 
de lucruri, nu poți să te simţi ca şi când nu le-ai avea. 

Se pot bucura de necazuri numai aceia care au ajuns la starea de 
deplină nepătimire, despre care se vorbeşte în Pateric în următoarea pildă: o 
fecioară postea şase zile şi mânca în a şaptea, iar apoi a învățat Vechiul şi 
Noul Testament pe de rost. Şi s-a dus la un părinte, i-a spus lucrurile astea şi 
i-a cerut îndrumare ce-ar trebui să mai facă. Şi părintele a întrebat-o: 

— “Ţi s-a făcut ocara ca cinstea? — Nu. 

— ŢI s-a făcut lipsa ca îndestularea? — Nu. 

— Ţi s-a făcut paguba ca şi câştigul? — Nu. 

— Ţi s-au făcut străinii ca rudele după trup? — Nu. 

Şi-atunci, părintele i-a zis: „Nici n-ai postit şase zile, nici n-ai învățat 
Vechiul şi Noul Testament... Du-te şi pune început bun, fiindcă cu ceea ceai 
făcut până acum, n-ai realizat nimic”. 

Deci sunt puţini oamenii care cu adevărat sunt la măsurile acestea, ca 
să poată avea linişte deplină şi în necazuri, cum au în situaţia obişnuită, de 
libertate de necazuri. În orice caz, dacă putem să ne bucurăm în necazuri, ne 
bucurăm. Credinţa ne ajută la asta! Un doctor, loan Suciu Sibianu, 
Dumnezeu să-l odihnească, care a lucrat în Oastea Domnului, la Sibiu, zicea 
că mai ales două lucruri nu poți să faci fără credință în Dumnezeu: să creşti 
copii buni şi să suporţi o suferință grea. Deci cine are credință în Dumnezeu 
e avantajat şi în fața suferinței. Deşi suferința este o realitate, o problemă şi 
o taină; este şi rămâne o realitate, o problemă şi o taină. 


— Poate exista bucurie (sau cel puţin pace sufletească) atunci când 
cei din jur sunt tulburați şi, deşi încerci, nu reuşeşti să-i ajuţi cu nimic? 

— Nu ştim când poate şi când nu poate. Noi, în general, avem dorința 
să fim şi să rămânem în sfera bucuriei. În ce condiţii putem şi în ce condiţii 
nu putem, asta vede fiecare. 


— În Pateric ne sunt arătate şi alte moduri de a sta în fața lui 
Dumnezeu: aducerea-aminte de Judecata de Apoi şi de greşelile unei 
vieţi de păcate. Când intervine aici bucuria? 

— Când ai conştiinţa că Dumnezeu te-a iertat, te-a miluit, te-a ajutat, 
atunci intervine bucuria. Până atunci, poate că bucurie nu există, dar în orice 
caz, e nădejde, pentru că orice angajare într-o viață superioară o faci cu 
nădejde, şi făcând-o cu nădejde, e nădejde şi de bucurie. 

Sunt mai multe metode de a te apropia de Dumnezeu sau de a-ți curăți 
sufletul şi fiecare îşi alege metoda lui: unii se gândesc la moarte, alții se 
gândesc la iad, alții se gândesc la rai, alții se gândesc la Judecata de Apoi, 
alții se gândesc la bunătatea lui Dumnezeu. Fiecare cum îşi găseşte el 
modalitatea de a se angaja în faţa lui Dumnezeu. 

Eu cred că cel mai bine este să ai încredere în Dumnezeu, în bunătatea 
lui Dumnezeu, iar celelalte vin de la sine, adică celelalte sunt doar moda- 
lități şi sunt, cumva, indirecte. Direct este să ştii de Dumnezeu, să ştii că 
Dumnezeu e Tatăl nostru, să ştii că Dumnezeu ne iubește, să ştii că „iubirea 
lui Dumnezeu față de cel mai mare păcătos e mai mare decât iubirea celui 
mai mare sfânt față de Dumnezeu”, cum zicea Părintele Arsenie Boca. 


— Cum trebuie să fie făcută pocăinţa, cu tristeţe în suflet pentru 
păcate sau cu bucurie pentru nemărginita milă a lui Dumnezeu? 

— Eu sunt pentru pocăință cu bucurie, pentru pocăință cu nădejde, 
pentru pocăință cu fața spre viitor. Bineînţeles că dacă-ţi vine întristarea, nu 
trebuie să alungi întristarea, dar să fie întristare cu nădejde. 

— Sfintele Taine pot să lucreze fără participarea conştiinţei celui ce 
le primeşte? Există o acţiune în sine a Tainelor? Ştiind că, după afir- 
maţia Sfântului Marcu Ascetul, „Hristos Şi-a dat viaţa pe Cruce pentru 
cei care vor crede în EI”. 

— Dragă, Sfintele Taine sunt mijloace ale harului divin, iar harul divin 
trebuie simţit. Dacă nu-l simţi în suflet, nu ştiu ce eficacitate ar putea avea 
Sfintele Taine. De exemplu, dacă nu simţi că Dumnezeu te-a iertat, 
înseamnă că, de fapt, încă n-ai siguranța iertării, chiar dacă s-a spus pentru 
tine: „Te iert şi te dezleg de toate păcatele tale” (Molirfelnic, Slujba 
Mărturisirii). Dacă te împărtăşeşti cu Sfintele Taine, şi nu simți o emoție a 
prezenţei lui Dumnezeu... Poate că Sfintele Taine ar putea să lucreze așa, ca 
un medicament ale cărui efecte nu le simţi în momentul în care-l iei, dar 
primeşti o energie, primeşti o putere care se manifestă mai târziu. 


— Aţi vorbit de Taina Sfintei Cununii. Cum trebuie să se poarte 
doi tineri creştini, cununațţi legal, până la Taina Sfintei Cununii? 

— Să fie cu o viaţă care să-i recomande pentru Dumnezeu, să ducă o 
viaţă curată, să nu-şi anticipeze căsătoria din punct de vedere sexual, să țină 
seamă de Dumnezeu şi de oamenii lui Dumnezeu. 


— Vă rugăm să abordaţi problema necurăţiei a doi soți în biserică, 
după împreunarea trupească. De ce sunt consideraţi necurați, când 
chiar în slujba Sfintei Taine a Cununiei preotul se roagă lui Dumnezeu 
să le dea „bună înțelegere trupească şi sufletească”? 

— Dragă, nu se consideră că sunt necuraţi, însă, în general, asupra 
duminicii se accentuează spiritul, nu trupul. Şi atunci, e bine să aibă o 
disciplină. Însă chestiunea aceasta, a disciplinei, nu se poate realiza între 
oameni de concepții diferite şi între oameni de orientări diferite; şi, în cazul 
acesta, nu înseamnă, cum zic unii, că „n-am putut merge la biserică pentru 
că am avut o legătură pe care n-ar fi trebuit s-o am”, în familie vorbind. 
Pentru că la începutul creștinismului, când în familii soţii erau de concepții 
diferite, adică unul era creştin şi unul era păgân, sigur că nu se putea pune o 
astfel de problemă: suntem abstinenţi pentru ca să te poţi duce tu la biserică, 
să zicem. Nici nu se punea problema aceasta. Şi cred că nici astăzi nu trebuie 
să se pună. Adică omul să se ducă şi să stea în fața lui Dumnezeu cum e el, 
să nu-şi facă probleme. De multe ori, poate că într-o situaţie de felul acesta 
partea creştină face o asceză, mai ales femeia — pentru că bărbatul e mai 
doritor de legături de-acestea. Face o asceză supunându-se la un lucru pe care 
nu l-ar dori şi pe care nu l-ar face, în condiţia că ea ar hotărî ce trebuie făcut, 
Şi-atunci, se poate duce liniştită la biserică, fără să-şi facă probleme. 

— La o emisiune „Credo” aţi spus că nicăieri în Sfânta Scriptură 
nu scrie că Dumnezeu a făcut iadul; iadul este pentru cei care nu pot sta 
în rai. Vă rugăm să dezvoltați. 

— Dragă, să ştiţi că ce-am spus, zic şi-acuma! Şi-o să zic, cred eu, până 
la sfârşitul vieții şi în veşnicie. Nicăieri în Scriptură nu scrie că Dumnezeu a 
creat iadul şi că Dumnezeu a creat moartea. Există moarte şi iad, dar în 
Scriptură nu scrie că Dumnezeu a creat iadul; cât priveşte moartea, este scris 
în Scriptură că „Dumnezeu n-a creat moartea”!7. Moartea este un fenomen 
care a venit după căderea omului în păcat. Iadul este o stare în care ajunge 
omul de iad, adică un om zbuciumat. Un om fără Dumnezeu este în sfera 
iadului, adică fiecare om care merge în iad creează iadul prin participarea 
lui, prin starea lui. Adică nu există un iad spaţial, undeva, cum există o 
închisoare: „Îl băgăm acolo şi-apoi vede el!”, ci iadul îl duci cu tine însuţi. E 
un fel de zbucium sufletesc, un fel de nelinişte pe care o porţi de pe urma 
păcatelor şi o duci cu tine oriunde eşti. Poți să fii pe pământ, şi totuşi să 
trăieşti stări de iad. 


— Citirea şi pătrunderea cărţilor de filosofie orientală pot aduce 
bucurie? Acestea sunt sau nu în concordanță cu bucuria creştină ortodoxă? 

— Dragă, bucurie îţi aduc toate lucrurile care te surprind. Adică un 
lucru pe care îl citeşti şi-ţi place îţi aduce o bucurie. Şi un roman excitant îţi 
aduce o bucurie, dacă-i vorba; o bucurie inferioară, dar îţi aduce bucurie. 
Aşa că nu se poate zice că faptul că îţi aduce bucurie o carte de filosofie 
orientală este o garanţie a adevărului cuprins acolo. Dacă nu cunoşti altceva 
şi ajungi întâi la o carte din asta, te surprinde şi îţi place, îți dă o bucurie; dar 
o astfel de bucurie ai putea avea din orice altă lectură. 

Dar eu cred că lucrurile acestea dezorientează; n-avem ce-nvăţa de la 
păgâni, la drept vorbind. Cineva care ÎI are pe Domnul Hristos nu mai are 
nevoie de altceva, de la alţii. Ştiţi cum este cu orientările acestea orientale? 
Cum zicea Sfântul Apostol Pavel în legătură cu tăierea împrejur: sunt lucruri 
care nu îşi au rostul în sfera creştină. Dacă eşti creştin, îţi ajunge ceea ce ține 
de creştinism; dacă ai concepție de viaţă creştină, îți ajunge, nu-ți mai 
trebuie să-nveți de la alţii nişte lucruri pe care în creştinism le ai mai 
lămurite şi mai limpezi decât în altă parte. Sfântul Apostol Pavel spune clar: 
„În Hristos lisus, nici tăierea împrejur nu preţuieşte nimic — vorbim despre 
cei care aveau deja tăiere împrejur —, nici netăierea împrejur nu foloseşte 
nimic, ci credința lucrătoare în iubire” (Galateni 5, 6) sau „făptura cea 
nouă”, viața cea nouă (Galateni 6, 15). Asta contează. 


7 Înţelepciunea lui Solomon 1, 13. 

Celelalte sunt lucruri inferioare față de ce ai tu şi n-ai de ce să le cauţi 
şi să le foloseşti. Pentru că Dumnezeu nu Se descoperă tehnicităţii. În 
general, filosofiile acestea pun în valoare omul, pun în valoare nişte energii 
pe care le are omul şi care, de fapt, nu trebuie neapărat puse în valoare. Dar 
dacă le pui în valoare, nu ţine de mântuire, nu te apropie de Dumnezeu, 
pentru că Dumnezeu nu Se descoperă unei tehnici. 

Noi, dacă zicem rugăciunea „Doamne lisuse Hristoase, Fiul lui 
Dumnezeu, miluieşte-mă pe mine, păcătosul” lipită de respiraţie, nu-nseamnă 
că asta ne avantajează pentru că-i lipită de respiraţie, şi că, dacă n-am face 
aşa, n-am avea folosul pe care îl avem din rugăciune în sensul acesta. 

Adevărul este că Dumnezeu Se descoperă inimii curate: „Fericiţi sunt 
cei curați cu inima, că aceia Îl vor vedea pe Dumnezeu” (Matei 5, 8). Iar 
rugăciunea, oricum e făcută, lipită sau nelipită de respirație, ajută la curăția 
sufletului, iar curăţia inimii îl ajută pe om să fie receptiv față de lucrurile lui 
Dumnezeu, să vadă prezenţa lui Dumnezeu în lucrurile pe care le-a făcut 
Dumnezeu. 

Când eram eu copil, de pildă, buna mea şi cei din jurul nostru, părinții, 
ziceau că „pe grâu e obrazul lui Dumnezeu”; ziceau să nu facem fărâmituri 
de pâine, să nu se risipească şi să nu călcăm pe fărâmituri, că pe grâu e 
obrazul lui Dumnezeu. Şi eu tot mă gândeam: Măi frate, cineva care vede, 
poate că vede cum e obrazul lui Dumnezeu. Tare-aş fi vrut eu să ştiu cum e 
obrazul lui Dumnezeu! Şi am întrebat-o pe buna: mama bună, arată-mi şi 
mie: unde-i pe grâu obrazul lui Dumnezeu? Şi mi-a arătat, pe grâu, locul 
unde-i punctul de germinare, unde-i gropița aceea în bob. Şi a zis: „No, uite, 
aici îi obrazul lui Dumnezeu”. Deci ea avea conştiinţa că acolo este obrazul 
lui Dumnezeu. Eu, în sfârşit, am pornit cu gândul ăsta... Mă gândeam că 
cineva care se uită cu microscopul chiar vede acolo chipul lui Dumnezeu. 

După aceea, mi-am dat eu seama că obrazul lui Dumnezeu nu-i numai 
pe grâu, ci e şi pe floare, e şi pe tot ce-i frumos şi bun în lumea aceasta; dar 
nu în sensul acesta, că aşa este obrazul lui Dumnezeu, cum e floarea; sau te 
uiţi la un copac şi zici că aşa e obrazul lui Dumnezeu, cum e copacul. Nu! 
Ci în sensul că în lucrurile lui Dumnezeu se vede puterea lui Dumnezeu, înțe- 
lepciunea lui Dumnezeu, bunătatea lui Dumnezeu... Îl vezi pe Dumnezeu. 
Cine ÎI poate vedea pe Dumnezeu în acestea? Cine are inimă curată, cine are 
receptivitate pentru aşa ceva. Dar pentru asta trebuie creată o atmosferă. 

Sigur că, dacă-ţi cumperi pâinea din prăvălie, nu mai ai conştiinţa 
omului care face el pâinea, care ştie că la pâine s-a ajuns după ce s-a pregătit 
pământul, s-a semănat grâul, s-a grăpat, s-a plivit la vreme, după aceea s-a 
secerat, s-a treierat, apoi s-a măcinat grâul, s-a frământat pâinea — nu cu 
malaxorul, ci cu mâinile tale —, după aceea ai pus-o în cuptor... Şi toate 

lucrurile acestea te apropie mai mult de Dumnezeu, în conştiinţa participării 
la ceea ce s-a realizat, decât atunci când dai nişte bani şi iei pâinea şi te duci 
şi o mănânci şi nu te mai interesează cum s-a ajuns la ea. 

Aşa că lucrurile trebuie privite într-o atmosferă de gândire, care pe 
vremea mea exista; părinții mei şi bunicii mei aveau conştiinţa aceasta, că 
Dumnezeu face să crească... Cum zice Sfântul Apostol Pavel: „Eu am sădit, 
Apollo a udat, dar Dumnezeu face să crească” (I Corinteni 3, 6). Deci nici 
eu, nici Apollo nu suntem ceva, ci Dumnezeu, Care face să crească. Puterea 
lui Dumnezeu ei o simțeau în natură: ştiau că ei îşi fac partea lor, dar că 
Dumnezeu face partea pe care n-o poate face omul. Era conştiinţa aceasta, 
care astăzi nu prea mai există. 


— Aţi vorbit despre bucurie ca dimensiune teologică a vieții. 
Demonii pot să se bucure, să sărbătorească? 

— Cred că nu pot să se bucure şi nu pot să sărbătorească, pentru că în 
cartea Proorocului Isaia e scris că „nu este bucurie celor fără de lege”!$. 
Deci demonii, fiind fără de lege, nu pot avea bucurie. Poate că or avea vreo 
bucurie când au o biruinţă, în sensul că l-au biruit pe un om hotărât pentru 
bine, l-au derutat. Poate aşa, să aibă o bucurie din asta, o bucurie a succe- 


sului, o bucurie din răutate... Dar o bucurie din sărbătorire nu pot avea. 


— Sunt unii oameni cărora diavolul le satisface cererile şi plăcerile, 
dându-le din acestea o bucurie că au ajuns la scopul propus. Care este 
deosebirea dintre această bucurie şi bucuria de a trăi creștineşte, cu 
Domnul lisus? 

— Dragă, bucuria de a trăi creştineşte e o bucurie permanentă sau o 
bucurie mereu la îndemână, pe când bucuria dintr-un succes de felul acesta, 
că ţi-ai realizat o dorință păcătoasă, ține cât ţine plăcerea, iar după aceea 
poate veni mustrarea sau poate veni un zbucium, o neliniște, pentru că 
numai Dumnezeu miluieşte cu liniştirea. Unde nu e Dumnezeu de față, nu e 
nici linişte sufletească. 


— Bucuria sufletească poate veni şi din slava deşartă? Dacă este 
aşa şi dacă am înclinat de mai multe ori către slava deşartă, ce atitudine 
trebuie să avem față de bucuriile sufleteşti? Cum le putem deosebi? 

— Bucuria cea adevărată este bucuria din smerenie. Bucuria din slava 
deşartă e o bucurie pătimaşă şi o bucurie pământească, o bucurie care ţine 
puțin şi care n-are consistență. E o deosebire mare între o bucurie sfântă şi o 
bucurie păcătoasă. 


18 Isaia 48, 22; 57,21. 

— Există o delimitare bine definită între bucuria dumnezeiască şi 
unele bucurii considerate lumeşti, cum ar fi contemplarea naturii 
nemodificate de om? 

— Bucuria pe care o aduce contemplarea naturii este o bucurie pe care 
o binecuvintează Dumnezeu, nu trebuie să ne facem probleme. Sunt atâţia 
oameni care totuşi se bucură de o floare, se bucură de un peisaj, se bucură 
de o piatră care are o formă deosebită... Se bucură de lucrurile din natură, 
fără să le pună în legătură cu Dumnezeu. E totuşi o bucurie, dar o bucurie 
mai ştearsă, o bucurie nedeplină. 


— Dacă tot ceea ce ţi se întâmplă, aşa trebuie să ţi se întâmple, oare 
poţi singur să-ţi croieşti viaţa? Cum să faci să trăieşti printre oameni şi 
să fii fericit, dacă drumul tău are alt traseu? 

— În ceea ce priveşte fericirea, ea se realizează într-un cadru, adică nu 
se poate zice că pentru a fi fericit trebuie să ai un alt cadru. În cadrul în care 
ne-a lăsat Dumnezeu, în acela ne câştigăm mântuirea, fiecare în condiţiile 
lui. Important este să-ți găseşti locul. Sunt lucruri pe care le poţi schimba şi 
sunt lucruri pe care nu le poţi schimba; şi atunci, te raportezi la lucruri aşa cum 
sunt ele. Şi, cu ajutorul lui Dumnezeu, dacă ai credință în Dumnezeu, birui o 
mulțime de situaţii, pe care alții le au ca un fel de chin al lor. Te mulțumeşti 
cu ceea ce poţi realiza în condiţiile date şi ai nădejdea la Dumnezeu. Mergi 
înainte cu conștiința că toate câte ţi le-a îngăduit Dumnezeu sunt spre binele tău. 

În orice caz, important este, mai presus de toate, să ai o concepție care 
să te susţină. Credinţa în Dumnezeu este totdeauna salvatoare, iar necredința 
este totdeauna o stare care te încurcă, te împiedică, nu te lasă să te desfășori; 
totdeauna te socoteşti nemulțumit, nedreptăţit... Or un om care are credință în 
Dumnezeu Îi dă slavă lui Dumnezeu pentru toate câte sunt şi merge înainte, 
făcându-şi datoria de a-I sluji lui Dumnezeu şi ţinând seama de Dumnezeu. 


— Ce trebuie să facem pentru ca ştiinţa despre Dumnezeu, rațiunea, 
să nu sufoce trăirea şi simţirea după Dumnezeu? 

— Rațiunea, în general, consună cu simțirea cea bună, numai că noi nu 
trăim atât prin rațiune raporturile cu Dumnezeu, ci le trăim prin credință. 
Raportul cu Dumnezeu e de domeniul credinţei, nu e de domeniul rațiunii. 
Ca să ne mântuim, trebuie să credem: „Cel ce va crede şi se va boteza se va 
mântui, iar cel ce nu va crede se va osândi” (Marcu 16, 16). Nu zice Domnul 
Hristos că cel ce raționează va înțelege nişte lucruri. Pentru că rațiunea are 
aceeaşi capacitate de a dovedi şi pro, şi contra, acelaşi lucru. Nu te poți lua 
după rațiune, rațiunea are şi vicleniile ei. 

Domnul Hristos i-a spus Sfântului Apostol Petru: „Fericit eşti, 
Simone, fiul lui Ilona, că nu trup şi sânge ţi-a descoperit ţie aceasta, ci Tatăl 
Meu, Cel din ceruri” (Matei 16, 17). Descoperirea lui Dumnezeu este mai 
presus de vicleniile rațiunii. 


— Cât de responsabili suntem pentru mântuirea semenilor noştri? 
Cum putem împăca cuvintele Mântuitorului: „Nu judecați, ca să nu fiți 
judecaţi” cu porunca de a-i îndrepta pe semenii noştri? 

— A judeca înseamnă a condamna, iar a constata este cu totul altceva. 
„Nu judecaţi, ca să nu fiţi judecaţi” (Lc. 6, 37) nu înseamnă să nu constați că 
se întâmplă un lucru sau să zici că toate lucrurile care se întâmplă în jurul 
tău sunt bune. Nu! Ci ai un discernământ, îţi dai seama că nu-i frumos... 

Când eram noi copii, ne spuneau părinţii, dacă făceam ceva rău: „Mă, 
nu-i frumos! Mă, e ruşine! Mă, nu mai faceţi asta!” Nu înseamnă că părinții 
ne judecau când ne spuneau lucrurile acestea. Într-un fel, ne şi judecau, că 
spuneau că nu-i frumos. Dar tot copiii lor eram, tot ca să ne ajute ne spuneau 
lucrul acesta. 

Şi-atunci, şi noi, când constatăm un lucru pe care îl putem schimba şi 
pe care îl putem îndrepta, e bine să intervenim. Poate de multe ori nu 
convine... Şi eu, de exemplu, când constat un lucru care zic eu c-ar putea fi 
făcut mai bine, îl pun în atenţia persoanei respective. Nu totdeauna e 
comodă treaba aceasta. Dar de obicei eu le spun: să ştii că dacă te doare, 
numai mândria te doare, că smerenia nu doare. Învață şi foloseşte-te! 


— Trebuie să avem o anumită stare de vrednicie pentru a citi din 
Psaltire? 

— Nu. Cum ești, aşa citeşti. Numai că omul are mai multe aşezări 
sufleteşti, sunt mai multe stări, mai multe stadii. Când citeşti din Psaltire cu 
o aşezare inferioară, apoi se răscolesc şi lucruri inferioare în lectura ta, îţi 
vin gânduri de tot felul. Dacă duci o viață superioară, şi gândurile se ridică, 
sunt mai înalte, mai frumoase. Rugăciunea este la nivelul omului. În Pateric 
se spune că rugăciunea este oglinda sufletului. 

Nu e nevoie de o vrednicie anume sau de o învrednicire anume pentru 
a citi din Psaltire. La Sfânta Evanghelie se spune: „Şi pentru ca să ne 
învrednicim noi a asculta din Sfânta Evanghelie, pe Domnul Dumnezeul 
nostru să-L rugăm”. Sau în Filocalie e cuvântul: „Bate la porțile Scripturii 
cu mâinile virtuţii”. 

Desigur, cu cât eşti mai înaintat într-o viață superioară, cu atât e mai 
bine, însă lucrurile le luăm aşa cum sunt şi participăm fiecare cu capacitatea 
noastră, citim din Psaltire cu capacitatea noastră. 

— O nevăzătoare vă roagă să-i dați un cuvânt de folos, de încurajare. 
Cum să-şi organizeze viața şi ce poate să facă pentru mântuire? Este 
prea în vârstă pentru ca să mai înveţe alfabetul „Braille”, deci se 
rezumă la rugăciunile pe care le ştie din tinerețe, iar duminicile participă 
la Sfânta Liturghie. 

- E foarte bine! Şi, când poate şi cât poate, să înmulțească rugăciunea 
de toată vremea: „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”, rugăciunea cu care se mântuiesc călugării 
şi care o ajută foarte mult pentru limpezirea sufletului şi pentru liniştea 
sufletească. Deci rugăciunea de toată vremea se recomandă. Şi mie mi-au 
recomandat-o alţii, în tinerețe, şi mi-a prins foarte bine. 


- lubirea faţă de cei din jur şi bucuria pe care o simţim alături de 
ei este una inferioară? Trebuie să vedem dincolo de relațiile noastre cu 
oamenii? 

— Nu se poate zice că e inferioară. Fiecare lucru e la nivelul la care se 
găseşte omul care îl realizează. Te poţi bucura de oameni şi e bine să te 
bucuri, mai ales de oamenii care sunt binevoitori. 

Acuma, nu trebuie de fiecare dată să ne facem probleme: „Am tuşit, 
am greşit, am strănutat, am făcut păcat!” Nu aşa se trăieşte viaţa creştină, 
viața superioară; viața superioară se trăieşte în legătură cu Dumnezeu, Care 
e Tatăl nostru. Să ducem o viață care să fie conformă cu ceea ce vrea 
Dumnezeu şi să trăim în aşa fel încât să ne ştim sub binecuvântarea lui 
Dumnezeu, şi asta-i totul! Nu trebuie să ne facem acum fel de fel de 
probleme. Sigur că atunci când facem un lucru pe care ştim că nu-l vrea 
Dumnezeu, e greşit, şi în cazul acesta trebuie neapărat să-l părăsim. 

Eu, de exemplu, sunt foarte împotriva celor care privesc la televizor 
lucruri necuviincioase şi-şi bagă gunoaie în suflet, şi-apoi se întâlnesc cu 
gunoaiele când vor să se roage. În loc să se întâlnească cu Dumnezeu, se 
întâlnesc cu spurcăciunile lor, pe care şi le-au băgat în suflet. Lucruri de 
felul acesta trebuie evitate, trebuie înlăturate total şi pentru totdeauna. 
Cineva care-şi face rău cu mâna lui, care îşi aduce gânduri rele în sufletul 
lui, sigur că greşeşte înaintea lui Dumnezeu şi nu poate să se desprindă uşor 
de ele. Dar dacă ocoleşte pricinile, n-ajunge la lucruri de felul acesta. 

— Pot deveni oamenii o piedică în dragostea noastră către Dumnezeu? 

— Cred că nu, pentru că şi aşa, Dumnezeu Își arată iubirea Lui față de 
oameni. Dumnezeu îi iubeşte pe oameni: „Că bun şi iubitor de oameni 
Dumnezeu ești”, „Că milostiv şi iubitor de oameni Dumnezeu eşti” — zicem 
noi la sfintele slujbe. Numai că trebuie ocoliți acei oameni care te scad, care 

te duc în ispite, care îţi înmulțesc preocupările sau îţi dau sugestii care te 
depărtează de Dumnezeu. „Prietenii tăi să fie oamenii care se tem de 
Dumnezeu” — zice undeva în Filocalie. 


— Ce înseamnă expresia „sărac cu duhul”? 

— Smerit, adică un om care nu are conştiinţa că a realizat totul şi că nu 
mai are ce realiza, ci este un om care îşi doreşte mereu înaintare într-o viață 
după voia lui Dumnezeu. 


— Cum trebuie să îmbinăm pocăinţa cu bucuria? 

— Păi, foarte simplu, cu bucuria nădejdii, adică să ai încredere că 
Dumnezeu primeşte pocăința. Pocăinţa, de fapt, este părăsirea păcatului; 
asta este esenţial în pocăință. Dacă părăseşti păcatul, eşti pe calea pocăinței; 
dacă nu părăseşti păcatul, dacă te ţii de păcat, dacă trăieşti într-un sistem de 
păcătuire, în cazul acesta nu eşti în rosturile pocăinței. Păcatul trebuie 
neapărat să fie la trecut. Dacă e la prezent şi la viitor, adică faci ceva care se 
continuă, nu eşti în sfera pocăinţei. 

De exemplu, la mine a venit cineva şi a zis să-l spovedesc, iar eu i-am 
zis că nu l-aş spovedi, fiindcă e fumător (căci mirosea a fum de ţigară), şi eu 
pe fumători şi-aşa nu-i dezleg de păcate. Întâi trebuie să se lase de fumat şi 
după aia stăm de vorbă. Zice: „Păi, bine, părinte, dacă nu mă spovediţi, nu-i 
nimic, că mă duc eu la altcineva... Dar măcar să mă lăsaţi să vă spun nişte 
necazuri. — Păi, te las să spui toate necazurile, dar când te duci la altcineva 
să te spovedeşti, să-i spui ce ţi-am zis despre fumat”. 

Altul, tot aşa, cu fumatul. Vine la mine, îl spovedesc şi-i zic: nu-ţi dau 
dezlegare până nu te laşi de fumat; întâi te laşi de fumat şi după aceea vii. Se 
duce la un alt părinte — acolo, la noi, la Părintele Serafim, un părinte tânăr — 
şi-1 zice: „Părinte, uitaţi, Părintele Teofil nu mă lasă să mă împărtăşesc, că a 
zis că dacă nu mă las de fumat, nu mă împărtăşeşte. Dar ce ziceţi, 
dumneavoastră n-aţi putea totuşi să mă împărtăşiți?” Şi părintele-i zice: „Păi 
cum să te împărtăşesc, dac-a zis părintele să nu te împărtăşeşti?!” Şi-atunci 
el, necăjit, zice: „No, acuma-s necăjit! Mă duc să pip o ţigară!” În condiţiile 
astea, nu cred că poți să zici că se pocăieşte omul. 


- Există momente când gândul nu stă la rugăciune, iar sufletul e 
gol şi departe de Hristos. Lupta pentru revenire, dar fără nicio finalitate, 
este răsplătită? 

— Da, este răsplătită, pentru că în rugăciune progresezi dacă te rogi. 
Şi-atunci, trebuie să găseşti modalitatea să-ţi cuprinzi mintea în cuvintele 
rostite, adică să nu citeşti doar ca o lectură. A venit la mine cineva şi mi-a 
zis că citeşte în fiecare zi o Psaltire şi că o citeşte în patru ceasuri. I-am zis: 

să ştii că numai exerciţii de citire faci cu treaba asta. Adică astea nu-s nişte 
lucruri date aşa, ca să le numeri: citeşti o Psaltire pe zi, într-un an citeşti 365 
de Psaltiri, şi-apoi te primeşte Dumnezeu. Nu aşa merg lucrurile! Lucrurile 
trebuie făcute în aşa fel încât să rămâi cu ceva din ele. Sau alții, că se roagă 
seara şi cad cu capul pe carte şi mai zic o dată şi mai nu ştiu ce... Domnule, 
când îţi vine somnul, culcă-te, şi-apoi, când te scoli şi ai spor la rugăciune, e 
altceva; dar nu aşa, să te chinui, că „aşa te miluieşte Dumnezeu”. 


— Este posibilă acţiunea farmecelor şi a blestemelor? Dacă da, 
cum se poate scăpa de ele? 

— Dragă, Sfântul Apostol Pavel, în Epistola către Romani, are 
cuvântul: „Fiţi înţelepţi față de bine şi nevinovaţi faţă de rău, iar Dumnezeu 
va zdrobi repede pe Satana sub picioarele voastre” (Romani 16, 19-20). Asta 
înseamnă că, dacă duci o viață corectă, nu există posibilitate de influență 
negativă din partea farmecelor şi a descântecelor. 

Astea sunt mai mult lucruri care ţin de obsesia omului. Adică, dacă tu 
ai un necaz, apoi gata, zici că ţi-a făcut cineva farmece... Sau te duci la câte 
un preot — că mai sunt şi preoţi inconştienți — şi-ţi deschide o carte şi-ţi 
spune că eşti sub blestem, că eşti fermecat. 

Eu cunosc un preot din ăştia, şi-apoi când vin la mine oameni să le fac 
slujbă, le zic: ai fost în cutare loc! „Păi, că să vedeţi, că nu ştiu ce... —- Mă, 
dacă nu spui, nu-ţi fac nicio slujbă!” Şi-apoi îmi spune: „Da, părinte, am 
fost, că uitaţi, sunt în necaz şi...” Eu cunosc c-a fost pe la acela după ceea ce 
îi spune să facă. Şi-i zic: ştii ceva? Eu sunt preot şi ştiu ce am de făcut, nu 
trebuie să-mi dea comandă cutare şi cutare ce slujbe să fac! Adică sunt unii 
care întrețin atmosferă de felul acesta: că, dacă eşti mai în vârstă şi nu te-ai 
căsătorit, zice că ţi-s cununiile legate. Păi sigur că dacă te duci la douăzeci 
de ani, n-o să-ţi spună că-ţi sunt cununiile legate, dar dacă te duci la treizeci 
de ani, zice că ţi-s cununiile legate, dacă tu de la douăzeci de ani trebuia să 
te căsătoreşti, şi nu te-ai căsătorit. Adică sunt nişte lucruri aşa, pe care ei le 
spun instantaneu. Şi-i bagă omului în cap, şi-apoi omul, săracul, o duce şi pe 
asta cum o duce pe cealaltă. Nu-i corect! 

Există rugăciuni de dezlegare de blestem, numai că... De exemplu, la 
mine vine cineva, o fată de nouăsprezece ani, şi zice: 

Părinte, să-mi faceți o rugăciune de dezlegare de blestem. 

— Dar tu de unde ştii că eşti blestemată? 

— Mi-a spus cutare părinte că sunt. 

Păi, asta nu-i o chestiune pe care să ţi-o spună un părinte, trebuie 
s-o ştii tu. Simţi ceva? 

Că, să-i fac rugăciunile de blestem... No, zic, uite, părintele ăla ţi-a spus 
că eşti blestemată. Eu zic că nu eşti blestemată. No, acuma care are dreptate? 


142 


Răspunsuri la întrebări ale credincioşilor 


— Pentru a ne ierta Dumnezeu, ne trebuie pocăință. La spove- 
danie, preotul ne iartă şi ne dezleagă. Dar de ce Sfinţilor Părinţi le 
trebuiau ani de pocăință, iar nouă, numai puţin timp? 

— Dragă, chestiunea nu se pune aşa. Pocăința, dacă este părăsirea 
păcatului, e o realitate. În Pateric, l-a întrebat cineva pe un părinte: „Dacă voi 
greşi şi mă pocăiesc trei ani, mă iartă Dumnezeu?” Şi părintele a zis: „Mult 
este!” „Dar doi ani?”... „Dar un an?” Şi la urmă, zice părintele: „Şi trei zile sunt 
de-ajuns ca să te ierte Dumnezeu”. 

lar când ne gândim la fiul risipitor: când s-a întors acasă, tatăl lui l-a 
primit, l-a îmbrăţişat; nici n-a reuşit să spună fiul ce-a avut de gând să 
spună: „Tată, am greşit la cer şi înaintea ta, primeşte-mă ca pe unul dintre 
argații tăi”. A început să zică, şi tatăl l-a şi îmbrăţişat şi l-a primit. Și nu i-a 
zis: Spune de vreo două sute de ori aşa, c-apoi te iert. 

Aşa că lucrurile astea trebuie gândite altfel decât că au făcut Părinţii... 
S-au dat nişte canoane de amânare de la Sfânta Împărtăşanie ca să se arate 
gravitatea păcatului, dar nu înseamnă că neapărat atâta trebuie să treacă 
pentru ca să te ierte Dumnezeu. Dumnezeu te poate ierta în clipa în care te 
spovedeşti, dacă ai părăsit păcatul. Dar e bine să fie şi o vreme de verificare. 

Eu cred că v-am mai spus şi aici, la Craiova, următoarea întâmplare. 
La mine a venit odată un cetăţean şi a zis: 

- Părinte, eu am făcut un păcat mare, mare de tot. 

— Dar poți să-l spui? 

— Da, păi cum să nu-l pot spune, că doar îl ştie tot satul! Am omorât 

un fiu al meu... 

— În ce împrejurare? 

— M-am bătut cu soția, iar el s-a băgat între noi şi l-am lovit şi a murit. 

Şi a făcut omul închisoare nouă ani de zile. Eu, de obicei, nu dau mai 
mult de trei ani de amânare de la Sfânta Împărtăşanie. Şi m-am gândit: dacă 
au trecut nouă ani, îl las să se împărtăşească... Dar nu i-am spus lui nimic. Şi 
apoi am început să-l întreb: 

— La biserică mergi? 

— Nu. 

— Te rogi dimineaţa şi seara? 

— Nu. 

— Postești? 

— Nu. 

— Păi, păcatele astea pe care le faci tu acum sunt mai mari decât acela 
pe care l-ai făcut acum nouă ani. De ce? Pentru că pe acela l-ai făcut într-o 
clipă, şi n-ai vrut să-l faci. Dar cu astea... tu faci păcat de câte ori nu mergi la 

biserică, atunci când sunt oamenii în biserică şi ar trebui să fii şi tu acolo două 
ceasuri. lar tu ești în altă parte decât unde ar trebui să fii. De rugat nu te rogi, 
de postit nu posteşti... toate astea sunt mai mari decât acela, aşa că nu te poți 
împărtăşi. 

Deci nu pentru că a omorât omul acela nu l-am lăsat să se împărtă- - 
şească, ci pentru că trăia într-un sistem de păcătuire. Aşa trebuie privite lucrurile. 

De-aia zic că trebuie și o vreme de verificare, în sensul că atunci, în 
timpul acesta cât este oprit de la împărtăşire, omul trebuie să meargă la 
biserică, să se roage, să facă lucruri pe care le fac toți credincioşii, deci şi 
aceia care n-au făcut păcate cum a făcut el. 

Aşa că lucrurile trebuie văzute şi dintr-o perspectivă canonică. Zic 
Părinţii că şapte ani să nu te împărtăşeşti, pentru anumite păcate. Eu m-am 
luat după Părintele Stăniloae, care, în Dogmatică, recomandă să nu dea 
preoţii mai mult de trei ani de oprire de la Sfânta Împărtăşanie. Şi atunci, 
când vine omul la mine, dacă face păcate pe care Părinţii le canonisesc cu 
cincisprezece ani, eu zic trei ani. În alte cazuri, doi ani, un an... Văd eu cum... 

Dar unora le spun: să ştii că dacă trăieşti tot aşa, nici la moarte nu ești 
vrednic să te împărtăşeşti. Sau, dacă are un sistem din acesta de păcătuire... 
de exemplu, cu fumatul, să zicem, că ăsta e frecvent: dacă nu se lasă de 
fumat, pot să treacă şi treizeci de ani, că tot nu-l las să se împărtăşească. 


— Dacă un credincios participă doar formal la sfintele slujbe, se 
poate împărtăşi de bucuria acestora? 

— Păi, ştiu eu? Să spuneți voi, ăştia care participaţi aşa, dacă puteți sau 
nu puteţi. E greu de stabilit o chestiune de felul acesta; cât se poate, până 
unde se poate... Oamenii sunt sfătuiți să trăiască intens slujbele... acuma, 
fiecare om trăieşte cum poate el, la măsurile lui, nu se poate fixa, că numai 
de aici în sus ai bucurie şi până aici... 

Important este nu să cauţi bucuria; eu nu v-am vorbit acum despre 
„Bucurie în Ortodoxie” pentru că trebuie căutată bucuria. Bucuria vine, 
adică Biserica organizează lucrurile în aşa fel încât oamenii să poată avea o 
atmosferă de bucurie. Însă câtă bucurie poate avea fiecare dintre noi, asta 
depinde şi de noi, depinde de starea noastră sufletească, depinde de capaci- 
tatea noastră de participare. Nu-s nişte lucruri care se pot fixa aşa: uite, fă 
aşa, că atunci o să ai bucurie. 

Noi credem că omul care-şi împlineşte datoria ajunge şi la bucurie. 
Însă la câtă bucurie... Acuma, v-am zis, nu trebuie să umblăm noi după 
bucurie, dar totuşi e mai firesc să ai bucurie decât să nu ai bucurie. 

— De ce numai unii oameni suferă în această viață şi au parte de 
mai puţine bucurii? 

— Dragă, Dumnezeu ştie... Tainele lui Dumnezeu le știe Dumnezeu. 
În Pateric este un caz, că Sfântul Antonie cel Mare pune o întrebare: 
„Doamne, de ce unii trăiesc mult, iar alții mor de tineri? De ce unii sunt 
bogaţi, iar alţii săraci? De ce unii suferă, iar alţii trăiesc în odihnă?” Şi 
răspunsul a fost: „Antonie, tu ia aminte la tine însuţi, iar pe acestea lasă-le 
în seama lui Dumnezeu”. 

N-avem de unde să ştim tainele lui Dumnezeu şi situaţiile ca atare. 
Fiecare om îşi duce viața cum i-a rânduit-o Dumnezeu, cum i-au 
pregătit-o înaintaşii lui... lar unii suferă mai mult, alții mai puţin, știe 
Dumnezeu de ce. 

Important este nu să suferi mult sau să suferi puţin sau să nu suferi 
deloc, ci important este ca, dacă suferi, să-ţi foloseşti suferinţa ca mijloc 
de îmbunătăţire sufletească. Să nu adaugi la suferinţa pe care-o ai, încă o 
suferință, suferinţa nedreptăţitului. 


— Ce părere aveţi despre viitorul poporului român? Există şanse 
ca el să aibă un puternic caracter ortodox? 

— Dragă, când eram tânăr, îi auzeam pe oamenii bătrâni spunând: 
„Când eram noi tineri... erau lucrurile mai nu-ştiu-cum, erau oamenii mai 
buni”. Şi eu mă gândeam că toţi bătrânii zic aşa, dar că atunci când oi fi eu 
bătrân, n-o să zic aşa. Ei, acum am ajuns eu bătrân şi să ştiţi că zic mai tare 
decât ăia de-atunci: când eram eu mai tânăr, era mai bine, era altfel. 

Poporul român poate avea un viitor bun şi un viitor ortodox în măsura 
în care oamenii care-l formează se silesc să ştie de Dumnezeu, să ştie de 
Ortodoxie. Oamenii s-au depărtat foarte mult de Dumnezeu, nu mai au o 
Lege. Când eram eu tânăr, dacă-i întrebam pe ai mei de ce postim, ziceau: 
Aşa-i Legea! De ce trebuie să mergem duminica la biserică? Fiindcă aşa-i 
Legea, aşa ne-am pomenit! De ce trebuie să facem cutare lucru? Aşa-i 
Legea! Adică oamenii ştiau de o Lege, ştiau de o rânduială, ştiau de ceva 
mai presus de ei, se orientau după ceva. 

Viitorul poporului român poate să fie bun numai în măsura în care 
oamenii ştiu de o Lege, ştiu de o rânduială, se încadrează într-o rânduială, au 
o bună-cuviință, fac nişte lucruri care să-i apropie de Dumnezeu, care să-L 
pună în evidență pe Dumnezeu. Acolo unde lipseşte credinţa în Dumnezeu, 
nu poate fi vorba de Ortodoxie, pentru că nu există credință. Întâi trebuie o 
credință în Dumnezeu, conştiinţa unei Legi, conştiinţa unei rânduieli, şi 
după aceea vine încadrarea în Ortodoxie. 

Să ştiţi că e mult mai uşor să fii altceva decât ortodox, şi mai ales cum 
sunt neoprotestanţii, care nu-i cer omului mare lucru, ci doar atâta: să creadă 
în Dumnezeu și atunci zic ei că e mântuit. Or la noi, uite, sunt atâtea 
rânduieli precise: miercurea şi vinerea e de post, nu mai discutăm! Posturile 
pe care le-a rânduit Biserica sunt posturi — dacă nu posteşti, nu eşti în 
rânduiala ortodoxă. Duminica trebuie să mergi la biserică — dacă nu mergi, 
nu eşti în rânduiala ortodoxă. Or lucrurile acestea sunt foarte mult părăsite 
în vremea noastră, aşa că nu pot să mă gândesc la un viitor ortodox al 

. poporului român. 


— Vă mulțumim! 


146 


ORTODOXIA - CREDINȚA NOASTRĂ 
5 martie 1997 


— Am sesizat că în ceea ce priveşte legea orânduită de Biserica 
noastră, mulţi o respectă. Mă refer la faptul că omul merge la biserică, 
aprinde lumânări, dă acatiste şi pomelnice. Şi oamenii cred că se 
mântuiesc dacă fac aceste fapte. Dar în momentul când este vorba de 
Legea pe care ne-a lăsat-o Dumnezeu (şi mă refer la Cele zece porunci 
date de Dumnezeu prin Moise în Vechiul Testament şi la învăţăturile 
Domnului nostru lisus Hristos), marea majoritate suntem deficitari. Or 
eu cred că tocmai acestea sunt cele mai importante pentru mântuire. 

— Legea ne-a dat-o Dumnezeu şi trebuie s-o trăim în legătură cu 
Dumnezeu, pentru a ne apropia de Dumnezeu, pentru a împlini ceea ce ne 
cere Dumnezeu, ceea ce ne-a poruncit Dumnezeu. Deci noi nu trebuie să 
intrăm într-un sistem: doar atâta, că facem anumite lucruri şi nădăjduim la 
lucrurile pe care le facem, ci trebuie să trăim o viață aşa cum zicem la 
slujbele noastre: „Toată viaţa noastră, lui Hristos Dumnezeu să o dăm”. Nu 
putem să nădăjduim doar la o anumită lucrare. 

Avva Dorotei, de pildă, în Filocalie, zice că cel care se ţine numai de o 
faptă bună este ca omul care zideşte un singur perete; însă cel care vrea să 
facă o casă trebuie să facă patru pereţi, iar cei patru pereţi înseamnă ceva 
care ţine de tot ceea ce se cere. 

Deci noi nu trebuie să trăim numai într-un sistem de gândire, de trăire 
religioasă, ci trebuie să trăim în raport cu Domnul Hristos. Ce înseamnă 
pentru mine Domnul Hristos, ce înseamnă pentru mine Dumnezeu Tatăl, ce 
înseamnă pentru mine Dumnezeu Fiul, ce înseamnă pentru mine Maica 
Domnului, ce înseamnă pentru mine sfinții lui Dumnezeu? Toate acestea 
trebuie să le avem în vedere şi să ne raportăm la ele. 

Şi la mine vin credincioşi care, dacă-i întreb dacă merg la biserică, zic 
că merg şi aprind o lumânare. Şi eu le spun că ei lasă lumânarea în locul lor, 
dar ea stă în locul ei. Adică nu stau la biserică, nu stau la slujbă. Aceștia fac 
prea puţin, nu pot nădăjdui la mântuire pentru c-au aprins o lumânare, chiar 
în fiecare duminică de-ar aprinde-o. Ei trebuie să meargă la biserică şi să 
participe la sfintele slujbe, în special la Sfânta Liturghie, să stea acolo, în 
fața lui Dumnezeu, ca să se ducă de la biserică cu Dumnezeu în suflet şi 
să-şi trăiască şi cealaltă vreme a vieţii, care nu-i în biserică, tot ca în biserică 
ŞI tot în legătură cu Dumnezeu. 

— De ce sinuciderea este păcat mai mare decât crima? 

— Pentru că de crimă te poţi pocăi, dar de sinucidere nu te poţi pocăi, e 
ultimul tău cuvânt, ultima ta atitudine în faţa morţii. După moarte nu mai 
există posibilitate de îndreptare şi de aceea sinuciderea este socotită ca fiind 
cel mai mare păcat. Crima e şi ea mare păcat, dar cineva care a făcut o crimă 
poate ajunge să primească iertare chiar pentru crima făcută, pocăindu-se. 


— Dacă un creştin şi-a pierdut credinţa, ce poate face ca să şi-o 
recapete? 

— Dacă vrea să şi-o recapete, trebuie să facă faptele credinței. Sfântul 
Apostol Toma n-a crezut în Învierea Domnului Hristos, dar a rămas 
împreună cu ceilalți ucenici care L-au văzut pe Domnul Hristos înviat şi 
care credeau în Înviere şi îl găsim împreună cu ucenicii când Domnul 
Hristos l-a încredințat şi pe el de Învierea Lui. Înseamnă că el nu i-a părăsit 
pe ceilalți ucenici, din grupul credincioşilor, pentru că nu avea şi el destulă 
credință. O formulare ar fi în felul acesta: dacă faci faptele credinței, ajungi 
să ţi se înmulțească credinţa. Ştiţi cum e cu credința? Cum e şi cu cultura: 
dacă te ţii de ea, o ai, iar dacă nu te ţii de ea, o pierzi. 


— Dacă cineva se naşte în altă Lege decât cea ortodoxă, e bine să 
rămână în Legea lui doar pentru că e Legea lui? 

— Nu. Dacă cineva se naşte într-o altă credință şi poate deveni ortodox, 
e bine să devină ortodox. Numai că nu se prea întâmplă lucrul acesta, din 
cauză că omul ajunge într-un mediu de credință. De exemplu, cei din 
Germania, cei din America, nu ştiu despre Ortodoxie, şi atunci ei nu pot 
deveni ortodocşi. Sunt unii care devin ortodocşi (şi este o mişcare pentru 
Ortodoxie), însă sunt foarte puţini aceia care devin ortodocşi dintr-un alt 
mediu de viață. Deci asta este o chestiune pe care şi-o rezolvă fiecare la 
posibilitățile lui; noi am dori ca toți să fie ortodocşi, pentru că trăirea noastră 
ortodoxă este suficientă pentru noi şi nu ne putem închipui să fim altceva 
decât ceea ce suntem. 


— Vă rugăm să clarificaţi deosebirile dintre Ortodoxie şi Catolicism. 

— În anul 1054, când s-a despărţit Biserica şi au apărut două fracțiuni 
dintr-un întreg, au început să-şi reproşeze unii altora ceea ce nu era conform 
cu credința pe care o aveau. Până la 1054, deosebirile dintre ortodocşi şi 
catolici existau, dar fiind ei în aceeaşi Biserică, ruptura nu s-a produs. După 
despărțirea Bisericii, au fost preocupări de refacere a unității ei, şi atunci 
catolicii au pus o problemă: ce anume să le ceară ortodocşilor care nu mai 
sunt catolici, ca să fie reintegrați în Biserica Catolică. Şi, la un sinod ţinut la 

Ferrara-Florența, în anii 1437-1439, s-au formulat cele patru puncte „florentine”, 
care de fapt constituie şi diferenţele dintre ortodocşi şi catolici, şi anume: 
1. Să-l recunoască pe Papa drept cap văzut al Bisericii; 
2. Să mărturisească faptul că Duhul Sfânt purcede şi de la Fiul, 
fapt desemnat prin termenul teologic „Filioque”; 
3. Să creadă că există un loc intermediar între rai şi iad, 
purgatoriul; 
4. Să facă Sfânta Euharistie, Sfânta Cuminecătură, cu pâine 
nedospită, cu azimă. 

Acestea sunt cele patru puncte florentine şi ele reprezintă diferenţele. 

Însă să ştiţi că diferenţe sunt în aproape toate chestiunile. Aproape că 
nu există un adevăr de credință care să nu prezinte diferenţe între ortodocşi 
şi catolici. 

Astfel, să luăm un lucru foarte practic: cum îşi fac semnul crucii. 
Romano-catolicii fac semnul crucii dinspre stânga spre dreapta, iar 
greco-catolicii, care nu-s nici ortodocşi-ortodocşi, nici catolici-catolici, îl fac 
tot ca ortodocşii, de la dreapta spre stânga. Acuma, care deţine adevărul? 
Pentru că sunt, în Catolicism, deja două feluri de a-şi face oamenii semnul 
crucii: unii de la dreapta la stânga, ca greco-catolicii sau armeano-catolicii, 
şi unii care-şi fac de la stânga la dreapta — romano-catolici. Iată o diferență. 

În ceea ce priveşte harul, ortodocşii spun că harul lui Dumnezeu este 
energie necreată, care porneşte din Dumnezeu, emană din Dumnezeu; iar 
catolicii spun că este o energie creată. Energie creată sau necreată, adevărul 
este că există un har, iar harul mântuieşte şi ajută. Părintele Stăniloae zice 
despre catolici că nu pot să aspire la îndumnezeire pentru că harul, în 
concepția lor, este creat. Acum, orice ai gândi despre curentul electric, el tot 
curent electric este. Tot aşa şi în ceea ce priveşte harul: harul este ceea ce 
este el; noi credem că este o energie necreată, care emană din Dumnezeu. 

În ceea ce o priveşte pe Maica Domnului, noi considerăm că Maica 
Domnului s-a născut cum se nasc toți oamenii, însă catolicii afirmă 
„Imaculata concepţie”, înțelegând că Maica Domnului s-a născut cum S-a 
născut Domnul Hristos, fără contribuţie bărbătească. 

Deci orice lucru ai lua din adevărurile de credință, există diferenţe, 
care sunt totuşi destul de mari; şi chiar dacă nu sunt foarte mari, totuşi, 
datorită faptului că Biserica este organizată pe diferenţe, nu se poate aştepta 
la o apropiere între ortodocşi şi catolici. 

lată încă o diferenţă, în ceea ce priveşte preoția: preoţii romano- 
catolici sunt necăsătoriți, preoţii ortodocşi sunt căsătoriţi, iar preoții greco- 
catolici sunt unii necăsătoriți — puţini —, şi cei mai mulţi, căsătoriţi. Iată deci 
că în Biserica Catolică pot exista şi preoți necăsătoriți, şi preoţi căsătoriţi. 

Până la urmă, cine are dreptate? Eu cred că are dreptate Ortodoxia, care la 
oameni căsătoriţi pune preoţi căsătoriți. 


— Catolicii se mântuiesc, ţinând cont de afirmaţia Mântuitorului: 
„Un Domn, o Credinţă, un Botez”!*? 

— Bine, asta este o chestiune pe care o pot gândi toți... Noi nu ştim 
cum se mântuiesc sau dacă se mântuiesc pe temeiul acesta. Biserica 
Ortodoxă totdeauna a fost exclusivistă, n-a spus că se mai mântuiesc şi alții 
în afară de membrii ei. 

Însă putem avea părerea că se pot mântui, mai ales că în Biserica 
Romano-Catolică există şi succesiune apostolică, adică preoții au succesiune 
apostolică în sensul că, dacă urmăreşti firul de la preotul de astăzi până la 
Sfinții Apostoli, poţi să îți dai seama că nu s-a întrerupt succesiunea 
apostolică, firul de legătură de la Sfinții Apostoli. Şi-apoi, au destui sfinți, 
iar sfinţii catolici sunt şi sfinţi reali, chiar dacă noi, ca ortodocşi, nu-i 
recunoaştem sau dacă Biserica, în mod oficial, nu-i recunoaşte. Totuşi nu 
poți să zici că n-au fost sfinți în faţa lui Dumnezeu, dacă au făcut lucruri pe 
care le fac sfinţii. De exemplu, Părintele Arsenie Boca, la biserica din 
Drăgănescu, unde a pictat, l-a cuprins şi pe Sfântul Francisc de Assisi în 
pictura din biserică, or Sfântul Francisc de Assisi a trăit după anul 1054. 
Greco-catolicii au, în Ardeal, şi biserici închinate Sfintei Paraschiva, deşi 
Sfânta Paraschiva a fost după despărțirea Bisericii. 


— Ortodocşii se pot ruga împreună cu catolicii? Ce părere aveţi 
despre ecumenism? 

— Eu cred că lucrul cel mai important pe care ar trebui să-l realizeze 
ecumenismul ar fi sărbătorirea Paştilor la aceeaşi dată de către toţi creştinii. 
Anul acesta, de pildă, catolicii sărbătoresc Paştile în 30 martie, iar noi, 
ortodocşii, sărbătorim Paştile în 27 aprilie. E o diferență, gândiţi-vă, de o 
lună de zile. Şi, când oamenii trăiesc împreună, în comunităţi, în familii, iar 
unu-i ortodox şi altu-i catolic, e o diferență prea mare, e o treabă care 
deranjează. Pe noi nu ne deranjează că în 30 martie sărbătoresc catolicii şi 
protestanții Paştile, pentru că nu avem o tangenţă, dar când eşti în situația de 
a avea o tangenţă cu cei care sărbătoresc în 30 martie, şi tu le sărbătoreşti 
abia în 27 aprilie, e o chestiune care deranjează, care stinghereşte, 
nemulțumește... Nu poţi avea aceeaşi trăire între unii şi alții, ci trebuie să 
aştepţi Paştile din 27 aprilie, ca după aceea să te conectezi, cumva, la cei 
care au sărbătorit Paştile în 30 martie. 


'% Afirmația îi aparţine, de fapt, Sfântului Apostol Pavel (Efeseni 4, 5). 

Deci ecumenismul, din acest punct de vedere, n-a realizat nimic. Că 
i-a făcut pe oameni să se întâlnească, să se apropie, să se cunoască, să se 
bucure unii de alţii, toate chestiunile acestea sunt nişte chestiuni încă 
exterioare, nu ţin de religiozitate. 

Era un banc, pe care-l poate spune şi un călugăr şi îl şi spune: catolicii 
şi protestanții, când se întâlnesc la vreo întrunire, în Apus, vorbesc despre 
fotbal, ca să nu se certe. Cam aşa stau lucrurile, adică acestea sunt nişte 
lucruri exterioare, încă prea exterioare. 

Şi la noi la mânăstire vin preoți catolici, vin romano-catolici, vin 
călugări catolici. Vin, ne înțelegem... În toamnă au fost nişte studenți de la 
Teologie din Elveţia, cu un preot catolic, şi au făcut trei mise” la noi, într-un 
paraclis la noi la mânăstire, într-un agheasmatar. Am participat şi eu, cu 
toată bucuria... N-am de ce să exclud posibilitatea de a fi în legătură cu 
oameni care se roagă, cu oameni creştini. De ce să nu fiu acolo? Am fost la 
toate misele, pentru că ei le-au aranjat în aşa fel încât să putem participa şi 
noi, cei care vrem să participăm. Şi cu asta cred c-am răspuns la întrebarea 
dacă se pot ruga unii cu alții. Se pot ruga unii cu alţii, pentru că se roagă lui 
Dumnezeu; Dumnezeu e acelaşi, Mântuitorul e același, Duhul Sfânt e 
acelaşi, Maica Domnului e aceeaşi, numai că sistemul de rugăciune e altul, 
felul de a te ruga e altul. Şi-atunci, sigur că nu poţi participa total. 
Bineînţeles, când au zis ei: „Gratias agere”, de pildă, am zis şi noi, care am 
ştiut să zicem, „lustus et dignus est”?!: sau, când au zis: „Dominus vobiscum”, 
am putut zice şi noi: „Et cum spiritu tuum”22. Sau şi alte lucruri, pe care le 
putem zice şi care nu lezează cu nimic situaţia noastră de ortodocşi. 

Noi, dacă suntem ortodocşi, nu trebuie să fim exclusivişti, ci trebuie să 
ne ținem Ortodoxia în toate împrejurările vieţii. Deci eu, dacă m-am dus la o 
Liturghie catolică, m-am dus ca ortodox la Liturghie catolică, nu m-am dus 
ca un catolic la o Livurghie catolică. Şi ei, dac-a venit la Liturghia noastră, a 
venit la Liturghia ortodoxă rămânând el catolic. Se pot face nişte legături de 
felul acesta între oameni, însă ecumenismul încă n-a realizat esenţialul. Şi 
eu cred că lucrul cel mai de căpetenie ar fi acesta: sărbătorirea Paştilor la 
aceeași dată. 


— Dacă am ţinut postul şi nu am observat nicio schimbare în bine, 
ce este de făcut? 

— Să mai ţii unul! Când mai vine-o dată postul, îl mai ţii iarăşi şi aşa 
mai departe... Odată şi-odată trebuie să simți ceva, că doar Îi slujeşti lui 
Dumnezeu, ținând post. 


* Misă sau mesă = serviciu liturgic catolic; Liturghie. 
2 „Să-l mulțumim Domnului” — „Cu vrednicie şi cu dreptate este”. 
* Domnul cu voi” — „Şi cu duhul tău”. 

— Ce stadiu de credinţă a avut poporul de pe teritoriul țării 
noastre, atunci când Sfântul Apostol Andrei a venit pe aceste meleaguri? 

— Nu ştim, că-i demult! Sfântul Andrei a venit să-i evanghelizeze şi i-a 
evanghelizat. Cum a fost, cât a fost, ce s-a realizat, nu ştim, dar ştim că 
Biserica noastră s-a dezvoltat ca Biserică Ortodoxă în Răsăritul Europei, 
chiar dacă noi, românii, suntem de origine latină. Uite, am rămas ortodocși, 
suntem singura națiune ortodoxă de origine latină. Că lucrurile s-au 
dezvoltat aşa, noi nu prea ştim cum s-au dezvoltat, pentru că gândiți-vă, 
argumente sigure şi reale, istorice, avem puţine, nu numai din punct de 
vedere bisericesc, ci şi din punct de vedere național. E o întrerupere mare în 
istoria noastră, deşi oamenii au trăit pe meleagurile acestea, indiscutabil, şi 
au crezut... Când eram eu copil, de pildă, ai mei ziceau, când să ne zicem 
rugăciunile, să ne zicem „ocenaşele”. Înseamnă că cei mai de demult ziceau 
în limba slavonă: „Otce naş”, adică „Tatăl nostru”. 

Nu ştim, nu ne putem da seama foarte bine cum au stat lucrurile, într-o 
vreme care e irecuperabilă. N-ai cum să-ți dai seama de manifestările de 
credinţă ale oamenilor care n-au lăsat nimic scris în urma lor. 


— Ce rol are preponderența faptelor bune pentru mântuire, la 
judecata particulară? Ne mântuiesc faptele noastre bune sau numai 
mila lui Dumnezeu? Mântuirea este recompensă sau milostivire divină? 

— Şi una, şi alta. Adică noi ne ducem în faţa lui Dumnezeu cu ceea ce 
suntem. Să nu vă închipuiţi că faptele bune sunt aşa, nişte lucruri cu care te 
duci înaintea lui Dumnezeu ca şi când ai avea o grămadă de lucruri realizate. 
Faptele bune cu care ne ducem noi înaintea lui Dumnezeu şi pe care 
Dumnezeu le ştie sunt incluse în noi înşine. Cartea vieții noastre suntem noi 
înşine. Faptele noastre intră în componenţa noastră: ce faci te şi face. ŞI 
atunci, noi ne ducem înaintea lui Dumnezeu cu ceea ce suntem noi în noi 
înşine, cu ceea ce am devenit prin faptele bune pe care le-am făcut sau prin 
faptele rele pe care le-am făcut. Ne ducem cu noi, cum suntem, cum am 
devenit prin ceea ce am făcut. 

Mântuirea nu ni se dă ca o recompensă pentru faptele bune — deşi ni 
se cer şi pentru mântuire fapte bune —, ci mântuirea este un har de la 
Dumnezeu pentru Oamenii care au trăit cu Dumnezeu în lumea aceasta, 
care s-au gândit la Dumnezeu şi au ţinut seamă de Dumnezeu. Faptele 
bune ne sunt ajutătoare pentru înmulţirea credinței în Dumnezeu, dar 
dac-ar fi să ne mântuim numai prin faptele noastre bune, nu ne-am putea 
mântui, pentru că mântuirea, în principal, vine de la Mântuitorul. Noi ne 
mântuim cu ajutorul Mântuitorului, nu ne mântuim prin ceea ce facem noi 
şi am devenit aşa ca Dumnezeu să ne declare mântuiți, ci ne ducem cu 

viața noastră, cu alcătuirea noastră, cum am devenit, în fața Mântuitorului, 
şi Mântuitorul ne mântuieşte. 

Eu cred c-ar fi trebuit să ne gândim mai mult şi mai des la un cuvânt 
din Sfânta Evanghelie, în legătură cu tânărul cel bogat. Când Domnul 
Hristos a spus: „Mai lesne este să intre cămila prin urechile acului, decât 
bogatul în împărăţia cerurilor”, atunci ucenicii L-au întrebat pe Domnul 
Hristos: „Atunci cine poate să se mântuiască?” Şi Domnul Hristos a spus un 
cuvânt pe care e bine să-l avem în vedere şi noi: „Ceea ce e cu neputinţă la 
oameni, cu putință este la Dumnezeu” (Matei 19, 24-26). 

Deci în principal Dumnezeu ne ajută să ne mântuim. În principal, 
mântuirea ni se dă prin har, iar faptele bune ne fac receptivi pentru harul 
prin care primim mântuirea. 


— Cum se explică vorba: „Bătaia e ruptă din rai?” 

— Când n-o primeşti, atunci poți s-o zici... Bătaia e ruptă din rai în 
sensul că e un mijloc de îndreptare, şi mai ales pentru copii, cu care nu te 
poţi înțelege: îi baţi ca să ştie de frică, dacă nu ştiu de vorbă bună. Şi zici că 
bătaia e ruptă din rai în înțelesul că-ţi pregăteşte raiul, fiindcă te faci mai 
bun, te îndreptezi, şi fiind îndreptat, poţi ajunge în rai. 


— Explicaţi, vă rog, cuvintele: „Crede şi nu cerceta”. În ce situaţii 
să le respectăm? 

— În toate situaţiile care privesc adevărurile de credință care nu pot fi 
înțelese. Oricât ai vrea, de exemplu, să înţelegi taina Sfintei Treimi, e cu 
neputinţă; şi-atunci, n-ai de ce să cercetezi. Eventual poți să cercetezi unde-i 
scris în Sfânta Scriptură, ce scriu Sfinții Părinți despre Sfânta Treime, dar 
altfel n-ai cum să cercetezi, pentru că lucrurile mai presus de lume nu pot fi 
înțelese prin puterea omului. „Fericit eşti, Simone, fiul lui Iona, că nu trup şi 
sânge ţi-a descoperit ție aceasta, ci Tatăl Meu, Cel din ceruri” (Matei 16, 17) 
— a zis Domnul Hristos către Sfântul Apostol Petru, care L-a mărturisit pe 
Domnul Hristos ca „Hristos, Fiul lui Dumnezeu cel viu”. Aşa ceva nu se 
poate înțelege prin puterea omului, din puterea firii, ci numai prin 
descoperirea lui Dumnezeu, iar Dumnezeu nu dă explicaţii. Şi-atunci, 
explicaţii nu putem cere nici noi. 

N-avem cum să cercetăm, de exemplu, Învierea Mântuitorului, n-avem 
cum să cercetăm Înălţarea la cer a Mântuitorului. Cineva — e vorba de un 
preot, Copăcianu, care a scris o carte despre viaţa lui lisus — făcea nişte 
teorii în legătură cu trupul înălțat al Mântuitorului, o legătură între trupul 
Maicii Domnului şi trupul Mântuitorului. Să ştiţi că toate lucrurile acestea 
nu au rost, pentru că noi nu putem înțelege... putem face teorii, dar n-are 

niciun rost o teorie într-o chestiune care-i mai presus de înţelegerea noastră. 
Aşa încât n-avem de ce să cercetăm. Cum să cercetăm noi, de exemplu, 
Pogorârea Duhului Sfânt? Doar să ne lumineze Duhul Sfânt că S-a pogorât 
peste Sfinţii Apostoli, dar n-avem cum să cercetăm. Putem cerceta unde-i 
scris în Scriptură despre Pogorârea Duhului Sfânt, ce spune Sfântul Apostol 
Pavel în legătură cu acțiunea Duhului Sfânt. În general însă nu avem cum 
cerceta, aşa că degeaba cercetăm. 


— Explicaţi-ne cuvintele Fericitului Augustin: „Iubeşte şi fă ce vrei”. 

— Da, este un cuvânt al Fericitului Augustin pe care l-am auzit şi eu, 
încă din copilărie, în legătură cu Crăciunul. Dacă-L iubeşti pe Dumnezeu, 
poţi să faci orice vrei, că nu poţi face ce nu trebuie să faci. În momentul în 
care eşti angajat în legătură cu Dumnezeu, prin iubire, n-ai cum să faci un 
lucru rău, pentru că nu trăieşti în afară de Dumnezeu. Adică n-o să faci 
păcate, gândindu-te că-L iubeşti pe Dumnezeu... ci, pentru că-L iubeşti pe 
Dumnezeu, nu faci păcate. Şi-atunci, faci ce vrei. 

Ştiţi cam cum e treaba asta? Cum zic eu: că eu fac ce-mi place. Cum 
adică „fac ce-mi place”? Tot ce fac îmi place. îmi place să mă duc la 
biserică, îmi place să slujesc, îmi place să stau la strană, îmi place să cânt, 
îmi place să predic, îmi place să ţin o conferință, îmi place să mă rog, îmi 
place să meditez, îmi place să spovedesc, îmi place să mă spovedesc... deci 
tot ce fac îmi place; deci fac ce-mi place. Ar putea zice oamenii: „Apăi, ăsta 
nu-i om cumsecade, dacă face ce-i place!” Dar eu fac ce-mi place pentru 
că-mi place numai ce trebuie să-mi placă. 


- Explicaţi-ne rostul lumânărilor şi simbolistica lor în Biserică. 

— Noi aprindem lumânări la biserică mai mult în înţeles istoric şi-n 
înţeles moral. Adevărul este că în primele veacuri ale creştinismului şi multă 
vreme încoace, lumânările erau necesare pentru iluminat. Nu putea exista o 
slujbă în care se citea fără lumânări. Şi-atunci, exista şi rolul practic al 
folosirii lumânărilor. Or acum, când există alte mijloace de iluminare, 
înțelesul practic al lumânărilor nu mai există. 

Însă lumânările ţin de rânduiala Bisericii şi în înţeles simbolic. Ne 
aduc aminte de lumina lui Hristos, care luminează tuturor. Preotul, cu o 
lumânare în mână, spune, la Liturghia Darurilor mai înainte sfințite: 
„Lumina lui Hristos luminează tuturor”. Sau, la Paşti: „Veniţi de luaţi 
lumină!” Acesta este simbolismul luminii ca atare. 

Iar simbolismul lumânărilor ca jertfă este în înțelesul că lumânările 
sunt făcute din ceară de albine, iar albinele sunt socotite simbolul fecioriei, 

pentru că nu au legătură între masculin şi feminin. Lumânările sunt o jertfă 
pură, o manifestare de puritate adusă în fața lui Dumnezeu. 


— Consideraţi că ştiinţa contestă unele mentalități bisericeşti? 

— Dragă, dacă se întâmplă aşa ceva, în cazul acesta încurcăturile care 
sunt le face sau omul religios care n-are cunoştinţe ştiinţifice, sau omul de 
ştiinţă care n-are cunoştinţe religioase. Credinţa şi ştiinţa sunt două lucruri 
care trebuie să meargă împreună, dar obiectul lor este cu totul diferit. 
Credinţa nu face ştiinţă, face conştiinţă, iar ştiinţa nu face conştiinţă, ci face 
ştiinţă în legătură cu legile lui Dumnezeu, în folosul oamenilor. Prin urmare, 
obiectivul fiind diferit, nu se poate pune problema unei convergențe totale. 
Şi, mai ales fiindcă ştiinţa este la măsura omului, iar credința este din darul 
Domnului, nu poate fi vorba de o comparaţie. 

Acuma, sigur că unii oameni de ştiinţă, de exemplu, explică existența 
lumii într-un fel, excluzând, să zicem, partea lui Dumnezeu în creaţia lumii; 
în cazul acesta, ei contrazic religia. 

Religia vorbeşte despre existența lui Dumnezeu şi despre creaţia lui 
Dumnezeu, şi în felul acesta contrazice ştiinţa. 

Noi ne bazăm pe ceea ce ne spune credința noastră şi credem în 
existența lumii prin Dumnezeu, şi-atunci n-avem de ce să cerem sprijinul 
ştiinţei ca să fim siguri de ceea ce ne spune credința. Ne bazăm pe 
argumentele credinței, pe ceea ce ne spune credinţa. Dacă am căuta sprijin în 
afirmaţiile ştiinţei, ar însemna că punem ştiinţa mai presus de credință sau pe 
picior de egalitate cu credința. Important este ca fiecare să ştie ce urmăreşte. 

Sigur că un om de ştiinţă poate să-L descopere şi pe Dumnezeu, din 
minunăţiile lui Dumnezeu. De exemplu, psalmistul, care era un om al 
credinţei, spunea, privind la natură: „Cât de minunate sunt lucrurile Tale, 
Doamne, toate cu înțelepciune le-ai făcut” (Ps. 103, 25); iar un om de 
ştiinţă, care ştie mai mult decât ştia psalmistul sau decât ştim noi despre 
natură — de exemplu structura unui grăunte de polen, care, deşi e atât de mic 
încât nu se vede cu ochiul liber, totuşi are o structură a lui —, Îl poate vedea 
în grăuntele de polen pe Dumnezeu (pe Creator) mai bine decât îl vedem noi, 
care nu ştim structura lui, să zicem. Sau structura atomului: oamenii de 
ştiinţă, care ştiu structura atomului mai mult decât noi, pot vedea minunățiile 
lui Dumnezeu în structura atomului mai mult decât noi. Aşa încât credința 
poate să-l sprijine pe omul de ştiinţă, iar omul de ştiinţă poate să se sprijine 
pe rezultatele ştiinţei în vederea înmulțirii credinței. 

Se spune despre Pasteur că a fost un om foarte credincios şi că cineva 
ar fi zis către el: cum tu, care eşti aşa învăţat, eşti credincios ca un țăran breton? 
(În regiunea Bretania din Franţa se socoteau că sunt cei mai buni credincioşi.) 

Şi el a răspuns: Da, sunt om învăţat şi sunt credincios ca un breton, dar, 
dac-aş fi mai învăţat, aş fi credincios ca o bretonă — ştiindu-se că femeile 
participă la viața religioasă mai mult decât bărbaţii. 


— Care sunt căile de desăvârşire în Ortodoxie? 

— În Ortodoxie, desăvârşirea se urmăreşte mai ales în două planuri: în 
smerenie şi în iubire. Sfântul Isaac Sirul, întrebat fiind ce este desăvârşirea, 
a zis că desăvârşirea este „un adânc de smerenie sau o prăpastie de 
smerenie”. lar Domnul nostru lisus Hristos Şi-a prefațat afirmația: „Fiţi 
desăvârşiți, precum Tatăl vostru Cel din ceruri desăvârşit este” prin 
cuvintele: „Iubiţi pe vrăjmaşii voştri, faceți bine celor ce vă urăsc, binecu- 
vântaţi pe cei ce vă blestemă şi rugați-vă pentru cei ce vă prigonesc, ca să fiți 
fiii Tatălui vostru Celui din ceruri, Care răsare soarele peste cei buni şi peste 
cei răi şi trimite ploaia peste cei drepți şi peste cei nedrepți” (Matei 5, 44-45). 
Iar după aceea, a spus cuvintele: „Fiţi desăvârşiți, precum Tatăl vostru Cel 
din ceruri este desăvârşit” (Matei 5, 48). 

lar Sfântul Apostol Pavel, în Epistola către Coloseni, arătând calea 
spre desăvârşire, îşi încheie cuvântul astfel: „Peste toate îmbrăcaţi-vă cu 
iubire, care este legătura desăvârşirii” (Coloseni 3, 14). 

Aşadar, în iubire şi în smerenie caută Ortodoxia desăvârşirea. 


— Punerea pe pereţi a pozelor şi reclamelor constituie idolatrie? 

— Nu constituie idolatrie, dar s-aveți grijă ce puneţi pe pereți! Să nu 
puneţi nuduri şi spurcăciuni şi nu ştiu ce, pentru că nici nu se potriveşte, 
într-o casă de creştin, să fie icoanele în legătură cu lucruri necuviincioase; şi 
lucrurile necuviincioase nu trebuie puse nicăieri, adică nu trebuie expuse. 

Îmi spunea cineva că la serviciu, acolo unde lucrează el, sunt nişte 
poze deşucheate... Nu e corect! În maşini, unii au lucruri pe care nu se 
cuvine să le aibă nici înăuntru, nici în afară. 

Eu sunt foarte împotriva celor care se uită la filme necuviincioase, la 
lucruri pe care nu se cuvine să le aibă omul în vedere. 

Dacă eşti un om religios, trebuie să îți creezi o atmosferă care-ţi aduce 
aminte de Dumnezeu. Icoanele din casele credincioşilor sunt o prelungire a 
bisericii în casele oamenilor. Or nu poate să fie Dumnezeu şi Satana la un 
loc, Dumnezeu şi lucrurile necuviincioase la un loc. 


— Există vreun verset în Sfânta Scriptură, care să ne întărească 
nouă credinţa că după moarte ne vom întâlni cu sufletele celor pe care 


i-am iubit în această viaţă şi care au murit? 

— Nu ştiu să existe, dar e credința noastră. Adică noi, de fapt, nu ne 
bazăm numai pe Scriptură... să nu căutaţi argumente numai din Scriptură, 
pentru că Scriptura e numai o parte, numai un izvor al credinței, nu 
reprezintă toate izvoarele. Noi avem credință şi în tradiția Bisericii, şi-atunci 
ne bazăm şi pe ceea ce spun Sfinţii Părinți, pe ceea ce învață Biserica în 
ansamblul ei, nu ne oprim numai la ceea ce învață Scriptura. 


— Există farmece sau vrăji? Şi, dacă da, ce se poate face pentru a 
contracara lucrarea acestora? Au acestea putere asupra unui om care 
vine la Biserică? 

— Păi, mai întâi de toate, un om, ca să nu fie atins de influenţe demonice, 
de influenţe negative, trebuie să ducă o viață corectă. Dacă duce o viață 
corectă, nu e primejdie. Sfântul Apostol Pavel, în Epistola către Romani, 
spune aşa: „Fiţi înţelepţi față de bine şi nevinovaţi față de rău, iar Dumnezeu 
va zdrobi repede pe Satana sub picioarele voastre” (Romani 16, 19-20). 

Ştim din Vieţile Sfinţilor despre Sfântul Ciprian, care a fost vrăjitor, 
că a lăsat toate şi şi-a dat seama că creştinismul este superior. Asta înseamnă 
că vrăjile există ca posibilitate, dar nu există ca activitate. Pot fi oameni care 
să nu fie atinşi de vrăji. lar dacă totuşi există nişte influenţe, acestea pot fi 
înlăturate prin rugăciunile Bisericii, prin rugăciuni de dezlegare (sunt chiar 
dezlegări de farmece în slujbele noastre). Și altceva nu avem ce face. 

Nu există alte posibilități decât viața corectă şi slujbele de dezlegare 
de farmece. 


— Este iertată persoana care perseverează în păcate grave şi se 
pocăieşte de fiecare dată? 

— În Pateric este o istorie cum unul făcea păcate în fiecare zi, şi în 
fiecare zi se ruga lui Dumnezeu; şi se spune că Dumnezeu l-a iertat până în 
cele din urmă. Dar asta nu trebuie să ne dea motiv să facem păcate. Cine 
vrea să scape de păcate nu se gândeşte cum să facă păcate, ca să-i fie 
iertate. Şi-apoi, mai e ceva: iertarea păcatelor se dă prin părăsirea 
păcatelor. Într-o rugăciune de la Maslu, rugăciunea a doua, se zice: „Tu 
eşti Cel ce ai zis: de câte ori vei cădea, scoală-te şi te vei mântui”. Deci 
datoria de a te ridica din păcat e permanentă, dar şi datoria de a evita 
păcatul trebuie să fie permanentă. 

Dar oricum, cineva care a căzut în păcat trebuie să se gândească la 
îndreptare, nu la rămânere în păcat. 


— După ce Cain l-a ucis pe Abel, a fugit. Întrebat de Dumnezeu de 
ce fuge, răspunde că îl urmăreşte cineva. Cine este acest „cineva”? 

— Conştiinţa! Victor Hugo are un poem, La conscience, în care spune 
despre Cain cum nu putea să scape de el însuşi. 


— Te poate mântui perseverenţa, mai ales într-o anumită virtute? 

— Da, pentru că nu poți face toate virtuțile deodată, şi-atunci e bine să 
faci ceva, una dintre virtuți, cea mai la îndemână, de exemplu angajarea în 
rugăciune. 


— Ce se întâmplă cu acei copii care mor imediat după naştere şi nu 
au primit Taina Botezului? 

— Nu ştim ce se întâmplă. În sinaxarul din Sâmbăta lăsatului sec de 
carne, deci de sâmbăta trecută, se spune despre copiii necredincioşilor şi 
despre copiii nebotezaţi că nu vor fi nici la bine, nici la rău. Deci vor fi 
într-o stare intermediară. Altceva noi nu ştim, n-avem de unde să ştim. 


— Ce puteţi să ne spuneţi despre căsătorie şi relaţiile intime între 
cei doi soți? 

— Nimic. Să vă vedeţi de treabă şi să-i întrebaţi pe duhovnicii voştri şi 
atâta tot. 


— Ce trebuie să înţelegem prin numărul numelui fiarei? 

— Dragă, numărul numelui fiarei este un nume real, care este cifrat cu 
666, pentru că în scrierea evreiască şi în scrierea grecească numerele se 
notează cu litere şi astfel se pot formula anumite nume pe baza literelor care 
reprezintă cifrele. 

666 se socoteşte că a fost numele lui Nero sau numele lui „Nero 
redivivus” — numele lui Domițian; nu pot să vă demonstrez cum anume s-a 
ajuns la asta. 

Protestanţii, în general, au socotit că numărul fiarei este numele Papei 
de la Roma, care se intitulează pe sine: „Vicarus Figli Dei”; şi fac ei aşa, 
nişte calcule, nişte demonstraţii în legătură cu cifrele romane şi scot 666. 
Dar să ştiţi că nu-i aşa! 

— În Pateric există îndemnul să te retragi în chilie şi să te 
îndeletniceşti acolo cu lucrul tău. Noi cum trebuie să procedăm? 

— Îndemnul acesta este pentru cei care şi-au ales o viață de retragere, în 
chilii, în mânăstiri. Însă nu se poate aplica pentru cei care au familie, pentru 
cei care trebuie să se ducă după cumpărături, pentru cei care trebuie să se 
ducă să lucreze ca să câştige pentru viaţa lor şi pentru viața familiei. Aceia se 
mântuiesc în acele condiţii, nu le e periclitată cu nimic mântuirea, dar nu pot 
să se retragă şi să facă lucrul pe care îl face cineva care n-are altceva de făcut. 


— Am o fetiță de opt ani; până la şase-şapte ani, stătea la toată 
slujba Sfintei Liturghii, însă acum nu mai are răbdare. S-o mai iau la 
biserică, chiar dacă mai iese din când în când din biserică, sau s-o las 
acasă? Cum să procedez? 

— Şi într-un fel, şi într-altul: o mai aduci pe la biserică, să nu-şi uite de 
biserică, o laşi să mai iasă pe-afară, pentru că nu are răbdare... Slujbele 
noastre sunt făcute pentru oameni mari, pentru oameni pricepători, pentru 
oameni care ştiu de ce stau acolo, pentru oameni care participă la slujbă. Nu 
sunt făcute pentru copii, care, la măsura lor, nu înțeleg. 

Eu m-am trezit, cumva, în biserică. Când aveam 54 de ani, am rămas 
în tren... Eram cu un părinte de la noi şi am rămas în tren: s-a blocat ușa şi, 
până să cobor eu, a pornit trenul. Şi zic eu: de 54 de ani n-am rămas 
niciodată în tren! Şi părintele acela a zis să nu număr toți anii, că doar nu 
m-am născut în tren! Însă în cazul acesta, eu număr toţi anii şi zic că m-am 
trezit în biserică. M-au adus părinţii mei în biserică de când eram foarte mic, 
şi mi-a plăcut. Dar să ştiţi că nu înţelegeam nimic. Gândindu-mă acum, în 
urmă, îmi dau seama că nu înțelegeam nimic. Credeam că în biserică nici nu 
se spune ceva cu sens, ci se spun aşa, nişte cântări fără text... nu înţelegeam 
nimic. Când m-am dus la şcoală, la Cluj, m-au întrebat colegii dacă la noi se 
cântă „Ca pe Împăratul”; şi eu am spus că nu se cântă. Când m-am dus 
acasă, dacă ei mi-au atras atenţia, am auzit şi eu: „Ca pe Împăratul tuturor 
să-L primim...”. Când m-am dus la şcoală în clasa a doua, le-am spus 
colegilor: „Mă, să ştiţi că şi la noi se cântă «Ca pe Împăratul»”. 

Deci copiii nu au cum să stea, nu au răbdare; nu au răbdare nu numai 
pentru biserică, nu au răbdare pentru nimic. Şi la şcoală li se face un 
program scurt, li se schimbă activitatea, li se dă posibilitatea să se joace... 
sunt nişte lucruri pe care le ştiu pedagogii şi ştiu de ce le fac. 

Aşa că cei care aveţi copii trebuie să vă lăsaţi voi după copii, nu 
copiii după voi, la măsura voastră. Se zice că niciodată nu poți să-i ceri 
unui copil să meargă la acelaşi pas cu un om mare. Un copil are pas de 
copil, iar dacă vrei să mergi cu el, te laşi tu după el; trebuie să-i înţelegi 
neputinţa lui, nu-i ceri nişte lucruri pe care nici tu nu le-ai făcut când erai 
copil şi nu le-ai fi putut face. 


— În ce mod ne putem apropia de Dumnezeu şi prin cântarea psaltică? 
Despre acest lucru se vorbeşte mai puţin în Pateric, considerându-se că 
această cântare nu implică o concentrare asupra textelor liturgice. 

— În învățăturile părinţilor duhovniceşti, de exemplu în scrierile 
Sfântului Petru Damaschin, avem afirmaţia că rugăciunea gândită (rugăciunea 
lăuntrică) este „desăvârşirea minţii”, iar cântarea este „leac al neputinței”. 

Biserica a primit cântarea ca pe un fel de divertisment, ca să zicem 
aşa. Oamenii se simt mai bine când cântă sau când aud cântându-se decât 
atunci când ar citi ceva sau când s-ar rosti ceva. Se simt mai bine conduşi 
către Dumnezeu pe aripile cântării. Noi zicem că şi îngerii din ceruri cântă. 
Ştim că la Naşterea Domnului au cântat îngerii: „Mărire întru cei de sus lui 
Dumnezeu, şi pe pământ pace, între oameni bună-voire!” (Luca 2, 14). 

Însă pentru o anumită categorie de oameni, care sunt mai obișnuiți cu 
slujba rostită, cu slujba citită, cu rugăciunea lăuntrică, se potriveşte şi 
rugăciunea aceasta, şi ei ocolesc cântarea, zicând că aceia care cântă se şi 
împrăştie mai mult. 

În realitate, fiecare trebuie să se folosească de mijlocul care i se 
potriveşte lui. Noi la mânăstire şi cântăm, şi citim, şi rostim... mă rog, facem 
cum e rânduiala... şi nu zicem că atunci când cântăm ne împrăştiem, şi că 
atunci când nu cântăm, ne concentrăm. În realitate, poţi să te concentrezi şi 
când cânţi, dacă ţii seama de text şi de cântare, şi poți să te împrăştii şi când 
citeşti, dacă nu ţii seama de texte. 

În Pateric într-adevăr este câte un loc în care se spune — chiar la Avva 
Pamvo — cum s-a dus un frate din Pustie în Egipt şi a auzit acolo cântare de 
psalmi şi slujbe frumoase; şi s-a întors şi a zis: „Părinte, noi ne pierdem 
sufletul aici, în Pustie! Nici nu ştii ce frumos cântă cei din lume”. Şi-atunci 
părintele l-a apostrofat şi i-a spus: „Lasă, că-i mai bine ce facem noi, că 
aceia se împrăștie”. Sunt nişte lucruri exagerate... şi în Pateric poţi să găseşti 

exagerări. Sunt nişte lucruri exagerate, pe care trebuie să le gândim în 
perspectiva noastră. 

Dacă nouă ne place cântarea şi dacă ne plac slujbele cu cântare, nu 
pierdem nimic. Dacă vrem să avem rugăciunea lăuntrică şi necântată, putem 
s-o folosim şi pe aceasta, însă în rugăciunea noastră particulară. Important 
este să folosim ceea ce ne stă la îndemână. 

Dacă Biserica a rânduit să fie slujbe cu cântare, să învăţăm să cântăm 
şi noi. Muzica psaltică e frumoasă... e cam pretențioasă, dar e frumoasă. Noi 
în Ardeal avem şi muzică bisericească ardelenească, mai puțin pretențioasă, 
care poate fi cântată mai uşor, fiecare regiune din ţara noastră are melodiile 
ei bisericeşti... Important este să ne încadrăm în condiţiile pe care le avem. 


— Ce este mai pustiu: oraşul sau Pustiul? 

— Păi, depinde, fiindcă Pustiul poate să nu fie pustiu, şi poate să fie 
oraşul pustiu; depinde cum ţi-l faci. În oraş există pustiu în sensul că 
oamenii se cunosc mai puţin, că se interesează mai puțin unii de alții, că nu-i 
cunoşti nici pe cei dintr-un bloc cu tine, că eşti mai izolat poate decât într-o 
Pustie; spre deosebire, de exemplu, de un sat, unde oamenii se cunosc, se 
întrebă unii pe alţii, comunică unii cu alții, se salută când se întâlnesc. 


— Când se şterg păcatele omului? 

— Dragă, păcatele le şterge Dumnezeu când ştie El şi cum ştie El. De 
obicei când nu ne mai gândim la ele, când nu ne mai preocupă, când nu ne mai 
urmăresc considerăm că sunt şi iertate, dar nu pentru meritele noastre, pentru 
faptele noastre bune, ci pentru darul lui Dumnezeu, pentru mila lui Dumnezeu. 

Noi facem binele și avem datoria să cuprindem în pocăință şi fapta cea 
bună, în înţelesul că pocăința nu-i numai ceva negativ (aşa, că ne gândim la 
un rău pe care l-am făcut), ci este şi ceva pozitiv, pentru că facem binele nu 
în locul răului pe care l-am făcut, ci facem binele potrivnic răului ca să 
avem ceva pozitiv în viaţa noastră, ca să ne statornicim în bine, ca să nu mai 
putem face răul. 

Am pomenit adineaori de un părinte care, „din multa bunătate, nu mai 
ştia ce-i răutatea”. Cum a ajuns la aceasta? A ajuns prin faptul că a simțit 
datoria de a se îmbunătăţi şi s-a îmbunătățit până la aşa măsură încât 
răutatea nu mai avea nicio putere în el. La asta trebuie să ajungem în 
legătură cu ştergerea păcatelor: să nu ne mai preocupăm de păcatele făcute. 

Pocăinţa este ceva cu privirea spre viitor, nu este un lucru cu 
încremenire în trecut, adică tot timpul să mă gândesc: „Ce-am făcut, vai de 
mine!”, ci mă gândesc tot timpul cum să-l slujesc lui Dumnezeu mai bine în 

cealaltă vreme a vieţii mele. Acestea sunt roadele de pocăință pe care le 
pomeneşte Scriptura, le pomeneşte Sfântul loan Botezătorul, când zice: 
„Faceţi roade vrednice de pocăință” (Matei 3, 8; Luca 3, 8). 

Prin urmare, concluzia este aceasta: păcatele le şterge Dumnezeu, iar 
noi ne angajăm spre bine nu ca să ni se şteargă păcatele (pe care ni le 
şterge Dumnezeu), ci ca să nu mai ajungem să mai facem, să nu mai 
adăugăm alte păcate. 


— Ce înseamnă să ai un program ordonat al vieţii spirituale? 
Înseamnă fixarea lui în anumite obiceiuri? 

— Da, e bine să ai nişte deprinderi: să ştii de rugăciunea de dimineaţă, 
de rugăciunea de seară, să ştii de rugăciunea de la masă, să-ți găseşti ceva 
timp ca să citeşti din Scriptură, să ai nişte momente în viață care să fie 
marcate de gândul la Dumnezeu. Adică să nu fie ceva întâmplător: asta o 
fac, asta n-o fac... Când te scoli dimineaţa, să ştii să stai în faţa lui 
Dumnezeu; seara, când te culci, să ştii că e vremea hotărâtă să te gândeşti la 
Dumnezeu; când stai la masă, să te gândeşti la Dumnezeu. Asta înseamnă să 
ai şi un program de viaţă religioasă. Duminica mergi la biserică, în zilele de 
post posteşti... sunt nişte programe. 


— Ce ne puteţi spune referitor la pedeapsa pe care Dumnezeu o 
aplică, în unele cazuri, urmaşilor celor ce au săvârşit păcate, pedeapsă care 
uneori poate merge până la al şaptelea neam, până la a şaptea generație? 

— Dragă, în ceea ce priveşte pedeapsa, noi nu ştim prea multe. Ştim 
doar atât, că Dumnezeu i-a promis omului că, dacă va împlini poruncile Lui, 
îl va binecuvânta până la al miilea neam, iar dacă nu va împlini poruncile lui 
Dumnezeu, va fi pedepsit până la al treilea sau al patrulea neam. Asta 
înseamnă că noi avem o responsabilitate nu numai pentru noi, ci avem o 
responsabilitate şi pentru urmaşii noştri, că păcatele se plătesc nu numai în 
cei care le fac, ci şi în urmaşii lor. Asta e ceea ce ştim din Scriptură. 

Părintele Arsenie Boca zicea că de aceea se spune că păcatele se pedepsesc 
până la al treilea sau al patrulea neam, pentru că după al treilea şi al patrulea 
neam se stinge neamul. Dacă împlineşti poruncile lui Dumnezeu, neamul îți 
rămâne până la al miilea neam sau poate şi mai mult (o mie de ani nu înseamnă 
totdeauna o mie, ci înseamnă de multe ori şi altceva, adică ani mulți). 

Cum se explică, de ce-i aşa, că-i drept sau nu-i drept să fie aşa, asta e 
altceva. Ceea ce ştim noi este că suntem datori cu ceea ce putem face, nu 
numai pentru noi, ci şi pentru binele altora. 

— Ce o sfătuiţi pe o tânără care a avut o bunică vrăjitoare, doi 
fraţi care s-au sinucis şi ea însăşi a avut o tentativă de sinucidere? 

— Dragă, eu nu ştiu ce să faci, decât să te ţii de Dumnezeu, pentru că 
de la Dumnezeu vine „toată darea cea bună şi tot darul desăvârşit”. 


— Cum putem preveni împrăştierea gândurilor în timpul 
rugăciunii, când aceasta a devenit obişnuință? 

— Împrăştierea la vremea rugăciunii se poate preveni numai prin silința 
de a fi neîmprăştiat şi atunci când nu eşti la rugăciune. În Pateric se zice: 
„Călugărul care se roagă numai când se roagă, acela nicidecum nu se 
roagă”. Deci omul care aşteaptă rugăciunea ca să nu se împrăştie ar trebui să 
nu se împrăştie nici înainte de rugăciune. Prin concentrarea pe care o are la 
rugăciune scapă şi de împrăştiere, dar împrăştierea este o chestiune care 
ține, în general, de viața omului. Mintea omului este în aşa fel făcută încât 
să nu stea la un singur lucru, statornică numai la un singur lucru, ci în 
acelaşi timp poţi să te gândeşti şi la altceva, să ai şi o altă impresie decât cea 
principală. În cazul acesta, important este să te concentrezi pe cuvintele pe 
care le spui şi să nu te sperii când se întâmplă şi altceva. De exemplu, faptul 
că-ți vin gânduri care te împrăștie nu trebuie să te preocupe decât în sensul 
de a fi mai silitor pentru a se împuţina gândurile. 

În Pateric se spune că la Avva Pimen s-a dus un frate şi l-a întrebat: 
„Ce să fac, părinte? că-mi vin tot felul de gânduri rele în minte”. Avva 
Pimen i-a zis: „Opreşte vântul! Întinde braţele şi pieptul şi opreşte vântul!” 
Dar fratele a zis că nu poate să oprească vântul, şi-atunci Părintele Pimen i-a 
spus: „Aşa cum nu poți opri vântul, tot aşa nu poţi opri gândurile cele rele să 
vină! Dar altceva poţi să faci, şi anume, cu un gând bun să înlături gândul cel 
rău”. Deci statornicirea în gânduri bune duce la înlăturarea gândurilor celor rele. 


— După eliberarea prin spovedanie de păcatele ce apasă asupra 
sufletului, amintirea patimilor revine mereu în minte. Pentru a ne elibera 
de amintirea lor, ce ne recomandaţi? 

— Recomand statornicirea în gânduri bune. Adică de câte ori simțim că 
este un asalt în sufletul nostru pentru un gând negativ, să-l înlăturăm cu un 
gând pozitiv. Lucrul acesta se realizează în timp, niciodată nu ai putea 
rezolva o astfel de chestiune într-un anumit moment. Iertarea o primim de la 
Dumnezeu, iar liniştirea sufletului tot de la Dumnezeu, dar statornicirea în 
gânduri bune este o chestiune care se câştigă în timp şi metodic. 


— Se spune în Pateric că la o adunare, unul dintre fraţi a zis: „Eu 
nu mănânc această mâncare, căci eu postesc!” Părintele îl ceartă, 


163 


Arhimandritul Teofil Părăian 


zicându-i: „Mai bine nu posteai, decât să te lauzi pentru fapta aceasta!” 
Noi, când suntem în vreme de post şi mergem la rude, dacă ne pun pe 
masă bucate care nu sunt de post, ce să facem? 

— Să spuneţi că postiţi şi să postească şi ei! Dragă, asta din Pateric, că 
„eu postesc”, era o pravilă a lui personală, nu era o rânduială a Bisericii. 

Eu, de exemplu, dacă mă duc undeva unde nu se posteşte şi mi se 
pune o mâncare de dulce în post, refuz mâncarea de dulce! De ce? Pentru că 
şi omul care îmi oferă trebuie să postească. Acum există o rânduială precisă; 
pe-atunci nu existau rânduieli precise, ci existau nişte deprinderi ale unora şi 
altora... Dacă tu te duci într-o adunare unde nu se posteşte, și tu vrei să 
posteşti într-o chestiune a ta particulară, e una, iar dacă posteşti pentru că e o 
rânduiala a Bisericii să posteşti, e alta. De exemplu, când mergem la pomeni 
de înmormântare sau de parastas, dacă e zi de miercuri, de vineri sau zi de 
post, eu nu mănânc de dulce, că oamenii bagă de seamă ce mănânci. De 
altfel, eu nici acasă nu mănânc de dulce în zi de post. Şi-atunci, de ce să-mi 
stric rânduiala când mă duc la o pomană? Le spun oamenilor: „Nu mănânc, 
fiindcă astăzi se mănâncă de post”. Şi-atunci, oamenii se orientează, 
eventual îţi dau ceva şi mănânci, iar dacă nu-ți dau, trece, te duci acasă şi 
mănânci ce poţi mânca. Asta este rânduiala noastră de acum. 

Eu, de exemplu, dacă mă duc la fratele meu sau la cineva cu care sunt 
apropiat, îi spun de la început: „Uite, vin la voi, însă la mânăstire noi postim 
lunea” (dacă-i luni şi vreau să postesc, deşi la postul de luni sunt puţin mai 
elastic, în sensul că, dacă sunt în afară de mânăstire, nu ţin neapărat să 
postesc lunea, pentru că postul de luni este totuşi facultativ; la mânăstire, 
totdeauna postesc lunea). Dacă pot să postesc şi rânduiala se poate împlini, 
le spun: uite, astăzi e luni... deseară vin la voi; pregătiți mâncare de post, ca 
să pot să postesc şi luni. Dacă nu-i anunţ, pot să mănânc şi de dulce, nu-i o 
problemă. 

Deci sunt chestiuni care sunt precise şi sunt chestiuni cu elasticitate, şi 
nu-i nicio greşeală că le spun oamenilor că azi e post şi trebuie să postim, 
fiindcă nu mă laud cu postul, ci vreau să împlinesc o rânduiala pe care 
trebuie s-o împlinească şi ei. 


— De cine depinde sporirea noastră duhovnicească, de noi sau de 
duhovnic? În ce măsură? 

— Şi de noi, şi de duhovnic! Dar să ştiţi că de multe ori depinde mai 
mult de noi decât de duhovnic, pentru că pe duhovnic îl întâlnim mai rar, 
dar cu noi ne-ntâlnim în toată ziua, în toată clipa. Depinde de noi, de râvna 
noastră, de dorința noastră de îmbunătăţire, de hotărârea noastră pentru a fi 

în legătură cu Dumnezeu, de reproşurile pe care ni le facem pentru 
întrelăsări, pentru delăsări, pentru neîmpliniri... 


— Vă rugăm să ne explicați următoarea povestire din Patericul 
egiptean: A venit un frate la Avva Zinon şi l-a întrebat ce să facă, 
pentru că nu-l părăsesc patimile. lar Avva Zinon i-a zis: „Vasele lor 
sunt încă la tine şi de aceea nu te părăsesc. Dă-le lor arvuna lor şi te vor 
lăsa”. Care sunt vasele şi care este arvuna? 

— Dragă, vasele sunt pricinile patimilor, iar arvuna probabil este 
nădejdea de a scăpa de patimi. Nu le mai băga în seamă şi-ai scăpat de ele! 


— Cum credeţi că ar trebui să-şi petreacă timpul liber un student? 
Prin timpul liber nu se înțelege şi timpul afectat rugăciunii. 

— Un student să-şi folosească timpul liber tot ca student. Mai întâi de 
toate, să se odihnească, pentru a fi disponibil pentru o muncă de student. Să 
ştiţi că şcoala nu se face numai cu munca, ci se face şi cu odihna. Dacă nu 
eşti odihnit, n-ai randament, nu înţelegi, nu asimilezi; e foarte important, 
când porneşti la o muncă intelectuală, să fii totdeauna odihnit. 

Timpul liber se poate folosi şi pentru studiu, eventual pentru alt fel de 
studiu decât cel de la şcoală sau care ţi se cere pentru şcoală. Poţi să te şi 
plimbi, poţi să faci şi sport dacă vrei, dacă simți nevoia de sport, de a-ţi 
folosi energiile; mă rog, la tinerețe există energie, omul e pornit aşa, să facă 
ceva, iar la oraş n-ai ce face, nu e ca la ţară, unde-i pui coasa-n mână şi-i 
zici: „Eşti student? No, ia să vedem, ştii cosi?” Şi-i trage-o coasă... La oraş 
nu se pot realiza nişte lucruri care se realizează la sat. La sat îi pui sapa în 
mâna copilului de când o poate ţine-n mână. La oraş trebuie să faci ceva... 
şi-atunci, mai faci un sport, mai ieşi la o plimbare... În orice caz, să nu-ţi 
pierzi timpul în priviri fără rost la televizor (eu nu zic să nu vă uitaţi la 
televizor, că şi eu am, într-un fel, televizor — am sonorul de la televizor —, 
numai că n-am vreme de el). 

Important este să-ți găseşti totdeauna ceva de făcut, totdeauna ceva 
frumos, ceva care te îmbogăţeşte sufleteşte, şi-atunci e foarte bine. lar dacă 
nu-ţi găseşti ceva de făcut, atunci te stăpâneşte vrăjmaşul şi-apoi îți dă el 
de lucru! 


— Dacă săvârşim păcate față de părinții trupeşti şi ne căim, 
dobândim iertare, pe de o parte, iar pe de altă parte, pedeapsă? 

— Dragă, Dumnezeu zice aşa: „Cinsteşte pe tatăl tău şi pe mama ta!” 
(leşirea 20, 12). E o poruncă! Şi ţineţi seama de faptul că cele zece porunci 

ale lui Dumnezeu, după cum remarcă Sfântul Chiril al Alexandriei, sunt 
împărțite aşa: primele patru privesc raportul dintre om și Dumnezeu, a 
cincea priveşte raportul dintre părinți şi copii, iar celelalte privesc raportul 
între oameni şi oameni. 

Sfântul Chiril al Alexandriei observă un lucru care mie mi-a plăcut 
foarte mult, de când l-am aflat (îmi pare rău că nu l-am gândit şi eu înainte 
de a-l afla), şi anume: întâi e Dumnezeu, apoi părinții şi după aceea sunt 
ceilalți oameni. Părinţii au un loc special, prin părinţi ne-a adus Dumnezeu 
în lumea aceasta. Deci față de părinți avem datorii speciale, trebuie să-i 
odihnim pe părinţi prin viaţa noastră, prin felul nostru de a fi, să nu le facem 
supărări, să nu le facem ruşine; iar dacă totuşi greşim față de ei (sigur că 
greşeala nu-i numai față de ei, ci e şi față de noi şi faţă de Dumnezeu), de la 
Dumnezeu primim iertarea. 

lar pentru că păcatele, în majoritatea cazurilor, se plătesc, putem să 
primim şi necazuri de pe urma necinstirii părinților şi s-ar putea întâmpla ca, 
la rândul nostru, ca părinți, să avem necazuri prin copiii noştri. Se zice: „Ce 
faci, ţi se va face”. Noi nu dorim lucrul acesta... 

Pe cât se poate, să fim corecţi, că atunci ne vine dar de la Dumnezeu, 
nu ne vine pedeapsă de la Dumnezeu. Pedeapsa, de altfel, e considerată ca 
un mijloc de îmbunătăţire, nu ca un mijloc de ispăşire. 


— În Pateric şi în viaţa călugărească mai ales, ascultarea este un 
element de bază. Totuşi, îi auzim pe unii călugări că ei nu mai vor să-i 
asculte pe ierarhii de care aparțin (pentru motive ca acestea: că ierarhul 
locului sau starețul îi nedreptăţeşte, neprețuindu-le efortul depus în 
mânăstire, că ierarhul sau stareţul sunt materialişti sau au alte păcate) 
şi că ei ascultă de superior numai când consideră. Până unde merge 
ascultarea necondiționată şi când poți pune, eventual, anumite condiții? 

— Ascultarea este necondiționată în sensul acesta, că atunci când te 
faci călugăr spui că vei fi ascultător, întru toate, de îndrumător şi de fraţii 
dimprejur, care-ţi dau nişte lucruri de făcut. Dar când ai fi îndemnat prin 
poruncă să faci un păcat, atunci poți să nu asculți. De exemplu, dacă ţi s-ar 
porunci să dai foc unei case, din ascultare, nu se poate... N-ai voie să faci! 
Pentru că ascultarea o faci ca să te apropie de Dumnezeu şi ca să te apropii 
de Dumnezeu, nu o faci doar ca să fii în ascultarea cuiva. 

Îţi alegi omul de care poţi să asculți, omul care nu te poate îndruma la 
nimic rău pentru că el împlineşte voia lui Dumnezeu, reflectă voia lui 
Dumnezeu; nu-i pus în locul lui Dumnezeu: „Eu sunt dumnezeul tău şi 
trebuie să m-asculţi!” Nu-i aşa! Ci: „Eu sunt slujitorul lui Dumnezeu şi 


166 


Răspunsuri la întrebări ale credincioşilor 


trebuie să mă asculţi pe mine cum Îl ascult eu pe Dumnezeu”. Cum ar zice 
Sfântul Apostol Pavel: „Fiţi următorii mei, precum eu lui Hristos!” (1 Corin- 
teni 4, 16). Asta-i condiţia ascultării. În rest, chestiunile celelalte: că te 
nedreptățeşte, că-ţi cere nişte lucruri care impun mai mult efort... dacă eşti 
smerit, nici nu simți. 

Să ştiţi că totuşi călugăria nu-i o chestiune particulară (aşa, că „mă 
îmbrac în haine călugăreşti şi sunt călugăr”), ci este o chestiune de depen- 
denţă pentru c-ai vrut tu. 

Când te faci călugăr ţi se spune: „Iată, fiule, Mântuitorul Hristos, în 
chip nevăzut, stă aici de față. Vezi, că nimeni nu te sileşte pe tine a veni la 
acest chip. Vezi, că tu de bunăvoie voieşti logodirea marelui şi îngerescului 
chip” (Molizfelnic, „Rânduielile tunderii în monahism”). 

Deci, dacă eşti în situaţia aceasta, de a fi dependent, nu se mai discută 
că ai putea să fu şi independent. Când faci parte dintr-o mânăstire, nu mai 
eşti un om liber, un om care poţi să faci ce vrei, care-ţi poţi rândui nişte 
lucruri aşa, că-ți place ţie. 

Eu, de exemplu, mă consider aici în prelungirea mânăstirii, pentru că 
am fost îngăduit de mânăstire să vin aici. Am în buzunar un bilet de voie, în 
care e scris (eu l-am scris, la maşină; mi l-am făcut anume): „Arhimandritul 
Teofil Părăian din această mânăstire este învoit să meargă la Craiova pentru 
a ţine o conferință cu caracter religios, invitat fiind de Asociaţia Studenţilor 
Creştini Ortodocşi din România. Pleacă astăzi, 27 octombrie 1997, şi se 
întoarce cel mai târziu în 29 octombrie”. Mâine trebuie să fiu la mânăstire, 
căci, dacă nu, sunt în neascultare! 


— Dacă n-ar fi fost scris Patericul, ce neajunsuri ar fi avut credincioşii? 

— Nu ştim, pentru că nu ştim ce foloase au credincioşii care citesc 
Patericul în sensul acesta. Adică noi nu putem zice că de Pateric depinde 
ceva, că, dacă nu citeşti Patericul, nu ai folosul cutare şi că trebuie neapărat 
să citească cineva Patericul pentru a se mântui, că trebuie să împlinească 
cineva Patericul ca să se mântuiască. La fel şi Filocalia... Păi, ce se s-a 
întâmplat cu oamenii care n-au ştiut de Filocalie, care n-au văzut Filocalia? 
Părinții mei: poate nici n-au auzit cuvântul Filocalie, şi cu toate astea, eu 
cred că s-au mântuit. De ce s-au mântuit? Pentru că au fost oameni 
cumsecade, au ştiut de rugăciune, au ştiut de post, au ştiut de îndrumări, au 
ştiut de-o Lege, au ştiut de-o Biserică. Toate astea le-au împlinit fără să ştie 
de Pateric, fără să ştie de Filocalie. 

Şi acum, noi nu putem să maximalizăm nişte lucruri: „Gata, Patericul 
e tot, Filocalia e tot! Oameni buni, cumpăraţi Filocalia... citiți Filocalia... 

citiți Patericul!” Nu aşa! Sigur, ne-ajută, e o treabă bună, e în folosul nostru, 
avem nişte bucurii ale Patericului citind Patericul, avem nişte bucurii ale 
Patericului împlinind Patericul... Avem nişte bucurii ale Filocaliei aşa, 
numai din zicerile Filocaliei; de exemplu, mie mi se umple inima de bucurie 
când zic cuvântul acesta: „Când îţi aduci aminte de Dumnezeu, înmulțește 
rugăciunea, pentru ca atunci când Îl vei uita, Domnul să-Şi aducă aminte de 
tine” (cuvânt din Filocalie, al Sfântului Marcu Ascetul). Sau când zic 
cuvântul Sfântului Isaac Sirul: „Împacă-te cu tine însuţi şi vor fi în pace cu 
tine cerul şi pământul”. Sunt nişte bucurii ale lecturii filocalice şi ale lecturii 
Patericului. Dar noi nu maximalizăm acum: „Gata, numai Patericul! Gata, 
numai Filocalia! Filocalia şi Patericul!” Astea sunt lucruri care ne ajută, 
lucruri care ne formează o perspectivă, care ne dau o orientare; toate sunt 
bune, sunt binevenite dacă ajungem la ele, dar nu poţi să zici că acela care 
nu ajunge la ele e păgubit: „A, păi n-ai citit niciodată Patericul? Vai de 
capul tău... păi ce ştii tu?” Nu se poate zice aşa! 


— Cum aţi caracteriza, în două-trei cuvinte, Patericul? 

— Ştiu eu... e foarte greu să faci o caracterizare aşa, în două-trei 
cuvinte, şi aşa, deodată, la comanda cuiva... L-aş caracteriza drept o carte 
foarte importantă, care ne ajută să ne luminăm conştiinţa în legătură cu 
îmbunătățirea vieţii sufleteşti. No, am zis acum ceva... nu ştiu dacă aş mai 
putea repeta. 


— Cum sporeşti în relația ta cu Dumnezeu prin rugăciunea din 
biserică şi cum sporeşti în relaţia cu Dumnezeu prin rugăciunea făcută 
acasă? Care este diferenţa dintre ele şi care este echilibrul dintre ele? 

— Dragă, într-un fel nu este nicio diferență, pentru că tot rugăciune e şi 
acasă, şi la biserică. Numai că ceea ce faci în biserică, faci organizat şi 
împreună cu alţii, faci într-un loc consacrat, într-un loc sfinţit anume pentru 
Dumnezeu, şi se recomandă ca atunci când e slujbă la biserică şi când poţi 
fi la biserică, să fii la slujbă, fiindcă pentru rugăciunea particulară găseşti 
şi altă vreme, când nu este slujbă la biserică. Mă gândesc în special la 
Sfânta Liturghie. 

— Explicaţi următorul citat din Pateric: „Pe copiii care vin în 
mânăstiri şi în sihăstrii, nu-i aduce Dumnezeu, ci diavolul, ca să-i 
smintească şi să-i răzvrătească pe cei ce vor să petreacă în linişte, în 
curata şi cinstita viaţă călugărească”. 

— Dragă, cei din Pateric au avut în vedere ocolirea pricinilor tuturor 
păcatelor. În Pateric nu se găseşte nicăieri vreun cuvânt în legătură cu 
homosexualitatea, dar această zicere din Pateric arată despre copil că are 
ceva comun cu femeia; copiii pot fi, pentru unii dintre călugări, îndemnători 
la păcat prin faptul că reprezintă, cumva, femeia. Şi, în general, părinții cei 
duhovniceşti au ocolit pricinile păcatului şi au socotit copiii ca posibile 
pricini de păcat, de homosexualitate. Asta este o chestiune privită într-un 
anumit fel, însă omul poate să aibă şi altă perspectivă. 

Şi anume, tot în Pateric se spune că nişte călugări voiau să plece de 
lângă nişte aşezări omeneşti pentru că-i deranjau copiii cu țipetele lor, cu 
jocurile lor; şi i-au spus lui Avva Pimen, iar acesta le-a zis: „De glasul îngerilor 
fugiţi?!” Deci contează foarte mult perspectiva pe care o ai într-o chestiune. 

În Antologia sanscrită este o zicere în legătură cu femeia: 

Câinele-a văzut o fată: 

„Carne ” — a zis, bătându-şi dinţii. 

Și-şi priveau părinţii fata: 

„Floare ” — au zis, plângând, părinţii. 

Și-a văzut-o un călugăr: 

„Bestie” — a strigat ascetul. 

Și-un poet văzut-a fata: 

„Înger ”— a şoptit poetul. 

Deci acelaşi lucru privit din diferite puncte de vedere, din unghiuri 
diferite. Foarte mult contează ce gândeşti despre un lucru. Dumnezeu n-a 
făcut nimic rău, Dumnezeu pe toate le-a făcut bune. Noi trebuie să ajungem 
în situaţia pe care o are în vedere Sfântul Apostol Pavel, când zice: În 
Hristos nu există bărbat sau femeie, rob sau slobod, ci întru toate, Hristos 
(cf. Galateni 3, 28). Dacă învălui totul în Hristos, atunci nu mai există niciun 
pericol. Dacă-L desparţi pe Hristos de lume, de viaţă, ai motive să ocoleşti o 
mulțime de pricini şi chiar şi copiii, care de fapt sunt mai păstrători ai 
chipului lui Dumnezeu în om decât omul mare. Numai că părinţii cei 
duhovniceşti şi-au dat seama de slăbiciunea, de neputința omenească, 
şi-atunci, ca să scape de nişte posibile tentaţii, au socotit că pe copii în 
sihăstrii şi-n mânăstiri îi aduce vrăjmaşul, nu-i aduce Dumnezeu. Dar asta ca 
să-şi ia nişte măsuri de prevedere. 


— Este nimerit să luăm atitudine deschisă faţă de păcatele şi 
fărădelegile săvârşite de fraţii noştri? Cum să-i mustram pe cei care vor 
să ne smintească, ce socoteală să le cerem celor care ne lovesc pe la 
spate? Nu cred că retragerea este o soluţie. 

— Nu se poate da o soluţie pentru toate cazurile. Fiecare om trebuie 
să-şi găsească soluţia lui, în împrejurările respective. Cât priveşte mustrarea 
pentru păcat, o poţi face unui om care înțelege mustrarea. Părintele Arsenie 
Boca zicea că „mustrarea învinge, dar nu convinge”. Ceea ce ne-ar interesa 
pe noi ar fi să-i convingem, nu să-i învingem. 

Eu am fost plecat, de Sfânta Paraschiva, la o parohie; şi le-am spus 
oamenilor că părintele, de fapt, m-a învins, nu m-a convins. M-am dus acolo 
fiindcă aşa a fost situația, s-a insistat prea mult... dar eu ştiam că locul meu 
nu-i acolo, ci locul meu e la mânăstire. 

Deci o mustrare făcută are şi ea rostul ei, scoate în evidență păcatul, 
dar n-o poţi face oriunde şi oricând... şi atunci, poate că nu totdeauna 
soluţia e asta. 

Faptul că cineva te loveşte pe la spate înseamnă că el însuşi nu e 
destul de curajos ca să te lovească din față, ca să te poţi apăra; nu ştiu în ce 
măsură s-ar putea spune totdeauna că te-a lovit pe la spate, sunt nişte lucruri 
pe care nu le poţi rezolva teoretic, printr-o soluție generală; în fiecare caz în 
parte trebuie să ai o atitudine, un fel de a trata lucrurile deosebit. 


- Cum vor fi cântărite faptele omului la Judecata de Apoi? 
Faptele rele vor fi puse în balanţă cu cele bune? 

— Ceea ce este important de ştiut este că omul trebuie să se ferească 
din toate puterile să facă rău. Cum se va proceda la Judecată, noi nu ştim; 
doar în Triod, în sinaxarul din Sâmbăta lăsatului de carne se spune că dacă 
faptele bune vor fi mai puţine decât faptele rele, Dumnezeu va pune în 
balanță bunătatea Lui şi mila Lui, ca să echilibreze sau să ridice balanţa. 
Dar acestea sunt nişte gânduri ale oamenilor, în legătură cu Dumnezeu... 
noi de fapt nu ştim... Ştim că Dumnezeu e bun, că Dumnezeu n-are pe 
nimeni de pierdut, că Dumnezeu n-are pe nimeni de marginalizat, că 
Dumnezeu n-are pe nimeni de respins. Şi-atunci, ştim şi că Dumnezeu e 
binevoitor față de noi şi, din cât putem, facem în aşa fel ca să primim de la 
Dumnezeu binecuvântare, să primim dar, şi ne ferim de păcate, pentru că 
ştim că Dumnezeu nu iubeşte păcatul. În rest, lăsăm toate în seama lui 
Dumnezeu, pentru că noi nu putem să ştim exact ce va fi cu noi sau ce va fi 
cu alţii la Judecată. 


— Ce părere aveţi despre cineva care, stând în mânăstire fără să 
se călugărească, cunoaşte persoana cu care hotărăşte să se căsăto- 
rească? Săvârşeşte păcat? Dar persoana cu care se căsătoreşte: este ea 
vinovată de plecarea persoanei respective din mânăstire? Ce ar trebui 
să facă cei doi? 

— Dragă, până când unul dintre ei nu este angajat cu făgăduințe 
solemne în faţa lui Dumnezeu, e liber să se ducă şi să se căsătorească, în 
mânăstire fiind. Dacă însă are deja o făgăduință de călugărie, atunci nu mai 
e cazul să-şi găsească o altă cale, pentru că I-a făgăduit lui Dumnezeu ceea 
ce I-a făgăduit: dacă I-a făgăduit călugărie, atunci să se ţină de călugărie. 
Însă faptul că te duci în mânăstire, până nu ai o angajare, nu înseamnă că te 
obligă pentru viață de mânăstire. 

La noi, de exemplu, a fost un frate care a stat patru ani la mânăstire şi 
a avut noroc cu mine — noroc de la Dumnezeu — că n-a ajuns călugăr, pentru 
că după patru ani a plecat de la mânăstire şi ar fi putut pleca şi după 
călugărie. E-adevărat că nu şi-a făcut o altă situaţie de când a plecat, dar în 
orice caz, nu mai e la mânăstire. EI a zis c-a venit la mânăstire să se călugă- 
rească, dar nu s-a călugărit. Dumnezeu ştie cum va fi cu el, dar în orice caz, 
eu nu cred că el, dacă se va căsători, va greşi. S-ar putea întâmpla să nu fie 
nici pentru călugărie şi nici pentru lumea asta, că mai sunt şi de-ăştia... 


— Ce altă nevoință îi recomandaţi unei persoane care, datorită 
unei boli, nu poate să ţină rânduiala posturilor stabilite de Biserică? 

— Nu-i recomand nicio nevoință propriu-zis; poate că nevoinţa o are din 
boală. Dacă nu poate să ţină postul, înseamnă că are deja nevoinţă prin boală. 

În Filocalie se spune că dacă nu poţi să rămâi în cetatea postului 
(deci dacă nu poţi să posteşti), Domnul Hristos spune că „dacă vă vor 
prigoni într-o cetate, să fugiți în altă cetate” (Matei 10, 23). Deci, dacă nu 
poți să rămâi în cetatea postului, atunci să te refugiezi în cetatea 
rugăciunii; să faci ceva din care să se înțeleagă că tu de fapt nu din rea- 
voință nu posteşti, ci din neputinţă. lar dacă ai ajuns la neputinţă, nu 
trebuie să-ți faci probleme că trebuie să respecţi rânduielile pe care le 
respectă oamenii care n-au nicio neputinţă. 

Părintele Arsenie le spunea unora: „Mă, postul nu-i de tine!” Au venit 
la mine la spovedit oameni care mi-au spus că Părintele Arsenie le zisese să 
nu postească, fiindcă postul nu-i de ei. Părintele avea şi cunoştinţe medicale, 
îşi dădea seama de anumite lucruri şi avea îndrăzneala aceasta de a-i spune 
omului să nu postească, fiindcă postul nu-i de el. Sau a venit cineva la 
părintele şi i-a zis: „Părinte, nu ştiu ce să fac, fiindcă am început să uit”. Şi, 
fiindcă el postea cam mult, părintele i-a zis: „Mă, mai încet cu postul!” 

Deci trebuie să fie respectate nişte lucruri pe care aşa le-a lăsat 
Dumnezeu şi aşa le ştim noi, şi-atunci nu se mai pune problema ce faci dacă 
nu poți posti. Eu niciodată n-am zis către cineva: „Mort-copt, trebuie să 
posteşti!” Dacă nu poți posti — ţi-a spus părintele că nu poţi sau ştii tu că nu 

poţi sau lucrezi în mediu toxic —, atunci nu posteşti. Pe-acolo, pe la noi, la 
Făgăraş, sunt întreprinderi în profil chimic, unde este mediu toxic, iar 
lucrătorilor li se dă lapte la serviciu, ca să poată rezista. Ei, cum să zic eu 
către om: „Nu bea laptele, bea ceai, că poți rezista tu şi cu ceai!” Ăstea sunt 
condiţii pe care Biserica nu le-a avut în vedere şi pe care societatea de 
odinioară nu le-a știut, şi-atunci noi trebuie să fim înțelegători față de 
situația omului. 

Dar când poate să postească, să postească! Nu aşa, că vine cineva 
miercuri, în Săptămâna Mare, că vrea să se spovedească şi să se împărtă- 
şească; dar când stau de vorbă cu el şi îl întreb: ai postit? ieri ai postit?, zice: 
„Nu”... şi era Săptămâna Mare, săptămâna dinainte de Paşti. „Păi mă, cum 
n-ai postit?! de ce n-ai postit?” Zice: „Părinte, am avut musafiri”. Zic: măi, 
cu musafiri cu tot, că-i Săptămâna Mare! Şi bineînţeles că nu l-am lăsat să 
se împărtăşească!... dacă nu s-o fi împărtăşit el, cumva, fără să ştiu eu, că mi 
s-au mai întâmplat şi de-astea. Asta înseamnă rea-voință, înseamnă negli- 
jenţă, înseamnă nepăsare față de rânduielile Bisericii, înseamnă desconsiderare. 

Şi nu-i numai postul. Zice omul: „Apăi, părinte, n-am fost la 
biserică...”. Îi zic: tu ştii ce înseamnă asta, să nu mergi la biserică? Înseamnă 
să-l întorci spatele lui Dumnezeu, să nu te intereseze binecuvântările, să nu 
te intereseze cuvântul lui Dumnezeu spus solemn în biserică, înseamnă să 
nu fii în cerul cel de pe pământ, înseamnă să nu-i închipui pe heruvimi, 
înseamnă... Deci lucrurile se leagă unele de altele. Nu-i aşa simplu: „N-am 
postit!”... ca şi când asta-i tot. Nu-i asta tot! Asta înseamnă nepăsare, de 
multe ori, asta înseamnă neluare-aminte, înseamnă nesupunere față de 
disciplina Bisericii, neluare-aminte la rânduielile Bisericii... înseamnă mai 
multe. Deci nu-i simplu post, că „n-am postit”, ci sunt atâtea lucruri care se 
leagă unele de altele. 


— Explicaţi-ne rostul judecăților lumeşti, văzut prin prisma 
cuvântului Mântuitorului: „Nu judecaţi, ca să nu fiţi judecaţi” (Mt. 7, 1). 

— Dragă, Dumnezeu n-a desființat judecăţile... Chiar spune: „Dacă te 
duci cu pârâşul tău la judecată, împacă-te cu el pe cale” (Luca 12, 58). N-a 
zis să se desființeze toate judecăţile lumeşti. Este nevoie de judecată şi din 
punctul acesta de vedere, pentru că oamenii nu sunt la măsurile la care ar 
trebui să fie ca să nu meargă la judecată. 

Să ştiţi că eu n-am fost niciodată la o judecată, nici din curiozitate, 
Nici în tribunal n-am intrat în toată viața mea, că am 69 de ani, din care 45 
de ani de mânăstire. N-am ajuns la judecată! Era s-ajung o dată, că mi-a 
furat unu” un ceas de mână din sertarul mesei de la mine din chilie; m-am 

pomenit că nu-mi mai găsesc ceasul. Şi vine cineva de la Miliție şi zice că 
trebuie să dau o declarație; dar după ce am dat declaraţia, mi-au zis: 
„Părinte, acum o să primiţi citaţie, trebuie să vă duceţi la judecată!” 
Şi-atunci am zis: măi frate, eu mai bine-i mai dau un ceas ăluia decât să mă 
duc la judecată! Am aranjat apoi cu procurorul: „Dom'ne, nu mă mai duceţi 
pe mine pe-acolo, că nu-i de mine!” Aşa că n-am fost niciodată la judecată. 
Dar nu-s numai eu în situația aceasta; sunt atâtea şi-atâtea cazuri, atâţia 
şi-atâția oameni care trebuie să ajungă la judecată fiindcă aşa cer împrejurările, 
aşa cere legislaţia... n-ai ce face. Important este să trăieşti în aşa fel încât să nu 
ajungi la judecată, dar dacă trebuie totuşi să ajungi, că te duce cineva de martor 
sau aşa ceva, te duci! Deşi eu, cum zic, dau slavă lui Dumnezeu că n-am 
ajuns încă pe-acolo; şi mai bine-i mai dădeam ăluia un ceas decât s-ajung! 


— Este suficient să te spovedeşti doar la un singur duhovnic? Ce 
părere aveţi despre faptul de a avea mai mulți duhovnici, de a căuta un 
duhovnic care ţi se pare cel mai bun? 

— Dragă, e foarte greu de ştiut... Eu personal cred că nu trebuie nea- 
părat să te spovedeşti la un singur duhovnic, după ce te-a pus un duhovnic 
pe cale bună şi eşti cum trebuie. Vin atâția oameni la spovedit, care nu ştiu 
ce să spună, în sensul că nu-i interesează, nu iau aminte la sufletul lor. Dar 
sunt şi oameni care trăiesc o viață superioară şi n-au ce spune, la drept 
vorbind. Pentru că lucrurile nu-s chiar aşa cum zic unii: „Părinte, la tot pasul 
păcătuim!” Nu-i adevărat! Păcatul este călcarea Legii lui Dumnezeu cu 
deplină voință şi ştiinţă. Și-atunci, dacă totuşi faci nişte lucruri negative, să 
zicem, nu toate-s păcate! Păcate sunt acelea, de exemplu, când ştii că nu 
trebuie să furi, şi totuşi furi. Atunci e păcat! Dar dacă faci o greşeală, e 
altceva; de exemplu, nu ştii că-n 29 august este zi de post şi mănânci de 
dulce. Dacă-ţi atrage cineva atenția: „Măi frate, fii atent că astăzi este 
post!”, altă dată eşti atent şi posteşti. Asta-i greşeală, nu păcat, pentru că n-ai 
urmărit tu să faci un rău. 

Mai sunt unele insuficiențe, unele neputinţe, întrelăsări... oamenii n-au 
ce spune, la drept vorbind, după ce s-au pus o dată pe cale bună. Şi-atunci, 
dacă vrea să primească dezlegare şi să se-mpărtăşească, se poate spovedi la 
orice duhovnic care spovedeşte (numai să aibă grijă să n-ajungă la unul mai 
aspru decât cel care îi e duhovnicul propriu-zis). În cazul acesta, nu e nevoie 
să te spovedeşti neapărat la un singur duhovnic. Eu aşa am procedat 
totdeauna cu oamenii care au fost îndrumați de mine şi care s-au pus o dată 
pe rânduială bună; le-am spus: poţi să te spovedeşti la orice duhovnic şi de 
câte ori doreşti să te spovedeşti; nu trebuie să vii până la mine, la Sâmbăta, 
să te spovedesc eu, după ce te-am pus pe cale bună. 

Cei mai mulţi însă dintre credincioşii noştri nu au duhovnic. Cei care 
se spovedesc o singură dată pe an, în Postul Paştilor, poți să zici că n-au 
duhovnic. Și vin şi se spovedesc în două minute, poate nici două minute. 
Ăla poţi să zici că n-are duhovnic! Duhovnic are acela care se orientează, 
care întreabă, care ştie să urmărească o chestiune, care vrea să aibă o soluție, 
care ține legătură cu duhovnicul. Dacă nu-i aşa, n-are duhovnic, are un preot 
la care s-a spovedit, şi Doamne-ajută! 


— Este indicat creştinului să meargă la nuntă? Care este compor- 
tamentul pe care trebuie să-l adoptăm în astfel de situaţii? 

— Dragă, de la caz la caz. Eu, de exemplu, am fost la nuntă săptămâna 
trecută. N-am stat mult, da' tot am fost! M-au chemat nişte tineri la o 
Cununie şi au zis: „Părinte, vă rugăm frumos să veniți şi la masă!” Și am 
zis: hai să nu le stric veselia, mai bine-mi stric veselia mea, dacă nu m-oi 
veseli; da” eu m-am veselit, că ştiam o cântare din tinerețile mele: 

Cine nu-i de veselie, 

La ospăț să nu mai vie, 

Că ospăţu-i veselos, 

Nu-i de omul mânios. 

M-am dus acolo şi am stat la aperitive şi n-am pățit nimic; şi nici 
alții n-au păţit nimic fiindc-am fost eu acolo! Depinde de om. Sunt unii cu 
conştiinţă scrupuloasă, cărora tot timpul le e frică să nu facă ceva greşit, 
ca să nu-i bată Dumnezeu. Dacă nu vor, să nu se ducă! Nunta nu-i 
pomană... nunta e nuntă, e cu veselie, e cu muzică... cine vrea, se duce, 
cine nu vrea, nu. Dacă nu ştii ce ai de făcut, nu te duce; dacă ştii ce ai de 
făcut, poți să te duci! 


— Ducându-mă la o mânăstire, am primit de la o măicuţă o sfântă 
cruciuliță de la Ierusalim, iar după trei zile am pus-o la gât. După puțin 
timp, a început să curgă sânge din partea stângă a Mântuitorului, de 
unde a fost împuns cu sulița. Ce semnificaţie are aceasta? Ce trebuie să 
fac în continuare? 

— Nu ştiu, dragă, sunt lucruri mai presus de puterile mele de rezolvare... 


— Ce putem face atunci când suntem în situaţia de a nu mai putea 
face diferenţa dintre un lucru rău şi un lucru bun? 

— Să-i întrebăm pe cei care au conştiinţă superioară nouă. 

— Ce rol are rugăciunea în această situaţie? 

— Poţi să te rogi, când e vorba de a face diferența între bine şi rău, 
când nu știi ce ai de făcut... mă gândesc la lucruri cruciale, nu aşa, la un 

lucru din ăsta, de toate zilele. Să-i întrebăm pe cei care au conştiinţă 
superioară şi care ne pot lămuri, ne pot da o directivă. 


— Vieţuiţi într-o mânăstire care a fost distrusă în secolul al 
XVIII-lea de Habsburgi, pentru a promova greco-catolicismul. Ce 
credeți despre actuala ofensivă greco-catolică? 

— Eu personal nu găsesc rațiunea existenței unei Biserici greco- 
catolice, pentru că este o formă care nu e nici ortodoxă, nici catolică. 

Să luăm un caz: ei zic că Papa e Sfântul Părinte. Sfântul Părinte ține 
Paştile o dată cu catolicii, cu apusenii în general, iar greco-catolicii ţin o 
dată cu ortodocşii. Păi atunci cum e bine: cum ţine Sfântul Părinte sau cum 
țin ei? lată o diferență care arată că este o situație improvizată. 

Biserica greco-catolică a fost înființată în Ardeal datorită împre- 
jurărilor politice care au fost la sfârşitul secolului al XVII-lea şi în secolul al 
XVIII-lea şi şi-a făcut loc cu tunurile şi cu distrugerile, ca să nu aibă 
opoziţie. Sunt nişte lucruri pe care ni le spune istoria. Din faptul că 
Mânăstirea de la Sâmbăta a fost distrusă ca să li se facă loc greco-catolicilor, 
să li se înlăture o piedică, rezultă că au fost nişte lucruri forţate, care nu spun 
nimic despre credința oamenilor. 

După aceea, au venit împrejurările din 1948, când Biserica greco- 
catolică a fost desființată cu forța, respectiv pusă în afara legii. lar acum, a 
început să-şi arate din nou viabilitatea, însă cu nişte pretenţii care sunt peste 
trebuință şi peste cuviință. Şi anume, doresc să aibă tot ce-au avut înainte de 
1948! Nu se mai poate, pentru că oamenii nu se mai întorc, nu se mai fac 
greco-catolici, fiindcă-şi dau seama că e o formă hibridă de existență 
bisericească. Pe unii nu-i mai interesează, în general, şi-atunci n-are rost să 
mai aibă ce-au avut în 1948. 

Eu mă gândesc c-ar fi mai bine să fie ori ca noi, ortodocşi în toate, ori 
cum sunt romano-catolicii în toate şi să nu mai fie forma aceasta, care nu-i 
nici ortodoxă, nici catolică. 

Gândiţi-vă: Papa îşi face cruce de la stânga la dreapta, iar greco-catolicii 
de la dreapta la stânga; e o contradicţie cu Papa, cu şeful lor! Poţi să zici că-i 
o treabă rațională? Nu-i rațională! 

Preoţii romano-catolici sunt necăsătoriți, ai ortodocşilor căsătoriţi, iar 
ai greco-catolicilor căsătoriţi ca ai ortodocşilor. De ce? Înseamnă că sunt 
mai aproape de ortodocşi decât de catolici! 

Sunt nişte lucruri pe care nu ştiu dacă are vreun rost să le discutăm aici 
şi acum, însă pentru că s-a pus problema, cam în felul acesta văd eu lucrurile. 

La Mânăstirea Sâmbăta a fost un călugăr, în secolul al XVIII-lea, 
Părintele Visarion, care a scris o carte de polemică religioasă: Despre a treia 
lege. În cartea respectivă scrie aşa: „Până acum au fost două Jegi. Când 
există două /egi, e firesc să te întrebi care dintre cele două este bună. Când 
apare a treia lege (cum a fost legea greco-catolică), poți să fii sigur că nu-i 
bună!”, zice el. Deci, dacă dintre două una-i bună, şi una nu-i bună, dacă 
mai apare şi a treia, atunci aceea sigur nu-i bună! 


— Vă mulțumim! 


PRINCIPII ŞI REPERE | 
PENTRU VIAȚA DUHOVNICEASCĂ 
A CREŞTINULUI 


23 martie 1998 


— Toţi oamenii au nevoie de pocăință? 

— Da, fiindcă pocăinţa este întoarcerea de la rău la bine, întoarcere în 
înţeles de convertire. Totuşi, sunt şi oameni care am putea zice că au depăşit 
pocăinţa, dacă ne orientăm după cuvântul din Sfânta Evanghelie de la Luca, 
unde se spune că a zis Domnul Hristos: „Bucurie se face în cer pentru un 
păcătos care se pocăieşte, mai mare decât pentru nouăzeci şi nouă de drepți, 
care nu au trebuință de pocăință” (Luca 15, 7). 

Totuşi, pocăința este un act, o lucrare, un proces de îmbunătățire 
sufletească, iar în acest sens, toți oamenii au trebuință de pocăință. 


— Cine i-a creat pe diavoli? 

— Bi s-au creat singuri. Adică diavolii, înainte de a fi ceea ce sunt — 
împotrivitori lui Dumnezeu —, au fost îngeri care L-au slăvit pe Dumnezeu, 
dar despre care se spune că au căzut, din mândrie. Noi nu cunoaştem prea 
multe despre diavoli, doar atât cât ni s-a descoperit şi mai ales cât au gândit 
Sfinţii Părinţi despre asta şi cât cuprind rânduielile noastre de slujbă. Noi pe 
diavol îl luăm ca o realitate, fără să ne mai gândim de unde provine; dar 
ceea ce ştim din Scriptură este că diavolul este înger căzut. Diavolii sunt 
îngeri care au vrut să devină dumnezeu, fără Dumnezeu. Cam în sensul în 
care a vrut şi omul să devină dumnezeu, fără Dumnezeu. 


— După cât timp se poate ca o persoană intrată în mânăstire să fie 
îmbrăcată în sfântul chip îngeresc? Şi, dacă acea persoană, după primirea 
rânduielii monahismului, pleacă din mânăstire în lume, ce se întâmplă? 

— Să ştiţi că acum se fac multe nerânduieli în legătură cu primirea în 
monahism, cu promovarea în monahism a viețuitorilor din mânăstire. Nu 
sunt lăsaţi să se verifice pe ei înşişi şi nici ei n-au posibilitatea să fie 
verificați de alţii. 

Nu există, de fapt, o regulă. Cam trei ani ar trebui să treacă până când 
cineva intrat în mânăstire ar fi cazul să fie făcut călugăr, adică să depună 
făgăduințele călugăreşti. Dar nu se prea ține seama de treaba asta. 

La noi la mânăstire, de exemplu, au fost unii care au trăit mult în 
mânăstire până să devină călugări propriu-zis. Unul a fost lăsat vreo 
doisprezece ani, dar a fost totuşi rasofor;, altul a stat mai mult, s-a dus la 
Sfântul Munte şi abia acolo s-a făcut călugăr, deşi la noi stătuse vreo 
doisprezece-treisprezece ani şi tot aşa, mai la început a fost făcut rasofor. 

Cel mai bine este ca mânăstirea, oricât ar avea nevoie de vieţuitori, de 
călugări, să nu se joace cu viaţa oamenilor, ci să-i lase să se verifice pe ei 
înşişi şi să fie verificaţi şi de către cei din mânăstire, şi abia apoi să fie 
promovați. Pentru că eu am cunoscut oameni care au plecat din mânăstire — 
şi au plecat fiind călugări sau rasofori — şi care au probleme de conştiinţă; 
dar nici în mânăstire nu pot să trăiască. 

Cât priveşte un viețuitor de mânăstire care a plecat din mânăstire, 
dacă n-a avut nicio angajare printr-o slujbă solemnă, cum este slujba 
rasoforului, poate să plece liniştit, ca şi când n-a fost niciodată la mânăstire. 
Nu e nicio problemă. 

Cineva care a fost făcut rasofor şi pleacă din mânăstire nu poate să se 
mai facă preot, în cazul când ar vrea să fie preot. Înţeleg după canoane, nu 
că nu mai ajunge cineva preot... Dacă se căsătoreşte, nu poate să primească 
Taina Sfintei Cununii, ci numai cununia a doua, care nu se mai consideră ca 
Taină. Şi-apoi, o vreme mai îndelungată nu se poate împărtăşi. 

lar dacă e călugăr şi pleacă din mânăstire, ajunge în rândul mirenilor, 
dar niciodată nu poate să aibă liniştea cuvenită, pentru că a mers pe două căi. 


— Ce ne puteţi spune despre cele şapte Laude? Pot ele constitui un 
reper pentru viaţa noastră? 

— Nu. Pentru viaţa mirenilor, în general nu, pentru că ocupă mult timp 
cele şapte Laude: cel puţin şapte-opt ore de slujbă, pe care nu le pot face cei 
care mai au opt ore de angajare în servicii. Eventual pensionarii şi şomerii ar 
putea să meargă la biserică la cele şapte Laude. Ceilalţi n-au cum să meargă, 
iar de multe ori nici pensionarii şi şomerii nu pot, pentru că au şi ei unele 
angajări în viaţa de familie, a lor sau a altora, şi în cazul acesta nu se poate, 
e prea complicat. De altfel, cele şapte Laude țin de viața celor care nu au 
alte lucruri de făcut, adică sunt în principal angajaţi la cele şapte Laude. 
Altfel, mirenii nu pot. 

Eu mă mulţumesc, de exemplu, şi le spun credincioşilor (care vin la 
mine) să facă rugăciuni de dimineaţa şi de seara cât pot, să ţină seama de 
Dumnezeu, să zică „Doamne lisuse...” când îşi aduc aminte, să se roage la 
vremea mesei şi asta e tot. Că mai pot să citească un paraclis sau un acatist, 
e foarte bine, dar depinde... Ştiţi ce i-am spus eu odată unei femei care avea 
şi ea familie şi-mi spunea câte acatiste citeşte? Zic: să ştii, acatistele 
părinţilor mei am fost eu şi fraţii mei. 

— Care este mai importantă: frica de Dumnezeu sau dragostea de 
Dumnezeu? 

— Şi una, şi alta, după caz. Frica de Dumnezeu, în înţeles de respect, 
de sfială, de grijă de a nu greşi, are importanţă; la fel şi dragostea față de 
Dumnezeu, are şi ea importanţa ei: şi ea te susține într-o sferă mai înaltă şi 
te ţine în legătură cu Dumnezeu. 


— Cum să-i slujim aproapelui nostru, astfel încât slujirea noastră 
să fie ca pentru Dumnezeu? 

— Ajutându-l cu ceea ce putem să îl ajutăm. Nu toţi oamenii au nevoie 
de averea noastră, să zicem, sau de ceea ce avem în plus, ci sunt oameni care 
au nevoie de ajutorul nostru real. 

De exemplu, eu mă consider, în bună parte, o realizare a prietenilor 
mei, în sensul că au citit pentru mine — eu sunt nevăzător din copilărie şi am 
fost la şcoală specială, iar după aceea am făcut liceul în Timişoara, la liceu 
de văzători. A trebuit să mă informez şi m-am ajutat cu prieteni, care au 
văzut pentru mine, au citit pentru mine din cărți, care au mers cu mine, care 
m-au ajutat în felul acesta. Şi pot să zic că ei I-au slujit lui Dumnezeu... dacă 
într-adevăr I-au slujit, fiindcă de multe ori nu I-au slujit lui Dumnezeu, ci au 
avut doar o capacitate de a se angaja în folosul meu. 

Ştiţi că în Sfânta Evanghelie (la Marcu şi la Luca), în legătură cu 
vindecarea slăbănogului din Capernaum se spune că au fost patru inşi care 
l-au luat pe o targă şi l-au dus întâi pe acoperişul casei — respectiv pe podişul 
acoperişului, cum aţi văzut pe la televizor casele din locurile acelea; şi după 
aceea l-au coborât în fața Domnului Hristos. Ei bine, au făcut un lucru pe 
care puteau să nu-l facă, dacă-i vorba. Puteau să aştepte să se termine întâl- 
nirea Domnului Hristos cu cei care erau în casă şi ar fi putut ieşi Domnul 
Hristos din casă şi să-i întâlnească, punându-l-l ei în față pe slăbănog... Or ei 
au vrut să facă un lucru care pe noi ne uimeşte, în sensul că au ținut neapărat 
să-l ducă în faţa Domnului Hristos. Iată, aşa ceva înseamnă să-l slujeşti lui 
Dumnezeu în folosul aproapelui! Să te interesezi, să nu fii indiferent, să nu 
fii nepăsător, să te implici cu ce te poți implica pentru binele lui. 


— Se poate pocăi un om în ultimul moment al vieţii sale, cum a 
făcut tâlharul de pe cruce? 

- Da, se vede că se poate, că dac-a existat unul care s-a pocăit, 
înseamnă că mai pot şi alții. Numai că cel mai bine este să nu aştepţi 
pocăința de la urmă, că s-ar putea întâmpla s-o aştepţi degeaba şi să nu te 
poți pocăi. De ce? Pentru că pocăinţa se pregăteşte, pocăinţa nu este un act 
spontan, aşa, că gata, hai să mă pocăiesc! Nu merge aşa! Adică ea trebuie 
pregătită, trebuie să-ți sensibilizezi sufletul pentru pocăință. 

— Se poate intra în împărăţia Domnului fără Sfânta Euharistie? 

— Dragă, noi, având în vedere că Domnul Hristos a lăsat Sfânta 
Euharistie ca ajutor, zicem că nu se poate intra. Domnul Hristos a spus: „Cel 
ce mănâncă Trupul Meu şi bea Sângele Meu are viață veşnică, iar cel ce nu 
mănâncă Trupul Meu şi nu bea Sângele Meu n-are viață veşnică” (cf. loan 
6, 53-54). Dacă ne gândim la cuvintele acestea, am putea zice că nu se poate 
intra fără Împărtăşire. Dar, gândindu-ne că, de exemplu, sutaşul din Capernaum 
n-a avut parte de Sfânta Împărtăşanie — sau cel puţin nu se spune despre aşa 
ceva —, am putea zice că sunt şi oameni care ar putea intra în împărăția lui 
Dumnezeu fără să se împărtăşească. Adică nu pentru că nu vor ei să se 
împărtăşească, ci pentru că viaţa, împrejurările de viață nu-i favorizează să 
ajungă la aceasta. 

— Lacrimile pocăinţei sunt una dintre cheile împărăției. Care sunt 
celelalte? 

— Adică alte chei? Păi nici nu-ţi trebuie, că acolo cred că nu-s lacăte multe. 

Ca să poți intra în împărăția lui Dumnezeu, trebuie să ai o aşezare 
sufletească potrivită cu împărăţia lui Dumnezeu. Domnul Hristos a spus că 
mulţi de la răsărit şi de la apus vor veni şi vor sta în împărăţia lui Dumnezeu 
la masă cu Avraam, cu Isaac și cu Iacov; cei asemănători cu Avraam, Cu 
Isaac şi cu Iacov vor veni 

Cât priveşte cheile împărăției cerurilor — pentru c-a zis Domnul 
Hristos: „Îţi voi da ţie cheile împărăției cerurilor” (Matei 16, 19) —, orice 
lucru bun, orice faptă bună îţi deschide cumva calea către împărăția 
cerurilor. Sfântul Dimitrie al Rostovului spune că de fapt nici nu mai există 
porţi la cer, că e locul deschis, se poate intra. Însă, mă rog, ăstea sunt figuri 
retorice... dar adevărul este că, fiind în legătură cu Domnul Hristos, poți să 
ai încredințarea că, aşa cum eşti cu Domnul Hristos aici, în lumea aceasta, 
poți să fii cu Domnul Hristos şi în lumea de dincolo. 


— Cum să-i ajutăm pe părinţii care nu prea sunt credincioşi, ca să 
se apropie de Dumnezeu? 

— Numai cu rugăciunea. Eventual le spuneți la început, dar după aceea 
nu-i cicăliţi, nu-i obosiţi, că iese altceva decât să se ducă la biserică. 


— Dacă cineva uită să spună un păcat atunci când este spovedit, 
păcatul uitat i se poate ierta sau nu? 

— Da, i se poate ierta, pentru că preotul, când dă dezlegare, dă 
dezlegare de toate păcatele; zice: „Te iert şi te dezleg de toate păcatele tale”, 
deci şi de păcatele uitate; dar nu de păcatele tăinuite. 

- Rugându-ne pentru sufletele celor duşi dintre noi care ne-au fost 
dragi, putem spera că rugăciunile noastre îi vor scoate din iad? 

— Dragă, Sfântul loan cel ce a scris Scara, în cuvântul despre 
rugăciune spune că „rugăciunea este secure împotriva deznădejdii şi este 
arătarea nădejdii”. În momentul în care te angajezi la rugăciune, crezi că 
Dumnezeu îţi împlineşte ceea ce ceri. Noi nu ştim unde e cineva... dar hai să 
zicem că e în iad; păi, noi cerem să-l numere Dumnezeu cu drepţii. Or 
Dumnezeu poate face această transformare, pentru că în Sfânta Evanghelie, 
în episodul cu tânărul bogat, se spune că după ce acesta a plecat întristat şi 
după ce a zis Domnul Hristos: „Cât de greu va intra bogatul în împărăţia 
cerurilor!”, ucenicii au întrebat: „Bine, dar atunci cine poate să se 
mântuiască?” Şi Domnul Hristos a dat un răspuns care ne dă mare nădejde: 
„Ceea ce e cu neputinţă la oameni e cu putință la Dumnezeu” (Luca 18, 27). 
Deci Dumnezeu poate să schimbe, poate să transforme... poate să schimbe 
locul omului şi să-l ducă, din iad, în rai, până la judecata universală. 


— Este suficient să-i dăm aproapelui doar puținul din prisosul 
avutului nostru sau să tindem spre o dăruire totală? 

— Dragă, dăruire totală, numai Dumnezeu ştie cine poate să aibă. Dacă 
dai puțin, cu vremea dai şi mai mult, dar dacă nu dai nimic, n-ajungi să dai 
mult. Fiecare să facă aşa cum simte şi cum poate, în împrejurarea respectivă; 
adică nu se poate trasa, să zicem aşa, o rânduială în sensul ăsta, că atâta 
trebuie să dai. Dai cât simţi tu că poţi să dai. Sunt unii oameni darnici, care 
nici nu se gândesc la Dumnezeu când dau ceva, şi dau mult. Şi sunt alţii care 
se gândesc la Dumnezeu, dar dau puțin şi sunt restrânşi, sunt zgârciți. 


— Cum poate şti un mirean că are chemare pentru viața călugărească? 

— Păi, cum poate şti pentru orice lucru că are chemare. Cum poate şti 
cineva, de exemplu, că are chemare spre pictură, spre sculptură, spre 
muzică, spre teatru ş.a.m.d. Fiecare îşi cunoaşte chemarea, simte el dacă are, 
nu trebuie să-i spună cineva: „Vezi că ai chemare să te faci călugăr”. 
Acuma, se mai zice uneori: „Eşti bun de călugăr”, fiindcă ești tăcut, de 
exemplu; dar nu ştiu dacă asta-i tot la un călugăr... 


— Ştiu că păcatul avortului este de neiertat. Pocăinţa, părăsirea 
păcatului, ar mai fi atunci de vreun folos? 

— Dragă, niciun păcat nu este de neiertat când omul îl recunoaşte ca 
păcat şi cere iertare de la Dumnezeu. Pocăinţa şterge orice păcat, nu există 
păcat pe care îl şterge şi păcat pe care nu-l şterge. Doar dacă ai păcate din 
acelea care nu te lasă să te pocăieşti. Cum ar fi, de exemplu, hula împotriva 
Duhului Sfânt, când e o încrâncenare în răutate, în aşa fel încât nu se pune 


181 


Arhimandritul Teofil Părăian 


problema pocăinţei. De exemplu, dacă zice cineva: „Ce-i aia pocăință?! Nu 
mă interesează, lasă-mă în pace!” Ei, asta este o situaţie în care nu primeşti 
iertarea păcatelor. Dar în momentul în care îţi recunoşti păcatele... Tâlharul 
de pe cruce n-a avut păcate? Păi, ce face un tâlhar? Că doară n-a făcut bine, 
a făcut rele, nu? Şi l-a iertat Domnul Hristos de toate relele câte le-a făcut. 
De ce? Pentru că Domnul Hristos a venit în lume „să-i mântuiască pe cei 
păcătoşi, dintre care cel dintâi sunt eu”, zicem noi, nu? 


— Ce credeţi că ar trebui să facă Biserica pentru a nu se mai face 
atâtea avorturi? 

— Dragă, n-are ce face mai mult decât să-i conştientizeze pe oameni 
asupra gravităţii păcatului. 


— Ce părere aveţi despre conflictul de la Cluj dintre ortodocşi şi 
greco-catolici? 

— Dragă, vă rog să nu-mi puneţi probleme de felul acesta, pentru că 
astea sunt lucruri care nu ne privesc pe noi. Sigur că, după părerea mea, se 
putea evita conflictul acesta, dar oamenii au fost la măsurile acelea că nu l-au 
evitat şi s-a ajuns la ce s-a ajuns. De ce? Pentru că oamenii sunt răi totuşi. 


— Am vrea să ne vorbiţi câteva cuvinte despre Părintele Arsenie 
Boca şi despre cartea Cărarea Împărăției”. 

— Părintele Arsenie Boca a fost un om excepţional din punct de vedere 
al înzestrării native şi al culturii atât teologice, cât şi laice. Pe lângă 
Teologie, a avut şi şcoală de Belle-Arte (a făcut pictură şi sculptură) şi 
cunoştea şi medicină. Și, cu înzestrările acestea, cu toate, el a lucrat la 
Sâmbăta; a venit în 1939, s-a stabilit acolo şi a stat până în 1948. Acolo a 
lucrat cu capacitatea lui deplină; în celelalte locuri, la Prislop şi după aceea 
la Bucureşti şi la Sinaia, a lucrat cu restrângere. La Sinaia a fost aproape 
necunoscut, iar la Bucureşti se întâlneau oamenii cu el la Drăgănescu. 

Ceea ce l-a evidenţiat însă pe Părintele Arsenie a fost mai ales înzes- 
trarea lui nativă şi preocuparea de o viață duhovnicească autentică. La noi la 
mânăstire, la Sâmbăta, este o icoană făcută de Părintele Arsenie, un epitaf cu 
Adormirea Maicii Domnului. Şi odată eram cu un profesor — hai să zicem mai 
bine cadru universitar, că nu ştiu exact ce era — din Sibiu şi i-am prezentat 
icoana; între alte lucruri pe care i le-am prezentat, i-am prezentat şi epitaful 
făcut de Părintele Arsenie. Şi i-am zis că, după părerea mea, Părintele 
Arsenie este un geniu. Şi domnul respectiv a zis: „Asta înseamnă că are o 
cultură perfectă şi încă ceva”. Şi eu am răspuns: nu ştiu dacă are o cultură 


*% Rugăciunea a douăsprezecea, a Sfântului loan Gură de Aur, dinaintea Sfintei Împărtăşiri. 
* Vezi nota 11, pag. 99. 

perfectă, dar cu siguranță că, pe lângă cultura câtă o are, are încă ceva. Şi 
poate că acel „încă ceva” este mai important decât cultura pe care o are. 

Părintele Arsenie i-a impresionat pe mulţi, iar Cărarea Împărăției 
este, de fapt, o carte în care părintele şi-a pus gândurile, fără să aibă în 
vedere faptul că va apărea o carte. Părintele n-a tipărit nimic în viață; însă 
şi-a făcut nişte note, a tras nişte concluzii, iar din acestea s-a realizat ceea ce 
se numeşte Cărarea Împărăției. De fapt, Cărarea Împărăției nu este o carte 
unitară, ci este o carte formată din şapte scrieri diferite. Cărarea Împărăției 
e primul capitol, al doilea capitol este Învățămintele regilor, după aceea 
urmează Cele şapte surle, Războiul nevăzut, Iconomii Tainelor, Ereditate şi 
spirit şi Taina iubirii. Acestea sunt scrierile care formează, puse unele lângă 
altele, ceea ce e prezentat ca fiind Cărarea Împărăției. 

Este o carte deosebit de interesantă, sunt în ea nişte lucruri care e bine 
să fie cunoscute, prezentate în stilul în care a scris Părintele Arsenie, în stilul 
lui de predică, în stilul lui de învățătură. Insistă asupra faptului că păcatele 
trebuie plătite, are acolo un capitol interesant, la Ereditare şi spirit, intitulat 
Copii născuţi în lanţuri... nişte lucruri totuşi importante. Cartea este 
deosebită, aşa cum părintele a fost deosebit. 


— Cum să scăpăm de necredință, de îndoială şi de nestatornicia 
noastră în cele bune? 

— Dragă, de necredință scapi prin faptele credinţei. Dacă ştii că cei 
credincioşi merg la biserică, mergi şi tu la biserică; ştii că cei credincioşi 
postesc, posteşti şi tu; ştii că cei credincioşi se roagă, te rogi şi tu; ştii că cei 
credincioşi citesc Sfânta Scriptură, citeşti şi tu. Şi în felul acesta, făcând 
fapte de credinţă, te angajezi în credință şi creşti în credință. Cu credinţa e 
cum € cu cultura: dacă te ţii de ea, o ai, iar dacă nu te ţii de ea, o pierzi şi pe 
cea pe care-o ai. 

Cât priveşte îndoiala, aceasta se rezolvă prin înaintarea în credință. 

Nestatornicia este un lucru care se rezolvă cam greu, dar în orice caz, 
prin voinţă, prin fapte care îţi cer o angajare şi prin care te angajezi, poţi să 
ajungi şi la mai multă statornicie. 


— Cum trebuie să înțelegem minunea înmulţirii pâinilor? 

— Cum a fost! Adică minunea înmulțirii pâinilor e o minune, iar o 
minune n-o înţelegi, numai ştii c-a fost minune. 

Totuşi, eu aş zice c-ar exista o posibilitate să înţelegi ceva din minune, 
fără să desființezi minunea. Domnul Hristos a înmulțit pâinile, în sensul 
acesta (am zice aşa, cumva privind raţional): ştiind cum anume se face grâul 
din pământ şi din grâu pâine, şi ceea ce se întâmplă într-un proces care ţine 
din toamnă până în vara următoare ca să ai grâul, Domnul Hristos a realizat 

toate acestea într-o clipă. Deci n-a mai trebuit să pregătească cineva 
pământul, apoi să fie semănat grâul, să încolțească, să crească în spic şi-apoi 
să fie măcinat, ci din pâinea pe care a avut-o Domnul Hristos în mâinile Lui, 
a făcut în așa fel ca acea pâine să se înmulțească, să nu rămână numai cât a 
avut EI în mâini, cinci pâini, ci să fie poate o mie de pâini. 


— Dacă un păcat este mărturisit într-o duminică din timpul 
postului, e bine să-l mai mărturisim încă o dată în Săptămâna Mare? 

— Nu. Un păcat mărturisit o dată nu trebuie să mai fie mărturisit din 
nou, dacă a fost dezlegat. 


— Cum vedeţi Taina Căsătoriei? Este căsătoria inferioară 
călugăriei? Sfântul Apostol Pavel vorbeşte despre căsătorie spunând că 
este bună, dar că este şi mai bine ca omul să rămână precum era el, 
adică necăsătorit (1 Corinteni 7, 8). Cum interpretaţi aceasta? 

— O interpretez aşa cum o spune Sfântul Apostol Pavel, adică viața 
călugărească este o viață de excepție, iar viața de căsătorie este o viață 
comună. Nu sunt chemați toți la călugărie şi nu sunt chemaţi toți la 
căsătorie. Fiecare îşi alege modul de slujire. 

Biserica îi binecuvintează pe cei care se căsătoresc, dar nu în sensul că 
face un pogorământ, ci binecuvintează viața pe care şi-au ales-o oamenii. 
Adică nu zice: „No, ăştia trebuia să se călugărească, dar acum, dacă vor să 
se căsătorească, n-avem ce face cu ei, hai să le dăm binecuvântare!” Nu aşa! 
Adică fiecare are viaţa lui şi modul lui de slujire, pe care le aduce lui Dumnezeu. 


— Într-un cuplu familial, sunteţi de acord cu metoda calendarului? 

— Dragă, sunt nişte chestiuni pe care Biserica noastră nu le-a rezolvat. 

Biserica Catolică le-a rezolvat în sensul acesta, al folosirii metodei 
calendarului. 

Însă, dacă totuşi cineva vrea să aibă în consideraţie aceasta... În inti- 
mităţile de familie nu se poate băga nimeni... Că foloseşte, că nu foloseşte 
calendarul, că nu ştiu ce... E o chestiune pe care şi-o rezolvă fiecare cum 
crede în conştiinţa lui. Important este ca oamenii să se angajeze totuşi şi la 
naştere de copii. Adică să nu folosească numai metoda calendarului şi-apoi 
să nu aducă nimic pe lumea asta. 


— Vă rugăm să ne vorbiţi despre Părintele Serafim Popescu. 

— Părintele Serafim Popescu a fost unul dintre vieţuitorii de la început 
ai mânăstirii. Mânăstirea de la Sâmbăta s-a început cu trei oameni mari: cu 
Părintele Arsenie Boca, cu Părintele Mladin -— care a ajuns mitropolit al 
Ardealului, după ce a fost un sfert de veac profesor de Teologie Morală la 

Facultatea de Teologie din Sibiu — şi cu Părintele Serafim Popescu, mai 
puțin băgat în seamă, dar totuşi un om mare, care s-a aşezat la Mânăstirea de 
la Sâmbăta în 1940 şi a trăit acolo o jumătate de secol — a murit în 1990. 

A fost preot şi duhovnic al mânăstirii; un om tare cumsecade, un om 
vesel, un om în care s-au odihnit oamenii, un om răspânditor de bucurie, un 
om pogorâtor, un duhovnic cu inimă de părinte, de frate şi de prieten, un om 
de care s-au bucurat oamenii. 

Altceva ce să vă spun despre Părintele Serafim?... Că mi-a plăcut tare 
mult, că m-am înţeles tare bine cu el, că prietenii mei erau şi prietenii lui, că 
prietenii lui erau şi prietenii mei, şi asta arăta că şi noi eram tare buni prieteni. 


— Ce semnificaţie au cuvintele: „Ale Tale dintru ale Tale, Ţie 
Ţi-aducem de toate şi pentru toate”? 

— „Ale Tale dintru ale Tale, Ţie Ţi-aducem de toate şi pentru toate” 
sunt cuvinte pe care le spunem la Sfânta Liturghie şi reprezintă oferta pe care 
l-o facem lui Dumnezeu prin Cinstitele Daruri, care sunt ale lui Dumnezeu 
din ale lui Dumnezeu. O dată cu ele, noi aducem nu numai Sfintele Daruri, ci 
aducem toată viața noastră şi tot ce I se poate aduce lui Dumnezeu. 


— Ce repere aveau îngerii înainte de cădere şi cum explicaţi 
căderea lor? 
— Nu ştiu. Apăi, numai cineva care-a fost pe vremea aceea poate spune... 


— Refuzul preoţiei constituie un păcat, în condiţiile în care ea a 
fost recomandată de mai mulţi duhovnici la care m-am spovedit? 
Aceasta, având în vedere că există înaintaşi iluştri şi capabili care nu 
s-au preoţit: Nichifor Crainic, Nicolae Chiţescu... 

— Bine, dar noi nu ştim de ce nu s-au preoți; n-avem de unde să ştim. 
Nu te poți lua după alții, fiecare îşi trăieşte viaţa lui. Dacă vrei să te faci 
preot şi n-ai piedici, n-ai de ce să nu te faci. Dacă vrei să te faci preot, şi ai 
piedici, n-ai de ce să te faci, dacă-i vorba. Acestea sunt chestiuni de 
conştiinţă personală şi chestiuni care se rezolvă în raport cu duhovnicii. 


— Părinte, vă rugăm să ne spuneţi ce părere aveţi despre faptul că 
ambii părinţi nu sunt de acord cu căsătoria copiilor lor, băiat şi fată. Ce 
îi sfătuiţi pe cei doi tineri? 

— Îi sfătuiesc să-şi convingă părinții, dacă pot. Insă până la urmă „va 
lăsa omul pe tatăl său şi pe mama sa şi se va lipi de femeia sa”, zice Sfântul 
Apostol Pavel (Efeseni 5, 31). Totuşi e bine să fie cu binecuvântarea părinților 
şi să fie şi părinţii odihniţi într-o astfel de împrejurare. Să ştiţi că de multe 
ori şi părinții au dreptate, iar mulți dintre cei care au piedici de felul acesta, 

după ce fac şi ei o experienţă a lor şi văd că n-a fost aşa cum au gândit, ci 
sunt aşa cum trăiesc, îşi dau seama că totuşi părinții au avut dreptate. 
Acuma, şi părinții trebuie să fie puțin mai elastici, să nu fie aşa ţapeni. 


— Ce părere aveţi despre păcatul deznădejdii? Când cade omul în 
acest păcat? 

— Păi, este unul dintre cele mai mari păcate, este un păcat, o hulă 
împotriva Duhului Sfânt. Deznădejdea n-ar trebui să apară în sufletul unui 
credincios, pentru că un credincios trebuie să aibă nădejde, nădejdea la 
Dumnezeu: „Nădejdea mea este Tatăl, scăparea mea este Fiul, acoperă- 
mântul meu este Duhul Sfânt, Treime Sfântă, mărire Ţie” — sunt cuvinte 
arătătoare de nădejde. Noi nu trebuie să ajungem niciodată la deznădăjduire. 


— Cu toate problemele casei şi serviciului, cum poți aduce 
mulțumire şi liniște celor din jur şi cum poți aduce linişte şi mulțumire 
în tine însuţi? 

— Făcând ceea ce faci, spre slava lui Dumnezeu. Nu ţi se cere o 
cantitate de rugăciune sau ceva, că „numai din asta îți vine mulțumirea”. 
Când toată viața ta o dai lui Hristos Dumnezeu, din asta îţi vine mulțumirea. 

Dacă nu ai mulțumire, înseamnă că ceva nu este în rânduială, pentru 
că mulțumirea nu depinde de ceva, în sensul acesta, că uite, n-ai făcut asta şi 
de-aia o să fii nemulțumit. Nu! Ci legătura cu Dumnezeu îți dă mulțumire. 
Când Îl simţi pe Dumnezeu în suflet, ai mulțumire. 


— Reprezintă tutunul un păcat pentru om? 

— Tutunul nu, da” numai fumatul. Fumatul e un viciu, nu-i numai un 
păcat, e-o patimă, iar Dumnezeu nu iubeşte patima. Dacă ai o patimă, nu eşti 
liber... deci înseamnă că păcatul trebuie părăsit, fumatul trebuie părăsit. 

Eu, dacă vine cineva la mine la spovedit şi-mi spune că-i fumător — 
fiindcă-l întreb eu, dacă nu-mi spune, şi trebuie să-mi spună —, îi zic că ne 
întâlnim când nu mai e fumător. Deci el e într-un păcat îndătinat, nu-i 
într-un păcat întâmplător, ci într-o patimă care trebuie scoasă din suflet. Iar 
dacă nu scoate din suflet patima, n-am ce vorbi cu el. 


— Dacă o fată a păcătuit cu un băiat înainte de căsătorie, trebuie să 
se mărite cu acela, chiar dacă nu-l mai iubeşte, sau are voie să se mărite 
cu altul? 

— Păi numai să se poată! Nu se pune problema, ăstea sunt lucruri pe 
care nu le poți rezolva. Păcatele le-ai rezolva, dar celelalte nu ştiu dacă le 
mai poţi rezolva. 

— Ce trebuie să facem atunci când totul devine o rutină, chiar dacă 
împlinim poruncile? Dacă atunci când ai nevoie de un prieten, el îţi 
devine mai mult decât un duşman, poţi trăi singur, doar cu gândul la 
Dumnezeu? 

— Nu ştiu dacă poți trăi, depinde de aşezarea sufletească. Poți trăi şi 
poţi să nu trăieşti singur, pentru că omul are nevoie şi de oameni, n-are 
nevoie numai de Dumnezeu. Sunt puţini aceia care trăiesc numai din 
legătura cu Dumnezeu. Cei mai mulți au nevoie de semenii lor, de oameni 
care să-i susțină, să-i ajute, să creeze o atmosferă. 


— Se poate să-ţi schimbi părintele duhovnic? Contează cui te 
spovedeşti? 

— Nu prea contează, în cazul când eşti pus o dată pe treabă bună, dar până 
când te așezi, e bine să ai un duhovnic care să te ajute, să te formeze, să îți dea 
o direcţie, o orientare. Dacă te duci la mulți, mulți te încurcă, nu te descurcă. 

Însă sunt şi oameni care nu mai au ce spovedi. Când vine câte unul la 
mine şi zice că s-a spovedit săptămâna trecută, îi zic: cred că nici n-ai ce 
spune... Însă mai scormoneşte omul câte ceva şi zice: „Ba da, părinte”. Ei, în 
cazurile acestea, poţi să te spovedeşti la orice părinte, dacă n-ai probleme, 
dacă n-ai asupreli de gând. Şi mai ales dacă-ți dă voie... La mine, de 
exemplu, vin la spovedit, la Sâmbăta, mulți studenţi de la Timişoara şi 
totdeauna le spun: nu mai veniţi până la mine, că-i calea lungă; staţi acolo, 
găsiți-vă acolo un părinte; acum ați pornit spre bine, găsiți-vă un preot acolo 
să vă spovedească. 


— Un student la Teologie care a păcătuit trupeşte înainte de a se 
căsători e bine să se facă preot? sau mai bine să rămână profesor de 
teologie? 

— Păi, el să ţină seama de canoane şi ştie ce are de făcut, nu trebuie să 
mă mai întrebe pe mine despre asta. 


— Este ceva rău dacă avem impresia că ne rugăm mai bine cu 
cuvintele proprii decât cu rugăciuni din cărţi, din Ceaslov? 

— Dragă, nu este rău, dar nu reuşeşti să ajungi la nivelul rugăciunilor 
din Ceaslov. Însă în orice caz, să ştii că Dumnezeu n-o să zică vreodată: „Fii 
atent că nu te-ai rugat din Ceaslov! Sau: Trebuia să te rogi din Acatistier! 
Sau: Bagă de seamă că n-ai ținut cont de cartea de rugăciuni! Sau: Cartea aia 
de slujbă n-ai văzut-o niciodată”. N-o să fie aşa! Importante sunt angajarea 
ca atare în fața lui Dumnezeu şi faptul de a te simți în legătură cu 
Dumnezeu. Dacă tu simți nevoia să-l spui lui Dumnezeu ceva ce nu-i scris 

în carte sau dacă nu te poți identifica cu ce-i scris în carte, te rogi cu 
propriile tale cuvinte. Însă lucrul acesta nu-l poţi face foarte bine şi nu-l poți 
face cu folos într-o societate, într-un grup de credincioşi care se roagă 
împreună cu tine. 


— Ce se înţelege prin: „Adânc pe adânc cheamă, în glasul căderilor 
apelor Tale”, din Psaltire (Ps. 41, 9)? 

— Dragă, cred că-i vorba de asociaţiile de idei... adică gândurile adânci 
cheamă alte gânduri adânci, gândurile profunde — alte gânduri profunde. 


— Ce poţi face atunci când simţi că nu mai poți crede în nimic? 
— Păi, nu ştiu ce mai poți face... Poţi să te chinui, că altceva n-ai ce face! 


-— După ce facem voia lui Dumnezeu, ne putem aştepta să vină 
asupra noastră şi o anumită bunăstare materială, potrivit spuselor 
Mântuitorului: „Căutaţi mai întâi împărăţia lui Dumnezeu, şi toate 
celelalte se vor adăuga vouă” (Matei 6, 33)? 

— Da, poţi să aştepţi, dar trebuie să şi contribui cu ceva ca să vină 
bunăstarea materială; că nu vine Domnul Hristos să zică: „Uite, pentru că 
Mi-ai slujit, acuma trimit un sponsor să-ţi dea vreo sută de milioane”. 


— Se spune că în anul 2000 este sfârşitul lumii. Ce puteţi să ne 
spuneţi? 

— Ştiţi ce vă pot spune? Că anul 2000 a trecut, şi n-a fost niciun sfârşit. 
Acuma, să vedem ce va fi peste doi ani. 

Cum adică a trecut anul 2000? 

Abia în secolul al VI-lea s-a fixat era creştină, stabilindu-se începutul 
ei la anul Naşterii Mântuitorului nostru lisus Hristos; şi, pentru că s-a fixat 
în secolul al VI-lea, cei care au calculat au ajuns la concluzia (nu ştiu cum) 
că anul 1 — anul Naşterii Domnului Hristos — a fost la anul 753 de la 
întemeierea Romei. La romani, anii erau socotiți (numărați) de la întemeierea 
Romei, iar potrivit acestei numărători, anul 753 a fost luat drept anul 1, anul 
de pornire pentru numărătoarea creştină. 

Dar apoi s-a ajuns la concluzia că la anul 753 Irod nu mai trăia şi deci 
că era noastră este calculată greşit cam cu patru ani. Deci nu anul 753 
trebuia să fie anul 1, ci anul 749. Dacă aşa stau lucrurile, atunci înseamnă că 
anul 2000 a fost în anul 1996. Deci am trecut cu doi ani de anul 2000, iar 
anul socotit de noi ca fiind al 2000-lea nu va fi anul 2000, ci va fi anul 2004. 

Aşa că nu ştiu ce-am mai putea aştepta la anul 2000... 

— Poate gândi un bărbat cu copii să intre în mânăstire în viitor, 
dacă şi soţia lui doreşte la fel? 

— Dragă, eu nu i-aş sfătui... Eu i-aş sfătui să meargă pe calea pe care 
le-a dat-o Dumnezeu de la început; cum a zis Sfântul Apostol Pavel: „Eşti 
legat de femeie? Nu căuta dezlegare. Eşti dezlegat de femeie? Nu căuta 
femeie” (1 Corinteni 7, 27). Fiecare să rămână, zice Sfântul Apostol Pavel, 
în starea în care a fost găsit de credința în Dumnezeu. 


— Vă rugăm să ne prezentaţi cartea Gânduri bune pentru gânduri bune. 

— Deci să vorbesc eu despre cartea mea?! Da, vorbesc! E vorba 
despre o carte care s-a realizat pe baza unor cuvântări. La Schitul Poşaga, 
din Eparhia Alba-lulia, s-au organizat câteva tabere studenţeşti, în ani 
consecutivi, din 1995 începând. Pe baza cuvântărilor pe care le-am ţinut eu 
la Schitul Poşaga în anii 1995 şi 1996, s-a realizat cartea Gânduri bune 
pentru gânduri bune. Cum anume? S-au înregistrat de fiecare dată 
cuvântările pe casete şi apoi nişte studenţi (doi în special, pe care eu i-am 
pomenit în nota asupra cărţii) au copiat casetele; apoi am stilizat, am 
corectat cuvântările, iar Înaltpreasfimţitul Mitropolit Nicolae de la 
Timişoara a fost dispus să finanţeze lucrarea, ca să fie tipărită la Timişoara, 
în Editura Arhiepiscopiei Timişoarei; am prezentat materialul şi cartea a 
fost realizată”. În februarie s-a terminat de tipărit, iar în 26 februarie am 
fost la lansare. 

Ce cuprinde? Am spus, cuprinde cuvântări ținute la două tabere, la cea 
din 1995, când am vorbit în cinci zile — dimineaţa despre Sfânta Liturghie, 
iar seara am avut trei cuvântări despre Maica Domnului şi două cuvântări în 
legătură cu porunca iubirii şi cu porunca cinstirii. 

lar în anul următor, dimineața au fost cuvântări despre credință, iar 
seara despre tainele credinței: taina Întrupării Fiului lui Dumnezeu, taina 
Jertfei, taina Învierii, taina Înălţării, şi la urmă despre Taina Sfintei 
Euharistii. Acesta este conținutul. 

Mai este şi un cuvânt de încheiere, intitulat Să-/ mulțumim Domnului. 

Cartea este prefațată de Înaltpreasfinţitul Mitropolit Nicolae al 
Banatului, iar după aceea urmează un cuvânt scris despre mine (care e scris 
aşa cum îmi place mie: frumos, fără exagerări, lin, liniştit), scris de un 
călugăr de la noi de la mânăstire, Părintele leromonah Serafim Pătrunjel, 
care acum este la studii în Elveţia“. EI a scris o lucrare de seminar, la Drept 


“ Gânduri bune pentru gânduri bune, Editura Mitropoliei Banatului, Timişoara, 1997. 
*5 În prezent, Preasfinţitul Sofian Braşoveanul, Episcop-vicar la Mitropolia Ortodoxă 
Română a Germaniei, Europei Centrale şi de Nord. 

bisericesc, cu titlul: „Părintele Teofil, duhovnicul”. E un cuvânt foarte bine 
scris, cred că nici eu nu l-aş fi scris aşa de bine. E aşa, cu chibzuială... şi am 
socotit că-i bine să fie prezentat în carte şi să fie, cumva, orientativ pentru 
cei care citesc cartea. 

După aceea, urmează un cuvânt scris de un student de la Filosofie. E 
un cuvânt scris aşa, în termeni mai deosebiți... Ziceau unii că trebuie să ai şi 
dicţionar când îl citeşti... totuşi e frumos cuvântul. Am vrut şi eu şi a vrut şi 
el să fie în carte. 

Iar la urmă este o notă din partea mea, referitoare la carte. Asta-i toată! 

Eu cred că e spre folos... Am ţinut cuvântările pentru studenți, deci 
i-am avut în vedere în special pe tineri. Sper ca cei care vor citi cartea să n-o 
citească numai o dată; poate-or citi-o de mai multe ori. Eu zic că-i faină, că 
dacă nu era faină, n-o lăsam din mâini. Vă doresc folos şi din această carte. 

Au mai apărut şi altele: una la Cluj, intitulată Lumini de gând”, care 
cuprinde cuvântări pe care le-am ţinut eu, la mânăstire în special, în 
perioada Paşti-Rusalii-Duminica Tuturor Sfinților (perioada Penticostarului) 
şi câteva în Săptămâna Patimilor, şi care au fost tipărite tot prin purtarea de 
grijă a unor doritori de a răspândi gânduri bune; dar nu e intitulată Gânduri 
bune, ci Lumini de gând. 

Cartea intitulată Gânduri bune pentru gânduri bune ar fi justificată ca 
titlu în sensul că sunt gânduri bune din carte, pentru gânduri bune din 
mintea celor care citesc cartea. Să se înmulțească gândurile bune... 

Celeilalte cărți i-am zis Lumini de gând, adică un fel de repere de 
lumină, pentru a înțelege nişte lucruri pe care, dacă nu ai aceste lumini, nu le 
poţi înțelege. 

Acum este pregătită pentru tipar — şi am înţeles că deja a fost dată la tipar — 
o carte care va apărea, sper eu, sub titlul Prescuri pentru cuminecături””. 
E vorba despre conferințe pe care le-am ţinut eu la Timişoara — vreo treizeci 
de conferințe am ţinut, iar cincisprezece sunt gata pentru tipar şi sperăm să 
scoatem un volum, iar după aceea un alt volum, alte „prescuri pentru 
cuminecături”, ca să fie toate cele ţinute la Timişoara. 

Poate că s-ar putea realiza şi cu conferințele ținute aici, la Craiova, o 
cărțulie, că şi aici am ţinut vreo câteva... 

Vă doresc succes în citirea cărții şi folos din cele câte sunt cuprinse în 
ea. Dumnezeu să ne ajute! 


” Lumini de gând, Editura Antim, Cluj, 1997; ediţia a II-a: Editura Teognost, Cluj-Napoca, 
2003. 
% Prescuri pentru cuminecături, Editura Arhiepiscopiei Timişoarei, Timişoara, 1998. 

9 noiembrie 1998 


— În momentul în care simțim că ne pierdem răbdarea, la ce să ne 
gândim rapid în acel moment pentru a nu cădea, pentru a reuşi să ne 
păstrăm echilibrul interior? 

— Dragă, Sfântul Isaac Sirul are un cuvânt: caută doctor înainte de 
boală şi roagă-te înainte de ispită. Lucrurile trebuie prevenite, nu se poate să 
realizezi o împotrivire în clipa respectivă, dacă nu eşti pregătit pentru ea. 
Cineva care are smerenie are şi răbdare, iar cine n-are răbdare înseamnă că 
are mândrie. Smerenia odihneşte, însă mândria doare. 

Când ai împotriviri de felul acesta în mod spontan, înseamnă că 
adevărata aşezare sufletească a ta este cea pe care o manifeşti spontan. 

Sfântul Marcu Ascetul spune: „În inima iubitoare de osteneală, gândul 
cel rău nu rămâne, cum nu rămâne focul în apă”. 

Deci adevărata noastră stare sufletească este cea care iese la iveală în 
împrejurările respective. lar dacă suntem răi, înseamnă că încă putem fi şi 
Tăi, nu numai buni. Deci, dacă vrem să devenim buni, trebuie să fim preocupaţi 
de bunătate mereu şi să ne reproşăm totdeauna când facem un lucru nepotrivit 
sau când am spus un cuvânt pe care nu l-am mai spune şi altă dată. 

La mine la spovedanie vin oameni — femei în special, că ele sunt așa, 
pornite tare — şi zic: „Părinte, i-am blestemat pe copii! — Cum ai zis? — Vai de 
mine, că parcă n-aş mai zice!” N-ar mai zice nici măcar ca să-mi spună mie 
cum a zis. Ce înseamnă asta? Înseamnă că, de fapt, omul nu-i de acord cu el 
însuşi, nu-i de acord cu ce a manifestat, cu ceea ce a ieşit din sufletul lui. Dar 
Domnul Hristos spune clar: „Din prisosul inimii grăieşte gura” (Matei 12, 34). 

Ce putem să facem? Să ne preocupăm de îmbunătăţirea sufletului, ca 
să ajungem să nu mai putem spune lucruri rele. De exemplu, vine la mine 
câte cineva şi-i zic: „Înjuri? — Da, părinte, mă mai scapă gura, mai înjur... 
— De ce-njuri? — Păi, c-aşa-mi vine! — Da” mie de ce nu-mi vine?” Şi omul 
zice: „Părinte, păi dumneavoastră sunteţi altfel de om!” Păi, dacă-s altfel 
de om, fii şi tu ca mine şi să nu-ţi mai vină nici ție să-njuri! 


— Am trăit cu bărbatul meu o viaţă întreagă fără Cununie în faţa 
lui Dumnezeu, însă o am pe cea civilă şi am dat naştere la patru copii. 


Până acum unsprezece ani, în negura în care am stat cu toții, nici nu 


191 


Arhimandritul Teofil Părăian 


mi-am dat seama de acest păcat fundamental, de a nu fi cununată 
bisericeşte. Cu voia lui Dumnezeu, am ajuns la Mânăstirea Lainici şi 
acolo mi s-au deschis ochii sufletului şi ai minţii şi mi s-a spus că nu mă 
pot împărtăşi până la moarte, dacă trăiesc așa, şi că, dacă nu mă cunun, 
trebuie să mă despart. Şi, cum bărbatul meu nici nu a vrut să audă de 
această Taină Sfântă, am preferat despărţirea. Suntem în continuare în 
aceeaşi casă, fără să fim soţ şi soţie de unsprezece ani; mai mult decât 
atât, în viața mea nu l-am avut decât pe el bărbat. Dacă el nu a vrut şi 
nici nu vrea să ne cununăm, Duhul Sfânt să vă spună ce-i de făcut. 

— Dragă, Sfântul Apostol Pavel, în Epistola I către Corinteni, în 
capitolul al 7-lea, are nişte dispoziţii în legătură cu un bărbat creştin care are 
o soție păgână sau invers, o soție creştină care are un soț păgân. Şi el pune 
problema aşa: dacă partea păgână vrea să rămână cu partea creştină, atunci 
partea creştină să nu se despartă de cel păgân; dacă vrea să se despartă, să se 
despartă. Prin urmare, Sfântul Apostol Pavel are în vedere nişte situații de 
felul acesta. Uite, se-ajunge! La început, când te căsătoreşti, nu te gândeşti 
la Dumnezeu, nu te gândeşti la Cununie, nu te gândeşti la ce trebuie să te 
gândeşti, iar după aceea ajungi să nu mai poţi face ceea ce ar trebui să faci. 
ŞI atunci soluţiile vin aşa, de la unii într-un fel, de la alţii într-alt fel... 

Sigur, şi eu le spun oamenilor: „Ori te cununi, ori te desparți, din două 
una!”; însă lucrurile acestea sunt simplu de zis, dar greu de realizat. Şi-n 
cazul acesta, ce facem? Ne gândim la Sfântul Apostol Pavel, care zice că, 
dacă partea păgână vrea să rămână păgână, poţi să trăieşti cu el în 
continuare, dacă-i vorba, pentru că tu ai fost câştigat pentru Hristos, dar el 
nu poate fi câştigat pentru Hristos; şi-n cazul acesta există, să spunem aşa, 
circumstanţe atenuante. Noi nu putem să spunem că da, e bine să se întâmple 
aşa, însă altfel nu se poate şi atunci duhovnicul trebuie să găsească 
modalitatea de a soluţiona chestiunile de la caz la caz. 


— Cum explicaţi faptul că reîncarnarea a fost acceptată de preoţi 
până în secolul al VI-lea al erei noastre? 

— Foarte simplu, oamenii au avut amestecări de gânduri creștine cu 
gânduri necreştine şi, pentru că circula şi pe atunci ideea aceasta, au fost unii 
care au acceptat-o. Însă Biserica în ansamblul ei n-a acceptat-o niciodată, iar 
la Sinodul al V-lea ecumenic, în sfârşit a spus vorbă hotărâtă în privința aceasta. 

Eu am spus adineaori de ce nu este acceptată de Biserică: pentru că 
diminuează lucrarea lui Dumnezeu, diminuează lucrarea Mântuitorului. 

Şi-apoi, mai e ceva: noi nu simţim nimic. Dacă eu am mai trăit o viață, 
ar trebui să simt ceva în mine, nu numai cum zic unii: „Uite, ai vocaţii 

religioase, înseamnă că ai fost un preot undeva, într-o viață anterioară”. Mai 
întâi de toate, nu ştiu dacă există o viață anterioară, şi-atunci cum să ştiu că 
am fost preot? Ar trebui să simţi ceva, să ştii ceva... 

Şi mai e ceva. Gândiţi-vă că oamenii doar nu fac numai bine în lumea 
aceasta. Dac-ar veni ca să facă bine, şi fac şi rău, înseamnă că nu-i mare 
câştig cu viaţa asta amestecată. 

Dar noi pornim din start de la gândul că o singură viaţă ne-a dat 
Dumnezeu şi pe aceea trebuie s-o folosim pentru înaintarea noastră în bine, 
cât o putem folosi. Şi-apoi, când trecem la cele veşnice, sufletul rămâne 
lucrător şi lucrează ceea ce s-a obişnuit să lucreze în lumea aceasta; deci un 
om credincios îşi continuă viața în slujirea lui Dumnezeu, dacă I-a slujit lui 
Dumnezeu în lumea aceasta. De aceea ne rugăm noi pentru cei care au trecut 
la viața veşnică, să fie „în loc luminat, în loc de verdeață, în loc de odihnă, 
de unde a fugit toată durerea, întristarea şi suspinarea”; în înțelesul acesta, 
ca să-l slujească lui Dumnezeu. 

Gândiţi-vă că Sfântul Apostol Pavel putea să dea nişte sugestii în 
legătură cu vieți succesive... El a spus doar atât, că preferă să treacă la cele 
veşnice, să moară, ca să fie mai aproape de Domnul (cf. II Corinteni 5, 8). 

Domnul Hristos însuşi putea să spună... or în pilda cu bogatul 
nemilostiv şi săracul Lazăr nu spune: „Las? că mai vine el o dată pe pământ 
ŞI se face mai bun şi o să ajungă la mai bine”. Pentru că, până la urmă, de 
mila lui Dumnezeu depinde în cea mai mare parte situaţia fiecăruia dintre 
noi în veşnicie. Se spune — în Sâmbăta lăsatului sec de carne — că acolo unde 
faptele omului sunt mai puţine, pune Dumnezeu darul Său şi ridică balanța 
acolo unde trebuie să ajungă ca să poată fi omul la bine. Dumnezeu e totuşi 
bun şi milostiv, e iubitor de oameni, iar toate acestea sunt lucruri care ne dau 
nădejde pentru binele nostru veşnic. 


— Cum să înţelegem că trebuie să ne punem sufletul pentru cei pe 
care îi iubim (cf. loan 15, 13)? 

— Dragă, numai dacă iubeşti îți dai seama cum să-ți pui sufletul 
pentru cei pe care-i iubeşti. Fiecare om care iubește simte şi o angajare 
spre binele celui pe care îl iubeşte, pentru că dacă nu iubeşti, nu te 
angajezi, iar dacă iubeşti, te-nvaţă iubirea cum să te angajezi. Cauţi să-l 
faci fericit, cauţi să-l faci să se simtă bine lângă tine, îl sprijini, îi dai ajutor 
când e nevoie... Eşti totdeauna disponibil cu iubirea pentru binele lui. Aşa 
cum părinţii îşi iubesc copiii şi-i ajută, aşa cum prietenii se ajută reciproc, 
în felul acesta... Înseamnă să-ţi dai ceva din sufletul tău, să-ţi pui sufletul 
tău pentru binele altuia. 

— Dumnezeu le-a zis oamenilor „Creşteţi şi vă înmulţiți” înainte de 
a cădea aceştia în păcat, dar oamenii s-au înmulțit după căderea în 
păcat. Cum era posibilă înmulțirea oamenilor înainte de a cădea în păcat? 

— Dragă, noi nu ştim... Noi ştim că asta a fost o binecuvântare a lui 
Dumnezeu; „Creşteţi şi vă înmulțiți şi stăpâniți pământul” (Facerea 1, 28) a 
fost o binecuvântare a lui Dumnezeu. Că a intervenit după aceea păcatul, a 
intervenit, dar creşterea şi înmulţirea nu este o consecinţă a păcatului, ci este 
o consecinţă a binecuvântării lui Dumnezeu. Păcatul a intervenit scăzând, 
poate, elanul de creştere şi de înmulţire, aducând ceva negativ; dar Dumnezeu 
l-a creat şi l-a binecuvântat pe om în aşa fel încât să se poată angaja la 
această creştere şi înmulțire şi stăpânire a pământului. Deci să nu-şi 
închipuie cineva că intervenţia omului în creşterea şi înmulţirea şi stăpânirea 
pământului este o consecință a păcatului, căci nu e o consecință a păcatului. 


— Există posibilitatea reală de mântuire şi pentru păgâni? Și, dacă 
da, atunci cum se poate interpreta spusa: „De nu se va naște cineva din 
apă şi din Duh, nu va intra în împărăţia lui Dumnezeu” (loan 3, 5)? 

— Dragă, Biserica nu se ocupă de lucruri care nu-i privesc pe membrii 
ei. Deci Biserica nu are nici măcar o învățătură că s-ar mântui şi cei care nu 
au apartenența la Biserica respectivă. De exemplu, Biserica Ortodoxă spune 
că se mântuiesc membrii ei. Dar, dac-ar întreba cineva: „Bine, dar catolicii 
se mântuiesc?”, atunci Biserica nu vine să zică: „Da, se mântuiesc”, ci nu dă 
un răspuns la această întrebare, nici pozitiv, nici negativ. În general, 
strădania de a rămâne în Ortodoxie, strădania de a-i asimila în Ortodoxie pe 
cei care sunt de altă credință arată că Biserica este exclusivistă. Nici nu se 
putea menține adevărul de-a lungul veacurilor, dacă ar fi fost totdeauna nişte 
tendințe din acestea conciliante: „Lasă, că s-or mântui şi ceilalți...” sau: „Şi 
ceilalți au dar de la Dumnezeu” şi aşa mai departe. Biserica totdeauna a zis 
că se mântuiesc membrii ei. 

Acuma, cu păgânii lucrurile stau aşa: Sfântul Apostol Pavel spune că 
„păgânii, din fire fac cele ale Legii; aceia Lege neavând, ei înșiși își sunt 
Lege” (Romani 2, 14). Noi credem că mântuirea se realizează prin Hristos, 
însă, aşa cum au existat nişte roade anticipate ale Jertfei Mântuitorului 
înainte de venirea Mântuitorului nostru lisus Hristos — cum au fost 
proorocii, care au fost totuşi nişte oameni câştigaţi pentru Dumnezeu, niște 
oameni ai lui Dumnezeu —, tot aşa poate să fie şi o lărgire a roadelor Jertfei 
Mântuitorului nostru lisus Hristos şi pentru cei care nu sunt creştini sau şi 
pentru cei ce sunt creştini de alte manifestări de credință. Însă Biserica nu 
spune lucrul acesta. Personal, fiecare dintre noi poate crede ce gândeşte el în 

privinţa aceasta, având în vedere principiul Fericitului Augustin: „În cele 
necesare unitate, în cele îndoielnice libertate şi în toate iubire”. 

Ce va fi, Dumnezeu ştie, dar eu personal cred că se vor mântui mult 
mai mulți oameni decât credem noi că se mântuiesc. De altfel, să ne gândim 
la sutaşul din Capernaum, care a avut credință de S-a minunat şi Domnul 
Hristos de el; a avut credinţă, nădejde, iubire şi smerenie. Nu se poate spune 
că a aparținut unei credințe anume — ortodoxă, catolică sau altfel de credinţă. 
Şi totuşi, a zis Domnul Hristos că mulţi de la răsărit şi de la apus vor veni şi 
vor sta în împărăţia lui Dumnezeu cu Avraam, cu Isaac şi cu Iacov. Deci 
Domnul Hristos are în vedere de multe ori alte criterii decât cele pe care le 
avem noi. Sau la Judecata de Apoi... se spune că le va zice celor de-a 
dreapta: „Veniţi, binecuvântații Tatălui Meu, de moşteniți împărăţia 
cerurilor, care a fost gătită vouă”. Şi nu spune: „Că ortodocşi aţi fost şi 
M-am bucurat de voi...” sau: „Că aţi fost catolici”. Nu, nu se spune aşa, ci se 
spune: „Căci flămând am fost şi Mi-aţi dat să mănânc, însetat am fost...” şi 
până la urmă, zice Domnul Hristos că în împărăţia lui Dumnezeu vor intra 
aceia care se angajează pentru binele altuia (cf. Matei 25, 32-46). 

Acuma, e foarte bine, sigur, să ţii de credinţa ta... La noi mai vin unii — 
mai ales cei de nuanță neoprotestantă — şi-mi zic: „Părinte, dar dumneavoastră 
care credeți că-i credinţa cea adevărată?” Şi le răspund: credinţa în care sunt 
eu, că dacă aş crede că alta-i adevărată, aş fi la credinţa aceea despre care aş 
crede eu că-i adevărată. Aşa încât chestiunile acestea sunt greu de elucidat şi 
fiecare rămâne la ceea ce poate gândi în chestiunea aceasta. Eu, de exemplu, 
nu-mi pot închipui că o Germanie întreagă, să zicem, o să fie condamnată 
pentru că nu-i ortodoxă. O să găsească Dumnezeu modalitatea să-i 
mântuiască şi să-i primească pe cei care sunt de alte credințe, după credința 
pe care au avut-o ei, pentru că n-au putut avea o altă credință. Cum va fi, 
Dumnezeu ştie! 


— Este adevărat că în vechile Evanghelii sabatul era considerat 
ultima zi a săptămânii ca zi a Domnului, iar noi astăzi sărbătorim 
duminica drept zi a Domnului după obiceiul romanilor? 

— Dragă, sabatul, respectiv sâmbăta, a fost totdeauna considerată a 
şaptea zi din săptămână, numai că Sfântul Apostol Pavel, în Epistola către 
Evrei, vorbeşte şi de o schimbare a Testamentului, de o schimbare a Legii, 
de o schimbare chiar a sabatului (cf. Evrei 4, 9). Deci creştinismul nu 
sărbătoreşte ziua pe care o sărbătoreau romanii, ci ziua în care a Înviat 
Domnul Hristos. Învierea Domnului Hristos este mai importantă pentru noi 
decât ceea ce s-a sărbătorit în Vechiul Testament şi se sărbătoreşte de către 

evrei. Noi sărbătorim o zi pe care ne-a dat-o Biserica şi ne orientăm după 
Biserica noastră şi nu ne facem niciun fel de probleme; pentru că totuşi 
sărbătorim ziua care este cea mai importantă pentru creştinism. 


— Ce se întâmplă cu omul, dacă nu reuşeşte să obţină mântuirea? 

— Dacă nu reuşeşte să obțină mântuirea, atunci este condamnat şi se 
duce acolo unde n-am vrea să ajungem. Dar până la a doua venire a 
Mântuitorului nostru lisus Hristos se poate interveni pentru cei trecuţi la 
cele veşnice, prin rugăciunile Bisericii. 


— Unde apare Taina Miruirii în Noul Testament? 

— Apare în Faptele Sfinţilor Apostoli, în capitolul al 8-lea, unde se 
spune că Sfinții Apostoli i-au trimis pe Petru şi pe loan în Samaria, la cei 
care au crezut în Hristos, să-şi pună mâinile peste ei, ca să primească Duh 
Sfânt. Este o menţiune din care înțelegem că după Botez a urmat şi altă Taină. 

Sau tot în Faptele Apostolilor, în capitolul al 19-lea, unde de 
asemenea se spune că doisprezece inşi din Efes au fost întrebaţi de Sfântul 
Apostol Pavel dacă au primit Duhul Sfânt când au crezut. Şi ei au spus: 
„Nici măcar n-am auzit că este Duh Sfânt”. Iar Sfântul Apostol Pavel, prin 
punerea mâinilor, le-a transmis Duhul Sfânt. 

La început, Taina Sfântului Mir se dădea prin punerea mâinilor 
Apostolilor, or înmulțindu-se credincioşii, n-au mai ajuns Apostolii să ia 
legătura cu fiecare dintre credincioşi şi atunci Biserica a instituit Taina 
Sfântului Mir. Pentru că undeva în Epistola Sfântului loan Evanghelistul se 
spune: „Voi ungere aveţi şi ştiţi toate” (1 loan 2, 20), s-a găsit modalitatea 
aceasta, să se sfințească mir şi prin ungere să se înlocuiască punerea 
mâinilor Apostolilor. Şi aceasta este practica Bisericii şi noi ne ţinem de ea. 


— S-a zis: „lubeşte pe aproapele tău ca pe tine însuţi”. Până unde 
merge iubirea şi de unde începe păcatul în iubirea dintre o femeie și un 
bărbat? 

— „Ilubeşte pe aproapele tău ca pe tine însuţi” înseamnă să urmăreşti 
binele omului de lângă tine, oricare ar fi, aşa cum îţi urmăreşti binele tău. Să 
fu disponibil pentru binele lui. Dacă ai iubire, iubirea te-nvaţă ce ai de 
făcut... astea nu-s nişte lucruri care se realizează teoretic, ci se realizează 
practic, prin ceea ce poate omul să realizeze, prin capacitatea omului; nu 
poți să faci mai multe decât ceea ce poţi realiza de fapt, şi pentru tine, şi 
pentru alții. De aceea Domnul Hristos a dat măsura aceasta: „lubește pe 
aproapele tău ca pe tine însuți” (Matei 19, 19). 

— Aţi spus că rugăciunea joacă un rol important în mântuire. Cum 
trebuie făcută rugăciunea, pentru ca să ajungă la Dumnezeu? Şi cum 
putem scăpa de gândurile rele? Pot fi ele oprite? 

— Rugăciunea este totdeauna la măsura omului, la măsura rugătorului; 
deci eu mă angajez la rugăciune cu capacitatea mea. Sfântul Ioan Sinaitul, 
cel ce a scris Scara, spune că rugăciunea, după calitatea ei, poate fi de mai 
multe feluri, şi anume: rugăciune întinată — gândiți-vă, rugăciune întinată, 
spurcată! —, rugăciune furată, rugăciune pierdută şi rugăciune curată. 
Înseamnă că este şi o rugăciune întinată, adică rugăciunea omului întinat. 
Omul întinat are la rugăciune şi gânduri întinate. Eu am zis către cineva că 
trebuie să meargă la biserică, iar el mi-a răspuns: „Părinte, dumneavoastră 
ziceți să merg la biserică, dar nici nu ştiţi ce gânduri duc eu în biserică... 
Poate că ar fi bine să nu mă duc”. Şi i-am zis: nu-i nimic, du-le acolo, că 
numai acolo le poţi rezolva, dacă-i vorba. Deci rugăciunea este la măsura 
omului, rugăciunea este oglinda sufletului. 

Pe mine mă întreabă oamenii: „Cum să mă rog?” Şi totdeauna le 
răspund: roagă-te cum poți, fiindcă degeaba-ţi spun eu să te rogi ca sfinţii, 
că nu eşti sfânt şi nu te poți ruga ca sfinţii. Cum să mă rog, ca să-mi pri- 
mească Dumnezeu rugăciunea? Dumnezeu primeşte ceea ce-i oferă omul... 
Dumnezeu ştie neputința omului. Şi-atunci, fiecare se roagă cum poate. 

Numai că trebuie să facem deosebire între repetarea de formule de 
rugăciune şi între a ne ruga propriu-zis. A ne ruga înseamnă a ne revărsa 
sufletul în rugăciune. Cine se roagă, acela vorbeşte cu Dumnezeu, nu spune 
cuvinte învăţate. Cei mai mulți credincioşi — din câți cunosc eu şi de câţi îmi 
dau seama — de fapt nu se roagă, ci spun rugăciuni. Una este să spui rugă- 
ciuni — c-ai învăţat o rugăciune şi o spui —, şi alta este să te rogi cu adevărat. 

De exemplu, vine la mine la spovedit un om de optzeci de ani, să 
zicem. Şi îl întreb: „Spui rugăciuni? — Da, părinte! — Când te rogi, 
dimineaţa? — Seara...”. Cam toată lumea se roagă seara, dimineaţa nu prea se 
roagă oamenii... unii nici seara. Când îi întreb de ce, îmi zic: „Părinte, 
dimineaţa-s grăbit, şi seara-s ostenit”. Păi, atunci înseamnă că nu se mai 
roagă deloc! Dar, mai mergând, mai şchiopătând... Şi îl întreb: ce rugăciuni 
ştii să spui? — era om de optzeci de ani. Şi zice: „Tată! nostru şi Îngerelu”. 
Zic: tot aşa spui: „Eu sunt mic, tu fâ-mă mare,/ Eu sunt slab, tu fă-mă tare”? 
Zice: „Da, părinte, că pe acelea le-am învăţat”. „N-ai mai adăugat nimic, o 
viaţă întreagă?!” N-a mai adăugat omul... pe-acelea le-a învăţat când a fost 
mic, pe-acelea le zice şi când e mare: „Eu sunt mic, tu fă-mă mare,/ Eu sunt 
slab, tu fă-mă tare”. Nu merge, asta nu-i rugăciune, ci e o formulă de 
rugăciune pe care omul o spune fiindcă s-a pomenit aşa. Nu merge... Vedeţi, 

e cam multă neseriozitate în angajarea aceasta a rugăciunii. Fără îndoială că 
fiecare dintre noi am avut şi perioade de felul acesta. 

Mi-aduc aminte, de când eram copil, că ne-a învățat mama şi buna să 
zicem rugăciunile; şi ziceam rugăciunile şi eram obligaţi să le zicem. Seara, 
câteodată ni se părea că suntem obosiţi şi ne puneam în pat; şi zicea mama: 
„Mă copii, sculaţi-vă la rugăciune, nu vă puneţi ca caii!” Şi ne sculam şi 
ziceam... Ăsta era mai mult un fel de a spune rugăciuni. Mulţi rămân la 
stadiul acesta, toată viaţa spun rugăciuni, dar nu se roagă. Or noi trebuie să 
valorificăm cuvintele de rugăciune şi să le facem rugăciune, să le facem 
rugăciunea noastră, să cerem de la Dumnezeu prin rugăciune, nu să zicem, 
numai, simplu: „Doamne Iisuse Hristoase, Fiul lui Dumnezeu, miluieşte-mă 
pe mine, păcătosul” şi atâta tot, ci să simţim dorinţa aceasta de a primi mila 
lui Dumnezeu, de a ne ierta Dumnezeu de păcate. 

Că îți vin gânduri străine de rugăciune, îţi vin, pentru că aşa e făcută 
mintea, e lăsată de Dumnezeu să gândească nu la un singur lucru. Păi, dacă 
te-ai gândi la un singur lucru, te-ar călca tramvaiul, că n-ai vedea ce e în 
jurul tău; sau un conducător auto... cum ar putea conduce o mașină, dacă 
n-ar lua seamă la tot ce se întâmplă în jur? Acesta e un dar de la Dumnezeu, 
aşa e făcută de Dumnezeu mintea. Deci nu trebuie să ne speriem că ne vin 
gânduri străine în rugăciune şi că n-am ajuns la măsura aceea ca să nu ne 
mai vină niciun fel de gând, ci să avem în vedere gândurile şi să vedem cam 
ce fel de gânduri ne vin în rugăciune, că atunci ne dăm seama şi ce aşezare 
sufletească avem noi. Poate ne vin gânduri frumoase şi atunci merită să fie 
considerate şi să fie valorificate. De pildă, mie dacă-mi vine în minte, în 
timpul rugăciunii, câte o poezie frumoasă, care-mi place mie, o spun şi zic 
după aceea: „Aşa-i, Doamne, că-i faină?” 


— Care este rolul Maicii Domnului în iconomia mântuirii? 

— Maica Domnului a fost aleasă de Dumnezeu ca să fie mamă a Fiului 
lui Dumnezeu întrupat, mama Mântuitorului. Deci Maica Domnului are 
importanță prin existenţa ei şi apoi prin mijlocirile ei, cum a mijlocit la Cana 
Galileii, când a zis: „Nu mai au vin” (loan 2, 3). Aşa mijloceşte pentru 
binele nostru, pentru că Maica Domnului este şi mama noastră, nu-i numai 
mama Mântuitorului, ci e mama tuturor creştinilor. Şi noi credem în 
mijlocirile Maicii Domnului şi cerem ajutorul de mijlocire al Maicii 
Domnului. Zicem: „Preasfântă Născătoare de Dumnezeu, miluieşte-ne pe 
noi” sau alte rugăciuni în care cerem şi ajutorul Maicii Domnului. 


— Dacă în această viață numai Il simțim, dar nu-L vedem pe 
Dumnezeu, după moartea noastră Il vom vedea? 

— ÎL vom vedea în măsura în care poate omul să-L vadă, pentru că 
Dumnezeu, fiind nemărginit, nu poate fi cuprins de omul mărginit. „Pe 
Dumnezeu a-L vedea nu este cu putință oamenilor” — se spune într-o 
alcătuire de la slujbele noastre”. În Sfânta Evanghelie de la loan, se spune: 
„Pe Dumnezeu niciodată nu L-a văzut nimeni” (loan 1, 18), pentru că 
Dumnezeu este avut în vedere ca ființă nemărginită. Cum poți să cuprinzi 
nemărginitul în mărginit? Dar o evidenţă a prezenţei lui Dumnezeu şi o 
vedere — cât poate omul să vadă, prin descoperirea lui Dumnezeu — sigur că 
vom avea. Sfântul Apostol Pavel zice: „Acum cunosc în parte, atunci voi 
cunoaşte pe deplin” (| Corinteni 13, 12). Va fi o cunoştinţă mult mai mare 
dincolo de lumea aceasta decât e cunoştinţa din lumea aceasta. 


— Aş vrea să fiu mântuit, dar dacă Dumnezeu nu-mi oferă 
certitudinea existenței Sale, nu pot. Oare voi fi condamnat? Am o 
relaţie relativ bună cu semenii mei, dar nu din perspectivă religioasă. 

— Eu cred că asta cam este situaţia cu păgânii. Cineva care nu 
acționează prin Dumnezeu este departe de Dumnezeu, şi-atunci... Sigur că 
Dumnezeu va găsi modalitatea de a-l ajuta pe om din starea în care se găseşte 
el, însă esenţialul când e vorba de mântuire este să ai o relaţie reală cu 
Dumnezeu, să ştii că Dumnezeu e Tatăl tău, să-L priveşti ca Părinte al tău, să 
te raportezi la E], să-l ceri ajutorul, să te bucuri de ceea ce oferă Dumnezeu. 
Pentru că altfel, eşti ca păgânii; eu le şi zic celor care vin la mine la spovedit 
şi nu au o relaţie cu Dumnezeu: „Eşti ca păgânii! Ştii tu cum sunt păgânii?” 
Şi câte unul zice: „Da, părinte! — Cum sunt? — Ca mine...”. 


— Prin spovedanie se iartă păcatele. Atunci de ce se mai dă, uneori, 
canon? 

— Canonul se dă nu pentru ispăşirea păcatelor, ci pentru prevenirea 
păcatelor şi pentru o verificare a omului în fața canonului. Dacă ţi se dă un 
canon şi trebuie să-l împlineşti, atunci vezi şi tu în ce stare te găseşti faţă de 
ceea ce ţi se cere. 

Sunt unii oameni care nici nu-şi cunosc starea sufletească, dar au ajuns, 
cumva, la spovedanie şi spun anumite lucruri pe care le-au făcut. lar dacă îi 
spun cuiva, de exemplu, că nu se poate împărtăşi doi ani, crede că doar după 
ce se împărtăşeşte acum trebuie să mai stea doi ani; chiar mă mai întreabă 
câte unul: „Adică, părinte, chiar nu mă pot împărtăşi nici acum? — Păi mai 
ales acum nu te poți împărtăşi, până peste doi ani!” Asta nu înseamnă că 

trebuie să treacă neapărat doi ani ca să se împărtăşească... dar e un timp de 
verificare, e un timp de cercetare de el însuşi. 

Dacă cineva nu merge la biserică, de exemplu, atunci cum să-l las să 
se împărtăşească? Eu la spovedanie cam cu întrebarea asta încep, dacă 
merge la biserică, iar pentru mine asta este o modalitate de a şti exact situația 
omului. Întreb pe cineva: „Mergi la biserică? — Nu merg. — De la Paşti 
încoace ai mai fost vreodată? — Păi, nici la Paşti n-am fost”. Atunci, eu ce să 
fac cu el? Îi spun: uite ce e: te-apuci şi mergi în toate duminicile la biserică, 
iar în postul următor vii la mine, să vedem dacă ai fost şi să stăm de vorbă. 
Şi nu mai vine... şi-atunci, dacă nu mai vine, de ce să-i dau eu darurile cele 
mai mari, să-l învrednicesc de ceea ce este mai înalt, dacă nu face ceea ce 
trebuie să facă pentru a se mântui? 

Sau, dacă zice că fumează, îi spun: acum alege: ori ţigara, ori 
Împărtăşania; şi de obicei se alege ţigara... 

A venit odată unu” şi i-am zis că nu se poate împărtăşi, fiindcă întâi 
trebuie să se lase de fumat. Şi el s-a dus la un alt părinte de la noi de la 
mânăstire, la Părintele Serafim [Pătrunjel], un părinte tânăr, şi-i zice: 
„Părinte, Părintele Teofil nu m-a lăsat să mă împărtăşesc, pentru că fumez. 
N-aţi putea dumneavoastră totuşi să mă împărtăşiţi?” Bineînţeles că 
părintele nu i-a spus: „Da, hai la mine, ca Părintele Teofil e om rău, iar eu 
sunt om bun şi te împărtăşesc”. Ci i-a zis: „Nu se poate, dac-a zis părintele 
că nu te poți împărtăşi, înseamnă că nu poţi”. Şi el zice: „No, acuma-s 
necăjit! Mă duc să pip o ţigară!” 

Ce rost avea să zic eu că-s bun cu el şi să se împărtăşească? De ce să 
se împărtăşească? Ca să pipe ţigara după ce s-a împărtășit? N-are niciun 
rost! Ne cam jucăm noi cu lucrurile acestea... Gândiţi-vă bine, pentru că să 
ştiţi că toate lucrurile acestea au un rost al lor. Deci iată, eu, de fapt, nu-i dau 
un canon să nu mai fumeze, ci îi dau o îndrumare; în fond, pentru el alt 
canon mai mare poate că n-ar exista, decât ăsta: să nu fumeze. 

Canoanele se dau pentru verificare, pentru a-l ajuta pe om, pentru a-l 
angaja cu ceva. La mine mai vin unii şi-mi cer să le dau un canon; „Păi tu nu 
faci nici ce trebuie să faci, ce canon să-ți mai dau?” Şi zice: „Părinte, dar 
dacă-mi dați un canon, apăi pe-ăla-l fac!” Nu ştiu dacă-l face... El nu se 
roagă dimineaţa şi seara, dar vrea să-i dau eu canon să facă o anumită 
rugăciune... Păi, pe-aia o face, că i-am dat-o eu canon? N-o face, că dacă nu 
se roagă în general, n-o să se roage nici dacă-i dau eu un canon anume. 
Şi-atunci, de ce să-l mai îngreuiez? 


— Ce trebuie să facă un student (care nu este la Teologie), în viaţa 
de zi cu zi, pentru a se mântui? 

— Ceea ce trebuie să facă toţi creştinii. Mai întâi de toate, duminica să 
meargă la biserică, să se roage dimineaţa şi seara şi la masă, să postească 
atunci când poate posti, mai ales miercurea şi vinerea (în orice caz, să-şi 
pună în vedere lucrul acesta), să citească două capitole din Noul Testament 
(ca să-şi împodobească mintea) şi să-şi păzească mintea cu rugăciunea: 
„Doamne lisuse Hristoase, Fiul lui Dumnezeu, miluieşte-mă pe mine, 
păcătosul”, în măsura în care poate s-o facă. Să nu se ducă la locuri 
întinătoare, la gura iadului — de exemplu la discotecă sau la baruri de noapte. 
Dacă face lucrurile astea, e nădejde. Şi mai presus de toate, fiind student, să 
înveţe bine! 


— Se poate mântui cineva din iad? Dacă da, cum anume? 

— Dragă, la Dumnezeu e puterea! La noi e rugăciunea, la Dumnezeu e 
puterea. Noi ne rugăm pentru odihna sufletelor adormiţilor robilor lui 
Dumnezeu, de unde sunt, de acolo să-i ajute Dumnezeu. Adică, dacă sunt în 
iad, să fie scăpați de iad. Când anume se întâmplă aceasta, noi n-avem o 
evidență, dar de vreme ce ne rugăm şi credem în mila lui Dumnezeu şi în 
eficacitatea rugăciunii, înseamnă că credem şi că Dumnezeu poate să scoată 
din iad; şi scoate din iad, când ştie El şi cum ştie EI, până la Judecata de 
Apoi existând această posibilitate. 


— Cineva care s-a sinucis, fiind bolnav psihic, se mai poate 
mântui? Şi ce se poate face pentru el? 

— Dragă, de obicei când se ştie că cineva a fost bolnav psihic, nu se 
consideră sinuciderea cu vinovăția pe care o are la cineva despre care nu se 
ştie că a fost bolnav psihic. Sunt chestiuni pe care numai Dumnezeu le poate 
hotărî şi pe care le poate răsplăti. 

Noi, ca oameni care ştim că sinuciderea este cel mai mare păcat — în 
sensul că nu mai poţi face nicio pocăință după ea —, putem să-i punem pe 
oameni în situația de a se îngrozi de acest păcat; şi atunci, în general 
Biserica nu dă asistenţă la înmormântare, nu le face slujbe de înmormântare 
celor care se sinucid, ca să-i înfricoşeze pe ceilalți oameni care ar fi în 
situația de a face acelaşi păcat. Mai departe, Dumnezeu ştie ce va fi. 

Dar să ştiţi că e o chestiune foarte greu de elucidat, în sensul că noi, 
care nu suntem în situația de a avea pe cineva apropiat care a făcut aşa ceva 
— să zicem un membru de familie —, nu ne putem compara cu cineva care are 
în familie o astfel de situație. De exemplu, vine la mine cineva şi-mi zice: 
„Tatăl meu s-a spânzurat. A fost om credincios, a fost om cumsecade, 
mergea la biserică, şi-odată l-am găsit spânzurat”. 

Ei, ce pot eu să fac pentru acesta? Biserica zice că nu mai poți face 
nimic. Da, dar iubirea ce spune? Iubirea ta de fiu ce-ţi spune? Că nu mai 
poţi face nimic? Nu se poate! Simţi că tu totuşi trebuie să faci ceva! Că 
trebuie! Ce să faci anume, cum să faci? Acuma, sigur că nu poţi să faci nişte 
slujbe cum le faci pentru ceilalți morți, parastase şi celelalte, cel puţin o 
vreme, până se pierde cumva gândul că acela a fost sinucigaş. Eu de obicei, 
aşa, din capul meu, le-am spus oamenilor care au avut situații din acestea că 
deocamdată să facă parastase şi slujbe pentru morţii lor în general, fără 
numele celui sinucis, dar să scrie la urmă: „Cu tot neamul lor cel adormit”. 
Şi atunci, fiind şi el neam cu cei care sunt pomeniţi, poate că-l pomeneşte 
Dumnezeu între cei care-s din neamul lor adormit. Şi-apoi, după o vreme, 
după ce se uită cumva, să zicem, lucrul acesta, după aceea să-l pomenească 
şi cu numele, căci, dacă Dumnezeu e iubire, nu se poate să-l excludă. 


— Dacă ai canon dat de duhovnic pentru toată viaţa, iar mai-marii 
tăi, ca stareţul şi arhiereul, nu-ţi dau voie să ţi-l împlineşti, cum să 
procedezi? De cine să ascult, de duhovnicul care-mi vrea mântuirea 
sau de mai-marii care încearcă să mă descurajeze, spunând că nu voi 
putea face față la ascultare, fiind foarte mult de muncă? 

— Dragă, e foarte greu să dai nişte soluţii pentru situaţii care nu depind 
numai de tine. Nici nu poţi să-i dai omului canoane pe toată viața, dacă nu-i 
cunoşti împrejurările în care trăieşte el. Poate că cei care hotărăsc în 
continuare au şi ei calitate de duhovnici şi pot să dea alte îndrumări, alte 
canoane. E foarte greu de ştiut, sunt şi lucruri care se pot rezolva... De 
exemplu, primeşti de la un duhovnic canon să nu mănânci carne toată viaţa; 
tu accepţi canonul ăsta şi vrei să mergi la o mânăstire, dar sunt mânăstiri în 
care se consumă carne şi mânăstiri în care nu se consumă. Atunci, 
bineînţeles că în cazul acesta ar trebui să-ți găseşti o mânăstire în care nu se 
consumă carne, ca să poţi să-ţi duci canonul, fiindcă altfel e greu să-ţi ţii 
canonul. Deci sunt şi nişte lucruri pe care trebuie să le ai în vedere şi pe care 
le poţi rezolva. Poate că sunt şi lucruri care nu se pot rezolva, şi atunci 
găseşti posibilitatea de a face ce poţi face, în condiţiile tale. 


— Vă rog să-mi explicaţi de ce după un timp, după ce L-am aflat 
pe Dumnezeu, am ajuns într-o stare de delăsare, în care nu-mi mai fac 
rugăciunile, canonul, fapte bune... Care este explicaţia acestei stări şi 
cum să ies din ea? 

— Din starea aceasta nu poţi ieşi decât silindu-te să tragi de tine, adică 
făcând lucrurile pe care le-ai făcut odinioară. În Apocalipsă este un cuvânt: 

„De dragostea cea dintâi te-ai lăsat... Fă faptele de mai înainte” (Apocalipsa 
2, 4-5). Lucrurile bune pe care le-ai făcut înainte trebuie să te sileşti să le 
faci şi atunci când nu le-ai face, pentru că numai în felul acesta poţi ajunge 
iarăşi la liniştea sufletească. 

Şi-apoi, dacă cunoştinţa de Dumnezeu este numai o cunoştinţă teoretică, 
şi nu te angajează şi practic, n-ajungi niciodată la o legătură adevărată cu 
Dumnezeu. Când crezi în Dumnezeu, trebuie să-L şi ai în vedere pe 
Dumnezeu. De pildă, dacă nu mergi la biserică duminica, şi tu zici că ai 
credință în Dumnezeu, să ştii că nu crezi în Dumnezeu! Mie mi se întâmplă 
de multe ori să vină la mine oameni şi să-mi spună: „Părinte, e drept că nu 
merg la biserică, dar eu cred în Dumnezeu”. Le zic: cum crezi în Dumnezeu, 
dacă-L neglijezi pe Dumnezeu?! Ori crezi în Dumnezeu şi te raportezi la 
Dumnezeu, ori înseamnă că nu crezi în Dumnezeu şi numai te-nşeli că crezi 
în Dumnezeu, dacă tu Îl neglijezi pe Dumnezeu”. 

Să ştiţi că e foarte multă superficialitate în felul de a gândi al 
oamenilor, în felul lor de a vedea lucrurile. Dacă crezi în Dumnezeu, 
trebuie să te raportezi real la Dumnezeu, iar dacă te raportezi real la 
Dumnezeu şi nu-L neglijezi pe Dumnezeu, nu se poate să nu te miluiască 
Dumnezeu, nu se poate să nu te ajute. Dumnezeu fiind Tatăl tău, nu se 
poate să nu Se raporteze la tine cel puţin aşa cum se raportează un tată la 
copilul lui. 

Doar spune Domnul Hristos: „Dacă voi, răi fiind, ştiţi să daţi fiilor 
voştri cele bune, cu atât mai mult Tatăl vostru Cel din ceruri” (Luca 11, 13). 

Dacă noi ne bazăm pe părinţii noştri — care sunt oameni şi care nu sunt 
la măsurile bunătăţii lui Dumnezeu —, atunci trebuie să avem încredere că și 
Dumnezeu, Care e mai mare decât omul, ne poate ajuta; şi ne ajută, de fapt. 
Dar n-avem noi destulă deschidere, n-avem destulă încredere, nu ne gândim 
la Dumnezeu, Îl neglijăm pe Dumnezeu... și atunci, sigur că avem consecin- 
țele neglijării. Gândiţi-vă la cuvântul acela din Evanghelie, spus de Domnul 
Hristos: „Din pricina înmulțirii fărădelegilor, iubirea multora se va răci” 
(Matei 24, 12). 


— Vă rugăm să ne explicaţi controlul minţii în legătură cu faptele 
interioare percepute de subconştient. Cum se pot înlătura influenţele 
exterioare negative? Autosugestiile pozitive sunt o manifestare a credinţei? 

— Dragă, noi nu putem lucra cu noi decât în câmpul conştiinţei noastre. 
Pe cele din subconştient le sesizăm numai când apar în conştient; şi numai 
atunci ne putem orienta după ceea ce suntem şi putem face ceea ce ar trebui 
să facem în împrejurările respective. Ce e dincolo de conştient — în 

subconştient, în inconştient — nu e în puterea noastră decât în măsura în care 
apare în conştient. Singurul domeniu în care putem lucra noi este conştientul. 


— Cum se poate ţine cu desăvârşire postul, în condiţiile în care o 
boală de durată îți răpune toată vlaga? 

— Nu se ţine post când eşti bolnav. Dacă eşti bolnav, mănânci ce poţi 
mânca pentru ca să te poţi face sănătos. Când eşti sănătos şi viguros, atunci 
ţii postul; când nu eşti, nu ţii postul. Părintele Arsenie Boca, Dumnezeu să-l 
odihnească, le spunea unora dintre oameni: „Postul nu-i pentru tine”. Așa că 
nu trebuie să-ți faci probleme că nu posteşti, dacă nu poţi. Dacă nu posteşti 
că nu poţi, e una, dar, dacă nu posteşti că nu vrei, e alta. 


— Dacă vrei să te rogi, dar mintea îţi este încărcată de anumite 
gânduri, ce trebuie să faci ca să le înlături şi să te poţi ruga curat? 

— Dragă, nu poţi să înlături gândurile ca să te poţi ruga, ci poți să te 
rogi şi să înlături gândurile care vin în vremea rugăciunii. Adică noi nu 
trebuie să ne concentrăm pentru rugăciune, ci ne concentrăm prin rugăciune. 


— Cum explicaţi pictarea simbolurilor zodiacale în jurul Tatălui 
ceresc, cum este la Mânăstirea Stânişoara? 

— Da, şi la alte mânăstiri, de exemplu la Voroneţ. Dragă, oamenii au 
gândit, când au pictat, că există o rânduială în lumea aceasta, şi în concepția 
respectivă au făcut picturile aşa cum sunt. Asta nu înseamnă că există vreo 
influență cu zodiacul şi cu treburile astea. 


— Dacă te afli în mânăstire şi vezi anumite lucruri nepuse la locul 
lor, iar conştiinţa ta îţi spune că trebuie aşezate, ce trebuie să faci? 
— Le-aşezi, ce să faci?! Dacă depinde de tine, le aşezi. 


— Dacă ai fost chemat la viaţa monahală, însă din mânăstire eşti 
trimis, „de ascultare”, acolo unde este nevoie de tine şi nu ai timp să-ți 
faci datoriile de monah, atunci cum vei putea să-ți dai seama că ceea ce 
faci este bine-plăcut lui Dumnezeu? 

— Dragă, îți primeşte Dumnezeu ce faci, în loc de ce nu faci. 


— Se spune că ascultarea este ruptă din rai, dar cum poţi să-ți dai 
seama dacă ascultarea este după Dumnezeu şi pentru Dumnezeu sau 
dacă este după voia ta? 

— Mai întâi de toate, când te duci într-o mânăstire ar trebui să ştii ce fel 
de oameni sunt acolo, de cine trebuie să asculţi; iar dacă ei Îi slujesc lui 

Dumnezeu cu adevărat, te încredințezi lor cu toate ale tale. Dacă nu ai 
încredere, atunci nu stai acolo şi te duci unde ai încredere. 

Dar în orice caz, trebuie să ştii că după ce te-ai hotărât să depinzi de 
cineva, nu mai ai voie să cauţi independența. Independenţa o ai până când te 
faci călugăr, iar după ce te-ai făcut călugăr, nu mai ai nicio independenţă, 
depinzi de mai-marii tăi. Pentru că ţi-ai ales tu lucrul acesta, nu te-a obligat 
nimeni să-l alegi. Ţi l-ai ales ca să fii ajutat să nu greşești, să faci binele cu 
mai multă siguranță. 


— Ce trebuie să faci ca să fii sigur de mântuirea ta? 
— Să faci ce ştii tu că trebuie să faci spre bine şi poţi să fii sigur de 
mântuirea ta. 


— Ce nădejde de mântuire mai are cineva care a murit nespovedit? 

— Păi, el nu mai are nicio nădejde de mântuire, dar are familia lui 
nădejde de mântuire pentru el şi se roagă în continuare. Acum, ce se 
întâmplă cu cei care mor nespovediţi? De obicei sunt oameni care n-au trăit 
cu gândul la spovedanie şi la rugăciune şi la slujbe şi la Sfintele Taine şi aşa 
mai departe. Aşa că ei nu prin faptul că nu s-au spovedit la moarte sunt la 
rău, ci prin faptul că au trăit rău. Ei şi-au pregătit starea aceasta, fiindcă dacă 
eşti un om care ţii seamă de lucruri de felul acesta, nu te lasă Dumnezeu să 
ajungi în astfel de situații. 

Dar nu trebuie neapărat să te spovedeşti pe patul morţii; dacă te-ai 
spovedit în cele patru posturi, poți să zici că-i suficient pentru mântuirea ta, 
şi dacă mori la două luni după postul Sfintei Marii, să zicem. 


— Dacă fratele de lângă tine greşeşte, iar tu vrei să-l ajuţi prin 
sfaturi, însă el nu vrea să-ți primească sfaturile, ce poți să faci? 

— Nu-i mai dai sfaturi! Cum zice Scriptura? „Nu-i mustra pe cei răi, 
ca să nu te urască; mustră-l pe cel înțelept, şi el te va iubi” (Pildele lui 
Solomon 9, 8). 


— luda se poate mântui? Soarta lui a fost predestinată? 
— Dragă, ştie Dumnezeu dacă se poate mântui... Astea sunt lucruri care 
nu intră în competența noastră. 


— Cum e cu perioada de necurăţie a femeilor? 
— Sunt mai multe feluri de a vedea chestiunea aceasta... orientați-vă 
după duhovnicii voştri. 

— Vorbiţi-ne despre îngerul păzitor. 

— Ce să vă vorbesc despre îngerul păzitor?... Îngerul păzitor ne este dat 
spre îndrumarea noastră. Se crede că îngerul păzitor l-am primit la Botez şi 
trebuie să ținem seamă de el, să nu-l întristăm, să primim inspirațiile pozitive 
care pot veni şi de la îngerul păzitor şi să ne rugăm şi îngerului păzitor. 


— Aţi pomenit mai devreme despre Trupul şi Sângele Domnului. 
Se pune întrebarea: despre care trup este vorba, despre cel 
spiritualizat, de după Înviere, sau despre cel omenesc, material, pe care 
ÎL avea când a instituit Taina Euharistiei? 

— Dragă, Domnul Hristos putea să dea Trupul şi Sângele Său veşnic, de 
după Înviere. De fapt, Trupul şi Sângele Mântuitorului nostru Iisus Hristos 
pe care îl primim în Sfânta Euharistie este Trupul şi Sângele Lui real, din 
toată vremea. Deci cel spiritual, cel cu care este în cer, de-a dreapta Tatălui. 


— Cum să scăpăm de complexul de inferioritate, de timiditate, 
laşitate, ruşine şi frică? Când capătă omul siguranța mântuirii? 

— Dragă, de complexele astea nu prea poți scăpa... decât, ştiu eu, cu 
ajutorul lui Dumnezeu. De multe ori, este o structură din asta, care te 
încurcă. Totuşi, credința în Dumnezeu rezolvă toate; dacă crezi în 
Dumnezeu, multe lucruri se rezolvă în acest sens: că nu eşti singur, că 
Dumnezeu te ajută, că binecuvântarea Domnului este cu tine... Sunt nişte 
lucruri pe care le dă credința în Dumnezeu şi pe care le poate avea omul 
credincios, spre deosebire de cel care n-are credință. 


— Cum se poate mântui o femeie care s-a îndrăgostit de o față 
bisericească, cu toate că-şi doreşte din tot sufletul să-l uite, ştiind că 
păcătuieşte? 

— Păi, foarte simplu, să evite situaţiile favorizante, să evite întâlnirile 
şi să ceară de la Dumnezeu putere să nu iubească ce nu trebuie să iubească... 
sau să nu iubească cum iubeşte, pentru că de iubit trebuie să-i iubim pe toți. 


— Cum explicaţi rolul mântuitor al rugăciunii în fața icoanei 
Mântuitorului şi a Maicii Sale? Există o legătură între venerarea 
icoanelor şi Liturghie? Icoana are un rol liturghisitor? 

— Are! Înainte de a se începe Sfânta Liturghie, cei care se pregătesc să 
liturghisească stau în fața icoanei Mântuitorului şi-şi manifestă Ortodoxia 
prin cinstirea icoanei. Mântuitorului şi spun cuvintele: „Prea curatului Tău 
chip ne închinăm, Bunule, cerând iertare greşelilor noastre, Hristoase 
Dumnezeule. Că de voie bine ai voit a Te sui cu trupul pe Cruce, ca să-i 

mântuieşti din robia vrăjmaşului pe cei pe care i-ai zidit. Pentru aceasta, cu 
mulțumire strigăm ie: «Toate le-ai umplut de bucurie, Mântuitorul nostru, 
Cel ce ai venit să mântuieşti lumeay»”. După care sărută icoana Mântuitorului. 

Apoi, la icoana Maicii Domnului, pe care de asemenea o sărută, se 
spune: „Ceea ce eşti izvorul milei, învredniceşte-ne pe noi milostivirii, 
Născătoare de Dumnezeu. Caută spre poporul cel păcătos, arată, precum 
de-a pururea, puterea ta, că întru tine nădăjduind, strigăm: «Bucură-te!», aşa 
cum a strigat oarecând Gavriil, mai-marele voievod al celor fără de trupuri”. 

Deci în Ortodoxie icoana are un rol indiscutabil; nu se poate înțelege 
Ortodoxia fără icoane. 


— Toate evenimentele din viaţa noastră au un rol pentru mântuire 
şi Dumnezeu le orânduieşte în acest scop? 

— Toate evenimentele din viața noastră pot să fie folosite spre 
mântuire sau pot să fie neglijate ca ajutoare spre mântuire. Mântuirea ne 
angajează față de toate chestiunile, adică nu există o chestiune care are 
legătură cu mântuirea şi o chestiune care n-are legătură cu mântuirea. Asta 
depinde de felul cum folosim noi evenimentele respective. 


— Cum înţelegeţi deschiderea şi iubirea lui Dumnezeu față de noi? 
— Aşa cum înțeleg deschiderea şi iubirea părinţilor față de copii. 


— Vă rugăm să ne recitaţi o poezie. 


Focul 
de Zorica Laţcu 


Căsuţa mea de scânduri s-a aprins. 
Ardea în noapte. Focul a cuprins 
Și tindă şi odăi şi coperi;ş. 

Voiam să plec din casă pe furiș, 
C-o legătură-n mână. N-am putul. 
În val de flăcări albe m-am zbătut; 
Vecinii toți dormeau; şi de-n zadar 
Plângeam, închisă-n grinzile de jar. 
Și, ca să pot scăpa din casa mea, 
Am lepădat şi haina, căci ardea, 
Și-am aruncat şi legătura-n foc. 
Mă-năbuşeam și nu vedeam deloc; 

Cuprinsă de uimirea morţii, stam 

În oarbă nemişcare. Aşteptam 

Să ardă-n mine tot, să fiu un scrum 

Și vântul să mă vânture pe drum. 

Am auzit un zvon de prăbuşiri, 

Și casa mea pieri; subțiri, subțiri, 

Se ridicară palele de fum... 

În goliciunea mea, pornii la drum. 
Cerşeam lumini şi-n pragul nopții reci 
S-au fost deschis zări albe de poteci. 
Curată ca o candelă-n altar, 

Cu trupul plin de răni şi greu de har, 
M-am pomenit urcând pe scări cereşti, 
Spre miezul dragostei dumnezeieşti. 
Știam acum că focul fost-a pus 

În casa mea, de mâna lui lisus. 


— Vă mulțumim! 


DESĂVÂRŞIREA CREŞTINĂ 
17 mai 1999 


— Dacă este scris că trebuie să-ţi iubeşti aproapele ca pe tine însuţi, 
atunci este de presupus că păcatele pe care i le tolerezi aproapelui 
trebuie să ţi le tolerezi şi ţie. Totuşi, omul este dator să se considere mai 
păcătos decât ceilalți, să se cruţe mai puţin pe sine. Cum se vede, atunci, 
relaţia sinelui cu aproapele, în privinţa păcatului şi a iertării? 

— Dragă, păcatele sunt păcate şi nu trebuie tolerate. E o slăbiciune să 
tolerezi păcatele; nu asta înseamnă că iubeşti pe cineva, dacă îl laşi să facă ce 
vrea. Iubirea față de aproapele, în concepţia creştină, este totdeauna în raport 
cu iubirea față de Dumnezeu. Nu poţi admite ceea ce nu admite Dumnezeu. 
„Cel ce iubeşte pe tată sau pe mamă mai mult decât pe Mine nu este vrednic 
de Mine. Cel ce iubeşte pe fiu sau pe fiică mai mult decât pe Mine nu este 
vrednic de Mine. Cel ce nu-şi ia crucea ca să-Mi urmeze Mie nu este vrednic 
de Mine”, zice Domnul Hristos (Matei 10, 37-38). Deci întâi e Domnul 
Hristos, întâi e Dumnezeu, şi-apoi vin celelalte. Iar în cazul acesta, nu poți 
să tolerezi păcatele altora, întrucât contravin iubirii față de Dumnezeu. 

Trebuie să fim împotriva păcatului, numai că, dacă noi cunoaştem 
păcatele cuiva, nu trebuie să le punem în evidenţă, ci să le acoperim, aşa 
cum a făcut Cuviosul Macarie, despre care se spunea că a fost „dumnezeu 
pământesc”, pentru că acoperea păcatele: pe cele pe care le vedea, ca şi cum 
nu le-ar fi văzut, iar pe cele despre care auzea, ca şi când n-ar fi auzit despre 
ele. Deci Cuviosul Macarie s-a făcut „dumnezeu pământesc”, pentru că aşa 
cum Dumnezeu acoperă lumea, aşa acoperea şi el păcatele oamenilor; nu le 
scotea în evidență, nu-i defăima pe oameni. 

Dar şi în privinţa aceasta trebuie să fim cu luare-aminte, pentru că sunt 
şi păcate care trebuie stârpite; şi mai ales dacă suntem în situaţia omului care 
are o responsabilitate: în situația de a judeca, în situaţia de a conduce o insti- 
tuţie sau de a-i ajuta pe oameni în anumite împrejurări, atunci trebuie să fim 
hotărâți şi pentru înlăturarea păcatelor. Gândiţi-vă, de exemplu, la Psalmul 100: 
Cânta-voi mila şi dreptatea, pe Tine, Doamne, Te voi cânta. 

Cale neprihănită voi urmări. Când, oare, vei veni la mine? 

In casa mea, cu inimă curată mă voi purta. 

Inaintea ochilor mei, nu voi suferi nicio faptă fărădelege ”. 

Şi, mai departe, la sfârşitul psalmului se spune: 

„În dimineți voi ucide pe toți păcătoşii pământului, 

Ca să-i stârpesc din cetatea Domnului pe toți cei ce fac fărădelege”. 

Dacă iubeşti pe cineva, nu înseamnă să fii tolerant cu păcatele lui şi să 
laşi lucrurile să meargă aşa. Când poți să intervii şi dacă ai curajul şi puterea 
s-o faci, trebuie să intervii. 

Mai ales în vremea de acum, există multe păcate pe care părinții le 
tolerează copiilor, zicând: „Las”, că-i tânăr, să se distreze! Las”, că măcar 
acum să se simtă bine!” Ca şi când după aceea ar fi viața un chin. Să ştiţi că 
viaţa este într-adevăr un chin, dar atunci când ai tinerețe necinstite, tolerate 
de părinţi. Şi apoi, ajung copiii să sufere de pe urma unor greşeli, a unor 
păcate pe care le-au făcut... şi suferă în cealaltă vreme a vieţii, pentru că s-au 
distrat atunci când puteau să nu se distreze şi să aibă o bucurie superioară. 


— Pentru ca cineva să ajungă la mântuire şi la desăvârşire, trebuie 
mai întâi să-şi înlăture patimile, iar înlăturarea patimilor este un act de 
voinţă. Care este sursa voinţei? 

— Dragă, voinţa este o calitate a omului; voinţa este de la Dumnezeu. 
Fiecare are capacitatea de a voi şi fiecare se angajează cu capacitatea lui în 
mântuirea lui. Numai că noi la mântuire nu suntem singuri, ci suntem Și cu 
darul lui Dumnezeu, cu ajutorul lui Dumnezeu. Mântuirea ne-o dă Dumnezeu, 
nu ne-o realizăm noi. Avem şi noi parte în realizarea mântuirii, dar nu ne-o 
realizăm noi, aşa: „Uite ce fac eu acum, ca să mă mântuiesc!” Nu detaşaţi de 
Dumnezeu ne urmărim mântuirea. 

În ceea ce priveşte voinţa, fiecare are capacitatea lui de voință, aşa 
cum are capacitatea lui de credinţă, capacitatea lui de nădejde, capacitatea 
lui de răbdare... Şi mergem mai departe cu ceea ce suntem, cu ceea ce 
putem să facem. 


— Cum putem înlătura gândurile rele, când vin şi ne tulbură în timpul 
rugăciunii sau în timpul sfintelor slujbe? Putem cu rugăciunea „Doamne 
lisuse Hristoase, Fiul lui Dumnezeu, miluieşte-mă pe mine, păcătosul”? 

— Da, cel mai la îndemână mijloc este să înlăturăm gândul cel rău cu 
un gând bun. În Pateric se spune că l-a întrebat cineva pe Avva Pimen cum 
să înlăture gândurile rele care-i vin mereu în minte. Şi cuviosul i-a Zis: 
„Opreşte vântul!”, iar fratele a răspuns că nu poate opri vântul. Și i-a zis 
cuviosul: „Aşa cum nu poţi opri vântul să nu bată, tot aşa nici gândul rău 
nu-l poţi opri să nu vină. Dar altceva poți face: cu un gând bun, să înlături 
gândul cel rău”. 

Asta e ceea ce putem face din partea noastră: să ne schimbăm gândul, 
să ne mutăm mintea, de la gândurile care ne vin, la gândurile pe care le 
dorim. Fie cu rugăciunea însăşi, fie cu alte mijloace, tot de gânduri. Dar, în 
orice caz, mintea trebuie tot timpul ocupată şi este ocupată de gândurile pe 
care le purtăm în minte. Iar ca să avem gânduri pozitive în minte, trebuie să 

le adunăm din Evanghelie, din scrierile Sfinţilor Părinţi şi chiar din literatură 
laică, fiindcă şi în aceasta sunt lucruri care impresionează. De exemplu, eu 
am citit, când eram tânăr, romanul Mara, de Slavici. Acolo se punea o 
problemă în legătură cu o situaţie: Persida fugise cu un bărbat pe care nu-l 
voia familia ei, mama ei; şi s-a aşezat în Viena şi de acolo i-a scris o 
scrisoare fratelui ei, lui Trică, cerându-i s-o roage pe mama sa s-o ierte. Şi 
aşa mult mi-a plăcut răspunsul mamei ei: „Păi eu o iert, că doar eu i-s mamă!” 
lată un gând din literatura laică, ce-ţi poate lumina viaţa şi gândurile: „Cum 
să n-o iert, că doar eu sunt mama ei?!” 

Sau din Moara cu noroc, tot de Slavici: cel de la Moara cu noroc, 
Ghiţă, zicea că cea mai mare suferinţă a lui, când era în închisoare, a fost 
aceea că se gândea c-or să zică ceilalți copii către copiii lui: „Mă, tată-tău a 
fost un hoţ!” Sunt nişte lucruri duioase, nişte lucruri care te impresionează, 
care-ţi rămân... şi pe care e bine să le aduni, oriunde le găseşti. 


— Cine nu a reuşit să lucreze suficient pentru desăvârşirea sa în 
această viaţă cum se mai poate desăvârşi în viaţa de apoi, având în 
vedere învățătura Bisericii, care spune că numai aici ne putem mântui? 

— Dragă, de mântuit, aici ne mântuim; Dumnezeu ne mântuieșşte, cu 
darul Său. Iar dacă ajungem la bine, dincolo, apoi înaintăm în bine; omul 
nu-i stagnant, nu rămâne niciodată într-o anumită stare. Dacă sunt bun, 
devin tot mai bun şi dincolo de lumea aceasta; dacă-s rău, pot să ajung şi 
mai rău, şi dincolo de lumea aceasta. 


— Cum putem să ne păstrăm nădejdea, cum putem să luptăm cu 
descurajarea şi cu deznădejdea? 

— Dacă crezi în Dumnezeu, ai nădejde. Dacă Dumnezeu este pentru 
tine o realitate, este Tatăl tău, n-ai niciun motiv să cazi în deznădejde, să fii 
deznădăjduit, ci ai motive să ai nădejde: te laşi în mâinile lui Dumnezeu. 

Îmi spunea cineva că mama lui avea tensiune mare şi s-a dus o asisten- 
tă medicală să-i ia tensiunea şi se tot mira cât de mare e tensiunea. Și femeia 
a zis: „Apăi, va fi ce va vrea Dumnezeu”. Ei, asta înseamnă să ai nădejde, 
când Dumnezeu este pentru tine o realitate. N-ai de ce să nu ai nădejde. 


— Care este rolul spovedaniei în iconomia mântuirii? Cum trebuie 
să fie relaţia dintre duhovnic şi credincios? 

— Relaţia dintre duhovnic şi credincios ar fi bine să fie ca relaţia dintre 
părinte şi fiu. Dar este la măsurile omului; fiecare se raportează cum poate. 
lar spovedania, pe lângă faptul că este Taina iertării păcatelor, are 
importanță în viața omului şi ca mijloc de îmbunătăţire, în înțelesul că te 
verifici cu o conştiinţă străină şi vezi care ţi-e situaţia ta adevărată în fața 

unei conştiinţe străine, pentru că de multe ori tu crezi despre tine lucruri 
neadevărate. Când vin la mine oameni, îl întreb pe câte unul: 

— Crezi în Dumnezeu? 

— Cum să nu cred?! Cred! 

— Ce faci tu, ca om credincios? 
Păi, caut să fiu om bun, să fiu om cumsecade. 

Eu mă bucur de toți oamenii care spun aşa; dar zic: 

— Bine, dar şi dintre necredincioşi sunt unii care vor să fie oameni 

cumsecade. Dar tu ce fapte de credincios faci? La biserică mergi? 

— Nu merg. 

— Nici necredincioşii nu merg la biserică! Te rogi dimineaţa şi seara? 

— Nu prea mă rog... 

— Nici necredincioșii nu se roagă! Posteşti miercurea şi vinerea? 

— Nu. 

— Nici necredincioşii nu postesc! Zici vorbe rele? 

— Mai zic, câteodată... 

— Şi necredincioşii zic! Păi mă, parcă ai zis că eşti credincios; cum 

eşti acuma, credincios ori necredincios? 

— Părinte, bag de seamă că-s mai mult necredincios decât credincios! 

Da” până nu-i deschid eu capul, nu ştie, ci zice că e credincios, dacă 
n-a zis niciodată: „Nu este Dumnezeu!” N-ai zis, dar L-ai înjurat pe 
Dumnezeu, iar asta e mai mult decât să zici că nu este Dumnezeu. 


— Cum aş putea să aflu care este voia lui Dumnezeu, pe ce cale 
vrea El s-o iau, acum, când mă aflu la o răscruce şi nu ştiu ce să fac: 
călugăria sau căsătoria? 

— Dragă, până la urmă se rezolvă ele lucrurile. Dumnezeu poate să-ți 
dea gândul cel mai potrivit pentru tine, pentru că Dumnezeu ştie, până la urmă. 

Dumnezeu n-are nevoie de călugări sau de necălugări, ci are nevoie de 
oameni cinstiți, de oameni corecți, de oameni care se angajează frumos în 
viaţă, pentru Dumnezeu şi pentru oameni, are nevoie de colaboratori ai Lui 
pentru mântuirea oamenilor, şi asta nu înseamnă că dacă te faci călugăr eşti 
aşa, ci poți să fii călugăr şi improvizat, sau că dacă te căsătoreşti, greşeşti... 
pentru că în fond nu greşeşti, ci poate că înmulţeşti numărul sfinților, şi prin 
ceea ce faci tu, dar mai ales prin copiii pe care-i aduci şi îi oferi lui 
Dumnezeu şi care pot să fie mai buni decât tine. Important este ca tu să ştii, 
să simţi — pentru că asta este esenţial —, nu să faci una, şi după aceea să te 
gândeşti la alta: te căsătoreşti, şi-apoi, dacă nu merg lucrurile bine, zici: 
„Am fost un prost că nu m-am făcut călugăr! Vă las eu pe toți şi plec la 
mânăstire!” Nu-i corect! Numai un om care nu judecă bine poate să facă 
lucruri de felul ăsta. De ce? Pentru că, dacă te-ai angajat o dată înaintea lui 

Dumnezeu într-o chestiune şi te-ai unit în numele lui Dumnezeu, apoi 
trebuie să ţii de numele lui Dumnezeu şi de unirea în numele lui Dumnezeu. 

Eu personal am aşteptat momentul hotărârii şi numai când am fost 
hotărât m-am dus. Până n-am fost hotărât, nu m-am dus. M-am dus întâi la 
Mitropolitul Nicolae Bălan — când am terminat Teologia —, iar el spera să 
mă fac călugăr, de fapt, şi eu am sperat, mai mult înainte, dar atunci n-am 
mai sperat. l-am mulțumit mitropolitului pentru ajutorul moral şi material pe 
care mi l-a dat pentru a face Teologia, iar el m-a întrebat: „Acum ce vrei să 
faci? — Păi, acum o să lucrez la licenţă... încă n-am ceva definit, dar asta e 
tot deocamdată. — Bine, dar de ce nu vrei să mergi la Sâmbăta? — Pentru că 
nu-s hotărât”. Şi-apoi, când m-am hotărât, m-am dus şi i-am spus că m-am 
hotărât să merg la mânăstire. Şi mitropolitul mi-a zis: „Am aşteptat 
hotărârea asta”. Dar el nu-mi spusese c-o aşteaptă, şi bine-a făcut că nu mi-a 
zis. Înseamnă c-a fost om cu cumpănire, pentru că el n-a vrut să tragă 
dorința lui în cumpănă pentru hotărârea mea. 

Fiecare să se gândească bine, să se cerceteze bine şi să se roage lui 
Dumnezeu să-l lumineze. Nu făcând cinci sute de paraclise sau nu știu ce. 
Mulţi zic: „Fac patruzeci de paraclise şi-apoi văd eu ce gând îmi vine 
atunci”. Nu cred că e o metodă. 


— Daţi-ne câteva exemple de situaţii concrete în care noi, oamenii, 
În ispitim pe Dumnezeu. 

— Pe Dumnezeu ÎL ispiteşti atunci când vrei să faci nişte lucruri care ştii 
că nu ies bine din puterea ta, dar ai crede că Dumnezeu i-ar putea ajuta totuşi 
să le faci. N-aş putea să spun în concret... doar ceea ce a zis diavolul către 
Domnul Hristos: „Aruncă-te jos de pe templu, că te vor sprijini îngerii”. Adică 
lucruri cam de felul acesta, în care să te expui, cumva, făcându-le totuşi. 

Am făcut şi eu, în tinereţe, lucruri pe care astăzi nu le-aş mai face, 
chiar dacă acum am mai multă credință. Eu atunci nici nu le-am făcut pe 
bază de credință, ci eram, cum ar zice mama, „cum e prostul mai în putere”. 
Veneam de la Timişoara cu trenul, singur (însă, bineînţeles, cu ajutorul oame- 
nilor). Schimbam trenul şi veneam şi se pomeneau ai mei cu mine acasă. 
Şi-mi ziceau: „Mă, cum faci de-astea?!” Şi eu mă miram de ei că se miră; 
mie mi se părea foarte natural, foarte firesc. Ei bine, astăzi n-aş mai face 
aşa. Deşi cred în ajutorul lui Dumnezeu, dar nu m-aş expune. De ce? Pentru 
că, chiar dacă cred în Dumnezeu, nu vreau să fac nişte lucruri pe care nu le 
fac cu deplină voință şi ştiinţă, cu deplină conştiinţă. Îmi aranjez lucrurile 
în aşa fel încât să am ajutor şi de la oameni, şi de la Dumnezeu; nu mă 
expun, aşa: „No, acuma lasă, să vedem ce face Dumnezeu cu mine!” Nu! Ci 
îmi aranjez lucrurile după putere; şi de multe ori ies lucrurile mult mai bine 
decât le-am aranjat eu... şi zic că mi-a ajutat Dumnezeu în respectiva chestiune. 

— Dacă suntem călugări şi suntem toată viaţa sub supunere, cum 
putem noi să respectăm cuvintele Mântuitorului Hristos: „Flămând am 
fost şi Mi-aţi dat să mănânc, însetat am fost şi Mi-aţi dat să beau” ş.cl., 
referitoare la milostenie (cf. Matei 25, 35-36)? 

— Dragă, toate lucrurile se fac în limitele posibilităților pe care le ai. 
Dacă eşti sub supunere, în loc de altceva ţi se socoteşte supunerea. Pentru că 
tu ţi-ai ales această situație, să fii condus. Dacă eşti pus de cineva să faci 
lucrul acesta, îl faci, iar dacă nu-l faci, nu-nseamnă că ai făcut altceva decât 
vrea Dumnezeu. Pentru că Sfântul Isaac Sirul zice că chiar dacă ai învia un 
mort, e mai puţin decât dacă stai o viaţă în retragere sau în linişte. Cam în 
felul acesta se gândesc lucrurile. Ţi-ai ales calea aceasta, îi ajuţi pe oameni 
mai mult cu rugăciunea decât cu fapta, pentru că n-ai altă posibilitate; dar te 
angajezi totuşi, spre binele oamenilor. 


— Ce trebuie să fac atunci când ajung la monotonie şi la plictiseală 
în viaţa duhovnicească, în rugăciune, şi mai ales când mă simt neiubit 
de nimeni, nebăgat în seamă de nimeni? 

— Când te simţi neiubit de nimeni, să ştii că totuşi este cineva care te 
iubeşte: Dumnezeu; şi sigur sunt şi oameni care te iubesc. Eu, de exemplu, 
când eram student la Teologie, am vorbit odată cu un profesor laic, profesor 
de Drept, care mi-a spus că se gândise seara la mine. Păi, eu nu mi-aş fi 
închipuit că acela se gândeşte vreodată la mine, până-i hăul şi părăul! Deci 
niciodată nu se poate să fii în situaţia să nu se gândească cineva la tine; 
cineva totuşi se gândeşte... undeva, cândva, nu se ştie. Poate că n-ai nişte 
dovezi despre faptul că se gândeşte cineva la tine. Şi chiar dacă nu s-ar 
gândi, noi credem în ocrotirea lui Dumnezeu, şi asta-i mai mult decât 
gândurile oamenilor şi decât iubirea oamenilor. 


— Cu cât ai vrea să ai pace şi linişte, atât în sufletul tău, cât şi cu cei 
din jur, cu atât ai mai mari ispite şi tulburări, uneori neaşteptate. Cum poţi 
să-ţi păstrezi pacea şi liniştea în această împrejurare? De ce vin atâtea ispite? 

— Dragă, noi nu putem să înlăturăm situaţiile din jurul nostru, dar 
putem să le folosim. Sfântul Marcu Ascetul spune: „Câştigul pe care-l 
aruncă el, adună-ţi-l tu ţie!” Dacă nu suntem răscolitori de rele — fiindcă de 
multe ori suntem, şi-apoi ne mirăm că se dezlănțuie răul în jurul nostru = şi 
totuşi se ivesc anumite lucruri neprevăzute şi nedorite, trebuie să avem 
liniştea necesară în fața acestor lucruri şi să nu credem că prin împotrivirile 
din cuvânt le rezolvăm. Ne retragem, lăsăm să meargă lucrurile, aşteptăm un 
alt moment... pentru că nu în toate momentele oamenii sunt la fel; aşteptăm 
zile mai bune, clipe mai bune, nu căutăm să înlăturăm lucrurile prin forțele 
noastre. Părintele Arsenie zicea că mustrarea învinge, dar nu convinge. 

— Cum explicaţi citatul din Ecclesiast: „Inima celui înțelept este la 
dreapta, iar inima celui nebun la stânga” (Ecc. 10, 2)? 

— Dragă, nu din punct de vedere fizic, în orice caz. Inima celui bun este 
la dreapta în sensul că dreapta era considerată ca fiind partea cea bună; deci 
dreapta este partea de linişte, partea de mulţumire. lar inima celui neînţelept 
este la stânga, în sensul că se ocupă de răutăți. Cum ar zice Vasile Militaru: 

Fără vrere proştii sufăr şi sunt prigoniţi de soartă 

Că aceştia totdeauna inima pe limb-o poartă 

Cu-nţelepţii însă, soarta după vrerea lor se schimbă 

Căci aceştia totdeauna îşi ţin inima sub limbă. 


— Ce ne puteţi spune în legătură cu noile buletine de identitate? Se 
zice că au numărul 666, şi nu vrem să le primim. 

— Dacă nu vreți să le primiţi, să nu le primiţi! Eu le primesc, şi mai 
multe dacă-mi dați! N-are nicio importanță chestiunea aceasta, că are sau 
n-are numărul 666. Lucrurile acelea, cu 666, s-au terminat din secolul I, aşa 
că nu se mai pune problema. Nu-ţi cere nimeni niciun fel de lepădare; doar 
atât, că ăsta e un cod al lor. Treaba lor ce fac, important este că nu-ţi pune 
nimeni probleme de credință în legătură cu asta. Au fost altele... carnetele de 
partid trebuia să nu le primiţi — cei care le-aţi primit —, nu buletinele noi. 


— Cum poți să-ţi stăpâneşti mânia şi vorbele necuviincioase, ca să 
nu pierzi totul printr-o vorbă urâtă? 

— Sfântul Isaac Sirul zice: „Caută doctor înainte de boală şi roagă-te 
înainte de ispită”. Dacă te laşi numai pe ce dă clipa, nu ştiu cum poţi să le 
înlături. Dar dacă eşti pregătit, atunci când îţi vine o astfel de situaţie nu te 
împotriveşti ca unul care nu ştie de Dumnezeu, care nu ştie de bine. Ţi-e 
milă de acela care se strofoacă pentru neliniștea lui şi vrea să-i facă şi pe 
alţii neliniştiți. 


— Este posibil ca o singură virtute să aducă mântuirea unei 
persoane, în ciuda mulțimii păcatelor săvârşite? 

— Dragă, ce se întâmplă?: o singură virtute săvârşită nu poate fi 
niciodată... Virtuţile vin unele cu altele şi păcatele vin unele cu altele. Cine 
are o virtute trebuie neapărat să aibă şi alte virtuţi. Dacă ai numai o virtute, 
înseamnă că ţi-a dat-o Dumnezeu şi n-ai niciun merit pentru ea. Sigur că 
sunt şi lucruri favorizante, pe care ni le dă Dumnezeu. 

La noi la mânăstire era un părinte, cam nomad de felul lui; şi, când ne 
duceam la el în chilie, Părintele Serafim — Dumnezeu să-l odihnească —, deşi 
era un om neluător-aminte la lumea aceasta, zicea către el: „Mă Efreme, aici 
parcă le-a adus apa!” — fiindcă era nerânduială în chilie. Dar avea o inimă 

foarte bună, era om cumsecade şi liniştit şi binevoitor. Şi odată vorbeam cu 
Părintele Serafim despre inima bună; şi-i zic: sfinția voastră cred că sunteți 
cel mai bun de aici de la mânăstire: aveţi inimă bună; iar după sfinția voastră 
urmează unul, dar nu ştiu dacă sunteți bucuros de această vecinătate: 
Părintele Efrem. Că şi el are inimă bună. Şi Părintele Serafim zice: „Dar 
inima bună nu şi-a dat-o el!” 

Deci există o înzestrare sufletească pe care unii o au din temelia 
existenței lor — au adus mai mult bine în lumea aceasta — şi sunt mai 
favorizați şi pot să fie liniştiţi în fața unor situaţii grele. Alții sunt mai puţin 
favorizați şi trebuie să lupte mai mult... dar pot şi ei să rezolve lucrurile, cu 
ajutorul lui Dumnezeu. Numai că pentru asta trebuie preocupare, adică nu 
trebuie să aştepţi de la clipa care urmează rezolvarea unei chestiuni, ci te 
pregăteşti în aşa fel încât rezolvările să întâmpine situaţiile. 


— Dacă iubeşti pe cineva, în ciuda păcatelor sale (ca minciuna, 
nestatornicia, fățărnicia), dar după multe încercări nu reuşeşti să-l 
schimbi, e bine să renunți la iubirea aceasta? 

— Dragă, eu nu ştiu ce iubire e aia care poate să renunţe... Adică ori îl 
iubeşti, şi-l iubeşti cu defecte cu tot, ori nu-l iubeşti, şi nu-l iubeşti cu 
calități cu tot. Când iubeşti pe cineva, nu-ţi mai faci probleme; îl iubeşti 
şi-l duci în iubire. 

În ce mă priveşte pe mine, să ştiţi că toate prieteniile mele, câte le-am 
avut până acum şi câte le voi mai avea de acum încolo, le-am programat 
pentru veşnicie. Eu nu mă simt bine când aud pe cineva: „Am fost prieten, 
dar nu mai sunt prieten... am pierdut o prietenie”. Şi eu am pierdut prietenii, 
dar nu din pricina mea... sau cel puţin am conştiinţa că nu eu am făcut ceva 
ca să se piardă prieteniile. Eu mi-am făcut partea mea mai departe, pentru 
cealaltă vreme a vieţii şi pentru toată vremea. Orice prieten pe care l-am avut 
poate să se întâlnească cu mine ca prieten, pentru că eu îmi fac partea mea. 

Aşa şi-n chestiunea aceasta: dacă vrei să-l iubeşti, nu-l judeci, ci îl 
primeşti aşa cum €. Aşa cum un părinte îşi iubeşte copilul şi dacă-i prăpădit; 
e tot copilul lui şi tot îi vrea binele şi tot vrea să fie altfel. 


— Explicaţi-ne cum este cu desăvârşirea de dincolo. 
— Dragă, desăvârşirea de dincolo Dumnezeu ştie cum va fi... dar în 
orice caz, noi avem încredințarea că cei care ajung la bine nu stagnează. 


— Ce ar trebui să facă o femeie al cărei soţ s-a botezat într-o altă religie? 
— Ce să-i facă? Nu-i face nimic, îl rabdă... Dragă, lucrurile acestea au 
fost totdeauna în istoria Bisericii, n-au apărut acum nişte lucruri care trebuie 
rezolvate. N-ai ce face, sunt lucruri peste care nu se poate trece. Însă 

rezolvarea o dă Sfântul Apostol Pavel, în Epistola I către Corinteni, în 
capitolul al 7-lea. Referindu-se la acei oameni angajaţi în viața de familie, 
care erau în situaţia că unul a ajuns creştin, iar altul a rămas păgân, Sfântul 
Apostol Pavel zice că dacă partea păgână vrea să rămână cu partea creştină 
(deci soțul creştin cu soția păgână sau soția creştină cu soțul păgân), să nu 
renunţe la legătura de familie. 

Dacă Sfântul Apostol Pavel hotărăşte aşa pentru creştinii de la început, 
eu cred că lucrul acesta merge în continuare. Dacă cel care se desparte de 
credința pe care a avut-o vrea să rămână totuşi împreună cu cel care a rămas 
pe poziţia inițială, cei doi pot să-şi ducă viaţa de familie în continuare. 

Sigur că se ivesc probleme, fiindcă nu mai poți avea un program de viață 
spirituală împreună. Însă trebuie să recunoaştem că de obicei oamenii nu-și 
fac program religios împreună în familie. Am vorbit cu mulți dintre oamenii 
căsătoriți care nu se roagă împreună, care au o ezitare să se roage împreună... 
şi sunt de aceeaşi credință. Şi-atunci, ce să mai zici când unul e de altă 
credință? În cazul acesta, te singularizezi cumva, dar totuşi făcându-ţi 
datoria în familie: datoria de a-ţi creşte copiii, datoria de a-ți sprijini soțul... 
aşa cum este el, că tot soțul tău este... şi rămâne, dacă vrei tu să rămână. 


— Dacă pentru a obţine o slujbă sau pentru a trece un examen ni se cere 
o sumă de bani, e bine să o dăm, dacă ţine de realizarea noastră în viaţă? 

— Dragă, eu cred că nu-i bine. Cât putem, să ne bazăm pe ceea ce 
putem face, pe ceea ce suntem noi. 

Eu n-am dat niciodată la nimeni niciun cadou ca să mă treacă. Eram 
cam slab la matematică, cred că mă mai treceau şi de milă uneori. Dar aşa, 
ca să dau ceva... n-am dat niciodată. N-am dat şi pentru că n-am avut, dar 
nici nu erau învăţaţi oamenii aşa, ţi-era şi greu să oferi cuiva: „Domnule, 
uite aici asta şi fă ceva pentru mine”. 

Eu nu sunt de acord cu treaba asta, dar oamenii fac ce pot şi ce cred ei. 


— Există desăvârşire prin yoga? Ne puteţi explica desăvârşirea 
yoghină? 

— Dragă, desăvârşire prin yoga nu există, deşi, mă rog, ei caută... Care e 
deosebirea între desăvârșirea creştină şi desăvârşirea prin yoga? În creştinism 
se urmăresc alte lucruri decât cele care se urmăresc în yoga; în yoga se urmăresc 
situații din astea, să ajungi să faci minuni, să te ridici deasupra pământului, 
să-ți scoţi muşchii nu-ştiu-cum... Nişte treburi din astea, fără importanţă. 

În creştinism, important este să fii bun, să fii iertător, îndelung- 
răbdător şi celelalte: să ai iubire, să ai cinstire, să-ți schimbi sufletul... 

Aşa că sunt lucruri care nu pot fi comparate, pentru că nu se urmăresc 
aceleaşi idealuri. 

— Ce facem dacă mergem la mânăstire, vrem să ne călugărim, dar 
acolo nu întâlnim totul aşa cum ne gândeam? 

— Păi, mai întâi trebuie să încerci să ştii ce găseşti, ca să nu te mai 
surprindă ce-ai găsit. 

Dragă, unde sunt oameni, pot fi şi lipsuri şi pot fi şi lucruri neaşteptate. 
Şi eu m-am gândit, când m-am dus la mânăstire, că o să găsesc acolo sfinți; 
şi n-am găsit, trebuie să recunosc. Adică am găsit oameni angajaţi frumos şi 
spre bine, dar sfinți n-am găsit. Părintele Serafim era cel mai reprezentativ. 
Şi ziceam: „Părinte, pe sfinţia voastră vă ţinem ca pe-un sfânt! — Mă, te bat! 
— Da, da, părinte, vă ținem ca pe-un sfânt! — Mă, vrei să te bat? — Dar ce 
sunteţi? — Un amărât de păcătos... — Dar ce păcate faceţi?” Şi nu putea să 
spună, pentru că de fapt nu făcea păcate, realitatea asta este! Era om bun, era 
din toate punctele de vedere cum trebuie să fie, minus lucruri din acestea, de 
gospodărie: el nu era luător-aminte la lumea asta... dacă trebuia să bată un 
cui, îl strâmba dintr-o dată; astea însă erau lucruri fără importanță din punct 
de vedere al mântuirii. Pe când Părintele Arsenie era un om multilateral, ştia 
orice; spuneau meseriașii: „Domnule, părintele ştie meserie mai bine decât 
mine!” Deci era deosebire din punctul acesta de vedere; dar ca om de treabă 
şi ca om de credinţă şi ca om de evlavie, Părintele Serafim era, pot să zic, ca 
un sfânt. Dumnezeu ştie, poate chiar sfânt şi este. 

Însă mediul era îndreptător spre bine, deşi mai erau şi izbucniri de 
rele... şi chiar au fost aşa, nişte lucruri neaşteptate, în anumite împrejurări. 

Aşa că nu puteai să te gândeşti că, dacă te duci la mânăstire, te duci în 
rai. Te duci numai în tinda raiului. 


— Un viitor preot se poate căsători cu o femeie care are doi copii, 
dar care nu a fost cununată? 

— Măi, nu mai discutăm chestiuni din astea... că doar voi ştiţi 
rânduielile canonice. Asta nu-i chestiune... întreabă-l pe duhovnic! 

Nu se poate! Un viitor preot trebuie să aibă soţia fecioară! 


— Dacă vrei să-ţi iubeşti un duşman, de unde începi, care-i primul gest? 

— Mai întâi de toate, să te gândeşti la neputinţa lui de a fi mai bun sau 
să te gândeşti la Dumnezeu, Care-ţi porunceşte iubirea față de vrăjmaşi, şi să 
ai în vedere chestiunea aceasta. Incepi de unde poți începe... că nu e un 
început în asta. Te gândeşti cum să faci să fii binevoitor faţă de el sau să-i 
treci cu vederea... găseşti tu ceva. Şi cu ce începi, te pregăteşte pentru 
celelalte, câte mai urmează. 


— Cum poţi să-ţi dai seama că ispitele care vin sunt toate îngăduite 
de Dumnezeu? Pentru că uneori te tulburi şi-ţi pierzi liniştea. 

— Toate sunt îngăduite de Dumnezeu... adică noi nu ştim cum Se 
raportează Dumnezeu la ispitele noastre, însă sunt îngăduite de Dumnezeu 
în înțelesul acesta, că nu ne scuteşte Dumnezeu de ispite. Înseamnă că 
ispitele care vin ne sunt de folos, de fapt, şi putem să le folosim spre bine. 
Am citit undeva, în cartea Drum a scriitorului spaniol Josemaria Escrivă de 
Balaguer, că atunci când te necăjeşte cineva, să nu zici: „Acest om mă 
necăjeşte”, ci: „Acest om mă sfințeşte”, adică vrea să mă sfințească sau îmi 
ajută să mă sfinţesc. 


— Aş vrea să comentaţi această frază: „Să-ţi baţi joc de o fecioară 
este ca și cum ai distruge o biserică”. 

— Nu ştiu, cred că vrea să pună în evidenţă ce înseamnă păcatul acesta. 
Eu n-am mai auzit până acum fraza asta, acum o aud pentru prima dată; nu 
ştiu cine-a zis-o, nu ştiu ce competenţă are... 

— Dacă la un examen profesorul interzice ca studenţii să vorbească 
între ei, ce trebuie să faci dacă un coleg te provoacă să-i arăţi? 

— Păi, să nu-i arăţi, c-a zis profesorul. 

Eu am împlinit cincizeci de ani de când am terminat liceul; i-am 
împlinit în toamnă, căci ultima clasă am făcut-o în 1948, peste vară, 
bacalaureatul mi l-am luat în toamnă şi apoi am urmat Teologia. lar în 1998 
m-am dus la Timişoara ca să țin nişte conferinţe şi mi-am aranjat lucrurile în 
așa fel încât să țin conferințele când a fost întâlnirea de cincizeci de ani de la 
terminarea liceului şi să mă întâlnesc cu colegii. N-a fost cine ştie ce, dar şi- 
au amintit colegii de mine că eu scriam la maşină tezele — pentru c-am fost la 
liceu obişnuit şi mergeam cu maşina de scris în clasă şi scriam tezele la 
maşină. Şi se puneau unii colegi în spatele meu, ca să poată copia de la mine, 
fiindcă se vedea bine de la maşină. Şi profesorul mă muta la catedră; mă lua 
și zicea: „Dumneata hai la catedră, că ăştia copiază de la dumneata”, iar eu 
spuneam: „Doar eu îi las...”. Şi profesorul: „Li laşi dumneata, dar nu-i las eu!” 

Aşa că ne pregătim fiecare cum putem, dăm examenele cum putem 
ŞI... „Doamne-ajută!” 


— Cum să ne raportăm la Sfânta Împărtăşanie, ca ajutor pentru 
atingerea desăvârşirii? 

— Toate Sfintele Taine sunt ajutoare în atingerea desăvârşirii, şi mai 
ales Sfânta Impărtăşanie credem că ni s-a dat ca ajutor. Ne raportăm în 
sensul acesta, că ne împărtăşim cât putem mai des, trăind şi o viață 
corespunzătoare pentru a ne putea împărtăşi. 


— Credeţi că liberul arbitru este pentru unii o povară, iar pentru 
alții un dar de care nu sunt conștienți? 
— Da. 


219 


| 


Arhimandritul Teofil Părăian 


— În ce condiţii Dumnezeu acceptă a doua căsătorie? 

— În condiţia că cel care ajunge la a doua căsătorie a avut motive să se 
despartă. În cazul în care e vorba de un divorț, în condiţiile hotărâte de 
Mântuitorul sau de Biserică; în cazul de văduvie, nu se pune problema. 


— Neîmplinirea în lucrurile pământeşti esenţiale: familie, profesie 
etc. mă duce la stări de depresie frecvente. Ce să fac ca să scap de aceste 
stări? 

— Dragă, ce să faci?... Să priveşti lucrurile din alt unghi. Să nu crezi că 
împlinirea e numai pe baza succeselor din lumea aceasta, ci împlinirea se 
poate realiza prin Dumnezeu mai mult decât prin lumea aceasta; şi-atunci, 
ce nu poţi realiza în plan profesional sau familial, realizezi în plan interior. 


— Ce părere aveţi despre minunea de la Ioneşti — judeţul Argeș? 
— N-am nicio părere, nici nu mă interesează. 


— Ce este mai bine: să rămâi în lume sau să te retragi pentru mântuire? 
— Dragă, pentru asta, fiecare îşi cunoaşte starea. Unii se retrag pentru 
Dumnezeu, iar alţii rămân în lume tot pentru Dumnezeu. 


— A murit soțul meu şi i-am promis lui Dumnezeu că plec la 
mânăstire, dar sunt în lume. Unde o fi sufletul soțului meu? 
— Păi, Dumnezeu ştie unde-o fi... nu-i nicio legătură... 


— Întrucât Dumnezeu e atotştiutor, credem că El ştie şi care dintre 
noi se va mântui. Atunci, care este limita până la care intervine 
Dumnezeu, încât liberul nostru arbitru să nu fie afectat? 

— Dragă, sunt nişte lucruri pe care nu ştiu cine le-ar putea elucida... 


— Aţi vorbit la un moment dat că Maica Domnului s-a smerit, cu 
toate că ea nu a păcătuit. Aţi vrut să afirmați astfel infailibilitatea 
Maicii Domnului? 

— Bine, acum prin infailibilitate se înțelege altceva, de fapt, decât 
ceea ce se spune prin infailibilitate în legătură cu Papa, să zicem. Eu am 
vrut să spun că Maica Domnului, după învăţătura Bisericii, nu a avut 
păcate personale. 


— Ce influență asupra relaţiei dintre Biserica Ortodoxă şi Biserica 


Catolică credeţi că a avut vizita Papei în România? 
— Aceeaşi relație care-a fost şi până acum: Hai să dăm mână cu mână! 

10 noiembrie 1999 


— Ce părere aveţi despre Liturghia ecumenică ce se săvârşeşte de 
obicei la adunările Consiliului Ecumenic al Bisericilor? 

— Dragă, în limba franceză, de pildă, cuvântul „liturghie” (izurgie) nu 
înseamnă numai Liturghia propriu-zisă, ci înseamnă orice slujbă făcută în 
cadrul bisericii: şi Utrenia e liturghie, şi Vecernia e liturghie, după cuvântul 
acesta. lar Liturghiei propriu-zise i se spune „Liturgie eucharistique”. 

Deci Liturghia, ca slujbă ecumenică, de fapt nu e o Liturghie propriu- 
zisă, ci este o slujbă ecumenică la care iau parte credincioşi de diferite 
credințe; este o slujbă oarecare, pe care ei o numesc „liturghie”. 

In limba greacă, cuvântul „liturghie” înseamnă „lucrare publică”, 
lucrare de îndrumare, de ajutorare; conducerea unei corăbii, conducerea unei 
țări — se numeşte „liturghie”; la fel, funcţionarea unei instituţii. De exemplu, 
la magazin, în Grecia, poţi să citeşti că „astăzi nu este liturghie”, dar ei nu 
spun prin asta că nu e Liturghie în biserică, ci că nu este deschis magazinul. 

Aşa încât cuvântul acesta, „liturghie ecumenică”, nu trebuie înțeles că 
desemnează Liturghia aşa cum o facem noi, ci trebuie înţeles că s-a făcut o 
slujbă ecumenică, cu mai mulți credincioşi, de diferite credinţe, în general 
cu creştini care nu au toți aceeaşi modalitate de a-şi manifesta credința în 
felul în care ne-o manifestăm noi. 

Părerea mea este că se pot face şi rugăciuni din acestea, în care să se 
încerce o disponibilizare a creştinilor pentru apropierea între ei. 


— Cum se poate scăpa de un blestem? Cum se face această 
dezlegare de blestem? 

— Dezlegarea de blestem este, în Biserica noastră, o rugăciune pe care 
o rosteşte preotul pentru dezlegarea blestemului. 

Acuma, să vă spun ceva: să ştiţi că mulți oameni se socotesc sub 
blestem când nu le reuşeşte ceva, când au anumite situații nedorite, şi cred ei 
că aceasta le vine de pe urma unui blestem. Dar în realitate nu-i totdeauna 
aşa; sunt atâtea lucruri care pot fi explicate şi altfel. 

Aşa că nu trebuie să vă faceți prea multe gânduri în legătură cu o 
situație grea de pe urma unui blestem. E-adevărat că sugestii de-acestea, că 
oamenii sunt sub blestem, că cineva e sub blestem, mai dau şi preoții; sunt 

unii preoţi care le spun oamenilor că sunt sub blestem, că sunt sub influența 
farmecelor, a vrăjitoriilor. Dar în realitate nu totdeauna este aşa, pentru că 
sunt şi alte explicaţii pentru situaţiile în care ajung oamenii. 

Cine face păcate sigur că nu poate avea linişte sufletească şi ajunge la 
tulburare; şi asta nu înseamnă că-i sub blestem — în înţelesul acesta, că l-au 
blestemat părinţii, l-au blestemat bunicii sau cineva din cei cu care a avut 
legătură şi în sfera cărora nu s-a menținut. 

lar cei care au conştiinţa că sunt sub blestem pot să ia parte la 
dezlegări, la care se spune, de pildă, între altele: „Şi de sunt sub blestem 
preoţesc sau sub blestemul lor, sau sub blestemul tatălui lor sau al mamei 
lor; sau cu ochii au pofiit, sau cu miros s-au desfrânat, sau cu pipăitul s-au 
pornit spre desfrânare, sau cu gustul s-au dezmierdat, sau cu vreo aprindere 
oarecare, trupească sau sufletească, s-au despărţit de a Ta voie şi sfințenie, 
ca un bun şi iubitor de oameni Dumnezeu, iartă-i şi nu-i lăsa pe aceştia, nici 
pe noi, să cădem în viață întinată, nici pe căile pierzării să alergăm...”. Deci 
problema se pune nu direct, „că sunt sub blestem”, ci se zice „de sunt”; dacă 
sunt, să fie dezlegaţi. Poate nu sunt, ci numai cred ei că sunt sau numai le-a 
băgat cineva în cap că sunt sub blestem. 


— Părinte, credeţi că există destin? Cine ne alege sufletul, care 
include mentalitatea? 

— Dragă, destin există în înțelesul acesta, că fiecare dintre noi venim 
într-un Cadru şi în cadrul respectiv ne raportăm la lume şi la viaţă, învăţăm 
ce putem învăţa, ce avem de învăţat în condiţiile respective; şi asta înseamnă 
că nu e ceva indiferent, că nu venim în lumea aceasta într-un fel de gol, ci 
venim în lumea aceasta în împrejurări care determină ceva în viața noastră, 
În acest înţeles, există un destin. Iar partea omului, în acest destin, este să fie 
corect şi să împlinească voia lui Dumnezeu. Deci poţi să fii destinat de 
Dumnezeu, să zicem, ca să fii conducător de ţară; în cazul acesta, trebuie să-ți 
faci datoria din situaţia în care te găseşti. Sau dacă destinaţia ta este să fii 
preot, dacă te alege Dumnezeu să fii preot, ajungi preot şi important este să 
ştii cum să trăieşti în marginile destinului tău. 


— Pot fl puşi pe pomelnic la Sfânta Liturghie cei care au murit 
nespovediţi, neîmpărtăşiți, fără lumină? Mai pot fi ajutaţi cumva? 

— Dragă, de vreme ce Biserica face rugăciuni pentru ei, slujbe de 
înmormântare, înseamnă că ei nu sunt excluşi din rânduiala Bisericii, şi 
atunci se pot pomeni şi la Sfânta Liturghie. 

Biserica are anumite dispoziţii în legătură cu cei care se pot pomeni la 
Liturghie, şi se zice aşa, că la Liturghie se pot pomeni aceia care s-ar putea 
şi împărtăşi. Or pe cei care nu s-au împărtăşit, logic ar fi să nu-i pomeneşti, 

dar iubirea nu te lasă; dacă-i ai pe părinții tăi care au murit în condițiile 
acestea, sau un copil al tău, sau un frate ori o soră care au trecut la cele 
veşnice în condiţiile acestea, iubirea te obligă să-i pui. Şi-atunci, de cine 
asculți? De inima ta sau de altceva? 

Eu cred că Dumnezeu e bun şi milostiv şi iubitor de oameni şi nu se 
mai pune atâta problemă, că pe-ăsta să-l scrii, pe-ăsta să nu-l scrii... 

E mai rău atunci când cineva este sub anumite păcate, când face 
anumite păcate şi nu vrea să iasă din ele. Atunci e mai greu să-l cuprinzi şi 
ar trebui să aştepţi o vreme în care să poată fi vrednic să fie cuprins în 
slujbele noastre, la Sfânta Liturghie şi la alte slujbe. 

De obicei, cei care nu pot fi pomeniți la Sfânta Liturghie sunt 
pomeniţi la alte slujbe ale Bisericii: la Litie, la Acatiste... 


— Ce înseamnă binecuvântarea? 
- Binecuvântarea înseamnă o bunăvoință, o deschidere de suflet în 
folosul celui care cere binecuvântarea. 


— Prezenţa Duhului Sfânt la Liturghie este condiționată de existența 
credincioşilor în biserică sau de atenția, trăirea şi simţirea acestora? 

— Prezenţa Duhului Sfânt este condiționată de însăşi slujba Sfintei 
Liturghii. Unde există slujba Sfintei Liturghii, există şi prezența Duhului Sfânt. 

În ceea ce-i priveşte pe credincioşii care iau parte la Sfânta Liturghie, 
e bine să aibă şi ei o învrednicire şi să determine, cumva, venirea Duhului 
Sfânt. La Sfânta Proscomidie, care se pregăteşte pentru Sfânta Liturghie, 
preotul zice: „Pomeneşte, Doamne, şi a mea nevrednicie şi-mi iartă toată 
greşeala cea de voie şi cea fără de voie; şi să nu opreşti, pentru păcatele 
mele, darul Sfântului Duh, care vine peste aceste Daruri ce sunt puse 
înainte”. Deci avem şi conştiinţa aceasta, că ar putea exista şi o oprire a 
darului Duhului Sfânt. 

Însă, pentru că lucrurile acestea nu se pot urmări, Biserica învaţă că nu 
de vrednicia preotului atârnă venirea Duhului Sfânt, ci lucrurile acestea se 
împlinesc pentru folosul Bisericii, chiar şi atunci când un preot este 
nevrednic ca să i se asculte rugăciunile; pentru că el nu e preot pentru sine. 
Se poate ca rugăciunile lui personale să nu fie primite, dar rugăciunile 
pentru obştea creştină, câtă vreme îl ţine Biserica în slujire preoțească, 
trebuie să se împlinească; şi trebuie să avem conştiinţa că se împlinesc. 

Gândiţi-vă ce-ar fi în lumea aceasta dacă fiecare om s-ar îndoi de ceea 
ce a făcut un preot nevrednic. De pildă, dacă într-o parohie este un preot 
beţiv, să zicem, şi face o Cununie, nu-nseamnă că acea Cununie pe care o 
face el nu-i validă, pentru că el nu intră în împărăția lui Dumnezeu. 
Realitatea asta este, Sfântul Apostol Pavel spune clar: „Beţivii nu intră în 

împărăția lui Dumnezeu” (| Corinteni 6, 10). Deci chiar fiind el un om care 
nu intră în împărăția lui Dumnezeu, dacă îl ţine Biserica în slujire preoțească 
şi face, să zicem, o Cununie, este validă. Nu poţi să zici că nu eşti cununat, 
pentru că te-a cununat preotul acela care mai şi bea şi mai face și rele. 


— Din ce cauză nu se poate săvârşi Sfânta Liturghie fără niciun 
credincios? Dacă se săvârşeşte în acest caz, este un păcat? 

— Da. Dar nu se poate, preotul n-are voie să slujească fără credincioşi. 
Ştiţi de ce? Pentru că se spune, de exemplu: „Harul Domnului nostru lisus 
Hristos să fie cu voi, cu toți”; păi, dacă nu-i nimeni acolo, cu cine să fie? 
Sau: „Pace tuturor”, şi, când colo, nu-i nimeni acolo; sau e numai un 
cântăreţ... păi, ăla-i „toţi”? De ce zice: „Pace tuturor”? De ce nu zice: „Pace 
ție”? Sau: „Și să fie milele marelui Dumnezeu şi Mântuitorului nostru lisus 
Hristos cu voi, cu toţi”... or el e numai unul. 

Era la noi un cetățean, un bătrân care venea la noi la colindat; şi-apoi 
el era numai singur, şi avea o colindă şi zicea: „Şi s-alegeţi doi din noi, doi 
din noi, dintr-amândoi”, adică să-i alegeți pe-amândoi... şi el era numai 
unul. Păi, ce s-alegi? N-ai ce-alege, îl alegi pe el... 


- La Sfânta Liturghie se spune: „Cu frică de Dumnezeu, cu credință 
şi cu dragoste să vă apropiaţi!” Vă rugăm să ne explicaţi acest îndemn. 

— Îndemnul: „Cu frică de Dumnezeu, cu credință şi cu dragoste să vă 
apropiaţi” se dă în fața posibilității de a te împărtăşi. Preotul îi cheamă pe 
credincioşi să se împărtăşească, dar să nu se împărtăşească dacă n-au sfială 
față de Dumnezeu, dacă n-au respect față de Dumnezeu, dacă n-au respect 
față de Sfintele Taine, deci dacă n-au „frică de Dumnezeu”, să se împărtă- 
şească „cu credință” — cu credința că acolo, în sfântul potir, e Trupul şi 
Sângele Mântuitorului nostru lisus Hristos — şi „cu dragoste” față de 
Mântuitorul cu Care se împărtăşesc. 

Dar e o chemare pentru creştini ca să se împărtăşească. Să ştiţi că Sfânta 
Liturghie presupune şi împărtăşirea credincioşilor, nu numai a preoţilor. 


— Puteţi să ne faceți să înțelegem trăirea Sfintei Liturghii pentru 
Sfântul loan de Kronstadt, care spunea că moare dacă nu slujeşte Sfânta 
Liturghie? Fiind preot de mir, totuşi el slujea zilnic Sfânta Liturghie. 

— Dragă, trăirea Sfintei Liturghii e la măsura credincioșilor, la măsura 
fiecăruia. Acuma, eu nu cred c-ar trebui să se ajungă la starea aceasta, ca cineva 
să nu poată să trăiască în zilele în care nu poate merge la Sfânta Liturghie. 
Pentru că sunt atâtea şi-atâtea parohii în care Sfânta Liturghie se face duminica 
şi-n sărbători, şi-atunci n-are cum să se ducă omul la Sfânta Liturghie în fiecare 
ZI; apoi, sunt atâția oameni care sunt împiedicaţi de situațiile lor. 

Două categorii de oameni pot să ia parte zilnic la Sfânta Liturghie, 
acolo unde se face zilnic: pensionarii şi şomerii. Acum sunt o mulțime de 
şomeri, şi totuşi bisericile tot goale sunt... Şomerii nu se gândesc ei să 
meargă la biserică, iar pensionarii, mă rog, poate sunt împiedicaţi şi ei de 
unele obligaţii în familiile lor. Dar categoriile acestea sunt cele mai 
disponibile pentru participarea la Sfânta Liturghie. 

Acum, nu trebuie să insistăm pentru nişte lucruri care, de fapt, nu sunt 
esențiale, în înţelesul că numai aşa se poate. Biserica noastră Ortodoxă nici 
nu recomandă, de fapt, să se slujească Liturghia în fiecare zi. Vedeţi că în 
Postul Paştilor, de pildă, numai miercurea şi vinerea se face Liturghia 
Darurilor mai înainte sfinţite, iar în celelalte zile nu se face. Sunt unii care în 
Postul Paştilor fac Liturghia Darurilor mai înainte sfințite în fiecare zi, afară 
de sâmbăta şi duminica. Eu cunosc cazuri... la Braşov, de exemplu, se face 
Liturghie în fiecare zi. Însă nu e cazul, pentru că dacă Biserica are rânduiala 
aceasta, nu-i cazul să se facă mai mult decât e rânduit. 

Aşa că faptul acesta, că „mori dacă nu mergi la Sfânta Liturghie”... 
Mă rog, poate să fie cineva care are o stare sufletească deosebită, 
extraordinară, însă altfel, nu e absolut necesar. 


— Îi este îngăduit preotului să citească cu voce tare rugăciunile 
care ar trebui spuse în taină la Sfânta Liturghie? 

— Ştiţi cum este? În Liturghier se spune că se citesc în taină, deci ca să 
le citeşti cu voce tare ar trebui să ai o aprobare specială din partea ierarhului 
locului. Dacă primeşti aprobarea să le spui cu voce tare, poți să le spui cu 
voce tare. Dacă nu, în Liturghier spune că această rugăciune se citeşte de 
către preot în taină, deci nu cu glas tare. 


— Care este rolul şi importanţa anaforei? 
— Anafora este pâine sfințită care se dă credincioşilor după Sfânta 
Liturghie. Este un fel de ajutor totuşi, e o pâine binecuvântată. 


— Care este scopul cuvintelor: „Duceţi-vă şi faceţi ucenici în 
numele Meu”? Oare nu poţi avea o bună relaţie cu Dumnezeu dacă nu 
eşti creştin? 

— Dragă, credinţa noastră este că mântuirea se realizează în Biserică. 
În privinţa faptului dacă cei din afara Bisericii se mântuiesc, Biserica nu şi-a 


% În realitate, acest îndemn nu există în Noul Testament. Probabil, cel care a pus întrebarea 
s-a referit la îndemnul pe care Domnul Hristos l-a dat ucenicilor, după Învierea Sa: 
„Mergeţi în toată lumea şi propovăduiţi Evanghelia la toată făptura” (Marcu 16, 15); 
„Mergeţi şi învățați toate neamurile, botezându-le în numele Tatălui şi al Fiului şi al 
Sfântului Duh” (Matei 28, 19). 

spus cuvântul şi nici nu cred că şi-l va spune vreodată; acuma, Dumnezeu 
ştie, noi nu putem şti. 

Dacă noi vrem să ne mântuim și ştim în ce condiții ne mântuim, e destul 
pentru noi. Iar pentru alții, Dumnezeu ştie cum va face cu ei. Cei care nu vor 
putea ajunge să cunoască credinţa creştină şi să primească credința creştină, 
fără îndoială că vor primi un ajutor de la Dumnezeu; Dumnezeu cel milostiv 
nu-i va exclude. Dar noi nu putem să susţinem lucrul acesta, în înțelesul: 
„Lasă-l, că şi el se mântuieşte!”, ci în înțelesul: „Hai să încercăm, să vedem 
ce putem face pentru el ca să-l câştigăm pentru bucuriile credinţei noastre”. 


— Ce poate face un copil pentru a se elibera de păcatele părinţilor săi? 

— Dragă, fiecare dintre noi aduce o încărcătură în lumea aceasta: 
negativele părinților, negativele bunicilor... şi Dumnezeu ştie până unde se 
întind rădăcinile existenţei noastre. Ceea ce putem face noi este să suportăm 
consecinţele, dacă păcatele părinților au adus pentru noi niște consecințe de 
suportat. E singurul lucru pe care putem să-l facem: să primim, ca din 
mâinile lui Dumnezeu, situaţia în care ne găsim. 


— De ce marea majoritate a credincioşilor tratează cu mare 
ignoranță şi multă indiferenţă slujba Sfintei Liturghii? De ce nu se face 
mai mult cunoscută însemnătatea acestei slujbe? 

— Dragă, noi spunem ce putem spune, acolo unde suntem, la biserică, 
pentru credincioşii care vin la biserică. Eu le spun oamenilor vorbă hotărâtă: 
„Pe cei care nu merg la Liturghie, la păgâni îi număr!” 


— Există mântuire în afara Bisericii? Şi, dacă nu, de ce? 

— Sfântul Ciprian le spunea oamenilor că nu există mântuire în afară de 
Biserică: „Extra Ecclesiam nulla salus”. Dar Sfântul Apostol Pavel, în Epistola 
către Romani, zice că cei care n-au cunoscut Legea, din fire fac cele ale Legii 
şi că, neavând Lege, ei înşişi îşi sunt Lege (cf. Romani 2, 14). Deci cei care sunt 
cu Legea lui Dumnezeu vor fi judecaţi în raport cu Legea lui Dumnezeu, iar 
cei care n-au cunoscut Legea lui Dumnezeu cea scrisă vor fi judecați după 
Legea lui Dumnezeu înscrisă în inimile lor, deci după legea morală naturală. 

Noi nu putem să rezolvăm chestiunea aceasta, dacă nu o rezolvă 
Biserica, dar putem avea conştiinţa că Dumnezeu va mântui mult mai mulți 
oameni decât credem noi că se mântuiesc. 


— Vă rugăm să ne dați câteva sfaturi pentru cineva care nu merge 
la spovedanie. Ce trebuie să facă? 

— Să meargă! Simplu de tot. Dacă nu merge, nu merge, nu poți să-l 
duci cu sila... La mine mai vin aşa, oameni aduși cu sila. A venit odată un 

bărbat şi am văzut că n-are nimic religios în el; şi l-am întrebat de ce a venit 
la spovedanie. Zice: „Părinte, n-a mai tăcut nevastă-mea, să vin să mă 
spovedesc. Și, dacă m-a mânat, am venit”. Nu faci nimic așa, cu oameni pe 
care nu-i interesează... Ca să faci o spovedanie bună, trebuie să te intereseze, 
trebuie să ştii cu ce rost o faci. 

Mi-a zis odată unul că nu s-a mai spovedit de nu ştiu câţi ani. Şi-i zic: 
de ce nu te-ai spovedit, n-ai păcate? „Ba păcate am... — Şi-atunci, de ce nu 
te-ai spovedit? — Din neglijenţă... n-am avut nici timp...” 

Dacă nu vor oamenii să se spovedească, n-ai ce le face ca să se 
spovedească. De ce să se spovedească, fiindcă vreau eu? Nici n-are rost să 
se spovedească aşa. Şi-apoi, după aceea te mint oamenii şi-n genunchi, cum 
zicea Părintele Arsenie. Şi după aia, tot ei se descoperă, că nu-i lasă 
conştiinţa. Am fost în Moldova, de exemplu, şi am spovedit într-o parohie. 
Şi unul s-a spovedit la mine, iar după cele ce mi-a zis, era aproape ca un 
sfânt. Dar după vreo săptămână, a venit din nou la mine la spovedit, chinuit 
de conştiinţă — fiindcă nu-mi spusese un lucru, care era foarte grav. 
Şi-atunci, s-a văzut că n-a fost „sfântul” sfânt. 

N-avem ce să facem, asta e: toate ale omului sunt la nivelul omului. 


— De ce uneori, chiar dacă ne-am împărtăşit, nu simţim nicio 
schimbare în suflet? Oare Dumnezeu nu S-a sălăşluit în acel suflet 
fiindcă nu a fost vrednic de aceasta? 

— Dragă, n-ai de unde să ştii. Noi spunem aşa în rugăciune: „Să-mi fie 
mie Euharistia aceasta spre bucurie, spre sănătate şi spre veselie”. Poţi să fii 
cumva într-o stare de mijloc, între veselie şi întristare. 

Eu totdeauna, când mă împărtăşesc, zic: Doamne, nu de la mine aştept 
folosul, ci de la Tine; Tu ești Cel care îmi dai folosul. 

Dumnezeu ştie de ce nu ai totdeauna aceeași stare de elevare sufle- 
tească. Ceea ce e important pentru noi este să ne împărtăşim cu gândul de a 
ne apropia de Dumnezeu. Şi eu cred că chiar dacă nu simţim ceva deosebit, 
totuşi există un efect lăuntric, un efect al prezenţei darului lui Dumnezeu. 

Nici nu trebuie să ne împărtăşim ca să avem nişte senzaţii, ci ne 
împărtăşim ca să-L avem pe Domnul Hristos înăuntrul sufletului nostru. 


— Cum putem argumenta faptul că Împărtăşania e chiar Trupul şi 
Sângele Domnului? 

— Nu putem, asta este o chestiune a credinței. Am fost odată la o 
întâlnire cu oameni lucrători în Oastea Domnului, la Arad; s-a nimerit așa, 
fiindcă am fost cu Înaltpreasfinţitul Serafim şi m-a invitat şi pe mine la o 
adunare din asta. Şi acolo, la adunare, a fost vorba de un subinginer despre 
care se zicea că el, ca om de ştiinţă, s-a gândit să facă analiza Sfintei 

Împărtăşanii, ca să vadă dacă e Trupul şi Sângele Domnului Hristos acolo. 
Săracul, când a auzit (că era acolo, de față), a şi plâns şi a zis că nu-i 
adevărat, că el n-a făcut aşa ceva. 

Dar mie mi-a folosit treaba asta, în înţelesul că m-am gândit că noi 
totuşi avem un buletin de analiză a Sfintelor Taine, fiindcă spunem la Sfânta 
Liturghie: „Drepţi primind dumnezeieştile, sfintele, preacuratele, nemuri- 
toarele, cereştile, de viață făcătoarele, înfricoşătoarele lui Hristos Taine, cu 
vrednicie să-l mulțumim Domnului”. 

Sunt lucruri ale credinței, nu le poate demonstra nimeni, n-are cum să 
le demonstreze. Dacă crezi aşa, e bine, iar dacă nu crezi, nu ai folosul din 
aceasta. Nu se poate demonstra decât pentru omul care crede; dacă cineva 
crede c-a zis Domnul Hristos: „Acesta este Trupul Meu”, nu-şi mai pune 
întrebarea că s-ar putea să nu fie sau să fie altfel. În momentul în care îţi pui 
o astfel de întrebare, înseamnă că nu crezi în prezența Domnului Hristos. 


— Ce înseamnă „ca într-un gând să mărturisim”, când se zice: „Să 
ne iubim unii pe alții, ca într-un gând să mărturisim”? 

— După ce se spune aşa, îndată urmează Crezul şi mărturisim credința. 
E un îndemn ca toţi să mărturisim într-un gând ceea ce avem de mărturisit: 
„Pe Tatăl, pe Fiul şi pe Sfântul Duh, Treimea cea de o ființă şi nedespărțită” 
şi Crezul. 


— Dacă mama mea a murit făcând avort, eu, ca fiică ce am scăpat 
din această treabă, pot s-o salvez în vreun fel? Şi cum? 

— Dragă, noi nu putem să salvăm pe nimeni, Dumnezeu poate să salveze. 
Noi putem să intervenim, îi recomandăm pe ai noştri, în rugăciunile noastre... 
Noi credem că Dumnezeu ne ascultă rugăciunile şi facem tot posibilul ca 
să-i ajutăm prin ceea ce putem noi să-i ajutăm, dar de salvat nu putem salva 
pe nimeni. 


— Cum argumentăm faptul că femeile nu pot fi preoţi în Biserica 
Ortodoxă? De ce femeia este considerată inferioară bărbatului în 
Biserica Ortodoxă? 

— Dragă, nu este considerată inferioară, însă Sfântul Apostol Pavel și 
cei de odinioară au luat în consideraţie concepţia de pe vremea aceea și s-a 
stabilit în Biserica noastră că preoți trebuie să fie bărbaţii. 

Să ştiţi că în alte credințe sunt şi femei, dar nu le stă bine... De 
exemplu, eu am fost la Viena anul trecut şi am fost invitat la o întrunire 
ecumenică, unde a fost şi un preot-femeie (poate ar trebui să zic preoteasă, 
dar asta înseamnă soţie de preot, pe înţelesul nostru). Deci era o femeie 
preot din Biserica Vechilor Catolici. Vechii-catolici s-au desprins de catolici 

în anul 1870, după Sinodul Vatican, în care s-a decretat infailibilitatea 
Papei. Ei au zis că dogma asta nu-i bună şi că nu trebuia să fie decretată, şi 
s-au desprins de catolici. Şi ei s-au numit pe ei „vechii-catolici”, ca să se 
deosebească de cei noi, care fac astfel de lucruri care nu se potrivesc cu 
tradiţia Bisericii. lar dintre vechii-catolici, au ajuns să hirotonească femei în 
preot! Şi-am zis: domnule, păi ăştia sunt mai vechi decât creştinismul, dacă 
fac treburi din astea!... Păi cum, ei, vechii-catolici, care odinioară au fost 
împotriva catolicilor care introduseseră nişte dogme noi, acuma fac nişte 
inovaţii pe care nu le-au avut nici catolicii cei noi. Deci sunt niște aberaţii, 
nişte lucruri care nu se potrivesc. Nici nu trebuie să ne mai gândim la ele... 

Noi să ne menţinem în tradiţia Bisericii noastre, iar femeile nu pot să 
facă altceva în Biserică decât să-şi crească copiii în frica lui Dumnezeu, să 
fie îndrumătoare în familiile lor, mama să fie mamă creştină... Asta-i preoția 
femeii: să fie mamă. 


— Când şi cum trebuie ţinut postul negru? 

— Dragă, postul negru îl ţin oamenii când vor. Biserica nu recomandă 
post negru, adică post cu nemâncare de toată ziua, decât în Postul Paştilor, în 
prima săptămână: luni şi marţi, miercuri până seara, apoi joi, iar vineri până 
seara; iar în săptămâna Sfintelor Patimi, luni şi marți, miercuri până seara, joi 
se mănâncă, iar apoi din nou post negru în Vinerea Mare şi în Sâmbăta Mare. 
Acestea sunt singurele zile în care Biserica recomandă post negru. 

În celelalte zile, când doreşte cineva să ţină post negru... Dar poate să-l 
albească, dacă ajunge să se istovească... Sau, de exemplu, dacă îţi propui să 
nu mănânci până seara şi te apucă o foame, de te gândeşti numai la mâncare şi 
nu te mai gândeşti la Dumnezeu, sau te gândeşti la Dumnezeu numai în înţe- 
lesul că ai făgăduit să stai până seara şi te chinuieşti... atunci n-are niciun rost. 

Părerea mea este să mănânce oamenii mâncare de post în zilele de 
post şi-atâta tot. 


— Ce înseamnă a fi „sărac cu duhul”? 
— Înseamnă să fii smerit, să fii nemulțumit cu ceea ce ai realizat până 
în clipa de față şi să doreşti să realizezi mai mult. 


— Se cunosc cazuri de preoţi care trăiesc cu a doua sau chiar cu a 
treia soţie. Mai pot oare aceştia să-i mântuiască pe enoriaşii lor, dacă 
trăiesc astfel? 

— Dragă, să ştiţi că preoții nu-i mântuiesc pe enoriaşi; nu ei mântuiesc, 
ci ei mijlocesc mântuirea. 

Ceea ce face un preot nevrednic e tot aşa de valabil precum ceea ce 
face un preot vrednic, în ceea ce priveşte preoția. De exemplu, dacă te 

binecuvintează un preot nevrednic, nu-nseamnă că nu-ţi vine binecuvântarea 
pentru că acela e nevrednic. Câtă vreme îl ține Biserica, îl ţii şi tu. 


- Păcatele strămoşilor, dacă sunt deosebit de grele, pot fi iertate 
prin rugăciunile obişnuite ale Bisericii? sau e nevoie de lucruri mai deose- 
bite, cum ar fi donații importante sau intrarea în monahism a unui urmaş? 

— Dragă, nu se impun astfel de lucruri. Eu, dacă m-am făcut călugăr, 
nu m-am făcut ca să ispăşesc păcatele cuiva. Asta este o concepție catolică: 
că dacă cineva are fapte bune mai multe decât îi trebuie lui pentru mântuire, 
din prisosul lui se dă altuia ca să aibă şi el atâtea fapte bune câte îi trebuie ca 
să se mântuiască. La noi nu se pune problema aceasta, întrucât concepția 
ortodoxă este că fiecare om trebuie să facă binele de care e capabil şi că 
niciodată nu ai un prisos în viața spirituală, pe care să-l dai altuia. Și 
neavând ceva de oferit, nu poţi să-i salvezi pe cei de altădată; de altfel, nici 
n-ai datoria să-i salvezi... şi nici nu poţi. Singurul lucru pe care poţi să-l faci 
este să-i cuprinzi şi pe ei în rugăciuni, cum îi cuprinzi pe toți ceilalți, iar 
Dumnezeu să facă ce ştie El. 


— Ce sfat le puteți da tinerilor profesori de diferite discipline, 
pentru a trezi conştiinţa elevilor? 

— Dragă, eu am zis către o profesoară de matematică să predea 
matematică cum ar preda Domnul Hristos. Nu ştiu eu, dacă mi-ar fi spus 
cineva lucrul ăsta, cum aş fi putut să mă achit de îndrumarea asta... 

Profesorul să-şi facă datoria ca profesor, să-i ajute pe elevi cum îi 
poate el ajuta, iar dacă are inimă de părinte, îl atrage şi pe elev sau pe student. 
Şi cu asta, el şi-a împlinit datoria, nu trebuie să facă ceva extraordinar. 


— De ce a fost îngăduită înmulţirea primilor oameni între ei, între 
fraţi? Ce răspuns puteți da? 
— Dragă, nu răspund nimic. Aşa a fost, aşa ştim. 


— Ce se poate face pentru sufletul unui copil care a murit înainte 
de a fi botezat? 

— Nu se poate face nimic. Dar de fapt copiii care au murit nebotezaţi 
sunt la un loc de mijloc, într-o situaţie de mijloc: nici la bine, nici la rău; aşa 
este scris în sinaxarul din Sâmbăta lăsatului de carne. 


— Dar pentru cei morți, care au fost de altă credință? De exemplu, 
pentru un mahomedan. 

— Nu putem face nimic. Biserica nu-i poate cuprinde pe cei care nu au 
credinţă creştină. 

— Ce părere aveţi despre cazul Părintelui loan de la Mânăstirea 
Recea, care le împărtăşeşte zilnic pe călugăriţe? 

— Dacă chestiunea aceasta nu se face obligatoriu, ci ca posibil, eu mă 
bucur. Mă bucur că oamenii se împărtăşesc, pentru că eu cred că viețuitoa- 
rele de la mânăstirea aceea duc o viață care le recomandă să se poată 
împărtăşi la fiecare Sfântă Liturghie. 

Pe mine m-au mai întrebat şi alții cât de des trebuie să se împărtă- 
şească cineva. Şi le-am spus că şi dacă se împărtăşeşte la fiecare Sfântă 
Liturghie, nu-i des, e cât trebuie. Eu nu caut să-i îndemn pe oameni să se 
împărtăşească la fiecare Sfântă Liturghie, pentru că oamenii se pot împărtăşi 
şi la fiecare Sfântă Liturghie fără să conştientizeze importanța Sfintei 
Împărtăşanii. Eu de obicei i-am îndemnat pe oameni să se spovedească mai 
des. Şi ce mi se-ntâmplă? În Postul Paştilor vin cei mai mulţi oameni la 
spovedit, iar cei mai mulți se spovedesc numai în Postul Paştilor. Eu le spun 
la toţi să se spovedească în toate posturile. Însă anul următor, vine omul din 
nou la mine: „Când te-ai spovedit ultima dată? — Anul trecut, în Postul 
Paştilor. — La cine? — La dumneavoastră. — Păi mă, nu ţi-am spus să te 
spovedeşti în toate posturile? — Păi, mi-ați spus, părinte, dar uite, nu m-am 
spovedit... Acuma, ce să fac?” Şi-apoi mă-nţeleg așa cu el, că dacă este un 
om care merge totuşi la biserică şi care îşi vrea binele cât de cât... Dar îi zic: 
uite ce e, la anul viitor, dac-oi fi tot în situația asta, te rog să-mi faci un bine, 
mie: să nu te mai spovedeşti la mine. 

Păi dacă oamenii nu vor să se spovedească des, de ce să insist eu să se 
împărtăşească des? Când simt nevoia să se spovedească şi să se împărtă- 
şească, dacă nu au păcate opritoare, nu am nimic împotrivă. Nu vrea omul să 
se împărtăşească atât de mult cât aş vrea eu să se împărtăşească el. 

Vine câte cineva în Postul Sfintei Mării, să zicem, duminica: „Când 
te-ai spovedit ultima dată? — Ieri, la Catedrală. — Păi, mai ai ce spune? Cred 
că nu mai ai ce spune... De ce te spovedeşti la mine? — Păi, dac-am venit la 
mânăstire, am zis să mă spovedesc şi la dumneavoastră”. Dar ăsta nu-i un 
motiv, în fond. Şi-i zic: „Vrei să te împărtăşeşti? — Păi, dar se poate?!” Deci 
de spovedit se poate spovedi, dar de împărtăşit nu se poate împărtăşi! „Păi, 
dacă te-ai împărtăşit ieri, de ce să nu se poată să te împărtăşeşti şi astăzi? Ce 
oprire ai, trebuie să aştepţi un interval de timp?” Deci oamenilor aproape că 
nici nu le vine să creadă că s-ar putea împărtăşi mai des. 


— Care este diferenţa între falsa smerenie şi smerenia adevărată? 
Cum putem practic să dobândim smerenia? 

— Smerenia adevărată este atunci când vine din conştiinţa proprie şi 
când nu se urmăreşte ceva prin smerenie. Se spune că smerenia este virtutea 
care nu se arată. În momentul în care vrei să te arăţi smerit, poţi să ştii că nu 

eşti smerit. Asta-i falsa smerenie! Când vrei să apari în fața oamenilor că 
uite, ăsta-i ăla care nu ştiu ce face, lucruri deosebite, când vrei să te scoţi în 
evidenţă, sigur nu eşti smerit. Şi dacă totuşi faci acte de smerenie şi zici 
vorbe din acestea, din care să se înțeleagă că eşti smerit, de fapt nu eşti 
smerit, ci ai o falsă smerenie. 

Am fost pe la Mânăstirea Nicula şi am întâlnit acolo un călugăr, care 
vine la mine şi se prezintă: „Serafim păcătosul”. Şi eu am zis: nu se poate! 
Serafim păcătos?! Nu există! Ori eşti Serafim, ori eşti păcătos! 


— Care credeţi că este cea mai bună lecţie pentru a învăţa să-i 
iubim pe oameni, în special pe cei care ne supără, ne jignesc sau 
încearcă să se impună printr-un comportament mai aspru? 

— Dragă, asta nu se realizează printr-o lecţie, ci se realizează printr-o 
aşezare sufletească de nepătimire. Sfântul Maxim Mărturisitorul spune că 
„nepătimirea naşte dragostea”. Cine n-a ajuns la nepătimire, nu poate face 
lucrul acesta; câtă vreme ai o reţinere, câtă vreme ai o ezitare când e vorba 
de a iubi pe cineva, înseamnă că nu ţii seama de porunca lui Dumnezeu şi că 
nu eşti capabil de iubire pentru că te împiedică o patimă oarecare: patima 
iubirii de sine (care e rădăcină de patimi), patima mândriei, a iubirii de 
argint, a iubirii de plăceri... Ceva te opreşte, ai ceva care nu-ți dă libertatea 
să împlineşti porunca lui Dumnezeu. 


— După începerea Sfintei Liturghii, mai este bine ca preoții să 
primească pomelnice din partea credincioşilor? 

— Nu. Dar atunci, dacă ştiţi voi că preotul nu trebuie să mai primească 
pomelnice după începerea Sfintei Liturghii, să nu-i mai daţi! 


— Ce părere aveţi despre înlocuirea, în biserică, a candelelor cu 
untdelemn, cu lumina electrică? 3 
— Dragă, pot să fie şi de unele, şi de altele. Inlocuire totală nu e bine să fie. 


— Cum aş putea ca, atunci când îmi spun rugăciunea, gândul să-mi 
rămână la Dumnezeu, fără să mă mai gândesc la altceva? 

— Dragă, rugăciunea este oglinda sufletului; împrăştierile vin de pe 
urma faptului că nu eşti încă destul de concentrat şi nu ai în vedere prezența 
lui Dumnezeu. Însă soluţia este aceasta: roagă-te cum poți, ca să ajungi să te 
rogi cum trebuie. 


— Mântuirea este condiționată de împărtăşirea cu Sfintele Taine, 
la plecarea în veșnicie. Deci, dacă au trecut câteva zile şi ai plecat fără 


să mai ai timp să te împărtăşeşti, cum vei fi judecat? 

— Ca unul care s-a împărtăşit când a trebuit. Adică nu se pune problema 
că au trecut trei zile, ci pot să treacă şi câteva luni, dacă-i vorba, de la ultima 
împărtăşanie şi tot împărtăşit eşti, numai că nu eşti împărtăşit pe patul de 
moarte. Domnul Hristos nu dispare din om aşa, că te-ai împărtăşit şi gata, 
trebuie să te mai împărtășeşti o dată, că nu-L mai ai. 


- În parabola cu iconomul necredincios, Domnul Iisus Hristos a 
spus: „Căci fiii veacului acestuia sunt mai înţelepţi decât fiii luminii” 
(Luca 16, 8). Explicaţi-ne, vă rog, ce înseamnă aceasta. 

— Dragă, este foarte simplu: în general, oamenii care se ocupă de 
lumea aceasta îşi pun mai multă râvnă şi mai multă iscusinţă în realizarea 
lucrurilor pe care vor să le facă, iar fiii luminii nu sunt totdeauna atât de 
râvnitori cât sunt alţii în lucrurile veacului acestuia. 


— Ce părere aveţi despre tendinţa oamenilor de a se abate de la lumea 
spirituală, de a nu se ocupa de sufletele lor, ci numai de lucrurile deşarte? 

— Păi, nu prea e bine! Dragă, noi n-avem ce să facem, oamenii sunt 
cum sunt, iar noi, dacă ştim mai mult şi ştim mai bine, să facem ce-avem de 
făcut noi şi-atâta tot. Noi nu putem să schimbăm o lume... de multe ori, nici 
părinții nu-şi pot îndruma proprii copii. Există o împotrivire din start, 
şi-atunci nu-l mai poți ajuta pe om. 


— Dacă avem în jurul nostru colegi, persoane apropiate care 
aparţin altor culte (evangheliști, penticostali etc.), care trebuie să fie 
atitudinea noastră față de aceştia? 

— De colegialitate. Nu vă faceți afronturi, nu discutaţi, nu vă certați... 
Fiecare să-şi dovedească superioritatea credinței lui prin viața pe care o 
duce. Măsura credinței e măsura vieţii: cum ţi-e viața, aşa ţi-e credința. 


— Dar ei se pot mântui? 
— Dumnezeu ştie... În orice caz, dac-ar ajunge în rai, ar vedea-o acolo 
pe Maica Domnului, pe care n-au cinstit-o... 


— Tinerii consideră că a merge la discotecă nu este un păcat. Vă 
rugăm să argumentaţi de ce este păcat. 

— Dragă, toată lumea crede că păcatele pe care le face le poate face. 
Discoteca este gura iadului; cei care-ați fost pe-acolo ştiţi ce e acolo şi ştiţi 
ce excitaţii, ce dezlănţuiri de forțe negative sunt. Şi-atunci, nu ştiu cum ar 
putea cineva să argumenteze că e bine să mergi la discotecă. 

Eu argumentez că nu e bine în sensul acesta, că nu e un loc 
binecuvântat de Dumnezeu. 

— Ce părere aveţi de faptul că studenţii de la Teologie sunt obligaţi să 
meargă duminica la o singură biserică, şi nu la biserica de suflet a fiecăruia? 

— Dragă, studenţii trebuie să se țină de disciplina şcolii. Dacă şcoala le 
cere lucrul acesta, nu se mai pune problema că „ar fi bine în altă parte, că 
mie-mi place acolo”. Păi, să-ţi placă să faci ce ţi se impune să faci, deoarece 
creştinismul este cu cruce, cu crucea pe care trebuie să ţi-o porți; iar dacă 
vrei să fii preot, trebuie să te-nveţi disciplinat din Teologie. Dacă nu eşti 
disciplinat în Teologie, nu poţi fi disciplinat nici după aceea. 


— Vorbiţi-ne despre părerea Bisericii Ortodoxe în legătură cu 
transplantul de organe umane. 

— Dragă, chestiunea aceasta este o chestiune nouă şi eu nu ştiu ce 
spune Biserica”. Eu am cunoscut un tată al cărui fiu avea nevoie de un 
rinichi, iar tatăl era dispus să-i dea băiatului rinichiul, ca să-i salveze viaţa; 
i se recomandase lucrul acesta. 

Sunt nişte lucruri care pot fi interpretate pozitiv, în înţelesul că cineva 
care poate face o jertfă de felul acesta face un lucru pe care sigur îl binecu- 
vintează Dumnezeu. 


— Cei care aparţin altor confesiuni şi cei care şi-au luat singuri 
viaţa pot fi trecuţi pe acatiste şi pomelnice? 

— Pe acatiste, da; pe pomelnice la Liturghie, nu se recomandă. Dar, 
cum îi primeşte Dumnezeu în lumea aceasta, eu cred că i-ar primi şi în 
cadrul Liturghiei. 


— Faptul că, după spovedanie, unele păcate sunt repetate dimi- 
nuează credința în desăvârşire a celui spovedit? 

— Ştiţi cum o diminuează? În sensul că ce faci te şi face: dacă faci rele, 
scazi în credință, iar dacă faci bune, te întăreşti în credință. 


5 Ulterior, în sesiunea din 15-17 iunie 2004, Sfântul Sinod al Bisericii Ortodoxe Române 
s-a pronunțat asupra transplantului de organe. Potrivit textului adoptat în această sesiune, 
transplantul de organe este considerat o performanţă a ştiinţei şi practicii medicale, pe care 
Biserica o binecuvintează, atâta vreme cât prin transplant se rezolvă criza determinată de 
lipsa altor soluţii de vindecare şi se redă viaţa normală a unei persoane, fără însă a i-o ridica 
alteia. Transplantul trebuie să aibă la temelie iubirea creştină a celui ce dăruieşte şi 
împlinirea ei în iubirea celui ce primeşte; trebuie să se dovedească a fi unicul remediu valid 
pentru prelungirea şi îmbunătăţirea vieții unui pacient şi este justificat după ce s-au epuizat 
toate celelalte forme şi modalităţi de tratament. Deşi se afirmă că donarea este expresie a 
iubirii, ea nu naşte nicidecum obligația morală de a dona; actul de donare este manifestarea 
deplină şi indubitabilă a voinţei libere. Biserica binecuvintează persoanele care pot face, 
eventual, asemenea sacrificii, dar în egală măsură îi înţelege pe cei care nu pot face aceasta, 
respectând libertatea de decizie a fiecărui om. 

— Un credincios poate să aştepte momentul când se simte hotărât 
să-şi schimbe viaţa prin spovedanie sau trebuie să se spovedească la un 
anumit timp? 

— Ar trebui să se spovedească la un anumit timp: cel puțin în toate posturile. 


— O amânare a spovedaniei ar fi înţeleasă din punct de vedere spiritual? 
— Amânarea arată că nu este convins; ori e convins că n-are păcate, ori 
că nu i se iartă păcatele, ori nu-l interesează iertarea păcatelor. 


— Ce să facem dacă suntem chinuiţi de vise urâte? 
— Dacă suntem chinuiţi de vise urâte, trebuie să înmulțim rugăciunea, 
pentru ca, prin puterea lui Dumnezeu, să scăpăm de visele urâte. 


— Cum trebuie să ne purtăm cu demonizațţii? 

— Nu ştiu dacă putem face altceva decât să-i răbdăm. Ne purtăm aşa 
cum ne purtăm cu toți cei care sunt asupriți de răutate sau care au boli 
psihice: îi răbdăm, eventual îi internăm, unde putem să-i internăm. 

— Ce credeţi, vor scoate oare romano-catolicii adaosul Filioque din 
„Simbolul Credinței”? 

— Nu cred nimic, nu ştiu. 


— Cum trebuie să ne purtăm noi, tinerii, în ziua de astăzi? E bine 
să avem o prietenie? 

— E bine să avem o prietenie, dar să fie o prietenie adevărată, nu să fie 
întinată de lucruri care nu ţin de prietenie. 


— Aveţi un ecfonis*? preferat? Dacă da, care şi de ce? 
— Le am pe toate. 


— De ce sunt prezente semnele zodiacale în cărțile de slujbă şi în 
calendar? Zodia sub care te naşti îţi imprimă anumite limite compor- 
tamentale? 

— Dragă, experiența oamenilor este că da, dar nu ştiu dacă este aşa, în 
fond. În cărţile Bisericii sunt cuprinse semnele zodiacelor pentru că poate îi 
interesa și pe oamenii noştri, nu ştiu... Însă eu habar n-am de zodie şi de 
ne-zodie, ci îmi văd de treabă şi merg înainte. 


% Formulă cu care se încheie rugăciunile şi ecteniile, numită şi doxologie mică, rostită de 
preot cu un glas sau ton mai ridicat (cf. lon M. Stoian, Dicţionar religios, Editura 
Garamond, Bucureşti, 1994). 

— Vă rugăm să ne povestiţi despre satul sfinţiei voastre din 
copilărie şi despre viaţa din copilărie. 

— Dragă, satul meu din copilărie nu mai există, e dărâmat. S-a terminat 
cu satul meu... Eu am fost acum câţiva ani în satul meu şi le-am spus 
oamenilor că am venit într-un sat dărâmat. Când eram eu copil, era mai 
multă preocupare spirituală, era mai multă dorință de îmbunătățire 
sufletească, era mai prezent în viaţa noastră gândul la Dumnezeu; de 
exemplu, seara, înainte de a ne aşeza în pat, ziceam rugăciunile. Nici nu ne 
lăsa mama să ne culcăm fără rugăciune; zicea: „Mă copii, sculați-vă la 
rugăciune, nu vă puneţi ca caii!” — deci ca animalele. Sau nu începeam 
niciodată masa, când eram cu toții, în familie, fără rugăciune; ziceau: „No, 
haideţi la Tată] nost”, să ne putem apuca să mâncăm!” Or noi am fost patru 
frați, dintre care numai unul se mai roagă, la masă: eu; ceilalți nu se roagă. 
Şi de unde ştiu? De la nepoți, că i-am întrebat, când erau copii: no, bine, 
aicea, la mama-mare, ziceți rugăciunea la masă, dar acasă la voi ziceţi? Şi au 
răspuns că acasă nu zic. Îmi spunea şi un preot despre copiii lui că nu se mai 
roagă, cum au învăţat acasă. Deci s-a pierdut o rânduială... 

Satul meu era, atunci, cu rânduielile acestea: toată lumea ştia duminica 
să meargă la biserică, ştia să postească şi posteau cât puteau ei şi poate şi 
peste puterile lor, de multe ori; se ţinea la nişte rânduieli... Dacă-l întrebam pe 
bunicul meu, care era neştiutor de carte, de ce trebuie să mergem la biserică 
duminica, zicea: „Păi, cum să nu mergi la biserică duminica?!” Nici el n-avea 
un argument, dar ştia că aşa trebuie să faci. „De ce trebuie să postim? — Păi, 
cum să nu posteşti, mă, când e zi de post?!” Deci erau nişte rânduieli înrădă- 
cinate, fără o argumentare oarecare; asta era rânduiala, iar ei o ţineau. 

Era fain... mi-aduc aminte de satul meu şi de oamenii care țineau de 
rânduielile acestea, ale Bisericii. Satul meu are şi aşezarea de aşa fel încât în 
mijlocul satului e o colină pe care e biserica, iar satul e împrejurul colinei 
respective; şi de oriunde din sat vezi biserica, iar de la biserică poți să vezi 
oriunde în sat. Aşa că biserica era în centru şi din punct de vedere spaţial, 
dar şi din punct de vedere spiritual: era în centrul preocupărilor oamenilor. 
Lucru care astăzi nu mai există. De-aia zic eu că e dărâmat satul meu. 

E dărâmat şi în înţelesul că cei mai mulți oameni au plecat din sat şi 
îşi au rosturile în altă parte. Noi am fost patru fraţi, iar în sat a rămas un 
singur frate; are o fiică, însă ea e în Cisnădie, deci nu mai e în satul nostru. 
Cu fratele meu şi cu cumnata mea se termină rudele noastre din sat şi rămân 
numai mormintele în sat; atâta tot... Ceilalţi, la fel, au plecat, iar în sat au 
mai rămas numai nişte bătrâni şi nişte bătrâne, persoane singuratice în câte-o 
casă... vine sfârşitul lor pământesc şi s-a terminat cu casa respectivă. Casa 
unde am trăit noi e pe dărâmare; frații mei n-au reuşit s-o vândă, iar acuma 
se dărâmă sub ochii noştri. Asta este satul dărâmat: și spiritual, şi fizic. 

- Explicaţi-ne importanţa Tainei Sfintei Cununii, pentru a gândi 
mai bine atunci când o nesocotim. 

— Dragă, Cununia este una dintre cele şapte Sfinte Taine ale Bisericii 
noastre şi trebuie ținută în atenţie, pentru că se face pentru cealaltă vreme a 
vieţii celor doi care se căsătoresc. Unii dintre preoţi spun greşit la Cununie: „Se 
cunună robul lui Dumnezeu cutare cu roaba lui Dumnezeu cutare, în numele 
Tatălui şi al Fiului şi al Sfântului Duh, acum şi pururea şi în vecii vecilor. 
Amin”; în carte nu-i scris aşa, ci: „Se cunună (...) în numele Tatălui şi al Fiului 
şi al Sfântului Duh. Amin”. Deoarece Cununia nu-i pe veşnicie, ci este pentru 
vremelnicie: dacă unul dintre soți moare, celălalt se poate recăsători. 

E o slujbă frumoasă, o slujbă care mie-mi place foarte mult, şi mai ales 
binecuvântările şi rugăciunile de la Cununie; de exemplu: „Dă-le lor, Doamne, 
să-şi petreacă viaţa fără prihană şi să ajungă bătrâneţe fericite, cu inimă curată 
păzind poruncile Tale”. E o rânduială festivă, se vede din ea că are ceva festiv. 

E bine ca oamenii să ştie că sunt uniţi în numele lui Dumnezeu şi să 
nu renunțe la această legătură, din cât pot; pentru că totuşi, până la urmă, o 
căsătorie nu trebuie neapărat suportată, iar dacă nu se poate trăi normal, se 
poate foarte bine şi desface o căsătorie în condiţii de felul acesta. 


— Consideraţi că este dăunătoare intrarea României în structurile 
euro-atlantice, ştiut fiind faptul că acele ţări sunt preocupate mai mult 
de promovarea valorilor materiale decât a celor spirituale? 

— Dragă, nu ştiu cum va fi până la urmă, dar relele vin ele şi fără 
intrarea în organizații de felul acesta. Vedeţi şi voi că răutăţile care sunt 
acuma la noi în ţară — atâta pornografie, atâtea avorturi, atâtea porniri de 
homosexualitate — sunt lucruri care înainte, când erau comuniştii, erau 
condamnate nu ca păcate, ci ca lucruri degradante. Or acuma sunt 
promovate — chiar dacă unii ştiu că ele sunt păcate — şi îşi desfăşoară mersul 
fără nicio împotrivire din partea celor care nu vor astfel de lucruri, ca şi cum 
ăsta este normalul. Şi-apoi, mai sunt şi susținători în privinţa aceasta, care 
afirmă că sunt „drepturile omului”. 


— Ca să primeşti iubire, trebuie să dăruieşti iubire. Cum ne dăm 
seama dacă dăruim iubire? 

— Păi, asta se simte, nu e o treabă pe care ţi-o spune cineva, ci simţi tu 
dacă dai iubire, iar dacă nu dai iubire... Ai putea primi iubire şi dacă nu dai 
iubire, pentru că nu totdeauna relațiile între oameni sunt relaţii de prietenie, 
de reciprocitate, ci poţi să oferi iubire şi să nu ţi se răspundă la iubire sau 
poţi să nu oferi iubire şi totuşi să fii iubit de cineva. 

Dar cât priveşte faptul dacă dai sau nu dai iubire, asta e o chestiune pe 
care o simți tu însuți. 

— După ce ne-am împărtăşit, este bine să sărutăm icoanele? 
— După Impărtăşire, în general nu se sărută icoanele, până la Vecernie. 


— Indicaţi-ne câteva modalităţi prin care să luptăm împotriva 
mândriei. 

— Dragă, mândria ne însoţeşte mult în viaţa asta şi e de multe ori 
subtilă: niciodată nu ştii sigur dacă o ai sau nu o ai. Dar singurul leac 
împotriva mândriei este neafirmarea de sine — în măsura în care lucrul acesta 
poate fi realizat — şi mai ales neafirmarea de sine intenţionată. Smerenia este 
antipodul mândriei: cine a ajuns la smerenie scapă de mândrie, iar cine se 
mândreşte, încă nu a ajuns la smerenie. 


— Ce părere aveţi despre preotul de la Călugăreni, care îl scoate pe 
necuratul din oameni? 
— N-am nicio părere, nici n-am auzit de el. 


- La Sfânta Liturghie pot fi pomeniți cei care trăiesc în 
desfrânare, se duc la diferite secte sau au alte păcate? 

— În general, nu se pomenesc cei care nu sunt de o credinţă cu noi şi 
cei care sunt lepădaţi, cumva, de credinţă prin fapte nefireşti. 


— Dar sinucigaşii sau cei care au murit în păcate de moarte pot fi 
pomeniţi? 

— Sinucigaşii, în general, nu se pomenesc. Se pot pomeni doar aşa, 
într-un context: îi pomeneşti pe cei din familie cu numele şi apoi zici: „Cu 
tot neamul lor cel adormit”... iar Dumnezeu va face ce ştie El. 


— Ce părere aveţi despre bolnavii psihici, este şi ceva necurat în 
acei oameni? 

— Păi, asta depinde de interpretare. Sunt unii care socotesc că e şi ceva 
necurat, influențe demonice, şi sunt şi explicaţii în înțelesul că e ceva 
organic. Este foarte greu de soluţionat chestiunea. 

— Care este nuanţa de prietenie între duhovnic şi fiul duhovnicesc, 
între Hristos şi ucenici? 

— În ceea ce priveşte legătura între duhovnic și ucenic, e bine ca 
legătura aceasta să fie între părinte şi fiu. 

Un duhovnic trebuie să aibă față de cei care îl consultă, față de cei 
care vin la el, inimă de părinte, inimă de frate şi inimă de prieten; iar dacă 
are o astfel de inimă — oricare dintre acestea sau toate la un loc —, ştie ce are 
de făcut cu cel pe care îl are în vedere. 

Fiul duhovnicesc e bine să se ştie luat în învăluire de suflet, de dragoste, 
de prietenie în sufletul duhovnicului, deci relaţia trebuie să fie simțită şi 
dintr-o parte, şi dintr-alta, iar spovedania şi convorbirile duhovniceşti să nu 
fie simple formalități, ci să fie realități de care depind şi alte realități. 


— Care este deosebirea între prietenie, iubire, dragoste? 

— Dragă, dragostea este iubirea pe care o purtăm fiecare dintre noi în 
suflet şi ea se revarsă peste toţi, chiar şi peste cei care nu răspund cu 
dragoste. Dragostea privită ca poruncă a lui Dumnezeu îi cuprinde şi pe cei 
buni şi pe cei răi, şi pe cei drepți şi pe cei nedrepți, şi pe prieteni şi pe 
duşmani, şi pe toţi pe care îi avem în vedere. Chiar şi făpturile vii din jurul 
nostru, toate sunt cuprinse în dragoste, în capacitatea aceasta de a iubi, pe 
care Sfântul Apostol Pavel o prezintă în Epistola 1 către Corinteni, spunând, 
între altele: „De-aş avea credință atât de multă încât să mut şi munţii, dacă 
nu am dragoste, nimic nu sunt” (1 Cor. 13, 2), sau în Epistola către Galateni, 
unde afirmă: „În lisus Hristos, nici tăierea împrejur nu foloseşte nimic, nici 
netăierea împrejur, ci credința lucrătoare în iubire” (Galateni 5, 6). 

Dat fiind faptul că esența prieteniei este iubirea şi respectul, deci 
dragostea şi respectul, înseamnă că cel către care ai iubire îți este drag şi-ţi 
răspunde cu drag, îl cinsteşti şi-ţi răspunde cu cinstire. Noi trebuie să avem 
şi iubire, şi respect față de toți oamenii, fără deosebire, iar dacă nu putem, să 
ne silim să facem aceasta, să cerem de la Dumnezeu ajutor să putem face 
aceasta. Or eu am vorbit mai ales de prietenie, în care există reciprocitate 
între cei care îşi oferă iubirea şi respectul. 

— Relaţia dintre duhovnic şi fiu duhovnicesc este o relație de 
inițiere. Cum trebuie să fie relaţia între cel care inițiază şi cel care se 
inițiază? Constantin Noica spunea că şcoala este un loc în care învaţă şi 
profesorul, şi elevul. 

— Da, ca să-l înveţi pe altul, trebuie să înveţi tu însuți, şi înveți şi 
învățându-l pe altul. Ţi se descoperă aspecte pe care nu le-ai avut în vedere 
atunci când te-ai apucat să înveți pe cineva. Apar idei noi, care pot fi şi 
pentru tine o iniţiere în lucruri pe care nu le-ai avut în vedere înainte, şi care 
de fapt sunt lucruri foarte importante. Acuma, lucrurile acestea nu se petrec 
în mod organizat; când e vorba de iniţiere, de cele mai multe ori lucrurile 
merg aşa, de la sine, spontan. Se fac şi lucruri organizate, dar lucrurile 
organizate nu sunt, în general, lucruri de iniţiere, ci sunt lucruri de informare. 


— Cum se poate explica faptul că aproape toate popoarele au 
legendele lor naţionale cu privire la prietenie? 

- Înseamnă că prietenia este un lucru general, adică nu ţine de o 
anumită constituție spirituală, nu ţine de o anumită țară, de o anumită 
naţiune, ci ține de umanitate în general, de ființa umană. 


— Credeţi că între profesor şi elevii săi poate fi o relaţie de prietenie? 

— Da, e bine să fie, dar fiecare trebuie să-şi ştie măsurile. 

Profesorul să ştie că-i profesor şi să n-ajungă să se coboare la elev decât 
ca să-l ridice. De obicei, când stai de vorbă cu un copil mic, ori te faci mic 
lângă el, ori îl ridici pe el în braţe şi-l faci mare. Cam aşa trebuie să avem în 
vedere şi relaţiile între profesor şi elev. Eşti profesor şi rămâi profesor. 

Elevul este elev şi trebuie să aibă conştiinţa de elev. Nu trebuie să se 
niveleze lucrurile din cauză că sunt oamenii foarte apropiați. 

Sfântul Apostol Pavel are, în Epistola I către Timotei, un cuvânt care 
cred eu că e dătător de orientare în privința aceasta. Zice că aceia care, robi 
fiind, au stăpâni credincioşi, să-i respecte şi să-i slujească pe stăpânii lor şi 
să nu considere că de-acuma ei sunt frați cu stăpânii lor şi că ar putea să nu-i 
asculte. Ci — zice Sfântul Apostol Pavel — tocmai de-aia trebuie să-i slu- 
jească, pentru că slujirea lor o primesc oameni credincioşi, oameni care fac 
parte dintre cei care Îi slujesc lui Hristos (cf. I Timotei 6, 2). Tot aşa e şi cu 
elevii. Aşa cum în familie trebuie să ştie copiii că-s copii şi părinții că-s 
părinţi, tot aşa şi la şcoală. Există posibilitate de apropiere, dar nu există 
posibilitate de confundare. 


— Când îţi dai seama că prietenul o ia pe o cale greşită, iar tu nu poți 
să-l ajuţi, se mai poate păstra prietenia? Ce poţi face atunci pentru el? 

— Singurul lucru pe care îl poţi face este să-ţi menţii partea ta în 
prietenie, să fii gata să-l primeşti atunci când, eventual, se întoarce. Altceva 
n-ai ce să faci. 


- Dacă prietenul nu-ţi respectă jumătatea, atunci îţi este prieten? 

— Nu-nţeleg... dar în orice caz, prieten eşti numai atâta timp cât oferi ceva 
şi primeşti ceva; prietenie e numai acolo unde e reciprocitate. Unde lipseşte 
ceva, e o ştirbire a prieteniei: fie că lipseşte iubirea, fie că lipseşte respectul. 


— Ce se poate spune despre zicala: „Fereşte-mă, Doamne, de 
prieteni, că de duşmani mă feresc eu”? 

— Da, e o vorbă... Bineînţeles că, în cazul acesta, nu se are în vedere 
prietenia adevărată, ci se are în vedere, ştiu eu, o simulare de prietenie în 
vederea împlinirii unor interese. În cazul acesta, zici: „Fereşte-mă, Doamne, 
de prieteni — de «prieteni» care nu sunt prieteni —, că de duşmani mă feresc 
eu”. Ştiu cine îmi sunt duşmani şi atunci mă feresc, însă prietenii care nu 
sunt cu adevărat prieteni, aceia pot să-mi facă rău, şi eu nu ştiu să mă feresc 
de ei şi de aceea Te rog, Doamne, fereşte-mă Tu de prieteni de felul ăsta. 


— Care sunt treptele prieteniei pe axa om - Domnul lisus? 

— Nu există trepte de prietenie, nu există nişte graniţe, ci lucrurile merg 
aşa, cum merg anii unii după alţii, cum merge tinerețea spre bătrâneţe... şi nu 
există nişte întreruperi sau nişte trepte, ca să zici că uite, de aici până aici e 
treapta cutare, de acolo până dincolo e treapta cutare. Nu există aşa ceva. 


— De ce este atât de greu ca o persoană pe care o iubeşti, dar care 
nu te iubeşte, să se lase convinsă pentru o prietenie pe veşnicie? Este 
chiar aşa de greu pentru ea ca să se lase iubită? Bineînţeles, o iubire 
curată, nevinovată, pură. 

— Dragă, noi n-avem posibilitatea să măsurăm iubirea. Cât priveşte 
legăturile acestea prieteneşti, ele merg de la sine. Te potriveşti cu omul — te 
împrieteneşti cu el: ai aceleaşi țeluri, ai aceleaşi preocupări... mă rog, sunt 
nişte lucruri care te apropie... dar lucrurile acestea nu pot fi urmărite prin 
ceva anume; nu există o metodă de împrietenire, însă, cu toate acestea, 
există multe prietenii. Există, pentru că se realizează de la sine. Unde nu se 
pot realiza, nu se realizează prieteniile. 


— Este permisă prietenia între monah şi mirean? 
— De ce să nu fie permisă? Toate lucrurile bune trebuie încurajate. Eu, 


de exemplu, când m-am făcut călugăr, mi-am păstrat toate prieteniile pe care 

le-am avut. Am rămas în aceleaşi relații cu toţi prietenii pe care i-am avut în 
şcoală, cu toţi ceilalți prieteni. Nu m-am gândit niciodată că trebuie să 
renunţ la o prietenie. S-au dizolvat unele prietenii prin faptul că n-am mai 
fost aproape, că nu ne-am mai întâlnit, că n-am mai comunicat... mă rog, 
lucruri de felul acesta; dar în mod intenționat eu n-am acționat niciodată în 
sensul să nu-l mai am pe cineva ca prieten. Nici n-am avut prieteni din aceia 
pe care să nu-i pot menţine în sfera vieții călugărești. Dar totuşi am fost mai 
departe la mânăstire, am fost mai izolat, nu m-am mai întâlnit cu unii şi cu 
alţii, cu care de fapt am fost în legătură; însă de câte ori m-am întâlnit cu 
unul dintre cei pe care i-am considerat prieteni şi cu care am fost prieten, 
totdeauna m-am bucurat, oriunde m-aş fi întâlnit cu ei. 


— Vorbiţi-ne despre înţelesul libertăţii în prietenie. 
— Fericitul Augustin are un cuvânt care cred că se potrivește şi aici: „In 
cele necesare — unitate, în cele îndoielnice — libertate, şi în toate — iubire”. 


— Enumeraţi câteva aspecte negative pe care le poate avea asupra 
vieții spirituale a copilului faptul că li se adresează pe nume părinților. 

— Mai întâi de toate, se dizolvă, cumva, respectul, în înțelesul că 
părinţii nu mai sunt părinți, ci sunt prieteni; or ei trebuie să fie părinți- 
prieteni. Se diminuează legătura aceasta de cinstire între părinți şi copii, 
chiar dacă părinţii cred că prin aceasta se accentuează prietenia. Legătura 
dintre părinţi şi copii e rânduită de Dumnezeu, iar noi nu putem să des- 
ființăm această legătură prin metode care am crede noi că duc la mai mult 
şi la mai bine. Nu se poate! Noi ţinem seamă de Dumnezeu, iar dacă ţinem 
seamă de Dumnezeu, trebuie să ținem seamă de rânduielile lui Dumnezeu. 
Eu am citit, demult, cuvântul Sfântului Chiril de Alexandria „Despre închi- 
narea în Duh şi în Adevăr””. Şi acolo mi-a plăcut, mi-a rămas din carte o 
apreciere pe care e bine s-o ştim cu toţii, şi anume că, dacă ne gândim la 
Cele zece porunci ale lui Dumnezeu, date pe Muntele Sinai, constatăm că 
primele patru porunci reglementează legătura între om şi Dumnezeu, a cincea 
poruncă reglementează relaţia între părinți şi copii, iar celelalte cinci porunci 
'reglementează raporturile oamenilor între ei. Şi Sfântul Chiril scoate în 
evidenţă faptul că întâi e Dumnezeu, după Dumnezeu sunt părinții, iar după 
părinți sunt ceilalți oameni. 


5 Sfântul Chiril al Alexandriei, Închinarea şi slujirea în Duh şi Adevăr, traducere, 
introducere şi note de Pr. prof. dr. Dumitru Stăniloae, în Scrieri, partea întâi, colecţia 
„Părinţi şi Scriitori Bisericeşti” — nr. 38, Editura Institutului Biblic şi de Misiune al Bisericii 
Ortodoxe Române, Bucureşti, 199]. 

Deci relaţia aceasta între părinţi şi copii este o relaţie la care nu-i bine 
să se renunţe, chiar dacă s-ar gândi cineva că o altă relație, de exemplu 
relația de prietenie, ar fi mai la îndemână, mai favorabilă sau ştiu eu ce 
altceva ar însemna. 


— Ce se poate face atunci când un preot îşi ajută din tot sufletul 
credincioşii pe care îi are în păstorire, însă din multul zel pe care îl are 
îi sunt răstălmăcite faptele? 

— Dragă, dacă face bine în numele binelui şi în numele lui Dumnezeu, 
să continue să facă bine şi pe mai departe. 


- De ce atunci când suntem dezamăgiţi de o prietenie sau o 
dragoste, simțim că ceva se rupe în noi şi se poate ajunge din acest 
motiv la o disperare? 

— Când te încrezi prea mult în nişte lucruri care nu rămân şi nu se desfă- 
şoară aşa cum ai crezut, ți se pot întâmpla şi necazuri de pe urma acestui fapt, 
pentru că „unde e comoara ta, acolo e şi inima ta” (Matei 6, 21). lar dacă ţi se 
strică o rânduială pe care ai avut-o, nu poți să fii totdeauna atât de pregătit 
încât să treci foarte uşor peste toate variațiile şi peste toate fluctuațiile. 


— Poate exista o iubire sinceră între un creştin ortodox și un romano- 
catolic sau un neoprotestant? Cum îi putem iubi, de exemplu, pe martorii 
lui Iehova, care o hulesc pe Maica Domnului şi sunt pe o cale greşită? 

— Dragă, în general când e vorba de o prietenie, nu se pun probleme de 
naționalitate, de religie ş.a.m.d. Este adevărat că e bine ca prieteniile să includă 
tot ce este pozitiv. Sfântul Apostol Pavel zice că „de omul eretic, după întâia şi 
a doua mustrare, să te depărtezi” (Tit 3, 10). De ce? Ca să nu te influenţeze. 

În ceea ce priveşte faptul acesta, că cineva este sau nu este cinstitor al 
Maicii Domnului, este o chestiune care nu totdeauna se pune accentuat. Adică 
noi, când realizăm o prietenie, nu-l întrebăm pe cel de care ne apropiem dacă 
o cinsteşte pe Maica Domnului, ca să ne putem împrieteni cu el, ci ne împrie- 
tenim pentru că aşa ne vine nouă, să fim prieteni cu el. Acuma, e adevărat că 
cei care-s de alte credinţe pun, în general, şi probleme şi aduc şi tulburare în 
relaţiile cu ei. Este şi o vorbă, că atunci când se întâlnesc catolicii şi protes- 
tanții, în Apus, ca să nu se certe, vorbesc despre fotbal. Cam așa e şi cu chesti- 
unile acestea. Dacă prietenia este cumva în afară de chestiuni religioase — doar 
ştiţi că sunt atâţia oameni care nici nu pun problema religioasă în general, nu 
numai când e vorba de prieteni sau de neprieteni —, nu se pune problema, 
adică te împrieteneşti cu cineva care e cum e, iar dacă te potriveşti cu el, nu 
se mai pune problema aceasta, a credinței. În sfârşit, oamenii văd ce pot face... 

Însă, dacă ai în vedere chestiunea aceasta şi pui problema că nu te 
împrieteneşti cu cineva fiindcă nu-i cinstitor al Maicii Domnului, în cazul 
acesta trebuie să fii tu cinstitor al Maicii Domnului, dar cinstitor aşa cum 
trebuie. Nu ca unu” care-a venit la mine şi l-am întrebat dacă ştie Cuvine-se 
cu adevărat. Zice: „Da”, însă când îl pun, zice: „Cuvine-se cu adevărat”. Şi 
eu, fără să mă gândesc, aşa, ca şi când ar fi urmat ceea ce spun eu, zic: nici 
nu ştii despre ce-i vorba!; şi el, după mie: „Nici nu ştii despre ce-i vorba”. 
Ei, dacă-i aşa, nu se mai pune problema cinstirii sau faptului că nu este 
avută în vedere Maica Domnului. 

Deşi e o rătăcire, e o zăpăceală să zici că-L iubeşti pe Domnul Hristos, 
şi s-o excluzi pe Maica Domnului. 


— Vorbiţi-ne despre căsătorie ca desăvârşirea unei prietenii dintre 
un băiat şi o fată. 

— Păi, e foarte simplu: dacă există o prietenie care poate să ducă la 
căsătorie, se consfințeşte prietenia prin slujba de Cununie. Şi atunci, 
legătura între cei care se căsătoresc nu mai este numai o legătură firească, ci 
este şi o legătură spirituală, pentru că şi logodna, şi cununia, se fac „în 
numele Tatălui şi al Fiului şi al Sfântului Duh”. Dar trebuie să recunoaştem 
că sunt foarte puţini, chiar între cei care se cunună, care pun accentul pe 
legătura aceasta prin Dumnezeu, şi mai mult țin seama de potrivirile sau 
nepotrivirile dintre cei care se căsătoresc. 


— Când într-o relaţie de prietenie nu mai există respect şi iubire, 
acea relaţie credeți că este bine să se destrame? 
— Păi nici nu se poate să nu se destrame... se destramă de la sine. 


— Un om fără prieteni este un om rău? 
— Poate că nu este un om rău, ci poate să fie un om izolat, un om care 
nu are apropiere de ceilalți. Poate să fie şi un om bun, însă un om nesociabil. 


— Este foarte greu, atunci când eşti timid, să te poți apropia de 
cineva pe care îl iubeşti. Cred că timiditatea nu este o virtute, ci un 
păcat. Prin ce mijloc duhovnicesc putem scăpa de ea? 

— Dragă, timiditatea nu este un păcat, timiditatea este o neputinţă, e o 
ştirbire a firii. Sigur că dacă ai atâta timiditate încât nu poți să te afirmi cu 
calitățile tale de iubire şi de cinstire, e o lipsă care ar fi bine să fie înlăturată, 
în măsura în care se poate. 


— Spuneţi-ne mai exact care sunt limitele prieteniei dintre un băiat 
şi o fată. 

— Dragă, limitele prieteniei dintre un băiat şi o fată trebuie să fie 
acelea care sunt între un frate şi o soră. E-adevărat că cineva a zis către 
mine: „Părinte, dar să ştiţi că eu mă mai şi bat cu soră-mea...”. Dar eu nu 
pun problema asta, ci mă gândesc la legătura spirituală care există între un 
frate şi o soră. Să ştiţi că în cartea mea Întâmpinări"” e scris că relațiile 
dintre un băiat şi o fată trebuie să fie ca relațiile dintre o fată şi o soră. Dar 
nu e adevărat! Eu am spus „ca între un frate şi o soră”... au greşit cei care au 
scris. Cel puţin voi, care ați auzit de la mine, să corectaţi, dacă ajungeţi la 
cartea mea, acolo unde-i scris că prietenia dintre un băiat şi o fată trebuie să 
fie „ca între o fată şi o soră”, să corectaţi că trebuie să fie „ca între un frate şi 
o soră”. Tot aşa, în cartea mea Lumini de gând şi-a băgat cineva nasul acolo 
(dar nu ca să citească, ci ca să schimbe) şi a modificat afirmaţia mea că „pe 
cei care nu merg la biserică, /a păgâni îi număr” şi a scris că eu, „pe cei care 
nu merg la biserică, îi socotesc credincioşi nepracticanţi”. Dar nu e adevărat, 
cu n-am zis aşa. Şi acum, la spovedit, dacă vine vreunul care nu merge la 
biserică, îi zic că eu, pe cei care nu merg la biserică, la păgâni îi număr. Zic 
către unul, odată: Tu ştii ce-i păgânul? Zice: Da. — Ce e? Zice: Aşa, ca mine... 


- Prietenia este absolut necesară omului? De ce? 
— Dragă, nu-i absolut necesară, da-i bine să fie. De ce să ocolești un 
lucru pozitiv, un lucru care-ţi dă bucurie, care-ţi dă fericire? 


— Ce legătură există între prietenie, iubire şi dragoste, şi unitatea 
fiinţială a Sfintei Treimi? 

— Dragă, astea sunt deja speculaţii, noi nu trebuie să facem legături de 
felul ăsta. Bineînţeles că lucrurile cele desăvârşite se potrivesc cu Sfânta 
Treime, dar noi nu suntem la măsurile acelea. Toate ale omului sunt la 
nivelul omului; cum suntem noi, aşa ne este şi prietenia. 


— Cum reuşiți să fiți mereu bucuros? 

— Aşa-mi țâpă dinăuntru! Dragă, bucuria mea se bazează şi pe credinţa 
mea. Eu, de exemplu, sunt foarte pozitiv în felul de a vedea lucrurile. Nu 
ştiu dacă a ajuns aici cartea mea Duhovnici români în dialog cu tinerii — 
Părintele Teofil”. Cartea începe cu o conferință pe care am ținut-o la 
Bucureşti, cu titlul: „Dumnezeul meu”. Eu nu prea mă gândesc la pedepsele 
lui Dumnezeu, ci totdeauna mă gândesc la bunătatea lui Dumnezeu, la iubirea 
lui Dumnezeu. De aceea să ştiţi că mie nu mi-e frică de faptul că n-o să ajung 
în rai. De ce nu mi-e frică? Nu că fac eu nişte lucruri care mă îndreptăţesc să 


% Părintele Teofil Părăian, Întâmpinări, Editura Sophia, Bucureşti, 2000. 
% Duhovnici români în dialog cu tinerii — Părintele Teofil, Editura Bizantină, Bucureşti, 1997, 

ajung în rai. Nu! Dar sunt sigur că Dumnezeu n-are pe nimeni de pierdut. 
Părintele Arsenie zicea că „iubirea lui Dumnezeu faţă de cel mai mare 
păcătos e mai mare decât iubirea celui mai mare sfânt față de Dumnezeu”. 
Păi, dacă eu mă silesc să fac voia lui Dumnezeu, iar Dumnezeu L-a dat pe 
Fiul Său — cum zice Sfântul Apostol Pavel — pentru noi, oare nu ne va da 
toate împreună cu EI? (cf. Romani 8, 32). Deci, după ce ne-a dat ce-i mult, să 
nu ne mai dea şi ce-i puțin? Nu cred lucrul acesta! Eu am mare încredere în 
bunătatea lui Dumnezeu. Nu că asta mă îndreptăţeşte să fac lucruri rele, că 
doar Dumnezeu mă iartă. Niciodată nu mă gândesc la aşa ceva, ci totdeauna 
mă gândesc că Dumnezeu nu l-a putut crea pe om ca să-l pedepsească, să-l 
chinuiască ş.a.m.d. Omul într-adevăr poate ajunge în iad, dar mai întâi ajunge 
în iadul lui, în iadul pe care şi-l face el prin viaţa lui, prin păcatele lui, prin 
nepăsarea lui, prin învârtoşarea lui. Da, în felul acesta, ajunge în iad. Şi dacă 
ar fi în rai cu starea asta, tot în iad ar fi. Așa că fiecare dintre noi îşi pregăteşte 
raiul sau iadul. Dacă noi trăim în lumea aceasta cu gândul la Dumnezeu, 
Dumnezeu n-are pe nimeni de pierdut. Dumnezeu e Dumnezeul milei şi al 
îndurărilor. „Al Tău este a ne milui şi a ne mântui pe noi” — spunem noi la 
sfintele slujbe. „Că milostiv şi iubitor de oameni Dumnezeu eşti”, „Că bun 
şi iubitor de oameni Dumnezeu eşti” — astea nu au nicio valoare? Numai aia 
are valoare, că te pedepseşte Dumnezeu şi te duce în fundul iadului? 


— Relaţia de prietenie în vederea căsătoriei cu un preot fost 
căsătorit, deşi nu este canonică, este oare permisă? 
— Nu! 


— Părinţii aleg din neştiință nași catolici; aceştia se oferă, fără a-şi 
declara religia. Ce atitudine să avem față de naşii copilului, acum, când 
copilul deja a împlinit vârsta de 20 de ani? Se mai poate face ceva în 
acest sens? 


— Nu mai poţi face nimic, dar trebuia să se aibă în vedere lucrul de la 
început, iar preotul care botează trebuie să ştie el însuși dacă naşii sunt 
ortodocşi sau nu sunt ortodocşi. La fel şi la Cununie, trebuie să fie naşii 
ortodocși şi trebuie să fie căsătoriţi, să aibă cununie religioasă. Sunt nişte 
lucruri care trebuie avute în vedere. 

Acuma, lucrul s-a întâmplat, e întâmplat şi mergem mai departe. Nu-ţi 
excluzi naşii, că dacă ţi-ai găsit nănaşul, nu mai cauţi altul, nu? 


— Intr-o predică aţi spus că nu-i împărtăşiţi pe cei ce fumează. Ca 
viitor preot de mir, vă întreb cum ar trebui să procedez... 

— Tot aşa! 

— „„pentru că peste 70% dintre mireni fumează. Ce să fac, să nu-i 
mai împărtăşesc? 

— Nu-i mai împărtăşeşti! Tu faci ce vrei, dar eu nu-i împărtășesc... 
Adică ce se întâmplă?: omul trebuie să fie dezlegat, să fie eliberat de patimi, 
or ăsta este un viciu... şi eu zic că Dumnezeu nu-l poate primi pe omul care 
nu a ajuns la libertate prin credință. Ce-a zis Domnul Hristos?: „Cel ce 
săvârşeşte păcatul este rob păcatului” (loan 8, 34). Şi atunci, eu le atrag 
atenția: „Măi frate, uite, cu mine te mai întâlneşti când nu mai eşti fumător”. 
Şi ei zic: „Dar, părinte, sunt şi preoţi care fumează”. Le zic: treaba ta, la ăia 
să te duci! Dar dacă vii la mine, nu se poate. 

— Ca viitor preot, dacă respect canoanele, n-o să mai împărtăşesc 
pe nimeni! 

— Păi, poate nici tu însuţi nu te mai împărtăşeşti... Dragă, nu se pune 
problema aşa. Problema se pune că omul trebuie să părăsească păcatul, ca să 
poată fi dezlegat de păcat. Dacă nu părăseşte păcatul, n-ai cum să-l dezlegi de 
păcat. N-o să-ţi zic să-i dai douăzeci de ani de oprire de la Sfânta Împărtăşanie; 
eu n-am dat niciodată mai mult de trei ani de oprire de la Sfânta Împărtăşanie, 
nici pentru păcate cum ar fi uciderea, de pildă. De ce? Pentru că Părintele 
Stăniloae, în Dogmatică, scrie că noi, ca preoţi, niciodată să nu oprim pe 
cineva mai mult de trei ani. Şi eu am luat asta de bună şi nu am oprit pe 
nimeni mai mult de trei ani. Numai că i-am spus omului: dacă trăieşti aşa 
cum trăieşti acum, nici la moarte nu eşti vrednic să te împărtăşeşti. Deci 
poate că l-am oprit toată viața aşa, dar nu în sensul acesta. De el depinde... 

Cât priveşte aşa, ca timp, de exemplu pentru avort opresc trei ani. 
Odată vine un cetățean la mine şi zice: „Părinte, eu am făcut un păcat mare, 
mare de tot. — Poţi să-l spui? — Da, că doar îl ştie tot satul”. Bineînţeles că, 
dacă-l ştia tot satul, putea să-l mai ştie şi unu” de la mânăstire. Zice: „L-am 
ucis pe un fiu al meu... m-am bătut cu soţia, el s-a băgat între noi, l-am lovit 
şi... Nu l-am lovit ca să moară, dar a murit din lovitură. — Ai făcut 
închisoare? — Da, nouă ani”. M-am gândit: şi-aşa, eu pe om îl opresc trei 
ani... acum îl împărtăşesc, că doar la el au trecut de trei ori câte trei ani. 
Numai că l-am întrebat: „La biserică mergi? — Nu! — Te rogi dimineaţa şi 
seara, posteşti? — Nu! — Păi mă, păcatele astea sunt mai mari decât păcatul 
acela, că pe-ăla l-ai făcut aşa, într-o împrejurare, şi nici n-ai vrut să-l faci. 
Dar acuma, tu de câte ori nu mergi la biserică, atâta eşti în păcat, cât stau 
oamenii în biserică şi tu nu mergi. Când nu postești, păcătuieşti; când nu te 
rogi, păcătuieşti. Păcatele astea sunt mai mari ca acela”. Aşa că nu l-am lăsat 
să se împărtăşească, dar nu pentru că a omorât om, ci pentru că trăia o viață 
care nu-l recomanda pentru Dumnezeu. 

— În relaţia dintre soţ şi soţie este obligatorie şi relaţia de prietenie? 
— Nu e obligatorie, că se mai şi ceartă oamenii în relaţiile de soț şi 
soție. Dar ar fi foarte bine să fie predominantă o relație de prietenie. 


— Aţi afirmat că unele dintre relaţiile dumneavoastră de prietenie 
s-au stins din cauza lipsei de comunicare, a distanţei. Ce rol credeţi că 
are comunicarea într-o astfel de relaţie socială? 

— Ştiţi că este o vorbă: „Ochii care nu se văd se uită”. Însă nu e vorba 
de asta, eu am vrut să spun că mi s-au dizolvat unele prietenii din pricini 
care n-au depins de mine în mod special, în sensul că celălalt şi-a făcut alt 
stil de viaţă. Eu cred c-aţi băgat de seamă, sau dacă n-aţi băgat de seamă, o 
să fiţi de acord cu mine acuma în următoarea chestiune: copiii sunt cei mai 
apropiaţi între ei, aşa încât de multe ori nu poți să distingi între un băiat şi o 
fată, în copilărie. După aceea, încep oamenii să se distanțeze: la tinereţe se 
conturează oamenii cumva şi sunt mai deosebiți, iar la bătrâneţe sunt cei mai 
distanțaţi. De ce? Pentru că s-au alcătuit prin viața pe care au trăit-o. Fiecare 
şi-a trăit viața cum şi-a trăit-o şi în felul acesta s-a conturat altfel şi aşa s-au 
distanțat. Deci, când e vorba de prietenie, de soţ, de probleme din astea, 
trebuie să se aibă în vedere faptul că oamenii trebuie să insiste pentru 
apropierea între ei; şi bineînţeles că dacă duc acelaşi stil de viață, parcă se şi 
imprimă unul în celălalt. 


— Ce ne puteţi spune despre Dumnezeul Vechiului Testament în 
relația Sa de iubire faţă de oameni? 

— Dragă, Dumnezeu totdeauna i-a iubit pe oameni şi S-a îngrijit de ei 
şi, pentru că i-a iubit, i-a binecuvântat. De fapt, Vechiul Testament e o 
pregătire pentru Noul Testament, aşa că şi în Vechiul Testament Dumnezeu 
a fost Tatăl oamenilor. De exemplu, haideţi să luăm Psalmul 102: „Cât e de 
sus cerul deasupra pământului, atât de mare-i bunătatea Lui spre cei ce se 
tem de Dânsul./ Cât este de departe răsăritul față de apus, atât a depărtat de 
la noi fărădelegile noastre./ Cum miluieşte un tată pe copiii săi, aşa a miluit 
Domnul pe cei ce se tem de Dânsul”. Deci bunătatea lui Dumnezeu, chiar ca 
Tată, e manifestată în Vechiul Testament. 


— Vă mulțumim! 

- Numai vremea Penticostarului este o vreme a bucuriei? 

— Dragă, eu am spus... îmi pare rău că nu luați aminte la ce vă spun. 
Aveam un profesor la Teologie care, când nu ştiau studenții, zicea: „Drotul 
vost” că n-aţi reţinut nimic din ce v-am spus eu!” Dacă pune cineva această 
întrebare, înseamnă că n-a luat aminte că eu am spus de mai multe ori că 
vremea bucuriei e toată vremea, nu-i numai vremea Penticostarului; însă 
vremea Penticostarului este vreme specială în care se accentuează bucuria. 


— Bucuria este totuşi apanajul călugărului, al omului care trăieşte 
în rugăciune şi slujire, mereu aproape de Dumnezeu. Dumnezeu are 
grijă şi de omul din lume, îl ajută în toate problemele, dar parcă 
bucuria nu poate fi deplină. 

— Dragă, să ştiţi că nu sunt avantaje, din punctul acesta de vedere, 
pentru călugări şi dezavantaje pentru cei care nu sunt călugări. Domnul 
Hristos n-a venit pentru o categorie de oameni, n-a avut în vedere o 
categorie de excepţie, ci a venit pentru toți oamenii. La El nu e deosebire 
între călugări şi necălugări, ci între buni şi răi, oameni buni — oameni răi. Un 
călugăr trebuie neapărat să fie bun, şi-atunci, dacă-i bun, are şi bucurie, la 
fel cum are orice om bun. 

Ai mei de-acasă, când le spuneam de Părintele Serafim — Dumnezeu să-l 
odihnească — de la noi de la mânăstire că-i om bun, ziceau: „Bun să şi hie, iar 
dacă nu-i bun, n-are treabă să stea acolo”, adică la mânăstire. Şi aveau dreptate. 

Orice om poate fi bun, în împrejurările în care trăieşte el. La călugărie 
sunt nişte avantaje în sensul că te poți ruga mai mult, poţi lua parte la slujbă 
mai multă decât ai putea în afară de mânăstire. Şi noi, când plecăm undeva, 
suntem mai împrăştiaţi şi nu ne mai putem face programul de la mânăstire. 
Dar asta nu înseamnă că pierdem ceva, pentru că ceea ce facem noi pentru 
Dumnezeu e şi ceea ce vrea Dumnezeu; iar Dumnezeu ne primeşte ceea ce 
facem, pentru ce nu putem face. 

Aşa că astea sunt mai mult păreri ale oamenilor: „Dumneata eşti 
călugăr, poţi să te rogi”. Eşti, dar poate tot nu te rogi... sau eşti şi te rogi, dar 
poate nu te rogi cum se roagă cineva care are o trebuință deosebită. 
Gândiţi-vă la o mamă care se roagă pentru copilul ei. Păi, nu poţi să te rogi 
cu inimă de mamă, dacă n-ai inimă de mamă. Și inimă de mamă, de fapt, 

cine are? Mama! Tata tot n-are inimă de mamă. Ai mei de-acasă ziceau: 
„Numa” mumă să nu hii... să hii barăm tată!” Deci tata e mai nepăsător, dar 
mama nu poate, este frământată tot timpul. 

Şi-atunci, iată că o mamă poate că se roagă mai mult sau mai bine 
decât un călugăr, care nu-i mamă şi care nu-i nici tată. 


— Ce înseamnă „sărac cu duhul” şi în ce măsură sărăcia duhovni- 
cească este considerată un dar? Explicaţi-ne „Fericirile”. 

— Dragă, Domnul Hristos a spus: „Fericiţi sunt cei săraci cu duhul, că 
a acelora este împărăţia cerurilor”. Ce înseamnă „sărac cu duhul”? Înseamnă 
un om care nu-i mulțumit cu cât a realizat, cu cât are, care doreşte tot mai 
mult, care se angajează la mai mult. De fapt, cei săraci cu duhul sunt cei 
smeriţi, cei care nu-şi dau importanţă, cei care nu se încred în ei înşişi. 

După aceea: „Fericiţi sunt cei ce plâng”. Vedeţi, este interesant de 
observat că cei ce plâng sunt fericiți nu pentru că plâng, ci pentru că nu vor 
mai plânge. Fericiți sunt cei ce plâng acum din diferite motive, dar sunt 
fericiți pentru că se vor mângâia, nu pentru că plâng; nu plânsul le dă 
fericirea, ci mângâierea pe care o dă Dumnezeu. Ajungând la Evanghelie, 
ajungând la credință, ajungând la o bază pe adevărurile de credință, vor 
ajunge la mângâiere, vor înceta din plâns. 

„Fericiți sunt cei blânzi”, adică cei care nu sunt mânioşi, cei care nu 
sunt răzbunători, răi; pentru că răutatea nu fericeşte, ci nemulțumeşte. Cei 
blânzi sunt fericiţi pentru că ei vor moşteni pământul, în înţelesul că un om 
blând este mai întemeiat pe cele bune decât un om mânios, care nu 
moşteneşte nici măcar mulțumirea de a fi blând. 

„Fericiţi sunt cei ce flămânzesc şi însetează de dreptate, că aceia se 
vor sătura” — adică sunt fericiți aceia care vor să fie drepți, care simt o 
nevoie de dreptate, de a fi drepţi, ca şi când le-ar fi foame şi le-ar fi sete de 
dreptate. Aceia se vor sătura, adică în împărăţia lui Dumnezeu, care începe 
de aici, de pe pământ; să nu vă închipuiți că împărăţia lui Dumnezeu începe 
de la moarte. În împărăţia lui Dumnezeu, oamenii vor fi împliniţi total, nu 
vor mai avea ce să mai dorească. 

Mânăstirea spun eu că este tinda raiului, casa lui Dumnezeu, poarta 
cerului şi locul împlinirilor, deci locul în care nu mai aştepţi mai mult, pentru 
că ai cât îți trebuie. Aşa va fi şi în împărăţia lui Dumnezeu. Asta înseamnă 
„se vor sătura de dreptate”: vor fi împliniţi prin faptul că sunt drepți. 

„Fericiţi sunt cei milostivi, că aceia se vor milui” — sunt fericiţi aceia 
care sunt cu inima deschisă faţă de cei care au trebuință de ei. Nu trebuie să 
ne gândim numai la milostenia materială, ci şi la milostenia spirituală, adică 
la bunăvoință, la îngăduinţă, la iertare, care tot de milostivire ţin. 

„Fericiţi sunt cei curaţi cu inima, că aceia Îl vor vedea pe Dumnezeu”. 
Cam uităm noi de lucrul acesta, că-L vom vedea pe Dumnezeu numai dacă 
avem inimă curată. De ce? Pentru că cine n-are inimă curată îşi vede 
necurățiile lui. În rugăciune vede întinăciunile pe care le poartă în suflet, or 
cei cu inimă curată văd bunătatea lui Dumnezeu, mila lui Dumnezeu. 

Asta înseamnă „a-L vedea pe Dumnezeu”: a vedea raportul între 
Dumnezeu şi oameni, a-L vedea pe Dumnezeu ca Tată, a-L vedea pe 
Dumnezeu binevoitor, a-L vedea pe Dumnezeu iertător. Toate acestea țin de 
vederea lui Dumnezeu; să nu vă închipuiți că-i vorba să te uiţi undeva şi să 
vezi ceva, să zicem ca un nor, şi să zici: Uite, aşa-i Dumnezeu, cum e norul 
ăla. Nu asta este, ci este o înțelegere a ceea ce este Dumnezeu față de lume. 
Dumnezeu este iubire, iar când Îl vezi pe Dumnezeu, vezi iubirea lui 
Dumnezeu, vezi iubirea lui Dumnezeu în ceea ce face pentru lume. 

la să ne gândim noi la Domnul Hristos, Care a zis: „lerusalime, 
lerusalime, care-i ucizi pe prooroci şi îi omori cu pietre pe cei trimişi la tine. 
De câte ori am voit să-i adun pe fiii tăi, cum adună găina puii săi sub aripi” 
(Matei 23, 37). Când ştii asta şi când ești pătruns de acest adevăr, zici că 
L-ai văzut pe Dumnezeu. 

Sau în Sfânta Evanghelie este cuvântul: „Fericiţi sunt ochii voştri că 
văd şi urechile voastre că aud, că mulţi prooroci şi drepți au vrut să vadă 
ceea ce voi vedeți, şi n-au văzut, şi să audă ceea ce voi auziți, şi n-au auzit” 
(Matei 13, 16-17). Ce au văzut ucenicii Domnului Hristos? Au văzut 
minunile Domnului Hristos, pe care nu le-au văzut cei din Vechiul 
Testament. Ce au auzit ucenicii Domnului Hristos? Învățătura Domnului 
Hristos, cuvântul cel veşnic al Domnului Hristos. 

A zis Sfântul Apostol Petru: „Doamne, la cine ne vom duce? Tu ai 
cuvintele vieţii celei veşnice” (Ioan 6, 68). Şi noi avem posibilitatea aceasta: 
să vedem, prin credință, minunile Domnului Hristos, să auzim, prin Sfânta 
Evanghelie, cuvintele Domnului Hristos; avem şi noi avantajul acesta, dar 
numai dacă suntem curaţi cu inima, pentru că dacă nu suntem curaţi cu 
inima, atunci Îl vedem pe Domnul Hristos cum L-au văzut fariseii şi 
cărturarii, care L-au judecat, L-au hulit şi până la urmă L-au răstignit. Pentru 
că nu L-au văzut pe Dumnezeu, cum zice Sfântul Apostol Pavel în Epistola 
| către Corinteni: „Dacă ar fi cunoscut înțelepciunea lui Dumnezeu, nu L-ar 
fi răstignit pe Domnul slavei” (I Corinteni 2, 7-8). 

„Fericiţi sunt făcătorii de pace, că aceia fiii lui Dumnezeu se vor 
chema”. E vorba de intervenţiile acestea, de a-i opri pe oameni de la răutate, 
de la răzbunare... În măsura în care se poate face lucrul acesta, pentru că nu 
totdeauna e în puterea noastră să schimbăm nişte lucruri. 


251 


Arhimandritul Teofil Părăian 


„Fericiți sunt cei prigoniţi pentru dreptate, că a acelora este împărăţia 
cerului” — adică aceia care sunt statornici în dreptate, în bine, în starea de 
drept şi nu se clintesc din ea nici în fața împrejurărilor grele. Primesc mai 
bine prigonirea decât să renunțe la dreptate, la fapta bună. Şi a acelora este 
împărăţia lui Dumnezeu. 

„Fericiţi veţi fi când vă vor ocări pe voi şi vă vor prigoni şi vor zice tot 
cuvântul rău împotriva voastră, mințind pentru Mine”. Adică, pentru că 
sunteţi ai Mei, ai lui Hristos, aveţi de suferit; oamenii vă grăiesc de rău, dar 
fără să aibă dreptate, ci inventează ei... De exemplu, cineva zice: „A, păi ăla 
zice că-i credincios, da-i un şmecher!” sau: „Ăla zice că-i credincios, da-i un 
lacom!” Or să nu fie aşa, ci noi să fim fără vină, chiar dacă suntem învinuiți. 


— Care este legătura între bucurie şi rugăciunea lui lisus Hristos? 
Trebuie să fie o stare permanentă sau bucuria se obţine cu timpul, prin 
curățirea de patimi? 

— Dragă, întâi e curățirea şi după aceea vine bucuria; dar nu totdeauna e 
aşa, uneori sunt şi anticipări de bucurie. De exemplu, eu, când eram elev de 
liceu, la Timişoara, mergeam de la internat până la şcoală cam o jumătate de 
oră, atât timp îmi ocupa drumul; şi mai ales dimineața, ziceam: „Doamne 
lisuse Hristoase, Fiul lui Dumnezeu, miluieşte-mă pe mine, păcătosul”. Nu pot 
să zic că eram curățit de păcate şi de patimi, dar aveam o bucurie mai presus 
de ceea ce poate da lumea aceasta; şi o aveam din rugăciunea aceasta, din 
rugăciunea de toată vremea sau de câtă vreme o făceam. Aveam o bucurie pe 
care o dă apropierea de Dumnezeu, unde este Dumnezeu, acolo este şi bucuria. 

Gândiţi-vă, de exemplu, la cei care s-au întâlnit cu Domnul Hristos. 
De pildă, la Zaheu Vameşul. Zaheu Vameşul a vrut să-L vadă pe Domnul 
Hristos şi L-a văzut. S-a urcat într-un pom şi L-a văzut pe Domnul Hristos, 
iar Domnul Hristos i-a zis: „Zahee, coboară-te degrabă, că astăzi trebuie să 
fiu în casa ta”. Şi spune Sfântul Evanghelist că el „s-a coborât şi L-a primit 
pe Domnul Hristos cu bucurie” (Luca 19, 5-6). 

Întâlnirea cu Domnul Hristos aduce bucurie. Cineva care simte prezența 
Domnului Hristos în sufletul lui, prin credință, are bucurie din aceasta. 

Chiar şi doar citirea Evangheliei aduce bucurie, sau un adevăr din 
Evanghelie... Adevărul că Dumnezeu ne iubeşte este un adevăr care aduce 
bucurie, fie că zici: „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”, fie că nu zici... Să ştiţi că se cam exage- 
rează cu treaba asta, cu rugăciunea de toată vremea, că trebuie să zici. 
Călugării sunt datori să zică şi e bine să zică şi ceilalți, dar nu înseamnă că 
numai cei care zic rugăciunea aceasta se mântuiesc. Nu înseamnă! De ce? 
Mai întâi de toate, pentru că această rânduială n-a fost dată de Domnul 

Hristos, ci este o rânduială de după Domnul Hristos: în istoria Bisericii s-a 
ajuns la rugăciunea aceasta şi la o încercare de permanentizare a rugăciunii. 

Însă lui Dumnezeu nu-I slujim numai cu rugăciunea, ci lui Dumnezeu 
trebuie să-l slujim cu toată viaţa, căci zicem la slujbă: „Toată viața noastră, 
lui Hristos Dumnezeu să o dăm”. Viaţa religioasă nu constă numai din 
rugăciune. Sigur că rugăciunea e pe loc principal, dar nu e numai rugăciunea. 

Şi-apoi, nu este numai rugăciunea aceasta: „Doamne lisuse Hristoase, 
Fiul lui Dumnezeu, miluieşte-mă pe mine, păcătosul”. În Pateric găsim şi 
alte rugăciuni pe care le ziceau sfinţii — sfinţii sau păcătoşii —, de exemplu: 

„Eu, ca un om, am greşit, Tu, ca un Dumnezeu, iartă-mă!”; „Doamne, 
învredniceşte-mă să Te iubesc pe Tine, cum am iubit odinioară păcatul”; 

Rugăciunea Sfântului Ioanichie: „Nădejdea mea este Tatăl, scăparea mea 
este Fiul, acoperământul meu este Duhul Sfânt, Treime Sfântă, mărire Ţie”. 

Sunt şi alte rugăciuni... 

Şi-apoi, rugăciunea liturgică, rugăciunile de la slujbă, rugăciunile prin 
care se fac slujbele... Și care nu sunt numai rugăciuni de cerere, ci sunt 
rugăciuni de preamărire, rugăciuni în care dăm glas preamăririi lui Dumnezeu. 

Sunt şi rugăciuni mai cuprinzătoare decât rugăciunea: „Doamne lisuse 
Hristoase, Fiul lui Dumnezeu, miluieşte-mă pe mine, păcătosul”... 
Rugăciunea Tată] nostru, care este o rugăciune nu numai pentru tine, ca om 
izolat, ca persoană, ci este pentru toți oamenii. Zicem „Tatăl nostru”, deci 
cine sunt aceia pe care-i cuprindem în cuvântul „nostru”? Şi credincioşii 
ortodocşi, şi credincioşii de alte credințe, şi credincioşii creştini, şi 
necredincioşii, şi păgânii... tuturor le este Tată Dumnezeu. Şi atunci, când 
zicem „Tatăl nostru”, noi cuprindem o lume întreagă, îi cuprindem pe toți 
oamenii câţi există în lumea aceasta, într-un fel sau altul. 

Apoi, există rugăciuni de preamărire... de exemplu: „Mărire Ție, 
Doamne, mărire Ţie”. Rugăciunea Părintelui Sofronie de la Essex, ucenicul 
Sfântului Siluan: „Doamne lisuse Hristoase, Fiul lui Dumnezeu, miluieşte- 
ne pe noi şi lumea Ta”. Se poate înlocui rugăciunea: „Doamne lisuse 
Hristoase, Fiul lui Dumnezeu, miluieşte-mă pe mine, păcătosul”, cu 
rugăciunea: „Doamne Iisuse Hristoase, Fiul lui Dumnezeu, miluieşte-ne pe 
noi şi lumea Ta”. Sau se pot alterna rugăciunile acestea: poţi să zici întâi 
„Doamne lisuse Hristoase, Fiul lui Dumnezeu, miluieşte-mă pe mine, 
păcătosul” şi poți să zici după aceea „Doamne lisuse Hristoase, Fiul lui 
Dumnezeu, miluieşte-ne pe noi şi lumea Ta”. 

Şi poţi adăuga şi alte rugăciuni, de exemplu: 

„Mărire Ţie, Doamne, mărire Ţie”; 

„Fie numele Domnului binecuvântat, de acum şi până-n veac”; 

„Nădejdea mea este Tatăl, scăparea mea este Fiul, acoperământul meu 
este Duhul Sfânt, Treime Sfântă, mărire Ţie”; 

„Hristos a înviat din morţi, cu moartea pe moarte călcând şi celor din 
morminte viață dăruindu-le”; 

„Doamne, Cel ce pe Preasfântul Tău Duh L-ai trimis, în ceasul al 
treilea, Apostolilor Tăi, pe Acela, Bunule, nu-L lua de la noi, ci-L înnoiește 
întru noi, cei ce ne rugăm ie”. 

Sau un cuvânt de rugăciune către Maica Domnului: 

„Preasfântă Născătoare de Dumnezeu, miluieşte-ne pe noi”; 

„Născătoare de Dumnezeu Fecioară, bucură-te, ceea ce eşti plină de 
dar, Domnul este cu tine. Binecuvântată eşti tu între femei şi binecuvântat 
este rodul pântecelui tău, că ai născut pe Mântuitorul sufletelor noastre. 
Preasfântă Marie, Maica lui Dumnezeu, roagă-te pentru noi, păcătoşii, acum 
Şi în ceasul morții noastre. Amin”; 

„Cuvine-se cu adevărat să te fericim, Născătoare de Dumnezeu, cea 
pururea fericită şi prea nevinovată şi Maica Dumnezeului nostru. Ceea ce 
eşti mai cinstită decât heruvimii şi mai mărită fără de asemănare decât 
serafimii, care fără stricăciune pe Dumnezeu Cuvântul L-ai născut, pe tine, 
cea cu adevărat Născătoare de Dumnezeu, te mărim”; 

„De tine se bucură, ceea ce eşti plină de dar, toată făptura, soborul 
îngeresc şi neamul omenesc; ceea ce eşti biserică sfințită şi rai cuvântător, 
lauda fecioriei, din care Dumnezeu S-a întrupat şi Prunc S-a făcut, Cel ce 
este mai înainte de veci. Că braţul tău, scaun l-a făcut, şi pântecele tău, mai 
desfătat decât cerurile l-a lucrat. De tine se bucură, ceea ce eşti plină de dar, 
toată făptura, mărire ție”. 

Deci nu trebuie să rămânem la un singur fel de rugăciune şi să 
considerăm că numai asta trebuie să zicem şi că dacă zicem asta ne primeşte 
Dumnezeu, dar dacă zicem altceva, nu ne primeşte Dumnezeu. Nu-i aşa! 

Eu, de exemplu, mă gândesc aşa, că dacă mă voi întâlni cu Domnul 
Hristos, două cuvinte am de spus, două lucruri: „Mărire Ţie, Doamne, 
mărire Ţie!” şi „Doamne lisuse Hristoase, Fiul lui Dumnezeu, miluieşte-mă 
pe mine, păcătosul”. Şi-apoi, dac-oi mai avea vreme şi binecuvântare să zic 
şi altele, o să zic şi celelalte rugăciuni. 


— Unde credeţi că începe bucuria cunoaşterii lui Dumnezeu pentru 
micul creştin, în familie sau în biserică? 

— Şi în familie, şi în biserică. Şi poate că nici în familie, nici în biserică, 
ci în altă parte, unde Se descoperă Dumnezeu; asta nu-i o chestiune care se 
programează, nici de către om şi poate că nici de către Dumnezeu. Când ai o 
stare sufletească corespunzătoare cu ceea ce urmează să se facă, o stare 
corespunzătoare cu cunoștința de Dumnezeu, Dumnezeu ţi Se descoperă. 

Cum ţi Se descoperă Dumnezeu? Dacă te uiţi la un răsărit de soare, nu te mai 
gândeşti numai la răsăritul de soare, ci la Dumnezeu, Care a făcut soarele. 

Ia să ne gândim noi la cuvântul acela de la Paşti: „Pe Soarele cel mai 
înainte de soare, Care a apus oarecând în mormânt — ne gândim la Domnul 
Hristos, Care a făcut soarele —, întâmpinatu-L-au către dimineaţă, căutându-L 
ca pe o zi, mironosiţele fecioare. Şi una către alta strigau: O prietenelor, 
veniţi să ungem cu miresme trupul cel de viață dătător şi îngropat, trupul 
care l-a înviat pe Adam cel căzut, şi care acum zace în mormânt! Să 
mergem, să ne sârguim ca şi magii şi să ne închinăm şi să-l aducem miruri, 
în loc de daruri, Celui ce nu în scutece, ci în giulgiu este înfăşurat; şi să 
plângem şi să strigăm: O Stăpâne, scoală-Te, Cel ce dai celor căzuţi sculare!” 

Iată nişte gânduri liturgice despre care nu poţi să zici că sunt fără 
valoare şi că se cuprind în rugăciunea: „Doamne lisuse Hristoase, Fiul lui 
Dumnezeu, miluieşte-mă pe mine, păcătosul” sau că nu mai e nevoie de ele, 
că dacă zici: „Doamne lisuse...”, ai împlinit totul. Să ştii că n-ai împlinit totul! 


— Bucuria realizărilor poate fi confundată cu mândria? 

— Nu, pentru că există o bucurie firească, pe care o binecuvintează 
Dumnezeu. Bucuriile de familie, bucuria succesului, bucuria realizărilor, bucuria 
de rezultatele la care ajungi... toate acestea le binecuvintează Dumnezeu. 


— Ce faceţi cu cei care nu vor sau nu pot primi bucuria sfântă, dar 
totuşi vă cer ajutorul? 
— Nu fac nimic, le zic să ceară ajutorul de la Dumnezeu. 


— Care sunt repercusiunile împărtăşirii fără spovedanie? 

— Depinde... Dacă te împărtăşeşti fără spovedanie şi eşti nevrednic de 
Împărtăşanie, ajungi la osândă; fiindcă noi, la fiecare rugăciune în care 
cerem ajutorul lui Dumnezeu în folosul nostru prin Împărtășanie, avem în 
vedere şi posibilitatea de a se împărtăşi cineva cu osândă. La Sfânta 
Liturghie, preotul zice aşa, după ce se sfințesc Cinstitele Daruri: „Ca să le 
fie celor ce se vor împărtăşi, spre trezirea sufletului, spre iertarea păcatelor, 
spre împărtăşirea cu Sfântul Duh, spre plinirea împărăției cerurilor, iar nu 
spre judecată sau spre osândă”. Deci nu spre judecată sau spre osândă. 

Acuma, dacă se împărtăşeşte cineva din neştiință, e una, iar dacă 
sfidează, atunci este ca acela care s-a dus la nunta fiului de împărat fără 
haină de nuntă (cf. Matei 22, 2-14). Aşa că poate fi cu primejdie treaba asta. 


— Ce sfat le daţi celor cărora, în timpul Sfintei Liturghii, le zboară 
gândul la cele lumeşti? 

— Nu le dau niciun sfat, că doar le dă Biserica: „Toată grija cea 
lumească, de la noi s-o lepădăm!” Dacă putem, bineînțeles, că la toți ne mai 
vin şi gânduri străine. 


— Tristeţea este un păcat? Cum poate fi ea alungată? 

— Dragă, tristețea poate să fie păcat, dar se poate să nu fie un păcat, ci 
să fie o stare, atunci când ajungi la nişte nemulțumiri, la un fel de întristare. 

Numai că nu trebuie să consideri că întristarea este benefică. De ce a 
zis Domnul Hristos: „Pentru ce sunteți trişti?” (Luca 24, 17). Fiindcă nu 
vrea să fim trişti, vrea să fim bucuroşi. Aşa că, din cât putem, să ocolim 
stările de întristare, de deprimare, de depresie. 


— Care este bucuria în călugărie şi care este bucuria în căsătorie? 

— Dragă, fiecare se bucură de ceea ce are. Călugărul se bucură de 
slujbe, de rugăciune, de citirea din Sfânta Scriptură... de mijloacele lui. Cei 
din familie se bucură de copii, de nepoți... 

A zis odată cineva către mine: „Părinte, dar dumneavoastră ce gânduri 
aveţi? Noi, cei care avem familii, ne gândim la copii, că dau examene, că 
iau, că nu iau examenul... Dumneavoastră la ce vă gândiţi?” Şi-au închipuit 
că numai atâtea gânduri sunt în lumea asta, câte gândesc ei... Ne gândim și 
noi la ceva, ne gândim la ceva ce se potriveşte cu viața noastră. Şi noi ne 
gândim la prieteni, la binefăcători, la oameni cumsecade, la câți am întâlnit 
în viaţă care ne-au ajutat, care au însemnat ceva pentru viața noastră... şi noi 
îi cuprindem pe oameni în gândurile noastre. 

În Pateric se spune că unii oameni au mintea la păcate, alţii au mintea 
la oameni, iar alții, la Hristos. Şi poate acelaşi are mintea şi la păcate, şi la 
oameni, şi la Hristos. 


— Călugării, dedicându-şi viaţa lui Dumnezeu, au parte de o 
bucurie mai deplină? Dar preoţii? 

— Dragă, viaţa nu se trăieşte prin comparaţie. Nimeni nu știe dacă are 
mai multă bucurie decât altul. Fiecare are bucuria lui şi nu pot să zic că eu, 
dacă sunt călugăr, am bucurie mai mare decât un preot sau bucurie mai mare 
decât un credincios de rând. Fiecare are bucuria la capacitatea lui. 


— Ce trebuie făcut dacă în locul bucuriei de a-mi duce crucea mea 
mă bate tot mai des gândul sinuciderii? 

— Dragă, e groaznic! Lucrul ăsta trebuie înlăturat de la prima răsărire a 
lui, pentru că sinuciderea înseamnă să renunți la darul cel mai mare pe care 
l-a dat Dumnezeu şi care, de fapt, nu e al tău, ca să faci ce vrei cu el. 

Sinuciderea te pune în afară de binecuvântarea lui Dumnezeu şi-ţi 
pregăteşte iadul. Şi-atunci, dacă ai credinţă în Dumnezeu, nu poți să ai astfel 
de gând sau îţi reproşezi că îţi vine un astfel de gând. 


— Cum putem trăi permanent în bucurie? 

— Asta este o chestiune pe care o dă Dumnezeu, nu ne-o realizăm noi. 
Însă de fapt omul niciodată nu poate să spună că e în bucurie deplină sau în 
întristare, ci în general poate să fie într-o stare neutră — nici de bucurie, nici 
de întristare —, dar cu înclinare spre bucurie. 


— Atunci când facem semnul Sfintei Cruci, coborârea mâinii de 
la frunte la piept aminteşte pogorârea Fiului lui Dumnezeu pe pământ. 
Cum ar trebui să înțelegem această pogorâre, atunci când facem 
semnul Sfintei Cruci? 

— Cum o poți înţelege, nu există o regulă. Fiecare se gândeşte la ce 
poate el să se gândească în privința aceasta. Fapt este că Fiul lui Dumnezeu 
S-a făcut om, adică n-a devenit om. Ce-nseamnă că S-a făcut om? Înseamnă 
că a primit, pe lângă firea dumnezeiască, şi firea omenească, într-o unire care 
nu se sfârşeşte niciodată, o unire veşnică. Fiecare poate să se gândească la 
ce-i vine lui în minte în chestiunea respectivă. 


— Cum se poate alunga lenea şi deznădejdea când o persoană este 
supusă patimilor, pentru a putea gusta măcar puţin din acea bucurie 
divină? 

— Dragă, lucrurile acestea nu vin de la sine, ci omul trebuie să ştie 
când este leneș și să ştie că nu trebuie să fie leneş, pentru că lenea este păcat 
de moarte; şi atunci, îți reproşezi, faci cumva ca să nu te leneveşti. Omul 
trebuie să facă ceva tot timpul. 

Să ştiţi că nu faci ceva, de exemplu, când te uiţi la televizor numai aşa, 
ca să-ți găseşti o treabă, ci atunci, de cele mai multe ori este o stare de 
lenevie. Dacă te uiţi la televizor şi nu faci nimic, eşti într-un fel de 
nelucrare, iar asta te pregăteşte ca leneş, nu te pregăteşte ca om harnic. Un 
om harnic îşi alege de la televizor ce crede el că-i este de folos şi atâta tot, 
nu că o întindem cu altă şi altă emisiune, numai ca să te găseşti într-o treabă. 


— Dacă cineva nu poate merge duminica la biserică, e bine să 
asculte slujba la televizor sau la radio? 

— Da, dacă e bolnav, dacă stă în pat, dacă are împiedicări de nu poate 
merge. Dar nu-i acelaşi lucru să asculți slujba la televizor sau la radio şi să 
mergi la biserică. Nu-i acelaşi lucru! Trebuie să mergem la biserică, iar cine 

nu poate, acela să asculte slujba la radio sau la televizor, dar numai în cazul 
acesta, că realmente nu poate, nu că e mai comod să stai acasă şi să asculți 
slujba la televizor. 

Mai întâi de toate, cred că în general cei care ascultă slujba la radio 
sau o privesc la televizor nu stau în poziție de oameni care sunt în biserică. 
Stai pe fotoliu, răsturnat pe spate sau în pat şi asculți slujba la televizor; asta 
nu-i treabă, fiindcă asta înseamnă un fel de desconsiderare a slujbei. 


— Cum trebuie înţelese cuvintele: „Ţine-ţi mintea în iad şi nu 
deznădăjdui”? 

— Nu ştiu. Eu totdeauna am spus că nu înţeleg cuvintele acestea, iar 
dacă totuși au însemnătate, ele au fost spuse pentru Sfântul Siluan. Dacă 
Sfântul Siluan le-a înţeles, ajunge. Mă gândesc că se poate ține mintea şi în 
rai şi să nu deznădăjduieşti. Nu ştiu de ce s-a spus cuvântul acesta. 


— Se poate cineva mântui suficient în starea în care se află, călugăr 
sau mirean? 

— Eu nu ştiu ce tot aveţi aicea cu călugări şi cu mireni! Ca şi când 
astea ar fi condiţii de mântuire. Să ştiţi că nu-i aşa! Fiecare îşi găseşte calea 
lui şi merge pe calea respectivă; nu vor fi judecaţi mirenii cu măsurile 
călugărilor şi nici călugării cu măsurile mirenilor. 

Sfântul Maxim Mărturisitorul chiar spune că izbânzile mirenilor sunt 
căderile călugărilor, iar izbânzile călugărilor sunt căderile mirenilor. Adică 
pentru un mirean e important să aibă familie, să aibă copii... or asta la 
călugări e o cădere, o scădere. 

Aşa că nu vă mai tot puneţi problemele astea. Gândiţi-vă cum să vă 
mântuiţi în condiţiile în care trăiţi. Că „nu poţi să faci ce fac călugării”... Nu 
poţi să mergi în fiecare zi la biserică, dar nici nu eşti dator, eşti dator să 
mergi duminica la biserică. Dacă duminica nu mergi, greşeşti. Dacă mergi în 
fiecare zi la biserică şi nu mergi duminica, nu faci destul. 


— Vă rugăm să ne spuneţi dacă faceți vreo asemănare între 
bucuria şi pacea revărsate în suflet de harul Duhului Sfânt şi liniştea pe 
care o obține un practicant yoga? 

— Nu fac nicio asemănare, pentru că nu ştiu ce se face la yoga. Ştiu că 
yoga nu trebuie folosită, pentru că e ceva extra-creştin. Noi în creştinism 
avem tot ce ne trebuie, nu mai trebuie să învăţăm de la cei din afara 
creştinismului. Bucuria de la yoga poate fi asemănată cu bucuria pe care o 
au oamenii din succesele obișnuite, nu-i o bucurie pe care o lucrează Duhul 
Sfânt în sufletul omului. 

— Dacă uneori eşti deprimat, ce se poate face pentru a avea 
bucurie, pentru a-ţi schimba starea în stare de bucurie? 
— Ceri ajutorul lui Dumnezeu, că prin puterea ta nu poți face nimic. 


— Păcatele mele fiind permanent în mintea mea, cugetul meu se 
întristează, iar bucuria mea se pierde. Ce pot face? 

— Ceri ajutorul lui Dumnezeu. Dragă, noi nu ne mântuim prin puterile 
noastre, ne mântuim prin ajutorul lui Dumnezeu. Ce nu putem noi, poate 
Dumnezeu şi ne ajută. 


— Ce poate să facă o bunică sau cum trebuie să se roage pentru un 
nepot care a apucat pe căi greşite? 

— O bunică se poate ruga cum se roagă orice bunică cu credință în 
Dumnezeu. Nu există o rugăciune anume: mă rog cu rugăciunea asta şi se 
realizează. 

Pe mine mă întreabă oamenii: „Cum să mă rog?” Şi eu le spun tuturor: 
„Roagă-te cum poţi!” „Ce rugăciune să fac? — Pe care vrei, pe-aia s-o faci”. 
Pentru că nu există o rugăciune prin care se realizează un lucru şi o 
rugăciune prin care nu se realizează, pentru că nu-i rugăciunea cutare. 

Astea sunt chestiuni aşa, de oameni mai mult superstițioşi decât 
credincioşi. 


— Mulţi merg la biserică şi mărturisesc că au credință în 
Dumnezeu şi nădejde de mântuire. Şi totuşi, în viaţa de zi cu zi nu se 
poartă cum trebuie. 

— Dragă, credinţa se manifestă nu numai în faptul că mergi la biserică, 
ci se manifestă în toate laturile vieții. 

Atâta credință ai, câtă manifeşti în viață. Domnul Hristos a spus: „Cel 
ce iubeşte pe tată sau pe mamă mai mult decât pe Mine nu este vrednic de 
Mine; cel ce iubeşte pe fiu sau pe fiică mai mult decât pe Mine nu este 
vrednic de Mine; cel ce nu-şi ia crucea ca să-Mi urmeze Mie nu este vrednic 
de Mine” (Matei 10, 37-38). Deci trebuie făcute mai multe lucruri, nu numai 
atât, că mergi la biserică. Mersul la biserică este un început, fără asta nu 
există înaintare autentică în viaţa spirituală, dar nu înseamnă că dacă mergi 
la biserică, ai făcut totul. De aceea sunt mulţi oameni care zic: „Părinte, dar 
sunt atâţia care merg la biserică şi sunt mai răi decât necredincioşii”. Şi sunt 
şi de-ăştia, e drept că sunt. Dar eu le răspund aşa: dragă, dar să ştii că ăia, 
care-s mai răi decât necredincioşii, sunt totuşi mai buni decât tine, care nu 
mergi la biserică. De ce-s mai buni decât tine? Pentru că fac şi un lucru pe 
care tu nu-l faci. 

— Cum pot fi dezlegate blestemele şi păcatele înaintaşilor? 
— Prin rugăciunile de dezlegare de blestem şi printr-o viaţă care te 
pune sub binecuvântarea lui Dumnezeu. 


— Vă rugăm să ne explicați următorul citat: „Satan vine la noi 
îmbrăcat în înger al Domnului, iar prin aceasta îl duce în eroare chiar şi 
pe cel care vrea cu adevărat să vină pe calea cea dreaptă a Domnului”. 

— Da, este un cuvânt de la Sfântul Apostol Pavel, că Satana se preface 
şi în înger al luminii (cf. II Corinteni 11, 14). De aceea, trebuie să fim cu 
grijă. Cineva l-a întrebat pe un părinte ce spune el despre oamenii care au 
vedenii cu îngeri, iar părintele a răspuns: „Eu îi fericesc pe aceia care-şi văd 
păcatele lor”. 

Cel mai bine este să ne întemeiem pe ceea ce ştim sigur și să nu 
căutăm lucruri mai presus de ceea ce suntem noi vrednici. 


— Sabatul este sâmbăta sau duminica? 

— Sabatul este sâmbăta; „sabat” înseamnă odihnă. Numai că noi nu 
ținem sabatul sâmbăta, ci ţinem duminica, pentru că cele ce s-au întâmplat 
duminica sunt mai importante. Şi anume, ţinem duminica pentru Învierea 
Domnului Hristos şi pentru Pogorârea Sfântului Duh peste Sfinții Apostoli, 
care-s mai importante decât ceea ce înseamnă sabatul. 

Cuvântul „sâmbătă” vine de la sabat şi pare că ar trebui să fie ziua de 
odihnă. În realitate, noi ținem altă zi decât sabatul, pentru că sabatul este 
doar odihnă, iar duminica este odihnă şi lucrare spre preamărirea lui 
Dumnezeu. Aşa ne-am pomenit, aşa arată credința noastră şi aşa trăim noi, 


fără să ne mai punem niciun fel de problemă. 


— Bucuria drepţilor din rai este umbrită de suferinţele celor dragi 
lor, care însă sunt osândiţi în iad? 

— Dragă, nu ştim... Noi credem că omul care ajunge în rai nu-și mai 
face probleme de nimic, în privinţa niciunui lucru, pentru că el ştie că ce 
vrea Dumnezeu, aceea trebuie să se întâmple. 


— Cum să păstrăm bucuria în Hristos, când suntem frământaţi de 
obligaţia de a rezolva multe probleme în puţin timp? 

— Bucuria în Hristos este peste probleme, nu-ți trebuie un timp anume 
pentru bucuria în Hristos. Pentru bucuria în Hristos îţi trebuie corectitudine 
şi o viaţă care să fie spre slava lui Dumnezeu, şi-atunci ai bucuria în Hristos. 
lar dacă nu ai o viață spre slava lui Dumnezeu, chiar dacă n-ai nicio 
problemă, tot n-ai bucurie. 

— De ce ne-au mai fost date bucuriile prieteniei, dacă în cele din 
urmă pălesc sau sunt un prilej de tristeţe şi apoi de dezamăgire? 

— Dragă, acelea care sunt prilej de tristețe şi de dezamăgire nu sunt 
prietenii. Mai îmi spun şi mie unii: „Am avut o prietenă şi am trăit cu ea 
atâta vreme, şi după aceea m-a părăsit (sau am lăsat-o)”. Păi, aia nu-i 
prietenie. Prietenia este pe veşnicie. Să ştiţi că eu toate prieteniile mi le-am 
programat pe veşnicie. Nu există nicio prietenie la care vreau să renunţ, nu 
pot să renunţ la nicio prietenie, dacă-i prietenie. 


— Ce înseamnă „să nu judecăm pe aproapele” şi cum se poate 
realiza acest lucru? 

— Se poate realiza foarte bine. Dacă îl iubeşti pe aproapele, nu-l judeci, 
ci îl primeşti cu deficienţe cu tot, iar dacă nu-l iubeşti, atunci îl judeci şi nu-l 
iubeşti nici cu calitățile pe care le are. 

Ceea ce trebuie să facă omul este ca, mai întâi de toate, să se 
gândească la faptul că n-are voie să judece, că judecata e a lui Dumnezeu, 
nu-i a omului. lar dacă se disciplinează în privinţa aceasta... Însă nu 
înseamnă că nu mai constată şi nu mai ştie când cineva face bine sau face 
rău, dar nu e preocupat de faptul de a-l condamna. 


— Cum trebuie să fie omul, ca să fie socotit curat cu inima? 

— Asta se simte în interiorul omului; când te observi pe tine însuți, simți 
ce înclinări ai. Sunt oameni care se gândesc la lumea aceasta, sunt oameni 
care se gândesc în altă parte, sunt oameni care se gândesc la Dumnezeu... 

Dacă Dumnezeu e în prim-plan în viața ta, atunci e pe locul care I se 
cuvine şi eşti măcar candidat la curăţia inimii. 


— Un candidat la preoţie beneficiază, pe timpul săvârşirii acestei 
Sfinte Taine, de bucuria slujirii şi apropierii de Dumnezeu, asemenea 


slujirii Sfinţilor Părinţi? 
— Fiecare om are trăirile lui, nu poţi să zici că în toate cazurile e la fel. 


— Dacă omul trebuie să fie bucuros pe toată perioada anului, când 
mai are timp să plângă pentru păcatele sale? 

— Dar nu trebuie neapărat să plângă; păcatele trebuie să le părăsească, 
nu să plângă pentru ele. Dumnezeu nu aşteaptă de la noi să fim o ceată de 
tânguitori. Pocăinţa se face cu faţa spre viitor şi cu bucurie, nu cu întristare 
şi cu fața spre trecut, că şi aşa nu mai putem schimba nimic. Ce mai poți 
schimba? Dacă ai făcut un rău, rămâne. Dar îl poți astupa cumva cu o viață 
superioară, iar cu vremea, uiţi de răul pe care l-ai făcut. 

— Cum te poţi adânci în umilință sau smerenie, fără să cazi în 
deznădejde? 

— N-are nicio legătură deznădejdea cu smerenia. Deznădejdea este un 
păcat pe care nu trebuie să-l aibă un creştin, iar smerenia este o virtute pe 
care trebuie s-o aibă toţi creştinii. Domnul Hristos a spus: „Învăţaţi-vă de 
la Mine, că sunt blând şi smerit cu inima, şi veţi afla odihnă sufletelor 
voastre” (Matei 11, 29). 

Nu din deznădejde vine smerenia şi nici din păcat sau din conștiința 
păcătuirii, a păcătoşeniei. Există, într-adevăr, o smerenie a omului păcătos, 
cum era cea a femeii păcătoase care a plâns la picioarele Domnului nostru 
lisus Hristos; însă n-a zis Domnul Hristos să plângă şi mai departe, ci i-a 
iertat păcatele şi gata, a terminat cu plânsul. 

Sau fiul risipitor: când s-a întors acasă, tatăl lui i-a pregătit un ospăț; 
nu cred c-a zis el: „Nu-s vrednic de ospăţul ăsta, lăsați-mă, că eu am făcut 
rele”. Nu, ci s-a încadrat în bucuria pe care i-a oferit-o tatăl lui. 

Dacă ştiţi c-a zis Domnul Hristos: „Acestea vi le spun, ca bucuria Mea 
să fie întru voi şi ca bucuria voastră să fie deplină” (loan 15, 11), nu vă mai 
faceţi probleme că nu trebuie bucurie... că trebuie întristare... Păi, dacă trebuie 
întristare, atunci întristaţi-vă, să vedem dacă aveți parte cu Dumnezeu. 


— Ce deosebire este între smerenie şi modestie? 

— Modestia este o virtute etică, adică ține de omul care ştie să se 
comporte cu ceilalți în aşa fel încât să nu jignească, să nu stingherească; iar 
smerenia este un lucru care cuprinde şi modestia. Nu poți să fii smerit şi să 
nu fii modest, dar poți să fii modest şi să nu fii smerit. 


— Cum se poate explica bucuria pe care o simțim în preajma 
persoanelor duhovniceşti? 

— Păi, cum să se explice? Se explică prin faptul că ţi-e drag de omul 
duhovnicesc. 

Până sosesc întrebările, vreau să vă spun că cei din Apus n-au ştiut 
prea multe despre Ortodoxie, iar Ortodoxia s-a descoperit în Occident în 
general prin ruşi, prin credincioşii ortodocşi ruşi sau greco-catolici care au 
emigrat acolo după revoluţia rusească, deci în Primul Război Mondial şi 
după Primul Război Mondial. Şi s-au uimit apusenii de comorile Ortodoxiei... 
s-au uimit, pur şi simplu! Au rămas perplecşi în faţa acestor măreţii, pe care 
noi le trecem cu vederea... noi trecem pe lângă comorile acestea şi nu ne dăm 
seama de ele, or occidentalii s-au uimit, când au ajuns să ştie şi ei ce avem 
noi şi ce nu au ei. Fiindcă ei nu au... Au şi ei credință, au şi ei trăire 
religioasă, au şi ei bucuria slujirii lui Dumnezeu, au şi ei sfinți, unii dintre ei, 
catolicii în special, au şi ei Sfintele Taine... Au rămas uimiți, pur şi simplu! 

Un părinte de la noi de la mânăstire, un prieten al meu — unii zic că-i 
ucenicul meu, dar eu zic că-i prieten, e coleg al meu —, Părintele Serafim, a 
fost în Elveţia. Şi, la îndemnul meu, a făcut o lucrare de licenţă în Teologie, 
aici, la noi în ţară, despre „Spiritualitatea Penticostarului”, despre învățătura 
şi trăirea duhovnicească din vremea Penticostarului (de la Paşti până în 
Duminica de după Rusalii). Le-a spus celor din Elveţia despre lucrarea asta, 
iar ei i-au zis: „Tradu-o în limba germană şi ţi-o tipărim”. Şi a tradus-o, iar 
aceia au tipărit-o în nişte condiţii grafice excelente: cu icoane la sărbătorile 
respective, cu samarineanca, cu slăbănogul... cu cele care sunt în vremea 
Penticostarului. Deci sunt doritori de a cunoaşte comorile Ortodoxiei. 

A fost vreme, în ţara aceasta pe care Vasile Copilu Chiatră o numea 
„țară de tămâie şi cer”, în „ţara aceasta a visurilor noastre” — care nu s-au 
împlinit şi la care nu s-a ajuns, încă; mai mult o visăm decât o trăim —, când 
slujbele nu s-au făcut în româneşte, ci s-au făcut în limba slavonă şi în limba 
greacă. Şi oamenii luau parte la sfintele slujbe şi nu le înțelegeau. Acum 
avem posibilitatea să înțelegem sfintele slujbe, pentru că se fac în limba 
noastră, în limba vorbită. E ceva extraordinar! Şi cu toate acestea, aşa de 
puţină cunoştinţă este în legătură cu profunzimile Ortodoxiei, în legătură cu 
sfintele slujbe, în legătură cu textele liturgice din sfintele slujbe, de care ne 
putem bucura astăzi şi de care s-au putut bucura şi înaintaşii noştri, de când 
s-au tradus ele în limba română. Fiindcă vorbim cu Dumnezeu în limba pe 
care o vorbim şi unii cu alții. 

Aşa că eu vă atrag atenţia asupra acestor lucruri şi vă pun la inimă să 
aprofundaţi, să studiaţi, să învățați texte ca acestea pe care vi le-am 
prezentat eu şi care sunt pentru noi o bucurie. Numai noi avem aşa ceva. Noi 
şi greco-catolicii, pentru că greco-catolicii, la drept vorbind, sunt ortodocşi 
după cult, după trăirea spirituală, pentru că toate le au de la ortodocşi. Când 
s-au dus la catolici, ei s-au dus cu desagii plini de cărţile ortodoxe, de 
slujbele ortodoxe, şi au trăit mai departe în Catolicism — că ei zic că-s 
catolici, greco-catolici — au trăit, în Catolicism, Ortodoxia. Şi aşa s-a ajuns 
că oamenii de acolo, din Apus, care nu mai aveau legătură cu Ortodoxia, 
s-au putut bucura şi ei de textele noastre liturgice. 


— Cum se poate izbăvi fiul meu de fumat şi cum trebuie, ca mamă, 
să mă rog pentru el? 
— Dragă, te rogi cum poţi; şi nu ştiu dacă se va izbăvi de fumat... 


— Am doi copii, fată şi băiat, care au peste 30 de ani şi nu sunt 
căsătoriți. Spuneţi-mi cum să mă rog pentru ei. 

— Dragă, am avut şi eu o nepoată care a ajuns la 36 de ani până s-a măritat. 
Şi n-am făcut mai mult decât ar face oricine: am pomenit-o la rugăciune. 

A venit cineva din părțile astea — de pe la Vâlcea — la mine, la mânăs- 
tire, şi mi-a zis: „Uitaţi, părinte, am o fată şi nu se căsătoreşte. Ce să fac?” 

ÎI întreb: câţi ani are? Zice: „Optsprezece”. 

Îi spun: dragă, nu te îngrijora, că eu am o nepoată care are 32 de ani, şi 
nu s-a căsătorit. Şi, dacă aş şti ce trebuie să fac, aş face pentru ea mai întâi. 

Şi atunci omul zice către fată: „Hai să mergem, că făcurăm drumul 
degeaba!” Aşa că şi întrebarea asta mi-a fost pusă degeaba, că nu ştiu ce 
poate face cineva! 


— Cum trebuie să fie, din toate punctele de vedere, un creştin 
ortodox? Dar un slujitor al altarului? 

- E greu de spus cum trebuie să fie din toate punctele de vedere. Mai 
întâi de toate, nu ştiu care sunt toate punctele de vedere. Trebuie să fie un 
creştin care să ţină seamă de toate rânduielile Bisericii. Când e post, să ştie că-l 
post; când e duminică, să ştie că trebuie să meargă la biserică; dacă e sărbă- 
toare, să ştie să sărbătorească; să ducă o viaţă în care e preamărit Dumnezeu, 
pentru că „ortodox” înseamnă „preamăritor de Dumnezeu”. Cine nu-L preamă- 
reşte pe Dumnezeu nu-i ortodox, chiar dacă poate să fie creştin de altă nuanță. 
Un slujitor al altarului trebuie să fie cel mai bun dintre creştinii ortodocşi. 


— Poate reprezenta cultura şi evoluţia o piedică înaintea unei vieți 
ortodoxe adevărate? 

— O cultură adevărată nu reprezintă nicio piedică. Acuma, dacă te ţii 
numai de cultură, nu-i destul. Dacă te ţii numai de credinţă, înaintezi. Dar şi 
cultura, şi credinţa înnobilează. Cine poate să le aibă pe amândouă, e foarte 
bine. Cine poate să aibă numai credinţa, e bine; cine are numai cultura, e 
rău, fiindcă nu-i destul. Deci credinţa şi cultura sunt două lucruri pe care e 
bine să le aibă toţi cei care pot să le aibă. 

Eu m-am pomenit în lumea aceasta cu credința şi mi-am adăugat şi 
cultura. Cred că v-aţi dat seama de lucrul acesta, pentru că cineva care nu 
are cultură nu ştie să se refere, de exemplu, la o poezie de Nichifor Crainic, 
la poezii de Zorica Laţcu ş.a.m.d. Eu sunt iubitor de cultură nu pentru că nu 
mi-ar ajunge credința, ci pentru că nu pot să nu fiu şi iubitor de cultură. Şi-i 
îndemn pe toți câți pot avea credință şi cultură să le aibă pe amândouă. 


— Între ce parametri trebuie să se încadreze relaţia dintre un 
creştin ortodox şi unul ne-ortodox? 

— Dragă, noi trebuie să fim în legătură cu toţi oamenii, n-avem pe 
nimeni de exclus din sufletul nostru. Eu cred că dacă cineva are în familie 
un fiu, un frate, un soţ sau o soţie care-i de altă credință, nu-l exclude pentru 
că-i de altă credință. Tot aşa şi noi: nu trebuie să excludem pe nimeni, dar să 
ştim că ceea ce avem noi e mai mult decât ceea ce au ei. 


— Cum poate evolua o viață ortodoxă într-un mediu defavorabil, 
aşa cum este, de exemplu, societatea noastră de astăzi, o societate unde 
omul este exploatat de către om, Il ignoră pe Dumnezeu, pe aproapele şi 
chiar pe sine însuși, o societate care încurajează dezumanizarea omului 
(şi nu se opreşte aici). O astfel de societate mai poate fi numită ortodoxă? 

— Nu, nu poate fi numită ortodoxă, pentru că, de fapt, nu este 
ortodoxă. Însă noi nu ne orientăm după oamenii care nu au credinţă, ci ne 
orientăm după învățătura creştină. Sfântul Apostol Pavel, în Epistola către 
Romani, scrie: „Nu vă asemănaţi chipului acestui veac, ci vă schimbaţi prin 
înnoirea minţii” (Romani 12, 2). Ceea ce trebuie noi să facem este să avem 
gândul lui Hristos, mintea lui Hristos, voința care să se supună lui 
Dumnezeu; şi să ne rugăm pentru cei care nu au acestea şi să le dorim 
binele, dar să nu ne orientăm după ei. 


— Cineva spunea despre noi, creştinii, că în biserică suntem îngeri, 
dar când ieşim pe stradă devenim demoni. Chiar am căzut în această 
amăgire a ipocriziei? Şi, dacă da, de ce ascundem acest lucru, în loc să 
încercăm să tratăm această boală sufletească? Unde se mai găseşte 
smerenia creştinului ortodox? 

— Dragă, chestiunea este foarte simplă. Mai întâi de toate, nu trebuie să 
te orientezi după oamenii care nu văd decât răul. Este şi rău, şi bine, este viață 
amestecată. La noi la mânăstire era un părinte, Dumnezeu să-l odihnească, un 
om de la ţară, care a venit la mânăstire la bătrânețe, la 64 de ani, şi a mai trăit 
în mânăstire încă 24 de ani, până la 88 de ani. Şi de la el ştiu o vorbă care 
mi-a plăcut foarte mult, şi anume: „Pe om, dacă-l cauţi de bun, bun îl găseşti, 
iar dacă-l cauţi de rău, şi rău îl găseşti”. Mi-a plăcut foarte mult. 

Cam aşa este cu toți oamenii — sau cu cei mai mulți oameni, pentru că 
sunt puţini aceia despre care se poate spune ca despre Cuviosul Amona, că 
„din multa bunătate, nu mai ştia ce-i răutatea”. Cei mai mulţi sunt în situația 
pe care-o are în vedere Cuviosul Macarie (sau se are în vedere în legătură cu 
Cuviosul Macarie): „Cu un cuvânt bun, şi pe cel rău îl faci bun, iar cu un 
cuvânt rău, şi pe cel bun îl faci rău”. 

Nu este aşa, că cei care merg la biserică sunt în biserică îngeri, iar în 
afară de biserică, demoni. Sunt oameni, şi în biserică, şi în afară de biserică, 
numai că poate sunt tentaţi şi spre rău, pentru că n-au ajuns la deplina 
bunătate. Nu trebuie să luăm lucrurile în tragic, ci, când vedem lucruri care 
arată şi scăderi, să nu luăm aminte la ele; şi să ne rugăm pentru cei care nu 
pot să fie şi în afară de biserică aşa cum sunt în biserică. 


— Dacă naşterea este o minune pentru oameni, aşa cum este și 
natura de care ne bucurăm, de ce unii copii nu par a fi o minune, ci un 
blestem? Nu sunt ei oare cei mai curaţi? 

— Dragă, asta este o chestiune la care nu-ți poate răspunde nimeni. 
Ştim doar că Dumnezeu n-are pe nimeni de pierdut şi că există o cruce a 
familiei şi în înțelesul acesta, de nereuşite şi de poveri. Părintele Arsenie 
Boca a scris o carte, intitulată Cărarea Împărăției. Acolo este vorba, între 
altele, de „copii născuţi în lanţuri” — deci copii cu deficiențe, cu defecte de 
care nu pot scăpa niciodată în viaţă — şi de copii căzuţi între tâlhari. Fiecare 
dintre noi cunoaştem, în legătură cu noi şi în legătură cu alţii, nişte 
îndărăptări, nişte situaţii grele, pe care nu le putem explica, pentru că nu 
putem explica în general răul în lumea aceasta. Adică nu s-a găsit nimeni în 
lumea aceasta, de când există lumea şi până în vremea noastră, să fi dat o 
soluţie, să fi dat un răspuns satisfăcător în legătură cu răul, în legătură cu 
suferința. Suferinţa, ştim cu toții, este o realitate, este o problemă nerezol- 
vată şi, mai ales, suferinţa este o taină. Aşa încât să nu încercăm să explicăm 
ce nu putem explica, pentru că o explicaţie tot nu schimbă o situație. 


— Vorbiţi-ne, vă rugăm, despre ascultare în Ortodoxie. 
— Dragă, în Ortodoxie avem ascultarea de Dumnezeu, de părinţi, de 
duhovnici, de îndrumătorii spirituali şi de cei puşi peste noi în rosturile 

noastre sociale. Dar se ține seamă totdeauna de Dumnezeu şi de porunca lui 
Dumnezeu, şi atunci ascultarea ne duce la Dumnezeu; iar dacă oamenii ne 
cer lucruri pe care nu putem să le împlinim (pentru că nu poți asculta de 
oameni mai mult decât de Dumnezeu), în cazul acesta întâi e Dumnezeu şi 
apoi sunt oamenii. 


— Vă rugăm să ne vorbiţi despre mulţumire. 

— Eu am citit cândva o carte intitulată 7aina mulțumirii sau 
Domnişoara Pollyanna'S, o carte în special pentru tineri, pentru copii. Mie 
mi-a plăcut foarte mult la vremea aceea şi apoi am recitit-o şi după patruzeci 
de ani, dar nu m-a mai impresionat ca prima dată. Însă ideea ca atare e 
extraordinară. Şi anume, să-ţi găseşti în toate împrejurările mulţumirea. Să 
găseşti ceva pozitiv în tot ce faci, în tot ce ţi se face, în toate împrejurările prin 
care treci. E vorba de o iscusință, bineînţeles, ca să ajungi la asta şi trebuie s-o 
ai în vedere. Această carte — scrisă de Eleonora Porter, cred că se găseşte pe 
undeva — mie mi-a prins foarte, foarte bine, la vremea ei; din ea am învăţat că 
un creştin nu poate să fie decât mulțumit, iar dacă cineva este nemulțumit, 
înseamnă că nu ţine seamă de Dumnezeu şi că nu-i creştin. 


— Harul vine numai prin Sfintele Taine sau vine şi altfel? 

— Dragă, harul vine cum ştie Dumnezeu. Vine şi prin Sfintele Taine, 
vine şi altfel. Este şi har care vine prin rugăciune, este har care vine 
printr-un cuvânt de învăţătură... De exemplu, chiar şi prin cuvântul acesta, 
pe care l-am rostit eu aici, se poate să vină har în sufletele oamenilor, nu de 
la mine, ci de la Dumnezeu, dar este un prilej pentru har. O carte bună şi 
folositoare, citită, iarăşi este aducătoare de har. 


— E posibil să simţim bucuria credinţei noastre în fiecare clipă? Să 
ne dorim acest lucru? 

— Da, putem să ne dorim, însă să ştiţi că omul totuşi nu trăieşte într-o 
euforie, ca şi cum totdeauna îi vine să zburde, ci noi stăm între bucurie şi 
întristare, într-un loc de mijloc, neutru, cu înclinare în special spre bucurie. 


3 Cartea Pollyanna, a scriitoarei Eleanor H. Porter, a apărut în S.U.A, în anul 1913, fiind 
urmată, în 1914, de Pollyanna Grows Up. 

În româneşte a fost publicată în perioada interbelică, în colecţia „Mărgăritarele lumii”, 
coordonată de pr. Toma Gherasimescu; după 1990, a fost publicată de Editura Dacia din 
Cluj-Napoca, de Editura Librăria Noi din Timişoara şi de Editura Transilvania Press, Cluj- 
Napoca, 1993 (tr. Olimpia Chereji). În 1993, Editura Stephanus din Bucureşti a publicat 
povestea Pollyannei în: Harriet Lummis Smith, Secretul mulțumirii (3 volume). 

— Ce i-ar putea face pe copiii din clasele mici să stea cu atenţie la 
sfintele slujbe, dacă ei nu înţeleg cuvintele care se cântă? 

— Nu-i poate face nimic. Slujbele nu sunt făcute pentru copii, iar copiii 
nu trebuie asupriţi cu sfintele slujbe. Îi duci la biserică, stau cât stau, îi laşi 
să plece... pentru că ei nu pot să recepteze. 

V-am spus că eu n-am ştiut că la biserică la noi se cântă „Ca pe 
Împăratul...”; n-am ştiut nu pentru că n-am auzit, ci pentru că n-am avut 
măsura aceea ca să receptez. 

Eu cunosc cazuri de oameni care au fost asupriţi de părinţii lor cu 
slujbe, cu rugăciuni lungi, mai presus de posibilităţile lor de a le trăi, iar 
după aceea, când au ajuns la libertate, nu i-a mai interesat nici puţin, ci au 
ajuns aşa, parcă să se elibereze de nişte cătuşe. Cunosc mai mult cazuri de 
felul acesta. Așa că, vă rog frumos... Că sunt unii părinţi, mai ales cei cu 
râvnă mai multă, care ar vrea să se roage copiii cât se roagă ei şi cer de la 
copii ceea ce n-ar fi făcut ei, când erau copii, dacă i-ar fi pus cineva să facă. 

Eu m-am pomenit între oameni de la ţară, între oameni echilibrați. 
Mama mea — Dumnezeu s-o odihnească — nici nu se putea ruga prea mult, 
pentru că era obosită, era istovită, pur şi simplu; îi venea somnul în şezătoare, 
iar noi mai şi râdeam; şi mama zicea: „Mă, e drept că-mi vine somnul, însă 
doar nu mi-am dat cânepa în parte, ci tot eu mi-am tors-o”. Şi aşa a fost. Dar 
era istovită, încât zicea: „Bată-l, somn! Că nu pot lua o carte în mână!” 

A venit cineva din Moldova, o femeie care citea acatiste multe într-o zi 
— se vede că n-avea alte treburi... cum e acuma, că mai demult torceau 
femeile. Mama, când mergea la sora mea, la Victoria, mergea cu caiere de 
lână şi, cât stătea acolo — câteva zile —, torcea, ca să nu stea degeaba. Aşa era 
atunci... Iar femeia aceasta din Moldova îmi spune câte acatiste zice ea în 
fiecare zi. Şi eu m-am bucurat, dar i-am zis: să ştii că acatistele părinţilor mei 
am fost eu şi frații mei. Adică n-a fost numai rugăciune, că nu s-a putut. 

Eu nu le cer oamenilor să facă multă rugăciune. Mă-ntreabă cineva cât 
să citească din Psaltire. De obicei, le spun să citească cinci psalmi pe zi, 
adică într-o lună să citească o Psaltire; şi asta aproape că o pot face mulți. 

Cel mai mult se pot ruga două categorii de oameni: pensionarii şi 
şomerii. Ar putea fi bisericile tot pline acuma, că sunt şi destui pensionari, 
şi-apoi şi şomeri sunt destui. Dar sunt pline? Nu-s pline! De ce? Pentru că 
cine merge la biserică? 

Am întrebat-o pe mama, când a venit la noi la mânăstire: mamă, dar 
merg oamenii la biserică? — oamenii de la noi. Şi a zis mama aşa: „Puţini... 
iar ăia care merg, tot ăia merg, nu merg alții”. Aşa că asta-i situația! 
Degeaba vrem noi să fie altfel, degeaba vrem noi să fie Ortodoxia în prim- 
planul vieţii noastre, că nu-i. Realitatea este că nu-i. Dar noi vrem să fie și 
de aceea atragem atenţia, poate că se mai interesează oamenii mai mult. 

— Aţi vorbit despre Crez. Care este semnificaţia versetului: 
„Mărturisesc un Botez, întru iertarea păcatelor”? 

— Pe vremea aceea erau unii care socoteau că trebuie să te botezi de 
mai multe ori, erau unii care se numeau „imerobaptişti” — cei care se botează 
în fiecare zi. Şi atunci, Crezul a venit cu afirmarea: „Mărturisesc un Botez — 
nu mai multe botezuri —, spre iertarea păcatelor”. 


— Vă rugăm să ne explicaţi un paragraf dintr-o Evanghelie care se 
citeşte la Sfântul Maslu: „Lasă morţii să-şi îngroape morţii lor, iar tu 
vino şi urmează-Mi Mie”. 

— Au fost mai multe situaţii în legătură cu dorinţa oamenilor de a-L 
urma pe Domnul Hristos. Au fost unii oameni pe care Domnul Hristos i-a 
vrut mai presus de viaţa obişnuită şi au fost oameni care au vrut să-L urmeze 
pe Domnul Hristos, dar n-au avut capacitatea de a sta numai lângă Domnul 
Hristos, cum au stat cei doisprezece ucenici ai Săi. Şi Domnul Hristos a 
găsit mai multe îndrumări în legătură cu asta. Când Domnul Hristos l-a 
chemat pe cel căruia i-a spus: „Lasă morţii să-şi îngroape morţii lor, iar tu 
vino şi urmează-Mi Mie”, l-a avut în vedere ca pe un om care trebuia să-L 
urmeze aşa cum L-au urmat cei doisprezece apostoli. Iar când acela a zis: 
„Mă duc mai întâi să-l îngrop pe tatăl meu”, Domnul Hristos i-a adresat 
îndemnul: „Tu vino după Mine şi lasă-i pe cei morți să-şi îngroape morţii” 
(Matei 8, 21-22). Ai o misiune mai presus de aceea pe care gândeşti tu că ai 
avea-o. Deci „tu vino şi urmează-Mi Mie”. 

În Psalmi există un stih care zice așa: „Ascultă, fiică, şi vezi şi pleacă 
urechea ta şi uită poporul tău şi casa părintelui tău” (Psalmul 44, 12). Şi eu 
am auzit pe cineva citind stihul acesta astfel: „Şi nu uita poporul tău şi casa 
părintelui tău”. Nu-i adevărat! Stihul este: „Şi uită poporul tău şi casa părin- 
telui tău”, pentru că ai o misiune mai presus de relația fiu-părinte. 

La fel şi în cazul acesta: „Lasă-i pe cei morți să-şi îngroape morţii...”, 
adică tu, care ai o misiune mai presus de asta, lasă, că lucrurile acestea le 
rezolvă cei care n-au chemarea pe care ţi-o adresez Eu ţie. 


— Aţi vorbit despre post ca despre o caracteristică a adevăratului 
creştin ortodox. Ce putem noi să le spunem acelora care se plâng de 
lungimea posturilor şi nu postesc? 

— Dragă, e simplu de tot. Când era Părintele Serafim la Sfântul Munte, 
avea un părinte îndrumător, pe Părintele Antipa Dinescu. Părintele Serafim 
era obişnuit de aici, din ţară, cu slujbe scurte; şi i-a zis odată Părintelui 
Antipa Dinescu: „Vai, da' lungă a mai fost slujba asta!” Şi părintele i-a 
răspuns: „A fost lungă lenea ta!” 

Deci cine nu poate suporta postul, „că-i prea lung”, n-are destulă 
credință, cine are credință ar vrea să fie postul şi mai lung. 


— Economicul influenţează religia sau religia economicul? 

— Şi una, şi alta... depinde. Există şi o influență a religiei asupra 
economicului şi există şi o legătură a economicului cu religia. Să ştiţi că 
Biserica noastră a fost totdeauna o Biserică realistă. 

De ce ne rugăm noi pentru îmbelşugarea roadelor pământului? Pentru 
că nu ne trebuie roadele pământului? Ba da, ne trebuie! Şi atunci, ne rugăm 
pentru îmbelşugarea roadelor pământului. 

De ce a înmulţit Domnul Hristos pâinile şi peştii şi le-a dat oamenilor 
să mănânce? Pentru că au avut trebuință de hrană! 

De ce la Cununie se spune: „Umple casele lor de grâu, de vin şi de 
untdelemn”? Pentru că e necesar! E necesar şi economicul. 

Gândiţi-vă, de exemplu, că zice Sfânta Biserică: „Umple casele lor de 
grâu, de vin şi de untdelemn”; nu zice: „Dă-le cu ţârâita, dă-le numai cât le 
trebuie acum, las” că văd ei după aceea ce fac”. Nu zice aşa, ci zice: „Umple 
casele lor de grâu, de vin şi de untdelemn”. 


— Părinte, se mântuiesc, oare, necreştinii sau celelalte confesiuni 
creştine, ne-ortodoxe? 

— Dragă, Biserica noastră nu are o învățătură în legătură cu aceasta. Pot să 
fie păreri personale sau păreri ale unora dintre noi. Eu cred că Dumnezeu va găsi 
modalitatea să-i mântuiască şi pe cei despre care credem noi că nu s-ar mântui. 

— Este posibilă unirea ortodocşilor cu catolicii? Dacă da, cum se 
poate realiza aceasta? 

— Dragă, deocamdată nu. Aşa că nu vă mai spun dacă da. Nu se poate 
pune problema unirii ortodocşilor cu catolicii, pentru că ortodocşii văd 
unirea catolicilor devenind catolicii ortodocşi, iar catolicii văd unirea cu 
ortodocşii devenind ortodocşii catolici. 

Aşa că deocamdată nu se poate şi nu se pot nici alte lucruri, care ar fi 
mai simple... De exemplu, ca data Paştilor să fie aceeaşi pentru toți creştinii. 
De ce nu se poate? Pentru că nu vrem noi, ortodocşii; ne ținem țepeni: „Că 
aşa trebuie să fie şi asta-i data normală”. Deşi realitatea este că chestiunile 
calendaristice nu-s chestiuni ale Bisericii. Dar, în sfârşit, asta-i situaţia şi 
pe-asta rămânem. 


— Ce rugăciuni trebuie să facă paracliserii unei biserici? 
— Rugăciunile pe care le fac toți credincioşii. 


270 


Răspunsuri la întrebări ale credincioşilor 


— Cum să procedăm cu un om foarte încăpățânat, care nu vrea să 
lase de la el, dar la care ţinem foarte mult? 
— Să ţii la el şi încăpățânat cum e. 


— Cum să ne purtăm cu cineva care ne sminteşte? 
— Să-l ocolim sau să fim noi imuni față de smintelile lui. 


— Cum trebuie să fie o soţie creştină? 

— O soţie creştină trebuie să ştie că-i pe locul doi. Asta-i primul lucru 
pe care trebuie să-l ştie, şi pe care nu-l prea ştie. 

— Dar o soţie de preot? 

— Să-şi cinstească pe soțul ei ca pe preot, nu ca pe soţ. 


— Este păcat să fii nemulţumit de tine? 
— Nu, nu-i păcat, numai să n-ajungi la o nemulțumire care să te frământe. 


— Ce părere aveţi despre transplantul de organe şi eutanasie? 

— N-am nicio părere, Biserica nu şi-a spus cuvântul”. În orice caz, 
sunt şi transplanturi de organe care se pot face pentru binele cuiva. La mine, 
de exemplu, a venit odată un tată cu un fiu al său. Era profesor şi avea un fiu 
de 16 ani, care trebuia să primească un rinichi. De asta depindea viaţa lui. Şi 
tatăl era gata să-i dea rinichiul, ca să trăiască. Şi cred că i l-a şi dat, pentru că 
se poate trăi foarte bine şi cu un singur rinichi. Dar să ştiţi că eu — vă spun 
drept — nu ştiu dacă i-aş fi dat cuiva un rinichi, chiar dacă se poate trăi 
numai cu unul. 


— Vorbiţi-ne despre vocaţia monahală şi despre vocaţia vieții de 
familie. Putem vorbi despre aşa ceva? 
— Da! 


” Referitor la transplantul de organe, vezi nota 31, la pag. 234. 

În ceea ce priveşte eutanasia, Sfântul Sinod al Bisericii Ortodoxe Române s-a pronunţat în 
şedinţa din 5-6 iulie 2005. Potrivit textului adoptat atunci, care constituie punctul de vedere 
oficial al Bisericii Ortodoxe Române, eutanasia este considerată ca fiind un act împotriva 
lui Dumnezeu. Omul nu poate atenta nici la viaţa lui, nici la viața vreunui semen de-al său, 
pentru că, în ultimă instanță, aceasta înseamnă atentat la suveranitatea lui Dumnezeu. 
Iubirea de aproapele nu constă în curmarea vieții cuiva, din milă, pentru a-l scăpa de dureri, 
ci a-l ajuta să suporte durerea până în clipa când se va preda lui Dumnezeu, moment care 
trebuie să rămână rezultatul unui proces natural şi, pe cât posibil, în deplină conştiență şi cu 
deplină conştiinţă. În cazul bolilor incurabile, Biserica recomandă folosirea tuturor 
mijloacelor în vederea uşurării durerii provocate de boală: în primul rând a celor de natură 
spirituală (administrarea Sfintelor Taine, consilierea duhovnicească, rugăciune şi susținere 
morală), iar în al doilea rând, de natură medicală. 

— Cum s-o descoperim? 
— Foarte bine, fiecare simte unde-l trage aţa. 


— Ne puteţi da un exemplu de sfinte moaşte la romano sau greco- 
catolici, cum am avea noi, de pildă, pe Părintele Lăcătuşu? 

— Dragă, eu nu ştiu despre Părintele Lăcătuşu, dar eu cred că, în orice 
caz, în Biserica Catolică sunt multe moaşte ale sfinților, ca şi în Biserica 
Ortodoxă. Uite, de exemplu, moaștele Sfântului Nicolae, la Bari, în Italia, 
sunt în spaţiu catolic. Şi apoi sunt şi moaşte ale sfinților catolici de după 
1054, de exemplu ale Sfântului Antonie de Padova. 


— Care este relaţia dintre ortodocşi şi catolici şi cum am putea să-i 
aducem la dreapta credință pe cei duşi la alte confesiuni? 

— Apoi, nu ştiu cum... 

— De exemplu, pe Martorii lui lehova? 

— A, nici poveste! Ăştia... Ce nu poate omul, poate Dumnezeu, dar 
omul nu poate să facă lucrurile care nu-s la măsurile omului. Mai sunt şi 
cazuri aşa... se mai întâmplă nişte treceri de aici dincolo — şi de la noi la ei, 
şi de la ei la noi —, că nu-i chiar aşa de mare prăpastia, cum e între rai şi iad. 


— Trăim vremuri apocaliptice? În ce stadiu suntem, încotro mergem? 

— Dragă, nu ştiu dacă trăim. Totdeauna au fost şi bune, şi rele în lumea 
aceasta, nu ştiu cine ar putea spune ce vremuri trăim. 

Trăim o vreme de împuţinare a credinţei şi asta a avut-o în vedere și 
Domnul Hristos, când a zis: „Oare când va veni Fiul Omului, va mai găsi 
credință pe pământ?” (Luca 18, 8). 

Împuţinarea credinței arată o apropiere de sfârşitul existenței lumii 
acesteia, în felul în care este. Însă cât va mai fi până când n-o să mai fie ordinea 
aceasta, pe care o cunoaştem noi, cât va mai fi până când Domnul Hristos va 
învinge răutatea și va promova bunătatea, cumva aşa, cu hotărârea în care omul 
nu mai poate avea ponderea lui, nu ştiu. Va fi când va vrea Dumnezeu. 


— Vă mulţumim din suflet, părinte! 

— Cu bucurie! Şi eu vă mulţumesc că m-aţi chemat şi-l mulțumesc lui 
Dumnezeu că a rânduit lucrurile de am putut ajunge; şi să nădăjduim că ne 
mai întâlnim. Dacă-mi ține Dumnezeu mintea şi sănătatea, în primăvară, 
cândva după Paşti. 


— Sperăm din suflet acest lucru, părinte! 
— Dumnezeu să ne ajute! 


272 


ÎNTÂLNIRI CU DOMNUL HRISTOS 
11 noiembrie 2002 


Până vă scrieți întrebările, vreau să vă spun despre două cărți, pe care 
vi le recomand. Nu sunt cărțile mele. Este vorba de o carte cu titlul Mama, 
scrisă de un episcop greco-catolic, loan Suciu (ultimul episcop, care până în 
"48 era locţiitor de mitropolit la Blaj). Cartea aceasta priveşte toate 
chestiunile de viață de familie. Şi virtuțile, şi păcatele câte sunt în legătură 
cu viaţa de familie. În cartea aceasta, autorul se prezintă ca unul care a scris 
cele mai frumoase pagini din carte cu gândul la Maica Domnului şi la mama 
lui. Este o carte — aş zice eu — cu gândurile unui sfânt. Dacă ai găsi undeva 
cartea aceasta şi ai citi-o şi n-ai şti cine a scris-o, bineînţeles că n-ai spune că 
a scris-o episcopul cutare, dar ai spune altceva: gândurile acestea sunt 
gândurile unui sfânt. Numai un sfânt poate gândi aşa cum e scris în cartea 
aceasta. E o carte extraordinară: şi frumos scrisă, şi profund gândită. E o 
carte pe care eu, dacă aş fi putut-o învăţa, aş fi învăţat-o pe de rost. Nu m-a 
slujit mintea s-o învăţ pe de rost... Cartea a apărut prima dată în 1944, în 
timpul războiului. A mai apărut şi în a doua ediţie, în 1946, şi abia anul 
acesta, în 2002, a apărut, la Cluj, în ediția a treia, scoasă de Episcopia Greco- 
Catolică din Cluj". Nu ştiu unde aţi putea-o găsi, pentru că eu am fost la 
Lugoj, am fost la catedrala greco-catolică să mă interesez dacă o au, şi n-o 
aveau, şi am fost la magazinul greco-catolic din Lugoj, şi n-o aveau. M-aş 
bucura foarte mult dacă aţi putea ajunge la cartea aceasta, dacă aţi putea lua 
legătura cu cineva de la Cluj, cu Episcopia Greco-Catolică de acolo, să faceți 
rost de ea; cartea costă 70.000 de lei. Nu-i o carte mare, dar e o carte importantă. 

A doua carte pe care vreau să v-o semnalez este o carte scrisă despre 
Părintele Arsenie Boca. V-am mai vorbit eu despre Părintele Arsenie Boca. 
A fost o personalitate puternică, un duhovnic deosebit, un om înzestrat de 
Dumnezeu, un om cu o cultură bine pusă la punct, un om care a lucrat cel 
mai mult şi cel mai bine la Mânăstirea de la Sâmbăta. În 1939 s-a aşezat 
acolo şi a stat acolo până în 1948, când s-a mutat, din trebuinţe bisericești, la 
Mânăstirea Prislop, unde a rămas până în 1959, cu o mică întrerupere de 
vreun an, când a fost închis la Canal. Este un părinte despre care vorbesc 
mulți, multe, şi nu toate bine. Dar un tânăr — dacă la 30 de ani mai este omul 
tânăr — din Cluj, un prieten al meu, loan Gânscă îl cheamă (noi îi zicem 


%* pp S. loan Suciu, Mama, ediţia a II-a, Editura Viaţa Creştină, Cluj-Napoca, 2002. 

Ionuţ), a scris o teză de licență despre Părintele Arsenie ca îndrumător de 
suflete, ca duhovnic. A scris-o anul acesta şi-i foarte bine scrisă, foarte bine 
muncită, cu rigorile ştiinţei... Nu e scrisă ca să facă impresie, nu e scrisă ca 
să pună în evidență legenda, ceea ce este legendar în viaţa părintelui. De 
altfel, cred că ştiţi cu toții că legende se fac numai despre oamenii mari, nu 
se fac despre oricine. Dar, în orice caz, el a scris cu obiectivitate ştiinţifică. 

Cartea are trei părți: în prima parte se prezintă viața şi activitatea 
părintelui; în a doua parte, sinteza gândirii Părintelui Arsenie, în opt sute de 
capete, fiecare idee fiind pusă la locul ei, în ordine alfabetică. Deci poți să 
găseşti ce te interesează: despre credință, despre bucurie, despre pace, 
despre liniştea sufletească, despre războiul nevăzut... Poţi să începi cu ce te 
interesează, sunt opt sute de capete. 

Iar în partea a treia, sunt mărturii despre Părintele Arsenie. Am şi eu o 
bună parte în carte, prin mărturiile pe care le-am dat: cum l-am cunoscut pe 
părintele, ce ştiu eu despre el, ce întâlniri am avut, ce-am învățat de la părintele. 

Zic eu că este o carte bună; e singura carte, deocamdată, competentă în 
chestiunea aceasta. Eu am scris o recomandare pentru cartea aceasta, recoman- 
dare pentru cititori, ca să ştie despre ce este vorba. V-o pun în atenţie şi dumnea- 
voastră. Cartea aceasta a apărut la Editura Teognost, în Cluj"”, deocamdată 
numai în o mie de exemplare tiraj, pentru că n-a avut destui bani ca s-o scoată 
în mai multe exemplare. De altfel, şi cartea pe care a scos-o acelaşi autor, ca 
sinteză a gândirii mele, Veniţi de luaţi bucurie“%, tot aşa a apărut întâi, în o mie 
de exemplare. Să zicem aşa „o insufio! exit, în legătură cu cartea este şi 
aceea că autorul cărţii, care a făcut Arte vizuale — pictură şi sculptură, ar fi vrut 
să prezinte gravurile, fotografiile şi tot ce este de văzut în carte, în culori. Nu 
s-a putut tot din pricina lipsei de bani pentru tipărire. În orice caz, eu vă pun 
la inimă cartea aceasta, iar dacă o găsiţi, ar fi bine s-o aveţi, ca să ştiţi cine a 
fost Părintele Arsenie Boca şi ce putem învăţa de la el. Poate că o s-o găsiţi 
cu vremea, pentru că totuşi o să apară în mai mult de o mie de exemplare; s-a 
început cu o mie de exemplare, dar poate o să se ajungă la multe exemplare. 


— Cum ne putem feri de vise şi vedenii din partea duhurilor rele? 
Căci în zilele noastre, mulți ne înşelăm. 

— Să nu avem încredere în ele! Aşa te fereşti. În Pateric se spune, de 
exemplu, că unui părinte i s-a înfăţişat diavolul şi i-a zis: „Închină-te mie, că 
eu sunt hristos”. Şi el a răspuns: „Vezi c-oi fi trimis către altcineva, că eu nu 


% Părintele Arsenie, mare îndrumător de suflete din secolul XX (o sinteză a gândirii 
Părintelui Arsenie Boca în 800 de capete), Editura Teognost, Cluj-Napoca, 2002. 

“0 Veniţi de luaţi bucurie — o sinteză a gândirii Părintelui Teofil în 750 de capete, Editura 
Teognost, Cluj-Napoca, 2001; ediția a II-a (O sinteză a gândirii Părintelui Teofil în 1270 
de capete) — 2007. 

sunt vrednic să-L văd pe Hristos”. Sau cineva l-a întrebat pe un părinte: 
„Părinte, ce zici despre cei care au vedenii cu îngeri?” Şi părintele a zis: „Eu 
îi fericesc pe aceia care-şi văd păcatele lor”. 


— Vorbiţi-ne, vă rugăm, despre rolul atingerii sfintelor moaşte, în 
întâlnirile cu Domnul Iisus Hristos. 

— Dragă, întâlnirile cu Domnul Hristos nu sunt atât prin atingeri, ci 
întâlnirile cu Domnul Hristos se realizează în inimă, se realizează prin 
rugăciune, se realizează prin Sfânta Împărtăşanie, se realizează prin citirea 
Sfintei Scripturi, se realizează prin faptele bune față de oamenii care sunt ai 
lui Hristos; deci nu se pune atât problema atingerii de sfintele moaşte. 

Nu ştiu dacă aţi citit Urmarea lui Hristos*!, de Toma de Kempis. Este 
o carte în care este pus în evidență mai ales Domnul Hristos. În această 
carte autorul spune că oamenii se duc pe la sfintele moaşte, fac pelerinaje, 
că doresc să se atingă de sfintele moaşte, dar uită de Sfânta Împărtăşanie, 
uită de rugăciune, uită de slujbele Bisericii. Aşa că ce să zic eu? Puteţi să 
vă atingeți de sfintele moaşte, dacă aveți încredințarea că şi prin aceasta vă 
apropiați de Dumnezeu... şi chiar ne apropiem de Dumnezeu, însă esenți- 
alul este altul. 


— Ce reprezintă adevărul: „Dumnezeu este iubire”? 

— Dragă, cuvântul acesta, „Dumnezeu este iubire”, e scris în Sfânta 
Scriptură a Noului Testament. În Epistola 1 Sobornicească a Sfântului 
loan, în capitolul al 4-lea, este de două ori afirmat adevărul că 
„Dumnezeu este iubire” (4, 8; 4, 16). Asta nu înseamnă că esenţa lui 
Dumnezeu este iubire, ci înseamnă că, în raport cu oamenii, lucrul cel mai 
de căpetenie este iubirea lui Dumnezeu față de lume. „Atât de mult a iubit 
Dumnezeu lumea, încât pe Unul-Născut Fiul Său L-a dat, ca oricine crede 
în El să nu piară, ci să aibă viață veşnică” (loan 3, 16). Asta înseamnă că 
raportul între Dumnezeu şi oameni se realizează prin iubire, mai ales prin 
iubire. De aceea se spune că Dumnezeu este iubire, dar nu se spune că 
iubirea este Dumnezeu. Dacă nu se spune că iubirea este Dumnezeu, 
înseamnă că „Dumnezeu e mai presus de ceea ce poate omul cugeta şi 
spune”, cum zice Sfântul Simeon Noul Teolog. Dar două lucruri se afirmă 
în mod special în Scriptură: că Dumnezeu este duh şi că Dumnezeu este 
iubire. Părintele Arsenie Boca are cuvântul acesta: „Iubirea lui Dumnezeu 
față de cel mai mare păcătos este mai mare decât iubirea celui mai mare 
sfânt față de Dumnezeu”. 


*1 Toma de Kempis, Urmarea lui Hristos, ediţia a II-a, traducere din limba latină de Pr. 
prof. Dumitru C. Vişan, Editura Mitropoliei Banatului, Timişoara, 1991. 

— În Ceaslov, la Sinaxar, apar reprezentări ale zodiilor. Ce ne 
puteţi spune despre acest lucru? 
— Nu vă pot spune nimic... poate ştiţi voi mai multe decât mine. 


— Dacă facem păcate şi ne spovedim, Dumnezeu ne iartă păcatele? 

— Da, dacă împlinim condiţiile iertării; iar între condițiile iertării, în 
primul rând este părăsirea păcatului. Pocăința este părăsirea păcatului. Dacă 
părăseşti păcatul, e nădejde de iertare, însă dacă nu părăseşti păcatul, nu te 
iartă Dumnezeu. 


— În vederea căsătoriei există un sortit de la Dumnezeu, există 
predestinare? 

— Dragă, Dumnezeu ştie dacă există sau nu există. Ceea ce ştim noi 
este că la Cununie se spune, vorbind cu Dumnezeu: „De către Tine se 
însoţeşte bărbatul cu femeia”, de aici înțelegem că există totuşi o rânduială a 
lui Dumnezeu. Noi credem că o soție bună este un dar de la Dumnezeu, că 
un soț bun este un dar de la Dumnezeu. Deci aşa trebuie să-şi trăiască 
oamenii viaţa, ca să se unească cu oameni de-un gând, de-o simțire, şi în 
felul acesta să poată trăi nu numai viața aceasta împreună, pe plan spiritual, 
ci şi în veşnicie. Să nu aştepte moartea să-i despartă. 


-— Dacă Mântuitorul îl mărturiseşte pe loan Botezătorul ca fiind 
„cel mai sfânt om născut din femeie”, de ce-l numeşte „cel mai mic în 
împărăţia lui Dumnezeu”? 

— Dragă, nu-l numeşte cel mai mic în împărăţia lui Dumnezeu; dar, în 
orice caz, Sfântul loan Botezătorul nu era încă în sfera împărăției lui 
Dumnezeu, şi atunci, poate că în felul acesta. Însă nu suntem noi în situaţia 
de a rezolva nişte lucruri, ci noi le primim cum sunt. Ştim că Sfântul loan 
Botezătorul L-a considerat pe Mântuitorul mai presus de el însuşi şi a zis: 
„Acela trebuie să crească, iar eu să mă micşorez” (loan 3, 30). 


— Când eşti bolnav, iar medicul îţi prescrie un regim alimentar 
care exclude în mare parte alimentele de post, ce faci, mai ţii post? 
— Nu. Dacă ești bolnav, nu eşti dator cu postul. 


— Ce speranțe mai are omul obişnuit să se întâlnească cu 
Dumnezeu? Dar o femeie păcătoasă precum acea desfrânată, ce 
speranţe mai are să se întâlnească cu Dumnezeu? 


12 Versetul la care se face referire este: „Între cei născuți din femei, nimeni nu este mai mare 
decât loan; dar cel mai mic în împărăţia lui Dumnezeu este mai mare decât el (Luca 7, 28). 

— Orice om poate avea speranţe să se întâlnească cu Domnul Hristos. 
Dacă e sincer, dacă îşi recunoaşte păcatele, dacă urmează poruncile 
Mântuitorului nostru lisus Hristos, există speranțe. Să ştiţi că fiecare rugăciune 
este, într-un fel, o întâlnire cu Domnul Hristos. Pentru că noi, când ne 
rugăm, nu vorbim ca şi când am vorbi la un telefon stricat, ci vorbim cu 
Domnul Hristos. „Rugăciunea este vorbirea minții cu Dumnezeu”, e scris în 
Filocalie. Aşa că, oricând ne rugăm, avem posibilitatea să-L avem pe Domnul 
Hristos în conştiinţa, în fața noastră. Şi ni-L aduce Biserica; gândiţi-vă, de 
exemplu, la slujbele pe care le facem noi în Biserică — să zicem la Schimbarea 
la Faţă; vorbim cu Domnul Hristos, direct: „Schimbatu-Te-ai la Faţă în 
munte, Hristoase Dumnezeule, arătând ucenicilor Tăi mărirea Ta, pe cât li 
se putea. Strălucească şi nouă, păcătoşilor, lumina Ta cea pururea fiitoare, 
pentru rugăciunile Născătoarei de Dumnezeu, Dătătorule de lumină, mărire 
Ție” (Troparul Schimbării la Faţă). Deci vorbim cu Domnul Hristos. 

Sau: „În Iordan botezându-Te Tu, Doamne, închinarea Treimii s-a arătat. 
Că glasul Părintelui a mărturisit Ție, Fiu iubit pe Tine numindu-Te. Şi Duhul 
în chip de porumbel a adeverit întărirea cuvântului. Cel ce Te-ai arătat, Hristoase 
Dumnezeule, şi lumea ai luminat, mărire Ţie” (Troparul Botezului Domnului). 

Sau, de exemplu, când ne adresăm Maicii Domnului, spunem: „Întru 
naştere fecioria ai păzit, întru adormire lumea nu ai părăsit, de Dumnezeu 
Născătoare. Mutatu-te-ai la viață, fiind Maica Vieţii, şi cu rugăciunile tale 
izbăveşti din moarte sufletele noastre” (Troparul Adormirii Preasfintei 
Născătoare de Dumnezeu). Sau: „De tine se bucură, ceea ce eşti plină de 
dar, toată făptura, soborul îngeresc şi neamul omenesc. Ceea ce eşti biserică 
sfințită şi rai cuvântător, lauda fecioriei, din care Dumnezeu S-a întrupat şi 
Prunc S-a făcut, Cel ce este mai înainte de veci. Că braţul tău, scaun l-a 
făcut, şi pântecele tău, mai desfătat decât cerurile l-a lucrat. De tine se 
bucură, ceea ce eşti plină de dar, toată făptura, mărire ţie!” (Axionul 
Liturghiei Sfântului Vasile cel Mare). 

Aşa încât rugăciunile noastre sunt prilejuri de apropiere de Dumnezeu. 


— Vă rugăm să ne recitaţi o poezie. 


Laudă 
de Nichifor Crainic 


Tu, Cel ce Te-ascunzi în eterna-Ţi amiază 
Şi lumea o spânzuri în haos de-o rază, 
Metanie ie, Părinte! 

Izvod nevăzut al văzutelor linii, 

Mă scalzi şi pe mine în unda luminii, 

Un mugur de carne fierbinte. 

Sunt om învelit în nălucă de humă 

Sunt om odrăslit dintr-un tată şi-o mumă, 
Dar sunt nerăspunsă-ntrebare. 

Ce glas e destoinic să-mi spună-ncotro e 
Oceanul de somn ce icnind fără voie 
M-a-mpins şi pe mine-n mişcare? 


Nici maica nu ştie ce tainică normă 

Îmi dete din carnea-i vremelnică formă, 
Neant înflorit în minune, 

Căci toate izvoadele umbrelor noastre 
Roiesc mai presus de arhangheli şi astre 
Din veşnica Ta-nţelepciune. 


În ceruri, Părinte, sunt abur în aburi 
Şi-asemeni cu apa ce-ngheaţă pe jgheaburi 
Prind coajă de carne în spațiu. 

Tu cugcţi — se naşte; voieşti — şi durează; 
Respiri — şi-nfloreşte; iubeşti — şi vibrează 
De-adâncul luminii nesaţiu. 


De Tine mi-e foame, de Tine mi-e sete 
Să fac dâră de umbră acestei planete 
Cu spumă de soare pe creste; 

Şi-n saltul credinţei gustând veşnicia, 
Din pulberea lumii îmi strig bucuria 
Căci sunt întru Cel care este! 


Puzderii de stele se-ascund în amiază, 
Făpturile-n Tine de-a pururi durează 
Şi-n spaţiu vremelnic colindă. 

A fi — bucurie eternă şi sfântă! 

O vrajă a toată lumina răsfrântă 

De-a gloriei Tale oglindă. 


DESPRE RUGĂCIUNE 
26 iunie 2003 


— Aţi spus că Sfântul loan Scărarul vorbeşte de patru feluri de 
rugăciune: rugăciune întinată sau spurcată, rugăciune furată, 
rugăciune pierdută şi rugăciune curată. Vă rugăm să dezvoltați puţin. 

— Rugăciunea întinată sau spurcată este rugăciunea care vine cu 
şuvoaie de întinăciune, cu gânduri care nu se potrivesc cu rugăciunea. Omul 
însă înaintează cu vremea şi nu mai are gândurile întinate; astfel, ajunge la o 
rugăciune unită cu gânduri care nu sunt rele, ci sunt gânduri indiferente sau 
chiar gânduri bune, dar nu sunt nici gândurile de rugăciune. 

De multe ori, rugăciunea este furată, în înţelesul că eşti atent mai 
mult la gândurile care-ţi vin decât la rugăciunea pe care o faci; sau 
rugăciune pierdută (e-acelaşi lucru), pentru că, în timpul cât te rogi, nu te 
interesează ce zici, ci te interesează mai mult ce gândeşti, şi-atunci, într-un 
fel, e pierdută. 

Iar rugăciune curată au cei curaţi cu inima, care-L văd pe Dumnezeu; 
nu-L văd fizic, dar văd intervenţiile lui Dumnezeu în viața omului şi aceasta 
ridică rugăciunea, poate, de multe ori, mai presus de rugăciunea pe care o 
citeşti din cărți. 


— Este bine să cerem binecuvântare călugărilor, preoţilor, atunci 
când îi vedem pe stradă, în autobuz, în biserică sau în alt loc? Oare nu-i 
deranjăm? 

— Acuma, depinde de om. Pe câte unii-i deranjezi, iar pe alţii-i 
aranjezi. Mie, de exemplu, nu prea-mi place când vin... de exemplu, acum, 
după ce o să dau binecuvântarea — dac-oi da şi eu o binecuvântare aici —, 
vine lumea când ies şi mă-nghesuie şi zice: Părinte, binecuvântaţi! Păi, zic, 
aia pe care v-am dat-o nu-i bună? 

Sau binecuvântările mele cam expiră repede. Cum anume? Mă duc la 
o mânăstire de maici şi vin maicile să le binecuvintez, apoi stau un sfert de 
oră şi, când plec, iarăşi vin maicile să le binecuvintez. Păi, zic, aia de la 
început a şi expirat? 

Adică, domnule, nu trebuie să vă faceţi nişte gânduri în sensul ăsta, că 
totdeauna trebuie să-ţi dea cineva o binecuvântare. Lasă, că te binecuvintează 

Dumnezeu! Şi te binecuvintează la slujbe, dacă te duci... dacă nu, aia pe care 
ţi-o dă cineva în afară de slujbă, fără să te duci după aia la slujbă, nu-i destul. 


— Cum trebuie să ne rugăm ca să aflăm voia lui Dumnezeu atunci 
când trebuie să luăm o hotărâre importantă în viaţă? Când sufletul ne 
este întristat şi nu-şi poate găsi liniştea, ce rugăciune ne sfătuiți să spunem? 

— Nu este o rugăciune anume de făcut pentru situaţia asta. Orice rugă- 
ciune în care te identifici cu cuvintele pe care le spui e rugăciune şi te-ajută. 
Iar Dumnezeu îţi descoperă voia Lui — poate nu în clipa aceea, când gândești 
tu, dar, în orice caz, ţi-o descoperă, fără îndoială. Să ai încredere şi să-ţi vezi 
de îndatoririle pe care le ai, în situaţia în care te găseşti, şi, cu vremea, vezi 
ce vrea Dumnezeu cu tine, că aşa, singur, nu poți să-ți dai seama. 

Eu, de exemplu, într-un fel aş putea zice că am avut o vocaţie călugă- 
rească din copilărie, în sensul că totdeauna mi-am dorit să vorbesc cu un 
călugăr; dac-am auzit de un călugăr, am vrut să ştiu ce face şi cum face... 
După aia, n-am mai avut gândul ăsta aşa, destul de statornic; chiar când am 
terminat Teologia — e un lucru paradoxal —, nu mai eram hotărât să mă fac 
călugăr. Dar dac-a vrut Dumnezeu să fiu călugăr, tot călugăr am fost. 

Aşa şi cu orice lucru: dacă nu ştii ce ai de făcut, aştepţi clipa în care o 
să ştii ce ai de făcut. Şi te rogi lui Dumnezeu obişnuit şi cu intenţia aceasta, 
să-ți descopere Dumnezeu care e voia Lui cu tine. 


— Cum putem să-i ajutăm pe cei dragi nouă, atunci când durerea 
şi necazul lor depăşesc slabele noastre puteri? 

— Dragă, noi nu putem să-i ajutăm pe oameni cu puterile noastre: unui 
om care e bolnav, nu poţi să-i iei tu durerea. Îl ajută doctorii, îl ajută 
oamenii din jur... cât se poate, până unde se poate. Nu suntem noi datori să 
facem ceea ce nu avem dar de la Dumnezeu să facem. Dacă n-avem darul de 
a vindeca, avem darul de a mângâia, darul de a încuraja... şi facem ce putem 
face, la măsurile noastre. 

— Dacă părinții îşi blestemă copiii şi-i dau necuratului, ce trebuie 
să facă copiii? 

— Păi, copiii ce să facă? Să le pară rău că i-au dat părinţii — care nu 
trebuia să-i dea — cui nu trebuia să-i dea şi să se roage lui Dumnezeu. N-ai 
ce face, de fapt, tu, ca om. Dar părinții de multe ori greşesc, în sensul că la 
împrejurări din acestea de supărare, de nervozitate, spun cuvinte pe care n-ar 
trebui să le spună şi pe care de multe ori şi ei le regretă. 

Mai vin unii şi pe la mine şi-mi spun: „Părinte, mi-am blestemat 
copilul!” Zic: măi! păi cum?! „Păi, eram necăjit şi-am zis... — Cum ai zis?” 
Şi, după ce-mi spune, îl întreb: dacă se-ntâmplă cum ai zis? „Ba, să nu 
se-ntâmple!” Păi, sigur că să nu se-ntâmple, dar ca să nu se-ntâmple, să nu 
zicem. Sfântul Apostol Pavel spune să binecuvântăm şi să nu blestemăm 
(cf. Romani 12, 14). 


— Cum să procedez pentru ca prietenul meu să se apropie de 
Dumnezeu şi de Biserică, dacă acum nu-l interesează acest lucru, 
spunând că e prea tânăr? Să mai continui relaţia cu el? 

— Acuma, depinde... E foarte greu de spus ce perspective are cineva. 
Dacă se pune problema aşa, a calculării, dacă e bine sau nu-i bine să mai fii 
prieten, înseamnă că încă nu eşti prieten, dacă-i vorba. 

În orice caz, o prietenie între un băiat şi o fată trebuie, în general, 
urmărită în vederea căsătoriei, iar dacă cineva nu promite, pentru viața de 
familie, şi posibilitatea de a avea manifestări şi program religios, nu-i cazul 
să stai în legătură cu un astfel de om, dacă eşti credincios. Eu mă mir, de 
multe ori, de oamenii care vin şi-mi spun că nu se-nţeleg, că soțul nu merge 
la biserică... Şi le zic: dragă, se vede că aşa ţi l-ai vrut şi aşa îl ai. „Păi, zice, 
atunci n-aveam nici eu gândul pe care-l am acum.” Aşa că se întâmplă şi 
nişte schimbări în viața oamenilor. 

Dar noi nu avem posibilitatea să schimbăm ceva în viața altuia, prin 
puterea noastră, pentru că nici în viața noastră nu putem să schimbăm prea 
multe. Cel mai mult schimbă Dumnezeu spre bine. 

Aşa că ceea ce ai putea face, şi în cazul acesta, este să te rogi pentru 
cel care nu-i cum îl vrea Dumnezeu. 


— Cum îi sfătuiţi să rabde pe cei care suferă din cauza necazurilor 
provocate de alţii şi mai ales de cei mai apropiaţi: înşelare, divorţ, 
partaj? Există un destin al omului, prin care trebuie să treacă 
necondiționat? 

— Nu ştiu dacă există un destin al omului în sensul acesta, dar există 
nişte capacităţi reduse ale oamenilor, care duc la treaba asta. De exemplu, te 
căsătoreşti şi nu te înţelegi. Acuma, eu nu zic că trebuie neapărat să suporţi 
o viaţă întreagă nişte necazuri, că aşa trebuie. Dar nici să fii comod şi, la 
prima nemulţumire, gata, divorțez. Încerci, ţii, tragi de situaţie, vezi dacă 
poți duce... Dar nici aşa, că gata, mort-copt, trebuie să trăiesc cu el. Pentru 
că sunt oameni care, de fapt, într-un fel sunt nebuni, pur şi simplu. Păi, când 

zice unul către soţia lui: „Din mâinile mele ţi se trage moartea!”, cum să stai 
lângă el? Nu poţi, că ţi-e teamă că ţi se trage moartea... 


— La spovedanie păcatele trebuie spuse în amănunt sau recunos- 
cute în general? 

—  Recunoscute în general. Omul trebuie să spună ceea ce-l 
împovărează şi să spună cum crede el că trebuie să spună. În orice caz, noi 
la spovedanie nu facem anchete; bineînţeles că trebuie să şi întrebi anumite 
lucruri, de exemplu de câte ori sau când s-a întâmplat, dacă a fost mai 
demult sau mai curând... adică nişte lucruri aşa, ca să ai o înţelegere a 
situaţiei ca atare. Însă nu trebuie răscolit prin gunoaie. 


— De ce trebuie să ne temem de Dumnezeu, dacă El este iubire? Ce 
este iubirea? Sufletul poate să învie în alt trup? 

— Dragă, de Dumnezeu ne temem în înțelesul de sfială, de respect, 
adică nu suntem nepăsători față de Dumnezeu, ci avem o sfială, avem un 
respect faţă de Dumnezeu. Nu stăm în faţa lui Dumnezeu ca şi când am sta 
în faţa unui terorist, nu asta înseamnă temerea de Dumnezeu. 

Temerea de Dumnezeu pe care-au avut-o sfinţii înseamnă să-L ai pe 
Dumnezeu la măsurile la care-L ştii tu pe Dumnezeu şi să cauţi să faci voia 
Lui şi să te temi ca nu cumva să greşeşti. Viaţa creştină este o viață de 
respect față de Dumnezeu şi de iubire faţă de Dumnezeu. lubirea față de 
Dumnezeu este o datorie din partea noastră, iar iubirea lui Dumnezeu este o 
realitate din partea Lui pentru noi. Noi trebuie să ne ştim în iubirea lui 
Dumnezeu, în sfera iubirii lui Dumnezeu. 


— Care sunt consecințele păcatelor? Ce boli credeţi că sunt mai 
mult legate de păcate? 

— De păcate, în orice caz, sunt legate toate bolile abuzurilor. De 
exemplu, cineva se îmbată — e un abuz, nu? — și-l doare capul, după aceea. 
Şi ce bine-mi pare mie că-l doare capul, că poate altă dată se gândeşte să nu 
mai bea, ca să nu-l doară capul! Sau boli de stomac, sau alte boli care sunt 
de pe urma abuzurilor. Sau fumatul, de exemplu, care dăunează plămânilor. 
Toate sunt boli din abuz şi sigur sunt legate de păcate. 

Acuma, mai sunt şi boli cărora nu poți să le identifici cauza în păcatele 
pe care le-a făcut omul. Pentru că sunt şi boli care nu sunt generate de 
păcate, ci sunt îngăduite de Dumnezeu. De exemplu, cum a fost la lov sau la 
Sfântul Apostol Pavel, care a fost un om suferind. Şi poate că Sfântul Pavel 
a avut de suferit anume ca să le fie pildă şi celor care suferă. 

— Când ne rugăm, putem să ne facem şi o imagine, după 
închipuirea noastră, legată de textul rugăciunii? 

— Putem, dar cel mai bine, dacă se poate, fără imagini. E mai bine. Dar 
nu-nseamnă că trebuie excluse imaginile, pentru că şi Biserica ne dă nişte 
imagini, dacă-i vorba. Icoanele nu sunt nişte imagini? Icoanele Domnului 
Hristos, ale Maicii Domnului, ale sfinților sunt nişte imagini. 


— Când natura muncii noastre este una intelectuală, cum putem să 
facem rugăciunea de toată vremea? 

— Rugăciunea de toată vremea o faci atunci când nu ai altceva de 
făcut. Dar dacă rezolvi o problemă de matematică, de exemplu, sigur că n-o 
să zici: „Doamne lisuse Hristoase, Fiul lui Dumnezeu, miluieşte-mă pe 
mine, păcătosul”; poate nici în gândul că s-o rezolvi bine, nu? Însă, atunci 
când mintea poate gândi orice şi când nu-i preocupată de ceva anume, atunci 
zici „Doamne lisuse...” sau altă rugăciune, spre slava lui Dumnezeu. 


— Sunt momente când simt că nu pot să mă rog. Ce să fac? 

— Să te rogi din datorie! Sunt atâtea lucruri pe care le facem în lumea 
aceasta şi care nu ne plac sau nu le-am face, şi totuşi trebuie făcute. Tot aşa 
şi în acest caz: un program de rugăciune trebuie ţinut, chiar dacă nu eşti 
dispus să-l ţii. Pentru că dacă faci fapte de credință, ajungi la mai multă 
credinţă, dar dacă faci fapte de necredinţă, îţi scade credința. lar întrelăsările 
de la programul de rugăciune înseamnă fapte de necredință şi atunci sigur că 
îţi scade credința. 


— Ce ne puteţi spune despre trăirile speciale din timpul rugăciunilor, 
de îndulcire a sufletului, dar şi de stările rele care vin de la vrăjmaş? 

— Dragă, împotrivirile pot veni de la vrăjmaş, pot veni de la fire, pot 
veni de la trecutul nostru, de la depozitarea în sufletul nostru a gândurilor 
rele... nu-s toate de la vrăjmaş. În Pateric se spune că vrăjmaşul se luptă cu 
cei mari, cu Moise şi cu Ilie, nu cu oamenii de rând, ca noi. 

Dar rugăciunea ne ajută pentru limpezirea sufletului, iar trăirile sunt la 
măsurile la care ni le dă Dumnezeu, nu noi hotărâm la ce trebuie să ajungem 
prin rugăciunile pe care le facem. Noi doar ne facem datoria înaintea lui 
Dumnezeu şi trebuie să ajungem la o simțţire a unei necesități de a-l aduce slavă 
lui Dumnezeu. lar aceasta este o stare bună, care te duce la alte stări bune. 

Însă noi nu trebuie să urmărim ceva. Uitaţi, de exemplu cei care 
sunteți studenți şi aţi făcut atâta şcoală, matematică şi lucruri din acestea: 
când aţi făcut şcoală, nu v-aţi gândit ce vă aduce fiecare problemă rezolvată, 

ce vă aduce fiecare teoremă, ci aţi luat lucrurile în ansamblu, iar la sfârşitul 
şcolii vezi că te-ai găsit cu ceva. Tot aşa e şi cu rugăciunea: când mă rog, nu 
mă rog ca să primesc ceva de la Dumnezeu; bineînţeles, şi să primesc ceva, 
dar nu altceva decât e cuprins în rugăciune. Când zici: „Ca de foc să fugă de 
mine tot lucrul rău, toată patima”, bineînţeles că ceri ceva de la Dumnezeu, 
iar Dumnezeu te ajută să fugă de la tine tot lucrul rău. Sau, de exemplu, 
când te rogi Maicii Domnului şi zici: „Preasfântă Stăpâna mea, de 
Dumnezeu Născătoare, care eşti lumina întunecatului meu suflet, nădejdea, 
acoperământul, scăparea, mângâierea şi bucuria mea”, sunt nişte lucruri 
care-ţi dau bucurie din însuşi faptul acesta, că ştii că Maica Domnului îţi e 
stăpână şi o ştii Născătoare de Dumnezeu, o ştii acoperământ, ajutătoare, o 
ştii mama ta. Şi asta este o bucurie, nu trebuie să mai ceri ceva de la Maica 
Domnului, pe lângă bucuria că o ştii că e binevoitoare față de tine. 


— Aţi pomenit la un moment dat sfatul dat de călugărul de la 
Sfântul Munte: „Să te ţii de pravilă, că dacă nu, te îndrăceşti!” Mă 
confrunt cu aceeaşi problemă: nu-mi pot face pravila, iar problema 
îndrăcirii a devenit chiar o psihoză — mă tem în permanență. 

— Părintele acela nu se gândea că vine Satana şi-l chinuie, ci se gândea 
că aşa cum atunci când te rogi te apropii de Dumnezeu şi te învăluie 
Dumnezeu, tot aşa şi când eşti nepăsător, ajungi la un fel de învârtoşare 
sufletească, de care numai vrăjmaşul se poate bucura. 


— Datorită avalanşei de treburi ale zilei, de cele mai multe ori 
seara cad obosită şi mă rog nu după carte, ci-l spun Domnului cu 
cuvintele mele mulțumirea sau durerea. Este păcat? 

— Dragă, rugăciunea este, de fapt, manifestarea sufletului, or, dacă tu Îi 
mulțumeşti lui Dumnezeu cu cuvintele tale, nu înseamnă că ai greşit fiindcă 
l-ai mulțumit cu cuvintele tale şi n-ai citit rugăciunea de seară din Ceaslov 
sau din cartea de rugăciuni. 

Important este să te întâlneşti cu Dumnezeu sau cu gândul că eşti în fața 
lui Dumnezeu şi să-I spui lui Dumnezeu: Doamne, Îţi mulțumesc că a mai 
trecut o zi din viaţă în care am câştigat ceva spre slava Ta sau am făcut ceva 
spre slava Ta... E un fel de meditaţie pe care o poți face foarte bine şi nu 
trebuie să-ți mai faci probleme că n-ai citit rugăciunile din cartea de rugăciuni. 
Dacă ai timp şi poţi să citeşti din cartea de rugăciuni, bine, dacă nu... stai totuşi 
în faţa lui Dumnezeu şi spune-I lui Dumnezeu bucuria că a mai trecut o zi spre 
slava Lui, spune-l întristările pe care le-ai avut peste zi, întrelăsările... 

Eu am găsit undeva o meditaţie de seară în înţelesul acesta, ca să te 
întrebi dacă ai încurajat pe vreunul dintre cei pe care i-ai întâlnit, dacă ai 
făcut bine, dacă poate cineva să fie mulțumit cu ceea ce i-ai făcut, cu ceea ce 
i-ai Zis, dacă l-ai salutat cu căldură pe prietenul pe care l-ai întâlnit, dacă 
este cineva mai bucuros că s-a întâlnit cu tine, dacă e fericit cu ceea ce i-ai 
spus, dacă ai adus în jurul tău mulțumire sau nemulțumire, dacă ai lăsat în 
jurul tău gânduri bune sau supărare, dacă crezi că va zice Dumnezeu, pentru 
ceea ce ai făcut astăzi: „Meriţi şi ziua de mâine!” E foarte faină! 


— Un părinte care a murit ştie ce face copilul său şi se poate ruga 
pentru el? 

— Dragă, noi nu ştim cum se prezintă cei de dincolo față de noi. Ceea 
ce credem este că cei de dincolo ştiu, în măsura în care le descoperă 
Dumnezeu, ceea ce trebuie să ştie ei, pentru că ei direct nu mai pot şti din 
relaţiile cu familia lor. Eu cred că altfel, cât priveşte sentimentele, cât 
priveşte dorinţa de a-i ajuta morții pe cei vii, există această posibilitate, 
pentru că fiecare dintre noi trecem din lumea aceasta cu sentimentele pe care 
le-am avut în lumea aceasta. Eu, de exemplu, dac-am avut un prieten care a 
murit, nu mă gândesc că nu mai sunt prieten cu cel care a murit; sunt prieten 
în continuare, pentru că sunt sigur că există reciprocitate, în înțelesul că cel 
care a murit mă are în sufletul lui cum m-a avut şi în viaţa aceasta, şi eu îl 
am pe el cum îl aveam când eram împreună în viața aceasta. 

Aşa că relațiile pot fi acestea, dar noi mai mult nu putem spune cât 
poate să-i ajute cineva de dincolo pe cei de aici, cum poate să intervină. 


— Cum îşi dă seama creştinul că Dumnezeu i-a ascultat rugăciunea? 

— Îşi dă seama atunci când, cerând ceva de la Dumnezeu, vede că i s-a 
împlinit. Dacă, de exemplu, mă rog lui Dumnezeu să-mi dea sănătate, ştiu că 
mi-a ascultat-o atunci când îmi dă sănătate. 


— Indispoziţia ne face să nu ne rugăm. Este bine să forțăm situaţia 
şi să ne rugăm, chiar mecanic? sau să nu ne mai rugăm, dacă în 
momentul respectiv nu mai putem? 

— Dragă, eu am zis: sunt atâtea lucruri în lumea aceasta pe care le 
facem din datorie, aşa că şi asta putem s-o facem din datorie, ca să ne arătăm 
dorința de a nu rămâne în starea aceasta. Chiar dacă nu sunt destul de dispus 
la rugăciune, de exemplu, mă rog lui Dumnezeu; poate mă rog mai puţin, dar 
în orice caz, trebuie să fac un act de prezenţă în fața lui Dumnezeu. 

Să ştiţi că eu m-am trezit în lumea aceasta între oameni care s-au rugat. 
Părinții mei — Dumnezeu să-i odihnească — se rugau. Mai ales mama se ruga; 
nu se ruga foarte mult, pentru că era ostenită de muncă. Zicea: „Bată-l, 
somn! Cum iau o carte în mână, cum îmi vine somnul!” Din cauza istovirii, 
de muncă. Dar era totuşi o rânduială: la masă nu ne-apucam să mâncăm până 
nu ne rugam. Zicea: „Haideţi la 7ară/ nos”, să ne putem apuca să mâncăm!” 
Adică n-aveam voie să ne-apucăm să mâncăm înainte de a zice Tată] nostru. 
Sau seara, când eram noi copii — Doamne, iart-o pe mama! —, uneori voiam 
să ne culcăm fără rugăciune — că eram osteniţi — şi ne trânteam în pat; zicea 
mama: „Mă copii, sculaţi-vă la rugăciune, nu vă puneţi ca caii!” Mă gândesc 
de multe ori câți oameni se aşează acuma ca nişte cai... Şi-atunci, ne sculam 
şi ziceam rugăciunile pe care tot mama ne-a învăţat: 


Sfântă Cruce, culcă-mă 
Duhule, deşteaptă-mă 
Fiule, umbreşte-mă 
Precesto, păzeşte-mă. 


Pe Preasfânta Cruce-o fac 
Și mă culc noaptea cu drag 
Şi o fac pe trupul meu 

În numele lui Dumnezeu. 


Biserică cerească, 

Cântare îngerească, 

Dumnezeu de boală să ne păzească 
Și să ne mântuiască. 


O rugăciune simpatică, aşa... Sau: 


Cruce-n cer, Cruce-n pământ, 
Cruce-n locul und” mă culc, 
Cruce-n casă, Cruce-n masă, 
Îngeri-împrejur de casă, 
Dumnezeu cu noi la masă. 


De multe ori m-am gândit cu la cuvintele acestea. Ce frumos: „Îngeri 
împrejur de casă,/ Dumnezeu cu noi la masă”! 

Sau: „Sfântă Cruce, armă dulce, fii cu mine, und” m-oi duce 

Mi-aduc aminte şi de bunica mea, Dumnezeu s-o odihnească, cum se 
ruga; era în timpul războiului, iar eu eram destul de mare. Când ne aşezam la 
culcare, zicea: „Doamne, ajută-i la copil!” — ăla eram eu; „Doamne, 
mulțămescu-Ţi de hodină!” — adică de faptul că ne putem odihni; 

„Doamne, mulțămescu-Ţi că suntem la căsile noastre!” — adică pentru 
că nu ne-a scos nimeni, cu războiul, că suntem la locurile noastre; 

„Doamne, pune pace în lume!” 

Erau rugăciunile pe care le ziceau ei... Şi noi ziceam: „Doamne, ține 
pe tata şi pe mama! Doamne, ţine pe neniu şi pe mama-tână!” 

Aşa era... Dragă, era altfel! Altfel era viața pe care-o ştiu eu, în copilăria 
mea, decât e acum. Nici fraţii mei nu se mai roagă, cum am învăţat noi acasă... 

Nu ne-au ţinut părinții teorii, că uite, aşa trebuie şi-aşa, dar ne puneau 
să facem ce era de făcut. 

Au trecut toate, am ajuns bătrân acum... Doamne, mulțămescu-Ţi că 
am ajuns la bătrâneţe! Şi la bătrâneţe-i fain, să ştiţi! Mai ales dacă ai o 
bătrâneţe nechinuită, cum o am eu: o bătrâneţe liniştită, senină. E fain la 
bătrâneţe. A fost fain şi la tinerețe, dar la tinereţe eram, cum zicea mama: 
„Cum e prostul mai în putere!” Adică ce-nsemna asta? Făceam nişte lucruri 
pe care bineînțeles că acum nu le-aş mai face. 

Eram student la Teologie şi săream pe scări, erau acolo nişte scări, în 
aer liber. Odată, m-a văzut Mitropolitul Nicolae Bălan şi mi-a zis: „Te-am 
văzut sărind pe scări, însă e cu primejdie!” Dar eu numai la primejdie nu mă 
gândeam; mă gândeam numai să sar. 

Sau m-am dus la munte, la noi la mânăstire, acolo. Eram om în toată 
firea; n-ar fi trebuit să mă duc, dar m-am dus, că atâta m-a slujit mintea! 
C-apoi, dacă mă slujea mai bine, nu mă duceam! N-am pățit nimic, m-a păzit 
Dumnezeu, dar se putea să nu mai ştiţi de mine. Însă atunci aşa a fost; m-am 
dus cu un părinte, Dumnezeu să-l odihnească. Şi n-a zis nimeni, nici 
părintele stareţ — Dumnezeu să-i primească viața pe care a dus-o — n-a zis: 
„Lasă, măi, stai aici, pe loc drept, nu te du la niciun munte!” Şi avea dreptul 
să zică, pentru că era stareţ, era stăpânul meu şi n-aveam ce să zic. Şi m-am 
dus pe nişte locuri rele!! Numai după ce-am scăpat de ele, mi-am dat seama 
cât au fost de rele. Norocul de la Dumnezeu că n-am alunecat, că dacă 
alunecam, alunecam cu părintele ăla cu tot. Fiindcă eu mă ţineam de brațul 
lui, iar locul pe unde treceam era aproape ca peretele. Şi am trecut şi ne-am 
dus până la Lacul Urlea, iar după aceea ne-am întors tot pe traseul ăla. Însă a 
trebuit să trec prin ăstea, că dacă nu, poate-acum n-aveam ce vă spune. 


— Gândurile rele care apar în timpul rugăciunii sunt cumva 
urmări ale păcatului strămoșesc? 

— Nu ştiu dacă sunt ale păcatului strămoșesc. În orice caz, ale 
păcatelor personale, sigur sunt. 

— Care sunt rugăciunile cele mai folositoare morţilor nespovediți 
şi neîmpărtăşiţi? 

— Nu există rugăciuni speciale pentru morții nespovediți şi neîmpăr- 
tăşiţi. Sunt aceleaşi rugăciuni care se fac pentru toți morții. 


— Este bine să facem rugăciuni în public cu propriile noastre 
cuvinte, ca la Oastea Domnului? 

— Păi, dacă eşti la Oastea Domnului, poţi să faci, că acolo fac toți. 
Altfel, nu, pentru că oamenii în general nu se aşteaptă la rugăciuni libere, 
din gândurile proprii, în public. Şi-apoi, nici nu reuşeşti să faci GIS 
rugăciuni la măsurile la care sunt deja făcute rugăciunile. 


— Se întâmplă uneori, la rugăciune, că vine un nor de gânduri, 
cum i s-a întâmplat pelerinului rus, când a început să spună rugăciunea 
lui lisus. | 

— Da, şi mie mi s-a întâmplat. 

— Ce trebuie să facem? 

— Păi, ce-a făcut pelerinul rus: să zici mai departe rugăciunea. 

Li 

— Cât de strânsă este relaţia rugăciune — iubire de aproapele, ca 
dar al rugăciunii? i 

— Dragă, toate lucrurile bune sunt de la Dumnezeu, prin urmare sunt : 
consecințele rugăciunii. 


— Ce înseamnă „a-i judeca pe oameni”? Înseamnă a nu-i mustra 
atunci când păcătuiesc? Să stăm nepăsători? Di 
— Nu. A nu-i judeca pe oameni înseamnă a nu-i condamna, mai mult 
decât a nu constata ceea ce fac. Adică să nu te socoteşti pe tine mai bun, iar 
când poţi să intervii spre bine, să intervii. 
| 

— Ce se întâmplă când nu putem să plecăm de la lucru pentru a 
ajunge la slujbele bisericeşti? Ce putem face în acest caz? 

- Păi, nu faci nimic. Îţi faci datoria acolo. Mergi la slujbă când poți 
merge, iar când nu poți merge, nu trebuie să-ți faci probleme. Dacă ai o 
îndatorire socială, în care ești legat de serviciu... de exemplu, un ceferist: nu 
se poate pune problema ca un impiegat de mişcare să se ducă la slujbă le 
biserică şi să lase trenul să meargă fără el. Omul trebuie să aibă totuşi c 
judecată, când e vorba de ceea ce are de făcut. 

— Ştim că Domnul Iisus i-a mustrat pe farisei, spunându-le adevărul 
în față, vădit. Cum să ne comportăm cu oamenii cu comportament 
fariseic, care te atacă în orice împrejurare? Mai ales că dacă vrei să 
rămâi rezervat, acest fapt le încurajează mândria şi li se pare că au 
într-adevăr dreptate. 

— De la caz la caz, nu se poate stabili o atitudinile în toate împreju- 
rările. Pentru că de multe ori, când intervii poţi să faci mai rău decât când nu 
intervii. Domnul Hristos a avut autoritatea Lui... nu suntem noi la măsurile 
acelea, ca să-i copleşim pe oameni cu autoritatea noastră. 

Şi-apoi, de multe ori, chiar când te împotriveşti unui lucru rău, dacă 
te-apuci şi-ţi satisfaci propriile tale porniri, nu ştiu dacă o faci pentru binele celui 
pe care-l vizezi sau o faci mai mult dintr-o necesitate a ta... şi-atunci, nu-i bine. 


— Mă simt foarte rău şi niciun doctor nu mi-a putut găsi leacul. Însă 
am găsit lucruri foarte ciudate în perini (farmece). Spuneţi-mi, vă rog, 
cum să scap de ele, că simt că nu mai pot să trăiesc de dureri de cap. 

— Dragă, dacă le-ai scos de acolo... Este şi rugăciune pentru dezlegare 
de farmece; du-te la un preot, să-ți citească şi rugăciunea aceea! Şi nădejde 
la Dumnezeu, că nu poți să-ţi iei tu durerea. 

Să ştiţi că şi legătura asta între vrăji şi necazuri nu-i totdeauna o legătură, 
decât în mintea noastră. În realitate, poate de multe ori e numai o coincidență. 

V-am mai spus, poate, şi-aici... dar în orice caz, am mai spus de multe 
ori următoarea întâmplare din satul meu. Bunica mea dinspre mamă, când 
era de vreo doisprezece ani, s-a dus la o mătuşă care 1-a dat un pacheţel cu 
unt, să-l ducă acasă. Şi ea, în loc să se ducă acasă direct, a trecut pe la 
biserică, pentru că era o nuntă; şi a uitat de pachețelul pe care-l ținea la 
subsuoară şi i-a căzut. Şi a căzut chiar pe pragul la intrarea în progadie, 
adică în curtea bisericii în care era şi cimitirul. Ea a trecut, n-a ştiut, şi a 
uitat de pachet. Când a ieşit mirele cu mireasa, cu alaiul, din biserică, au 
văzut pacheţelul şi au gândit că-s nişte boscoade, adică nişte vrăji, ceva. Şi 
au zis: „Aveţi grijă să nu se-atingă mireasa, să nu se-atingă mirele de 
boscoade!” Şi a trecut toată lumea, iar după aceea buna şi-a adus aminte şi 
s-a întors, a luat pachețelul şi s-a dus acasă şi l-a mâncat. Dar oamenii aceia, 
săracii, au avut foarte multe de suportat; eu îi cunosc şi cunosc şi necazul pe 
care l-au avut şi care i-a depăşit pe cei care au fost în cauză atunci. Şi n-a 
fost nicio legătură, dar ei toată viața au avut conştiinţa aceasta, că a fost o 
legătură între pacheţelul acela şi viaţa lor. Însă n-a fost nicio legătură. 

Oamenii îşi fac fel de fel de gânduri; şi la mine vin mulți: că li s-au 
făcut farmece, că nu ştiu ce... Sfântul Apostol Pavel spune clar: „Fiţi 

înţelepţi față de bine şi nevinovați față de rău, iar Dumnezeu va zdrobi 
repede pe Satana sub picioarele voastre” (Romani 16, 19-20). Prin urmare, 
dacă eşti un om corect, nu se ating vrăjile de tine, cât ar fi oamenii de porniţi 
asupra ta. Dumnezeu e mai mare decât vrăjmaşul şi ne apără. „Apără, 
mântuieşte, miluieşte şi ne păzeşte pe noi, Dumnezeule, cu harul Tău” — e o 
ectenie pe care noi o zicem la slujbele noastre de-atâtea ori şi avem 
încredințarea că Dumnezeu ne miluieşte şi ne mântuieşte. 


- Un preot mi-a zis că fiica mea de şase ani este posedată din 
cauza unor femei din neam, adormite, care ghiceau în bobi. Mi-a zis să 
fac parastas pentru ele. Eu, ca mamă, pot s-o ajut pe fiica mea prin 
rugăciune? Cum să mă rog? 

— Mai întâi de toate, să nu crezi în ce ţi-a spus ăla. De ce? Pentru că 
sunt nişte lucruri neverificabile. I-a venit lui în cap aşa... Şi pe la noi 
pe-acolo, la Sfântu-Gheorghe, este un preot... îl cheamă Cucu. Şi vin mulți 
oameni la noi, pentru rugăciuni recomandate de Cucu. Şi-apoi eu zic: Cucu-i 
ca cucu, numai una ştie: „cucu-cucu”. Adică la toată lumea spune: „Eşti 
vrăjit... eşti fermecat... eşti blestemat... cineva ţi-a făcut...”. Sunt nişte 
lucruri care nu trebuie să se-ntâmple în lumea asta. Și le bagă oamenilor în 
cap, iar oamenii şi-o țin că „uite, mi-a spus”. Dar, în realitate, poate că nu-i 
nimic... decât necazurile obişnuite, care de multe ori sunt organice. 

Într-un sat de lângă mânăstirea noastră e un cetăţean care a făcut o 
operaţie la coloană şi a rămas în cărucior. Şi ne-a chemat pe noi, de la 
mânăstire, să-i facem un Maslu. Acuma, de fapt, Maslu nu se face la 
infirmităţi, se face la boli. Dar noi ne-am dus şi am făcut Maslu, să fie omul 
mulțumit că ne-am ocupat de el. Şi ne zice că vrea şi rugăciunile de dezle- 
gare, molitvele Sfântului Vasile cel Mare; i-am citit şi molitvele Sfântului 
Vasile cel Mare... Ne-am dus apoi acasă şi ne-am văzut de treabă. Peste un 
an, ne-a chemat din nou: iar i-am făcut Maslu, iar i-am citit molitvele 
Sfântului Vasile cel Mare. Şi după ce-am terminat molitvele Sfântului 
Vasile cel Mare, i-am zis: măi frate, fii atent! Anul trecut am fost aici, ţi-am 
făcut Maslu şi ţi-am citit rugăciunile Sfântului Vasile cel Mare; n-a plecat 
niciun drac! (că rugăciunile sunt de izbăvirea dracilor). Anul ăsta, iarăşi, şi 
n-a plecat niciun drac. Ştii de ce n-a plecat? Că nu-i niciunul! Adică cum 
nu-i niciunul? Starea lui nu-i de pe urma intervenţiei vrăjmaşului, ci starea 
lui este de pe urma unei boli organice, care a dus la ceea ce este şi care îl 
ţine țintuit până la moarte pe cărucior şi-n pat. Asta este! Dar el, că „să se 
ducă dracii”, ca să se vindece. Nu-i nicio legătură. 

Legăturile ăstea le fac oamenii, şi mai ales oamenii care nu ştiu la ce 
să se gândească şi cum să vadă lucrurile. Şi la mine vin unii şi le zic: mă, 
legătura asta să ştii că nu e în realitate, e numai în capul tău; tu ai făcut 
legătura asta. 


— Psaltirea este alcătuită din rugăciuni foarte puternice. Câte 
catisme“” putem citi într-o zi? 

— Dragă, prescris este să se citească în biserică trei catisme pe zi, în 
aşa fel încât într-o săptămână se citeşte o Psaltire întreagă. În Postul 
Paştilor, Psaltirea se citeşte de două ori într-o săptămână, dar în restul 
timpului, câte trei catisme pe zi. Citiţi cât puteți; puteți să citiți şi mai puţin 
de trei catisme pe zi. Citiţi o catismă, şi astfel citiți o Psaltire în douăzeci de 
zile; citiți cinci psalmi, şi citiți o Psaltire într-o lună de zile. Nu trebuie să vă 
faceţi problema că dacă citiți atâta, vă miluieşte Dumnezeu, iar dacă nu citiți 
atâta, vă pedepseşte Dumnezeu, că n-aţi citit cât a trebuit. Nu-i aşa! 

Nu-mi plac legăturile astea şi învârtejelile astea de minte: cât să citeşti, 
cum să citeşti... Citeşte cât poți! Sau citeşte în aşa fel încât să mai poți citi şi 
altceva, că doar nu stă toată viaţa în rugăciunile pe care le citeşti tu. 


— Cu ce rugăciuni putem să-i ajutăm pe cei care nu pot să renunţe 
la băutură, fumat sau alte patimi? 

— Nu este rugăciune specială, dar să ştii că ăia cam aşa rămân, cum îi 
ştii când te rogi pentru ei... 

Să ştii că şi cu m-am gândit, de multe ori, fiindcă vin oamenii şi 
mă-ntreabă: „Părinte, ce rugăciune să fac pentru cutare lucru?” Și mă 
gândesc că doar şi eu, dac-aş avea în familia mea pe cineva, ce rugăciuni aş 
face? Rugăciunile care se fac obişnuit, şi cu cererea: „Doamne, ajută să 
scape ăsta de beutură!” 


— Cum trebuie făcută milostenia? Cei care nu pot să facă pomeni 
şi sărindare şi parastase ce să facă? 
— Nu-i nimic, nu li se-ntâmplă nimic. Nu pot, nu fac! 


— Vă rugăm să ne mai vorbiţi despre Părintele Arsenie Boca. 
— De ce să vă mai vorbesc?... Părintele Arsenie Boca a fost un om deosebit, 
ca pregătire (a avut, pe lângă Teologie, şi Şcoala de Belle-Arte şi a avut şi 


“3 Secţiuni ale Psaltirii (grupe de psalmi), care se citesc la Utrenie, în acest timp credincioşii 
putând să stea pe scaune sau în strană. Din gr. Karhisma — „şedere”. (cf. lon M. Stoian, 
Dicţionar religios, Editura Garamond, Bucureşti, 1994). 

cunoștințe de medicină); a fost şi un om înzestrat de la Dumnezeu cu nişte 
calități pe care, dacă nu le ai, nu le poți învăța din cărți. A fost o personalitate 
puternică, un om care a determinat ceva în jurul lui, un om care i-a mişcat pe 
oameni, care a intervenit cu hotărâre în viaţa oamenilor. A fost un om de care 
îşi aduc aminte cu plăcere cei care l-au cunoscut — unii mai mult, alții mai puțin. 

Eu, de exemplu, v-am spus şi despre Părintele Serafim fiindcă am fost 
mai mult ataşat de Părintele Serafim, deşi Părintele Arsenie rămâne pentru 
mine ceea ce a fost, adică nu îi diminuez calitățile; dar mie altfel de oameni 
mi-au plăcut mai mult sau îmi plac mai mult: oamenii care sunt cu mai 
multă participare la viața altora, cu mai multă căldură. Părintele era așa, 
hotărât; avea vorbă hotărâtă, nu se gândea el prea mult la ce gândeşte cel 
căruia i se adresa. Şi chiar dacă nu i-ar fi plăcut, el tot îi spunea. 


— Vă mulţumim pentru această conferință! 
— Doamne-ajută la toată lumea şi să-nmulțiți rugăciunea! 


CĂ9 

IUBIREA CREŞTINĂ 
3 noiembrie 2003 


— Până vin bileţelele cu întrebările publicului, vă prezentăm trei 
cărți recent apărute ale Părintelui Teofil: „Amintiri despre duhovnicii 
pe care i-am cunoscut”, „Cine sunt eu, ce spun eu despre mine” — o 
interesantă biografie despre Părintele Teofil, scrisă de Înaltpreasfinţitul 
Antonie Plămădeală, Mitropolitul Ardealului — şi ediţia a doua a cărții 
„Lumini de gând”*f. 

— Aş vrea să fac o rectificare. S-a spus că această carte, „Cine sunt eu, 
ce spun eu despre mine”, e scrisă de mitropolitul nostru de la Sibiu. Să ştiţi 
că nu-i aşa! Aşa pare, dacă citeşti ce-i scris pe copertă, unde, după numele 
mitropolitului, e trecut titlul: „Cine sunt eu, ce spun eu despre mine”, ca şi 
când mitropolitul ar spune cine-i el şi ce spune el despre el. Dar, după aceea, 
se spune mai departe: „interviu cu Arhimandritul Teofil Părăian”. Adevărul 
este că această carte este a mea. Mitropolitul n-a făcut altceva decât mi-a 
pus întrebări, la care am răspuns eu şi prin care s-a alcătuit cartea aceasta. 
Deci cartea e a mea, nu-i a mitropolitului. Sau, mai bine zis, e şi a mitropoli- 
tului, e şi a mea; dar de fapt e a mea, pentru că esenţialul este ceea ce răspund 
eu la întrebări. E o carte autobiografică, o carte scrisă la 74 de ani de viaţă, o 
carte vie, în care îmi prezint eu calea vieţii mele, din clipa în care am intrat 
în viața conştientă şi până la vremea de acum; cum m-am raportat la oameni, 
la cei din jurul meu, cum am făcut şcoală, unde am făcut şcoală, cum m-am 
aşezat la mânăstire, ce am realizat în cadrul mânăstirii, ce am primit... tot ce 
am crezut eu că este esenţial; şi, bineînţeles, răspunzând în special la 
întrebări. Aşa s-a realizat cartea aceasta, „Cine sunt eu, ce spun eu despre 
mine”. Cine vrea să ştie cine sunt eu, din carte, să citească această carte. 


- Dumneavoastră aţi iubit întotdeauna? N-aţi urât niciodată? ȘI, 
dacă da, cum a fost? 

— Dragă, când am urât a fost rău, când am iubit a fost bine. N-am venit 
sfânt în lumea aceasta. Eu l-am întrebat pe un părinte de la Sfântul Munte: 
cum sunt părinţii de la Sfântul Munte? Şi mi-a răspuns aşa: „Dragă, să nu-ți 
închipui că la Sfântul Munte sunt oameni veniți din cer pe pământ”. 


“ Amintiri despre duhovnicii pe care i-am cunoscut, Editura Teognost, Cluj-Napoca, 2003. 
* Cine sunt eu, ce spun eu despre mine, Sibiu, 2003. 
“ Lumini de gând, ediţia a II-a, Editura Teognost, Cluj-Napoca, 2003. 

Nici eu n-am venit din cer pe pământ. M-am pomenit pe pământ, cu 
gândul la cer. De fapt, e ceea ce fiecare trebuie să aibă în vedere. Fiecare om 
trebuie să aibă în vedere lucrul acesta: să ajungă de pe pământ în cer. M-am 
pomenit cu tarele ereditare — să zicem aşa, spirituale — cu care m-am putut 
pomeni eu din părinţii mei. Nu pot spune ca Sfânta Tereza de Lisieux, că am 
avut părinţi sfinți. Am avut părinți oameni cumsecade, nu pot să le bag nicio 
vină; şi nu le bag, de fapt, nicio vină, şi dacă aş putea să le bag vină. M-am 
pomenit în lumea aceasta cum se pomenesc toți oamenii: şi cu bune, şi cu 
rele; şi a trebuit să lupt pentru îmbunătățirea sufletului meu, mai întâi ca să 
estompez pornirile rele care au ţinut cumva de existența mea. Mi-aduc 
aminte — aşa, fâră să mai ştiu amănunte — că în anumite împrejurări, de 
exemplu, bunica mea, mama lui tata, cu care stăteam noi, zicea către mine: 
„Hoheriule şi mişelule!” Mă defăima, mă batjocorea. Nici nu ştiam ce-i 
hoheriul şi nici ce-i mişelul. Dar vedeam din tonul ei că ceva nu-i în regulă. 
După aceea, m-am interesat eu, cu vremea, şi-am aflat că hoheriul înseamnă 
hingher, adică acela care adună câinii şi le ia pielea. Vă puteți închipui din 
ce hoher m-am făcut călugăr! Şi altele de felul acesta... Aveam un vecin 
acolo, lângă noi — îi zicea mamei nănașă. Şi zicea: „Nănaşă, ăsta nu-i 
botezat bine... trebuie să-l duci la popa, să-i mai citească ceva, că nu i le-a 
zis toate”. Aşa că să nu vă gândiţi că am fost un sfânt venit în lumea asta şi 
se bucurau toți de mine. Unii s-au bucurat, alţii s-au întristat... 

Am avut dar de la Dumnezeu că l-am întâlnit pe Părintele Arsenie 
Boca, în 1942, când aveam treisprezece ani şi jumătate, şi mi-a pus în 
vedere un mijloc de îmbunătăţire sufletească, şi anume rugăciunea de toată 
vremea, rugăciunea cu care se mântuiesc călugării: „Doamne lisuse Hristoase, 
Fiul lui Dumnezeu, miluieşte-mă pe mine, păcătosul”. Având acest vehicul, 
acest mijloc de cercetare şi de înaintare, am început să-mi fac rânduială în 
suflet. Și mi-am făcut rânduială în suflet şi-l mulțumesc lui Dumnezeu că 
din hoher m-am făcut călugăr. 


— Din ceea ce aţi spus, înseamnă că eu nu am iubire sau nu una 
curată. Cum poţi să-l iubeşti pe cel pe care nu-l suporţi? 

— Dragă, mai întâi de toate, trebuie să-l suporţi şi să ajungi să-l 
suporţi; să te rogi lui Dumnezeu să te ajute să-l suporţi. De ce? Pentru că 
iubirea este o datorie, nu este un lucru lăsat la măsura omului, în sensul că 
dacă vrei, iubești, iar dacă nu vrei, nu iubeşti. Nu, ci eşti dator cu iubire, 
Dacă zice Domnul Hristos: „Să iubeşti pe aproapele tău” (Matei 19, 19); 
dacă zice Domnul Hristos: „Poruncă nouă vă dau vouă, să vă iubiți unii pe 
alţii (loan 13, 34)”; dacă zice Domnul Hristos: „Aceasta vă poruncesc, să vă 
iubiţi unii pe alţii” (Ioan 15, 17), înseamnă că e o datorie. Chiar dacă nu vrei 

să iubeşti, trebuie să ajungi să iubeşti. Bineînţeles, cu ajutorul lui 
Dumnezeu, adică mai întâi de toate reproşându-ți tu însuţi că nu iubeşti și 
rugându-te lui Dumnezeu să-ţi dea şi iubirea pe care n-o ai. 


— Ce ne puteţi spune despre iubirea casnică? 

— Iubirea casnică e iubirea cea mai la îndemână, cumva. A zis Domnul 
Hristos către un om care dorea să meargă după EI: „Du-te în casa ta, la casnicii 
tăi, şi spune-le cât bine ţi-a făcut ţie Dumnezeu” (Luca 8, 39). Deci prima 
verificare este verificarea din familie. Aşa că dacă în familie nu se realizează 
iubirea, nu se realizează nicăieri o iubire creştină, ci se realizează o iubire 
spontană, la măsurile de pătimaş sau de nepătimaş, dar mai ales de pătimaş. 

— Credeţi că-i putem iubi la fel de mult ca o mamă şi pe copiii care 
nu ne aparţin? 

— Poate că da, pentru că iubirea de mamă este un potenţial în viața 
femeii, în special. Şi atunci, cineva care nu are copii proprii, poate să 
iubească şi alți copii. Deşi există totuşi o nuanță... şi nuanţa o să v-o spun 
punându-vă în atenție poezia următoare: 


Mamă vitregă 
de George Coşbuc 


Ce-am zis eu: „Mi-e drag copilul, 
Drag de parc-ar fi al meu!” 

Ah, am zis, dar mai-nainte 

De-a fi mamă însămi eu. 


Pân-a nu avea pe braţe 
Îngerelul care-l am 

Da, atuncea 

Zi şi noapte-l dezmierdam. 


Începu să-mi zică mamă 
Şi muream de dragul lui, 
De mi-ai da tot bunul lumii 
Niciodată n-am să-i spui 


Că-i orfan, şi niciodată 
N-o să ştie că-i străin, 

Că e moartă mă-sa, biată, 
Şi că eu de milă-] ţin. 


i 


Arhimandritul Teofil Părăian 


Da, am zis, dar mai-nainte! 
Astăzi, când sunt mamă eu, 
ÎI iubesc pe-al meu, drăguţul, 
Mult mai tare, că-i al meu. 


Eu acum ştiu ce-i iubirea, 

Și credeam c-o ştiu de-atunci! 
Doamne, ce de fericire 

Poţi Tu-n suflet să ne-arunci. 


Vai de ea, sărmana-i mamă, 
Milă mi-e de ea acu, 

Că aşa de scurtă vreme 
Parte de copil avu! 


Nu! Mi-e drag şi-acum ca ochii, 
Tot de-al meu eu mi-l socolt. 

Să se facă numai mare, 

C-am să-i spun de mă-sa tot! 


Ei, sărmanei mame moarte, 
I-ar fi cerul prea pustiu 
Dacă i-aş fura iubirea 
Bietului ei singur fiu. 


Când o va chema pe nume, 
Voi gândi la jalea ei, 

Și-o să-mi fie drag ca ochii 
Fiul alteia femei! 


Sunt nişte nuanţe pe care nu le putem noi trece, dar în orice caz, putem 
năzui la mai mult şi la mai bine. 


— Ce atitudine trebuie să ai față de o persoană iubită creştineşte de 
tine, dar care este pe drumul rătăcirii şi care nu-şi doreşte sau nu poate 
să se îndrepte? Ştiu că trebuie să te rogi mult pentru persoana respectivă, 
dar ce este mai bine: s-o părăseşti sau să te nevoieşti lângă ea până se 
îndreaptă? 

— Depinde de situaţie. Sunt situaţii în care nu poți să rămâi aproape, 
pentru că nu-i reciprocitate, şi sunt situaţii în care poţi; depinde de situație. 
Important este să-i doreşti binele şi să te implici la bine, pe cât poți. 

— Cum poate să ştie o fată că iubeşte un băiat (în vederea căsă- 
toriei), în Dumnezeu, nu mânată de patimi? Cum putem face diferenţa 
între iubirea adevărată şi cea pătimaşă? 

— Dragă, iubirea adevărată este o iubire care ţine seamă de Dumnezeu. 
Iubirea adevărată este o iubire care se revarsă dezinteresat. Adică, dacă tu 
eşti angajat în iubire interesat, atunci nu-i o iubire adevărată. Dacă îl iubeşti 
pe el pentru că te iubeşti pe tine, nu-i corect. lubirea adevărată este aceea 
care nu face deosebire între bun şi rău, între vrednic şi nevrednic, între 
prieten şi duşman; este o realitate care nu poate fi desființată. Iubirea şi 
respectul sunt două coordonate ale prieteniei, iar prietenia este ceva din 
realitatea raiului aici, pe pământ. Cine are iubire şi respect, acela nu 
încetează niciodată nici din iubire, nici din respect. Şi la mine au venit unii 
care mi-au spus: „Părinte, am avut o prietenă şi n-o mai am... am pierdut o 
prietenie”. De ce ai pierdut-o? Pentru că n-ai avut-o. O prietenie adevărată 
nu se pierde, o prietenie adevărată e o realitate care nu se desființează. O 
prietenie adevărată este o chestiune fără sfârşit şi cu revărsare, fără să calcu- 
leze când dă, pentru că iubirea oferă, calitatea iubirii este să ofere. Nu te poți 
opri niciodată, dacă iubeşti, din a oferi. Iar iubirea primeşte şi se gândeşte la 
ceea ce primeşte, ca şi mai mult să ofere. Asta-i iubirea cea adevărată. 


— Ce trebuie să facem ca să crească dragostea noastră pentru 
Dumnezeu? 

— Să împlinim poruncile lui Dumnezeu, pentru că Domnul Hristos a 
spus: „Cel ce Mă iubeşte păzeşte poruncile Mele” (loan 14, 21). Orice lucru 
bun pe care-l faci te apropie şi de Dumnezeu, şi de oameni. 


- O persoană care, din iubire faţă de Dumnezeu, a promis că, 
pentru păcatele grele şi de moarte, nu va mai mânca niciodată carne — 
decât dacă va fi în spital, în boală grea —, totuşi, dacă se află la o adunare, 
la masă, şi se pune mâncare cu carne, e păcat dacă refuză să mănânce? 

— Nu-i păcat, de ce să fie? Spune: „Nu mănânc carne, sunt vegetarian; 
dați-mi ceva ce mănâncă vegetarienii”. 


- Cum putem iubi un ucigaş în serie sau pe cineva care omoară şi 
jefuieşte? 

— Dragă, nu-l iubeşti pentru ce face, ci-l iubeşti pentru ce trebuie să facă. 
Bineînţeles, sunt chestiuni de limită, chestiuni care nu se pot reglementa; nu se 
poate da o reţetă pentru asta. Bineînţeles că n-o să te simți bine în preajma unui 
om care face rele, în preajma unui tâlhar, de pildă, pentru că nu ştii niciodată 
ce-i vine. Dar trebuie să ai o deschidere de suflet, în înțelesul de a-i fi binevoitor, 

de a-l ajuta, de a-l primi în suflet; asta înseamnă, de fapt, iubirea. Iubirea nu 
cere nişte lucruri pe care nu le poţi face, ci nişte lucruri pe care le-ai putea face, 
dar poate nu le poți face din pricină că n-ai ajuns la măsura aceea. Însă iubirea 
este o chestiune cu elasticitate: de la puţin ajungi la mult, dacă ai măcar puţinul 
acela şi dacă-ți reproşezi că nu poţi face cât ar trebui să faci. 


— Ce sfat ne daţi să urmăm atunci când ne apucă furia? Pentru că 
sunt momente când ne dăm seama că suntem jos de tot, dar nu ne 
putem ridica. 

— Dragă, furia trebuie prevenită, nu trebuie aşteptată. Adică noi trebuie 
să ajungem să nu mai putem face răul. În Pateric se spune despre un cuvios că, 
„din multa bunătate, nu mai ştia ce-i răutatea”, adică nu mai putea să fie rău. 

La noi la mânăstire era un părinte (despre care am scris în cartea 
Amintiri despre duhovnicii pe care i-am cunoscut), Părintele Serafim 
Popescu, care zicea uneori, când făcea cineva un lucru rău: „Păi, dac-aş face 
şi eu ca el?” Şi-i ziceam: părinte, sfinția voastră nu puteţi face ca el, că nu 
sunteţi la măsurile acelea de a face. 

Deci, dacă te îmbunătăţeşti sufleteşte, cu vremea nu-ţi mai vine să mai 
faci rău. Dar pentru asta trebuie să te pregăteşti, nu merge aşa, că gata, vreau 
să nu mă mai mânii. Şi numa-ţi vine o împrejurare în care te dezlănțui cu 
mânie. Ce înseamnă asta? Înseamnă că încă n-ai ajuns la măsura aceea ca să 
nu mai poţi să te mai mânii. În orice caz, trebuie să-ţi reproşezi faptul că te-ai 
mâniat, când ştii că nu trebuie să te mânii, pentru că dragostea nu se mânie. 


— Este adevărat că Sfânta Mânăstire Sâmbăta este un loc de 
rugăciune ecumenică? Ce ne puteţi spune despre ecumenism? 

— Dragă, nu ştiu dacă-i un loc de rugăciune ecumenic. Este o 
mânăstire unde pot veni şi oameni care au altă credință. S-a ţinut un dialog, 
de exemplu, acum, de curând, între ortodocşi şi reformaţi. Bineînţeles, toate 
acestea fără rezultate... doar cu rezultatul că s-a ţinut un dialog. Până la 
urmă, tot ei rămân... protestanții sunt protestanți, ortodocşii sunt ortodocși. 
lar ecumenismul n-a realizat până acum aproape nimic; doar atâta, că a 
ajuns la situaţia ca să se apropie oamenii până la măsura aceea: „Hai să dăm 
mână cu mână”. Atâta tot, mai departe nu s-a ajuns şi n-o să se ajungă. De 
ce n-o să se ajungă? Pentru că sunt împotriviri. Adică omul a ajuns să se 
separe cu puterile lui, dar nu se mai poate apropia cu puterile lui. Numai 
Dumnezeu mai poate să-i apropie pe oameni, iar asta va fi atunci când va fi 
o turmă şi un păstor, poate la sfârşitul lumii. Până atunci, vor fi discrepanțele 
care sunt, până atunci or să fie antagonismele care sunt, până atunci o să 
poată fi o apropiere, dar nu o apropiere esențială, ci doar o apropiere socială. 

— Cum poate cineva să se roage pentru un ateu, pentru îndreptarea 
sa şi pentru ca acesta să devină credincios şi să-L iubească pe Dumnezeu? 
— Dragă, nu există o metodă de rugăciune... cum te rogi pentru orice, 
te rogi şi pentru asta: „Doamne, pune în inima aceluia (pe care-l ai în 
vedere) credință, iubire, ajută-l să treacă de la răutate la bunătate, ajută-l să 

înţeleagă ce ar trebui să înţeleagă”. În felul acesta. 


— Ce ne puteţi spune despre carduri şi buletinele acestea de 
identitate? Primirea lor înseamnă o lepădare? 

— Nu înseamnă nicio lepădare, înseamnă că-ţi faci o datorie, pentru 
că statul nu-ţi cere nimic, nicio abdicare de la credinţa pe care-o ai, ci îţi 
oferă nişte lucruri care îl interesează pe el în raport cu cei care fac parte 
din statul respectiv. 

S-au găsit nişte oameni care au lansat nişte idei de felul acesta, că nu 
trebuie să le primeşti, că-i o lepădare de credință... Nu-i nicio lepădare de 
credință! Aşa cum primeşti banii pe care ţi-i dă statul şi-i foloseşti, tot aşa 
poţi să primeşti şi cardul respectiv, aşa cum l-au primit cei din America sau 
cei din altă parte şi nu şi-au făcut nicio problemă. Numai noi ne facem 
probleme, pentru c-au venit unii cu sugestia aceasta, că n-ar trebui să 
primeşti, că ţi le dau sataniştii, sau Satana, sau... Nu-i adevărat! Ţi le dau 
oamenii care organizează statul. Am citit undeva o afirmaţie, că dacă citeşti 
cuvântul „card” de la dreapta la stânga, citeşti „drac”. N-are nicio valoare 
treaba asta, însă oamenii îşi fac fel şi fel de socoteli... Mă rog, cine nu vrea 
să-l primească, să nu-l primească, dar atunci să nu-şi închipuie că poate avea 
avantajele pe care i le dă statul, care-i dă şi cardul. 


— Am observat că într-o relaţie există o perioadă de început, în 
care poţi să comunici şi să te comunici cu adevărat. În timp, se schimbă 
ceva, devii mult mai exigent, atât cu tine, cât şi cu celălalt, simţi că nu 
mai poţi continua; ai vrea să simţi că vibrezi din nou, dar nu se mai 
poate. Ce s-a întâmplat, ce se poate face? 

— Dragă, s-a întâmplat c-au intervenit nişte lucruri pe care nu le-ai 
aşteptat, ți s-au descoperit nişte stări pe care nu le-ai dorit. Dar dacă îl 
iubeşti pe om, să ştii că-l iubeşti cu defecte cu tot, iar dacă nu-l iubeşti, nu-l 
iubeşti nici cu calitățile pe care le are. 


— Ce ne puteţi spune despre iubirea faţă de cei care-L urăsc pe 
Dumnezeu? Dar faţă de cei de altă religie, de sectanţi? 

— Dragă, noi trebuie să-i iubim pe toți oamenii. Domnul Hristos n-a 
făcut nicio deosebire: când a zis „aproapele”, a zis „omul de lângă tine”. Nu 

a spus ce stare sufletească trebuie să aibă ca să-l iubeşti sau să-l urăşti sau 
să-l respingi. Ne-a dat iubirea ca normă de viață. Dacă, de exemplu, ai un 
sectar în familia ta... e tatăl tău, e mama ta. Îl excluzi, pentru că e sectar? Nu 
mai e mama ta, pentru că e sectară? Nu mai e tatăl tău, nu mai e fratele tău? 
E ce a fost totdeauna, cu nuanţa pe care o are şi pe care nu i-o accepţi... nu-l 
aprobi, dar îl înţelegi. 


— Femeia în pantaloni este blestemată? Femeia cu capul descoperit 
este neruşinată? Putem fi creştini fără să ne asemănăm cu Hristos? 

— Dragă, ca să ne asemănăm cu Hristos, trebuie să fim creștini. 
Acuma, există totuşi o elasticitate... 

Sfântul Apostol Pavel spune că femeia să aibă acoperământ pe cap 
(cf.I Corinteni 11, 5-10), mai ales dacă e căsătorită. În satul meu, de 
exemplu, — odinioară, că acuma nu mai e așa, fiindcă satul ăla pe care îl ştiu 
eu din copilăria mea e dărâmat —, fetele mergeau cu capul descoperit până la 
căsătorie, iar de la căsătorie îşi puneau batic pe cap, pe care îl purtau 
oriunde, nu numai în biserică — cum zic eu către oameni, către femei, că cel 
puţin la biserică trebuie să ai capul acoperit. Pentru că aşa vrea Sfântul 
Apostol Pavel şi aşa e bine. 

Ceea ce ar putea să dea o nuanţă în gândirea felului cum trebuie să fie 
îmbrăcată o femeie, ar fi portul popular şi portul călugărițelor. Aţi văzut 
vreo călugăriță în pantaloni? Nu? De ce? Pentru că ştie că-i mai bine să-și 
poarte portul ei. Aţi văzut un port popular femeiesc în care să fie pantaloni? 
Nu! De ce? Pentru că în tradiția românească a fost totdeauna cu fustă, cu 
cătrință şi cu şorț. Deci un port care să nu pună în evidență formele. Când 
apare un port care pune în evidență formele, înseamnă că nu e portul pe care 
trebuie să-l poarte femeia. 


— Cum rămâne cu conflictul dintre iubire şi dreptate? 

— E un conflict nerezolvat şi nerezolvabil. Noi nu putem spune că 
cineva care iubeşte nu mai trebuie să fie drept, ci trebuie să fie drept. Sau că 
Dumnezeu, dacă e şi drept, nu este şi iubitor. Este iubitor şi este drept; şi folo- 
seşte — ştie Dumnezeu cum — dreptatea acolo unde trebuie folosită dreptatea 
(pentru că nu poate face nedreptate), şi iubirea acolo unde e necesară iubirea, 
fără să încalce dreptatea. În orice caz, iubirea e mai multă decât dreptatea. 


— Greşeşti dacă rămâi prieten cu cineva la care ai ţinut, dar care 
acum este cu altcineva? 

— Dragă, depinde ce prieten eşti. Dacă a fost o prietenie cu implicaţii 
de căsătorie, n-ai mai putea fi prieten. Dacă e o prietenie curată, aşa cum aş 

putea avea şi eu o astfel de prietenie, atunci poţi să-l iubeşti şi dacă nu mai e 
cu tine în relațiile care au fost atunci când nu a luat o altă direcţie. 


— Se spune că frica de Dumnezeu este începutul înțelepciunii. Ce 
înseamnă să-ți fie frică de Dumnezeu, dacă EI este iubire? 

— Dragă, să-ți fie frică de Dumnezeu — frica de care vorbeşte 
psalmistul că rămâne în veacul veacului (Ps. 18, 10) — nu înseamnă să te 
simți în sfera terorii, ci înseamnă să-L ai pe Dumnezeu în vedere cu sfiala 
cuvenită, cu gândul că Dumnezeu este Stăpânul vieţii noastre şi că trebuie să 
ducem o viață în aşa fel ca să ne poată binecuvânta Dumnezeu, adică să nu 
fim în nepăsare. 


— Cum îi poţi determina pe oameni să fie mai iubitori de semeni? 
— Nu-i poţi determina, poţi doar să le dai nişte argumente sau nişte 
directive, atâta tot. 


— Credeţi că iubirea poate fi uneori o povară? 
— Nu cred că iubirea poate să fie o povară. Iubirea este — așa cum e şi 
credința — despovărătoare, nu împovărătoare. 


— Am înţeles că iubirea şi dragostea sunt acelaşi lucru. Din 
informaţia luată de la o măicuță, dragostea este un sentiment mai înalt, 
cu încălzire, iar iubirea este un sentiment de bună înţelegere, deci o 
deosebire de grad. Care este realitatea? 

- Realitatea este că iubirea şi dragostea sunt acelaşi lucru. Nu există o 
dragoste care arată ceva mai mult decât iubirea, dar sunt doi termeni care 
şi-au făcut loc în vorbirea obişnuită. Când iubeşti pe cineva, îl şi îndrăgeşti; 
când îl îndrăgeşti, îl şi iubeşti. Nu există o dragoste mai presus de iubire. 
Doar ca termen. Există şi o dragoste nefirească, există o dragoste cu 
implicări sexuale, de pildă. Aceea nu este dragostea pe care o avem noi în 
vedere în chestiunea aceasta, a iubirii. Fiecare întrebuințează termenul cum 
crede el. De obicei, nu se zice „te îndrăgesc”, ci se zice „te iubesc”; sau 
„mi-e drag de tine”, de pildă. 


— Când te desparţi pentru un timp de duhovnicul tău şi suferi şi 
plângi după sfatul său, este vorba de o iubire duhovnicească? 
— Poate că da. 


— Aţi spus că iubirea adevărată nu piere niciodată şi că porunca 
este să-i iubeşti pe toţi oamenii. Dar dacă unii dintre ei ajung în iad, la 
chinurile veşnice, cei care au ajuns în rai continuă să-i iubească? 

— Nu ştiu care-i situaţia celor din rai. Ştiu care-i situația celor de pe 
pământ. Adică noi nu ştim unde a ajuns cineva, la drept vorbind; poate să 
ajungă în rai, poate să ajungă în iad... Faţă de noi, morții sunt în aceeaşi 
relație care era şi când trăiau. 

Eu, de exemplu, dacă mi-a murit un prieten, nu înseamnă că nu-l mai 
iubesc sau că nu mai ţin relaţia cu el. Relaţia e exact aceea care a fost când 
eram împreună. Deci sunt prieten şi cu morţii, nu-s numai cu Viii. Am spus 
odată asta, când a venit sora mea la mânăstire şi n-am avut vreme de ea, 
fiindcă trebuia să rămân la un parastas. Şi le-am spus: duceţi-vă la mine, 
intraţi în chilie (le-am dat cheia) şi staţi acolo (era cam frig pe-afară), că eu 
nu pot veni acum, fiindcă-s prieten şi cu morții, şi cu viii. Adică eram prieten 
şi cu morţii pentru care se făcea parastas, şi cu viii, deci cu urmaşii lor. 

Şi cred aceasta, că fiecare dintre cei care au trecut din lumea aceasta 
şi-a păstrat locul în sufletul nostru exact cum l-a avut în viață. Părinții mei, 
de exemplu, sunt părinții mei şi mă raportez la ei, aşa morți cum sunt, ca la 
nişte vii, nu ca la nişte morți. Simt aceeaşi iubire față de ei, acelaşi respect 
față de ei. Tot aşa şi cu prietenii şi cu toţi oamenii care au trecut din viața 
aceasta şi care au avut o relație cu mine — pentru că, la drept vorbind, 
n-avem relaţie cu toți oamenii cu care venim în legătură. Dar pe cei cu care 
am fost într-o relaţie, îi păstrăm în relația pe care am avut-o. 


— Dragostea pură între un bărbat şi o femeie în zilele de astăzi s-a 
apropiat de apogeu. Asta datorită faptului că este lucrarea unei 
organizaţii secrete, satanice, din America. 

— Dragă, eu nu ştiu care-i situația, oamenii sunt tot oameni, şi acum şi 
altă dată, şi lucrurile rămân în aceeaşi relație. Apogeul, Dumnezeu îl ştie. 
Noi suntem chemaţi, de fapt, la desăvârşire. Nu ştim unde-i desăvârşirea în 
dragoste, ca să zicem: uite, până aici, de aici încolo nu se mai poate, s-a 
ajuns la apogeu. Dacă Domnul Hristos a spus: „Fiţi desăvârşiți precum Tatăl 
vostru Cel din ceruri desăvârşit este” (Matei 5, 48), înseamnă că noi n-avem 
niciodată un punct de oprire, ci avem totdeauna o cale deschisă spre mai 
mult. Dumnezeu ştie unde putem ajunge... Fiecare dintre noi ştim unde am 
ajuns şi căutăm să împlinim cele pe care ni le oferă o dragoste curată. 


— Cum să iubesc, cum pot ajunge să iubesc? Cum mă pot deschide 
lui Dumnezeu, ca să lucreze în mine? De multe ori îmi pare că multe 
teorii mai degrabă îmi întunecă imaginea despre Dumnezeu, nu mă 
îndrumă spre Dumnezeul cel adevărat. 

— Dragă, nu trebuie să te iei după teorii, trebuie să te iei după 
Scriptură, după învățătura Bisericii şi să ştii că Dumnezeu ne este favorabil 
— ăsta e lucrul cel mai de căpetenie —, dar că nu binecuvintează orice fel de 

viață am duce. Ştiţi că în Vechiul Testament, de exemplu în Deuteronom, 
sunt blesteme şi sunt binecuvântări. Binecuvântări pentru cei ce împlinesc 
voia lui Dumnezeu şi blesteme pentru cei ce calcă poruncile lui Dumnezeu. 
Aşa că, dacă vrei să înaintezi în cele bune, înaintezi totodată şi în iubire. 
Ceea ce faci te face... şi mergem înainte cu puţinul pe care-l facem, iar 
Dumnezeu adaugă, la ceea ce facem noi, binecuvântarea Lui. 


— Ce părere aveţi despre farduri şi rujuri? 
— Am păreri rele! 


— Când începi să iubeşti cu adevărat, te lupţi cu patimile. Ce 
patimă împiedică cel mai mult iubirea şi cât este de important să 
recunoşti aceasta? 

— Dacă-i vorba de ceea ce se opune iubirii, ar fi ura. Ura împiedică 
iubirea, dar nu numai ura. Şi gândul de răzbunare, şi mânia, şi răutatea în 
general, şi trândăvia, şi mândria — când te crezi mai bun ca alţii. Toate 
acestea sunt, de fapt, împotrivitoare iubirii. De aceea a zis Domnul Hristos 
că „din înmulţirea fărădelegii, iubirea multora se va răci” (Matei 24, 12). 


— Cum pot uita pe cineva pe care l-am iubit şi care mi-a făcut rău? 

— Dragă, de uitat nu-l poţi uita, în sensul că noi nu avem o metodă de 
uitare. Se zice că trebuie să uiţi răul, dar nu avem o metodă de uitare. Când 
eram eu student la Teologie, un profesor, Dumnezeu să-l odihnească, s-a 
certat cu un student. Dar după aceea, studentul s-a gândit el că totuşi nu era 
cazul să zică ce-a zis şi s-a dus la profesor — era de prin părţile Aradului 
profesorul — şi-i zice: „Părinte, vă rog să mă iertaţi!” Şi profesorul zice: „Te 
iert... Te iert, dar nu te uit!” Ce voia să spună părintele cu asta? Că de fapt 
uitarea nu este o chestiune asupra căreia avem putere. Noi ştim ce trebuie să 
facă cineva ca să înveţe, dar nu ştim ce trebuie să facă cineva ca să uite. 
Doar, eventual, când îţi vine în minte un lucru, să cauţi să-l ocoleşti, să nu-l 
menții în minte. Dar ca să-l uiţi total, nu există posibilitatea aceasta, prin a-ţi 
impune uitarea. Şi atunci, a uita răul înseamnă a nu-l pune în evidență, a 
nu-l pune în atenţie, ci a-l lăsa deoparte. Zici: „Măi, mi-a făcut rău atunci, 
dar lasă, că totuşi el poate fi şi bun...” sau găseşti tu nişte argumente care ar 
fi astupătoare de rău. Dar ca să uiţi, aşa încât să zici: „Uite, el nu mi-a făcut 
niciodată un rău!”, nu se poate. Doar aşa, dacă-ţi ia Dumnezeu din minte... 
dar tu personal n-ai cum să uiţi. 


— Ce ne puteţi spune despre cărţile scoase de Constantin Dogaru 
din Tecuci? 


— Nimic, fiindcă nu le cunosc. 

-— Cum să ne luptăm cu gândurile când ne rugăm, când dorim să 
facem un bine, când dorim să-l slujim lui Dumnezeu? 

— Dragă, cu gândurile ne luptăm tot prin gânduri. 

L-a întrebat cineva pe un părinte de care-i scris în Pateric: „Ce pot 
face ca să nu-mi vină gânduri rele în minte?” Şi părintele i-a spus: „Întinde 
braţele şi pieptul şi opreşte vântul” — căci bătea vântul. Şi fratele a zis: „Nu 
pot să opresc vântul”. Şi atunci părintele i-a zis: „Aşa cum nu poți opri 
vântul să nu bată, tot aşa nu poţi opri nici gândul cel rău să nu vină; dar 
altceva poţi să faci: cu un gând bun, să înlături gândul cel rău”. 

Noi nu putem să ajungem să nu gândim nimic sau să gândim numai 
ceea ce zicem în rugăciune, mai ales când citim o pravilă de rugăciune, când 
nu-i rugăciunea noastră, izvorâtă din noi, ci este o rugăciune împropriată. 
N-avem cum! Şi atunci, când ne vine un gând care nu se potriveşte cu rugă- 
ciunea, îl înlăturăm şi insistăm pentru gândul pe care îl spunem la rugăciune. 

Sau metoda aceasta, cu „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”, iarăşi este ajutătoare de risipirea gândurilor. 

În Filocalie, la Sfântul Marcu Ascetul, e scris: „Aşa cum focul nu 
rămâne în apă, tot aşa nici gândul cel rău, în inima iubitoare de osteneală”. 
Deci o inimă preocupată de ceva esenţial şi principal se menţine în sfera 
gândului principal şi, prin aceasta, înlătură gândul cel rău, care nu are 
putere, chiar dacă totuşi apare. 


— Pot să sper că voi mai fi vreodată soție de preot, ştiind că am fost 
foarte păcătoasă? 
— Să nu speri! 


— Ce şanse are să se mântuiască un om care nu se spovedeşte? 

— Nu ştiu dacă are vreo şansă. Dumnezeu poate să-l ierte pe om şi 
fără ca el să se spovedească, la drept vorbind. Nu înseamnă că trebuie 
neapărat să se spovedească cineva, că numai aşa îl iartă Dumnezeu. Dacă 
se poate spovedi, are şansa de a fi iertat şi de omul lui Dumnezeu, şi de 
Dumnezeu. Nu poți să zici că Dumnezeu nu-l iartă pe omul pe care vrea El 
să-l ierte. Adică, dacă Dumnezeu vrea să-l ierte pe un om, nu îl îndrumă să 
se ducă să se spovedească, ci-i dă posibilitatea să fie iertat şi prin 
spovedanie. Dar nu putem să zicem că gata, cei care nu se spovedesc nu se 
mântuiesc. Pentru că sunt oameni care nici nu ştiu de spovedanie, sunt 
oameni care n-au credinţa noastră, cu spovedanie. Şi atunci, putem noi 
hotărî că Dumnezeu nu-i primeşte? La întrebarea aceasta: „Cine se mântu- 
ieşte?”, numai Dumnezeu poate răspunde, nu răspundem noi, pentru că 

Dumnezeu mântuieşte. „Ceea ce e cu neputinţă la oameni, este cu putință 
la Dumnezeu” (Luca 18, 27). 

Dar e bine să ne folosim de toate darurile Bisericii şi de toate 
mijloacele pe care le avem la îndemână. 


— Cum trebuie să se poarte doi tineri între care există o iubire 
firească, spontană? 
— Să-şi înnobileze iubirea! 


— Vorbiţi-ne despre iubirea din familie, dintre soț şi soţie. 

— Iubirea din familie dintre soţ şi soție este iubirea obişnuită dintre 
oameni, nu există o iubire specială în familie şi o iubire în afară de familie. 
Iubirea este o realitate care se manifestă şi în familie, şi în afară, dar mai ales în 
familie, pentru că dacă nu iubeşti în familie, cum o să iubeşti în afară de familie? 


— Dacă fratele tău cel din casa ta poartă în suflet o rană şi proaste 
obiceiuri care se întorc împotriva ta — căci el simte nevoia să-l facă şi pe 
altul să simtă durerea lui, şi atunci propria lui amărăciune, propria lui 
nefericire o canalizează către tine, vrea să te facă să suferi —, ce ai de 
făcut atunci? Care-i calea practică de a rezolva această problemă? 

— Calea practică este să ajungi imun față de influenţele din afară. Să 
ajungi aşa cum le spun eu unora, care zic că cineva îi batjocoreşte: „Fă-te că 
nu-i cunoşti limba”. 


— Ce facem atunci când iubim pe cineva care la rândul său a iubit 
pe altcineva? 

— Dragă, iubirea şterge toate. Dacă-l iubeşti, îl iubeşti cu defecte cu 
tot, iar dacă nu-l iubeşti, v-am spus, nici cu calități nu-l iubeşti. În orice caz, 
iubirea nu e scormonitoare. 


— Dacă omul — prin Adam şi Eva — nu rupea dialogul cu 
Dumnezeu, mai avea loc înmulţirea oamenilor? 

— Da, pentru că înmulțirea oamenilor nu e de pe urma păcatului. 
Dumnezeu i-a dat omului porunca: „Creşteţi şi vă înmulţiți” înainte de a 
păcătui Adam. 

Nu ştiu ce vă interesează pe voi nişte lucruri din acestea, care sunt 
rezolvate deja... 


— Cum putem să ne învingem eul nostru sceptic şi egoist, atunci 
când admiraţia pentru cineva duce uneori la invidie? 

— Invidia e păcat de moarte, aşa că niciodată nu trebuie să ducă ceva la 
invidie. Când eşti invidios, să ştii că nu eşti cu Dumnezeu. 


— Ce părere aveţi despre noua ordine mondială, globalizare, 
integrare europeană? Este cazul să ne îngrijorăm? 

— Dragă, lucrurile or să meargă şi fără noi, şi cu îngrijorarea, şi fără 
îngrijorarea noastră. Adică lucrurile le rezolvă nişte oameni care nu au 
concepția noastră, iar noi nu avem ce face decât ceea ce au făcut creştinii în 
toate veacurile: să se menţină creştini, în condiţiile care vor fi. 


— De ce omul, în general, nu înţelege ce este dragostea? Oare 
neputința are implicarea majoră? 

— Dragă, nu ştiu dacă nu înțelege omul ce este dragostea. Poate, de 
multe ori, din înmulţirea răutăților, nu e capabil de dragoste... sau, mai ales, 
de o dragoste creştină, de o iubire înnobilată. 

Acesta-i necazul cel mai mare, că toate ale omului sunt la măsurile 
omului. Dacă vrei să fii la măsuri mai mari, trebuie să te depăşeşti pe tine; 
să te depăşeşti şi să te dăruieşti. 

Iubirea este rezultatul nepătimirii, aşa că cel dintâi lucru la care trebuie 
să te gândeşti nu este cum să ajungi la iubire, ci cum să ajungi la nepătimire. 

— Cum putem lupta împotriva gândurilor necurate, rele, aducă- 
toare de mânie, mândrie şi de alte patimi? Cum putem face ca ele să 
devină gânduri împodobitoare? 

— Dragă, să ştiţi că omul n-are putere să înlăture gândurile altfel decât 
prin alte gânduri: un gând rău se înlătură printr-un gând bun. 

În Pateric se spune că cineva l-a întrebat pe Cuviosul Pimen cum se 
răsplăteşte răul cu rău. Şi cuviosul a răspuns aşa: „Răul cu rău se răsplăteşte 
mai întâi în gând, apoi în privire, după aceea în cuvânt şi la urmă în faptă. 
Dar dacă înlături gândul cel rău, la celelalte nu mai ajungi”. 

Altcineva l-a întrebat pe acelaşi părinte: „Ce să fac, fiindcă-mi vin tot 
felul de gânduri rele?” Şi cuviosul a zis: „Aşa cum nu poți opri vântul să nu 
bată, tot aşa nu poți opri gândul rău să nu vină, dar altceva poţi să faci: cu un 
gând bun, să înlături gândul cel rău”. 

Ştiţi că şi Domnul Hristos S-a împotrivit cu gânduri din Scriptură 
gândurilor ispititoare ale diavolului, după cum citim în istorisirea despre 
ispitirea Domnului Hristos (Matei 4, 1-11). A zis: 

„Scris este: Nu numai cu pâine va trăi omul, ci şi cu orice cuvânt care 
iese din gura lui Dumnezeu”; 

„Scris este: să nu-L ispiteşti pe Domnul Dumnezeul tău”. 

„Scris este: Domnului Dumnezeului tău să I te închini şi numai Lui 
singur să-l slujeşti!” 

Deci cu gânduri bune înlături gândurile cele rele. 

Dar, pentru că nu totdeauna ai iscusința să înlături gândurile cele rele 
cu gânduri bune, pentru că n-ai totdeauna la îndemână gânduri cu care să te 
împotriveşti, este un gând de căpetenie care poate fi statornicit în aşa fel 
încât cel care are un gând rău să facă gândul rău secundar, pentru că gândul 
principal este rugăciunea de toată vremea, rugăciunea cu care se mântuiesc 
călugării: „Doamne lisuse Hristoase, Fiul lui Dumnezeu, miluieşte-mă pe 
mine, păcătosul”. Această rugăciune scurtă se repetă mereu în minte. 

La slujba de călugărie, candidatul la călugărie primeşte un şnur cu 
noduri; când i se dă acest şnur, se spune în fața obştei celor care sunt de față: 
„Fratele nostru primeşte sabia Duhului, care este cuvântul lui Dumnezeu, spre 
rugăciunea din tot ceasul către Hristos”. Şi fiți atenți acum ce urmează: „Că 
eşti dator (se zice către candidatul la călugărie) în toată vremea a avea în minte, 

în inimă, în cuget şi în gura ta numele Domnului lisus şi a zice: Doamne 
Iisuse Hristoase, Fiul lui Dumnezeu, miluieşte-mă pe mine, păcătosul”. 

Dacă se statorniceşte rugăciunea aceasta în minte, dacă se repetă 
mereu-mereu în minte, atunci ea devine gândul principal, în fața căruia toate 
celelalte gânduri sunt secundare şi n-au putere. 

În Filocalie, la Sfântul Marcu Ascetul, se spune: „Aşa cum focul nu 
rămâne în apă, tot aşa nici gândul cel rău, în inima iubitoare de osteneală”. 
Deci într-o minte angajată pentru Dumnezeu, nu mai are putere gândul cel 
rău, n-au putere obsesiile; nu mai sunt obsesii, sunt doar frânturi de gând, 
gânduri pe care le surprinzi şi le astupi dintr-odată cu rugăciunea. Asta este 
metoda cea mai bună de înlăturare a gândurilor rele, a gândurilor care ştim 
că nu sunt conforme cu voia lui Dumnezeu. Aici e cheia: să înlături 
gândurile rele de la prima lor apariţie sau de când le surprinzi. 

De aceea, e bine să ne angajăm la această rugăciune, însă nu cu exclu- 
sivitate, fiindcă aşa ceva nu putem, şi mai ales nu putem noi, cei care avem 
o viaţă socială şi răspunderi sociale; cei care au familii, cei care au ceva de 
făcut în lumea aceasta nu pot. Cineva îmi spunca de „Pelerinul rus” (poate 
aţi citit, unii dintre voi, cartea cu acest titlu“); păi pelerinul rus n-a avut 
nicio obligaţie socială, umbla de aici dincolo, din mânăstire în mânăstire, cu 
Filocalia în traistă; citea, se ruga... n-avea altceva de făcut. Or noi, care 
avem ceva de făcut: avem cursuri de ascultat, avem de pregătit lucrări de 
seminar, laboratoare şi altele, noi nu putem face ce-a făcut pelerinul rus, şi 
atunci facem ce putem face noi. Şi anume, să fim cu luare-aminte la gânduri 
şi, cât putem, să zicem: „Doamne lisuse Hristoase, Fiul lui Dumnezeu, milu- 
ieşte-mă pe mine, păcătosul”, intens şi des; şi atunci, avem inima pregătită în 
aşa fel încât gândurile cele rele n-au putere în noi. Altă metodă nu există. 

Se întâmplă însă ca, angajându-te la această rugăciune, la început să ţi 
se răscolească gândurile pe care le porţi în tine. Aş vrea să ştiţi că se spune 
că, din cât are omul în sine, numai 10% sunt în conştient, iar celelalte sunt 
în subconştient şi în inconştient, şi de-acolo vin în conştient. 

Când zici: „Doamne lisuse Hristoase, Fiul lui Dumnezeu, miluieşte-mă 
pe mine, păcătosul”, parcă se răscolesc toate gândurile şi vin în conştient. Şi 
ai furtuni de gând, asupriri de gând: vin fel de fel de gânduri urâte, spur- 
căciuni. Şi mai ales voi, care vă uitaţi la televizor la toate spurcăciunile, vă 
băgaţi gunoaie în suflet şi cu ele vă întâlniți când vreţi să vă rugați; iar la 
rugăciune, în loc să fie mintea limpede, e mintea întinată şi rugăciunea vi-i 
spurcată cu spurcăciunile pe care vi le băgaţi în minte. 


*7 Pelerinul rus — mărturisirile sincere către duhovnicul său ale unui pelerin rus, cu privire 
la rugăciunea lui lisus, traducere din lb. rusă de Arhim. Paulin Lecca, Editura Sophia, 
București, 2002 (ediţia a II-a). 

La mine a fost odată un cetăţean, ca să-l spovedesc, care zicea că are 
în stomac un drac care se mişcă şi se răscoleşte acolo. Şi la spovedit îmi 
spune: „Părinte, am văzut un spectacol cu femei goale”. Când am auzit, i-am 
zis: mă, să ştii că n-ai un drac, ai mulți draci! Dar nu în stomac, ci în cap! 

De ce vă spun lucrul ăsta? Pentru că, de multe ori, noi suntem vinovaţi 
de gândurile cele rele care vin. Dacă te uiţi la televizor la filme sexi şi la 
filme porno şi la toate spurcăciunile câte se dau acolo, fără îndoială că pe cele 
din televizor le muţi în mintea ta; şi-atunci, n-ai gânduri împodobitoare, ci ai 
gânduri întinătoare. Aşa că fiți cu luare-aminte şi, dacă vreți să vă uşurați 
lupta, nu vă mai băgați spurcăciuni în minte, iar pe ălea pe care le aveţi deja, 
scoateţi-le cu rugăciune şi cu osteneală de împotrivire față de gândurile cele rele. 


— Cum poate un om, trăind în lumea aceasta plină de ambiţii, să 
ajungă la starea de smerenie? Ar trebui oare ca singura lui ambiţie să 
fie aceea de a ajunge la starea de smerenie? 

— Dragă, smerenia este un „dar fără de nume” — spune Sfântul Ioan 
Scărarul; smerenia este virtutea care nu se arată, smerenia este cea care ne 
înalță — Domnul Hristos a spus: „Cel ce se smereşte se va înălța” (Luca 14, 11). 
Smerenia trebuie căutată, însă asta nu înseamnă să nu fii ambițios, ci să fii 
ambițios, dar nu trebuie să te angajezi într-o luptă cu cineva. 

La Sibiu se dau, azi şi mâine, nişte examene de concurs pentru un post 
de preot la Braşov. Şi-mi spunea unul dintre concurenți că-i pare rău că este 
nevoit să concureze cu nişte prieteni ai lui. N-avem ce face, asta-i situaţia! 
Ambiţia este să iei examenul, să realizezi ceva; şi este binevenită ambiția, în 
sensul acesta. Poţi să fii foarte smerit, chiar ambițios fiind; adică vrând să 
realizezi un lucru deosebit, pentru că te interesează lucrul acela şi pentru că, 
de fapt, e o valoare. lar valoarea aceasta trebuie urmărită, or asta nu 
înseamnă că nu eşti smerit, că, dacă eşti smerit, nu mai dai concurs, să 
zicem: „Lasă, să ia altul concursul!...”. Nu-i aşa! Omul smerit e acela care-şi 
ține locul, omul smerit e acela care-şi face datoria, acolo unde este. Dacă 
vrea să renunţe la concurs, poate să renunţe la concurs şi nu mai e ambițios, 
dar poate totuşi să nu fie smerit, în sensul că, în loc să se smerească de 
faptul că a făcut lucrul ăsta, se mândreşte că a putut face lucrul ăsta. 

E o vorbă, o glumă, că beţivii care se lasă de băutură trec prin fața 
cârciumii şi zic: „A, păi am putut să trec prin fața cârciumii şi să nu intru! 
Hai să intru acum, să mă cinstesc fiindcă am putut să trec de cârciumă fără 
să intru!” Sunt nişte lucruri care se întâmplă între oameni, iar dacă se 
întâmplă, noi trebuie să fim formaţi în aşa fel încât să nu se întâmple cu noi. 


— Soţul meu s-a sinucis acum un an, iar acest gând nu-mi dă pace. 
Ce pot să fac pentru el eu, care sunt o păcătoasă? Va fi iertat vreodată? 

— Dragă, noi nu ştim, numai Dumnezeu poate să spună. Noi credem că 
cineva care s-a lepădat de Dumnezeu rămâne lepădat. Cum zice Domnul 
Hristos: „Pe cel ce Mă va mărturisi pe Mine înaintea oamenilor, şi Eu îl voi 
mărturisi înaintea Tatălui Meu, Care este în ceruri. lar de cel ce se va lepăda 
de Mine înaintea oamenilor, şi Eu Mă voi lepăda de el înaintea Tatălui Meu, 
Care este în ceruri” (Matei 10, 32-33). Asta o ştim, asta o credem; altceva 
nu ştim, altceva nu putem spune. Putem spune doar atât, că mila lui 
Dumnezeu e mare, că pe cât e de mare Dumnezeu, pe cât e de nemărginit 
Dumnezeu, pe cât e de mare mărirea lui Dumnezeu, tot aşa e de mare şi mila 
lui Dumnezeu. Și-atunci, ne putem întemeia pe mila lui Dumnezeu, dar nu 
putem să susţinem că există iertare sau... Asta o ştie numai Dumnezeu. 


— Ce trebuie să facă un călugăr pe care îl macină gândul de a 
renunţa la călugărie, de a crede că o viață de familie este mai potrivită 
pentru el? Care este cea mai potrivită vârstă pentru a intra în monahism? 

— Cea mai potrivită e vârsta când eşti conştient de ceea ce faci. La noi 
la mânăstire a venit, cândva, Episcopul Nicolae Popovici şi a ţinut o cuvântare 
în biserică, din care îmi amintesc doar atât: „Mulţi din cei ce se fac călugări 
nu ştiu ce fac, când se fac călugări”. Şi e o realitate. 

Omul trebuie să fie conştient, pentru că viața călugărească nu-i o viață 
uşoară, pentru că-i mai presus de fire; şi trebuie să fii un om excepțional ca 
să faci lucruri de excepție. 

Nu se poate vorbi despre o vârstă... Vârsta potrivită pentru a merge la 
mânăstire este vârsta de căsătorie; când eşti potrivit pentru căsătorie, poți să 
zici că eşti potrivit şi pentru călugărie, numai că nu-i acelaşi lucru. 

Dacă eşti cu adevărat călugăr, trebuie să înlături gândurile care îţi fac 
— cum se zice la rânduiala călugăriei — „urâtă viața cea îmbunătățită (viaţa 
după Dumnezeu, viața călugărească) şi îți aduc în minte viața lumească” 
(Molitfelnic, Rânduielile tunderii în monahism). 

Fără îndoială că sunt oameni care nu pot face ceea ce ar trebui să facă 
şi care şi-au luat un jug pe care nu-l pot duce, iar în cazul acesta se ivesc 
piedici, se ivesc greutăți, pe care le-ai putea învinge, cu darul lui Dumnezeu, 
dar nu ştiu cât e cineva de hotărât pentru Dumnezeu ca să poată învinge 
lucrurile care îl depărtează de rânduiala lui Dumnezeu. 

Oricum, trebuie verificare şi din partea celor care sunt puşi să verifice 
în mânăstire, şi din partea celor care se angajează la viaţa aceasta. 

Un călugăr catolic, un stareţ de mânăstire, care a fost pe aici, prin 
România — l-am întâlnit şi în Franţa şi l-am întâlnit şi în România —, mi-a 
spus aşa, când am fost în Franța: „Eu am fost cinci ani îndrumător de novici; 
mi-au venit optsprezece novici, optsprezece candidaţi la călugărie, şi numai 
cinci au rămas. Ceilalţi s-au retras, pentru că şi-au dat seama că nu sunt de 

călugărie”. Şi eu i-am spus: „La noi e altfel: vin optsprezece şi rămân 
nouăsprezece”. Asta e realitatea: suntem prea puţin cu grijă la viața 
oamenilor şi de multe ori se urmăreşte interesul mânăstirii în detrimentul 
oamenilor care se angajează la mânăstire. Să ştiţi că eu, timp de cincizeci şi unu 
de ani, de când sunt la mânăstire şi de când sunt călugăr, n-am îndemnat pe 
absolut nimeni să se călugărească. Însă nu pentru că mă gândesc că nu se poate 
trăi viață călugărească, dar asta este o treabă pe care trebuie să şi-o ştie fiecare 
dintre cei care se fac călugări. Nu noi hotărâm chestiunea altuia, ci el însuşi. 

Vine câte cineva la mine şi zice: „Părinte, ce ziceţi dumneavoastră, să 
mă căsătoresc sau să mă călugăresc?” 

Sunt duhovnici din Moldova care strică familiile oamenilor: îi 
îndeamnă pe unul sau pe altul dintre soți să-şi lase familia şi să se călugă- 
rească. Şi se întâmplă aşa ceva şi nu-i bine. 

Eu, când sunt întrebat: „Să mă călugăresc sau să mă căsătoresc?”, zic: 
asta mi-o spui tu mie, nu ţi-o spun cu ție. Adică tu trebuie să ştii ce ai de făcut. 
Până când nu ştii ce ai de făcut, să nu faci nimic; şi numai atunci când nu te mai 
poate opri nimeni din calea călugăriei, atunci să te hotărăşti pentru călugărie. 

Dar să ştiţi că sunt unii care au un entuziasm pentru călugărie. Am 
cunoscut oameni, de exemplu câte un student (la o facultate oarecare), care 
prin anul 2-3 de studenţie să înceapă a zice că se duce la mânăstire, că-l 
cheamă Dumnezeu, că-l cheamă Domnul Hristos, că-l cheamă Maica 
Domnului... Şi a ajuns la mânăstire. (Dacă venea la mine, i-aş fi zis: 
deocamdată termină-ţi şcoala, şi-apoi vedem noi cin” te cheamă.) Şi s-a dus 
la mânăstire, şi a ajuns călugăr, şi a ajuns preot... şi după aceea a lăsat 
călugăria şi s-a căsătorit. Că nu l-a mai chemat nimeni! Nu merge aşa! Nu 
ne jucăm cu lucrurile lui Dumnezeu! 


— Poţi să te rogi pentru altă persoană zicând rugăciunea „Doamne 
Iisuse Hristoase, Fiul lui Dumnezeu, miluieşte-mă pe mine, păcătosul”? 

— Dacă zici „miluieşte-mă pe mine”, nu zici „miluieşte-l pe el”, nu? 
Nu te poţi ruga cu rugăciunea asta, poți să te rogi cu alte rugăciuni şi ceri 
ajutorul lui Dumnezeu pentru cineva, dar nu zicând tu rugăciunea aceasta. 


— Ce trebuie să fac ca să reuşesc în viață? Cât timp trebuie să mă 
rog, ca să fiu mai aproape de Dumnezeu? 

— Dragă, nu se poate stabili cât timp trebuie să se roage cineva. De ce? 
Pentru că oamenii au viaţa lor foarte diferită, cu obligaţii foarte diferite. Mă 
gândesc la părinţii mei... Părinţii mei au fost oameni foarte muncitori; sfinți 
n-au fost, dar oameni cumsecade au fost. Sfânta Tereza de Lisieux scrie: „Să 
ştiţi că eu am avut părinți sfinți!” Eu nu pot zice lucrul ăsta, şi nici părinții 
mei n-au pretenţia să zic cu c-au fost sfinți. 

A venit cineva din Moldova la mine şi mi-a zis: „Părinte, cu citesc în 
fiecare zi patru acatiste”. Se vede că n-avea altceva de făcut... sau cine ştie 
cum îşi rânduia lucrurile, de putea citi patru acatiste zilnic. I-am zis: dragă, 
să ştii că acatistele părinților mei am fost eu şi fraţii mei. Asta e realitatea: 
părinții mei n-au avut vreme de acatiste. Eu nici n-am ştiut de acatist decât 
în vremea când am fost la Teologie; până la Teologie, până la nouăsprezece 
ani, eu n-am ştiut că există acatiste. Atunci am ajuns să ştiu şi să le aud şi să 
preţuiesc acatistele... Nu sunt foarte entuziasmat de acatiste, dar e un mijloc 
de a te apropia de Dumnezeu. Nu cred că trebuie să citească cineva mai mult 
de un acatist pe zi, dacă citeşte mai mult, poate să citească mai mult, dar ar 
putea face şi altceva, tot lucruri bune. 

Sau sunt unii care citesc Psaltirea. Mi-a spus cineva: „Părinte, eu 
citesc Psaltirea în patru ore”; zic: faci exerciţii de citire... De ce? Fiindcă 
asta nu-i aşa, ca şi când ai zice: „Hocus-pocus-preparatus”, ci-i vorba de a te 
identifica cu ce citeşti. Bineînţeles că în biserică nu se poate citi decât 
cursiv, dar când meditezi tu, când citeşti tu, poţi să te opreşti la un cuvânt 
anume, De exemplu: „Cât de minunate sunt lucrurile Tale, Doamne, toate cu 
înțelepciune le-ai făcut” (Psalmul 103, 25); şi trăieşti cu gândul acesta și-l 
zici de o sută de ori sau de câte ori vrei, fără să numeri, dar îl zici, îl zici 
fiindcă simţi că de-acolo nu mai poți trece mai departe. Asta-i, de fapt, o 
rugăciune adevărată; cealaltă este o recitare de cuvinte duhovniceşti. 


— Putem avea siguranța mântuirii? Ce rol au icoanele în viața 
credincioşilor? Mai sunt mijlocitori la Tatăl? Vă rog să exemplificaţi. 

— Asta cred că e o întrebare pusă de un sectar. Dumnezeu să-i ajute! 
Şi răspundem: cred că poți avea siguranța mântuirii. Dacă faci ce trebuie, 
cred că poţi avea siguranța mântuirii. Eu, de exemplu, am siguranța mântuirii. 
E îngrozitor pentru unii, care tot spun: „Vai de mine! Da” oare mă iartă 
Dumnezeu?” Nu se poate să nu te ierte Dumnezeu, nu se poate să nu te 
primească Dumnezeu, dacă faci voia Lui; nu se poate să te respingă Dumnezeu, 
fiind El Tatăl tău. Poţi să ai siguranţa mântuirii, în înțelesul că faci voia lui 
Dumnezeu, iar Dumnezeu n-are pe nimeni de respins. Părintele Arsenie 
Boca zicea: „lubirea lui Dumnezeu față de cel mai mare păcătos e mai mare 
decât iubirea celui mai mare sfânt față de Dumnezeu”. E un cuvânt extraordinar! 
Iubirea nu se dezminte, iubirea nu se retrage, ci iubirea se revarsă, e ca un 
izvor care curge mereu şi nu-l poţi opri să curgă, iar dacă-l astupi, curge pe 
altă parte şi tot curge. Aşa este iubirea lui Dumnezeu față de oameni. Noi 
putem conta pe iubirea lui Dumnezeu, dar nu trebuie să te gândeşti la asta, 
că singurul lucru pe care-l face Dumnezeu este să-l ierte pe om. Dumnezeu 
îi iartă pe oamenii care-s vrednici de iertare; trebuie să împlineşti condițiile 
iertării, iar Dumnezeu te iartă. Zicea Părintele Serafim: „Dumnezeu n-are 
pe nimeni de pierdut”. Deci nu-Şi propune să piardă pe cineva. 

Aşa că eu personal — iată, spun aici ce-mi spun mie în gândul meu şi-n 
simțirea mea — cred că mă mântuiesc, cred că mă primeşte Dumnezeu. Nu se 
poate să mă respingă Dumnezeu! De ce să mă respingă? Aşa, numai că-l 
place lui Dumnezeu să respingă pe cineva? Nu se poate! Am trăit o viață 
hotărâtă pentru Dumnezeu şi-am trăit-o cu gândul mântuirii şi cu gândul 
desăvârşirii şi nu se poate să mă respingă Dumnezeu. Nu pentru că mă 
cheamă Teofil nu mă respinge, ci nu mă respinge pentru că El e Dumnezeu 
şi, fiind Dumnezeu, nu poate să respingă pe cineva. 

Domnul Hristos a spus: „Veniţi la Mine toţi cei osteniți şi împovărați, 
şi Eu vă voi odihni pe voi!” (Matei 11, 28); Domnul Hristos a spus: „erusalime, 
Ierusalime, care-i ucizi pe prooroci şi cu pietre îi omori pe cei trimişi la tine, 
de câte ori vrut să-i adun pe fiii tăi aşa cum îşi adună găina puii săi sub 
aripi” (Matei 23, 37). E ceva extraordinar! Noi trebuie să contăm pe lucrurile 
astea, nu trebuie să ne întrebăm dac-o fi sau n-o fi aşa. Dacă crezi în Domnul 
Hristos, nu se poate să nu te gândeşti că EI e bun şi iertător şi binevoitor; că 
doar însuşi Domnul Hristos a spus: „Dacă voi, răi fiind, ştiţi să le daţi fiilor 
voştri cele bune, cu atât mai mult Tatăl vostru Cel din ceruri” (Luca 11, 13). 
Sau Sfântul Apostol Pavel zice: „Dacă Dumnezeu L-a dat pe Însuși Fiul Său 
pentru noi, oare nu ne va da toate împreună cu E1?” (Romani 8, 32). 

În ceea ce priveşte icoanele, noi avem un cult al icoanelor — nu există 
Ortodoxie fără icoane —, icoana fiind un fel de priză la lumea cealaltă. Noi 
cinstim icoanele şi sărutăm icoanele pentru că credem că sunt obiecte 
sfinţite care fac legătura cu Dumnezeu. 

Cei care nu au cultul icoanelor zic că icoana e un fel de idol, că doar 
scrie în psalmi: „Ochi au, şi nu văd; urechi au, şi nu aud (Psalmul 134, 16-17), 
şi tot aşa e şi icoana, zic ei, ca idolul: are ochi, şi nu vede; are gură, şi nu 
vorbeşte; are urechi, şi n-aude; are mâini, şi nu lucrează. Dar să ştiţi că e 
deosebire mare între icoană şi idol, şi anume: idolul este în locul lui Dumnezeu, 
este un alt dumnezeu, afară de Dumnezeu, iar icoana este un obiect care te 
pune în legătură cu Dumnezeu. Deci idolul Îl exclude pe Dumnezeu, te 
depărtează de Dumnezeu, iar icoana te apropie de Dumnezeu. Nici n-ai 
nevoie să vadă sau s-audă icoana, că doar vede cel pe care-l închipuie icoana. 

În ceea ce priveşte mijlocitorii la Tatăl: mijlocitor la Tatăl e Domnul 
Hristos, iar mijlocitor la Domnul Hristos e Maica Domnului, de pildă. 

De unde ştim că Maica Domnului e mijlocitoare pentru noi? Din faptul 
că, la Cana Galileu, Maica Domnului a mijlocit pentru cei care nu mai aveau 
vin, iar Domnul Hristos a împlinit dorința Maicii Domnului să aibă vin şi a 
făcut din apă vin; n-a făcut din vin apă. Le-a dat vin, să aibă cât le trebuie. Ce 
înseamnă asta? Înseamnă că Maica Domnului e mijlocitoare pentru noi. 
Sfântul Apostol Pavel îi ruga pe credincioşi să mijlocească pentru el, să se 
roage lui Dumnezeu pentru el, ca să răspândească Evanghelia. 

Dacă acest lucru se întâmplă în lumea aceasta, nu se poate întâmpla şi 
după lumea aceasta? Sfinţii sunt realități, sfinții nu mor; şi de fapt niciun om 
nu moare: orice om care vine în lumea aceasta nu moare, niciodată nu mai 
moare, după suflet; şi învie şi după trup. Și atunci, ceea ce ai făcut în lumea 
aceasta, slujindu-l lui Dumnezeu, faci şi dincolo de lumea aceasta; dacă i-ai 
cuprins pe oameni în rugăciunile tale în lumea aceasta, te rogi pentru ei şi 
dincolo de lumea aceasta. Aceştia sunt mijlocitorii la Tatăl. 

Domnul Hristos e mijlocitor ca Mântuitor, în înţelesul că numai El S-a 
jertfit pentru noi, nu mai trebuie să ne mai jertfim şi noi. Dar Mântuitorul 
nostru lisus Hristos cere şi de la noi o viaţă care să ne ducă la mântuire. 

Mijlocitori îi avem şi pe cei care se roagă pentru noi în viaţa aceasta: 
oamenii lui Dumnezeu (care sunt preoţii), părinții noştri, copiii noştri. Se 
pot ruga pentru noi în lumea aceasta şi tot aşa e şi după lumea aceasta. Eu, 
de exemplu, zic că sunt prieten şi cu viii, şi cu morţii. Nu-mi pot închipui ca 
cineva care a murit să mă fi exclus din sufletul lui când a murit; dac-am fost 
prieteni, trebuie să mă ţină: „Te port în mine”. Şi eu la fel: dac-a murit un 
prieten al meu sau părinții mei... eu niciodată nu mă gândesc la părinţii mei 
ca la nişte morţi, ci totdeauna mă gândesc la părinţii mei, care au murit, ca la 
nişte vii, cu care am exact aceeaşi relație pe care am avut-o în viață. Atunci 
când erau în viață, mă duceam, îi căutam... acum nu-i mai caut, dar 
sufleteşte ei au în mine exact locul pe care l-au avut când erau în viață, nu 
s-a întâmplat nicio depărtare. 


— Am duhovnic, dar de câte ori îl întâlnesc, este foarte ocupat, 
obosit, supărat; nu îndrăznesc să-i spun ce am pe suflet şi plec. Sufletul 
mi s-a împietrit mai rău de când am duhovnic. Ce pot să fac? 

— Dragă, dacă ai un duhovnic care nu se ocupă de tine, să ştii că n-ai 
niciun duhovnic. Un duhovnic trebuie să aibă vreme, poate nu cât vrei tu, 
dar în orice caz, trebuie să aibă vreme pentru tine. Altfel, nu-i duhovnic, e 
un improvizat pe care îl socoteşti duhovnic, dar în realitate nu-i duhovnic. 
Şi-atunci, trebuie să-ți cauţi un duhovnic care are şi pentru tine ceva vreme. 


— Ce trebuie să fac, cum trebuie să fiu pregătit spiritual înainte de 
naşterea primului copil? 

— Dragă, copiii vin şi dacă te pregăteşti, şi dacă nu te pregăteşti. 
Important este, dacă ai credință în Dumnezeu şi dacă poți, să nu-l deranjezi pe 
copil în pântece prin acte sexuale. Adică în momentul în care a rămas o 
femeie însărcinată, să nu mai aibă legături sexuale cu bărbatul ei; asta trebuie 
să înțeleagă şi bărbatul. Pentru că altfel, îi imprimă copilului impulsuri sexuale 
şi va fi un curvar în viață. Aşa că de multe ori părinţii, cu curviile lor din 
familie — pentru că există şi aşa ceva, adică nu mă gândesc numai la relațiile 

extraconjugale, ci chiar la relațiile conjugale care se fac aşa, numai pentru 
plăcerea unuia sau altuia dintre parteneri —, le imprimă în existenţa copilului şi 
nu-i de mirare, după aceea, că începe să aibă devreme preocupări de sexualitate. 

Şi-apoi, rugăciunea: te rogi ca Dumnezeu să-i dea tot ce trebuie să 
aibă un om de care-l place lui Dumnezeu. 

Apoi, să ai o viaţă trăită în aşa fel încât să poţi fi sub binecuvântarea 
lui Dumnezeu, pentru că Dumnezeu nu binecuvintează orice fel de viețuire, 
nu-l binecuvintează pe orice fel de om, ci-i binecuvintează pe cei care-L 
binecuvintează pe El. 


— Cum putem ajuta pe cineva să-L cunoască pe Dumnezeu, dacă el 
nu se simte atras de Biserică? 

— Nu poţi! Nu poți să-l ajuţi, pentru că nu noi îi chemăm pe oameni la 
Dumnezeu, ci Dumnezeu îi poate chema la E]. Cu Biserica ţin legătura aceia 
care ştiu de Dumnezeu, care-L caută pe Dumnezeu în biserică. 

Părintele Arsenie avea o vorbă: „Ajutaţi-mă să vă pot ajuta!” Nu poți 
să ajuţi pe cineva, dacă nu vrea el să fie ajutat. Nu poţi să-l determini să facă 
nişte lucruri, care de fapt sunt şi greu de făcut. Să ştiţi că nu-i comod să fii 
creştin: „Cel ce vrea să vină după Mine să se lepede de sine, să-şi ia crucea 
sa şi să-Mi urmeze Mie” (Matei 16, 24). 

Ceea ce putem face noi e să le dorim binele, să ne rugăm lui 
Dumnezeu să le dea gândul cel bun — fiindcă de la gând pornesc toate — și să 
aşteptăm mila lui Dumnezeu. 


pa; 


— Dorinţa de a raporta fiecare clipă a vieții la Dumnezeu poate să 
devină o religiozitate bolnăvicioasă? 

— Nu, nu devine o religiozitate bolnăvicioasă. E un dar de la Dumnezeu 
să poți ca toate lucrurile tale să 1 le oferi lui Dumnezeu: să-l oferi lui Dumnezeu 
viața ta, să-l oferi lui Dumnezeu pe copiii tăi, să-l oferi lui Dumnezeu pe 
părinții tăi, să-l oferi lui Dumnezeu lucrurile bune pe care le faci... 

Acuma, nu trebuie să faci caz de asta şi nu trebuie să te lauzi cu aşa ceva, 
ci în conştiinţa ta să zici: Doamne, lucrul acesta îl fac spre slava numelui Tău. 


— Părinte, aţi amintit la început de frumoasa comparaţie în care se 
spune că mintea noastră este ca o moară. Dacă nu punem noi grâu, 
pune diavolul neghină. Vorbiţi-ne puţin despre ispitele pe care diavolul 
le sălășluieşte în sufletele noastre. 

— Dragă, mai întâi de toate, să ştiţi că nu toate relele vin din ispitele diavo- 
lului. Domnul Hristos spune că „din prisosinţa inimii grăieşte gura” (Matei 
12, 34) şi că „din inima omului purced gândurile cele rele” (Matei 15, 19). 
Dacă suntem oameni pătimaşi, nu mai are dracul nicio treabă cu noi, că facem 

noi ce vrea el. Sunt şi ispite de la diavol, care sunt aşa, mai asupritoare, dar 
după ce te câştigă, nu mai are treabă cu tine, că faci tu singur. 

Realitatea este că noi nu prea suntem cu grijă pentru viața noastră 
lăuntrică şi de aceea, pentru că nu ocolim pricinile răului, ajungem la relele 
pe care diavolul le iscodeşte. De exemplu, filmele sexi şi porno, să zicem: 
ăstea sunt lucrăturile diavolului, iar dacă accepţi nişte lucruri de felul acesta, 
gata! După asta, nu mai are nicio treabă cu tine, pentru că tu faci lucrurile 
lui, acceptând lucrurile pe care le face el. Eşti ca acela de care v-am zis că a 
văzut spectacolele care i-au adus draci în cap. 


— Părinte, vorbiţi-ne puţin despre falsa smerenie. 

— Dragă, falsa smerenie este atunci când pe de o parte ai vrea să fii smerit, 
iar pe de altă parte ai vrea să se ştie că eşti smerit. Sau faci nişte lucruri care ştii 
tu sigur că sunt apreciate de alţii... te prezinți ca păcătos, ca cel mai mare păcătos... 

M-am dus odată la Mânăstirea Țigăneşti şi acolo fiecare dintre cele pe 
care le-am întâlnit, maici şi surori, toate se prezentau ca păcătoase: Melania- 
păcătoasa, Sofronia-păcătoasa... Zic: măi, aici e mânăstirea păcătoaselor! 
M-am dus la părintele duhovnic de acolo şi i-am zis: părinte, aici e mânăstirea 
păcătoaselor: toate maicile pe care le-am întâlnit au zis că-s păcătoase. Să ştii 
că eu sunt om cumsecade! Şi am ajuns la concluzia că asta este o falsă 
smereni€... de fapt, poate nu-i o falsă smerenie, ci este o modă! 

În Convorbiri duhovniceşti“, Părintele Ioanichie Bălan a înscenat 0 
întâlnire cu mine, care nu-i reală; adică el s-a întâlnit cu mine, dar nu s-a 
întâlnit cum zice el c-a fost. Scrie acolo c-a venit şi a bătut la mine la ușă și 
s-a întâlnit cu mine, mi-a spus cine e, iar eu am zis: „Ce treabă aveţi cu 
mine, păcătosul?” Să ştiţi că n-am zis aşa! N-am zis aşa pentru că nu zic aşa! 
Şi de ce nu zic? Pentru că nu interesează pe nimeni dacă sunt sau nu sunt 
păcătos, asta-i o treabă a mea şi o raportare a mea la Dumnezeu. Şi deci 
bineînţeles că n-am zis: ce-aveţi cu mine? sunt Teofil-păcătosul. Ar fi înţeles 
că e mânăstirea păcătoşilor acolo... 

Să vedeţi ce mi s-a întâmplat odată: vine unul la mine şi-mi spune că e 
cel mai mare păcătos. Vorbesc cu el, şi-apoi îi zic: măi frate, mi-ai spus că ești 
cel mai mare păcătos... Să ştii că eu am nişte scrisori de trimis la poştă, şi mi-e 
frică să ţi le dau, pentru că dacă eşti păcătos, ce ştiu eu ce faci? Mi le pui, nu mi 
le pui... Dac-ai fi om cumsecade, ţi le-aş da. Şi zice el către mine: „Daţi-mi-le, 
părinte, că vi le pun!” Zic: păi, eşti păcătos ori nu eşti păcătos? Că dacă ești 
păcătos, mi-e frică să ţi le dau, iar dacă nu eşti păcătos, ţi le dau cu încredere. 

Vedeţi? sunt nişte lucruri care nu trebuie să se întâmple între oameni; 
şi asta e falsa smerenie. 


“% Protosinghel Ioanichie Bălan, Convorbiri duhovniceşti, Editura Episcopiei Romanului şi 
Huşilor, Roman, vol. | — 1984, vol. al II-lea — 1990. 

— Părinte, vreau să vă mulțumesc: pe mine m-ați împodobit în 
chip minunat! 
— Imi pare bine că n-am venit degeaba! 


— Cum putem să ne gândim la Dumnezeu și să avem gânduri 
frumoase, atunci când avem o depresie şi când vedem numai răul din 
realitatea ce ne înconjoară? Dar atunci când avem accese de furie? 

— „Mânia nu lucrează dreptatea lui Dumnezeu”, e scris în Scriptură 
(Iacov 1, 20). Sfântul Isaac Sirul spune aşa: „Caută doctor înainte de boală şi 
roagă-te înainte de ispită”. Totdeauna trebuie să fii cumva pregătit pentru 
ceea ce urmează — „roagă-te înainte de ispită”. Dacă ispita te găseşte în 
legătură cu Dumnezeu, n-are putere asupra ta; altfel... 

Să ştiţi că noi trebuie să-L avem pe Dumnezeu în prim-planul vieţii 
noastre: întâi e Dumnezeu şi-apoi e omul. Domnul Hristos a zis: „Cel ce 
iubește pe tată sau pe mamă mai mult decât pe Mine nu este vrednic de Mine. 
Cel ce iubeşte pe fiu sau pe fiică mai mult decât pe Mine nu este vrednic de 
Mine. Cel ce nu-şi ia crucea ca să-Mi urmeze Mie nu este vrednic de Mine” 
(Matei 10, 37-38). Deci întâi e Dumnezeu şi-apoi e omul; dacă întâi e omul 
şi-apoi e Dumnezeu, nu-i bine. Şi de multe ori se întâmplă să fie întâi omul 
şi apoi Dumnezeu sau să fie, cumva, amestecare. La mine, de exemplu, au 
venit oameni care mi-au spus: „Părinte, eu m-am ferit de cutare păcat nu pentru 
că m-am gândit la Dumnezeu, ci pentru că m-am gândit la dumneavoastră: 
că trebuie să vin şi să vă spun, şi mi-e ruşine. Şi aşa am ocolit păcatul, că poate 
dacă mă gândeam numai la Dumnezeu, mă gândeam că Dumnezeu mă şi iartă”. 

Deci noi trebuie să avem o statornicie în bine, până la aşa măsură încât 
să nu ajungem să facem lucruri pe care Dumnezeu nu le binecuvintează sau 
pe care Dumnezeu le exclude. 


— Cât de liber este omul? Vorbiţi-ne despre liberul arbitru. 

— Cât e de liber? Păi, Dumnezeu ştie cât e de liber omul. Dacă e nepăti- 
mitor, e mai liber, dar dacă e cu patimi, e mai îngrădit cu libertatea: „Cel ce 
săvârşeşte păcatul este rob păcatului” — a zis Domnul Hristos (loan 8, 34). 
Aşa că noi trebuie să ţinem la libertate în înțelesul acesta, de a fi curați cu 
inima, şi atunci suntem liberi, avem libertatea fiilor lui Dumnezeu. 


— E adevărat: Părintele Arsenie Boca făcea minuni! 

— Da, mă rog... 

— Spuneţi-ne câte ceva despre minunile Părintelui Arsenie. 

— Ar trebui să-mi spună ăla care-a zis c-a făcut minuni... Dragă, eu 
sunt martorul unei minuni. Poate aţi citit cartea Părintele Arsenie, mare îndru- 
mător de suflete 'din secolul XX, scrisă de un tânăr din Cluj, loan Gânscă, la 

care am şi eu o colaborare, cu mărturii despre Părintele Arsenie; acolo, am 
relatat această minune. 

În apropiere de mânăstirea noastră este un izvor, pe care oamenii îl 
numesc „Fântâniţa Părintelui Arsenie”, acolo, la Fântâniţa Părintelui Arsenie, 
s-a petrecut o minune, care e mărturisită de oameni care sunt oameni de 
nădejde, nu-s nişte exaltați. Şi anume, o fată din Cisnădie, care a stat mai 
mulți ani pe pat şi în cărucior, a fost dusă cu căruciorul la Fântâniţa 
Părintelui Arsenie. O cheamă Maria Silaghi şi a fost funcţionară înainte de a 
se îmbolnăvi. A dus-o cu căruciorul un tânăr, care acum este călugăr, a fost 
preot de mir necăsătorit şi a devenit călugăr. El atunci era student la 
Teologie şi a dus-o cu căruciorul acolo, după ce fusese la noi la mânăstire, i 
se făcuse Maslu, se spovedise, se împărtăşise... Ajungând acolo, a luat-o de 
pe cărucior şi a pus-o pe o bancă; i-a adus apă, să se spele, să bea... Şi, când 
să plece, fata a zis: „Ce-ar fi să merg eu pe picioarele mele?” — după ce nu 
mai mersese pe picioarele ei de câţiva ani. S-a ridicat în picioare, a pornit şi 
a zis că merge până la cărucior — căruciorul nu-l putuseră aduce până acolo, 
foarte aproape. Când a ajuns la cărucior, nu s-a mai aşezat în cărucior, ci a 
zis să mai meargă încă. Şi a mers aşa vreo doi kilometri, până la mânăstire; 
şi de atunci nu s-a mai aşezat în cărucior. E o minune! O minune pe care o 
punem în legătură cu Părintele Arsenie. Să ştiţi că-i singura pe care o ştiu. 

Adică mai ştiu una: un cetățean avea o eczemă purulentă şi s-a dus la 
mânăstire, la Izvorul Tămăduirii — când e un fel de hram —, şi părintele i-a 
stropit-o cu apă sfințită; şi el mărturisea că atunci când l-a stropit cu apă 
sfințită, dintr-odată a simțit că-i sănătos; şi de-atunci n-a mai avut eczema. 
lată, a doua minune în legătură cu Părintele Arsenie. Eu altele nu mai ştiu. 


— Am tendinţa să mă compar mereu cu alţii şi mi se pare că toți 
sunt mai binecuvântaţi decât mine. Nu ştiu dacă e invidie şi nu ştiu cum 
să scap de ea. 

— Nu-i invidie, că poți să constaţi lucrul acesta... Cum zice la Filocalie: 
poţi să te gândeşti la apă şi cu sete, şi fără sete. Nu-nseamnă că dacă cineva 
are mai multe daruri decât tine, trebuie neapărat să-l invidiezi. Nu-i 
adevărat! Poți să te bucuri de binele lui. Părintele Serafim de la noi de la 
mânăstire zicea către mine: „Copile, eu mă bucur de succesele tale cum mă 
bucur de succesele mele”. No, spuneți: asta-i invidie? Nu-i nicio invidie! 

Aşa trebuie să fim cu toţii: să ne bucurăm de binele altuia mai mult 
decât de binele nostru. Parcă-l aud şi-acuma: „Copile, eu mă bucur de 
succesele tale cum mă bucur de succesele mele”. Aşa trebuie s-ajungem toți. 


— Vă mulţumim şi să ne fiţi sănătos! 
— Să dea Dumnezeu, că şi eu vreau! 

CUM PUTEM SĂ DEVENIM BUNI 
26 ianuarie 2005 


— Persoanele care au responsabilități în diferite segmente ale socie- 
tății luptă, pe de o parte, să aibă bunătate în suflet, adică să ierte totul, 
dar în acelaşi timp sunt persoane cu autoritate, care trebuie să facă 
dreptate, să sancţioneze, să pedepsească. Cum credeți că poate un creştin 
care are şi responsabilităţi în societate să împace aceste două lucruri, 
care aparent sunt contradictorii: să manifeste o bunătate desăvârşită, şi 
în acelaşi timp să-şi manifeste autoritatea cu care este investit? 

— A fi bun nu înseamnă a întrelăsa niște îndatoriri. Dacă te-a pus 
Dumnezeu să fii conducător, trebuie să fii conducător şi să ştii că prin faptul 
de a fi conducător îţi lucrezi şi binele tău vremelnic, şi pe cel veşnic. 
Bineînţeles că sunt situații şi situații... în orice caz, să te gândeşti totdeauna 
că de tine depinde binele care, poate, se face în continuare. Să fii în aşa fel 
încât omul să înțeleagă că şi el, dacă ar fi în locul tău, tot aşa ar face. 

Dar lucrul acesta să nu-l faci cu pripeală, adică aşa, dintr-o dată, cum 
îți vine, ci să te gândeşti, să amâni anumite lucruri pe care nu le poți rezolva 
în clipa aceea, să-l tratezi pe omul de lângă tine ca pe trimisul lui 
Dumnezeu, ca pe omul cel mai însemnat, să cauţi să-l ajuţi, nu să cocoloşeşti 
nişte lucruri pentru că i-ar conveni celui care a făcut răul să fie trecut cu 
vederea. Dacă tolerăm anumite păcate, tolerăm şi urmările păcatelor, or 
aceasta este spre dauna nu numai a noastră — poate mai puţin a noastră —, dar 
în orice caz spre dauna celor care depind de omul acela pe care nu l-ai oprit 
din calea răului. Asta-i rostul! De altfel, Sfântul Apostol Pavel chiar spune 
că dregătorii sunt puşi pentru binele altora, dregătorii sunt puşi ca să nu 
existe anarhie. Fiecare să-şi înțeleagă rostul şi să se creadă lucrător spre 
bine, ca trimis al lui Dumnezeu, deci să nu-L excludă pe Dumnezeu din 
socotelile pe care şi le face el. lar dacă nu ştie ce are de făcut, să încerce să 
se verifice cu o conştiinţă străină şi superioară conştiinţei proprii. 


- Afirmația Mântuitorului, la spălarea picioarelor ucenicilor de la 
Cina de Taină: „Cel ce a făcut baie n-are nevoie să-i fie spălate decât 
picioarele” se referă la botez şi la spovedanie? 

— Nu. Domnul Hristos n-a vorbit simbolic atunci, ci Domnul Hristos a 
vorbit atunci având în vedere concret ceea ce se întâmplă cu omul în latura fizică. 

Sfântul Apostol Petru, care n-a vrut să-L lase pe Domnul Hristos să-i 
spele picioarele, când a aflat de la Domnul Hristos că numai în condiţia în care 
se lasă să-i spele Domnul Hristos picioarele poate avea parte cu Domnul 
Hristos, atunci el, aşa, dintr-o râvnă, a zis: Doamne, dar dacă-i vorba de aşa 
ceva, păi atunci nu numai picioarele, ci şi mâinile şi capul. lar Domnul Hristos 
a zis: „Cel care a făcut baie n-are nevoie să-i fie spălate decât picioarele” 
(loan 13, 10). Domnul Hristos vrea să spună în general despre situaţia fizică 
a omului. Aşa încât chestiunea aceasta simbolică este o chestiune posibilă, 
dar sigur Domnul Hristos n-a avut în vedere spovedania sau altceva. 


— Este posibil ca întreaga societate să fie creştină cu adevărat? Nu 
a vorbit Mântuitorul totdeauna în termeni de opoziție între credincioşii 
cei puţini şi lume? 

— Ba da, aşa a vorbit Domnul Hristos şi aşa va fi toată istoria omenirii: 
şi cu buni, şi cu răi, şi cu creştini, şi cu credincioşi, şi cu credincioşi mai 
puţin credincioşi, şi cu necredincioşi... Aşa va fi tot timpul. Ceea ce ne 
interesează pe noi este să avem partea credincioşilor. 


— Într-una dintre pildele despre împărăţia cerurilor, din Sfânta 
Evanghelie de la Marcu, în capitolul al 4-lea, Mântuitorul spune că 
sămânţa, deci cuvântul lui Dumnezeu, răsare şi creşte cum nu ştie omul, 
şi că pământul, adică sufletul omului, rodeşte de la sine. Înseamnă că 
tot ce trebuie să facă omul este să-şi împroprieze cuvintele Evangheliei 
şi acestea vor lucra singure? Iar în continuare, afirmaţia că „atunci 
când rodul se coace, îndată trimite secera”, înseamnă că omul moare 
când este la maturitate duhovnicească? 

— Cred că sunt nişte lucruri pe care Domnul Hristos le-a avut în vedere 
pe altă latură. Și anume, când Domnul Hristos a spus că sămânţa se aruncă 
în pământ, şi omul doarme şi se scoală şi trece vreme, şi omul nu mai face 
nimic din partea lui ca să crească sămânța, iar sămânța creşte cumva de la 
sine şi aduce întâi iarbă, după aceea spic şi după aceea sămânță deplină, rod 
deplin, a vrut să spună de puterea cuvântului, puterea pe care-o are cuvântul 
Său în inima omului şi-n viaţa omenească. Că nu-i numai lucrarea omului, 
ci e şi lucrarea Domnului. 

De altfel, să ştiţi că mie tare mult îmi place să spun — şi spun adeseori — 
că pâinea este rod al muncii omului şi al binecuvântării Domnului, în sensul 
că lucrează şi Dumnezeu, lucrează şi omul. De la Dumnezeu avem sămânţa, 
Dumnezeu face să încolțească, să crească, iar omul ajută ca cele care se 
înmulţesc, care cresc, să fie apoi aduse în situația de a putea fi pâine pe masă. 

Cred că aşa ceva e şi în chestiunea aceasta, din Sfânta Evanghelie de 
la Marcu. De altfel, e singura pildă din Sfânta Evanghelie, prezentată numai 

de Sfântul Evanghelist Marcu. E o pildă care ne dă încredere în lucrarea lui 
Dumnezeu mai presus de posibilitățile omului. Deci omul seamănă, şi 
Dumnezeu face să crească. 


— În Noul Testament au fost nişte situaţii când, pentru credința 
unui om, s-a mântuit toată casa sa, de exemplu Zaheu. Chiar se afirmă: 
„Crede în Domnul Iisus şi te vei mântui tu şi casa ta” (Fapte 16, 31). Noi 
vedem că, de multe ori, deşi cineva dobândeşte credință, ceilalți din 
casa sa rămân necredincioşi. Care este explicaţia? 

— Nu înseamnă că de fiecare dată cel care se mântuieşte îi mântuieşte 
şi pe ceilalţi. Însă există posibilitatea de a-i atrage şi pe ceilalți la cele bune, 
la mântuire, la înaintare la bunătate. Dar nu totdeauna se întâmplă aşa. Să 
ştiţi că greşesc toți aceia care îşi fac speranțe, de pildă când e vorba de 
căsătorie: o credincioasă se căsătoreşte cu un necredincios, cu gândul că o 
să-l câştige pentru credință. Or nu se întâmplă totdeauna aşa. Așa că cel mai 
bine e să pornească credincioşii cu credincioşii. 


— La biserică vin mai mult oameni care au o neputinţă în a se 
descurca pe plan social? Dacă da, are legătură cu faptul că Dumnezeu 
le-a ales pe cele proaste ca să ruşineze cele bune? 

— La biserică merg oamenii care au trebuinţă de biserică. Între ei, sunt 
şi mulți oameni cu neputinţe, sunt oameni care au biruit neputințele, sunt 
oameni care simt ceva din darul lui Dumnezeu. Sfântul Apostol Pavel, când 
spune că „Dumnezeu Şi-a ales pe cele slabe ale lumii ca să dea de ruşine pe 
cele tari” (1 Corinteni 1, 27), îi are în vedere pe credincioşii din Biserica 
Creştină de la început, care şi ei şi-au ales pe Domnul Hristos ca să li se 
completeze insuficienţele proprii. 

Noi mergem la biserică pentru că e o datorie să mergi la biserică şi nu 
ne gândim atâta la ce-nseamnă asta pentru alţii, ci ne gândim ce-nseamnă 
asta pentru noi. 


— Părintele Porfirie din Grecia spunea că bătrâneţea este o vreme 
foarte bună pentru a veni oamenii la Dumnezeu. Dumneavoastră 
spuneţi că la bătrâneţe omul nu mai devine, că este deja realizat prin 
viaţa pe care a dus-o. Este o contradicţie? 

— Nu ştiu, eu asta o spun pentru că asta o constat. Bătrâneţea e rezumatul 
vieţii; la bătrânețe, nu mai ai nădejde să-l mai schimbi pe om, pentru că el a 
devenit ceea ce este. Părintele Porfirie are dreptate în sensul acesta, că la 
bătrânețe te gândeşti mai mult la cele ce urmează, te gândeşti mai mult la 
veşnicie. Însă, în general, bătrâneţea e rezumatul vieții. Ai ajuns la bătrâneţe, 

ai ajuns la definitivare. Nu mai poți aştepta mare lucru de la un bătrân. Chiar 
şi eu personal: am nişte concepții, am nişte concluzii pe care nu mi le poate 
dărâma cineva, pentru că ele de fapt nu sunt numai idei, ci sunt structuri, 
m-am format prin ele. Şi n-ai cum să birui o structură printr-o idee. 


- Aţi afirmat în cărţile Sfinţiei Voastre că rugăciunea de toată 
vremea: „Doamne Iisuse Hristoase, Fiul lui Dumnezeu, miluieşte-mă pe 
mine, păcătosul” este un mijloc prin care putem scormoni în adâncurile 
sufletului nostru, prin care se aduc la iveală negativele din străfunduri 
şi se pot rezolva. Aceasta este singura modalitate de a ne rezolva negati- 
vele? Şi, dacă da, de ce este numai aceasta? Cu alte metode nu se poate 
ajunge la acelaşi rezultat, de exemplu prin împărtăşirea cu Sfintele Taine? 

— Dragă, împărtăşirea cu Sfintele Taine este o practică de la care 
aşteptăm întărire sufletească, însă omul în fața Domnului Hristos este cel care 
este şi în fața lumii acesteia. Deci eu susțin — am susținut în cărți şi susțin în 
continuare — că lucrarea de îmbunătăţire sufletească cea mai de căpetenie este 
rugăciunea aceasta de toată vremea, prin care se nimicesc gândurile cele rele 
şi se stă împotrivă gândurilor care ar urma. Sfântul Marcu Ascetul, în 
Filocalie, spune: „În inima iubitoare de osteneală, gândul cel rău nu are 
putere, cum nu are putere focul în apă”. Deci, dacă ai o inimă pregătită pentru 
Dumnezeu, se risipesc vrăjmaşii cei de gând, prin lucrarea Mântuitorului. 

Bineînţeles că eu nu consider că asta este singura modalitate. Şi 
împărtăşirea cu Trupul şi Sângele Mântuitorului, şi spovedania, şi participarea 
la slujbele Bisericii, toate acestea sunt importante, dar cel mai mult poți să te 
observi pe tine însuţi când zici rugăciunea aceasta. 

De pildă, eu am învăţat-o de la Părintele Arsenie Boca, în 1942, şi am 
început să zic, cât am putut. Cel dintâi lucru pe care l-am observat de pe urma 
strădaniei acesteia de a-mi curăţi sufletul a fost că m-am întâlnit cu mizeria 
din mine. lar mizeria asta din mine o aveam din străfunduri de existență, de 
la părinţii mei, întrucât copiii sunt oglinda părinților. Mi-aduc aminte că 
odată mi-a spus o femeie: „Părinte, eu am inimă bună ca tata şi gură rea ca 
mama”. Era o sinteză. Omul este o sinteză, iar fiind o sinteză — de răutate şi 
de bunătate, de pozitive şi de negative —, când zici: „Doamne lisuse 
Hristoase, Fiul lui Dumnezeu, miluieşte-mă pe mine, păcătosul”, se decan- 
tează, cumva, lucrurile şi-ţi dai seama mai bine de nişte realități pe care n-ai 
avea cum să le cunoşti în alte împrejurări. 

Rugăciunea aceasta ajută foarte mult, dar să ştiţi că eu nu mă gândesc 
numai la rugăciunea în sine, „Doamne lisuse...”. Unii caută să îndumneze- 
iască, cumva, rugăciunea aceasta. Să ştiţi că nu-i aşa! E o metodă, e o metodă 
de angajare. Adică noi nu trebuie numai să cerem ceva de la Domnul 

Hristos: miluieşte-mă pe mine, păcătosul. Da, şi asta, este important. Dar 
trebuie să-l aducem şi mărire lui Dumnezeu, cum zicem la Liturghie: 

„Pe Tine Te lăudăm, pe Tine bine Te cuvântăm, Ție Îţi mulțumim, 
Doamne, şi ne rugăm Ţie”. 

Putem să folosim şi alte rugăciuni, de exemplu: 

„Nădejdea mea este Tatăl, scăparea mea este Fiul, acoperământul meu 
este Duhul Sfânt, Treime Sfântă, mărire Ţie!”; 

„Mărire Ție, Doamne, mărire Ţie!”; 

„Mărire Ție, Celui ce ne-ai arătat nouă lumina!”; 

„Mare eşti, Doamne, şi minunate sunt lucrurile Tale!”; 

„Cât de minunate sunt lucrurile tale, Doamne, toate cu înțelepciune 
le-ai făcut!” 

Putem să zicem şi rugăciuni de felul acesta, însă metoda clasică, să 
zicem aşa, este rugăciunea aceasta: „Doamne lisuse Hristoase, Fiul lui 
Dumnezeu, miluieşte-mă pe mine, păcătosul”. 


— Cât de mare este sălaşul Duhului Sfânt şi cum Se sălășluieşte EI 
în om? 

— Duhul Sfânt Se sălăşluieşte în om la limitele omului. Sălaşul 
Duhului Sfânt e ca Duhul Sfânt. Duhul Sfânt este fără margini, infinit, 
nelimitat. Atunci înseamnă că din Duhul Sfânt atât intră în om, cât poate 
cuprinde omul. Sfântul Evanghelist loan spune: „Dumnezeu nu dă Duhul cu 
măsură” (loan 3, 34). Deci cât poate cuprinde omul, atât are din Duhul 
Sfânt, în ceea ce priveşte, să zicem, lărgimea, însă în ceea ce priveşte esenţa, 
are tot. Adică nu lucrează Duhul Sfânt într-un om într-un fel, şi într-un om 
în alt fel, ci lucrează în toți la fel, dar fiecare se raportează la Duhul Sfânt 
după capacitatea lui. 


— Oamenii sunt răi de la natură? Oare nu sunt ei buni în esență? 
Răutatea care vine pe parcursul vieţii nu este oare o consecință a 
suferințelor? Părerea mea este că nu există oameni răi sau buni — 
termeni absoluţi, care nu pot exista cu adevărat în realitate —, ci oameni 
care suferă mai mult sau mai puţin. 

— Să ştii că nu-i aşa! Adică oamenii vin în lumea aceasta şi cu bune, şi 
cu rele; ei sunt, cum am zis, oglinda părinților. 

Eu m-am cercetat pe mine însumi, după ce am aflat că sunt oglinda 
părinţilor, şi am căutat să văd care dintre părinții mei e preponderent în viața 
mea. Şi-am ajuns la concluzia, pe care-am spus-o de-atâtea ori, că sunt o 
ediție masculină a mamei mele. Asta este. Sigur, am adus şi de la mama, şi 
de la tata. De la tata am adus mai ales rezistența — rezistența la boală, la 
necazuri —, pentru că tata a fost un om sănătos. Și eu sunt sănătos acum, dar 

numai pe loc drept; la urcuş, îmi dau seama că inima nu-i destul de întărită. 
De altfel, mi s-a şi spus că am inimă slabă... dar într-un fel îmi pare bine, 
fiindcă înseamnă că n-o să mă chinui la sfârşitul vieţii, că o inimă slabă 
cedează. Dar oricum, sunt cum sunt şi-l dăm slavă lui Dumnezeu. 

Însă în copilărie, doar aţi văzut, c-aveţi copii... copiii voştri sau nepoții 
voştri — unii dintre ei — cât sunt de răi, din copilărie! Au o predispoziție spre 
răutate, au o nervozitate — zicem noi acum, mai nou —, o răutate pe care n-o 
poți explica. Şi cum se explică totuşi? Păi, se explică: seamănă cu cineva, 
semănă cu tată-său, seamănă cu mamă-sa, seamănă cu bunicul, cu bunica... 
cu cineva seamănă răutatea asta. 

Și eu am venit tot aşa: am fost rău, să ştiţi! Când eram copil, eram 
foarte rău, iar Părintele Arsenie m-a şi întrebat dacă nu mi-a venit în gând 
vreodată să omor un om. Nu mi-a venit în gând să omor un om, dar eram 
rău totuşi. Aveam un vecin acasă, care zicea către mama: „Nănaşă, ăsta nu-i 
botezat bine... Să-l duci la popa, să-i mai cetească ceva, că nu i le-o zis 
toate!” Aşa am fost, am venit cu asta. Și n-am putut să-mi dau seama de 
lucrurile acestea decât din anumite împrejurări de confruntare; însă, în 
realitate, când m-am ocupat de mine însumi, mi-am dat seama prin 
rugăciunea aceasta. Fiindcă se iveau tot felul de gânduri rele, de gânduri pe 
care nu le-aş fi dorit, şi care totuşi existau. Trebuie să porneşti de la punctul 
în care te găseşti şi, cu ajutorul lui Dumnezeu, lucrurile se limpezesc, 
fiindcă nu eşti numai tu la lucrare, ci e şi Dumnezeu la lucru. Numai că 
pentru asta trebuie să fii preocupat, să ai în vedere că lucrurile nu se 
realizează de la sine: gata, te pomenești bun. 


— Ce pot face eu, ca mamă, pentru fiul meu, pentru ca acesta să 
meargă la biserică? Mai ales că starea sănătăţii sale este foarte precară, 
dar nu vrea să ştie de Biserică. Este în pericol să i se taie piciorul, dar el 
nu ştie decât să bea şi să fumeze, uitând de Dumnezeu. 

— Apăi, dragă, omul creşte în ce porneşte... Aşa a pornit de la început, 
aşa merge... şi nu poţi să-i demonstrezi. Acestea nu sunt lucruri pe care i le 
poţi demonstra. Doar atâta, poți să-l pui în seama lui Dumnezeu şi poate 
chiar faptul acesta, că i se taie piciorul, este un mijloc de mântuire, o situație 
care să-l poată duce la mântuire. E-adevărat că suferinţa pe unii îi apropie de 
Dumnezeu, iar pe alții îi depărtează de Dumnezeu. 

În orice caz, el nu ştie câte bucurii poate avea omul din credință şi de 
aceea ocolește avantajele credinţei. 


— Cum să fii bun cu cel de lângă tine — de exemplu soţul sau soţia — 
care se declară ateu şi greşeşte? 

— Dragă, dacă-l iubeşti, îl iubeşti cu defecte cu tot, iar dacă-l urăşti, îl 
urăşti cu calități cu tot. Aşa că poţi să fii bun, înțelegând neputința 
omenească. Părintele Arsenie Boca i-a spus unui prieten al meu, care acum e 
preot în Sibiu, iar atunci era student la Teologie: „Uite, o să ajungi preot; să 
fii înţelegător față de neputința omenească”. Nici oamenii care au neputințe 
n-ar vrea să le aibă. Şi-atunci, trebuie să fim şi noi înțelegători față de 
neputinţa omenească. 

Dacă ştim că nu vorbesc aceeaşi limbă cu noi, nu vorbim nici noi 
despre lucruri pe care nu le pot înțelege şi pe care le-ar refuza. De exemplu, 
Domnul Hristos spune: „Nu aruncaţi mărgăritarele înaintea porcilor şi nu 
daţi cele sfinte câinilor” (Matei 7, 6). 


— Astăzi sunt mai puţini sfinți şi mai puţine minuni decât în trecut? 

— Nu se ştie, pentru că noi nu-i ştim pe toţi sfinții, fiindcă sfinţii nu se 
pun în evidență. Sunt sfinți şi acum, cum au fost şi-n trecut şi cum au fost de 
când e Biserica. Sunt sfinți, numai că nu-i cunoaştem noi, nu-i ştim noi, nu 
ni i-a descoperit Dumnezeu nouă. Dar sunt. 


— Cum poţi depăşi pornirea spre a face rău, deşi dorinţa şi gândul 
tău este să faci bine? De multe ori, faci răul pe care nu-l voieşti, ştiind 
rațional că este rău. 

— Da, într-adevăr, pentru că răutatea este o structură, iar dorința e mai 
puțin decât o structură. Ceea ce putem noi face este să fim preocupaţi de a 
ne depăşi pe noi înşine şi în felul acesta să se realizeze bunătatea pe care o 
dorim; dar poate că nici n-o dorim cât trebuie, dacă mai avem încă răutate 
pe care o împlinim. Pentru că omul devine ceea ce face. Dacă eşti rău şi îţi 
laşi răutatea să se declanşeze, cu vremea ajungi la mai multă răutate. Zicea 
cineva că dacă faci altfel decât crezi, cu vremea ajungi să crezi cum faci. Ţi 
se dă credința după necredinţa faptelor tale. 


— Cum trebuie să ne alegem naşii de cununie? Dintre prieteni, 
dintre rude, dintre vecini? Cum trebuie ei să ne fie: apropiaţi şi de 
aceeaşi vârstă? sau să impună prin maturitate şi distincţie? 

— Dragă, pot să fie şi de aceeaşi vârstă, să fie şi apropiați, numai să fie 
oameni care ştiu de Dumnezeu. Ăsta e lucrul de căpetenie, pentru că altfel 
nu pot sta drept mărturie despre înaintarea spirituală a finilor lor. Poate că-i 
mai bine să fie mai apropiaţi ca vârstă, fiindcă atunci îi ai mai multă vreme. 
Dacă sunt la vârstă mai înaintată, cu vremea nu mai ai naşi. 


— Cum explicaţi unitatea dintre suflet, cuget şi minte (psihic)? 

— Dragă, cugetul şi mintea sunt nişte calități ale sufletului, nişte facultăți 
ale sufletului. Deci sufletul este suportul minţii, care face parte din suflet; iar 
cugetul este, de fapt, am putea zice, mai mult conştiinţa morală. 


— De peste un an de zile am parte de încercări pe care nu mi le pot 
explica. Aud voci care nu sunt conforme cu gândurile mele, asociate cu 
dureri şi contracţii musculare în diferite părți ale corpului, fapt care 
m-a determinat să apelez la ajutorul medicilor; însă aceştia au constatat 
că sunt sănătos din punt de vedere medical. În acelaşi timp, am apelat şi 
la preotul bisericii, m-am spovedit periodic la preotul parohiei, am 
făcut sfeştanie casei, am participat la Masluri. Cu toate acestea, simpto- 
mele s-au accentuat. Ce mă puteți sfătui în legătură cu cele relatate? 

— Dragă, alte mijloace nu cunosc... trebuie să insişti pentru ceea ce 
poţi avea în cadrul pe care l-ai folosit deja. 


— Am întâlnit un caz când un copil cu handicap de trup s-a îndreptat 
pe loc după ce s-a împărtăşit. Sunteţi de părere că Sfânta Împărtășanie 
te poate vindeca de orice, fiind vrednic? 

— Da, însă nu ştim dacă în toate cazurile se întâmplă asta. 


— Acum se obişnuieşte ca la nuntă să fie invitați cât mai mulți 
oameni, unii aproape necunoscuţi mirilor, pentru a se câştiga bani. Nu 
ar trebui să fie invitați doar cei foarte apropiaţi mirilor, în prezența 
cărora aceștia să se simtă bine? 

— Ba ar fi bine, numai că oamenii mai urmăresc şi s-adune bani la 
nuntă; şi-atunci, nu şi-ar putea realiza gândul de a aduna bani pentru o viață 
decentă, pentru a-şi procura anumite lucruri. Sigur că ar putea să fie... mai 
demult nu era atâta lume la nuntă. Dealtfel, să ştiţi că la nuntă eşti un 
singuratic, de multe ori, pentru că nu te poți manifesta în mulțimea aceea din 
care, cum ziceaţi, poate nici nu-i cunoşti pe toți. 


— Ce putem face ca să nu-l urâm pe cel care ne face răul şi să nu 
ţinem minte răul? 

— Domnul Hristos ne îndeamnă la iubire. Ura este ceva care nu trebuie 
să existe în suflet, aşa că cel dintâi gând pe care trebuie să-l ai este să scoţi 
ura din suflet; să te sileşti, să te rogi lui Dumnezeu, să fii nemulțumit de 
faptul că ai în sufletul tău şi ură. 


— Ce folos are sufletul nostru, dacă facem bunătatea de frica iadului? 
Ce folos, dacă facem binele pentru a fi răsplătiți cu bine de Dumnezeu? 

— Dragă, în orice caz, când înlături răul, chiar şi de frica iadului, e un 
câştig, iar când faci binele, chiar şi pentru răsplată, tot e un câştig. Important 
este să faci bine şi să te fereşti de rău. Cum zice psalmistul: „Veniţi, fulor, 
ascultați-mă pe mine, frica Domnului vă voi învăţa./ De vrea omul să 
trăiască şi să vadă zile bune, să-şi oprească limba de la rău şi buzele sale de 
la minciună,/ Să se ferească de rău şi să facă binele, să caute pacea şi să o 
urmeze” (Psalmul 33, 11-13). Asta-i partea omului. 


— Dacă eşti bun cu persoanele rele, nu există cumva riscul de a 
încuraja răul? 

— Nu, nu există, pentru că tu nu-ncurajezi răul, ci vrei să-l câştigi pe 
om pentru bine. 


- Taina Sfântului Maslu are puterea de a răscoli în negativele din 
străfundul sufletului şi de a le aduce la suprafață pentru a fi rezolvate? 
Cât de des trebuie să ia parte la această taină un creştin care nu are o 
boală anume? 

— Nu se pune problema. De câte ori poate să ia parte, poate participa. 
Să nu se gândească: „Acum ajunge, am cam fost...”, ci să se folosească de 
darul lui Dumnezeu şi de la Maslu, şi de la alte slujbe ale Bisericii. Fără 
îndoială că Maslul are şi putere iertătoare de păcate. De fapt, cu iertarea 
păcatelor se rezolvă cumva lucrurile şi prin spovedanie, dar important este 
să urmăreşti binele din toate punctele de vedere. 


— Ca mireni, putem duce această luptă duhovnicească cu gându- 
rile, putem păzi trezia cu succes? sau este nevoie de o viaţă de retragere 
în mânăstire? 

— Nu-i nevoie de nicio viață de retragere, acolo unde te găseşti, acolo te 
mântuieşti. Sfântul Petru Damaschin zice: „De va lăsa omul voile şi cugetele 
sale şi va face voia şi cugetul lui Dumnezeu, pentru acela, în toată lumea 
aceasta nu se va găsi nici loc, nici lucru care să-i împiedice mântuirea”. 
Sfântul loan Gură de Aur, între predicile de pocăință, are una în care se 
spune aşa: „Adam, în rai fiind, a căzut, iar lov s-a mântuit pe o grămadă de 
gunoi. Lot s-a mântuit în Sodoma, iar Saul nu s-a mântuit în palat împă- 
rătesc”. Deci mântuirea depinde de strădania omului de a fi cu Dumnezeu. 


— Cum S-a născut Dumnezeu? Nu mă refer la Domnul lisus, ci la 
Dumnezeu Făcătorul cerului şi al pământului. 

— Dragă, este o taină, adică dacă noi am şti lucrul acesta, înseamnă că 
Dumnezeu e mai prejos de noi. Noi nu putem să ştim decât lucrurile mai 

prejos de noi, iar lucrurile mai presus de noi le cunoaştem dacă ni se 
descoperă de către Dumnezeu. Dacă Dumnezeu nu ne-a descoperit aceasta, 
noi nu putem să ştim. Ştim un singur lucru: că aşa cum sunt atâtea lucruri 
care preced existența noastră, cum e soarele, cum e luna, cum sunt stelele... 
tot aşa e şi Dumnezeu, pe Care ÎL ştim că există, dar nu ne putem gândi la 
nişte începuturi ale Lui. 


- Mântuitorul a spus cuvântul: „Cine ţine la sufletul lui îl va 
pierde, iar cine-şi pierde sufletul lui pentru Mine îl va găsi” (Matei 10, 
39); iar potrivit relatării Sfântului Evanghelist loan, Domnul Hristos a 
spus: „Cel ce îşi urăşte sufletul în lumea aceasta îl va păstra pentru 
viaţa veşnică” (loan 12, 25). Ce înseamnă să-ţi urăşti sufletul şi ce 
înseamnă să-l pierzi pentru Domnul Hristos? 

— Dragă, lucrurile trebuie înțelese în contextul existenței creştine de 
atunci. Adică erau oameni care căutau să-şi cruțe viața pământească, fără să 
se mai gândească la viaţa veşnică. Deci aceia îşi pierdeau sufletul, în înţelesul 
că nu se mai gândeau la mântuire. Şi erau oameni care nu-şi iubeau sufletul 
sau viața pământească şi primeau martiriul şi prin aceasta ajungeau la mântuire. 


- Eu, o femeie păcătoasă, pot avea parte de marea fericire de a vă 
avea duhovnic? Dacă da, cum să procedez? 

— Dragă, eu sunt departe... nu-i îndemn pe oameni să vină până la 
mine, pentru lucruri pe care le pot rezolva foarte bine aici, la parohiile din 
care fac parte. Preoţia e peste tot, iar dacă eşti sincer, Dumnezeu îi descoperă 
părintelui duhovnicesc ce trebuie să-i spună celui care se spovedeşte. Altfel, 
căutăm noi duhovnici cât îi căutăm, dar... Cel mai bine e să ne mulțumim cu 
cei pe care îi avem. 


— Ce părere aveţi de avertismentele lansate în ultima vreme de unele 
publicaţii, conform cărora folosirea cardurilor şi mai ales acceptarea şi 
utilizarea viitorului buletin de identitate electronic, bazat pe un sistem de 
numerotare ce conține numărul 666, înseamnă automat lepădarea de 
Hristos, asocierea cu antihrist și implicit moartea veşnică, chiar dacă 
vom continua să mergem la slujbe, să ne rugăm şi să ne închinăm? 

În acest caz, ar trebui să nu le acceptăm, aşa cum au recomandat 
călugării din Sfântul Munte Athos creştinilor, în 1987, când ţara lor a 
intrat în Uniunea Europeană, sau să le primim şi să mergem mai departe? 

Dar în cazul când acestea vor fi înlocuite cu implanturi pe mână 
sau pe frunte, sub pretextul să se vor ţine mai bine sub control 
infractorii şi terorismul? Sunt acestea peceţile lui antihrist? 

— Dragă, nu ştiu, nu cred că sunt pecețile lui antihrist decât acelea care 
te fac să te lepezi de Dumnezeu. Dacă nu te lepezi de Dumnezeu, nu 
înseamnă că poţi avea o pecete a lui antihrist. Ceea ce ştim noi este că 666 
nu este compus din de trei ori cifra arabă şase, deşi în Comentariul Sfântului 
Andrei al Cezareei se pare că el avea în vedere trei cifre 6 puse una lângă 
alta, care se citesc şase sute şaizeci şi şase. Or nu-i aşa! De ce nu-i aşa? 
Pentru că evreii nu scriu numerele cu cifre, ci cu litere, şi mai ales pe 
vremea aceea nu scriau numerele cu cifre arabe, ci le scriau cu litere. Şi aşa 
se putea ajunge la un nume, în loc de număr. Şi unii spun că este vorba de 
mânia fără judecată, de desfrânare... Sunt nişte comentarii. În realitate, nu 
cred că are nicio valoare treaba asta, cu 666. 

În ce priveşte cardurile, acestea sunt nişte lucruri de care se folosesc 
oamenii, în special în Occident, în țările unde poţi să scoţi bani din bancă. Şi 
eu am citit undeva, într-o revistă — nu o revistă de prestigiu —, că dacă citeşti 
de la dreapta spre stânga cuvântul card, citeşti drac. Insă adevărul este că nu 
citeşte nimeni de la dreapta spre stânga, ci citeşte de la stânga la dreapta, 
deci card, nu drac. Sunt nişte speculații ale oamenilor... Dragă, dacă trăieşti 
într-o societate unde sunt carduri, nu poți să trăieşti fără carduri. Dacă te 
duci la bancă să scoţi banii fără card, nu-ți dau ăia banii, că nu aşa e metoda. 


— Cât de importante sunt cărţile în viaţa unui om? Mai putem 
remedia faptul că nu am citit cărţile potrivite la vârstele potrivite? 

— Păi, nu... Lucrurile le luăm de unde sunt, degeaba ne mai gândim... 
Zice Coşbuc: 


De ce, când soarele-a apus, 

Să plângi privind spre cer în sus? 
Mai bine ochii-n jos să-i pleci, 
Să vezi pământul pe-unde treci. 


Iei lucrurile de unde ești! 


— Dacă ar fi să păstraţi doar trei cărţi, în afară de Biblie, Filocalie 
şi Pateric, pe care le-aţi alege? 
— Păi, nu ştiu, poate că mi-aş alege vreo carte scrisă de mine! 


— Ce înseamnă „să fie mijloacele voastre încinse şi făcliile voastre 
aprinse (Luca 12, 35)? 

— Să fii cu grijă, să fii luător-aminte la ceea ce se întâmplă cu tine şi în 
jurul tău. 


— Sfântul Apostol Petru zice: „Dacă dreptul abia se mântuieşte, ce 
va fi cu cel necredincios şi păcătos?” (I Petru 14, 19). Cum comentaţi? 

— Da, adică fără îndoială că cel păcătos şi necredincios va fi la rău, 
dacă şi dreptul se mântuieşte cu greu. Acuma, Dumnezeu ştie cu cât greu 
sau cu cât uşor se poate mântui cineva, dar dacă te-ai aşezat pe o viață 
corectă, lucrurile merg de la sine şi nu ştiu dacă se mai poate zice că se 
mântuieşte greu dreptul. 


— Cine este aproapele meu? 
— Oricine, orice om cu care vii în legătură, cu care ai o relaţie oarecare. 


— În capitolul al 13-lea din Evanghelia de la Matei, cel cu şapte 
pilde despre împărăţia cerurilor, în pilda cu neghina semănată printre 
grâu, la întrebarea de ce nu sunt eliminate relele („neghina”) dintre 
oameni, se dă explicaţia: „Ca nu cumva, plivind neghina, să smulgeţi o 
dată cu ea şi grâul” (Mt. 13, 29). Ce înseamnă aceasta? 

— Păi, ce spune Domnul Hristos. Şi anume, că binele şi răul merg 
împreună în lumea aceasta şi că la sfârşitul lumii se va face distincția clară 
între bine şi rău. 


— Ce părere aveţi despre folosirea fardurilor? 

— Fără îndoială că este păcat, nici nu mai trebuie să stăm de vorbă, 
pentru că e o cârpăceală care se opune rânduielii lui Dumnezeu, Care ţi-a dat 
chipul pe care trebuie să-l porţi, nu pe care-l cârpăceşti tu. 


— Dacă un călugăr cu votul monahal depus pleacă din mânăstire, 
are mântuire în lume? De ce unii preoţi şi duhovnici îi încurajează pe 
cei care pleacă din mânăstire, spunându-le că se pot mântui şi în lume, 
şi nu le amintesc de înfricoşata judecată şi de votul şi jurământul 
depus? Sinodul poate dezlega acest vot? 

— Dragă, să ştiţi că mulți oameni — spunea Episcopul Nicolae Popovici, 
odată, când a fost la noi la mânăstire — mulți dintre călugări nu ştiu ce fac 
când se fac călugări. Deci în cazurile acestea, cred eu că, neexistând 
seriozitatea cuvenită, Dumnezeu nu se uită la neputința omului, la mintea 
omului. Dacă duce o viaţă, să zicem aşa nu împotriva făgăduințelor, ci din 
neputința de a împlini făgăduințele... eu cred că la Dumnezeu sunt alte 
judecăţi decât la oameni. 


— Ce părere aveţi de zicala: „Tot răul e spre bine”? 

— Păi, asta-i o zicală aşa, ca să mai fie o zicală! Nu ştiu dacă tot răul e 
spre bine. Adică, de multe ori, din răul care ţi se întâmplă poate să iasă şi 
ceva bine, poate rândui Dumnezeu lucrurile în aşa fel... De exemplu, te 
îmbolnăveşti şi ajungi să te întâlneşti cu Dumnezeu din suferința pe care o 
ai. Şi-atunci e răul spre bine. 

— Sfinţii au avut conştiinţa că sunt sfinţi? 

— Se zice că un sfânt care are conştiinţa că-i sfânt, de fapt nu-i sfânt. 
Acuma, fără îndoială că sfinții au avut conştiinţa că-l slujesc lui Dumnezeu. 
Poate n-au putut să zică: „Sunt sfânt!”... deşi... cum zicem noi la slujbă?: 
„Să luăm aminte, sfintele sfinţilor!” Dar încrederea aceasta, că eşti sfânt, nu 
ştiu dacă e chiar aşa de sigură. Important este să ştii cam unde te găseşti, că 
asta înseamnă smerenia. 

M-am dus odată la o mânăstire, pe lângă Bucureşti, şi acolo, când 
mă-ntâlneam cu câte o maică sau cu câte o soră şi o-ntrebam cum o cheamă, 
îmi spunea: „Sora cutare păcătoasa”, alta: „Maica cutare păcătoasa”. Zic: 
dom'le, aici e mânăstirea păcătoaselor! Iar când m-am dus la duhovnicul de 
acolo — un părinte, Dumnezeu să-l odihnească —, i-am spus: „Părinte, aici e 
mânăstirea păcătoaselor! Să ştii că eu sunt om cumsecade!” Şi eu chiar cred 
că-s om cumsecade. N-aş putea zice că sunt sfânt, dar om cumsecade, 
oricum sunt! Şi asta cred că o poate simţi oricine care îşi face datoria, după 
tească de ansamblu. Adică eşti un om de treabă, un om care-ţi faci datoria, 
un om care poţi să ai conştiinţa că ţi-ai făcut datoria; şi asta nu e păcat. 


— Nu ar fi bine ca şi în bisericile ortodoxe să se introducă bănci 
sau scaune multe, pe care să se poată aşeza credincioşii, ca şi în bise- 
ricile catolice? Aşa, numai cu stranele de pe margine şi cu cele câteva 
scaune care sunt prin biserici în prezent, credincioşii obosesc şi nu mai 
sunt atenţi la slujbe. 

— Da, e cam puţin, fără îndoială, însă noi credem că în faţa lui 
Dumnezeu cel mai bine este să stai într-o poziţie de om care Îl preamărești 
pe Dumnezeu, în picioare sau în genunchi. Însă — la bătrânețe, în special, şi 
la neputințe — e bine să ai şi scaun şi să faci rugăciuni şi de pe scaun. 
Acuma, noi moștenim o tradiţie. Ştiu eu dacă se va putea introduce, cu 
vremea, şi altceva? Eu, de exemplu, n-aş fi împotrivă. 


— În cazul în care cântarea este bine organizată la o biserică, cu o 
strană bună, mai este bine să îngâne şi credincioşii răspunsurile şi cântă- 
rile? Mai ales la bisericile de prin cartiere, sunt oameni — femei în special — 
care se duc la strană şi ţipă care-mai-de-care. Cei care cântă la strană 
nu ar trebui să facă nişte repetiţii pentru asta, să aibă un conducător, 
un organizator, un dirijor? Se poate duce să cânte aşa, chiar oricine? 

— Dragă, recomandarea, în general, este să cânte toată lumea în biserică. 
Acuma, nu sunt toţi cu talent la muzică. Eu însă mi-aduc aminte din 
copilăria mea că mergeam la o biserică greco-catolică dintr-un sat în care 

era numai biserică greco-catolică; un sat mare, de aproape o mie de familii. 
Oamenii mergeau la biserică şi mergeau la sărbători şi cânta toată lumea, 
pentru că erau nişte melodii uşoare, pe care le puteau învăţa uşor toți şi le 
puteau cânta ușor. Aveam impresia că mă ridică cineva pe sus când cântau 
toți aşa! lar cum eram eu mic, poate că era şi posibilitatea să mă ridice cu 
cântarea. Foarte frumos! Ei, dacă s-ar putea ajunge ca toată lumea să cânte 
frumos — dar frumos, aşa, odihnitor şi încurajator spre bucurie —, ar fi foarte 
bine. Ei aveau însă nişte melodii foarte uşoare, pe melodia glasului al 4-lea, 
cum se cântă în Ardeal, de exemplu: „Sfânt, sfânt, sfânt e Domnul Savaot, 
plin este cerul şi pământul de mărirea lui. Osana întru cei de sus lui 
Dumnezeu! Bine este cuvântat Cel ce vine întru numele Domnului! Osana 
întru cei de sus!” Toată lumea cânta. Gândiţi-vă, s-auzi aşa, vreo mie de 
oameni cântând din toate puterile lor! Era extraordinar de frumos! 

Dacă s-ar putea realiza lucrul acesta, ar fi foarte bine, însă trebuie să 
fie şi o muzică uşor de interpretat şi să nu se gândească cineva că neapărat 
trebuie să facă la fel ca grecii sau că trebuie să cânte, ştiu eu, nişte melodii 
greu de executat. Şi-apoi, să le placă şi oamenilor... De exemplu, la mine în 
sat au venit, în timpul războiului, nişte basarabeni — era un preot şi un 
diacon — şi cântau pe psaltică, iar oamenilor nu le plăcea deloc cum cântau. 
Şi, la un moment dat, s-a făcut un parastas pentru un tânăr care-a murit în 
război, pe front; şi oamenii le-au atras atenția, preotului şi diaconului, să facă 
bine şi să nu cânte ei la parastas, că-s necăjiţi oamenii destul şi fără asta! 


— Sunt hotărât să mă călugăresc, dacă aş avea o altă naționalitate, 
străină, adică un loc de refugiu. Credeţi că am vreo şansă? 

— Cum adică un loc de refugiu? Păi, mânăstirea, de fapt, nu-i loc de 
refugiu... mânăstirea e loc de trăire activă în slujba lui Dumnezeu. 

Mă rog, dacă eşti, ştiu eu, de altă naționalitate, nu se pune problema, 
pentru că, de exemplu, în Belgia este o mânăstire, Mânăstirea Chevetogne, 
unde sunt călugări de vreo zece naţionalităţi. Şi fac slujbă în limba slavonă, 
ca să fie toţi angajaţi; aşa încât întâi trebuie să înveți slavonă, şi-apoi să-l 
slujeşti lui Dumnezeu. Aşa-i acolo... în altă parte, poate-n limba franceză 
sau în limba engleză. Dar aici, la noi, înveţi româneşte, că numai în 
româneşte se slujeşte, şi-i fain. 


— Explicaţi-ne afirmaţia din Pateric, de la Avva Alonie: „De va voi 
omul, de dimineaţa până seara va ajunge la măsură dumnezeiască”. 

— O ştiu şi eu, dar vă spun că n-am încredere în ea... pentru că aş vrea 
şi eu, dac-aş şti că de-azi dimineaţă începând şi până-n seara asta, pot să 
fiu desăvârşit. 

E o afirmaţie care poate să aibă putere pentru cel care-a făcut-o; în 
orice caz, vrea să spună că omul poate înainta foarte mult în viața 
duhovnicească, dacă e cu deplină seriozitate. 


— Care este cel mai bun lucru pe care îl putem face pentru a-i 
ajuta pe morții noştri? 

— Nu putem face altceva decât să ne rugăm pentru ei, slujbele pentru 
morți, pomenirile la Sfânta Liturghie şi milosteniile pe care le putem face. 


- În Ceaslov sunt mai multe rugăciuni pentru masa de prânz, dar 
am observat că acum nu se mai spune, chiar şi în mânăstiri, decât Tată! 
nostru. Cum trebuie să facem? 

— Păi, facem cum se face! Adică acolo unde se poate organiza să se 
citească şi Psalmul 144 şi unde se pot citi şi cele din Ceaslov, e foarte bine. 
Dacă nu, ne mulțumim cu rugăciunea care se face şi continuăm noi cu gânduri 
de mulțumire şi de recunoştinţă față de Dumnezeu în privinţa hranei. 

Eu de-acasă am învăţat şi ziceam Tatăl] nostru la masă. Ştiu că 
totdeauna zicea careva dintre părinți, în special mama, când era mâncarea 
pusă pe masă: „No, haideţi la Tază/ nost”, să ne putem apuca să 
mâncăm”. Adică nu se punea problema că ai voie să mănânci şi dacă nu 
zici Tatăl nostru. 


— Cât de mult contează felul serviciului în viața duhovnicească a 
unui om? 

— Dragă, contează! Şi mai ales contează ce faci, pentru ce faci; să 
lucrezi spre slava lui Dumnezeu, adică să nu fie o lucrare din asta, care 
aduce doar bani, ci să fie şi o lucrare în care Dumnezeu are partea lui. Să 
lucrezi ceva spre folosul oamenilor! 


— Vă rugăm să ne recitați o poezie! 
Mama 
de Vasile Militaru 


A venit aseară mama, din sătucu-i de departe, 
Să mai vadă pe fecioru-i, astăzi „domn cu multă carte”! 


A bătut sfios la uşă, grabnic i-am ieşit în prag; 

Ni s-a umezit privirea de iubire şi de drag; 

Sărutându-i mâna dreaptă, ea m-a strâns la piept, duioasă, 
Şi-ntrebând-o câte toate, am intrat apoi în casă. 

Înăuntrul casei mele, — câtă brumă-am adunat, 

Dă prilej bietei bătrâne să se creadă-ntr-un palat: 
Nu-ndrăzneşte nici să intre, cu opincile-n picioare, 
Şi cu multă grijă calcă doar pe-alături de covoare. 


Eu o-ndemn să nu ia seama şi să calce drept, în lege, 
Că doar e la fii-su-n casă, nu e-n casa vreunui rege, 
Şi de-abia o fac să şadă pe-un divan cu scoarță nouă... 


— „Mi-era dor de tine, maică... Ţi-am adus vreo zece ouă, 
Niţel unt, iar colea-n traistă nişte nuci, vreo două sute...” 
Şi, cu ochii plini de lacrimi, prinde iar să mă sărute: 


— „Poate mor, că sunt bătrână, şi-a prins dorul să mă-ndrume 
Să mai văd o dată, maică, ce mi-e azi mai drag pe lume! 
Caierul mi-i pe sfârşite... mâine poate-şi curmă firul 

Şi-ntre patru blăni de scânduri să mă cheme cimitirul... 

Jale mi-e de voi, mămucă, dar visez, chiar şi deşteaptă, 
Cum, pe-o margine de groapă, bietul taică-tu m-aşteaptă... 


Tu, odorul mamii, în urmă să te-aduni cu frații-acasă 
Şi să-mparți agoniseala de pe urma lui rămasă: 

Lui Codin să-i dai pământul de la moară şi cu via; 
Vaca şi-un pogon de luncă, maică, să le ia Maria; 

Lui Mitruş să-i dai zăvoiul de răchiți dintre pâraie; 
Carul, boii şi cu plugul să le dai lui Nicolae, 

Iară tu, ca mai cu stare decât fraţii zişi pe nume, 

Să iei casa-n care ţie ţi-a fost dat să vii pe lume... 

Când şi când, în miezul verii sau de Paşti, să vadă satul 
Cum îmi vine, ca-n toți anii, la căsuţa mea băiatul 
Şi-având tihnă şi odihnă, la venire sau plecare, 
S-aprinzi şi la groapa maichii câte-un pai de lumânare!...” 
A tăcut apoi bătrâna şi-a plâns mult, cu lacrimi grele, 
Ce curgându-i lin în poală, se-ntâlneau cu ale mele. 


CUVINTE DIN SFÂNTA EVANGHELIE 
PREA PUȚIN LUATE IN SEAMA 


27 ianuarie 2005 


— Cum trebuie înţelese cuvintele: „Crede şi nu cerceta”? 

— Dragă, nu ştiu cui aparțin cuvintele acestea; le-am auzit şi eu, de 
multe ori, şi am auzit şi împotrivitori la cuvintele acestea: „Crede şi nu 
cerceta”. Însă eu consider că cine-a zis cuvintele acestea a ştiut ce spune. 
Ştiţi de ce? Pentru că adevărurile de credință nu pot fi cercetate cu mintea 
noastră. Mintea noastră nu poate înțelege lucrurile mai presus de ea; or 
credința noastră nu este o credință logică, ci este o credință supra-logică. 
Cum poți să înţelegi, de exemplu, taina Sfintei Treimi? Oricât ai cerceta, nu 
se poate! Cum poţi să înţelegi Învierea din morți a Domnului Hristos, „cea 
mai presus de lume Înviere a lui Hristos Dumnezeu”? Cum poți să înţelegi 
Înălțarea la cer a Domnului Hristos, în perspectiva gândirii obișnuite? Cum 
poţi să înţelegi Întruparea Fiului lui Dumnezeu? Oricât ai cerceta, nu se 
poate! Cum poți să înţelegi unirea între cele două firi, firea omenească şi 
firea dumnezeiască a Domnului Hristos? Cum poţi să înţelegi taina Sfintei 
Euharistii, taina Sfintei Cuminecături, că pâinea şi vinul, puse înainte şi 
pentru care ne rugăm, se prefac în Trupul şi Sângele Domnului Hristos? 
Cum poţi să cercetezi, cum poți să înţelegi Pogorârea Duhului Sfânt, cum 
poţi să înţelegi lucrarea Duhului Sfânt în lume? 

Toate lucrurile acestea sunt mai presus de minte, şi-atunci înseamnă 
că mintea n-are ce face în faţa acestor adevăruri decât ceea ce se spune la 
slujba de la sărbătoarea Naşterii Domnului Hristos, când zicem: „De 
Dumnezeu Născătoare Fecioară, care L-ai născut pe Mântuitorul, şters-ai 
blestemul cel dintâi al Evei; că maică ai fost bunăvoinţei Tatălui, purtând în 
brațe pe Dumnezeu-Cuvântul întrupat”. Şi fiți atenţi ce urmează acum: 
„Taina nu suferă ispitire, ci numai cu credinţă toți să o slăvim, strigând cu 
tine şi zicând: negrăite Doamne, mărire Tie? 

Credința noastră este o credință a tainelor, iar tainele nu pot fi 
elucidate prin mintea noastră; şi-atunci înseamnă că trebuie să credem şi să 
nu cercetăm ceea ce nu se poate cerceta. 


“ Mineiul pe decembrie, Editura Institutului Biblic şi de Misiune al Bisericii Ortodoxe Române, 
Bucureşti, 1991, p. 394 (ziua a douăzeci şi cincea, la Utrenie, stihira a treia de la Laude). 

Însă sunt şi lucruri care se pot cerceta. De exemplu, sunt unii care zic 
că icoana e idol. Păi, aici se poate face o cercetare: este sau nu este? Cei care 
susțin că icoana este idol zic că aşa cum idolul nu vede, nici icoana nu vede; 
aşa cum idolul nu vorbeşte, nici icoana nu vorbeşte; aşa cum idolul nu aude, 
nici icoana nu aude. Şi zic că sunt la fel icoana şi idolul. Nu-i adevărat! Aici 
se poate cerceta. Ce e idolul? Idolul este o închipuire a omului, pusă în locul 
lui Dumnezeu. De aceea cei vechi socoteau închinarea la idoli unul dintre 
cele mai mari păcate, pentru că însemna depărtarea de Dumnezeu, idolul 
fiind în locul lui Dumnezeu. Or icoana nu-i aşa! E-adevărat că icoana nu 
vede, n-aude, dar noi nici nu vrem să audă şi să vadă icoana, pentru că noi 
nu luăm icoana ca un lucru de sine stătător, ci o înțelegem ca o realitate care 
ne pune în legătură cu o altă realitate. E ca un fel de priză la curent, care ne 
pune în legătură cu curentul. Tot aşa ne pune icoana în legătură cu sfântul 
care e pictat pe icoană şi asta înseamnă că icoana ne apropie de Dumnezeu, 
nu ne depărtează de Dumnezeu. Aşa ceva poate fi cercetat. Lucruri de felul 
acesta să le cercetăm, iar celelalte, care-s mai presus de minte şi de cuvânt, 
să le lăsăm în seama lui Dumnezeu, iar noi să facem ceea ce spune 
alcătuirea pe care am pomenit-o: „Taina nu suferă ispitire — deci nu suferă 
cercetare, nu poate fi elucidată —, numai cu tine împreună (vorbim cu Maica 
Domnului) strigăm: negrăite Doamne — Care nu poți fi cuprins prin cuvânt, 
nu poți fi cuprins în cuvânt —, mărire Ţie!” 


— La unii autori ortodocşi am găsit părerea că în urma păcatelor 
foarte mari, harul lui Dumnezeu îl părăseşte pe om. La alţi autori am 
găsit că harul nu îl părăseşte, ci doar că omul nu mai poate simți harul 
şi efectele lui. Care este adevărul? 

— Dragă, adevărul Dumnezeu îl ştie. Însă în momentul în care ai 
păcătuit, chiar dacă harul nu se depărtează, dar dacă nu-l simţi, pentru tine e 
ca şi când s-ar fi depărtat. Pe noi ne interesează să fim oameni de treabă, ca 
să lucreze harul Duhului Sfânt în noi. 


— Până unde trebuie să meargă bunătatea unui profesor de religie 
în relaţiile cu elevii de la clasă? 

— Mai întâi de toate, un profesor de religie trebuie să ştie că-i profesor 
de religie şi să-şi facă datoria. În ce sens? Să-i înveţe pe elevi religie după 
programa analitică pe care o are de la autoritatea bisericească sau de la 
autoritatea de învățământ. 

În ceea ce priveşte învățătura, să-şi facă lecţiile, să şi le pregătească, să 
le predea, să ceară ca lecţiile să fie învățate şi să socotească religia ca materia 
cea mai importantă, pentru că, de fapt, este cea mai importantă. Dacă nu 


336 


Răspunsuri la întrebări ale credincioşilor 


înveţi la fizică, la chimie, poate că nu-ţi trebuie niciodată fizica sau chimia în 
viață, dar religia oricum îți trebuie în viață. Religia este ceva ce îl însoţeşte 
pe om în toate zilele vieţii lui, până la moarte și la moarte şi-apoi bineînţeles 
că şi-n veşnicie. Aşa că un profesor de religie trebuie să fie foarte serios. 

Când eram eu elev de liceu şi aveam religie — am învăţat şi eu religie 
la liceu, şi la gimnaziu, şi la şcoala primară —, religia era prima în catalog: 
întâi era religia, apoi româna, latina şi ce mai studiam noi. Şi-apoi urmau 
fizica, chimia, matematica şi celelalte. 

Aşa că un profesor de religie trebuie să fie serios ca orice alt profesor... 
şi să nu-şi închipuie elevii că trebuie să aibă note mari la religie, că „doar e 
religie”. E religie, dar trebuie să înveţe la religie tot aşa cum învaţă la 
matematică, cum învaţă la istorie... Să nu-şi închipuie un profesor de religie 
că o să-i câştige pe elevi dacă-i trece cu vederea. 


| — Aţi spus că Sfântul Apostol Pavel a reglementat acordarea ajutoa- 
relor chiar şi în privinţa văduvelor şi a pus condiția să aibă credinţă şi 
fapte bune. Iar azi Biserica dă ajutoare şi unor ţigani care n-au nicio 
legătură cu credinţa. Este bine? 

— Dragă, într-un fel este bine, pentru că pe om trebuie să-l ajuţi în 
situaţia în care este el, însă în realitate Biserica trebuie să se intereseze întâi 
de membrii ei şi apoi, dacă-i rămâne ceva şi poate să dea şi altora, nu-i 
niciun bai, poate că chiar îi câştigă cu asta. Cel puţin grupările religioase 
ne-ortodoxe îi câştigă de multe ori pe oamenii inferiori, prin ajutoare materiale. 


— Dacă după moartea mea nu are cine să-mi mai facă pomenile, în 
viaţa aceasta, cât trăiesc, ce pot să fac? Cele patruzeci de Sfinte 
Liturghii date în această viață şi slobozite sunt primite ca pomeni? 

— Dragă, Dumnezeu ştie, nu sunt nişte reguli precise în privința 
aceasta. Dacă trăieşti o viață care să te ajute în timpul vieţii, te ajută şi după 
moarte. Nu există o pregătire anume pentru moarte şi pentru veșnicie, alta 
decât să-ți împlineşti datoriile de creştin. Să ştiţi că în ce priveşte pomenile, 
lucrurile stau aşa: oamenii fac pomeni în amintirea celor morți și fac pomeni 
şi din motive sociale. Or, dacă ai zice către cineva să nu mai facă pomeni, 
face nu din motive religioase, ci din motive sociale. Şi-atunci, nu trebuie să 
ne gândim la asta, că dacă n-are cine să facă pomenile pentru noi, gata, 
suntem la rău fiindcă nu s-au făcut pomenile pentru noi. Nu-i aşa! Dacă are 
cine să le facă şi le face, e bine, iar dacă n-are cine le face, nu-i niciun bai. 


— În foarte multe cărţi găsim termenii suflet, spirit, duh. Ne puteţi 
lămuri ortodox aceşti termeni? 

— Da. „Suflet” în limba latină se spune „anima”. De aici vine şi 
cuvântul „animal”. Şi-atunci, se pune întrebarea: dacă „anima” este suflet, 
animalul are sau n-are suflet? Păi, dacă cuvântul animal vine de la „anima”, 
înseamnă că animalul are suflet, numai că nu-i suflet uman. 

La Sinodul al II-lea ecumenic” s-a discutat chestiunea apolina- 
rismului, care spunea că omul este împărțit în trup, suflet şi duh şi că în 
persoana Mântuitorului locul duhului l-a luat Dumnezeirea. Or Biserica nu 
învaţă aşa. Şi-atunci, s-a spus la Sinod că animalele n-au suflet — deşi s-ar fi 
putut spune că au doar suflet animalic — şi că omul are suflet, înțelegându-se 
prin suflet ceea ce are omul superior față de animal. 

În ceea ce priveşte duhul, unii socotesc că duhul este rațiunea. Noi 
credem că sufletul şi duhul e acelaşi lucru, doar că există şi un Duh Sfânt, 
care se adaugă la sufletul integral uman, şi-atunci poți să înţelegi prin duh 
partea care se adaugă prin harul lui Dumnezeu, prin Duhul lui Dumnezeu. 

Dacă ne gândim că animalul are suflet („anima”) — deşi nu are 
personalitate, ca să poți să vorbeşti despre un suflet cum ar fi sufletul omenesc 
— şi dacă spui că omul are suflet, trebuie să înţelegi neapărat ceea ce are 
omul deosebit de animal, pe care unii pot să-l numească foarte bine şi „duh”; 
în realitate, e acelaşi lucru. În privinţa noţiunilor religioase, a noțiunilor 
spirituale, nu există precizia care există în lucrurile fizice, materiale. 


— Un om care a făcut un păcat mare, şi îl regretă şi se căieşte, 
poate fi iertat de Dumnezeu? 

— Bineînţeles! Nu spunem noi la rugăciunea 7ată! nostru: „Şi ne iartă 
nouă păcatele noastre, precum şi noi iertăm greşiților noştri”? Acestea nu-s 
lucruri spuse în vânt; noi credem că Dumnezeu iartă orice păcat dacă sunt 
condiţiile iertării. Care sunt condiţiile iertării? Părăsirea păcatului, recunoaş- 
terea stării tale de păcătos, rugăciunea către Dumnezeu pentru iertarea 
păcatelor şi Pocăinţa — Pocăinţa ca Taină, Sfânta Spovedanie. 


— Se spune în dogmatica ortodoxă că Hristos a preluat slăbiciunile 
firii omeneşti, dar nu a luat patimile reproşabile şi păcătoase, ci pe cele 
ireproşabile şi curate. Care sunt patimile ireproşabile şi curate? 

— Păi, de exemplu, simțământul de foame, de sete... sunt tot un fel de 
pătimiri ale omului, pe care Domnul Hristos le-a luat pentru că țin de ființa 
omenească şi nu sunt vinovate. 


— Dacă te forțezi să manifeşti iubire față de alţii, nu poate fi cu 
pericol, nu poţi apărea ca ciudat în ochii celorlalți? 


* 'Finut la Constantinopol, în anul 381. 

— Depinde cum te manifeşti. Eu, de exemplu, m-am dus odată la 

Mânăstirea Cernica şi era acolo un părinte, Nicodim Bujor. Şi îl întreb pe un 
părinte de la strană cine slujeşte. Şi-mi răspunde aşa: „A, Nicodim 
fățamnicul!” Şi eu n-am avut prezența de spirit să-l întreb: dar pe dumneata 
cum te cheamă? După aceea, când s-a terminat slujba, a venit Părintele 
„Nicodim-fățarnicul” la mine şi m-a luat în braţe şi a-nceput: „Mă Teofilee, 
bine-ai venit!!” şi nu ştiu ce... O manifestare nefirească, în general. 
Bineînţeles că cineva care-a văzut lucrul acesta putea să zică: „Ăsta-i făţarnic, 
că numai fățarnicii fac treburi de-astea”. Deşi nu-i aşa; el şi-a manifestat 
iubirea lui, aşa i-a „ţâpat” dinlăuntru, n-a putut să se abțină şi a venit şi a făcut 
un lucru pe care altul nu l-ar fi făcut; iar cel care nu l-ar fi făcut ar fi putut 
zice: „Ăsta-i făţarnic, şi eu nu-s fățarnic”. Or în realitate nu-i aşa. 
a fi. Unii oameni sunt ponderaţi, iar alţii au o capacitate de revărsare; dar, 
chiar dacă nu toţi au această capacitate, nu-nseamnă că cei care-o au o au 
dintr-o fățărnicie. Totuşi, e bine să fie omul ponderat, să fie reținut, să fie 
aşa cum se cere în general, cu o bună-cuviință. 


— Care este semnificaţia afirmației Mântuitorului: „De ce Mă 
numeşti bun? Nimeni nu este bun, decât unul Dumnezeu” (Luca 18, 19). 
Doar şi Mântuitorul este Dumnezeu şi deci este bun. 

— Bine, Domnul Hristos a vrut să spună că omul nu trebuie să se 
încreadă în bunătatea lui personală. De fapt, să ştiţi că şi în Evanghelie 
există afirmaţia că cineva este bun. De exemplu, în Sfânta Evanghelie de la 
Luca e scris că losif din Arimateea era „bun şi drept” (Luca 23, 50), iar în 
Faptele Sfinților Apostoli, tot Sfântul Evanghelist Luca scrie despre 
Varnava că era „om bun, plin de Duhul Sfânt şi de credință” (Fapte 11, 24). 
Aşa că lucrurile nu stau chiar aşa de bătute-n cuie, ci există o elasticitate în 
privința asta. Există şi oameni buni; nu la măsurile lui Dumnezeu, ci la 
măsurile omului. Domnul Hristos a spus: „Dacă voi, răi fiind, ştiţi să daţi 
fuilor voştri cele bune, cu atât mai mult Tatăl vostru Cel din ceruri” (Luca 
11, 13). Deci în raport cu Dumnezeu, omul apare totdeauna ca unul cu 
insuficiențe, iar în raport cu ceilalți oameni poate apărea cu realizări. 


— Care este diferența dintre o minune adevărată şi una falsă? 
Cum ne putem da seama de adevăr? 

— Dragă, Dumnezeu ştie cum ne putem da seama de adevăr. În orice 
caz, ştim că minunile sunt realități şi pot să fie realități în foarte multe 
cazuri, iar noi le explicăm poate altfel. Dumnezeu știe care minune e 

adevărată. Depinde şi de receptivitatea oamenilor. Sunt unele lucruri care 
sunt într-adevăr lucruri pe care nu le poţi determina şi care totuşi se 
întâmplă între oameni. De exemplu, mergi pe-un drum şi te-ntâlneşti cu un 
om de care ai nevoie sau cu un om care te ajută... sau cineva se face sănătos 
printr-o rugăciune care i se face... e o minune. 


— Dacă cineva este într-o poziţie subalternă la serviciu sau chiar la 
mânăstire şi i se cere de către mai-marele lui să spună o minciună, ce 
trebuie să facă? 

— Să n-o spună, dacă poate să n-o spună, dacă are puterea de a se 
împotrivi. 


— Ce se întâmplă cu sufletul omului după moarte? Ce trebuie să 
facă cei rămaşi, pentru mântuirea sufletului celui decedat? 

— Dragă, noi nu prea ştim ce se întâmplă după moarte, decât ceea ce ni 
s-a descoperit sau ceea ce e în tradiţia Bisericii. Ştim că sufletul merge la 
judecată — la judecata particulară —, ştim că apoi cunoaşte fericirea şi 
nefericirea prin care trece şi că după patruzeci de zile i se hotărăşte locul. De 
fapt, locul în care rămâne şi-l pregăteşte omul singur. Biserica se roagă 
pentru păcătoşi şi noi credem că, până la Judecata de Apoi, şi păcătoşii din 
iad pot ajunge în rai. La Judecata de Apoi — la ultima judecată — se 
definitivează starea fiecărui om. Iar credincioşii fac pomeniri, după posibi- 
lităţile pe care le au, la trei zile (deci la înmormântare), la nouă zile, la 
patruzeci de zile, la şase luni, la un an... 


— Cât îți poţi da seama că iubeşti pe cineva — creştineşte vorbind — 
pentru ceea ce este, şi nu din egoism, adică pentru că acea persoană 
înfruntă necazurile pe care tu ar trebui să le înfrunți şi astfel îţi este 
mai uşor? 

- E cam confuză întrebarea, după cum o înțeleg eu... adică nu-mi dau 
seama ce-nseamnă asta... 

Dragă, să iubeşti înseamnă ceea ce simți atunci când cineva îţi este 
apropiat: un şuvoi de bucurie, din prezența omului. Iar celelalte vin după 
capacitatea pe care o are oricine. lubeşti pe acela cu care te potriveşti, există 
o simpatie... Ce-nseamnă a simpatiza? A suferi împreună. Noi zicem că ţi-e 
simpatic cineva atunci când îţi place de felul lui de a fi, de felul lui de a se 
comporta. Asta este o simpatie care intră şi-n iubire. Cine are iubirea ştie 
cum este. lubirea nu exclude, iubirea se revarsă, e ca un fel de izvor care 
n-are întrerupere, ci merge întruna. Şi chiar dacă îl astupi, până la urmă îşi 

face loc prin altă parte şi tot merge. Aşa-i şi cu iubirea. Iubirea e o realitate 
nezăgăzuită, dar mărginită după capacitatea celui care iubeşte. 


— Ce interpretare daţi episodului /uprei lui Iacov cu îngerul 
(Facerea 32, 24-32)? 
— Nu cred că e altceva acolo decât strădania omului de a se depăşi. 


— De ce Avraam, care avea o credinţă puternică în Dumnezeu, ca 
să nu-şi rişte viaţa, o pune pe Sarra să spună că este sora sa şi astfel să 
fie luată ca femeie de faraon şi Abimelec (cf. Facerea 20, 2)? 

— Dragă, sunt nişte lucruri pe care noi degeaba vrem să le interpretăm 
acum, după atâtea mii de ani. În realitate, asta a fost, aşa a gândit el, la 
vremea lui. 


— Există ceva la alte Biserici care v-ar plăcea să fie şi la Biserica 
Ortodoxă? 

— Da, disciplina. La Biserica Ortodoxă nu-i destulă disciplină; prea 
mult se vorbeşte în biserică. 

Eu am fost undeva în Moldova şi am auzit tot timpul o foială, tot 
timpul vorbă. Era într-o zi de vineri, era în 29 august şi am promis că rămân 
până duminică. Ei, dacă n-aş fi promis că rămân până duminică, eu, după 
slujba aceea, plecam de-acolo. Le-am spus oamenilor şi le-am spus şi 
preoților că-mi pare rău că n-au reuşit sau n-au vrut să le spună oamenilor să 
stea în biserică aşa cum se stă în biserică, cum se stă în fața lui Dumnezeu, 
fără vorbă. 

Am fost odată la o biserică, la o mânăstire romano-catolică din 
Timişul de Sus, aproape de Braşov, împreună cu un părinte de la noi. Am 
intrat în biserică; acolo era o maică sau o soră, care ne-a vorbit foarte încet, 
aproape în şoaptă. Şi după aceea am intrat în sacristie (în diaconicon) şi 
acolo era o călugăriță moartă; şi ne-a prezentat-o şi a vorbit clar, cu voce 
obişnuită, cu vocea cu care vorbim în general. Deci în biserică avea 
disciplina aceasta, să vorbească foarte încet, deşi n-ar fi deranjat pe nimeni 
dacă ar fi vorbit cu vocea ei clară, fiindcă biserica era goală. Pentru mine a 
fost un exemplu treaba asta şi-am zis: uite, aşa ar trebui să facem şi noi. Să 
avem conştiinţa că e Dumnezeu de faţă, iar unde e Dumnezeu de față nu te 
poţi manifesta oricum. 

Asta ne lipseşte. Asta aş dori să învăţăm de la celelalte Biserici. 

Am putea învăţa... De exemplu, de la catolici, frecvenţa la biserică şi 
frecvenţa la împărtăşire. De la protestanți şi de la neoprotestanţi, insistența 

pentru cuvântul lui Dumnezeu. Ai noştri — trebuie să recunoaştem — sunt 
foarte goi de cunoştinţă de Dumnezeu. Nu ştiu, nu citesc din Scriptură, n-au 
informaţie... Or sectarii, în general, au foarte multă informaţie; pentru că ei 
n-au slujbe, şi-n loc de slujbe, informează. Noi avem slujbe şi presupunem 
multe lucruri cunoscute, însă în realitate sunt necunoscute. lar noi avem 
comori de gândire mult mai mari şi mult mai adânci decât au ei, numai că nu 
le ştim folosi cum trebuie şi mai ales nu au circulație. 

Aşa că aş vrea să învăţăm de la sectari să fim cu mai multă cunoştinţă 
de Scriptură, iar de la catolici aş vrea să învăţăm să fim mai doritori de 
Sfânta Împărtășanie. 


— Ajutorul dat unui om să fie condiționat de credinţa lui?! 
Domnul lisus stă la masă cu vameşii şi cu păcătoşii! 

— Da... Păi, fiecare se poate gândi la ce vrea el să se gândească. Mai 
întâi de toate, trebuie să te gândeşti la Dumnezeu. Când faci ceva, faci 
pentru Dumnezeu, nu faci pentru omul acela, despărțit de Dumnezeu. 


— Ne puteţi spune cum arată o zi obişnuită din viaţa sfinţiei 
voastre, care vă este programul zilnic? 

— Da, sigur. În general, mă scol pe la ora trei dimineaţa. Până la slujbă, 
deci până la ora şase, îmi fac pravila de dimineață; apoi merg la biserică. 
După slujbă, scriu ceva, învăţ ceva, studiez ceva, stau la îndemâna 
oamenilor care au treabă cu mine — dacă sunt din aceia. La unu, e masa de 
amiază. După-amiază, dacă pot, mă culc vreun ceas-două. La cinci avem 
iarăşi slujbă; slujba de seară ține, cu o jumătate de oră întrerupere, cam patru 
ore. Şi după aceca e seară şi-i culcarea. 


— Ce ne puteţi spune despre icoanele care plâng? 

— Nu vă pot spune nimic. Nu ştiu care-i situația, nu ştiu cum plâng, nu 
ştiu dacă nu e şi ceva amestecare de falsitate în toate treburile astea... N-am 
ce să vă spun. Singurul lucru pe care pot să vi-l spun este că sunt şi multe 
lucruri care nu sunt tocmai clare. 

Era la Alba-lulia, în 1965, într-o biserică, o icoană despre care se zicea 
că deschide şi închide ochii. Nişte lucruri fără nicio valoare, în fond... lar un 
ceferist din părțile noastre, de pe la mânăstire, s-a dus — că şi-aşa nu plătea 
trenul — să vadă icoana aceea care închide şi deschide ochii. Şi acolo, lângă 
el, în faţa icoanei, era un om care zicea: „Uite cum deschide ochii! Uite cum 
închide ochii!” Dar el — om în toată firea şi un țăran adevărat — i-a zis: „Măi 
omule, unde vezi că deschide ochii şi unde vezi că-nchide ochii?! Că eu nu 

văd nimic!” Deci înseamnă că sunt iluzii optice, sunt nişte lucruri care 
probabil că pot fi explicate. 

Pe mine nu mă interesează o icoană care plânge sau o icoană care nu 
plânge... Icoana-i icoană! 


— Cum trebuie să procedeze un fiu cu o mamă văduvă, bolnavă, 
când soția nu este de acord şi nu-l ajută în această situaţie? 

— Păi, să facă ce poate el să facă, totuşi s-o ajute. Şi să-şi convingă soția; 
soţia trebuie să fie pe locul doi şi să facă ea ce trebuie, nu el ce nu trebuie. 


- Mântuitorul a spus: „Oricui îţi cere, dă-i” (Luca 6, 30). Cum să 
procedăm cu cerşetorii de profesie? 

— Dragă, dacă poţi să fii pregătit şi să le dai ceva, le dai; dacă nu, 
înseamnă că nu poţi împlini cuvântul Domnului. 


-— Sunt terapiile complementare (bioenergia, reflexoterapia, 
acupunctura) contrare credinţei ortodoxe? 

— Nu, nu sunt. Poţi să te foloseşti de ele aşa cum te foloseşti de ape 
termale; tot aşa te poți folosi şi de energii ale oamenilor care au astfel de 
energii — dacă într-adevăr le au, pentru că s-ar putea să fie şi unii şarlatani, 
să pretindă că au, şi să n-aibă. Eu m-am dus la unul odată, şi cineva l-a 
întrebat: „Nu l-aţi putea face şi pe Părintele Teofil să vadă?” Și el atunci, la 
strâmtoare fiind, a zis: „Apăi, părintele-i cam bătrân”. Deci dac-aş fi avut 
norocul să mă duc la tinerețe, aş fi avut şansa să văd! Nu te poţi lua după 
treburi de-astea... După aia, tot el zicea să ținem mâinile într-o poziţie 
anume şi punea mâinile peste mâna mea, de exemplu, şi zicea: „Simțiţi 
ceva?” Şi eu, cam ca butucul, n-am prea simțit multe. Dar, în sfârşit, am 
simţit parcă ceva căldură, totuşi. Însă când m-am dus acasă şi am vorbit cu 
unul, zice: „Părinte, puneţi mâinile una peste alta şi să vedeți că simțiţi 
căldură”. Aşa că nu e asta o dovadă de energie şi de transfer de energic. 

Dragă, numai oamenii foarte sensibili şi oamenii fără consistență 
sufletească se uită după nimicuri de felul acesta. E-adevărat că cineva care-i 
bolnav se duce în toate părțile, că doar-doar o să se facă sănătos. Însă 
Dumnezeu ştie când se poate, dacă se poate şi cât se poate face sănătos. 


— Cum comentaţi următoarele cuvinte din Evanghelia după 
Matei: „Şi cei aleşi vor fi înşelați”. 

- A, probabil în legătură cu a doua venire a Domnului Hristos... Nu-mi 
dau seama de textul ăsta. 

— Aţi cunoscut personal vreun sfânt? 

— Dragă, eu am cunoscut oameni de treabă, dar sfinți nu ştiu dacă am 
cunoscut, fiindcă e foarte greu să ştii dacă cineva e sfânt cu adevărat. La noi 
la mânăstire a fost un părinte pe care eu l-am prețuit foarte mult, Părintele 
Serafim Popescu; şi am zis către el: părinte, noi vă ținem pe sfinția voastră 
ca pe-un sfânt. Şi părintele zice către mine: „Mă, te bat!” 

— Da, da, părinte, ca pe-un sfânt vă ținem! 

— Mă, vrei să te bat? 

— Dar ce sunteți? 

— Un amărât de păcătos!... 

— Bine, dar ce păcate faceţi? 

Şi n-a putut să-mi spună niciun păcat pe care-l făcea, pentru că de fapt 
el nu făcea păcate. Eu am convingerea asta, că nu făcea păcate. De ce am 
această convingere? Pentru că ştiu ce-i păcatul. Ce-i păcatul? Păcatul este 
călcarea voii lui Dumnezeu cu deplină voință şi ştiinţă. Or părintele acesta 
nu călca voia lui Dumnezeu cu deplină voință şi ştiinţă. Că avea totuşi vreo 
insuficiență, că avea totuşi vreo întrelăsare, că avea totuşi vreo nedesăvârşire... 
mă rog, poate să fi avut, nu zic nu. Dar păcate sunt sigur că n-a făcut, cel 
puţin de la o vreme a vieţii lui. Ei, asta este un fel de sfânt, nu? Dar eu nu 
susţin că Părintele Serafim a fost sfânt; dar spun c-a fost un om de care s-au 
bucurat oamenii, spun c-a fost un om cald la suflet, c-a fost un om 
învăluitor, c-a avut inimă de părinte, c-a avut inimă de frate, c-a avut inimă 
de prieten, că a răspândit linişte în jurul lui. Lucruri de felul ăsta pot să le 
susțin, dar să zic: Părintele Serafim a fost un sfânt... Chiar dac-am zis: 
părinte, noi vă socotim pe sfinția voastră ca pe-un sfânt, nu pot să spun aici 
sau în altă parte: să ştiţi că eu am cunoscut un sfânt: Sfântul Serafim 
Popescu de la Sâmbăta! 


— Ce poate face un student în anul IV la Teologie care simte că-și 
pierde credinţa? Este oare normal ca în urma a patru ani de studii 
teologice să simți că, din cauza neînțelegerii multor lucruri, îți pierzi 
credința? 

— Da, e normal! Să ştiţi că şi eu am scăzut în credință în Facultatea de 
Teologie. Ştiţi de ce e normal? Pentru că nu înveţi numai lucruri care te duc 
către credință, ci înveţi şi lucruri care te duc la necredință. Şi anume, eu nu 
m-aş fi gândit niciodată în viața mea, dacă nu făceam Teologie, că 
Evanghelia de la Ioan poate că totuşi n-a scris-o loan; că epistolele pastorale 
nu-s scrise de Sfântul Apostol Pavel. Păi, ăstea m-au încurcat, pe mine m-au 
încurcat! Şi mi-a trebuit energie, mi-a trebuit strădanie, mi-a trebuit 

rugăciune ca să mă echilibrez. Deci aş putea zice că am ieşit din Teologie cu 
mai puțină credință decât când am intrat în Teologie. 


— Am o soră căsătorită cu un turc şi e necununată. Se poate mântui? 

— Dragă, Dumnezeu ştie cum se va putea mântui, fiindcă noi ştim 
situații din începuturile creştinismului, observate de Sfântul Apostol Pavel, 
în care se spune că femeia creştină poate să rămână cu un bărbat necreştin 
sau un bărbat creştin cu o femeie necreştină, dacă partea păgână vrea să 
rămână cu partea creştină (cf. | Corinteni 7, 12-13). 

Eu cred că n-ar trebui să se facă astfel de căsătorii. 

Apoi, în ceea ce priveşte mântuirea, mântuirea o dă Dumnezeu şi 
numai Dumnezeu ne poate spune dacă se mântuieşte sau nu se mântuieşte. 
În orice caz, pentru noi e cu semnul întrebării. 


— Când ai un şef care este foarte des nervos şi vorbeşte tot timpul 
cu superioritate, cum poți face faţă acestei situaţii, mai ales că te 
mâhneşti foarte des din această cauză? 

— Dar nu trebuie să te mâhneşti. Să te-nveţi cu el şi să-l laşi să facă ce vrea. 


— Credeţi în minunea de la Maglavit? 

— Nu prea cred, dar să ştiţi că eu am fost la Maglavit. În 1935 se făcea 
multă vâlvă în legătură cu Maglavitul. Şi părinţii mei, fiind eu nevăzător din 
copilărie, s-au gândit că dacă m-aş duce acolo, aş putea să-mi primesc 
vederea acolo, la Maglavit. Şi m-am dus cu tata. Ne-am dus acolo, l-am 
auzit pe Petrache vorbind; eu, copil fiind, nu l-am prea prețuit, pentru că 
vorbea cam gângăvit şi parcă nu mi se părea ceva în rânduială în toată treaba 
asta. Am auzit că s-ar fi făcut minuni, dar n-am întâlnit niciun om care să 
spună că l-a rezolvat Maglavitul; nici pe mine nu m-a rezolvat. Așa că 
Dumnezeu ştie. 

Acuma, nu mai are nicio importanță dacă au fost sau n-au fost 
vedeniile adevărate, dacă s-au făcut sau nu s-au făcut minuni; pentru că n-a 
fost nimeni să se ocupe de treaba aceasta, cum s-au ocupat catolicii, de 
exemplu, la Lourdes sau la Fatima şi au făcut atâta vâlvă şi au făcut atâtea 
biserici şi mânăstiri pe-acolo. Deci n-a fost cineva să se ocupe de treaba 
asta, să scoată nişte concluzii şi Biserica să-şi spună cuvântul. De fapt, 
Biserica nu şi-a spus cuvântul în legătură cu Maglavitul, aşa cum nu şi-a 
spus Biserica Catolică cuvântul în legătură cu Medjugorie. 

La Medjugorie, iată, de douăzeci şi ceva de ani merg oamenii, şi Papa 
încă n-a spus dacă vedeniile de acolo sunt adevărate. Nu ştiu, n-a avut curajul 

să spună sau s-a gândit la nişte consecinţe... Pentru că s-ar putea întâmpla să 
fie nişte consecinţe, în sensul că se zice că, la Medjugorie, Maica Domnului 
le-a spus unor vizionari că 8 septembrie nu-i ziua naşterii ei, ci ziua Naşterii 
Maicii Domnului e 5 august. Gândiţi-vă ce-ar însemna pentru Biserica 
Catolică, de pildă, — fiindcă pe noi nu ne-ar interesa treaba asta — să mute 
sărbătoarea Naşterii Maicii Domnului din 8 septembrie în 5 august! Sunt 
nişte lucruri care nu-s elucidate, nu pot fi elucidate în felul acesta. 

Şi la Maglavit a fost acelaşi lucru; Biserica n-a zis: „Uite, duceţi-vă, 
oameni, la Maglavit, că acolo este un om pe care l-a ales Dumnezeu şi care 
spune nişte lucruri extraordinare!” Pentru că de fapt n-au fost extraordinare 
lucrurile pe care le spunea Petrache. 

Am fost şi eu acolo, m-am atins de el, a pus mâna pe mine... Mi-aduc 
aminte de toate treburile astea. Stăteam împreună cu oamenii la buturugi; 
erau nişte tulpini de copaci tăiaţi şi zicea că a acolo a fost Moşul — că aşa-L 
numea pe Dumnezeu, „Moşul”, fiindcă L-a văzut ca pe un moş. Şi oamenii 
stăteau pe burtă lângă buturugă, cu capul pe buturugă, şi aşteptau mila lui 
Dumnezeu şi minunile de la Maglavit. Şi mă punea şi pe mine tata — 
Dumnezeu să-l odihnească —, şi nu-mi plăcea să stau, pentru că erau oameni 
bolnavi, erau oameni nespălați şi era un miros neplăcut acolo, lângă 
buturugă, unde mă punea tata să stau. Şi nu stăteam, ci mă ridicam; și tata 
mă-ndesa cu capul acolo: „Stai, mă!” lar când mă sculau de-acolo şi nu mai 
aveau ce face cu mine, zicea: „Mă, de ce n-ai mai stat, mă, de ce n-ai mai 
stat?” Păi, n-am mai stat că n-am mai putut! Şi eram copil de numai şase 
ani... Aşa a fost. 

Aşa că ce să spun eu acuma, după şaptezeci de ani, aproape, de la 
minunile de la Maglavit, dac-au fost sau n-au fost. Păi, să ne spună cineva 
care-a fost acolo, de față, şi care... Să ştiţi că oamenii sunt foarte diferiți, până 

fost totdeauna un om mai rațional, un om nedeschis pentru lucrurile astea. 


— Sfântul Apostol Pavel a spus că însăşi firea ne învață că necinste 
este pentru un bărbat să-şi lase părul lung (1 Corinteni 11, 14). Şi totuşi, 
de ce Biserica a statornicit purtarea părului lung de către călugări? 

— Nu ştiu de ce, poate pentru că părul creşte. 

Zice că la noi la mânăstire a fost, cândva, un părinte, care, înainte de-a 
fi călugăr, şi-a lăsat barbă. Nu era la mânăstire, ci şi-a lăsat numai barbă aşa, 
că mergea pe la mânăstire; l-a ştiut pe Părintele Arsenie... şi s-a gândit el să-şi 
lase barbă. Şi l-a-ntrebat cineva pe el: „Mă Vasile, de ce ţi-ai lăsat barbă?” Şi 
el a zis: „Spune-i soției tale să-şi lase barbă!” Bineînţeles că-i spunea 

degeaba, că tot nu putea să-şi lase. Deci mi-am lăsat barbă fiindcă mi-a 
crescut barbă, cam asta ar fi concluzia. 

Dragă, Sfântul Apostol Pavel a avut în vedere nişte situaţii din vremea 
aceea, aşa se considera atunci şi aşa s-a continuat. După aceea, s-a găsit 
tradiția aceasta şi noi purtăm, şi mai scurt, şi mai lung, fiecare după starea 
lui. Acuma, vedeţi voi ce păr am eu acuma: nu prea-i reprezentativ. 


— Un preot ar trebui să lucreze ceva din care să câştige şi să se 
întreţină, ca Sfântul Apostol Pavel, sau trebuie să trăiască, el şi familia 
lui, din contribuţia credincioşilor? Dacă primeşte o sumă de bani pentru 
un serviciu religios şi şi-o însuşește fără să taie chitanţă, este păcat? 

— Dragă, în ceea ce priveşte problema ca preotul să trăiască din 
contribuţia credincioşilor, câteodată nu se poate. Eu am avut un prieten — 
Dumnezeu să-l odihnească —, cu care sunt prieten şi acum, după moartea lui 
(pentru că fiecare sigur ne ţinem poziţia pe care-am avut-o), Părintele Ştefan 
Slevoacă. Eu nu ştiu dac-aţi citit cartea mea Veniți de luaţi bucurie; în 
postfață, am scris cum m-am întâlnit cu Părintele Slevoacă şi ce consecinţe a 
avut această întâlnire. Părintele Slevoacă a avut o fată care şi-a pierdut 
vederea la unsprezece ani. Gândiţi-vă ce tragedie poate fi pentru o familie 
ca, la un moment dat, un copil să-şi piardă vederea. Și a rânduit Dumnezeu 
— să ştiţi ca asta-i o minune! — să mă duc, să mă întâlnesc cu Părintele Slevoacă 
la Mânăstirea Vladimireşti şi să legăm o prietenie pe veşnicie. De altfel, să 
ştiţi că toate prieteniile mele sunt pe veşnicie; am mai pierdut şi prietenii, 
dar nu din cauza mea, adică eu am rămas cu angajarea mea în prietenie. 
Deci întâlnirea cu Părintele Slevoacă a fost, zic eu, o minune, pentru că ne-a 
condus Cineva mai presus de noi: pe mine, de la Mânăstirea Sâmbăta, iar pe 
părintele, din Bucovina, de la Câmpulung Moldovenesc, la Vladimireşti. 
Acolo ne-am întâlnit şi am legat o prietenie cu Părintele Slevoacă şi i-am 
fost de folos şi fiicei Părintelui Slevoacă, care apoi a ajuns profesoară de 
română la o şcoală specială de la Buzău. Iar Părintele Slevoacă s-a dus în 
America şi a stat acolo şapte ani. Şi n-a putut trăi din ceea ce-i oferea parohia; 
era o comunitate foarte mică şi a trebuit să lucreze într-o fabrică de 
medicamente. Lucra noaptea în fabrica de medicamente, iar în zilele de 
duminică şi de sărbători slujea pentru parohia respectivă. 

EI, în cazul acesta, sigur că trebuie să mai facă preotul ceva, pentru că 
altfel nu poate trăi. Şi ar putea să lucreze la pământ, ar putea să aibă stupi, ar 
putea să facă nişte lucruri care sunt compatibile cu viața preoțească. 
Bineînţeles că nu poate să deschidă un bar sau o crâşmă sau aşa ceva, ci 
lucruri care merg cu preoția. 

Iar în ceea ce priveşte chitanțele şi treburi din ăstea, asta depinde de 
cum îți dă omul: sunt oameni care îți dau bani şi nu le trebuie chitanţă, şi 
sunt alţii cărora le-ar trebui chitanță şi dacă nu-ţi dau bani. 


— Bogatul căruia i-a rodit țarina din belşug (Luca 12, 16-21) se 
gândea cum să-şi depoziteze bogăţia şi a fost osândit de Dumnezeu. Şi 
noi greşim dacă depunem bani la bănci sau la CEC? 

— Dragă, bogatul căruia i-a rodit țarina putea să se mulțumească şi cu 
mai puţin şi să se mai gândească şi la alţii. Depinde câţi bani ai, pentru că 
dacă ai bani şi de dat, şi de ţinut... Pentru că totuşi noi trebuie să ne gândim că 
e bine să ai o acoperire, o situaţie, pentru că vine o vreme de suferință, vine o 
vreme în care trebuie să mergi la spital, trebuie să dai la doctor... Nu poţi să 
trăieşti chiar numai cu banii câți îţi trebuie astăzi, iar mâine... îți poartă 
Dumnezeu de grijă. Îți poartă Dumnezeu de grijă în sensul că poate nu ajungi 
la situații din astea, însă vedeţi că şi albinele adună miere şi o depozitează ca 
să poată trăi. Şi noi putem... Eu n-am bani la bancă şi nici la CEC şi nici în 
altă parte, pot să zic orice. N-am agoniseli de felul acesta, dar nu mă gândesc 
că dacă aş avea, aş greşi. Cândva am avut nişte bani la CEC şi mi-am cumpărat 
cu ei un magnetofon. Păi, dacă nu-i adunam, nu ştiu dacă mai puteam 
cumpăra magnetofonul. Sunt situaţii şi situații, nu trebuie să fim exclusivişti. 


- În afară de banii pe care îi cere preotul pentru serviciile 
religioase, câți bani trebuie să dea un credincios la biserică? Să ținem o 
socoteală şi să calculăm 10% din veniturile noastre? Sau cum să ne 
orientăm în această privință? 

— Dragă, nu se pune problema. Sau, dacă-ți pui problema, atunci 
înseamnă că poate că eşti un zgârcit, că n-ai vrea să-i dai nici cât îi dai. 
Există nişte rânduieli făcute la parohii. Fiecare parohie ar putea să aibă un 
stil al ei de a-l susţine pe preot. În orice caz, preotul are dreptul la faptul de a 
fi întreținut şi susținut de parohie. Dai cât ţi se cere; nu faci gălăgie, că „ce, 
atâta?” Dacă vrei să dai, dai... şi dai cât ţi se cere, dai cât dau şi alţii, n-o să 
te laşi mai prejos, că „eu nu dau, de ce să dau atâta?” Dacă ţii la preot, dai 
cât trebuie, iar dacă nu ţii la preot, îţi pare rău şi de ce-ai dat. 


— Ce putere are crucea pe care o face un preot pe capul unui 
credincios? 

— Măi fraţilor, nu ştiu, vă interesează lucrul acesta?! Şi cine-ar putea să-l 
spună? Păi, e o modalitate de binecuvântare. „Ce putere are?”... Nu ştiu, urmăriți 
voi! Uite, vă fac eu cruce pe cap şi urmăriţi ce putere are şi dacă are vreo putere. 

— Mi se spune de către părintele duhovnic şi de către alți părinți 
că trebuie să aleg între căsătorie şi călugărie. Eu nu simt chemarea faţă 
de aceste două căi. Este greşit faptul că nu mă-ndrept spre niciuna şi că 
am ales calea pocăinţei, calea alături de Hristos, pe care eu o consider 
calea de mijloc? 

— Dragă, în general trebuie să ai totuşi o situație. Acuma, mai rămâne 
şi câte-un necăsătorit, şi dacă n-are credinţă în Dumnezeu. În orice caz, nu 
poate să-ți spună cineva: alege asta sau alege cealaltă. La mine mai vine câte 
unul şi zice: „Părinte, ce ziceți dumneavoastră, să mă fac călugăr sau să mă 
căsătoresc?” Zic: mă, asta mi-o spui tu mie, nu ţi-o spun eu ţie. Tu trebuie să 
ştii ce trebuie să faci. 

— Medicii ginecologi pot fi împărtăşiți? 

— Dacă nu fac avorturi, pot; dacă fac, nu. 


— Vă rugăm să ne explicaţi parabola iconomului înțelept, din 
Evanghelia de la Luca (16, 1-13). 

— Care iconom înțelept, ăla care şi-a aranjat lucrurile în aşa fel încât să 
fie susţinut de cei pe care i-a ajutat sau pe care i-a scutit de anumite datorii? 
Nu e un exemplu decât în sensul că omul acela şi-a pregătit o situație mai bună 
pentru el. Şi Domnul Hristos trage o concluzie, la care nu ne prea gândim noi, 
şi anume că, aşa cum iconomul nedrept a folosit mijloacele acelea ca să aibă o 
îndreptăţire sau să aibă un ajutor în viitor, tot aşa şi cei care au agonisit averi 
pe nedrept, să le folosească spre binele altora. Asta este concluzia. 


— Credeţi că un om care propovăduieşte, de exemplu un profesor 
de religie, trebuie să ţină seama neapărat de faptul că ascultătorii nu au 
credinţă sau poate exprima liber bucuriile şi experienţele pe care le are 
el din viață? 

— Dragă, mai întâi de toate, el trebuie să-şi facă datoria ca profesor, 
predând ceea ce i se cere, pentru ceea ce-l plăteşte statul. Şi-apoi, asta nu-i o 
chestiune pe care ţi-o reglementează cineva din afară: „Mă, să nu cumva să 
spui asta sau să...” Dacă nu mai poți ține în tine, trebuie să spui, trebuie să te 
reverşi cumva. De exemplu, când eram eu elev de liceu, a venit odată un 
profesor şi a zis: „Să ştiţi că am un sentiment deosebit: sunt tată!” Ce treabă 
a avut el să ne spună, de ce ne-a spus? Că nu s-a putut ține să nu spună! 


— Vizavi de Apocalipsa lui loan, în ce stadiu ne găsim acum? 
Semnele şi minunile pe care le aflăm unde ne situează în Apocalipsă? 

— Dragă, nu ştiu. Să ştiţi că eu de Apocalipsă nu m-am ocupat 
niciodată. De ce? Pentru că Biserica Ortodoxă o ţine, cumva, cu rezervă. 
Cum? E cuprinsă Apocalipsa în Noul Testament, dar nu se citeşte niciodată 
la cultul bisericesc, nici nu se fac aprecieri în legătură cu Apocalipsa. 
Şi-atunci, dacă Biserica o ţine cu rezervă, de ce să fac eu pe deșteptul, că 
ştiu în ce vreme ne găsim şi... 

De altfel, Apocalipsa nu este o carte a viitorului, ci este o carte a 
contemporaneității autorului Apocalipsei. Deci Apocalipsa a fost scrisă 
pentru oamenii din vremea în care a trăit autorul Apocalipsei şi n-a fost 
scrisă ca să se ştie ce va fi în istoria Bisericii, ci ca să fie oamenii întăriți în 
situaţia de prigoană creştină. Deci nu trebuie să ne gândim neapărat că ştim 
că acuma-i trâmbița cutare, că acuma... Şi-aşa, nu putem avea nicio 
certitudine în ceea ce priveşte afirmaţia pe care-am face-o. 


— Care consideraţi că este adevăratul post? 


— Citiţi în Cartea Proorocului Isaia, capitolul 58, şi aflați care este 
adevăratul post. 

— Vă rog să ne spuneţi cine sunteţi, de fapt, dumneavoastră: de 
unde veniți, de unde vă trageţi, de unde atâta înțelepciune, de unde 
atâta har duhovnicesc? Care au fost mentorii dumneavoastră şi cine v-a 
învăţat toate acestea? Care este localitatea unde v-aţi născut, unde aţi 
învăţat, ce greutăţi aţi avut în viață? 

— Dragă, dacă vă spun toate astea, țin toată jumătatea de ceas pe care o 
mai avem la dispoziție! Mai întâi de toate, vă recomand o carte: Cine sunt 
eu, ce spun eu despre mine, în care sunt cuprinse întrebări şi răspunsuri; 
întrebările le-a pus Mitropolitul nostru Antonie când am împlinit cu 
cincizeci de ani de viețuire la mânăstire. EI a avut atunci inițiativa să facem 
o carte, căreia i-am dat titlul Cine sunt eu, ce spun eu despre mine; în 
această carte am scris despre mine cine sunt. 

Sunt Arhimandritul Teofil Părăian, din Mânăstirea Brâncoveanu de la 
Sâmbăta de Sus. Mânăstirea Brâncoveanu de la Sâmbăta de Sus este o 
mânăstire voievodală, zidită de Constantin Brâncoveanu, restaurată de 
Mitropolitul Nicolae Bălan şi lărgită de Mitropolitul Antonie. 

M-am născut în anul 1929, în 3 martie, în satul Topârcea, părinții mei 
fiind Ioan şi Elisabeta; mai am încă trei frați — suntem patru frați, toți trăim 
încă; eu sunt cel mai mare. Sunt nevăzător din copilărie: în viața conştientă 
am intrat fără vedere; am făcut o şcoală specială la Cluj, cinci ani; am întrerupt 
doi ani din cauza evenimentelor de atunci, am reluat la Timişoara, tot la o 
clasă specială, şi apoi am urmat gimnaziul şi liceul la un liceu teoretic din 
Timişoara. Am terminat în 1948, mi-am luat bacalaureatul, am urmat 
Teologia între 1948 şi 1952, iar din 1953, de la 1 aprilie, sunt vieţuitor la 
Mânăstirea Brâncoveanu. Mai şi glumesc eu câteodată, că am venit la 
mânăstire o dată cu păcălelile... dar să ştiţi că n-am păcălit pe nimeni şi nici 
pe mine nu m-am păcălit. În 1960 am fost hirotonit diacon de Mitropolitul 
Nicolae Bălan, în 1983 am fost hirotonit preot de Mitropolitul Antonie, iar 
în 1988 am primit gradul de arhimandrit. 

Telegraful român, până în 1990, când am început să umblu prin ţară: am 
fost în mai mult de optzeci de oraşe din țară, iar în unele oraşe (de exemplu, 


351 


e 


Arhimandritul Teofil Părăian 


în Timişoara, în Făgăraş) am ținut mai mult de şaizeci de conferinţe. Din 
toate câte s-au putut aduna şi s-au putut rândui să fie cărți, s-au realizat cele 
23 de cărţi — iată, aici, în Craiova, 21 de conferinţe au fost cuprinse în cartea 
Din ospățul credinţei şi sperăm să mai scoatem o carte, Trepte de gând, tot 
cu cuvântări ţinute în Craiova şi în eparhia Arhiepiscopia Craiovei. 
Nădăjduim la Dumnezeu... Și am avut oameni care m-au îndrumat... Şi să 
ştiţi că eu am fost foarte receptiv: când am auzit ceva şi a fost frumos, am 
învăţat. De exemplu, Mitropolitul Nicolae Bălan zicea că „cea mai frumoasă 
podoabă a unui tânăr este mintea trează şi inima curată”; ei, n-am găsit-o 
scrisă undeva, dar când am auzit-o, gata, am şi luat-o în atenție şi în minte. 
După aceea, cum v-am spus de acea urare: „Pace celor ce vin, bucurie celor 
ce rămân, binecuvântare celor ce pleacă”, dintr-odată, când am auzit-o întâi, 
mi-a plăcut şi am zis: gata, asta e a mea, e şi a mea. Şi aşa mi-am adunat în 
suflet unele şi altele, bune, frumoase, care au fost spre bucuria mea şi care 
au putut fi şi spre bucuria altora. 


— Soţul meu a murit la 82 de ani, după ce a trăit nepregătit şi am 
fost necununaţi. Vreau să-mi spuneţi dacă primeşte ceva, fiindcă îi dau 
în fiecare duminică prescure şi pomelnic, însă l-am visat foarte rău. 

- Dragă, nu te lua după visuri, că visurile să ştii că nu sunt realități, ci 
sunt ficțiuni, adică închipuiri ale omului. Bineînţeles că sunt şi visuri care se 
bazează pe situaţii grele din lumea aceasta... de exemplu, eu, când eram 
copil, se întâmpla să cad în pivniță. Aveam o pivniţă care se deschidea ca o 
ladă, iar camera unde locuiam noi era dicolo de pivniță şi ai mei îmi 
spuneau câteodată: „Mă, ai grijă că-i deschisă chivnița!” Dar eu ţineam 
minte până-mi spuneau, şi după aceea uitam şi cădeam în pivniță; şi cădeam 
nu din partea în care se cobora pe trepte, ci din partea cealaltă. Nu era foarte 
sus — cam un metru jumate — şi, cum eram eu copil şi nu eram greu... mă 
loveam eu cât mă loveam, dar nu era o catastrofă. Însă faptul ăsta intra în 
componența existenței mele, iar noaptea visam că am căzut în pivniţă şi 
strigam: mamăă, am căz't în chimniță! Şi săraca mama se trezea şi zicea: 
„Ba nu, că eşti în pat”. Şi-aşa-mi părea de bine că-s în pat!! 

Dragă, pentru soț faci ce poţi... Dumnezeu nu se poate să nu primească 
rugăciunea şi dragostea, aşa că fă ce poți în continuare, cu gândul că îl poţi 
ajuta, cu ajutorul lui Dumnezeu. Noi nu credem că Dumnezeu are pe cineva 
de exclus, pe cineva de pierdut... numai că avem şi gândul acesta, că sunt 
unii oameni care fac lucruri pe care n-ar fi trebuit să le facă, dar... zice în 
Scriptură, în cartea Proorocului Isaia: „Nu sunt gândurile Mele cum sunt 
gândurile voastre, nici căile Mele cum sunt căile voastre” (Isaia 55, 8). lar 
dacă cugetăm cele ale lui Dumnezeu, nu mai cugetăm cele ale omului. 

— Cum putem cunoaşte sigur voia lui Dumnezeu într-o situaţie cu 
mai multe alternative de ales? 

— Dacă nu putem singuri, ne orientăm după cei care au o conştiinţă 
superioară nouă, după conștiința duhovnicului... şi, dacă suntem sinceri, ne 
arată Dumnezeu ce să alegem. 


— Cum să te bucuri de cei din jurul tău cu care convieţuieşti, care 
îţi răstălmăcesc sinceritatea şi neagă acest lucru? Să te faci că nu 
observi la infinit? 

— Păi, da... chiar la infinit nu poţi, că nu eşti tu de infinit, până la 
urmă... dar, în orice caz, să înţelegi neputința omenească. Eu am fost odată, 
în 1965, la Părintele Arsenie Boca, la Bucureşti, unde lucra atunci. Părintele 
Arsenie a fost la noi la mânăstire vreme de nouă ani, iar în 1942 l-am 
întâlnit prima dată şi nu l-am mai întâlnit vreme de 23 de ani. lar când am 
fost la Bucureşti, am fost cu un candidat la preoţie, care era atunci student la 
Teologie; şi părintele i-a spus lui, probabil şi ca să ştiu eu: „Uite, o să ajungi 
preot... să fii înțelegător față de neputința omenească!” Dragă, câteodată 
n-avem ce face altceva decât să nu băgăm în seamă necazurile care vin 
asupra noastră, să ne obişnuim cu ele şi să nu aşteptăm de la om mai mult 
decât poate el. 


— Mama mea este grav bolnavă. Ce mă sfătuiţi să fac pentru ea? 
— Dragă, n-ai ce face... decât să te rogi şi să se roage şi alții ca să-i 
ușureze Dumnezeu suferinţa şi s-o primească între cei drepți. 


—  Greşesc când afirm că exemplul Sfântului Constantin 
Brâncoveanu nu există nici chiar în Biblie? 

— Păi, dar nu poate exista în Biblie, pentru că el a trăit după ce s-a 
încheiat canonul Bibliei. 


— De ce Sfântul Apostol Pavel nu a fost chemat o dată cu ceilalți 
apostoli, ci mai târziu? 

— Nu ştiu cine... numai Sfântul Apostol Pavel poate răspunde la asta. 

— Este posibil ca un preot creştin ortodox să fie şi mason sau 
franemason? 

— Nu ştiu dacă e posibil, n-am de unde să ştiu... eu n-am cunoscut până 
acum niciun francmason care să fie preot. 


— Este păcat dacă încercăm să măsurăm câmpul energetic cu ansa? 

— ÎI măsuraţi degeaba, că nu... e mai mult o părere treaba asta, cu 
câmpul energetic şi cu... 


— Cineva a murit spânzurat şi copiii săi ar vrea să ştie dacă 
primeşte toate pomelnicele făcute la soroc. 

— În general, nu se fac slujbe pentru cei care îşi fac singuri moartea. 
Acuma, oamenii încearcă totuşi să-i ajute... şi bine fac că încearcă, pentru că 
nu poţi să-l scoţi din sufletul tău pe un om care a fost împreună cu tine, pe 
care l-ai iubit în viaţă... Ştiţi cum zic eu? Dacă iubeşti pe cineva, îl iubeşti cu 
defecte cu tot, iar dacă îl urăști, îl urăşti cu calități cu tot. Aşa că faceți ce 
puteți şi nădăjduiți la mila lui Dumnezeu. 


— Vă mulţumim! 
— Vă doresc sărbători fericite şi toate cele de folos! 

— Ce înseamnă „să prisosească dreptatea noastră mai mult decât 
cea a cărturarilor şi a fariseilor” (cf. Matei 5, 20)? Am auzit pe unii 
spunând că de aceea noi ar trebui să ţinem trei zile de post pe 
săptămână, adică şi lunea, pe lângă miercuri şi vineri, fiindcă evreii 
țineau două zile de pe săptămână, iar noi trebuie să-i depăşim. 

— Da, e şi asta ceva, însă nu-i absolut necesar aceasta. Ce înseamnă să 
prisosească dreptatea noastră față de a fariseilor este asta, ce am spus: dacă 
fariseii erau superficiali, noi să fim adânci; dacă fariseii căutau să fie 
cunoscuți ca oameni ai lui Dumnezeu, fără să fie ei de fapt, noi trebuie să 
fim oameni ai lui Dumnezeu... iar unii spun şi asta, cu trei zile de post pe 
săptămână... Noi la mânăstire ținem trei zile, dar biserica noastră ne învață 
două zile de post să ținem: miercurea şi vinerea; postul de lunea e facultativ, 
adică fiecare poate să-l ţină sau poate să nu-l ţină; şi nu-i vinovat cineva care 
nu-l ţine, pentru că nu i se cere. De unde ştim noi că nu i se cere? Știm din 
faptul că, la rânduielile de spovedanie pe care le avem în cartea de slujbă 
numită Molitfelnic, se spune că cineva care este amânat mai multă vreme ca 
să se împărtăşească, dacă posteşte şi lunea, atunci i se mai scade un an; deci 
nu e obligatoriu postul de lunea. Dacă vrea cineva să-l țină, Dumnezeu să-i 
ajute să-l ţină! Noi la mânăstire ţinem şi lunea. 


— Cum poți să fii drept, milostiv, curat cu inima, într-o societate 
care promovează alte valori? 

— Păi, foarte bine: nu recunoşti valorile care se împotrivesc dreptății şi 
curăţiei inimii. 


— Am văzut la televizor imagini cu oameni care străpung obiecte 
din metal cu obiecte moi, de exemplu trec un pai printr-o monedă. Cum 
se explică acest lucru? 

— Nu ştiu, cred că e mai mult imaginar... dacă te-ai duce acolo, să vezi 
după aceea moneda, n-ai vedea-o găurită. 


- Greşim atunci când luăm măsuri cu subalternii noştri, făcându-i 
pe aceştia să sufere? 

— Dacă anume îi faci să sufere, greşeşti, dar dacă suferă pentru 
fărădelegile lor, nu greşeşti. Cum zice psalmistul? „Înaintea ochilor mei nu 
voi suferi nicio faptă netrebnică” (Ps. 100, 4). Dacă eşti conducător, atunci 
trebuie să ai şi calitatea aceasta, de a-i disciplina pe oameni; şi asta nu-i 
foarte uşor nici din partea conducătorului, şi nu-i foarte comod nici pentru 
cei care sunt conduşi şi prin mijloacele acestea. Însă vinovatul nu-i cel care-i 
disciplinează, ci vinovatul e cel care nu se disciplinează. 


— Dacă ne dorim ceva fierbinte, este bine să ne rugăm împreună cu 
cineva, după cuvântul Mântuitorului din Sfânta Evanghelie de la Matei: 
„Dacă doi se vor învoi pe pământ în privinţa unui lucru pe care îl vor 
cere, se va da lor de către Dumnezeu Tatăl, Cel din ceruri” (Matei 18, 19)? 

— Da, e bine să ne rugăm şi împreună cu alţii, însă noi nu ştim judecă- 
țile lui Dumnezeu în legătură cu ceea ce cerem. Deci noi nu ştim ce vrea 
Dumnezeu cu noi sau ce vrea Dumnezeu în cazul pe care îl avem în vedere, 
dar rugăciunea în orice caz e de folos. 


— Ce este bine să luăm în consideraţie: ce face sau ce spune cel de 
lângă noi? 

— Şi ce face, şi ce spune. Dacă spune altceva decât face, înseamnă că e 
duplicitar şi atunci e cu scădere, iar dacă cuvântul şi fapta se unesc, 
înseamnă că e bine. De exemplu, Sfântul Isidor Pelusiotul are în Pateric 
cuvântul: „Mai de folos este viața fără de cuvânt decât cuvântul fără de 
viață; căci cuvântul şi strigând supără, iar fapta odihneşte chiar tăcând omul. 
Dar dacă acestea două, cuvântul şi fapta, se vor uni, se realizează o adevărată 
icoană a filosofiei”. 

— În religiile păgâne nu a existat nicio lucrare a lui Dumnezeu? 
Dumnezeu a lăsat în rătăcire atâtea generaţii de oameni şi nu le-a dat 
nicio revelaţie, nicio minune? 

— Dragă, Dumnezeu le-a purtat de grijă totdeauna oamenilor... noi nu 
ştim cum a lucrat Dumnezeu, dar nu se poate ca Dumnezeu să-i fi părăsit, 
pentru că Dumnezeu n-are pe nimeni de pierdut, numai că noi nu cunoaştem 
felul în care a lucrat Dumnezeu. Revelația adevărată a dat-o Dumnezeu, în 
timpul Vechiului Testament, proorocilor şi drepţilor din Vechiul Testament, 
iar în Noul Testament, apostolilor prin Domnul Hristos. 


— La o conferinţă s-a pus întrebarea dacă există viață şi pe alte planete 
şi conferenţiarul de atunci nu a răspuns cu da sau nu, dar a dat un citat 


din Evanghelia de la Matei: „Şi va trimite pe îngerii Săi, cu sunet mare 

de trâmbiţă, şi vor aduna pe cei aleşi ai Lui din cele patru vânturi, de la 
marginile cerurilor până la celelalte margini” (Matei 24, 31). Poate fi 
adus acest verset ca argument al probabilității vieţii extraterestre? 

— Nu poate fi adus, pentru că noi credem că există îngeri pe care îi 
trimite Dumnezeu, dar nu ştim unde anume... noi zicem că în cer. Acuma, 
dacă „cer” înseamnă şi planetele, atunci i-a trimis de pe planetă, dar dacă 
cerul e mai presus de planete, şi planetele sunt altceva decât cerul, atunci 
nu-i trimite de pe o planetă. Aşa că nu se poate hotărî... nu noi putem hotărî 
dacă există viață pe alte planete. Doar dac-ar veni cineva de acolo să ne 
informeze sau ni s-ar da o descoperire de la Dumnezeu. Nu ştim. Din 
această cauză acela care a răspuns n-a putut zice: da sau nu; nici eu nu zic 
nici da, nici nu, dar cred mai mult că nu. 


— Dacă aţi fost de acord cu aspectele pozitive ale bioenergiei ce 
poate ameliora unele afecţiuni, atunci putem apela în egală măsură la 
exerciţiile yoga care vizează acelaşi lucru, adică îmbunătăţirea unor 
boli sau a sănătăţii? 

— Dragă, poţi să foloseşti exerciții yoga, dar nu pentru că sunt exerciţii 
yoga, ci pentru că te ajută, poate, exerciţiile respective. 


— Care este adevărata libertate interioară pe care omul şi-o poate 
dori? Cum o poate dobândi? 

— Libertatea interioară este nepătimirea, adică lipsa de patimi, când 
ajungi să nu mai fii asuprit de răutăți. Domnul Hristos a spus: „Cel ce 
săvârşeşte păcatul este rob păcatului” (loan 8, 34). Deci dacă nu mai 
săvârşeşti păcatul ai ajuns la libertatea interioară, iar dacă săvârşeşti păcatul, 
eşti rob păcatului. 


— Într-o mânăstire din judeţul Vâlcea am auzit cum unul dintre 
părinți certa pe cineva: „i-am spus să faci cutare lucru, şi nu m-ai 
ascultat! Am să te pun să faci metanii şi am să fac şi eu cu tine!” 

— Mă rog, treaba lui, dac-a făcut aşa... Bine c-a zis că face şi el. 
Trebuia să facă de-odată, ca să fie sigur că face. 


— Putem considera orice lipsă de înfrânare ca fiind desfrâu? Dacă nu 
reuşesc să postesc sau să nu mă cert cu cel care mă supără, sau să nu mint, 
înseamnă că am căzut în păcatul desfrânării? Există o gradaţie a păcatului? 

— Păi, există o gradaţie a păcatului şi după starea omului. Însă nu 
trebuie să considerăm toate insuficiențele ca fiind desfrâu. Desfrâul e în 
legătură cu păcatul respectiv, însă nu faptul că te-ai mâniat de-o clipă... Asta 

depinde totuşi de înaintarea omului: dacă omul e mai înaintat, atunci păcatul 
lui e mai mare, dar pentru unul care e mai la început, acelaşi păcat poate fi 
considerat mai mic. 


— Există momente când rugăciunea inimii nu trebuie spusă? 

— Nu cred că există. Dacă o ai, ea merge de la sine, dac-ai ajuns la 
rugăciunea inimii. Rugăciunea inimii curge cum circulă sângele... şi atunci 
merge de la sine şi n-ai cum s-o opreşti;, cum nu opreşti circulația sângelui 
sau respiraţia, tot aşa nu opreşti nici rugăciunea. 


— Aţi spus că este bine să fii în relaţii bune cu toţi oamenii atunci 
când aduci jertfă la Sfântul Altar. Ce faci însă în cazul în care cel cu care 
eşti certat nu vrea să se împace cu tine sau continuă mereu să-ţi facă rău? 

— Nu faci nimic. Dacă ai încercat împăcarea, şi n-o poți realiza... 
Sfântul Apostol Pavel zice: „Pe cât e în puterea voastră, fiți în pace cu toţi 
oamenii” (Romani 12, 18). Pe cât e în puterea voastră! Nu poţi face tu ceea 
ce trebuie să facă altul. Tu poți doar să cauţi împăcarea. Dacă nu ţi se 
răspunde cum aştepţi, atunci tu ești îndreptățit să-ți duci darul la altar. 


— Sunt o mamă foarte îngrijorată: fiica mea a fost căsătorită şi s-a 
despărțit de soţ datorită unor persoane care nu i-au vrut deloc binele, 
ba mai mult, i-au făcut şi farmece. Cum să procedeze fiica mea pentru 
a-şi forma din nou o familie şi a avea un curs bun al vieţii? 

— Dragă, în ceea ce priveşte farmecele, chestiunea e foarte relativă, 
adică nu se ştie, de fapt, când sunt farmece şi când nu sunt farmece. 
Oamenii, de obicei, când nu se înţeleg între ei sau când au ceva piedici, gata, 
zic că le-a făcut cineva farmece, că sunt nişte influenţe rele, că a intervenit 
cineva... Nu-i aşa! Sfântul Apostol Pavel spune clar: „Fiţi înţelepţi față de 
bine şi nevinovaţi faţă de rău, iar Dumnezeu va zdrobi repede pe Satana sub 
picioarele voastre” (Romani 16, 19-20). Deci chiar „repede” va zdrobi pe 
Satana sub picioarele voastre. Deci, dacă suntem oameni corecţi, farmecele 
nu se leagă. La mine vin destui oameni care spun că li s-au făcut farmece; şi 
cu zic: mă, farmecele sunt păcatele voastre! 

Ce poate să facă este să ducă o viață corectă şi va fi ce va vrea Dumnezeu. 


— Sfântul Apostol Pavel spune că sunt unii dintre noi care se 
botează pentru morţi (1 Corinteni 15, 29). Ce înseamnă aceasta? 

— Probabil era o practică din vremea Sfântului Apostol Pavel. În vremea 
noastră însă nu există această practică şi nu trebuie să existe această practică. 

— Cum poate un om cu o fire păcătoasă să alunge gândurile rele şi 
păcătoase? 

— Prin gânduri bune. Deci, când îți vine în minte un gând rău, îl 
înlocuieşti cu un gând bun. Ştiţi că beţivii zic: „Hai să mai bem o dată, căci 
cui pe cui se scoate”. Nu ştiu dacă e aşa... dar să ştiţi că din punct de vedere 
al gândurilor, nu poţi înlătura un gând rău altfel decât cu un gând bun. În 
Pateric se spune că la Avva Pimen s-a dus cineva şi l-a întrebat ce poate să 
facă, fiindcă îi vin tot felul de gânduri rele. Avva Pimen i-a zis: „Opreşte 
vântul!”, iar el a zis: „Nu pot să opresc vântul”. Şi Avva Pimen i-a zis: „Aşa 
cum nu poţi opri vântul să nu bată, nu poți opri nici gândul rău să nu vină, 
dar poţi să faci altceva: cu un gând bun, să înlături gândul cel rău”. În felul 
acesta, ai rezolvat chestiunea. Numai că lucrul ăsta nu e foarte simplu, ci 
trebuie o angajare, o hotărâre, o silință. Mai ales cu rugăciunea de toată 
vremea: „Doamne lisuse Hristoase, Fiul lui Dumnezeu, miluieşte-mă pe 
mine, păcătosul” se poate înlătura gândul cel rău. În Filocalie, la Sfântul 
Marcu Ascetul, e scris: „Aşa cum focul nu rămâne în apă, tot aşa nici gândul 
cel rău, în inima iubitoare de osteneală”. Deci, dacă inima e iubitoare de 
osteneală, atunci totdeauna e preocupată de ceva, iar gândurile care vin din 
afară — şi mai ales gândurile rele — sunt mistuite de osteneala inimii. 


— Pot coexista harul şi păcatul? Sfântul Pavel spune că „unde s-a 
înmulțit păcatul, acolo a prisosit harul” (Romani 5, 20). 

— De fapt, nu e vorba de păcatul pe care îl are un om oarecare, ci e 
vorba de păcatul — să zicem aşa — al comunităţii... e vorba de neîngrijirea de 
o viață bună. De aceea zice Sfântul Apostol Pavel că „unde a prisosit păcatul 
— adică la oamenii care au făcut păcat — a prisosit harul”, în sensul că a venit 
harul Domnului nostru lisus Hristos, din creştinism, şi a nimicit păcatele 
făcute în vremea neştiinţei. 


— Ce părere aveţi despre Georgeta Florea, care afirmă că-şi scrie 
cărțile prin dictare de la „îngerul de credință şi lumină”? Este bine că 
are o emisiune la un post de televiziune şi tălmăceşte visele? 

— Dragă, poate să aibă oriunde, voi urmăriţi emisiunile care vă 
folosesc, nu care nu vă folosesc. Eu n-am auzit până acum de această 
Georgeta şi nici nu mă interesează. 


— Să facem milostenie cu cerşetorii din faţa bisericii? Unii Părinți 
spun că prin aceasta încurajăm cerşitul sau facem risipă, deoarece banii 
pe care-i dăm lor ar putea ajunge la alții, care au cu adevărat nevoie de 
ei. Cuvioşia voastră ce credeţi? 

— Dragă, e foarte greu să ştii ce ai de făcut. Dar dacă e şi unul care are 
trebuință?... Sfântul loan Gură de Aur zice că mai bine să dai de 99 de ori 
celui nevrednic decât să nu dai o dată celui vrednic. Ce milostenie facem cu 
oamenii aceştia? Sunt nişte sume foarte mici... Ai mei de-acasă ziceau că la 
cerşetori — se gândeau la cei care veneau din casă în casă, iar ei le dădeau 
făină, de exemplu — să le dai puțin, ca şi ei să se ostenească şi să caute făină 
pe la mai mulţi, că şi noi ne ostenim ca să avem făina pe care le-o dăm... se 
gândeau plugarii la munca pe care o desfăşoară ei. Adevărul este că nu le 
dai sume mari, iar unuia îi dai, altuia nu-i dai, că nu le poţi da la toţi... Dacă 
îţi spune conştiinţa ta să le dai, le dai, dacă-ţi spune altfel... Dragă, ăstea sunt 
lucruri care nu se pot rezolva așa, dintr-o dată. Tot în Scriptură, undeva, 
parcă la Isus Sirah, spune că „să asude banul în mâna ta până când îl dai”. 
Aşa că lucrurile nu sunt foarte clare... 


— Ce înseamnă „minţind pentru Mine”, din fericirea celor care 
suferă prigoane (Matei 5, 11)? 

— E vorba de situaţia în care cineva are în vedere relația cu Domnul 
Hristos şi se spune despre el ceva rău — cum s-a spus despre creştini că sunt 
băutori de sânge... e o minciună, iar minciuna aceasta este din cauză că eşti 
creştin. Deci să mintă cineva că eşti rău, şi tu să fii bun, de pildă. 


— Ce să fac, dacă am avut o relaţie foarte rece cu mama mea şi nici 
acum, când este bolnavă de cancer, nu pot să mă apropii de ea? S-a 
înrăit şi mai mult şi nu simt decât ura ei. Cum să fac s-o iubesc? 

— Dragă, e foarte greu să realizezi un lucru dintr-odată. Dacă ai crescut 
în ură, nu poți să înlături dintr-odată ura şi să aduci iubire. În orice caz, 
împlinirea datoriei e o chestiune esențială, adică ai datoria să o ajuţi şi, cu ură 
sau fără ură, trebuie să o ajuţi; trebuie să calci pe tine, trebuie să tragi de tine 
ca să poţi face ceea ce altul în mod firesc ar face fără împotrivire sufletească. 


— Ce putem face pentru a îndepărta coşmarurile care ne sunt 
aduse de duhurile rele în somn? 

— Nu putem decât să ducem o viaţă care să ne recomande înaintea lui 
Dumnezeu... şi să ne păzească îngerul păzitor de influențele care aduc 
nemulțumire. 


— Dacă o persoană căsătorită se îndrăgosteşte de o altă persoană, 
este păcat? Cât de mare? 

— E păcat foarte mare! Domnule, trebuie să-ți ţii rosturile pe care le ai 
şi pentru care te-a binecuvântat Dumnezeu! 

— Ce să faci când vrei s-o iei pe calea credinţei, dar cei din casă nu 
te înţeleg sau te izolează? 

— Păi, nu-i nimic, stai şi izolat, dacă te izolează! Tu îţi împlinești 
gândurile, îți împlineşti datoria... ei nu se roagă, tu te rogi, ei nu postesc, tu 
posteşti, ei nu se duc la biserică, tu te duci la biserică, deci faci ce poţi face 
în condiţiile tale. 


— Am gătit mâncare de post şi pentru cei doi copii, de 25 şi 22 de 
ani, dar au refuzat şi atunci am gătit de dulce. Păcătuiesc, ca mamă, în 
faţa lui Dumnezeu, făcând acest lucru? 

— Nu. N-ai cum să-i sileşti pe oameni... de ce să-i sileşti să facă ce n-ar 
vrea să facă? Postul, în Biserica Ortodoxă, e obligatoriu, dar cei care nu 
postesc, aceia de fapt nu sunt de credința noastră, n-au credința creștină 
drept-măritoare, care e cu post. 


— Ce să fac ca să mă pot ruga în fiecare seară, căci tot timpul mă 
lupt cu această problemă? 

— Dragă, rugăciunea de seara este împuţinată şi de osteneala de peste 
zi. Şi mama mea — Dumnezeu s-o odihnească — era foarte muncită; muncea 
foarte mult, că aşa era la noi la ţară, şi — nu numai seara, dar şi ziua — când 
lua o carte în mână, îi venea somnul. Cum se aşeza să citească, îi venea 
somnul şi zicea: „Bată-l, somn, că nu pot lua o carte în mână! Cum iau o 
carte în mână, cum îmi vine somnul!” Iar rugăciunea de seară n-o făcea din 
carte — că n-avea ea vreme de citit din cărți... A venit odată cineva din 
Moldova la noi la mânăstire — o femeie — şi a zis că ea citeşte patru acatiste 
în fiecare zi; şi eu am zis: acatistele părinţilor mei am fost eu şi fraţii mei. 
Adică ne-au crescut pe noi şi astea au fost acatistele lor... Ce vreau să spun? 
Că totuşi rugăciune făceau — rugăciune de seară —, dar în formulele pe care 
le ştiau ei, pe care le aveau ei. Deci ceva rugăciune făceau, dar nu rugăciune 
multă, pentru că nu puteau să facă rugăciune multă. Şi-atunci... Nici nu ne 
cere... eu, de exemplu, să ştiţi că nu-i angajez pe oameni la rugăciuni peste 
ceea ce cred eu că pot să facă. Vin la mine unii care au canoane să citească 
rugăciuni seara, noaptea... să se scoale noaptea... Treaba lor, dar să ştiţi că 
cine se scoală noaptea ar vrea apoi să doarmă ziua. 


— Ce înseamnă să te predai voii lui Dumnezeu? 
— Să primeşti toate câte-ți vin în față — necazurile — ca din mâna lui 


Dumnezeu. 


— Ce rol are duhovnicul în viaţa creştinului? Ce rol are ascultarea 
de duhovnic şi cum trebuie să fie făcută ea? 

— Dragă, toate lucrurile omului sunt la măsurile omului, nu poţi să faci 
ce-i mai presus de tine. Dacă eşti în stare, faci ascultare mai multă, dacă nu, 
faci ascultare mai puţină. În orice caz, intenţia trebuie să fie să-l asculţi în 
toate. Bineînţeles, trebuie să-ți mărturiseşti neputinţa pe care eventual o ai. 
Duhovnicul are o conştiinţă superioară conştiinţei tale personale, numai să 
ştiţi că şi cu duhovnicii e ca şi cu doctorii: fiecare vede lucrurile altfel. 


— Ne puteți explica teologic termenii „vedenie” şi „viziune”? 
— E acelaşi lucru. 


— Este păcat că am botezat copiii dintr-o căsătorie mixtă, ortodoxă 
cu musulman? 
— Nu, doar i-ai botezat ortodox... de ce să fie păcat? 


— După Sfinţii Părinţi, ce este „rugăciunea de sine mişcătoare”? 
— Dragă, eu nu ştiu ce-i rugăciunea de sine mişcătoare... rugăciunea 
care te mişcă să realizezi mai mult în fața lui Dumnezeu. 


— Ce poate face omul laic pentru ca rugăciunea inimii să fie una reală? 

— Păi, nu poate face nimic decât ceea ce fac toți oamenii care se roagă. 
Cu cât te rogi mai mult, cu atât speri să te poți ruga mai bine; chiar se şi 
zice: „Roagă-te cum poți, ca să ajungi să te rogi cum trebuie”. N-ai ce face, 
asta e o chestiune care nu se realizează de azi pe mâine sau într-o clipă, ci se 
realizează în timp mai îndelungat — Dumnezeu ştie cât la fiecare —, poate că 
o viață întreagă vrei să ajungi la rugăciune deplină, şi ajungi totuși la 
rugăciune ştirbită. Dumnezeu îți primeşte ceea ce faci şi te miluieşte cu mila 
Lui, pentru că Dumnezeu e Tatăl nostru... şi-atunci, noi facem ce putem, din 
partea noastră, iar Dumnezeu vine cu binecuvântarea Lui. Când anume, cum 
anume, nu ştim. 


— Consideraţi că ajunarea sau postul de mai multe zile pentru o 
persoană îi poate aduce acesteia vindecări sufleteşti şi trupeşti? 

— Nu ştiu, unii zic că da. Eu nu ştiu, n-am avut situaţii în care să mă 
pun la încercare... Noi ne rugăm cum putem, facem ce putem, în condiţiile 


noastre, şi Dumnezeu ştie ce se poate întâmpla cu noi. 


— S-a spus că trebuie să ai un singur duhovnic. Dacă însă ai un 
duhovnic în localitatea în care stai, dar te spovedeşti o dată sau de două 
ori pe an şi la un alt duhovnic, la o mânăstire, este greşit? 

— Nu, nu-i greşit. Numai atunci nu-i bine când duhovnicii au 
răspunsuri, soluţii diferite. Eu le spun celor care se spovedesc la mine şi pe 

care i-am îndrumat o vreme: te poți duce să te spovedeşti la oricine, numai 
să ai grijă să nu găseşti unul mai aspru decât mine. Fiindcă să ştiţi că eu, aşa 
cum sunt, nu pun sarcini grele pe oameni, pentru că ştiu cam care e situaţia 
fiecăruia care vine la mine... şi după aşezarea lui. Dar numai atunci e o 
greşeală când te fereşti de un duhovnic şi crezi că te poate ajuta altul mai 
bine. Dar altfel, dacă vrei să te împărtăşeşti şi te duci undeva şi este un preot 
care spovedeşte, te duci la el şi te spovedeşti şi te împărtăşeşti, nu te mai 
gândeşti. La mine vin câte unii şi zic: „Părinte, eu nu vreau să mă 
spovedesc, fiindcă n-am primit binecuvântare de la duhovnicul meu”. 
D-apăi, dacă nu vrei, nu te spovedi! 


— Sunt oameni care nu vor să îndeplinească poruncile lui Dumnezeu 
decât oarecum forțați, la insistențele noastre. Le este de folos? Şi ne este 
de folos şi nouă, care uneori poate prea insistăm în acest lucru? 

— Dragă, dacă faci binele, binele e binevenit oricum ar fi... că-l faci din 
convingere, că-l faci din constrângere, asta nu contează... e mai bine să-l 
faci din convingere, că te poți bucura de binele pe care-l faci; dacă-l faci din 
constrângere, te chinuieşti să-l faci, dar nu poţi să zici că era mai bine să 
nu-l faci. 


— Credeţi că în răsplătirea răului cu rău poţi trece direct la 
privire, fără a mai trece prin faza gândului rău? 
— Nu se poate. Tot treci prin gândul rău, măcar de-o clipă. 


— Cum să ne curățim de mânie? 

— Prin blândeţe. Mai întâi de toate, îți dai silinţa să nu mai fii mânios; 
te jenezi că ai fost mânios, te jenezi că eşti mânios, ai o jenă că eşti nervos — 
că acum aşa zic oamenii, că nu-s mânioşi, sunt „nervoşi”; în realitate, mânia şi 
nervozitatea e acelaşi lucru. Şi aşa, dacă ai grijă azi să înlături mânia, mâine 
la fel, cu vremea ajungi să nu te mai mânii. Şi eu, când eram copil şi eram 
tânăr, eram mânios, eram nervos. Şi ziceau unii şi alţii: „Mă, ce eşti aşa 
nervos?” Şi după aceea am citit o carte — care mi-a plăcut foarte mult, prin 
idee — intitulată „Taina mulţumirii sau Domnişoara Poliana”; din cartea aceasta 
am învățat că omul trebuie să fie mulțumit în toate împrejurările de viață, să 
găsească partea bună, partea de mulțumire. Şi am căutat să nu mai fiu 
nervos, iar acum, dacă mai sunt câteodată, sunt aşa, de-o clipă, nu mă ţine. 


— Credeţi că citirea operelor lui Platon, Aristotel şi a filosofilor 
greci poate fi folositoare? 

— Poate fi folositoare, dar noi avem învățături mai folositoare, nu 
trebuie... Acuma, fiecare se poate interesa de ceva... n-am nimic împotrivă 

să citeşti şi pe Platon, şi pe ceilalți. Şi-atunci, înseamnă că ai fi mai deştept 
decât mine, că eu nu le-am citit. 


— Când se poate spune că am păcătuit mai grav: când am fost 
ispitită pentru cel de lângă mine sau când m-am lăsat ispitită de cel de 
lângă mine? 

— Păi, şi-ntr-un caz, şi-ntr-altul. 


— În Sfânta Scriptură, la Facere, în zilele Creaţiei, de ce nu se 
enunţă nimic despre spaţiu şi, mai departe, despre galaxie? 

— Pentru că nu se scrie totul în Biblie. Biblia nu cuprinde tot ce-am 
vrea noi să cuprindă; nici dac-am face-o noi n-ar cuprinde tot ce am vrea noi 
să cuprindă. 


— În faptul de a fi creator, inclusiv în ceea ce priveşte aspectele 
creştine ale vieţii, nu e cumva ascuns un duh al mândriei? Faptul de a 
crea te expune mai mult mândriei decât alte domenii ale vieții, nu 
credeţi? Ce se poate face pentru a preîntâmpina păcatul trufiei? 

— Foarte simplu: faci binele şi Îi dai slavă lui Dumnezeu, pentru că 
binele pe care-l faci e şi de la Dumnezeu, nu-i numai de la tine; şi-atunci, 
binele pe care-l faci trebuie să te ducă la smerenie, nu la mândrie. Iar dacă te 
duce la mândria, trebuie să surpi mândria... să te gândeşti că nu e cazul să te 
mândreşti cu lucruri care nu sunt numai ale tale, ci sunt şi de la Dumnezeu 
(şi mai ales de la Dumnezeu). 

— În ce măsură oamenii din celelalte religii şi culte se pot mântui 
sau vor cunoaşte împărăţia lui Dumnezeu? 

— Dragă, noi nu ştim, astea sunt lucruri la care ar putea răspunde doar 
Dumnezeu. Noi ştim doar atât, că credința noastră e mai presus de oricare 
alta şi ne ținem de ea. 


— Un rătăcit întors la credinţă se mai poate dezlega şi ierta de 
acest păcat? 

— Dragă, Dumnezeu poate orice, nu există o graniță când e vorba de 
iertarea lui Dumnezeu. Dacă nu rămâi în răul pe care l-ai făcut, sigur că e 
posibilă iertarea. 


— Ce atitudine ar trebui să avem față de aşa-zişii „creştini” care 
umblă din uşă în uşă? 

— Păi, o atitudine hotărâtă: când vine să te înveţe ceva, zici: „Hai să te 
învăţ şi eu ceva! Zi după mine: «Cuvine-se cu adevărat să te fericim pe tine, 

Născătoare de Dumnezeu, cea pururea fericită...»”. lar dacă zici aşa, el îţi 
spune: „Dar ştiţi, noi avem... — Ai altă credinţă? Du-te pe-aici încolo!” 


— Ce putem face în privinţa răului care vine din gândul ascuns 
care este imprimat ca idee psiho-fiziologică şi care depăşeşte nivelul 
| conştiinţei? 
| — Dragă, ce nu putem noi, face Dumnezeu. Ne rugăm lui Dumnezeu să 
| se risipească vrăjmaşii Lui. 


— Cât de mare este virtutea dragostei în credință, față de rugăciune, 
post şi slujbele Bisericii? 
— Dragă, toate sunt importante, adică nu înseamnă că, dacă faci 
| rugăciune, n-ai iubire, dacă faci post, n-ai iubire. Toate trebuie urmărite la 
importanța pe care o au. Adică un om care crede în Dumnezeu nu are lucruri 
pe care le socoteşte importante, şi altele care nu sunt importante; toate sunt 
importante. Bineînţeles că iubirea e mai presus de altceva, pentru că ne-a 
spus Domnul Hristos aşa. A zis: „După aceasta vor cunoaşte oamenii că 
sunteți ucenicii Mei, dacă veţi avea iubire unii către alţii” (loan 13, 35). E în 
prim-plan iubirea şi credința. Sfântul Apostol Pavel, în Epistola către 
Galateni, zice că „în lisus Hristos, nici tăierea împrejur nu foloseşte la 
nimic, nici netăierea împrejur, ci credinţa lucrătoare în iubire” (Galateni 5, 6). 
Deci credinţa şi iubirea. Întrebarea pe care a pus-o Domnul Hristos unui om 
căruia îi dăduse vedere a fost: „Crezi tu în Fiul lui Dumnezeu?” (loan 9, 35). 
Iar Sfântului Apostol Petru de trei ori i-a pus întrebarea — după ce Domnul 
Hristos a înviat din morți: „Mă iubeşti tu pe Mine?” (loan, cap. 21). Deci 
credinţa şi iubirea sunt în prim-plan. 


— O persoană care este pusă să aleagă între părinţi şi prieten ce să 
facă? Părinţii nu sunt de acord cu prietenul pe care-l am. 

— Păi, poate că au dreptate să nu fie de acord, poate că n-au dreptate... 
noi nu putem să realizăm nişte lucruri cu exclusivitate. În general, e bine să 
fie şi părinţii de acord, dar nu totdeauna se poate lucrul acesta, şi-atunci faci 
ce poți, aştepţi momentul să-i convingi, aştepţi situații care pot să-l descopere 
pe acela ca om bun, pentru că să ştiţi că eu am cunoscut atâtea şi-atâtea 
cazuri de oameni care au avut o prietenie îndelungată, şi până la urmă au 
ajuns să se certe. Păi, înseamnă că şi prietenia aceea, o fi fost ea îndelungată, 
dar n-a fost cum trebuie. să fie. 


— E mai bine să faci ascultare de duhovnic decât să-ți asculţi inima, 
deşi simţi că ar fi mai potrivit să faci ce-ţi spune inima? 

— Sfântul Marcu Ascetul zice, în Filocalie, „să nu asculți de inima ta 
câtă vreme n-au fost înlăturate din ea patimile”. Aşa că inima ta te poate 
înşela, de multe ori, iar duhovnicul se presupune că are o conştiinţă 
superioară conştiinţei tale şi e mai bine să asculți de duhovnic decât de 
inima ta. Numai că pot fi şi situaţii care nu-s destul de limpezi. De exemplu, 
Părintele Arsenie îi îndruma pe unii oameni în legătură şi cu căsătoria; şi 
unul se duce şi-i spune că ar vrea să se căsătorească cu o fată anume, iar 
părintele i-a zis să n-o ia; după o vreme, a venit cu alta: „Părinte, m-aș 
căsători cu fata asta. — la-o!” Însă s-au căsătorit, și lucrurile n-au mers foarte 
bine. Şi-apoi se tot gândea el ce bine era dacă se căsătorea cu cea dintâi, pe 
care a zis părintele s-o lase. Nu-i foarte simplu... să ştiţi că ăstea nu-s nişte 
lucruri care merg așa, cum ar merge la calculator, ci sunt nişte lucruri care 
merg în condiţiile pe care le ai. Eu, de exemplu, dacă m-aş fi căsătorit, 
nu-ntrebam pe niciun duhovnic; dacă mi-era dragă fata, mă căsătoream şi 
Doamne-ajută! Apoi vedeam eu ce păţesc... sau dacă păţesc ceva. 


— Este indicat să luăm pauze în post, atunci când simţim că nu mai 
putem răbda? 

— Acuma, depinde, sunt situaţii şi situații... sunt oameni care au diferite 
insuficiențe, de exemplu n-au calciu, trebuie să ia granule pentru calciu, iar 
în această situaţie, bineînţeles că e mai bine să mănânce de dulce decât să 
piardă calciu, pentru că e o situaţie specială, nu e o situație generală; cei care 
nu pierdem calciu putem să nu mâncăm ouă şi lapte... mâncăm noi după 
aceea. Dar cei care au situații deosebite nu trebuie să se chinuie, să se 
dizolve trupeşte, ca să crească sufleteşte. Postul e o disciplină, nu e o lucrare 
care să-l împuţineze pe om. Acuma, când eşti gras, bineînțeles că poți să 
posteşti mai bine decât unul slab... zicea cineva că e bine să fii gras, că dacă 
te îmbolnăveşti, slăbeşti, dar dacă eşti slab, mori. 


— Dacă sunt în vârstă şi mi s-a dat canon de cincisprezece ani, poate 
să mi-l reducă altcineva? Sau ce să fac? Dacă mor şi n-jung să-l fac? 
— Te duci la mitropolitul să ţi-l scadă. 


— Trăind în mânăstire, te poți situa pe o treaptă mai înaltă care 
duce către mântuire? Mântuirea este mai rapidă? 

— Dragă, când m-am dus eu prima dată la mânăstire şi l-am întâlnit pe 
Părintele Arsenie, a zis părintele că nu toți cei din lume se prăpădesc, nici 
toți cei din mânăstire se mântuiesc. Nu-nseamnă că dacă te-ai dus la mânăstire, 
te-ai asigurat. Te-ai asigurat dacă împlineşti ce trebuie să împlineşti, dar 
dacă nu, nu te-ai asigurat. 

- Ce sfat îi daţi unei persoane care are duhovnic, dar care nu 
poate să-i spună acestuia anumite păcate, pentru că-i este ruşine. Se 
poate spovedi de aceste păcate la un alt preot, care nu o cunoaşte, şi 
apoi să se întoarcă la duhovnicul pe care-l are? 

— Se poate. Se poate, pentru că important este să te descarci odată 
sufletește şi eventual să primeşti şi dezlegare — depinde ce hotărăşte cel 
căruia te duci şi-i spui. Eu sunt bucuros când vine cineva şi-mi spune: „Să 
ştiţi, părinte, că până acum n-am putut să spun niciodată păcatul ăsta, şi 
acum am venit la dumneavoastră”. Îi zic: mulțumeşte-l lui Dumnezeu că ai 
putut totuşi să-l spui undeva. 

Dar să ştiţi că totuşi o relaţie adevărată cu un duhovnic este aceea în 
care poţi să spui tot ce ai pe suflet. 


— Ce înseamnă „a certa cu duhul blândeţii”? 

— Înseamnă să nu cerți cu răutate. Câteodată, omul, când ceartă, ceartă 
din mânia lui, adică se satisface pe el însuşi certând pe cineva; asta 
înseamnă să cerți cu mânie. ar cu blândeţe înseamnă să cerți părinteşte, ca 
un părinte care-i vrei binele. 


- În monahism pot ajunge şi acele persoane care, asemenea 
Mariei Magdalena, au căzut în păcat, dar îşi recunosc greşeala şi se 
căiesc amarnic? 

— Sigur, în monahism pot ajunge toți oamenii care-şi vor binele, nu e 
nicio oprelişte. 


— Ce părere aveţi despre tinerii care trăiesc necununaţi? 

— Măi, eu nici nu ştiu de ce puneţi voi întrebări de felul acesta. Ce 
păreri pot avea?! decât că nu-i bine. Eu, când vine la mine cineva aşa, nici 
nu stau de vorbă cu el, îi spun dintr-odată: până nu te căsătoreşti sau până nu 
te desparţi, n-am ce vorbi cu tine! 


— Cât de mare este păcatul dacă lipsim intenţionat de la Sfânta 
Liturghie, preferând somnul? 

— Păi, nu ştiu dac-aţi văzut picturi cu raiul şi cu iadul... la noi la 
mânăstire este o pictură cu iadul, în care e şi situaţia aceasta: oameni care 
dorm în timpul Liturghiei, duminica. Dacă preferi somnul, somnul îl ai, însă 
darul lui Dumnezeu nu-l poţi avea. 

Să ştiţi că şi somnul are valoarea lui. Părintele Arsenie a dat un 
îndreptar de viață — pe care poate l-aţi citit unii în cărțile mele, că am scris 
despre asta: „Oxigen, glicogen, somn, să-ți păstrezi hormonii şi să ai concepție 
de viață creştină”. Deci şi somn. De ce? Pentru că somnul are valoarea lui, 

are putere de a-l reface pe om, deci somnul e important. Noi seara ne rugăm 
lui Dumnezeu să ne dea somn, iar dimineața li mulțumim lui Dumnezeu 
pentru somnul pe care ni l-a dat. Aşa că nu-i rău somnul, dar e rău să dormi 
când nu trebuie să dormi. Te duci la slujbă, la Liturghie, şi după aceea tragi 
un somn până seara şi şi de seara până dimineaţa, nu-i o problemă. 


— Este păcat dacă te rogi sau citeşti Paraclisul Maicii Domnului în 
pat, învelit în plapumă? 
— Păi, dacă nu poţi altfel, nu-i păcat, dar dacă poți altfel, e păcat. 


— Când priveşti sau vorbeşti cu un om şi în acel moment îţi vine un 
gând rău, înseamnă că păcătuieşti? Gândul îl ai. 

— Dragă, apariţia unui gând nu înseamnă păcat; păcat e atunci când 
stăruie gândul, când te preocupă, când nu te poţi desprinde de el, când faci 
nişte legături. Păcatul nu-i aşa: gata, mi-a venit în gând un lucru de-o clipă 
şi gata, am păcătuit cu gândul. 


— Este normal ca o fată de nouăsprezece ani să se îmbrace în negru, 
ca o călugăriță, şi să mănânce de două ori pe zi şi atunci foarte puţin? 

— Dragă, mănâncă atât cât vrea să mănânce... dacă n-are mai mult, 
poate mânca şi puţin. Dar să se îmbrace în negru aşa, numai ca s-o vadă 
oamenii că-i altfel decât altele, nu-i bine. Tot ce-i bătător la ochi nu-i bine. 


— Ce trebuie să facă o fată căreia îi place de un anumit băiat? Ce 
trebuie să facă pentru ca bărbatul să observe acest lucru? 

— Păi, ce ştiu eu ce poate face?! Ştiu eu?... să-i spună! Odată au venit 
la mine doi — nu știu, parcă de la televiziune —, iar fata, când a venit la mine 
la chilie, zice: „Aşa mult îmi place de băiatul ăsta!” Şi eu am întrebat-o: dar 
tu i-ai spus? Zice: „Nu”. No, zic, cheamă-l aicea! L-a chemat şi i-am zis: 
dragă, să ştii că fata asta ţine la tine, te iubeşte, şi nu-ndrăzneşte să-ți spună. 
No, acuma, ia aminte! 


— Ce pot să fac pentru a-mi planifica mai bine timpul, ca să nu 
mai întârzii? 

— Păi, nu ştiu ce poţi să faci; eu nu ştiu ce te-mpiedică să fii punctual. 
Dragă, când eram eu la liceu, la Timişoara, era o regulă: la ora opt trebuia să 
fim la şcoală; dacă treceau cinci minute după ora opt, se închidea poarta pe 
care intram şi nu se mai putea intra decât la pauză, la nouă fără zece; şi era o 
regulă, că prima oră nu se putea motiva. Şi atunci, preferai să nu mergi toată 
ziua la şcoală — fiindcă-ți puteai motiva toate orele — decât să lipseşti la 
prima oră, pe care n-o puteai motiva. De ce? Ca să te-nveţe să fii punctual. 
În societatea modernă punctualitatea este o chestiune esențială şi trebuie să 

faci în aşa fel încât să nu întârzii. Mie nu mi-a plăcut niciodată de oamenii 
care trăiesc la limită: se duc la tren, şi, dacă mai întârzie o jumătate de minut, 
pleacă trenul. Trebuie să iei toate lucrurile din vreme şi să le faci în aşa fel 
încât să le poţi face cu linişte. Nu ştiu cum poţi să te disciplinezi în privința 
asta, dar mai întâi de toate trebuie să fii hotărât pentru aşa ceva: ştii că 
trebuie să fii undeva la ora cutare, eşti la ora cutare. Aşa cum merg trenurile, 
cum merg emisiunile la radio şi la televiziune: toate sunt rânduite în așa fel 
încât la ora respectivă să se întâmple ceea ce trebuie să se întâmple. 


— Ce sfat le daţi unor tineri foarte îndrăgostiți, care nu au aceeaşi 
religie: unul este ortodox, celălalt catolic. Cât de departe poate să meargă 
relaţia lor? Se pot căsători, dacă unul se convertește la religia celuilalt? 

— Da, sigur, de ce să nu se poată căsători? Dar să ştiţi că oamenii, în 
general, trăiesc puţin prin religie. Noi ne bucurăm de cei care au aceeaşi 
credință... De ce? Pentru că, dacă n-ai aceeaşi credință, n-ai nici același fel 
de a viețui. Dacă unul e ortodox, şi altul e catolic, unul ţine Paştile la o dată, 
iar celălalt la altă dată, deci sunt nişte nepotriviri. Dacă totuşi ajung să aibă 
aceeaşi credință, este cel mai bine. 


— Ateii, dacă nu au o credinţă, în cine cred totuşi? 
— Nu cred în nimic. 


— Cum să ne împotrivim obligării de a semna buletinele electro- 
nice care se vor introduce, cât timp nu ştim ce semnăm? Ce face Biserica 
pentru a ne feri de această agresiune satanistă ce ni se pregăteşte? 

— Dragă, eu nu ştiu de ce sunteţi preocupaţi de nişte lucruri care nici 
nu ştim când o să se-ntâmple sau dacă o să se-ntâmple. Ce-i dacă am un 
buletin electronic şi dacă mă urmăreşte cineva? Poate să mă urmărească, să 
vadă că-s om treabă! 


— Ce părere aveţi despre fenomenul Maglavit? Oare Dumnezeu 
S-a arătat acolo? 

— Dragă, eu am fost la Maglavit... în 1935 m-au dus părinţii la 
Maglavit. Eu am scris o carte, Cine sunt eu, ce spun eu despre mine, în care 
am scris şi despre asta, cum am fost la Maglavit. 

Nu ştiu, pentru că n-a ştiut nimeni, în fond... unii erau de părere că da, 
unii că nu, dar ceea ce vă pot spune eu este că s-a făcut mare reclamă în 
legătură cu Maglavitul atunci, pe vremea aceea. Erau publicaţii tipărite, 
ziare, Cartea ciobanului... auzeam... eram copil de şase ani şi auzeam prin 
gară în Craiova: „Cartea ciobanului! Fotografia cu ciobanul de la Maglavit! 
Luaţi «Cartea ciobanului»!” Şi luau oamenii şi citeau, unii ziceau una, alţii 
ziceau alta. Eu mi-aduc aminte cum m-am dus cu tata, copil fiind, şi cum am 

ajuns acolo şi cum am dormit noaptea pe-afară — că era în septembrie şi nu 
era frig... ne-am adus câte-o pătură de-acasă. Şi-apoi mă punea tata, 
Dumnezeu să-l odihnească, la nişte tulpini de copaci tăiați, unde se spunea 
că s-a arătat „„Moşul” (zicea că „Moşul” e Dumnezeu). Şi oamenii se duceau 
acolo să primească dar de la Dumnezeu pentru însănătoşire, în special. Şi 
mă punea tata acolo şi stăteam pe burtă şi cu capul pe buturugă. Dar nu-mi 
plăcea deloc, că era lume — mai spălați, mai nespălaţi — şi nu-mi plăcea 
mirosul şi mă sculam. Şi venea tata şi mă-ndesa să mai stau; şi mai stăteam 
câteva minute, mă ridicam iară şi venea tata: „Mă, de ce nu stai, mă, acolo?” 
Tata credea că dacă stau acolo, îmi vine vederea... şi nu mi-a venit, şi 
dac-am stat, şi dacă n-am stat. Şi-atunci, nu ştiu ce să spun. 

Sunt chestiuni care sunt de domeniul trecutului şi nici nu mai are 
importanță dac-a fost real sau dacă n-a fost real. 


— Unii oameni spun că postul este făcut de preoţi, nu de 
Dumnezeu. Atunci este sau nu obligatoriu postul? 

— Dragă, postul e obligatoriu. Preoţii au organizat postul, dar nu poți 
să zici că preoții au făcut postul. Păi, doar Domnul Hristos EI însuşi a postit, 
Sfinții Apostoli au postit... postul nu l-a inventat nici creştinismul, postul a 
fost şi în Vechiul Testament... de când e existența umană, după Biblie, a 
existat, cumva, şi postul. Aşa că, dacă vrea cineva să nu postească, să nu 
motiveze lucrul ăsta; poate să nu postească, are vină de pe urma faptului că 
nu posteşte, dar să nu motiveze că nu postește fiindcă postul l-au făcut 
preoții. Da, preoții au hotărât ca să se postească miercurea şi vinerea, să fie 
un post de patruzeci de zile înaintea Crăciunului şi de aproape cincizeci de 
zile înaintea Paştilor şi aşa mai departe. Acestea le-a rânduit Biserica. Dar 
postul în sine nu l-au rânduit preoții, nu l-a rânduit Biserica. Vrei să posteşti, 
posteşte, pentru că-i mai bine să posteşti decât să nu postești; vrei să nu 
posteşti, nu mai motiva că postul l-au făcut preoții şi nu ştiu ce. 


— De ce un preot poate săvârşi Sfânta Liturghie, iar un înger nu. 
— Pentru că Dumnezeu a rânduit ca un preot să slujească Sfânta 
Liturghie, iar pe un înger nu l-a delegat cu asta. 


— Cum poţi să devii un om răbdător? 
— Silindu-te pentru răbdare. 


— Cum îi poţi determina pe cei din jur să se întoarcă mai mult la 
credinţă? 

— Poate prin faptele bune pe care le faci, prin atitudinile corecte pe 
care le ai, prin ascendentul moral, în general, față de cei care n-au credință. 

— În Faptele Sfinţilor Apostoli, în capitolul al 16-lea, în versetul 6 
se vorbeşte despre Duhul Sfânt, iar în versetul 7, despre „Duhul lui 
lisus”. Este acelaşi lucru? 

— Da, acelaşi lucru. 


— În Ecelesiast se spune: „Nu fi drept peste măsură şi nu te arăta 
prea înțelept! Pentru ce vrei să te nimiceşti?” (Ecc. 7, 16). Cum să 
înţelegem acest lucru? 

— Dragă, toate cele peste măsură nu-s bune. Faci ceea ce poți face în 
condiţiile tale şi nu trebuie să insişti pentru nişte lucruri care depăşesc 
puterile pe care le ai; deci să ne silim să ducem o viaţă echilibrată. 


— Poţi să dobândeşti în dar rugăciunea inimii, fiind încă necurăţat 
de patimi? 

— Dragă, rugăciunea inimii, de fapt, nu este un dar de la Dumnezeu, ci 
este în mare parte o silință a omului, aşa că noi trebuie să ne facem partea 
noastră şi atunci vine şi darul lui Dumnezeu. Ştiţi cum e cu credința? Cum e cu 
cultura, cum e cu agricultura: trebuie să lucreze şi omul şi lucrează şi Domnul. 


— De ce nu a lăsat Iisus nimic scris? 

— Nu ştim de ce, dar au scris alţii despre ceea ce a vorbit Domnul Hristos 
şi e foarte bine, pentru că altfel noi n-am fi avut siguranța propovăduirii Domnului 
Hristos. Dar, având Evanghelia, Îl avem chiar pe Domnul Hristos între noi, 
în mijlocul nostru. Domnul Hristos ne vorbeşte El însuşi prin ceea ce Sfinţii 
Evanghelişti au cuprins din propovăduirea Lui. Nu ştiu cum ar fi fost dacă 
n-ar fi rămas cele din Evanghelie, Evanghelia fiind Hristos în mijlocul nostru. 


— Ce se înţelege prin dialogarea cu Dumnezeu? 
— Înseamnă a te ruga şi a fi deschis spre ceea ce îţi comunică Dumnezeu. 


— Ce sunt puterile extrasenzoriale? 
— Puterile care nu pot fi cuprinse în simţuri sau nu pot fi cunoscute 
prin simțuri. 

— Chiar se mântuiesc toţi călugării care spun permanent rugă- 
ciunea „Doamne Lisuse...”? Nu este cam prea lesne? 

— Dragă, nu e o singură metodă de a-l sluji lui Dumnezeu. Dacă asta ar 
fi singura metodă, n-ar mai exista Evanghelia, or Domnul Hristos ne-a spus 
să ne rugăm şi să avem încredere în lucrarea rugăciunii, dar Domnul Hristos 
ne-a spus şi alte multe lucruri care țin de viața îmbunătățită. lar chestiunea 
aceasta, a rugăciunii foarte îndesită, nu ştiu dacă e chiar aşa de simplu de 
realizat, pentru că sunt atâtea lucruri de făcut şi nu se poate realiza o 
permanentă angajare în rugăciune, chiar dacă Sfântul Apostol Pavel zice 
„neîncetat să vă rugați”. Sfântul Maxim Mărturisitorul spune că rugăciunea 
neîncetată este, de fapt, „a avea mintea totdeauna lipită de Dumnezeu, a te 
încrede în EI şi a atârna de El în orice ai face sau ți s-ar întâmpla”. Deci nu-i 
vorba de o angajare printr-o metodă de îmbunătăţire, ci e vorba de o stare 
sufletească în care te simţi lipit de Dumnezeu. 


— Dumnezeu-Tatăl are un chip anume? Ştim că a zis: „Să facem 
om după chipul şi asemănarea Noastră”, în Facere (1, 26). 

— Da, dar e vorba nu de un chip fizic, ci e vorba de un chip spiritual. 
Noi nu Ştim decât în măsura în care Dumnezeu ni Se descoperă. Biserica, de 
fapt, ÎL prezintă şi pe Dumnezeu-Tatăl într-un chip oarecare, într-un chip de 
bătrân, „Cel vechi de zile”, însă, în realitate, acestea sunt nişte plăsmuiri ale 
gândirii omeneşti, nu sunt nişte lucruri care se cer gândite aşa cum ni le 
prezintă Biserica imaginar. 


— Aţi vorbit de faptul că şi păgânii pot avea cunoştinţe despre 
Dumnezeu, dar, pentru că nu cred, ele nu au valoare. Cum vedeţi credința 
popoarelor păgâne şi dacă acestea pot ajunge la cunoaşterea lui 
Dumnezeu prin lucrarea poruncilor, chiar dacă nu Îl cunosc pe Hristos. 


— Dragă, noi nu ştim ce va face Dumnezeu cu oamenii care nu intră în 
legătură cu Dumnezeu prin credință, însă eu vreau să spun că păgânii pot avea 
cunoştinţe despre Dumnezeu, dar nu cunoştinţe din acestea, care transformă 
sufletul, ci cunoştinţe informative; cum înveţi, de exemplu, istoria, poți să înveți 
şi teologia, fără să ai o aderență la ceea ce auzi, la ceea ce citeşti, la ceea ce 
primeşti în suflet. Asta este cunoştinţa pe care o pot avea păgânii, care de 
fapt nu aderă la cunoştinţa pe care o au, aşa cum nu aderăm noi, de exemplu, la 
cunoştinţele pe care le avem despre mahomedani, de pildă, sau despre budism. 


— Ce ar trebui să ştie doi tineri credincioşi care urmează să se 
căsătorească? 

— Să ştie despre căsătorie că este o taină a vieţii, este un mijloc de 
îmbunătăţire sufletească, este o cale de a-l sluji lui Dumnezeu prin aducerea 

în lume a copiilor care să fie, la rândul lor, slujitori ai lui Dumnezeu. 
Trebuie să ştie că binele lor depinde de ei înşişi, că fiecare trebuie să se 
silească să-l facă pe celălalt fericit, să ştie că Dumnezeu i-a binecuvântat 
pentru căsătorie şi să ţină seama de legătura care s-a realizat prin Dumnezeu. 


— Este păcat dacă-i pedepseşti pe cei care le fac rău unor oameni 
la care ţii? 
— Dacă ai calitatea să-i pedepseşti şi altă metodă nu există, atunci se poate. 


— Care este semnificaţia luptei dintre îngerul nevăzut — considerat 
a fi fost chiar Dumnezeu — şi viitorul rege Israel, luptă relatată în 
Scriptură (Facerea 32, 24-32). 

— Dragă, eu cred că e vorba numai de o angajare în a înainta cu orice 
preţ în viața duhovnicească. 


— În ultima vreme se recomandă în mass-media evitarea alimen- 
telor preparate la cald, evitarea pâinii etc. Credeţi că trebuie să acordăm 
importanţă acestor îndrumări? 

— Nu. 

— Biblia şi învățăturile Sfinţilor Părinţi conţin îndrumări în acest sens? 

— Nu, nu. Bine, acuma, şi în viaţa religioasă se găsesc oameni care au 
nişte idei, care însă sunt ale lor. De exemplu, Părintele Ghelasie de la 
Frăsinei — Dumnezeu să-l odihnească — vorbea de o pâine harică, o pâine 
coaptă la soare ca să nu-şi piardă calitățile... dar lucrurile astea n-au nicio 
valoare din punct de vedere spiritual. 


— Carnea de porc, care era considerată în Vechiul Testament 
necurată, se poate consuma de către un credincios creştin? 

— Fără nicio problemă, pentru că Sfântul Apostol Pavel spune: 
„Mâncaţi tot ce se vinde în măcelării” (1 Corinteni 10, 25), iar cuvântul 
acesta îl adresează unor creştini care consumau carne de porc — e vorba de 
corinteni, de creştini din Corint, Corintul fiind în Grecia, iar în Grecia nu se 
punea problema aceasta, să nu mănânci carne de porc; asta era o prescripţie 
a iudeilor. Aşa că nu se pune problema. Dacă cineva crede că nu-i cazul să 
consume carne de porc, nu-l obligă nimeni să mănânce; însă noi ne-am 
obişnuit cu gândul acesta, că nu există nimic care să fie condamnat de 
Dumnezeu în ceea ce priveşte hrana. Mănânci hrana pe care o mănâncă şi 
alții şi nu sunt probleme. 


— Minciuna este un păcat, iar crima la fel — un păcat. Vor merge 
mincinosul şi criminalul împreună în acelaşi iad? Cum este, de fapt, 
raiul şi iadul? 

— Dragă, păcătoşii vor merge în iad, iar cei buni vor merge în rai. Cât 
priveşte gravitatea păcatului, asta o ştie Dumnezeu, dar noi ştim, din Psalmul 5, 
de exemplu, cuvântul: „Pierde-vei pe toţi cei ce spun minciuna” (Ps. 5, 6). 
Adică minciuna nu e dorită şi nu ajută la ceva anume; minciuna trebuie înlătu- 
rată, pentru că Dumnezeu e Dumnezeul adevărului, nu e Dumnezeul minciunii. 


— Simţim când Se pogoară Duhul Sfânt peste noi? 

— Da, simți în inimă prezența Duhului Sfânt prin lucrarea pe care o 
face. De exemplu, „roada Duhului este dragostea, bucuria, pacea, îndelungă- 
răbdarea, bunătatea, facerea de bine, credinţa, blândeţea, înfrânarea poftelor” 
— numeşte Sfântul Apostol Pavel aceste roade ale Duhului sau această roadă 
a Duhului cu înfățişări diferite (Galateni 5, 22-23). Sau: „Roada Duhului este 
în orice bunătate, dreptate şi adevăr” (Efeseni 5, 9). Deci prezența Duhului 
Sfânt se vede din roadele Duhului din viaţa oamenilor. 


— Cineva poate să-l ajute pe un om care a căzut în patimi? În ce fel? 
— Păi, nu ştiu dacă-l poate ajuta. Omeneşte, greu ajuţi pe cineva pe care 
trebuie să-l ajute Dumnezeu... poţi să te rogi pentru el, poți să-i dai nişte 
directive, poți să încerci să-l determini pentru o viaţă superioară... şi atâta tot. 


— Cum se împacă liberul nostru arbitru cu voia lui Dumnezeu? 
Cum ştim că facem voia lui Dumnezeu când dorim un anumit lucru? 

— Păi, foarte simplu, pentru că noi ştim ce vrea Dumnezeu de la om, 
iar liberul arbitru de fapt nu înseamnă să ai un anumit punct de vedere şi să 
neglijezi nişte principii, ci liberul arbitru este în scopul de a face binele şi de 
a evita răul. Adică nu te obligă nimeni să fii bun, nu te obligă nimeni să fii 
rău, ci tu alegi să fii bun sau să fu rău. 


— Cum putem ajunge de la cunoştinţa de Dumnezeu la credinţa în 
Dumnezeu? Cum Il putem cunoaşte pe Dumnezeu? 

— Păi, am spus, dacă avem inimă curată, avem condiţia cunoaşterii lui 
Dumnezeu; dacă avem inimă întinată, n-avem posibilitatea să Se reflecte în 
noi Dumnezeu. 


- În Biserica noastră există foarte mulţi pietişti. Avem mai mulți 
credincioşi sau pietişti? Oare pietismul religios nu este un păcat? 

— Dragă, nu ştiu dacă avem mai mulți pietişti... în orice caz, credința 
religioasă e foarte diferită de la om la om, oamenii o trăiesc foarte diferit. 
Aşa că e greu de spus cine are o situaţie cu vinovăţie. In realitate, fiecare om 
îşi trăieşte credința la capacitatea lui. Sunt oameni care prin structură sunt 
mai sensibili, iar aceia trăiesc într-un fel de pietism; alţii sunt mai raționali, 
iar aceia trăiesc o credință mai rațională. In realitate, fiecare om trăieşte 

credința la măsurile pe care le are. Eu, de exemplu, sunt o fire mai raţională, 
mai puţin sentimentală; Părintele Serafim de la noi zicea: „Mă, la tine nu s-a 
făcut acordul între minte şi inimă”... apăi, n-am ce face, dacă asta mi-e 
structura, dacă aşa m-a lăsat Dumnezeu. 


— Se iartă păcatele mărturisite, dacă nu respecţi canonul primit la 
spovedanie? 

— Dragă, nu se poate pune problema aceasta, pentru că păcatele se 
iartă în condițiile iertării păcatelor, iar canonul, de fapt, nu e ca să ispăşeşti 
păcatele, ci canonul este ca să te ajute să scapi de alte păcate asemănătoare. 
Faci ce poți... Eu, de exemplu, mă gândesc la oamenii care ar trebui să aibă 
o atitudine din aceasta, de împlinire a unui canon, însă în general ştiu că 
oamenii nu că nu sunt puşi, ci că nu pot să realizeze ceea ce ar dori ei să 
realizeze... şi de-aceea nu prea dau canoane. Chiar zice câte unul: „Părinte, 
daţi-mi un canon!”; zic: mă, tu nici ălea pe care le-ai avut până acum nu le-ai 
făcut! Ce să-ţi mai dau canon?! Fă ălea pe care nu le-ai făcut până acum! 


— Ce deosebire este între noi şi lisus, din punctul Lui de vedere, 
dacă EI ne învață să ne rugăm lui Dumnezeu spunând Tază] nostru? 

— Păi, ne rugăm cu Tată] nostru. Şi Mântuitorul ÎL numeşte pe 
Dumnezeu-Tatăl „Tată”, şi noi ne rugăm tot cu cuvintele pe care ni le-a lăsat 
Domnul Hristos ca rugăciune în care invocarea este: „Tatăl nostru”. 


— Ascultând rugăciunile oamenilor de mii de ani, Dumnezeu ni S-a 
arătat nouă şi în chip, în chipul Domnului lisus Hristos. 

— Da, Fiul lui Dumnezeu S-a făcut om. 

— Putem înţelege noi această taină cu adevărat? 

— N-o putem înțelege, dar o putem crede. 


— În rugăciunea Tată! nostru se zice: „Şi nu ne duce pe noi în 
ispită”. Ispita are acelaşi sens cu încercarea? 

— Da. Chiar s-a şi încercat... şi mai ales greco-catolicii au încercat să 
folosească: „Şi nu ne duce pe noi în încercare”, dar se vede că n-a prea mers. 


— Ce trebuie să facă un elev seminarist pentru a trece peste toate 
cele rele şi pentru a deveni un bun preot? 

— Păi, ce trebuie să facă orice creştin. Întâi trebuie să fii om de omenie, 
după aceea creştin bun, după aceea seminarist şi după aceea preot. 


— Dacă cineva este bolnav şi nu poate ţine postul, poate să se 
spovedească şi să se împărtășească? 
- Da. 

— De ce am multe obstacole în viaţa de zi cu zi, dacă sunt convinsă 
— din anumite fapte concrete petrecute — că Dumnezeu mă ocroteşte şi 
îmi dă putere şi răbdare? 

— Dragă, viaţa trebuie primită cum vine, nu judecăm noi împrejurările, 
ci noi trebuie să ne raportăm corect la cele ce vin. De ce avem piedici, nu 
ştim, dar ştim ce să facem ca să trecem peste piedici. Să avem mai multă 
încredere în ajutorul lui Dumnezeu, să căutăm ajutorul lui Dumnezeu, să nu 
ne nemulțumim dacă apar în fața noastră nişte lucruri pe care nu le-am dori. 


— Un tânăr necurăţit de toate patimile vieţii poate practica 
rugăciunea inimii? Are nevoie de inițierea unui părinte înduhovnicit? 
Care este calea ideală de a practica rugăciunea inimii cu folos? 

— Dragă, mai întâi de toate, rugăciunea o faci la măsurile tale; cum eşti 
tu, aşa ţi-e şi rugăciunea. Aşa că, dacă te angajezi la rugăciunea cu care se 
mântuiesc călugării (sau rugăciunea de toată vremea), te angajezi cu 
capacitatea ta, iar dacă ai încă patimi, rugăciunea te ajută să scapi de patimi, 
dacă ai ajuns la virtuți, rugăciunea te ajută să creşti în virtuţi; dacă ai ajuns 
la limpezime de suflet, rugăciunea te ajută să ai şi mai multă limpezime. 
Deci rugăciunea o face fiecare la măsurile lui. 


— Cum trebuie procedat cu un om care ţi-a înşelat încrederea, şi-a 
călcat cuvântul şi te-a păgubit cu o mare sumă de bani? Trebuie să-l 
iertăm sau să-l determinăm, cumva, să-şi recunoască greşeala? 

— Păi, dacă-l putem determina... important ar fi să-şi facă datoria şi 
să-ţi dea banii. Dacă nu ți-i dă, n-ai ce face: dacă-l urăşti şi dacă nu-l ierți, 
nu împlineşti voia lui Dumnezeu. Noi dorim ca toți oamenii să-şi facă 
datoria... şi trebuie să fim cu grijă, mai ales când e vorba de a împrumuta 
bani, pentru că sunt unii oameni care nu-s capabili de bine şi, dacă ai găsit 
unul din ăsta, care nu-şi împlineşte datoria, în general eşti păgubit, dar n-ai 
ce să faci ca să-i schimbi structura sufletească. Cel mai bine este să n-ai 
încredere în oameni din ăştia. La mine, de exemplu, a venit odată o femeie 
şi mi-a spus că are un necaz: că i s-a stricat maşina şi că-i trebuie patru sute 
de mii. Era şi un părinte de faţă... eu i-am dat patru sute de mii — nu era o 
sumă extraordinară — şi ea mi-a zis că mi-i aduce înapoi. Şi mi i-a adus, 
într-adevăr, însă, când mi i-a adus, mi-a zis: „Părinte, eu v-am adus banii, 
pofiiți banii, dar să ştiţi că mi-ar mai trebui şi-acuma nişte bani”. Şi-apăi am 
strigat o dată la ea, de cred că nu mai uită! Nu se poate, domnule! Ea mi-a 
adus banii ca să îi dau alți bani, mai mulţi?! Şi după aceea să nu-i mai dea! 
Nu se poate! Și după aceea mi-a spus şi părintele acela, care-a fost cu mine 
atunci când i-am dat banii, că de fapt femeia aia e cunoscută şi c-a mai fost 
şi de-altă dată. Zic: măi, păi tu de ce nu mi-ai spus? Că nu-i dădeam nici ăia 
patru sute. Dar oamenii... şi mai ales când e vorba de sume mari, nu-i bine, 

nu vă hazardaţi, lăsaţi-i în pace; sunt bănci, sunt mijloace de a-şi procura 
banii aşa cum şi-i procură un om cinstit. Şi-apoi, bani împrumut nu dai decât 
la oameni siguri, la cineva eventual din familie, dar nu merge aşa, că vine unul: 
„Daţi-mi nişte bani, că am un necaz”... păi, îți dau câțiva lei acuma, şi... 


— Vă rugăm să ne daţi o definiţie a vieții duhovniceşti. 

— Nu există. O definiţie a vieţii nu există şi nu există nici o definiţie a 
vieţii duhovniceşti. Viaţa duhovnicească este o viață care e tot mai puțin 
materială sau materializată. Dar nu se poate da o definiție aşa încât să zici: 
gata, cu asta am rezolvat, că am dat o definiție clară. 


— Cum să înțelegem ascultarea de duhovnic, în cazul în care 
suntem mireni? Este aceeaşi cu ascultarea călugărilor? 

— Da. Nu există o ascultare a călugărilor şi altă ascultare a mirenilor; 
există ascultare şi atâta tot, nu se face deosebire între călugăr şi mirean. 
Numai că un călugăr trebuie să fie mai atent şi să fie cu mai multă grijă, dar 
altfel nu e deosebire. 


— Ce interes a avut Dumnezeu când a făcut lumea? 

— Hm... întrebaţi-L pe Dumnezeu... Cine poate să spună ce interes a 
avut Dumnezeu?! Noi credem totuşi că Dumnezeu nu l-a făcut pe om dintr-o 
necesitate a lui Dumnezeu, ci l-a făcut pe om pentru fericirea omului. 


— Dacă un om face fapte bune, dar nu crede, se poate mântui? 
— Nu, nu se poate mântui prin fapte fără credinţă, nici prin credință 
fără fapte. 


— Sunt persoane care văd aura; aceşti oameni au calităţi duhov- 
niceşti deosebite sau nu? 
— Nu ştiu. 


— Cuvântul lui Dumnezeu spune, în Apocalipsă, că „afară sunt din 
împărăție mincinoşii” (Ap. 22, 15). Credeţi că acest cuvânt este exagerat? 
— Nu, nu este exagerat, pentru că minciuna n-are nicio legătură cu adevărul. 
„Pierde-vei pe toţi cei ce spun minciuna” — zicem noi în Psalmul 5, aşa că nu 
e nicio exagerare. Dacă vrei să scapi de osânda celor care mint, nu mai minți. 


— Ce înseamnă că un creştin „a căzut”, deşi încă este credincios? 

- Înseamnă că a făcut păcate pe care nu trebuia să le facă el, care e 
credincios. 

— Ridicarea în acest caz în treptele duhovniceşti este mai anevoioasă? 

— Cred că da. 

— Sfidarea celor din jur este un păcat? 
— Da, sigur. Un om credincios trebuie să fie şi un om politicos. 


— Este corectă asocierea între Naşterea Domnului Iisus Hristos și 
venirea lui Moş Crăciun? 
— A, nicio legătură. Asta, cu Moş Crăciun, e o treabă laică. 


— La o mânăstire am primit canon de la un preot-călugăr 
cincisprezece ani. Sunt în vârstă şi bolnavă. Ce trebuie să fac? 
— Să-l rogi pe părintele acela să-ţi scurteze canonul. 


— Dacă nu putem participa la slujbele bisericeşti, ne putem mântui? 
— Da, dacă nu poți participa: dacă eşti bolnav în pat... cum să nu te 
mântuieşti? Dar dacă nu vrei să participi, atunci nu te mântuieșşti. 


— Ce înseamnă când spunem „Dumnezeu să ne miluiască”? Ce 
trebuie să aşteptăm? 

— Mila lui Dumnezeu, adică toate lucrurile bune pe care le dă 
Dumnezeu, pentru că-i milostiv. Cuvântul ăsta e un cuvânt foarte cuprinzător: 
„Doamne lisuse Hristoase, miluieşte-mă”, adică dă-mi tot ceea ce-mi 
trebuie: şi spiritual, şi material, şi din toate punctele de vedere. 


— Dacă am căzut într-o patimă, ce trebuie să facem pentru a scăpa 
de această patimă? 

— Trebuie să te lupţi şi să te rogi lui Dumnezeu să te ajute să scapi de patimă; 
să fii iertat şi să scapi de patimă ca deprindere, să nu fii stăpânit de patimă. 


— Suntem doi tineri care vrem să întemeiem o familie. Este 
permisă folosirea metodei calendarului? 

— Dragă, ăstea sunt chestiuni greu de elucidat. În orice caz, cred că 
totuşi, pentru că Dumnezeu a lăsat această perioadă de nefertilitate, se poate 
folosi; că asta n-a creat-o omul. 


— Ce trebuie să fac ca să nu ajung să-mi judec unii colegi de 
facultate, ci să-i privesc cu ochi buni, după ce am aflat că practică unele 
relații trupeşti total necreştineşti cu prietenele şi chiar cu soțiile lor? 

— Dragă, să nu te intereseze lucruri care nu te privesc. 


— Cum trebuie să ne pregătim pentru a întâmpina cum se cuvine 
sărbătoarea Naşterii Domnului, care se apropie? 

— Să facem ce ne învaţă Biserica: să postim, să ne rugăm, să căutăm să 
ducem o viață cât ma: după voia lui Dumnezeu. 

— În Teologia dogmatică sunt prezentate mai multe teorii privind 
transmiterea sufletului de la părinți la copii. Dumneavoastră spre care 
înclinați? 

— Spre creaționism. Sunt trei teorii, de fapt: traducianismul, creaţio- 
nismul şi preexistențialismul. Preexistenţialismul susţine că Dumnezeu a 
creat toate sufletele de la începutul existenței umane şi trimite în lume, prin 
părinţi, sufletul pentru fiecare ființă care se naște; traducianismul susține că 
Dumnezeu creează sufletele din sufletele părinţilor, iar creaționismul — că 
Dumnezeu creează sufletele când e necesar să vină cineva în lumea aceasta. 
Acuma, acestea sunt păreri ale oamenilor, sunt lucruri pe care noi nu le 
putem dovedi, nu le putem urmări... doar atâta, că oamenii îşi dau o părere. 
Noi ştim că la slujbele noastre se spune: „Cela ce cu mâna dintru neființă 
m-ai zidit şi cu chipul Tău cel dumnezeiesc m-ai cinstit, dar pentru călcarea 
poruncii iarăşi m-ai întors în pământ, din care am fost luat, la cel după 
asemănare mă ridică, cu frumuseţea cea dintâi iarăşi împodobindu-mă”; sau: 
„Chipul măririi Tale celei negrăite sunt, măcar că port rănile păcatelor; 
miluieşte zidirea Ta, Stăpânc, şi o curăţeşte cu îndurarea Ta şi moştenirea 
cea dorită dăruieşte-mi, făcându-mă pe mine iarăşi cetățean raiului”. Deci 
credința noastră este că Dumnezeu ne-a creat. Cum? Duimnezeu ştie. 


— Domnul Hristos a spus: „Nu sunt trimis decât către oile cele 
pierdute ale casei lui Israel” (Matei 15, 29), iar din pilda cu cei chemaţi 
la nuntă care n-au vrut să vină (Matei 22, 1-14) înţelegem că păgânii au 
fost chemaţi la creştinism datorită refuzului evreilor de a-L primi pe 
Domnul Hristos. Ce s-ar fi întâmplat cu păgânii dacă evreii L-ar fi 
primit pe Domnul Hristos? Ar mai fi avut acces la creştinism? 

— Nu ştim. Noi ştim ce ni se spune, nu ştim ce s-ar fi putut întâmpla. 
Ceea ce ştim noi este că Domnul Hristos le-a spus ucenicilor, în episodul cu 
femeia canaaneancă: „Nu sunt trimis decât către oile cele pierdute ale casei 
lui Israel”. În primă trimitere, au fost avuţi în vedere evreii, iar după aceea şi 
ceilalți, cu vremea, pentru că Domnul Hristos, în Evanghelia de la Matei, are 
cuvintele: „Mi s-a dat toată puterea în cer şi pe pământ. Drept aceea, 
mergând, învăţaţi toate neamurile (...) învăţându-le să păzească toate câte 

v-am poruncit vouă; şi iată, Eu cu voi sunt în toate zilele, până la sfârşitul 
veacurilor” (Matei 28, 19-20). Deci avem cuvinte spuse de Domnul Hristos 
cu diferite ocazii şi în sensul că a fost trimis către oile cele pierdute ale casei 
lui Israel, dar şi că a fost trimis către toți; numai că aceste cuvinte Domnul 
Hristos le-a spus în diferite împrejurări. 


— Diferenţa mare de vârstă poate fi un obstacol în calea prieteniei 
între oameni? 

— Acuma, depinde ce înţelegi prin prietenie, că să ştiţi că-i cam bai cu 
prietenia, în sensul că de multe ori, prietenie înseamnă, pentru mulţi, 
partener de viață, când e vorba de prietenia între un băiat şi o fată. Însă, când 
e vorba de o prietenie reală, deci nu o prietenie cu amestecare de anticipare 
a căsătoriei, atunci nu există nicio oprelişte, poți să fii prieten, copil fiind, cu 
un bătrân... Prietenia desființează vârstele, prietenia e un dar al lui 
Dumnezeu care se poate realiza... Dar, dacă prin prietenie se înțelege, cum 
am zis, mai mult o stare din aceasta, de partener de viaţă, în cazul acesta s-a 
degradat prietenia şi, de fapt, e altceva decât ceea ce se gândeşte. Mie mi s-a 
întâmplat, de pildă, că odată a venit la mine o fată pe care o chema Monica, 
iar eu am zis: şi eu am o prietenă pe care o cheamă Monica. Şi ea zice: „Nu 
se poate! — De ce nu se poate? — Pentru că dumneavoastră sunteți călugăr şi 
n-aveţi voie să aveţi prietene”. N-a avut dreptate... în felul cum am eu 
prietene, poate să aibă orice călugăr prietene. 


— Omul în împărăţia lui Dumnezeu semnifică, de fapt, comuniunea 
celor trei părţi ale sufletului: raţională, cuvântătoare şi cugetătoare, 
într-o unitate fiinţială? 

— Dragă, în momentul în care sufletul e format aşa, în împărăția lui 
Dumnezeu te angajezi cu toată ființa ta, nu excluzi nimic... decât relele le 
excluzi, dar altfel, calitățile pe care ţi le-a dat Dumnezeu le foloseşti în toate 
ale tale. 


— Ce semnificaţie are numărul 40 în Scriptură? Are o legătură cu 
formarea omului împărăției lui Dumnezeu? 
— Nu, cred că n-are nicio legătură. 


— Dacă cineva ia hotărârea să se căsătorească sau să se călugărească 
din cauza îngrijorării că nu va avea cine să-l îngrijească la bătrâneţe, 
este un lucru rău? 

— Păi, călugăria şi căsătoria ar trebui făcute pe alte baze, ar trebui să 
găseşti alte motive pentru angajarea în căsătorie sau în călugărie. Dacă te 

gândeşti la nişte lucruri din ăstea, exterioare, şi călugăria sau căsătoria tot 
exterior o trăieşti. 


— Ce părere aveţi despre operaţiile estetice? De exemplu, cineva 
are nasul strâmb şi prin operaţie şi-l corectează, scăpând în felul acesta 
de complexele de inferioritate. Este rău? 

— Nu. Dacă se poate interveni, e foarte bine; cum ați spus: scapi de 
complexul de inferioritate. 


— Dacă un cuplu are probleme de viaţă intimă şi se adresează 
duhovnicului, credeţi că acesta ştie să rezolve astfel de probleme? E mai 
bine să se adreseze unui specialist? 

— E bine să te adresezi la cine te poți adresa. Acuma, un duhovnic nu 
se poate ocupa de chestiuni care nu pot fi schimbate... sunt lucruri care 
rămân aşa... şi sunt foarte multe cazuri din ăstea, în care oamenii nu se 
potrivesc şi în care oamenii, fiind epuizați, nu se pot completa. Mai ales 
bărbaţii ajung la o neputinţă care o deranjează pe femeie; şi-atunci, duhov- 
nicul ce poate să spună? Eventual: „Lasă, rabdă!”, dar nu ştiu dacă-i chiar 
aşa de simplu. Nu te poţi băga în chestiuni care sunt mai presus de posibi- 
litățile tale. 


— Ce se înţelege prin „virtute”? 

— Prin „virtute” se înțelege deprinderea în bine, fapta bună mereu 
repetată, care ajunge la o deprindere statornică în bine. Adică bunătate, 
iubire, nădejde, credință, răbdare... sau cele pe care le pomeneşte Sfântul 
Apostol Pavel în Epistola 1 către Corinteni, în capitolul 13: „Dragostea 
rabdă îndelung, dragostea este plină de bunătate, dragostea nu ştie de pizmă 
(deci de invidie), nu se laudă, nu se trufeşte, dragostea nu se poartă cu necu- 
viință, nu caută ale sale, nu se aprinde de mânie (deci are blândeţe), nu pune 
la socoteală răul (nu-i pomenitoare de rău), nu se bucură de nedreptate, ci se 
bucură de adevăr. Toate le suferă, toate le crede, toate le nădăjduieşte, toate 
le rabdă. Dragostea niciodată nu cade”. Deci toate acestea sunt virtuţi, adică 
deprinderi în bine întemeiate pe darul lui Dumnezeu şi pe strădania omului. 


— Credeţi că ar fi benefic ca oameni trăitori ai creştinismului să 
formeze o grupare politică curată şi să încerce să impună în societate 
principii sănătoase? 

— Da, măi frate, ar fi foarte bine, dar nu ştiu unde-i găseşti pe ăia! Mie 
mi-a spus un senator — era fiu de preot greco-catolic şi o vreme a fost 

senator; şi a venit pe la noi pe la mânăstire, eu am ajuns în legătură cu el (nu 
mai ştiu prin ce împrejurare) şi el a zis aşa: „Părinte, să ştiţi că dintre 142 de 
senatori, unul singur a fost în care am avut încredere. — Cine? — Eu!”. Adică 
a avut încrede numai în el... înseamnă că stăm rău. 


— Dacă la nunta unor tineri creştini, unii dintre invitaţi fumează, 
este bine să fie opriţi? 

— Păi, măi frate, nu te poți băga în viaţa omului. Dacă fumează, 
fumează pentru el... dacă-l poți opri, îl opreşti, dar dacă nu... poate că ai 
probleme mai multe oprindu-l decât lăsându-l. Nu cred eu că-i bine să te 
angajezi în treburi care nu ţin de tine. Dar, dacă de exemplu fumează undeva 
unde-i oprit fumatul, poţi să-i spui că acolo nu e voie să fumeze. 


— Ce părere aveţi despre cărţile din colecţia „Părinţi şi scriitori 
bisericeşti”? Ce categorie de credincioşi trebuie să citească astfel de cărți? 

— Toţi credincioşii care pot înţelege. Dar să ştiţi că-i foarte greu, 
pentru că scrierile Sfinților Părinți sunt scrieri la care oamenii nu au 
aderenţă decât prin faptul că ei ştiu că-s scrierile Sfinţilor Părinţi; dar nu le 
înțeleg... cei mai mulți nu le înțeleg. Așa că e bine să le avem, e bine să le 
aibă în vedere cei care le pot înțelege, însă nu sunt pentru toți. Cum e 
Filocalia: Filocalia nu-i „Filocalia pentru toți”; „Filocalia pentru toți” sunt 
slujbele Bisericii noastre, dacă poate omul să asimileze slujbele Bisericii; 
dar, în orice caz, e mai uşor să înţelegi slujbele Bisericii decât să înţelegi 
scrierile filocalice. 


— Ce aţi făcut în timpul Revoluţiei din 1989? Aţi urmărit desfăşu- 
rarea evenimentelor? V-au tulburat în vreun fel? 

— Să ştiţi că n-am prea urmărit desfăşurarea evenimentelor. Acuma, 
eram bătrân deja... şi ziceam că tinerii au făcut revoluţia, iar bătrânii s-au 
uitat la televizor. 


— Cum trebuie să facă un băiat curte unei fete? 

— Dragă, ştii ce pot eu să-i spun unui băiat care vrea să facă curte? Că, 
dacă faci curte, nu faci carte. E un cuvânt al Părintelui Arsenie. Eu am fost 
întrebat nu cum să faci curte, că nu ştiu ce i-aş fi putut spune, fiindcă eu 
n-am făcut curte... ci întrebarea era aşa: „Cum poate cineva să-şi manifeste 
iubirea faţă de persoana iubită?” Întrebarea asta mi s-a pus la Iaşi, iar eu am 
spus o poezie, intitulată „Ie port în mine”, scrisă de Zorica Laţcu; e 
extraordinară! N-am găsit nicăieri în altă parte această idee, că a-l iubi pe 

cineva înseamnă, de fapt, a-l purta în tine, a-l aduce în ființa ta. Şi am dat 
răspunsul prin poezia „Te port în mine”. Studenţilor le-a plăcut, iar la scurtă 
vreme mă pomenesc cu un bilet în care zicea aşa: „Părinte, ne-ați spus o 
poezie de dragoste”. Puteţi să vă închipuiți: un călugăr spune o poezie de 
dragoste! Însă eu n-am socotit-o poezie de dragoste, ci am socotit că-i faină 
şi am spus-o. Şi ce dacă o spune un călugăr?! Şi zice în continuare pe bilet: 
„Vă rog să ne mai spuneţi vreo două!” N-am mai ştiut, dar mi-am prins 
mintea cu studenții şi m-am dus acasă şi am învăţat două poezii de dragoste! 
Şi, când m-am dus din nou la laşi, le-am spus: v-am rămas dator de rândul 
trecut cu două poezii de dragoste. Acuma vă spun trei: cea de rândul trecut 
şi încă două pe care le-am învăţat. Era vorba de Somnoroase păsărele, scrisă 
de Eminescu, care-i extraordinar de frumoasă, şi o altă poezie de Zorica 
Laţcu, intitulată Epitalam, „epitalam” însemnând „cântec de nuntă”. După 
ce le-am spus-o, m-au aplaudat şi ei, cum m-aţi aplaudat şi voi, şi mi-a părut 
tare bine că n-am învăţat-o degeaba! 


— În pilda cu cei chemaţi la nuntă care au refuzat chemarea (Luca 
14, 12-24) se vorbeşte şi despre un bărbat care respinge împărăţia 
cerurilor din pricină că şi-a luat femeie. Cine ajunge în această situaţie 
şi cum poate fi ea evitată? 

— Dragă, la situația aceasta ajung cei care, pentru lucruri pământeşti, 
se leapădă de cele cereşti. 

— Cum să creştem copiii şi să-i învăţăm cele bune, când peste tot 
s-a întins vulgaritatea şi neruşinarea, manelele şi ţigănia? Nu cumva 
copiii educați corect vor creşte într-un astfel de mediu ca nişte stingheri, 
complexați şi neadaptaţi? Ce să facem, căci pare că suntem în minoritate. 

— Dragă, dacă copiii ajung la nişte convingeri, nu-i mai interesează ce 
Zic unii şi alții. Chiar dacă rămân nişte izolați, se complac în izolarea lor, 
nu-şi mai fac probleme că ce bine era dacă era altfel. Important este să ținem 
la nişte principii. Vedeţi că sunt şi oameni care-s preocupaţi de viaţa 
creştină. Uitaţi-vă, de exemplu, — în măsura în care-i cunoaşteţi — ce 
preocupări au neoprotestanții, de pildă, care îşi educă copiii cu credință, cu 
dorința de fi slujitori lui Dumnezeu, pentru că sunt convinşi de ceea ce fac, 
nu sunt nişte improvizaţi la locurile lor, ci sunt nişte oameni care, în credința 
pe care o au, sunt convinşi de principiile creştine. Să învăţăm şi de la 
oameni de la care am zice noi că n-avem ce învăța! Avem ce învăţa şi de la 
oameni care sunt hotărâți pentru Dumnezeu, nu în sensul să avem învățătura 
lor, ci să avem strădaniile lor de mai bine. 

— Dacă suntem robi ai tehnologiei, mai intrăm în împărăţia lui 
Dumnezeu? 

— Dacă suntem robi, nu-i bine, căci robia nu ne apropie de Dumnezeu, 
dar dacă folosim tehnologie, nu-i niciun bai. Uite, şi eu folosesc un 
casetofon, pe care nu mi l-a dat Dumnezeu, ci mi l-au dat oamenii. 


— Ne putem ruga ca unui sfânt unei persoane trecute la Domnul, 
despre care ştim că a avut viață sfântă, chiar dacă nu a fost canonizat 
de Biserică? 

— Da, sigur că da. Numai că asta e o chestiune a ta personală, nu-i o 
chestiune pe care o generalizezi. Adică, domnule, dacă eu cred că Părintele 
Serafim, să zicem, e sfânt, pot să mă rog Părintelui Serafim; dar, de fapt, eu 
nu mă rog... nu mă rugam nici când trăia... însă ştiam şi afirmam şi afirm şi 
acum că a fost un om sfânt. 


— Vă rugăm să ne explicaţi cuvintele „moştean” şi „a mâneca”. 
— „Moştean” înseamnă „moştenitor”, iar „a mâneca” înseamnă „a porni”. 

— Este rău dacă între soţ şi soţie este diferenţă mare de vârstă? 

— Păi, nu prea e bine, că asta se răzbună, în general, între oameni. 
Dragă, firesc este ca oamenii să fie de vârste apropiate, că în acest fel au şi 
mintea apropiată şi e mai bine decât să fie o diferență mare. Eu am cunoscut 
o femeie din Poiana Mărului, care era fiica unui părinte de la noi. Părintele 
Nichita, de la noi, a avut familie (şi deci a avut şi greutățile familiei); şi s-a 
întâmplat că m-am dus cu Părintele Serafim la ei acasă, fiindcă Părintele 
Nichita a fost, într-o vreme, cam necăjit şi a plecat de la mânăstire şi nu mai 
venea, iar noi am fost să-l convingem să vină; până la urmă a venit, nu o 
dată cu noi, dar a venit totuşi. Şi acolo am întâlnit-o pe fiica părintelui, care 
era căsătorită cu un om cu douăzeci de ani mai mare decât ea. Şi — fiind eu 
tânăr atunci, mă mai interesau aşa, nişte lucruri pe care poate că astăzi le-aş 
mai trece cu vederea — am zis: dragă, dar cum de te-ai căsătorit cu bătrânul? 
Şi ea zice: „Părinte, din bunătatea părinţilor! Pentru că omul ăsta a avut o 
soție care i-a murit şi a rămas văduv; şi, ca să apuce averea, care era lângă 
casa părinților, au insistat să mă căsătoresc eu cu el şi m-am căsătorit”. Dar 
zice: „Părinte, să ştiţi că măritată e numai o ţâr” mai bine ca spânzurată”. 
Acuma, lucrul ăsta, în anumite cazuri, aşa este; şi mai ales e în cazul acesta, 
al diferenței de vârstă. Fiindcă nu-i firesc să ai nişte apropieri de unul care e 
cu douăzeci de ani mai mare decât tine. Lucrurile trebuie gândite firesc și 
trebuie simţite firesc... adică tinerii caută tineri, nu caută bătrâni; bătrânii 
mai caută şi tineri, dar tinerii nu caută bătrâni. 

— Dacă Sfântul loan Damaschin sau Roman Melodul sau alte zeci 
de muzicieni au lăsat un fel de muzică, azi de ce se cântă la slujbe muzică 
corală? Oare îngerii ce fel de muzică or cânta: bizantină sau corală? 

— Dragă, îngerii cântă muzica îngerilor, nu cântă muzica oamenilor. 
Noi nu ştim... n-am fost în cer. Eu am găsit odată undeva scris despre un om 
care a fost în cer... bine, şi Sfântul Apostol Pavel spune despre un om care a 
fost în cer (II Corinteni 12, 2). Dar am găsit într-o carte scris despre un om 
care zicea el că a fost în cer; şi cum a fost în cer, de fapt? Fiind într-o 
călătorie, s-a dus undeva departe — el era din țările nordice — şi probabil a 
ajuns prin Rusia şi ruşii cântă frumos; şi a ajuns la o slujbă şi se vede că aşa 
mult i-a plăcut, încât a zis că numai în cer poate să fie aşa ceva; deci el avea 
convingerea c-a ajuns în cer. Dar altfel, noi nu ştim cum e în cer, ce cântă 
îngerii. Nu se poate pune problema aceasta. Însă altceva se poate, şi anume, 
să se creeze o bucurie pe pământ asemănătoare cu bucuria din cer. 

Acuma, ce putem noi face? Oamenii sunt obişnuiţi cu muzica pe care 
o cântă ei. Eu sunt din părțile Sibiului, din satul Topârcea (probabil aţi auzit 
de poetul George Topârceanu, care însă nu era din satul meu, ci tatăl lui era 
din Ocna Sibiului şi mama lui din Sălişte, dar avea numele Topârceanu 
tocmai pentru că nu era din Topârcea). În satul meu au venit, în timpul 
războiului, în 1944, nişte refugiați din Basarabia — un părinte diacon şi cu 
ginerele lui, preot — care slujeau la noi şi cântau muzică psaltică; şi 
oamenilor nu le plăcea deloc cum cântau ei muzică psaltică, ci le plăcea cum 
cântăm noi, pe cunţană. Şi nu se puteau încadra: ascultau muzica aceea, dar 
ei nu se puteau încadra, pentru că era altceva decât ştiau ei şi nici nu le 
plăcea. Şi s-a făcut un parastas pentru un tânăr care a murit pe front, iar 
oamenii i-au rugat frumos pe părinţii aceia din Basarabia să facă bine să nu 
cânte la parastas, că-s necăjiţi ei destul şi fără asta. 

Acuma, nu te poţi lua după păreri... că asta e frumos... e frumos ce-ţi 
place, nu-i frumos ce zice unul că-i frumos. Muzica psaltică se şi execută 
mai greu, iar muzica ardelenească pe care o cântam noi era mai uşor de 
cântat şi mai uşor se încadrau oamenii la muzica aceea. Să ştiţi că greco- 
catolicii au folosit totdeauna o muzică foarte uşor de executat, în general pe 
glas IV: antifon glas IV. Şi toată lumea cânta în biserică. Eu mergeam 
într-un sat de lângă Cluj — pentru că eram elev de şcoală primară la Cluj şi, 
având noi nişte rude lângă Cluj, mă luau în vacanţele mici, în special, (de 
Paşti, de Crăciun) şi mergeam cu ei la biserică; erau acolo numai greco- 
catolici şi cântau toți. De la Doxologie începând, cânta toată lumea din 
biserică. Eu aveam impresia că mă ridică cineva pe sus, cum eram eu copil. 
Asta contează foarte mult: să nu fie o muzică complicată, fiindcă, dacă e 


385 


Arhimandritul Teofil Părăian 


complicată, nu poate fi executată, dar dacă e cât mai simplificată, oamenii se 
pot încadra, se pot îniepta”! prin cântările care se execută. 


- Dacă un tânăr nu găseşte o persoană de care să se îndrăgos- 
tească, până la urmă trebuie totuşi să se căsătorească cu cineva care-i 
place mai puțin, numai să nu rămână necăsătorit? 

— Dragă, căsătoria nu-i obligatorie; dacă nu te poți căsători cu cine-ți 
place, n-are rost să te căsătoreşti numai aşa, ca să fii într-o căsătorie improvizată. 


— Poate un credincios care nu are voce şi ureche muzicală să ajungă 
un bun preot? 

— Poate, dar să ştiţi că-i totuşi cu insuficiență. În general, e bine ca un 
preot să poată cânta şi să cânte la înmormântări, la sfeştanie, la Maslu, la 
slujbele care se fac... să poată să intervină. E foarte fain aşa, când auzi pe 
unul cântând frumos; dacă nu, n-auzi nimic şi fac ceilalți slujba, că nu poți fi 
cântăreţ fără să cânți, dar preot poți să fii şi fără să cânți. 


— Au existat uriaşi pe pământ? 

— Se spune undeva în Biblie c-au existat uriaşi... nu ştiu. 

Aveam la noi la mânăstire un om care era cam redus şi odată am lucrat 
ceva cu el — am ajutat să transportăm ceva, parcă nişte fructe sau cartofi — şi 
aveam un coş mare; şi zic eu către el: Bade Ioane, ăsta-i coş de uriaş! Şi 
ce-mi vine mie în cap să zic?: dar, Bade Ioane, oare au fost uriaşi pe 
pământ? Şi el zice: „Da, părinte! Dacă nu, cine-a făcut bisericile săseşti?” 


— Ce înseamnă „om desăvârşit”? 

— Om perfect. Acuma, depinde în ce vezi perfecțiunea; perfecțiunea 
creştină se realizează în special prin iubire şi prin smerenie. Sfântul Isaac 
Sirul răspunde la întrebarea „ce este desăvârşirea?” spunând: „Desăvârşirea 
este un adânc de smerenie”. Domnul Hristos zice: „Fiţi desăvârşiți precum 
Tatăl vostru Cel din ceruri desăvârşit este” (Matei 5, 48) în legătură cu 
iubirea. Sfântul Apostol Pavel, şi el, în legătură cu iubirea spune: „Peste 
toate, îmbrăcaţi-vă cu iubirea, care este legătura desăvârşirii” (Coloseni 3, 14). 
Deci două lucruri trebuie urmărite în special, la desăvârşire: iubirea şi smerenia. 
Bineînţeles că, dacă-i vorba de desăvârşire, desăvârşirea trebuie să fie în 
toate privinţele, adică nu trebuie să urmăreşti desăvârşirea numai pentru 
anumite virtuți, ci orice virtute să fie dusă la ultima posibilitate. Deci ţineţi 
minte: desăvârşire înseamnă perfecțiune. 


* A îniepta (reg.) = a lansa. 

— În cartea Hristoitia, Sfântul Nicodim Aghioritul subliniază 
importanța purtării la gât de către creştini a sfintei cruci. Credeţi că 
dacă le facem cadou cruciulițe celor apropiaţi ai noştri care nu țin 
legătura cu Biserica, acest lucru îi va ajuta să conştientizeze că sunt 
creştini? 

— Nu cred că are vreo legătură treaba asta... Dacă omul prețuieşte 
crucea, o prețuieşte şi o caută, dar dacă i-o dai aşa... Eu le-am mai spus și la 
ai noştri, că ei mai merg pe la doctori şi-apoi le dau icoane... și eu le zic: 
dragă, dar dacă pe omul ăla nu-l interesează icoana pe care i-o dai tu? 
Trebuie să ştii mai întâi: îl interesează ori nu-l interesează? Adică de ce să-i 
dai un lucru pe care el nu-l prețuieşte? 


— Trebuie să urmărim gândurile şi să le mărturisim la spovedanie, 
ca mireni? 
— Da. 


— Cât de des trebuie să ne spovedim? 

— Nu este o regulă... cel puţin în cele patru posturi pe an eu zic că 
trebuie să te spovedeşti. La mine vin oameni care se spovedesc o dată pe an, 
în Postul Paştilor. Mai şi zic eu, câteodată: dar dacă într-un an n-ar fi Postul 
Paştilor, în anul ăla, te-ai mai spovedi? Să ştii că-n anul ăla nu te-ai spovedi, 
c-ai aştepta Postul Paştilor, iar dacă nu vine, ce să te mai spovedeşti? Deci 
eu le spun la toți să se spovedească în toate posturile. Iar în anul următor 
vine omul la mine și-i zic: când te-ai spovedit ultima dată? Zice: „În Postul 
Paştilor, anul trecut. — La cine te-ai spovedit? — La dumneavoastră. — Păi 
mă, nu ţi-am spus să te spovedeşti în toate posturile?!” Pentru că eu sunt 
sigur, nu se poate întâmpla să vină la mine cineva care se spovedeşte în 
Postul Paştilor, şi să nu-i spun să se spovedească în toate posturile. Zice: 
„Ba da, părinte, mi-aţi spus... dar acuma, ce să fac?” Păi, nu mai faci nimica, 
dar te rog eu totuşi ceva să faci, şi anume, dacă și la anul viitor va fi tot aşa, 
te rog frumos cel puţin să nu mai vii la mine... că după aceea am aflat că nu 
numai la mine se întâmplă aşa ceva, se întâmplă şi la alții. 

Dragă, ne cam jucăm noi cu lucrurile lui Dumnezeu... şi mereu le 
spun: nu vă jucaţi cu lucrurile lui Dumnezeu! 


— Sfântul Isaac Sirul spune că o singură rugăciune adusă lui 
Dumnezeu de unul singur e mai bună decât o mie de Liturghii săvârşite 
printre oameni. Cum comentaţi? 

— Nu comentez nimic, că nu ştiu cum să comentez. 

— Cum să-mi ajut părinţii să fie mai aproape de Hristos? Cred cu 
tărie că Dumnezeu Şi-ar întoarce mai mult faţa către noi. 

— Dragă, părinții sunt părinţi şi nu prea poți să-i ajuţi de pe poziția de 
fiu decât făcând ce trebuie să faci şi să înveţe din exemplul tău să fie şi ei cu 
mai multă griţă. 

Mie mi s-a întâmplat o treabă care mi-a plăcut foarte mult că mi s-a 
întâmplat, deşi m-a cam ruşinat treaba asta... În părţile noastre, la Agnita, 
este un doctor care mereu, venind pe la mine, mi se adresa cu cuvintele 
„dom? părinte Teofil”. Şi eu am zis: măi frate, nu mai zi „dom” părinte 
Teofil”, zi „Părinte Teofil”, că ajunge; doar nu-i zici nici lui taică-tău 
„domnule tată”. Şi el nu, că mă respectă, că nu ştiu ce... şi „dom” Părinte 
Teofil” aşa, „dom” Părinte Teofil” iară... Şi odată, eram cu copilul lui, care 
avea vreo nouă-zece ani, şi-i zic: ia să-i spui tu lui taică-tău să nu mai îmi 
zică „dom” părinte Teofil”, să zică „Părinte Teofil”. Şi ce-mi răspunde 
copilul? „Asta aş putea s-o fac dacă eu aş fi tatăl lui.” Extraordinar de 
frumos! şi bineînţeles că m-a pus la punct... n-am mai zis eu nimic, dar am 
ținut minte treaba asta şi-o să țin minte, cred, şi după ce-oi trece din lumea 
asta. Foarte fain: „Asta aş putea s-o fac dacă eu aş fi tatăl lui”. 


— Ce se ştie despre viaţa lui Iisus între 5 şi 32 de ani? 

— Din copilărie, de la întoarcerea din Egipt şi până la doisprezece ani 
nu se ştie nimic; se ştie episodul de la doisprezece ani şi nu se mai ştie nimic 
până la vârsta de treizeci de ani, când S-a botezat. A avut o viață retrasă şi 
S-a lansat cu propovăduirea abia atunci când a împlinit vârsta socotită de 
evrei vârsta la care poţi să-i înveți pe alţii: la treizeci de ani. Nu se ştie 
nimic. 


— Unui creştin ortodox îi este îngăduit să se roage Sfântului 
Antonie de Padova? 
— Păi, dacă vrea să se roage, nu-l poate opri nimeni. 


— Care sunt cele mai importante trei calități pe care trebuie să le 
aibă un vieţuitor într-o mânăstire? 

— Dragă, nu ştiu care sunt trei... trei, treisprezece, treizeci... nu ştiu. 
Mai întâi de toate, să fie mulțumit cu viaţa pe care şi-a ales-o, să fie împlinit 
cu ceea ce are în mânăstire. Mie-mi place să spun — eu am inventat formula 
asta — că mânăstirea este tinda raiului, casa lui Dumnezeu, poarta cerului, 
locul împlinirilor, cerul cel de pe pământ şi locul fericirii. D-apăi, dacă aşa e 
mânăstirea, aşa trebuie să fie şi călugărul: să se simtă aproape de Dumnezeu, 
aproape de rai, să se simtă în casa lui Dumnezeu, să se simtă la poarta 


388 


Răspunsuri la întrebări ale credincioşilor 


cerului — care e smerenia —, să se împlinească prin ceea ce face şi să nu 
aştepte ceva ce nu poate avea în mânăstire, să aibă conştiinţa că e undeva 
între cer şi pământ, mai aproape de cer decât de pământ, şi să simtă că are în 
mânăstire condițiile fericirii. 


— Ce părere aveţi despre intenţia de scoatere a icoanelor din 
clasele de studiu la şcoli? 

— Am păreri foarte rele! Adică atâtea nuduri sunt în ţara asta şi nu se 
sesizează nimeni, dar de icoane se sesizează... pentru că n-au credință în 
Dumnezeu. 


— Cunoaşteţi tehnica dublei argumentaţii a sofiştilor greci, arta 
retorică de a argumenta pro şi contra pe o singură teză. Dacă orice se 
poate în acelaşi timp aproba şi nega, unde este esența, adevărul? 

— Esenţa, adevărul este undeva unde nu se contrazic lucrurile, unde e 
siguranță. Dacă ajungi la siguranța adevărului, nu mai argumentezi, pentru 
că nu toate adevărurile sunt, de fapt, cu posibilitate de a fi demonstrate. De 
exemplu, uite, acum ne apropiem de sărbătoarea Naşterii Domnului Hristos, 
când noi sărbătorim nişte lucruri ce nu pot fi argumentate. Cine poate 
argumenta Naşterea mai presus de fire a Mântuitorului nostru lisus Hristos? 
Nimeni nu poate! Poţi să crezi în ea, iar dacă nu crezi, nimeni nu te convinge. 
Şi la fel e şi cu alte multe, câte sunt, adevăruri de credință. 


— În Epistola către Galateni, în capitolul 5, Sfântul Apostol Pavel 
menţionează unele lucruri pe care, făcându-le cineva, nu moşteneşte 
împărăţia lui Dumnezeu, iar printre ele, şi chefurile (Galateni 5, 21). 
Deci rezultă că pentru un creştin e mai bine să nu meargă la niciun fel 
de petreceri? 

— Da. Poate să nu meargă şi-i bine să nu meargă, pentru că n-are ce 
căuta acolo unde nu e prezent Dumnezeu. 


— Ce înseamnă „hula împotriva Duhului Sfânt”? 

— Hula împotriva Duhului Sfânt poate însemna mai multe lucruri, care 
nu se iartă, şi anume: împotrivirea față de adevărul evident, prea marea 
încredere în bunătatea lui Dumnezeu, neîncrederea în bunătatea lui 
Dumnezeu... Lucruri de felul acesta, care de fapt te menţin într-un fel de 
închistare şi nu te lasă să ai libertatea de a te apropia de Dumnezeu. E vorba 
mai mult de stări decât de cuvinte sau expresii care ar însemna hula 
împotriva Duhului Sfânt. Şi-apoi, toate înjurăturile ar putea fi socotite hule 
împotriva Duhului Sfânt. 

— Sfântul Apostol Pavel, în Epistola către Romani şi în Epistola 
către Galateni, spune: „Ţineţi zile şi luni şi timpuri şi ani? Mă tem de 
voi să nu mă fi ostenit la voi în zadar” (Galateni 4, 10-11) şi „Unul 
deosebeşte o zi de alta, iar altul judecă toate zilele la fel. Fiecare să fie 
deplin încredinţat în mintea lui. Cel ce ţine ziua, o ţine pentru Domnul, 
şi cel ce nu ţine ziua, nu o ţine pentru Domnul” (Romani 14, 5-6). 
Rezultă de aici că nu este obligatoriu să ţinem sărbătorile şi putem 
considera toate zilele la fel? 

— Nu. Sfântul Apostol Pavel are în vedere ceea ce credeau oamenii de 
atunci, deci sărbătorile păgâne, cu care oamenii erau obişnuiţi. Să ştiţi că nu 
s-au desprins oamenii chiar aşa uşor de toate tradiţiile lor şi de toate deprin- 
derile lor. Şi-atunci, Sfântul Apostol Pavel le atrage atenţia că lucrurile 
trebuie gândite altfel, că trebuie să te desprinzi de acestea. 


— Ce trebuie să fac pentru a simţi și a mă bucura de prezența 
Mântuitorului lisus Hristos în sufletul şi în viaţa mea? 

— Să-ţi cureţi inima: „Fericiţi sunt cei curaţi cu inima, că aceia ÎL vor 
vedea pe Dumnezeu” (Matei 5, 8). 


— Cum să-l iubim pe aproapele nostru, dacă el ne respinge? 

— Dragă, lucrurile acestea nu ştiu cum se pot realiza aşa încât să poți 
zice: eu am ajuns la măsurile acestea! Omul creşte în ce porneşte... dacă-l 
iubeşti pe omul de lângă tine, pe fratele tău, pe prietenul tău, pe părinții tăi, 
cu asta se începe şi după aceea se adaugă tot mai mult, dar nu ştiu cine-i 
omul ăla — aş vrea să-l ştiu şi eu — care poate spune: „Eu iubesc pe aproapele 
meu ca pe mine însumi”. 


— Care a fost cea mai mare ispită pe care aţi avut-o în viață? 

— Păi, nu ştiu... cred că lucrurile s-au amestecat aşa, unele cu altele... 
În orice caz, am învăţat şi la Teologie multe lucruri care au putut fi pentru 
mine o ispită. 


— Cum ajungem să dobândim smerenia? 

— În primul rând prin înlăturarea mândriei şi apoi rugându-ne lui 
Dumnezeu să ne dea smerenia, pentru că smerenia este un har fără de nume, 
smerenia este ceva mai presus de fire — smerenia ca smerită cugetare, adică 
să ne supunem cu mintea. Părintele Arsenie zicea că noi avem mintea care 
discută cu Dumnezeu, în loc să se supună fără discuţie. Smerenia înseamnă 
şi să nu te împotriveşti adevărului evident, Sfântul Apostol Petru, de 
exemplu, s-a împotrivit Domnului Hristos, când Domnul Hristos a vrut să-i 

spele picioarele, şi atunci Domnul Hristos a zis: „Dacă nu te voi spăla, nu ai 
parte cu Mine” (loan 13, 8). Aşa că smerenia este absolut necesară pentru 
a-l sluji lui Dumnezeu. 


— Putem ajunge să avem siguranţa că vom intra în împărăţia lui 
Dumnezeu? 

— Da! Eu o am! Şi ştiţi de ce o am? În Pateric, de exemplu, se spune 
c-a zis Cuviosul Pimen: „Eu o să fiu aruncat acolo unde e Satana!” Şi-apoi 
zic unii că eu de ce nu zic aşa. Pentru că nu cred aşa, de-aia nu zic. Avva 
Pimen a zis ce-a vrut el, iar eu zic ce cred eu. Eu cred că mă duc în rai! De ce 
cred lucrul acesta? Pentru că cred în bunătatea lui Dumnezeu, pentru că cred 
că Dumnezeu e Tatăl nostru, pentru că cred că nu se poate să mă părăsească 
Dumnezeu, dacă I-am slujit o viață întreagă, pentru că cred că Dumnezeu 
este iubire şi nu poate să-l respingă pe cel care vrea să fie cu El. Cred lucrul 
ăsta! Pentru mine, ăstea sunt chestiuni de o evidență indiscutabilă. Şi-atunci, 
de ce să zic că mă duc în iad, că acolo e locul meu? Nu, domnule, nu mă duc 
în iad! Iadul îl creează omul care-i de iad; eu nu simt că creez iadul sau că 
mi-am creat iadul, ci simt că sunt aproape de Dumnezeu şi mă bucur de 
toate darurile lui Dumnezeu, mă bucur de Maica Domnului, mă bucur de 
sfinții lui Dumnezeu, mă bucur de slujbele lui Dumnezeu, mă bucur de 
tainele sfinte... de toate astea mă bucur. Şi-atunci, s-ar putea să zică 
Dumnezeu: „No, acuma gata, până aici ţi-a fost”?! Nu se poate. Nu se poate! 


— Cum poate un suflet căldicel să ajungă să-L iubească pe 
Dumnezeu cu înflăcărare? 
— Dragă, dacă te angajezi în cele bune, creşti şi în căldura iubirii. 


— Un om se poate mântui şi fără Botez, cum erau cei din Vechiul 
Testament? 

— Dragă, acuma, Dumnezeu face ce ştie El şi ce vrea El. Noi ştim că ni 
se cere să ne manifestăm credinţa şi prin Botez, şi-atunci credem că dacă 
suntem botezați e mai sigur decât dacă n-am fi botezați. Aşa că e greu de 
spus, teoretizând, cumva. Noi credem în Dumnezeu care poate face ce vrea 
EI, nu ce gândim noi că ar trebui să facă. 


— Cum putem să facem deosebirea între gândurile care ne vin de 
la Dumnezeu şi cele care vin de la cel-rău? 

— Foarte simplu: gândurile care vin de la Dumnezeu duc spre bine, iar 
gândurile care vin de la cel-rău duc spre rău. 

— Ce semnificaţie are rugăciunea Mântuitorului lisus Hristos către 
Dumnezeu-Tatăl: „Părinte, de voieşti să treacă paharul acesta de la 
Mine, dar nu voia Mea, ci voia Ta să fie” (Luca 22, 42)? 

— Prin asta ne învaţă şi pe noi cum să ne raportăm la Dumnezeu. 


— Bioenergia şi tratamentele cu bioenergie vin de la Dumnezeu? 
Dar despre astrologie, ce părere aveţi? 

— Dragă, am părerea că omul poate avea nişte calități pe care i le-a dat 
Dumnezeu, pentru el sau pentru alţii, şi nu cred că un lucru bun poate să vină 
de la cel-rău. Numai că mă gândesc că nu toți bioenergeticienii sunt sinceri. 
S-ar putea întâmpla să crezi că te foloseşte, şi să nu te folosească cu nimic. 


— Cine trebuie să le dea copiilor primele noțiuni despre sexualitate, 
părinții? Dacă da, când şi cum să facă acest lucru nişte părinţi creştini? 

— E foarte greu de spus, însă trebuie ceva să se ştie. Dacă oamenii care 
sunt în afară de părinți vorbesc cu copiii şi-i învaţă lucruri rele, de ce nu i-ar 
învăţa şi părinţii lucruri bune? 


— Cum să ne rugăm lui Dumnezeu atunci când avem necazuri sau 
când întâmpinăm greutăţi? 

— Păi, cum să te rogi?! Te rogi cum se roagă omul ca să scape de 
necazuri. Părintele Arsenie zicea că omul se roagă de Dumnezeu să-l scape 
de necazuri, şi Dumnezeu se roagă de om să se ferească de păcate. Te rogi 
cum poți... Măi fraților, nu vă-nchipuiţi că există nişte metode şi că dacă 
numai rugăciunea aceea o faci, atunci se realizează binele pe care-l 
urmăreşti! Fiecare se roagă cum ştie, cum crede, cum poate; rugăciunea e la 
măsura omului. Mă-ntreabă şi pe mine unii: „Părinte, ce rugăciune să fac?” 
Şi am constatat că sunt nişte părinți, nişte duhovnici care le spun şi unele 
lucruri fără importanţă. De exemplu, zice: „Să citeşti Paraclisul al doilea!” 
Păi, de ce al doilea, de ce nu primul?! Nu se ştie ce-i cu toate treburile 
ăstea... Citeşte, domnule, Paraclisul Maicii Domnului, dar de ce al doilea și 
nu primul? Nu cred că sunt nişte lucruri prin care se soluţionează ceva. 


— Vă mulțumim! 

— Am întâlnit termenul „liturghia cosmică”. Ne puteţi explica ce 
înseamnă? 

— Este o idee a Sfântului Maxim Mărturisitorul, că toată făptura aduce 
slujbă lui Dumnezeu, că toată făptura e încadrată în preamărirea lui 
Dumnezeu, şi asta înseamnă „liturghia cosmică”, adică liturghia pe care o 
aduce lumea, după Liturghia care se face prin mijlocirea preoţiei. 


— Cum trebuie ales un duhovnic bun pentru o viitoare familie 
creștină? 

— Dragă, ştiu eu cum să-l alegem?... facem cumva să ne dăm seama ce 
înseamnă duhovnicul pentru noi personal. Orice duhovnic e bun şi orice 
duhovnic e mai presus de mintea omului obişnuit; adică, dacă eu mă încred 
în mintea mea, e mai puțin decât dacă mă încred în îndrumarea duhov- 
nicului. Acuma, ştiţi cum e cu duhovnicii? Cam cum e cu doctorii: fiecare 
are părerea lui. Dumnezeu să ni-l descopere pe cel care se potriveşte cel mai 
bine cu noi, cu rosturile noastre. 


— Divorțul este acceptat de Biserica Ortodoxă? 

— Da, e acceptat fiindcă n-avem ce face. Cel mai bine ar fi să-şi țină 
oamenii angajamentele pe care le au de la început, însă, în realitate, foarte 
multe legături între oameni, în ceea ce priveşte căsătoria, nu se întemeiază 
pe principiile creştine; oamenii sunt foarte diferiți, nu se potrivesc unul cu 
altul, îşi dau seama numai după aceea... şi atunci, se ajunge şi la divorţ şi se 
ajunge şi la recăsătoriri. Biserica binecuvintează şi recăsătorirea, dar aşa, cu 
oarecare reținere. 


— Care ar fi câteva argumente împotriva teoriei reîncarnării? 

— Dragă, concepţia reîncarnării vede mântuirea omului prin evoluţie, 
deci este un fel de evoluţionism spiritual. Adepții reîncarnării consideră că 
omul, ca să înainteze în viaţa spirituală, trebuie să facă nişte experienţe şi de 


393 


-——. 


Arhimandritul Teofil Părăian 


aceea ei susțin că omul, în fiecare viaţă în care vine, câştigă nişte experienţe 
şi aceste experienţe îl duc la mântuire. Numai că această teorie a reîncarnării 
ÎI exclude, cumva, pe Domnul Hristos ca Mântuitor. Noi credem că 
Mântuirea ne-o dă Domnul Hristos: „Cele ce sunt cu neputinţă la oameni 
sunt cu putință la Dumnezeu” — a spus Domnul Hristos (Luca 18, 27); „Fiul 
Omului a venit să caute şi să mântuiască pe cel pierdut” (Luca 19, 10). Deci 
mântuirea vine prin Hristos; „nu este alt nume în care ne mântuim, afară de 
numele lui lisus Hristos” — citim în Faptele Sfinților Apostoli (4, 12), într-o 
predică ţinută de Sfântul Apostol Petru. Deci, dacă-L excluzi pe Domnul 
Hristos şi crezi că mântuirea se realizează prin puterile omului, datorită unor 
experienţe pe care le faci, înseamnă că tu, de fapt, eşti pe altă cale decât pe 
calea pe care o ştim noi ca fiind adevărată. Domnul Hristos a spus: „Eu sunt 
Calea, Adevărul şi Viaţa” (loan 14, 6). Aşa că noi nu putem să înlocuim 
învățătura Mântuitorului cu părerile noastre. 


— Este bine să repeţi în gând ceea ce liturghiseşte preotul la slujba 
Sfintei Liturghii? 

— Păi, mai bine să fii atent decât să repeţi în gând... şi nici nu se 
potriveşte, de exemplu, să zici: „Pace tuturor” sau „Harul Domnului nostru 
lisus Hristos şi dragostea lui Dumnezeu-Tatăl şi împărtăşirea Sfântului Duh 
să fie cu voi cu toți”, că doar nu ești preot, ca să repeţi în gând cuvinte de 
felul acesta. N-are rost să repeți în gând asta, ci să te gândeşti la 
binecuvântarea pe care o primeşti. 


— La sfinţirea unei biserici, credincioşii primesc târnoseală. 
Explicaţi-ne cum trebuie s-o folosim. 

— Nu se foloseşte. Eu nu ştiu de unde vine practica aceasta, să ai 
târnoseală. Târnoseala are rostul ei, dar nu rostul de a fi împărțită 
credincioşilor. Nici nu ştiu ce-ai putea să faci cu ea. Este un lucru pe care eu 
nu l-am folosit niciodată... nici n-am ajuns să am aşa ceva şi nici nu mi-am 
dorit să am, pentru că toate lucrurile acestea au rostul lor la locul lor, nu au 
rostul să fie împărțite oamenilor. Să ai târnoseală e ca un fel de superstiție, 
ca şi când, dacă ai avea aşa ceva, ai fi salvat, ai fi mântuit. Nu-i adevărat! Ea 
are rostul ei... nici nu ştiu cum de ajung oamenii să aibă aşa ceva. 


— Doi fraţi au probleme de sănătate şi vor să-şi rezolve aceste 


probleme şi să se căsătorească şi să-şi întemeieze familii. Ce ar putea 
face pentru aceasta? 

— Biserica nu are alte mijloace decât slujba Sfântului Maslu. Iar în 
ceea ce priveşte căsătoria... e foarte bine pusă problema, pentru că întâi e 
sănătatea şi apoi e căsătoria. 


— Cum poate un cadru didactic (care nu predă religie) să-i 
convingă pe elevi să-L cunoască pe Dumnezeu într-o lume ca a noastră? 

— Dragă, noi comunicăm convingerile noastre... dacă elevii, copiii sunt 
deschişi şi primesc, e foarte bine, dacă nu, n-ai cum să-i convingi. Părintele 
Arsenie zicea: „Ajutaţi-mă să vă pot ajuta”. 


— Dacă suntem medici şi ne moare un pacient pentru care am 
luptat cu toate puterile, dar totuşi am uitat sau am greşit un tratament, 
suntem vinovaţi? Ce să facem ca să ne ierte Domnul? 

— Dragă, Domnul iartă păcatele, nu iartă — să zicem aşa — nişte devieri; 
pentru că ceea ce faci poate fi rău dacă urmăreşti răul cu deplină voinţă şi 
ştiinţă, dar dacă urmăreşti binele, şi nu-ţi iese binele pe care-l urmăreşti, 
atunci n-ai de ce să-ți faci probleme. 


— Există vreo deosebire între termenii „slavă” şi „mărire”? 

— Eu cred că nu, deşi se zice că sunt doi termeni greceşti, traduşi în 
româneşte unul prin „slavă” — „doxa”, şi unul prin „mărire” — „megali”. Pe 
mine nu mă interesează... eu sunt ardelean, iar ardelenii nici nu prea știu ei 
ce-i aceea „slavă”; în Ardeal nu se zice „slavă”... acuma, mai nou, se mai 
zice, pentru că se citeşte din Liturghier — ediţii cu „slavă”. Patriarhul 
Iustinian însă a editat în vremea lui un Molitfelnic în care e exclus cuvântul 
„Slavă” şi peste tot este cuvântul „mărire”. Sunt alţii care susţin că totuşi 
„slavă” e mai corect decât „„mărire”. Eu personal nu zic decât „mărire”; zic 
şi „slavă” — că nu mi-e frică să folosesc cuvântul —, dar numai atunci când 
sunt în situaţia de a zice „slavă”; de exemplu, dacă preotul zice: „Slavă Ţie, 
Hristoase, Dumnezeul nostru, nădejdea noastră, slavă Ţie”, şi eu zic: „Slavă 
Tatălui şi Fiului şi Sfântului Duh, acum şi pururea şi în vecii vecilor. 
Amin”. Dar, dacă preotul zice: „Mărire ie, Hristoase...”, şi eu zic: 
„Mărire...” Eu folosesc curent „mărire” — de exemplu: „Că sfânt eşti, 
Dumnezeul nostru, şi Ţie mărire înălțăm” —, nu zic „slavă” niciodată, nici 
la rugăciunile mele personale, pentru că m-am pomenit în lumea aceasta cu 
cuvântul „mărire”. Dar nu vă zic: măi fraților, să ştiţi că aşa trebuie să ziceți 
de acum încolo; sau să zică cineva: „Părintele Teofil zice «mărire», hai să 
zicem şi noi tot «mărire»”. Nu! Fiecare să-şi rânduiască lucrurile cum crede 
el sau cum i se potriveşte lui, fiindcă, în realitate, nu contează că zici „mărire” 
sau că zici „slavă”, numai să nu foloseşti lucrurile ostentativ: „Las? că îi 

învăţ eu pe ei cum trebuie să zică!” Nu în sensul acesta, ci în sensul că tu îţi 
mergi calea... Dacă mă duc undeva, nu-s omul acela care cumva ostentativ 
să spun „slavă”... Ăsta e normalul meu, e firescul meu... aşa cum zic, la 
Tatăl nostru, „Pâinea noastră cea de toate zilele”, fiindcă aşa m-am pomenit, 
şi nu zic niciodată „Pâinea noastră cea spre ființă”, deşi unii zic că-i mai 
bine aşa... domnule, nu ştiu, e mai bine, nu-i mai bine, eu m-am pomenit 
aşa. Şi nu numai cu zic aşa, ci aşa zic şi nemții: „Unser tăgliches Brot”, aşa 
zic şi francezii: „Notre pain quotidienne”, aşa ziceau şi latinii: „Panem 
nostrum cotidianum” ş.a.m.d. Adică nu trebuie să ne cramponăm de o idee, 
că numai aşa, iar dacă nu-i aşa, te duci în iad. 


— Cum putem dobândi anumite daruri de la Dumnezeu? 

— Dumnezeu ne dă darurile care ştie El că ne sunt necesare pentru 
binele nostru. În ceea ce ne priveşte, e bine să ne trăim o viaţă în aşa fel 
încât Dumnezeu să fie prezent în existența noastră şi să-L rugăm pe 
Dumnezeu pentru ceea ce credem noi că ne-ar fi de folos. Bineînţeles că de 
la Dumnezeu cerem iertarea, răbdarea, bunătatea, iubirea... Însă Dumnezeu 
poate să ne dea şi daruri speciale, dacă vrea EI să ne dea, dacă e în planul 
Lui să ne dea. 


— Cum trebuie să fie o viitoare preoteasă? 

— Dragă, când e vorba de un călugăr, de exemplu, eu zic aşa: un 
călugăr bun trebuie să fie întâi om bun, după aceea trebuie să fie creştin bun 
şi numai după aceea trebuie să fie călugăr bun. Am vorbit odată cu cineva 
care mi-a spus că unchiul lui — Simion Combei îl chema — a fost starețul 
Mânăstirii Frăsinei; şi i-am spus că ştiu că acest părinte i-a spus părintelui 
care e acum stareţ la Frăsinei, când s-a făcut călugăr: „No, acum călugăr 
te-ai făcut... să vedem când vei fi om de treabă”. 

Aşa e şi cu chestiunea aceasta: o preoteasă trebuie să fie un exemplu, 
dar nu poate să fie un exemplu pentru alţii dacă nu e o bună creştină, o bună 
soție de preot, o soţie care îşi cinsteşte soțul nu numai ca soț — cum trebuie 
să-şi cinstească orice soţie soțul —, ci îl cinsteşte ca preot; ştie că e un dar de 
la Dumnezeu să fii soție de preot şi atunci îl cinsteşte pe soț ca preotul-soţ, 
nu ca un soț oarecare. 


— De câte ori încălcăm o poruncă a lui Dumnezeu, de atâtea ori ne 
lepădăm de EI? 

— Păi, dragă, când faci un păcat, este şi un fel de lepădare de 
Dumnezeu, fără îndoială; nu ţii seamă de Dumnezeu, nu te interesează 
Dumnezeu. De pildă, dacă nu mergi la biserică, poți să zici că te-ai lepădat 

de Dumnezeu... deşi oamenii, în general, n-au conştiinţa asta; cei mai mulți 
oameni care nu merg la biserică, atunci când ajung la mine şi le spun că 
trebuie să meargă, zic: „Bine, dar eu mă rog acasă, eu ţin seamă de 
Dumnezeu, eu mă raportez la Dumnezeu”. Bineînţeles că eu totdeauna le 
spun: dacă nu mergi la biserică, nu ţii seamă de Dumnezeu; ţie ţi se pare că 
ţii, dar în realitate nu ţii seamă de Dumnezeu. Aşa că ai putea zice că orice 
păcat pe care-l face omul — care e, de fapt, o călcare a legii lui Dumnezeu cu 
deplină voință şi ştiinţă — e şi un fel de lepădare de Dumnezeu: „Nu ştiu de 
Dumnezeu, nu mă interesează Dumnezeu! Ce-i acolo, la biserică, ca să mă 
duc la biserică? Lasă că se poate şi fără asta!” Atunci sigur că-i o lepădare 
de Dumnezeu. 


— Aş vrea să-mi schimb duhovnicul, dar nu ştiu cum să-i spun. 
Credeţi că acesta îl poate afecta, ca om? 

— Nu ştiu... dar dacă vrei să-i spui, de ce să nu ştii cum? Păi, cum ne 
spui nouă că vrei să-l schimbi, îi spui şi lui că vrei să-l schimbi. 


— Un creştin ortodox poate să țină animale (câini sau pisici) în 
casă, în apartament? 

— Dragă, depinde cum le ţine şi de ce le ţine. Eu, de exemplu, cunosc 
un preot la Târgu-Mureş — un preot necăsătorit —, care are o cățeluşă, din 
aceea, mică; o ţine prin casă, îi dă de mâncare... Şi i-am zis: mă, nu mai ţine 
cățeluşa asta! Las-o la alții, tu vezi-ți de lucru, că-i o treabă de om inferior, 
cumva, să ţii câinele prin casă... câinele stă pe-afară. Şi el, în loc să renunțe 
la cățeluşă, mai bine-a renunțat la mine! 


— Credeţi că privitul — sau, mai bine zis, dependenţa de televizor — 
ne poate afecta sau ne poate periclita mântuirea? 

— Da. Dacă depinzi de ceva, dacă nu te poţi elibera de ceva, înseamnă 
că nu eşti pe calea mântuirii. Să ştiţi că şi eu folosesc lucruri din acestea, pe 
care le dă tehnica, şi am aparat de radio, dar n-am vreme de el; rar ajung să 
ascult un buletin de ştiri, că nu am vreme de treburi de-astea... poate că fac 
altceva, de care-mi fac vreme, dar de asta... 

Dacă eşti dependent de ceva, nu e bine, deşi ai putea avea folos, dac-ai 
şti să foloseşti ceea ce ai la îndemână. Eu nu zic că televizorul e rău... m-a 
întrebat cineva odată, tot pe la conferințe, dacă e bun televizorul; şi am zis: 
dacă nu-i stricat, e bun. Bineînţeles că i-am explicat cum e, de fapt: orice 
lucru, în mâinile omului, poate fi şi bun, şi rău. Dacă ştii cum să-l foloseşti, 
dacă nu te uiţi la lucruri necuviincioase, e bun; dacă nu ştii cum să-l 

foloseşti şi te uiţi la lucruri necuviincioase şi îţi bagi în suflet gunoaie, 
atunci nu-i bun. 


— Ce ne puteţi spune despre personajul numit „Moş Crăciun”? 

— Dragă, Moş Crăciun e un mijloc de a-i stimula pe copii, de a le da 
copiilor gândul că Moş Crăciun le aduce ceva... Moş Crăciun nu există, nu e 
o persoană, ci e o creaţie a oamenilor, în vederea bucuriei copiilor: „Ce ţi-a 
adus Moş Crăciun?”; „Ce ne-aduce Moş Crăciun? — Tot ce e frumos şi bun”. 
Uite, mie nu-mi mai aduce nimic Moş Crăciun... de ce nu-mi aduce şi mie, 
dacă-i o persoană reală? Mă gândesc c-aş fi vrednic să-mi aducă ceva, dar 
nu-mi aduce nimic. 


— Am un băiat care nu se mai desparte de calculator. Ce pot face 
pentru el? 

— Nu ştiu ce-ai mai putea face... dacă i s-a băgat în sânge calculatorul, 
nu ştiu cum îl mai poți despărți de calculator. Poate că cel mai bine era să 
nu-i procuri calculator. 


— Ce pot să fac pentru a simţi iubirea în sufletul şi în inima mea? 

— Dragă, iubirea creşte în suflet cu darul lui Dumnezeu şi făcând 
faptele iubirii. Numai Dumnezeu îţi poate da simţirea iubirii. Pe mine mă 
mai întreabă câteodată unii: „Părinte, dar cum pot şti eu dacă iubesc?” Păi, 
nu ştiu cum poți şti... cred că nu trebuie să ştii, trebuie să simți. „Pe la poarta 
cui mi-e drag, treabă n-am, şi tot îmi fac” — înseamnă că ştii ce-i aia iubire. 
„Pe la care mi-e urât, am treabă, şi nu mă duc” — ştii ce înseamnă ură. 


— Vă rugăm să ne povestiți cum sărbătoreați dumneavoastră 
Crăciunul în copilărie. 

— Dragă, să ştii că nu prea mi-aduc aminte de lucruri foarte importante 
din copilărie, dar mi-aduc aminte c-am făcut o treabă odată, de mă mir şi eu 
c-am făcut-o; şi s-au mirat şi alţii... parcă nici nu-ţi vine să crezi! Era în 
noaptea de Crăciun, la Floreşti, lângă Cluj; acolo, oamenii nu dormeau în 
noaptea de Crăciun: se duceau pe la unsprezece seara la biserică — nu ştiu ce 
slujbă se făcea; am fost şi eu — şi după aceea veneau acasă şi aşteptau 
colindători. Şi am zis că nu dorm nici eu în noaptea aceea; şi m-am aşezat 
lângă o sobă — era o sobă de bucătărie, care stătea pe picioare, dar nu era 
destul de bine aşezată. Soba avea un fier împrejurul ei şi m-am apucat de 
fierul acela; între timp, mi-a venit somnul şi atunci am tras soba, nu pe mine 
— că dacă o trăgeam pe mine, nu mă mai vedeaţi acuma —, ci am tras-o 

cumva în față şi a căzut şi s-a sprijinit pe o ladă (au căzut şi oalele de pe 
sobă). Nu ştiu cum s-a putut întâmpla... şi-apoi numai am auzit: „loai! Ioai, 
Ioane!! Ioai, c-ai îmburdat? cuptoriul!!!” Atunci m-am trezit şi să vedeţi 
după aia ce repede m-am culcat! N-am mai stat treaz cu oamenii ăia! 


— Ce părere aveţi de simbolismul din Biserică? 

— Dragă, simbolismul are rostul lui, nu poţi să zici că trebuie să 
excluzi simbolismul. Fiecare om se încadrează în cunoştinţele pe care le are 
şi prin mijloacele acestea simbolice. De exemplu, o lumânare este şi un 
simbol pentru Lumina cea adevărată, pentru Domnul Hristos. Simbolurile au 
şi ele rosturile lor, numai că trebuie şi o educaţie anume ca să le înţelegi. 
Oamenii, când pun o lumânare, de obicei nu se gândesc decât că îşi 
împlinesc o datorie, or, în realitate, fac şi un lucru care contribuie la 
atmosfera care se creează printr-o lumânare. 


— Dacă este scris că „dreptul de-abia se mântuiește” (1 Petru 14, 19), 
ce putem face noi, cei care viețuim în mijlocul atâtor ispite şi răutăţi? 
Cum ne vom putea mântui? 

- Dacă dreptul abia se mântuieşte, să ne facem drepți, ca să ne 
mântuim. 


— Doi tineri care au un copil nu se mai înțeleg între ei. Mai este 
voia lui Dumnezeu să fie împreună doar de dragul copilului? 

— Dragă, noi nu ştim voia lui Dumnezeu... ştim că voia lui Dumnezeu 
ne cheamă la unitate, nu la neînțelegere. Eu am o vorbă: sunt două lucruri 
importante în viață: înțelegerea şi sănătatea; sănătatea ne-o dă Dumnezeu, 
iar înțelegerea ne-o facem singuri. Ca să fim cum trebuie, e necesar, mai 
întâi de toate, să ajungem nu la înțelegere, ci la capacitatea de a ne înţelege. 

De exemplu, în Pateric se spune că erau într-o pustie doi inşi care se 
înțelegeau foarte bine unul cu altul; şi, într-o zi, unuia îi vine gândul să se 
certe cu celălalt, cum se ceartă oamenii din lume. Şi i-a zis: „Hai să ne 
certăm şi noi, cum se ceartă oamenii din lume” — deci era o ceartă regizată, 
or, în general, cearta nu e regizată, ci spontană. Celălalt i-a zis că nu ştie 
cum să se certe; şi atunci primul i-a zis: „Hai că te învăţ eu: punem între noi 
o cărămidă, unul zice: «Cărămida asta e a mea», celălalt zice: «Ba nu e a ta, 
că e a mea», şi din asta se face începutul”. Și-apoi pun ei cărămida şi primul 
zice: „Cărămida asta e a mea”, şi celălalt a zis: „Dacă-i a ta, ia-o şi du-te cu 
ea!” Și aşa s-a terminat cearta. 


* A îmburda (reg.) = a dobori, a dărâma, a răsturna. 

Tot aşa, se înțelegeau unii foarte bine, iar diavolul a vrut să-i despartă | 
şi i s-a arătat unuia ca un porumbel şi altuia ca o cioară. Şi zice unul: „Uite | 
un porumbel! — Ba nu-i porumbel, că e cioară! — Ba e porumbel! — Ba e 
cioară!” şi tot aşa, până s-au apucat la bătaie; iar după ce s-au bătut, s-au 
gândit că n-a fost nici cioară, nici porumbel, ci a fost urâtorul binelui, care 
nu-i bucuros de pacea dintre oameni. 

Aşa că lucrurile trebuie întâi gândite, nu trebuie să treci imediat la harţă. 


— Vă mulţumim! 

IMAGINI DE LA CONFERINȚELE DIN CRAIOVA 
ALE PARINTELUI TEOFIL 


„Stimaţi ascultători, sunt bucuros că am venit din nou 
aici, la Craiova, unde am fost de multe ori; dacă s-au realizat 
şi câteva cărți de-ale mele aici, înseamnă că am vorbit mult 
aici, la Craiova, în vreme îndelungată, bineînțeles. 

Vorbesc cu bucurie, ca totdeauna, în nădejdea 
bucuriei şi în nădejdea folosului; nădăjduiesc la mila lui 
Dumnezeu, nădăjduiesc să rămână cwvintele pe care vi le 
spun, să rămână aici gândurile pe care le exprim. Am dorit ca 
gândurile acestea să fie gânduri bune şi doresc să fie lumini 
de gând, doresc să se înmulțească binele, gândurile bune şi 
mai ales angajarea în vederea desăvârşirii creştine." 

În mijlocul unui grup de studenți, la prima venire în Craiova: 31 martie 1994 


„Învățătura adevărată despre Mântuitorul nostru ne-o dă Biserica noastră, 
nu ne-o poate da altcineva. ” 
26 mai 1995, Universitatea din Craiova: „Cine este isus Hristos” 

„Partea cea mai mare în mântuire o are Dumnezeu; 
dar Dumnezeu nu lucrează fără angajarea omului pentru înaintarea lui 
într-o viaţă pe care s-o binecuvinteze Dumnezeu. " 
9 noiembrie 1998, Universitatea din Craiova: „Despre mântuire” 


403 


Arhimandritul Teofil Părăian 


„Să nu rămână Sfânta Liturghie ca o slujbă pe care am făcut-o 
şi de care suntem mulțumiți că am terminat-o, ci Sfânta Liturghie 
să rămână şi să fie lucrătoare în toate zilele vieții noastre. ” 
10 noiembrie 1999, Casa Ştiinţei şi Tehnicii: 

„Viaţa duhovnicească în lumina Sfintei Liturghii” 

„Jată-ne din nou împreună, într-un loc al armoniei, într-o sală care şi prin rostul ei spune 
ceva. Cred că nu se putea ceva mai potrivit decât această alăturare: Filarmonică şi bucurie. ” 
10 mai 2001, Filarmonica O/fenia: „Vremea bucuriei” 

„Ortodoxia intră în componenţa gândirii omeneşti şi îl îndrumă pe om în viaţă.” 
15 noiembrie 2001, Teatrul Liric — Craiova: „Viaţa în Ortodoxie” 

„Să căutăm să înmulțim iubirea, pe cât e cu putinţă, în locul în care 
ne este dat să ne trăim viaţa. «Să ne iubim unii pe alții, ca într-un gând 
să mărturisim!» — cum zicem la Sfânta Liturghie. ” 

3 noiembrie 2003, Casa Studenţilor: „lubirea creştină” 


406 


Din ospăţul credinţei 


„V-am pus la îndemână gânduri împodobitoare, podoabe de gând, cu dorința să înmulțiți 
astfel de gânduri, să purtaţi în suflet gânduri împodobitoare, gânduri minunate, din care 
să Se preamărească Dumnezeu, fie că sunt gânduri religioase, fie că sunt gânduri laice, 
adunaţi tot ce-i frumos şi bun, pentru că prin toate Se preamăreşte Dumnezeu. g 
22 iunie 2004, Sala Albastră a Universității din Craiova: „Podoabe de gând” 

„Ceea ce trebuie să facem ca să avem viața frumoasă — şi cât mai frumoasă 
29 noiembrie 2005, Teatrul Naţional Marin Sorescu — Craiova: pentru că frumoasă, într-un fel, oricum o avem, fiindcă viaţa însăşi e frumoasă - 

„Cum să ne facem viața cât mai frumoasă este să dobândim pacea în suflet, iar pacea este curățirea de patimi. 

29 noiembrie 2005 — „Cum să ne facem viaţa cât mai frumoasă” 
„Bucuria înfrumusețează viața, iar Domnul Hristos EI însuşi vrea Să fim oameni 
ai bucuriei, să purtăm în sufletul nostru bucurie. ” 

29 noiembrie 2005 — „Cum să ne facem viața cât mai frumoasă” 
„Lucrarea lui Dumnezeu pentru noi este să ne ajute să fim liniștiți, să fim mulțumiți, să 
avem conştiinţa că nu suntem singuri, Să ştim că Dumnezeu este cu noi... lar dacă avem 

conştiinţa aceasta, viaţa ni se înfrumusețează tot mai mult şi mai mult.” 


Hl 


Arhimandritul Teofil Părăian 


29 noiembrie 2005 — „Cum să ne facem viața cât mai frumoasă” 
„Cine are credință în Dumnezeu trebuie neapărat să aibă bucurie, bucuria pe care o dă 
Domnul Hristos; trebuie să fie lucrător de bucurie, trebuie să fie răspânditor de bucurie, 
trebuie să fie prilej de bucurie. «În jurul tău să poți să-i fericeşti pe toți» (T. Dorz, De ziua ta). “ 

Lansarea ediţiei întâi a cărții „Din ospățul credinţei” 


29 noiembrie 2005, Teatrul Naţional Marin Sorescu — Craiova: 

„Noi nu vorbim despre Dumnezeu ca despre o abstracțiune, ci vorbim cu Dumnezeu 
ca persoană, ca Cel care ne primeşte, ne aşteaptă, ne iubeşte. ” 
11 decembrie 2006, Casa Studenţilor: „Ce ştim şi ce credem despre Dumnezeu” 

„Vă îndemn să citiți Evanghelia, 

să urmăriți gândurile lui Dumnezeu 
descoperite în Evanghelie, 

în Scriptură, vă îndemn să luați 
aminte la ce se afirmă la sfintele 
slujbe, vă îndemn să vă întăriți 

în credință, să nu uitaţi că măsura 
credinței e măsura vieții pe care 

o ducem fiecare dintre noi, să nu 
uităm că toate atârnă de la mintea 
omului; iar dacă avem în vedere 
lucruri de felul acesta, cu ajutorul 
lui Dumnezeu putem înainta într-o 
viață pe care să o binecuwvinteze 
Dumnezeu şi pentru noi." 


11 decembrie 2006, Casa Studenţilor: „Ce ştim şi ce credem despre Dumnezeu” 

11 decembrie 2006 — „Ce ştim şi ce credem despre Dumnezeu” 
„În măsura în care se realizează condiţia înaintării spre curățirea inimii, 
se realizează şi condiția vederii lui Dumnezeu. ” 

„Condiţia ca să intri în împărăţia lui Dumnezeu este pocăinţa şi credinţa. 
Cine are credinţă, şi nu are şi pocăință, încă nu are condiția intrării în împărăţia lui 
Dumnezeu, nu este omul împărăției lui Dumnezeu. lar pocăința este părăsirea păcatelor. ” 
12 decembrie 2006, Casa Studenţilor: „Omul împărăției lui Dumnezeu” 

La standul cu cărți realizate din cuvântările Părintelui Teofil 

„Taina Întrupării Fiului lui Dumnezeu este mai presus de minte şi de cuvânt. 
13 decembrie 2006, Teatrul Naţional Marin Sorescu — Craiova: 
„Crăciunul în gândirea şi în practica ortodoxă” 

13 decembrie 2006 — „Crăciunul în gândirea şi în practica ortodoxă” 
„Să nu uitaţi şi să vă gândiţi cât puteți de des că adevărata învățătură a Bisericii noastre se 
reflectă în special în cuvintele de la sfintele slujbe. ” 

13 decembrie 2006 — „Crăciunul în gândirea şi în practica ortodoxă” 
„Dumnezeu ne primeşte nu pentru mulțimea faptelor bune, ci pentru ceea ce 
se realizează în noi de pe urma faptelor bune, pentru că ceea ce. faci te şi face, 
adică te realizezi pe tine însuţi prin ceea ce faci.” 

Bucuria reîntâlnirii cu Părintele Teofil 


Din ospăţul credinţei 


Părintele Teofil primind un dar simbolic din partea Asociaţiei Nevăzătorilor din Craiova 
423 


Cai 


y y Z 7 DADOUŢ ** 
« '2U1Q N41U2d 140471 71$019u2p242 1407 n-puad DSH/2S2p 212 nozouuinC] 1n] blijb4nc tuj 


Arhimandritul Teofil Părăian 


DIV hiu Să 


dvi 


14 decembrie 2006: La Facultatea de Teologie din Craiova 


Din ospăţul credinţei 


La Catedrala mitropolitană din Craiova, rostind cuvânt de învățătură 
427 

„Eu am dat doar nişte sugestii pentru ceea ce trebuie 
să urmărim, pentru ceea ce trebuie să facem în viața 
noastră, spre binele nostru şi spre binele altora; 
să înmulțim binele şi bucuria, să-L aducem pe Dumnezeu 
în viața noastră, în ființa noastră, să-L aducem 
pe Dumnezeu între noi, să ne ferim de rău şi să facem 
binele; când ne aducem aminte de Dumnezeu, 
să înmulțim rugăciunea, ca, atunci când Îl vom uita, 
Domnul să-Şi aducă aminte de noi; să ne împăcăm cu noi 
înşine şi va fi în pace cu noi cerul şi pământul; şi să nu 
uităm zicerea: «Pace celor ce vin, bucurie celor 
ce rămân, binecuvântare celor ce pleacă». 
Binecuvântarea Domnului să fie peste noi totdeauna, 

acum şi pururea şi în vecii vecilor. Amin.” 


. 


CĂRȚILE PĂRINTELUI TEOFIL 
PUBLICATE PÂNĂ ÎN PREZENT 


1. Ne vorbeşte Părintele Teofil, Editura Episcopiei Romanului, Roman, 1997. 

2. Duhovnici români în dialog cu tinerii, Editura Bizantină, Bucureşti, 1997. 

3. Lumini de gând, Editura Antim, Cluj-Napoca, 1997; ediția a II-a: Editura 
Teognost, Cluj-Napoca, 2003. 

4. Gânduri bune pentru gânduri bune, Editura Mitropoliei Banatului, 
Timişoara, 1997. 

5. Prescuri pentru  cuminecături, Editura Arhiepiscopiei Timişoarei, 
Timişoara, 1998. 

6. Cuvinte către tineri, Editura Omniscop, Craiova, 1998. 

7. Din vistieria inimii mele, Editura ASCOR -— Craiova, Craiova, 2000. 

8. Întâmpinări, Editura Sophia, Bucureşti, 2000. 

9. Pentru cealaltă vreme a vieţii noastre, Editura Deisis, Sibiu, 2001. 

10. Veniţi de luaţi bucurie — o sinteză a gândirii Părintelui Teofil în 750 de capete, 
Editura Teognost, Cluj-Napoca, 2001; ediţia a II-a (O sinteză a gândirii 
Părintelui Teofil în 1270 de capete) — 2007. 

11. Darurile Învierii, Editura ASCOR Craiova, Craiova, 2002. 

12. Cuvinte lămuritoare - articole şi scrisori, Ed. Teognost, Cluj-Napoca, 2002. 

13. Amintiri despre duhovnicii pe care i-am cunoscut, Editura Teognost, Cluj- 
Napoca, 2003. 

14. Maica Domnului — raiul de taină al Ortodoxiei, Editura Eikon, 
Cluj-Napoca, 2003. 

15. Să luăm aminte!, Editura Reîntregirea, Alba-Iulia, 2003. 

16. Cine sunt eu, ce spun eu despre mine, Sibiu, 2003. 

17. Hristos în mijlocul nostru, Editura Eikon, Cluj-Napoca, 2003. 

18. Credinţa lucrătoare prin iubire: predici la duminicile de peste an, Editura 
Agaton, Făgăraş, 2004. 

19. Bucuriile credinţei, Editura Mitropoliei Olteniei, Craiova, 2004; ediţia 
a II-a: 2006. 

20. Gânduri senine, Editura ASAB, Bucureşti, 2005. 

21. Sărbători fericite! — predici la praznice şi sărbători, Editura Agaton, 
Făgăraş, 2005. 

22. Punctele cardinale ale Ortodoxiei — îndrumar duhovnicesc, Editura Lumea 
Credinței, Bucureşti, 2005. 

23. Din ospăţul credinţei, Editura Mitropolia Olteniei, Craiova, 2005; ediția 
a II-a: 2006. 

24. Gânduri de altădată, pentru atunci, pentru acum şi pentru totdeauna, 
Editura Mitropolia Olteniei, Craiova, 2006. 

25. Gândliţi frumos, Editura Teognost, Cluj-Napoca, 2006. 

26. Rugăciunea — piatra de încercare a tuturor lucrurilor, Editura Agaton, 
Făgăraş, 2006. 

Intâlnirea cu Părintele Teofil surprinde prin diferenţă față de 


ceea ce-ţi oferă, în general, întâlnirile cu oamenii. Cuvântul lui, 
binecuvântarea lui, mustrarea sau iertarea lui odihnesc. fiinţa 
lăuntrică a interlocutorului. Socot că aici se dezleagă taina 
neobişnuitei atracții pe care o simt cei tineri, dar nu numai ei, la auzul 
că undeva vorbeşte Părintele Teofil sau că i s-a mai publicat o carte. 
Obosiţi de greutatea zilei şi a nopții, încărcaţi de probleme 
nerezolvate, chinuiţi de frământări lăuntrice, zdrobiţi adesea în 
sufletul lor de neinţelegerea celor din jur, tinerii aleargă la întâlnirea 
cu Părintele Teofil ca la un izvor de odihnă, uşurare, alinare şi 
reconjfort sufletesc. 


Mitropolitul Teofan 


